
  Da farko zan fara da bayanin sunan labarin nan, karin magana ne wanda ake cewa (An bar jaki ana dukan Taiki) Taiki shi ne jaririn jaki mai rauni, to ya kamata a ƙyale jaki a daki Taiki? Ku biyo ni cikin labarin don ku ji ainahin ma'anar sunan labarin. Ina iyaye? Ina masu shirin zama iyaye? Har su ma yaran ba a bar su a baya ba. Duk wata uwa ya kamata ta duba wannan labarin in sha Allah za ta tsinci wani abu da zai taimaka wajen tarbiyyar yaranta.
    Farar safiya ce, misalin ƙarfe shida da rabi, gidan ya yi tsit, sai Hafsa dake tsaye a kitchen, cikin hanzari take yin aikin amma kana kallonta za ka san tana cikin damuwa, tana yin komai ne da ƙarfin gangar jiki, amma zuciyarta cike take fal da rauni da damuwa mai tarin yawa, hakan ya samo asali ne saboda mummunan labarin da ya same ta da asubar nan, na cewar an kama ɗanta ya yi sata kwanan shi uku a station an rasa wanda zai yi belin shi. Ta gama fere doya ta zuba a tukunya ta ɗora a gas, a maimakon ta rage wani aikin, sai ta nemi waje ta zauna a kitchen ɗin, hawaye suka fara silalo mata,  idan ta tuna rayuwarta ta baya, ta kuma kalle ta a yanzu sai ta tambayi kanta shin cigaba ta samu ko baya ta ci? 
Ta kammala aikin, tana shirin kwasar kayan ta kai dining, mijinta Usman ya shigo, sanye da jallabiya, murmushi ɗauke a fuskar shi ya furta "Beb, ba ki gama ba ne?"
Ta juyo ta kalle shi, fuska babu walwala ta ce"Na gama".
Ya ce"Bari na taya ki ko?" Ya ɗauki wasu kayan, ta ɗauki sauran suka fita.
Yaran gidan suna dining ɗin a zaune suna jiranta cikin shirin kayan makaranta, mace ce da namiji, namijin Sa'eed shekarunsa goma sha huɗu, macen kuma Humaira tana da shekara sha biyu, kallon arziƙi babu wanda ya yi mata a cikin yaran ballantana ya gaishe ta, sau ɗaya ta taɓa yi wa ubansu ƙorafi a kan rashin gaisuwar, ya nuna mata ba komai ba ne, ai yara ne, ita da su kowa rayuwarsa yake yi a cikin gidan, kamar ba matar mahaifinsu ba, wata rayuwa ake yi a gidan, kamar yan gidan haka, a bayyane suke nuna mata ba ita ce ta haife su ba, sannan ba su da wata alaƙa da su, mahaifinsu ne kawai nasu, lamarin yana ba ta mamaki kuma tana kyautata zaton wannan karatu ne aka biya musu ko ma ta ce ake biya musu, domin ta ga kishinta ƙarara a idanun dangin mahaifiyar yaran, don da alama suna takaicin rabuwarsu har yanzu. Ta zubawa kowa nashi abincin, sai dai ɗaki ta koma a maimakon ta zauna ita ma ta karya, Usman ya bi ta da kallo, kaɗan ya ci abincin ya bi ta ɗakin, ya same ta a banɗaki, bai jima da zama ba ta fito, ya ƙarasa ya rungume ta yana faɗin"Me yasa ba ki ci abinci ba? Ba na son rashin karyawarki da wuri fa".
Ta ce"Ba na jin yunwa ne".
A kunnenta ya raɗa mata"Ok na gane ni kike buƙata ko?"
 Ya fara wasa da jikinta, hawaye ya ƙwace mata, ta fizge cike da takaici ta ce"Don Allah ka rabu da ni, kamar ba ka san tashin hankalin da nake ciki ba?"
Ya ƙanƙance ido da alama ranshi ya ɓaci ya ce"Tashin hankali na me?"
Tana kuka ta ce"Ɗana ne fa a kulle ka sani, ta ya zan samu nutsuwa?"
Ya yi guntun tsaki ya ce"Idan ɗanki yana kulle laifina ne? A kan me za ki huce a kaina? Rayuwarki da ɗanki da ban, rayuwarki da ni mijinki da ban, idan matsala ba ta shafe ni ba ki daina saka ni a ciki ta hanyar tauye min haƙƙina, don ko wannan rashin walwalar da kike yi ni fa cutata kike yi".
Takaici kamar ta rusa ihu, ta share hawayen, ta nufi gaban mudubi, za ta fara shafa mai ta ji ya murɗa key ɗin ɗakin, hakan ya tabbatar mata me yake shirin yi, tun kafin ya taɓa ta ƙuncin zuciyarta ya linka wanda take ji, tana yi masa kallon mamaki ta ce"Amma ka san sauri nake yi zan fita ko?"
Ya ce"Fitar ta fi kula da mijinki? Idan har haka ne to ki tafi ɗin kawai, amma idan kin dawo ki tabbata gidan iyayenki za ki wuce ba gidana ba".
Kuka ya ƙwace mata, ta rasa wannan masifa, Usman yana taƙama da ganin yadda iyayenta suke son aurenta da shi, shi yasa yake amfani da wannan damar yana cutar da ita, yana taushe ta da nisanta ta a shiga lamarin yaranta, ta rasa da me za ta fassara lamarin, kishi ne ko mugunta?
 Ya juya zai bar ɗakin, ta bi shi ta riƙo shi, ba ta daina hawaye ba ta ce"Ka yi haƙuri".
Sai ya shiga share mata hawayen, yana faɗin"Ya isa haka, don Allah kar ki dinga sakawa kanki damuwa, yaran nan suna gaban mahaifinsu, kin yi iya wahalar da ta dace ki yi a kansu, kin yi iya yinki Beb ba za ki kashe kanki ba, ko a musulunce ba ki da hakkinsu, a gaskiya idan kika cigaba da saka kanki a damuwa har wani abu ya samu ɗana ko 'yata dake cikinki ba zan yafe miki ba".
 Ta kasa cewa komai, ya ja gangar jikinta zuwa gadon, domin zuciyarta sam ba ta tare da shi, 'yan mintuna da shigarsu wata duniyar suka ji ana nocking ƙofar ɗakin nasu, ɗanshi Sa'eed ne tsaye a bakin ƙofar ranshi a ɓace kamar bai taɓa dariya ba yake faɗin"Daddy, Daddy mu fa za mu tafi".
Da wata murya wacce duk wanda ya ji zai gane mutum ba a nutse yake ba Usman ɗin ya ce"To ku je Allah Ya kiyaye".
Yaron ya sake buga ƙofar, saboda burinsa dole ya mahaifin nasa ya bar abin da yake yi ya fito, ya ce"Kuɗin computer book ɗina da na ce maka ya ɓata za ka ba ni".
Ya ce"Ka je, zan yi magana da uncle ɗin naku ta waya".
Yaron ya ce"Sannan kuma Daddy na ce ka faɗawa sabon direban nan ya dinga ɗakko mu da wuri, ka fito ka faɗa masa".
Usman ya ce"Oh! Ku tafi kar ku makara Son, zan yi masa magana shi ma ta waya".
Ya ce"To Daddy babu bey-bey?"
 Humaira ta yi tsaki ta ce"Oh Bro, don Allah ka zo mu tafi, matar shi ta fi mu muhimmanci ai ka sani". 
Ta yi gaba, shi ma ya juya ya tafi yana jin zuciyarsa babu daɗi, tun da ya fahimci abin da yake wanzuwa a tsakanin mace da namiji shikenan yake jin wani abu mai kama da kishi ko kuma tsana, idan ya ga mahaifinsa ya keɓe da matar tashi ji yake ina ma zai samu wani abu da zai hana su wannan kasancewar.
 Suka shiga adaidaitasahu, ya ja suka nufi makaranta, shi Sa'eed a J.s.s three yake, ita kuma Humaira tana J.s one. An fito break kowa yana sabgar gaban shi ban da Sa'eed da ya nemi waje ɗaya ya zauna, ran shi duk a ɓace yake, ya rasa ya zai yi da tsanar matar baban shi, tun da 'yan'uwan mahaifiyarsu da ita kanta mahaifiyar suka fara yi musu huɗubar idan ya yi aure zai tsane su shikenan ya ji tsanar duk wacce zai aura, don haka sam ba su ma buɗe zuciyarsu ba ballantana su bawa Hafsa damar zame musu uwa. Dukan da abokinsa ya kai masa ne ya ankarar da shi ya yi nisa a tunani, don bai san da zuwan shi ba, ya sauke numfashi ya ce"Al'ameen"
Al'ameen ya zauna yana daga kafaɗar shi ya ce"Sa'eed Usman ƙalau kake kuwa? Muna ta nemanka ni da su Zayyan ashe kana nan, ko ba ka da lafiya?"
Sa'eed ya ce"Lafiyata ƙalau".
"Ba ka da kayan break ne?"
Sa'eed ya sauke hannun Al'ameen daga kafaɗar shi ya yi tsaki "Ni fa wannan matar ce matsalata, na tsane ta, Daddynmu ya daina damuwa da kowa sai ita, yanzu ma a ɗaki na baro su, ko compound bai raka mu ba, suna ɗaki!".
Al'ameen ya kwashe da dariya ya ce"To dama a kan me zai fito? Ka bar shi ya huta da matarsa, kai ma idan kai ne ka ji daɗin nan ba za ka fito ba".
Sa'eed ya ce"Kai ya aka yi ka san da daɗin nan da kake faɗa wai? Ko kana yi ne?"
Al'ameen ya ɗaga hannu sama ya ce"Rufa min asiri, ban ce maka na yi ba, kalla kawai nake yi, kuma idan kana so ka kalla ma zan zo maka da wataya gobe ka gani, za ka tabbatar da abin da nake faɗa maka".
Sa'eed bai ce komai ba, amma ya ji yana so ya gani ɗin, don wani abu ne wanda bai taɓa jin ana yi ba sai a bakin Al'ameen ɗin.
 Al'ameen irin yaran nan ne marasa jin magana, kuma tun asali rashin kulawar iyaye ne ya mayar da shi haka, iyayen shi ba masu hali ba ne, mahaifinsa idan ya tafi wani garin neman kuɗin sai ya shafe watanni bai waiwayo gida ba, kuma ba ya turowa uwar komai, sai dai ta yi ta fama da kanta tana nema don ta rufawa kanta asiri, a wani gida ta samu aikatau take yi, to matar gidan ce ta ɗauki nauyin karatun Al'ameen ɗin, aka saka shi a makarantar su Sa'eed, a cewarta ya kamata ta tsayawa babban ɗanta duk runtsi ya yi karatu, tun da shi ne babba, kuma shi ne namiji, don haka ta taimake ta ta saka shi a makaranta mai kyau, sauran yaranta  mata kuma aka saka su a makarantar gwamnati.
To lamarin Al'ameen za a iya cewa an bar gini tun ran zane, domin kuwa lokacin da ya ɗauka kafin ya fara zuwa makaranta watangaririya kawai yake yi a layi, a lokacin mahaifiyarsa ba ta samu aikatau ɗin ba da ƙyar suke cin abinci, hakan ya saka shi yawo kwararo-kwararo don neman abin da zai saka a bakinsa, ta haka ne ya gamu da wani matashi mai suna Sadi, irin 'yan iskan unguwar nan, shi ya fara jan Sadi a jiki yana siya masa abinci domin ta samu cim ma manufarsa a kansa, a wayar shi yake nuna masa komai wanda bai kai ya sani ba a shekarunsa, don haka tun kafin ya kai haka ya san komai, idonsa a buɗe yake, sai dai har yanzu Sadi yana rainon shi ne tukunna, yakan ba shi wayar shi ta kwana ta wuni a hannunsa, manufarsa dai ya dinga kallon bidiyoyin don kansa ya buɗe idan lokacin amfaninsa ya yi komai ya zo da sauƙi.
 Habiba mahaifiyar Al'ameen mace ce wacce ba ta da lokacin zama da yaranta sam, neman kuɗinta kawai ta saka a gaba, burinta ta rufawa kanta asiri ita da yaranta kar su tozarta, sannan duk da wannan halin da take ciki ita take taimakon iyayenta, ƙarfinsu ya ƙare kuma su ma ba su da shi, shi yasa take aiki tuƙuru don ganin asirinsu bai tonu ba. 
Idan ta tashi da asuba ta yi sallah kuɗin karyawa kawai za ta bawa yaranta ta kama hanya ta tafi gidan aikinta, sai dab da magriba take dawowa, ba ta sanin taƙamaiman rayuwar da yaran suke yi kafin dawowarta, bayan Al'ameen mai shekaru goma sha huɗu sai ƙanwar shi mai shekara goma sha ɗaya, sai mai binta mai shekara takwas, ƙaramar ce mai shekara biyar, kafin su tafi makaranta take tafiya aiki, sai dai su tashi su wanke ido su ɗauki kuɗin da ta ba su su tafi, ko su sayi kunu da fanke kafin su tafi, ko kuma su tafi da kuɗin makaranta su ci banza da wofi, ban da Al'ameen wanda shi ba ya rasa kuɗi a  wajen Sadi da ya kasance mai gidansa, idan suka dawo daga makaranta za su karɓi abinci a wajen maƙociyarsu, dayake su biyu ne a gidan, ɗayar matar tana sana'ar taliya, za su karɓa su ci idan babarsu ta dawo sai ta biya, babu mai saka su a gaba su je makaranta dole, don haka islamiyya sai sun ga dama suke zuwa, sai dai su yi ta yawo a gari da yara masu rangwamen gata irinsu, wannan ya aike su wancen ya aike su, ba sa gidan ƙaura ba sa gidan goje, shi kuma Al'ameen indai bai je islamiyya ba to yana can majalisar su Sadi, wanda duk sun girmewa shekarunsa, kuma babu abin da suke yi sai shaye-shaye da firar banza.
Idan Habiba ta dawo daga gidan aiki, ƙoƙari take kawai ta ɗora musu abincin dare, idan kuma ta taho musu da shi daga can shikenan sai su ta hau wankin uniform da kuma kayansu, a wannan takin take samu ta yi musu wanka, duk inda aka yi sallar isha'i bacci ya rafke ta, babu ruwanta da tunanin wace irin rayuwa yaranta suka gudanar a wannan wunin, babu ruwanta da su waye abokansu, me ya faru a makarantunsu? Shi yasa Al'ameen yake cin karensa babu babbaka. 
Ita ta yarda da cewar wannan aikin mata cigaba ne, amma idan da za ta yi nazari za ta gane har gara baya da take gida kullum tana yin wankau da guga. Su yara matan a ɗaki ɗaya take kwana da su, shi kuma Al'ameen yana ɗakin yaran ɗayar matar gidan, suka raɓa masa yake yin shimfiɗa ya kwanta, domin ɗaki ɗaya ne suka kama suke haya a gidan, idan mijinta ya zo haka suke kwana da yara matan a ɗaki, su suna gado yara suna ƙasa a shimfiɗa.
         HAFSA
 Tana samun kanta daga hannun Usman ta sake yin wanka, yana kwance har lokacin yana binta da kallo, ta shirya ta yafa mayafi ta saka takalmi ta ɗauki jaka ta saka wayarta, kuɗi da ATM, ta kalle shi ta ce"Zan tafi, za ka kai ni?"
Ya tashi zaune yana kallon kayan jikinta, doguwar riga ce Dubai abaya, ta ɗora mata mayafi medium size, ya ce"Ki canza rigar nan, ki saka atamfa riga da zani, ki saka hijjabi, sannan ki je ki ci abinci, sai ki jira ni".
 Ya sauka daga gadon ya shiga banɗaki, ita kuma ta canza kayan, ta fita falo ta zauna ko kallon abincin ba ta yi ba, saboda gabaɗaya ma ba ta da jin wani abu zai iya shiga cikinta, ta daɗe a zaune kafin ya fito yana ta baza ƙamshi, yana yi mata murmushi ya ce"Har kin gama cin abincin?"
Ta rausayar da kai ta ce"Ba na jin zan iya cin komai, idan na dawo sai na ci".
Ya ce"A'a dole ki ci, ko uban ɗan da yake hakkinsa ne ya kula da shi bai kula da shi ba na san ya ci, ballantana ke da ba ki da hakki, ai sakacin uban ne ya sa har ya je ya yi satar, ban da sakaci yaro ƙarami a ce ya dinga ɗan hali? Kai Allah Ya kyauta, Allah Ya raba mu da talauci mai tsanani".
Ta ji zafin maganarsa sosai, don ita sam ba ta ma yarda Auwalu zai yi satar ba, duk kuwa da halin matsi da suke ciki, ta san halin kowa a cikin yaranta, Auwalu yana da zuciyar neman na kanshi, ba ya damuwa da abun hannun wani, da ƙanin shi Sani aka ce to wannan za ta iya yarda nan take, amma Auwalu kam tana da ja, duk da dai an ce yau da gobe ba ta bar komai ba.
"Wallahi idan ba ki karya ba ko compound ba za ki fita ba yau".
Tun da ya rantse ta san ya yi magana ta ƙarshe, idan ta sake yin musu zai iya ficewa daga gidan, kuma shikenan ba za ta je ɗin ba, don haka ta tashi ba don ta so ba, ya bi bayanta, shi ya haɗa mata komai ya fara bata a baki tana ci, ranta duk babu daɗi, ci kawai take, tana ta ƙoƙarin mayar da ƙwallarta, don ta san idan ta yi kukan ma zai iya zame mata matsala, tunani ma take yi shin yau da me yaranta suka karya? Shi Auwalu dake kulle an ba shi abinci? Anya babu alhakinsu a tare da ita kuwa? A ce ita ta saka doya da ƙwai nashe-nashe a gaba ga shayi mai kauri tana korawa, ta baro yaranta a inda da ƙyar za su samu koko rabin kofi? 
"Na ƙoshi". Ta faɗa tana kau da kanta, sannan ta tashi ta fara tattara wajen.
Ya ce"Ki jira Nafin ta zo mana". Nafi wata yarinya ce da take taya ta aiki, a can ƙasan layinsu take, da safe take zuwa ta yi wanke-wanke da shara, idan da wani aiken sai ta yi mata zuwa azhar ta tafi gida.
Ta ce"A'a, ai yau ina ga ma ba sai ta zo ba".
Ya ce"Saboda a can za ki kwana?"
Ta ce"Ban sani ba ko zan daɗe ne".
Ya ce"Hmm! Ki yi duk yadda kika tsara, idan kin san ba za ki dawo da wuri ba ki faɗa min na san yadda zan yi da yarana".
Ba ta ji daɗib maganar ba, amma ta maze, ta kwashe kayan ta kai kitchen, ta dawo ta ɗauki jakarta ta ciro waya ta kira Nafi ta ce mata yau ba sai ta zo ba, za ta fita unguwa idan kuma ta dawo da wuri za ta kira ta sai ta zo.
Tana ƙoƙarin mayar da wayar jaka ya ce"Wannan jakar ba ta dace da shigarki ba, ki je ki canza ta, baƙin takalmi, farar jaka, hijjabi ash colour, jar atamfa, kina cikin hayyacinki kuwa?"
Kamar za ta yi kuka ta koma ɗakin, saboda ba ta son doguwar magana ma, Usman ɗan gayu ne, ba yau ya saba gyara mata dreesing ba, sai dai idan bai gani ba, ta ɗakko baƙar jaka ta juye kayan ta fito, ya ce"Ba ki da baƙin hijjabi ne?"
Ta ce"Ƙarami ne".
Ya ɗan taɓe baki, ya ce"Ai shi kenan".
Suka fita tare, har ta fara jin daɗi a ranta ganin ya ce ta shiga su je, ta yi zaton kaita zai yi, amma suna zuwa titi sai ya tsaya, ya ɗakko dubu goma a aljihunsa ya ba ta ya ce"Ga wannan saboda transport ko?"
Ta karɓa ta ce"Na gode".
Ya ce"Yawwa, kar ƙarfe ɗaya saboda yaran nan".
Ta ce"Wai yaran nan kamar wasu ƙananun yara? Za su kula da kansu fa, abinci kuma za su samu wani abun su ci kafin na dawo ai, ko Humy za ta iya dafa musu abu mara nauyi ballantana kuma Sa'eed".
Ya ce"Ni dai ga yadda na tsara, idan kuma kin san hakan bai yi miki ba sai ki sanar tun yanzu na san abun yi ko?"
Ta ce"Shikenan ya yi, sai ka dawo".
Ya ce"Ki dawo lafiya".
Ta fita, ya ja motarsa ya tafi, ta daɗe a tsaye kafin ta samu adaidaitasahu ta shiga, kai tsaye station ɗin da aka ce yana can ta nufa, gabanta sai faɗuwa yake yi, ta yi wa 'yan sandan bayanin yaron da ta zo gani, ta sanar da su ita ce mahaifiyarsa, sai ga shi an fito da shi, zuciyarta ta fara bugawa da sauri-sauri, ganin yadda ya rame ya lalace, ya yi zuru-zuru, idanunsa a kumbure ko riga babu a jikinsa, ga shatin duka nan ta ko'ina a jikinsa, ta kasa riƙe hawayenta ta ce"Auwalu".
Ya sunkuyar da kai yana hawaye.
Ta ce"Ka ɗaukar musu kuɗi? Me yasa?"
Ya fashe da kuka ya ce"Wallahi Mama ban ɗauka ba, ban ɗaukar masa kuɗi ba, sharri aka yi min".
Tana kuka ta ce"Har nawa ne kuɗin?"
Ya ce"Dubu ɗari ne, wallahi ko kalar kuɗin ban gani ba".
Ranta duk ya ya ɓaci, ta rufe ɗan sandan da faɗa tana faɗin"A kan dubu ɗari kuka saka yarona a gaba kuke duka kamar kun samu jaki? A kan laifin da bai amsa muku ya ɗauka ba? To ɗana ba ɓarawo ba ne ba, kuma kuɗi zan biya, dukan da kuka yi masa ku da wanda ya yi masa sharrin Allah Ya saka masa!".
 Nan suka yo kanta, tana faɗa suna faɗa, ƙarshe suka mayar da yaron, yana waiwayenta da faɗin"Mama yunwa nake ji, rabona da abinci tun jiya da rana".
 Suka talle ƙeyarsa suka mayar da shi suka rufe, suka ce ba za ma su saurare ta ba, ta je ta turo mai hankali a tattauna da shi.
Zuciyarta kamar za ta fashe don ƙunci, ta ciro wayarta ta kira Usman, ya ɗauka yana faɗin"Beb har kin gama?"
Ta ce"A'a, sun ce ba za su saurare ni ba, wai sai dai na turo wani, sun daki ɗana, kuma bai ɗaukar musu kuɗi ba".
Ya ce"Ikon Allah, dama ai kina mace ai ba ke ya kamata ki je ba, ki kira mahaifinsa tun da Allah Ya sa yana raye, shi zai yi komai tun da dai shi ya ja komai".
Ta ce"To ka turo min dubu arba'in don Allah, ina da cikon a account ɗina zan biya kuɗin su sake shi".
Ya sauke numfashi ya ce"Hafsa, ki nutsu ki fahimce ni, ba wai zan ƙi belin ɗanki ba ne, su yara irin wannan bai kamata a ce ana barinsu free babu wani hukunci ba, yanzu idan ya ga an biya an sake shi to fa kamar an ɗaure masa ne, gobea zai aikata, amma idan aka matse shi ƙika bai kashe kuɗin duka ba, zai faɗi inda ya kai, kin ga daga nan ba zai sake ba, kuma idan ma babu kuɗin sai an biya ai mahaifinsa ne yake da wannan haƙƙin, don haka su kira ubansa a yi case ɗin, ki kama hanya ki koma gida".
Wani baƙinciki ya turnuƙe ta, tana kuka ta ce"Don Allah kar ka yi min haka".
Ya ce"Minti talatin na ba ki ki koma gida, ba zan ɗauki wasu banzaye su raina matata ba".
Ta ce"Amma kana tunanin ni zan ji daɗin ganin ana wulaƙanta ɗana?"
Ya ce"Na dai faɗa miki".
Ya yanke wayar.
Ta rasa me ma ya kamata ta yi, ta mayar da wayar jaka ta cigaba da share hawaye.

    Wajen minti goma tana a haka, kafin ta tashi ta fita daga station ɗin, ta tsallaka wajen mai shayi ta siya masa shayi, biredi da ƙwai, sannan ta siya masa waina, ta koma ciki ta cewa wani ɗan sanda"Ku fito min da shi na ba shi abinci".
Ya ɓata rai ya ce"Ba za ki samu ganin shi, tun da ba zaman lafiya ne ya kawo ki ba".
ba
A dole ta ba su ta ce su kai masa, ta kasa tafiya ta yi zaune a wajen abun duniya duk ya ishe ta. Tana nan zaune sai ga baban Auwalu ya zo, ta bi shi da kallo, tsohon mijinta, uban yaranta huɗu, baƙin mutum mai baƙar zuciyar da ta saka ta a wannan ƙangin da take ciki a yanzu ita da yaranta, sam ba ta zaɓawa yaranta uba ban da za su yi alfahari da shi ba, yana nan a Yunusan shi, ba ta ga wani canjin rayuwa a tare da shi ba, kamar yadda take zaton ba zai taɓa cigaba ba, domin wanda yake tauyewa iyalansa hakki zai yi wuya ya dinga samun cigaba a rayuwarsa, suka yi kallon kallo, ta haɗe girar sama da ta ƙasa tamkar ba ta taɓa dariya ba, ya fara taku ya nufo wajenta, ta bi ledai hannunsa da kallo, wacce take ɗauke da kokon da ya kawo wa Auwalun.
 A fusace ya ce"Hafsa! Hafsa!"
Ta miƙe tsaye ta ce"Na'am Yunusa!"
Ya nuna ta da yatsa ya ce"Dama ke ce kika zo kike neman shiga hurumin hukuma tana aikinta?"
 Ta ce"E ni ce, tun da ai ina da ikon shigan, a matsayina na mahaifiyarsa".
Ya ja tsaki ya ce"Ƙaryar banza, ihu bayan hari, inda kin damu da su ai da ba ki tsallake su kin tafi kin yi auren ƙwadayi ba, rashin godiyar Allah da ya sa kika bar su shi zai sa ko mutuwa za su yi dole ki kalle su, inda kin basu tarbiyya ai da bai zo wajen nan ba, ni kaina a gidan ɗauke-ɗauke suke yi min, to yanzu ya yi a inda ba zai sha ba! Ko kotu aka miƙa shi aka yanke masa hukunci ke ya kamata ya tuhuma ba kowa ba!".
Ya wuce ya shiga ciki ba tare da ya jira cewarta ba, baƙinciki ya kama ta, tana jin kamar ta yi tafiyarta, amma wata zuciyar tana faɗa mata babu mai tsayawa ɗanta sai ita, tun tana gidan Auwalu shi ne mai taimaka mata, yanzu ma ta tabbata shi ne gatan ƙannensa a dai irin wannan gidan nasu da kowa yake ta kai ta kai, idan yana kulle mene ne makomar ƙannensa?
Ta tashi ta shiga ciki, sai ta tarar da shi zaune ya gama karyawa ga kokon da uban ya kawo masa a gabansa, sai kuka yake yi yana sharewa, sanda ta shiga a daidai lokacin da Yunusa yake cewa"Da take cika bakin da rashin kunya za ta biya abin da ya sata ne?"
Tana ƙarasa ta ce"E zan biya, idan da na yi tsiya yanzu na wuce ta, zan biya ko nawa ne don na fitar da ɗana".
Ya ce"To ai ga ki ga su, matar Ƙaruna sai ki biya, kin san za ki biya ashe shi yasa kika ɗaure musu ƙungun taɓa kayan mutane, to ga ki ga su".
Na kalli ɗan sandan na ce"Dubu ɗari ka ce ko?"
Ya ce"E kuɗin mai shagon dubu ɗari ne, sai kuma kuɗin beli da wahalwalun da muka sha dubu goma, gabaɗaya dubu ɗari da goma".
 Ta ce"Ina zuwa".
Ta fita daga cikin wajen, zuciyarta na zafi, ta sake duba ballance ɗinta ta ga dubu sittin da 'yan kwabonni ne, ta kira mijinta a karo na biyu, sai da ta yi kira biyu a na uku ya ɗauka, Usman dake office ɗinsa da wani mara lafiya a gabansa ya ce"Hello Beb kin san fa ina aiki ba na son kira ko?"
Ta ce"Ka yi haƙuri kamawa ta yi?"
Ya ce"To ya aka yi?"
Ta ce"Dama zan sake roƙonka ne a karo na biyu, don girman Allah Beb ka cika min arba'in ɗin na fitar da yaron nan, yana shan wuya, yana cikin sauro da wahalar duka, kuma wallahi shi ne ƙarfin gwiwar ƙannensa" Kuka ya ƙwace mata.
Tuni ya haɗe rai ya ce"Ok ki gama kukan tukunna". Ya katse kiran.
 Hankalinta ya tashi, ta sake kiran shi, sai da ta yi kira biyar ya ɗauka, ya ce "Kin san ba na son kukan nan naki a kan abin da bai kai ya kawo ba, ban ce miki ma ki bar wajen ba?"
Ta ce"Don Allah ka yi haƙiri, ba zan iya barin ɗana a wannan halin ba".
Ya ce"Ai idan ma kin bar shi ba laifinki ba ne, ina so ki fahimci cewar yanzu ke ba ki da nauyin shi, mahaifinsa ne dolensa don haka idan ya gaza masa shi za a zaga ba shi ba, shi kan shi yaron bai kamata a ce ya ga laifinki ba, kina yin iya yinki Beb, to don haka sauran ki bar wa wanda Allah Ya ɗorawa, ok?"
Kamar ta cigaba da kukan amma babu dama, ta sani da gaske ba ya son kukanta, don haka ta daure ta ce"Na ji na yarda, amma don Allah ka taimake ni yanzu ka ba ni kuɗin, ko aro ne idan na samu zan ba ka".
 "Ok" Kawai ya ce ya katse kiran, babu jimawa ta ga alert ɗin dubu hamsin, ta sauke ajiyar zuciya, ta sake goge guntun hawayen idonta ta koma ciki, Yunusa ya kalle ta ya kau da kai yana taɓe baki, ta ƙarasa wajen ɗan sandan ta ce"A wane account zan tura kuɗin?"
Ya ce"Ma sha Allah! Ashe da gaske ne". 
Ya karanto mata, ta yi masa transfer, ya ce ya shiga, ta ce"To za ku iya sakin shi yanzu?"
Ya ce"In sha Allah".
Aka ɗakko masa rigarsa ya saka, ta ce"Sannu Auwalu, mu je".
Yunusa ya kalle ta sheƙeƙe ya ce"Ku je ina?"
Ta ce"Zan je da shi gidana ya ɗan huta ne, kuma ina so mu tattauna da shi".
Ya ɗage kafaɗa ya ce"A banza man kare, tun da dai har ba riƙe shi za ki iya yi har abada ba ai duk burga shi".
Ya kalli ɗab sandan ya ce"Officer na wuce mun gode sosai".
Ya ce"To Allah Ya rufa asiri, Ya kuma shirya".
Na ja hannun shi muka tafi, Yunusa ya riga mu samun adaidaitasahu, mu ma muka shiga muka kama hanyar gidana, a hanya yake ce min "Mama muna so mu dinga zuwa gidanki a kai-akai".
Ta ce"To me yasa ba kwa zuwa? Ni ma zan so hakan ai".
Ya ce"Ni kin ga ba ni da lokaci, kullum ina kasuwa, sannan kuɗin da nake samu abinci nake siya mana, shi yasa ba na samun wanda zan ba su Sani su su zo".
Na yi masa kallon tausayi, duka shekarunsa goma sha huɗu ne, amma shi yake fafutukar kulawa da ƙannensa, wanda shi kansa yana buƙatar kulawar, ni ban san ma lokacin da ya fara zuwa kasuwar ba, a da pure water yake siyarwa a kasuwa, kuma yana samu babu laifi da sana'ar abincin siyarwar da nake yi muke harhaɗawa mu rufawa kanmu asiri, na ce"Yaushe ka fara aiki a shagon wani? Kuma ta ya aka yi masa sata?"
Ya ce"Satina ɗaya da fara zuwa fa, kuma wallahi shi ne ya neme ni, dayake ina kai ruwa kullum, to akwai wani yaron shagon nashi da muka saba da shi, shi ne ya tambaye ni idan ina son aiki, na ce ina so, kayan shagon muke ɗiba ni da wani Sale sai mu shiga cikin kasuwa da bakin titi muna yin talla, idan mun siyar mu kawo kuɗin, idan aka tashi sai ya biya mu, dubu ɗaya da ɗari biyar, dubu ɗaya, wataran ma ɗari biyar, ya danganta da cinikin da aka yi".
Ta ce"Me kuke siyar masa?"
Ya ce"Underwears ne, siket, wanduna da vest".
Ta sauke numfashi ta ce"Tsakani da Allah ba ka ɗaukar masa kuɗi ba?"
Ya ce"Wallahi tallahi ban ɗauka ba, sun ce a tsakanin mu biyu ne ni da Sale, sai kuma mutane suka ce ni ne ma, tun da shi ya daɗe a shagon wai ba a taɓa yin sata ba, dole ni baƙuwa da ba a san halinsa ni zan ɗauka, kuma wallahi Mama ko kalar kuɗin ban gani ba ma". Ya ƙarasa yana share hawaye.
Ta ce"Ka yi haƙuri babu komai, watarana sai labari".
 Daga haka suka yi shiru, har suka ƙarasa, tun a hanya ta kira wayar Nafi ta ce mata na dawo. 
Ta yi nocking mai gadi ya buɗe suka shiga, ta buɗe ɗakin da mukulli suka shiga, kai tsaye kitchen ta shiga ta jona kettel don ta sama masa ruwan wanka, ta zuba sauran abincin da suka ci ta haɗa masa shayi ta fito, ta same shi yana zauna ƙasa yana kalle-kalle kamar ɗan ƙauye, kodayake dole ya kalla, don ganin shi zai yi a sabuwar duniya, idan aka kwatanta ɗakita na gidan babansu, wanda yake tamkar na tsohuwa, ko arziƙin gado babu sai katifar da ta ga jiya ta ga yau.
Ta ajiye masa abincin ina cewa"Kallon bai ƙare ba?"
Ya yi murmushi ya ce"Mama kin huta, Allah Ya taimake ki ke dai saura mu".
Ta ce"In sha Allah kuma watarana sai labari, sai kun rayu a gidan da ya fi wannan, ka ci abinci".
Ya ce"Mama na ƙoshi, amma na manta rabon da na ci doya da ƙwai shiyasa zan ci".
Ta yi murmushi ta ce"Shayin ma ba irin na siyarwa ba ne, na zabga maka madara ka sha".
Ya ɗauka ya fara sha yana murmushi, sai kuma ya ce"Allah sarki Sani da Fasila, ko za ki ban leda sai na rage musu doyar? Shayin dai sai su yi haƙuri".
 Ta ji tausayin yaran ya saukar mata da rauni, anya kuwa babu hakkinsu a tare da ita? A ce ita tana nan tana rayuwa mai daɗi ta ci abin da take so a lokacin da ta so, su kuma suna cikin yunwa da wala-walar rayuwa? Tana da laifi? Laifi ne idan ta zaɓi yin nesa da azabar gidan miji ta bar yaransa a cikinta? Wani zafi take ji a zuciyarta, ga shi ta yi auren ta samu irin rayuwar da take fata, amma sam ba ta da nutsuwa, damuwar halin da yaranta ta hana ta sukuni, kenan wannan dalilin ya sa ake cewa mace ta yi zaman 'ya'yanta? Ita kam mafitarta kawai ta duba ban da tasu.
Ta sauke ajiyar zuciya ta ce"Ka cinye Auwalu, zan soya musu wata, kayan shayin ma sai na ɗiba muku, ka ga sai ku sayi shayin ku haɗa".
Ya yi murmushi ya ce"Lallai kuwa yau Fasila autarki za ta yi murna, idan ta je gidan amaryar layinmu ta yi mata wanke-wanke da aike ta ba ta doya ko dankali wallahi ta yi ta janjani kenan, Mama har da tsotsar doyar take yi, kamar ba za ta cinye ba, idan kuwa ta ba ta nama ko ta cinye haka za ta yi ta shinshina hannunta".
 Wata faɗuwar gaba ta dirarwa Hafsa, ta lura indai ta cigaba da fira da Auwalu sai zuciyarta ta nemi bugawa, ta ce"Babu komai, ka gama ka yi wanka".
Ta tashi ta shiga ɗakin Sa'eed, ta tsaya ta share hawayenta, sannan ta buɗe wardrobe ɗinsa ta ɗakko wasu riga da wando ta ajiye a kan katifa, ta je store ta buɗe wani kwali ta ɗakko sabon soso da brush ta dawo ta ajiye, ta haɗa masa ruwan wankan, ta same shi ta ce"Idan ka gama ka shiga ɗakin can ka yi wanka, ga kaya nan ka saka, bari na ɗakko maka paracitamol ka sha, ya kwashi kayan ya kai kitchen, ya dawo ya shiga ɗakin, na ajiye masa maganin da ruwa na bar ɗakin, bedroom ɗina na hau gyarawa, kafin na gama Nafi ta zo, muka gaisa ta hau aikinta, na gama na koma ɗakin Sa'eed na tarar da Auwalu zaune kamar me tunani, na ce"Ka kwanta ka yi bacci, na tabbata yana nan a idonka".
Ya ce"Na zata tafiya zan tafi gida ne".
Ta ce"So kake ka tafi?"
Ya ce"A'a, idan son samuna ne ma ai na dawwama a nan".
Ta ce"To ka yi baccinka dai da yamma za ka tafi".
Ya kuwa haye katifa ya kwanta, babu jimawa bacci ya ɗauke shi, ta saka bargo ta lulluɓe shi, ta tashi ta fita daga ɗakin, ta shiga ɗakinta inda take jiyo ringing ɗin wayarta, kamar yadda ta yi zato Usman ne, ta ɗauka tana faɗin"Barka da warhaka ranka ya daɗe, na ga saƙo ina godiya".
Ya ce"Ok sai da na kira za ki yi godiyar?"
Ta ce"Ba haka ba ne, wallahi sai yanzu dai na samu nutsuwar shiyasa".
Ya ce"To ya ake ciki ya koma gida?"
Ta ce"Sun sake shi, ga shi a nan gidan, na ce ya zauna ya wini ya ɗan huta".
Ya ce"Ok, barka, sai ki gargaɗe shi ba iya belin nasa ba".
Ta ce"To sai ka dawo".
Ya katse wayar. Na fita na shiga kitchen don fara hidimar girkin rana. Fried rice ta yi, ta soya kaji guda uku ta yi pepper soup, ta haɗa coconut drink, tana cikin soya doya da ƙwan da ta yi musu alƙawari sai ga yaran gidan sun dawo, ko tana falo dama sallama kawai suke yi, haka suke wuce ta kamar awaki kowa ya shiga ɗakinsa, idan sun gama su kame a dining su zuba abinci, yanzu ban ji shigiwarsu ba sai da na ji Nafi dake falo tana yi musu magana, ita ma dai iyayinta ne kawai, amma ba kallonta suke yi da gashi ba.
 Sa'eed yana shiga ɗakinsa ya yi turus, ganin Auwalu kwance ya saki baki yana bacci a kan katifarsa kuma cikin bargonsa, ransa ya ɓace ya kalli fuskar tashi, tsaf ya gane shi, domin sun taɓa zuwa gidan sau ɗaya,  ya haɗe rai don a ganinsa wannan raini ne da wulaƙanci, ya yi wurgi da jakar makarantarsa ya fice daga ɗakin ko uniform bai cire ba, tsakar gida ya je ya zauna ransa a matuƙar ɓace, ita Humy ba ta san ana yi ba, sai da ta ga ba ta gan shi a dining ba, ta leƙa ɗakinsa ta ga wani a kwance, ta nufi compound ɗin, ta same shi zaune yana cika yana batsewa, ta ce"Bro wane ne a ɗakinka?"
Ya ja tsaki ya ce"Matar gidan za ki tambaya, saboda tsabar wulaƙanci da raunin hankali a ɗakko wani ƙazami a saka ya kwanta a ɗakina? To wallahi indai a ɗakina zai kwana sai dai ni na bar gidan!".
 Humy ta ce"Wai wane ne? Ni fa ban gane shi ba".
Ya ce"Ƙazamin ɗanta ne fa, masu yawon bola ne wai a kan katifata, wallahi sai dai a canza min katifar nan".
Ta taɓe baki ta ce"Mu da gidanmu ana neman korarmu".
Sa'eed ya tashi ya je wajen mai gadi ya karɓi wayarsa ya kira lambar babansu, yana ɗauka ya ce"Daddy".
Usman ya ce"Son, kira ta nan kuma? Me ya haɗa ka da wayar Hafizu? Ina  Auntyn naku?"
Ya sake ɓata rai kamar yana kallon shi ya ce"Tana ciki, ni ina tsakar gida tun da dai ba ni da inda zan zauna a ciki".
Usman ya ce"Kamar ya, ban gane ba? Me yake faruwa?"
Ya ce"To ta saka ɗanta a ɗakin nawa, yana bacci a katifata, har da lulluɓa a bargona".
Usman ya ce"What!? Har da bargonka? Yaron da ya dawo daga ƙazamin waje? Ba za a rasa wasu ƙananun cututtukan a jikinsa ba, me yake damun Hafsa!?"
Ya ƙarasa maganar a tsawace, ya katse wayar ya kira ta, Nafi ce ta miƙa mata wayar, ta karɓa ta ɗaga "Ranka ya daɗe ya fama da jama'a?"
Ya ce"Hafsa me yasa kike neman ƙure ni a kan lamarin yaranki ne?"
Gabanta ya faɗi ta ce"Me ya faru Beb?"
Ya ce"A kan me za ki saka ɗanki ya kwanta a ɗakin Sa'eed? Mene ne amfanin ɗakin baƙi?"
Ta ce"Na yi zaton duk ɗaya suke a wajenmu ai?"
Ya ce"No! Kar ki sake yi min irin haka daga yau".
A sanyaye ta ce"To".
Ya ce"Ba to ɗin ba, ki sallame shi ya tafi gida Please, ba na son abin da zai dinga kawo mana matsala a gida".
Ta ce"Shikenan zai tafi, ka yi haƙuri".
Ya katse kiran. 
Ko ba a faɗa ba ta san yaran ne suka kira shi suka sanar masa, ta ƙarasa ta zuba doyar a roba mai murfi wacce take mai zurfi don da yawa ta soya musu, ta ɗauki wata robar ta cika ta da shinkafa, ta ƙulla musu naman a leda, ta ɗora drink a jarakuna uku, ta gaɗe su waje ɗaya sannan ta je ta tashe Auwalu da yake ta baccinsa hankali tashe, suka kalli juna da murmushi ta ce"Ka tashi ka yi sallah ka zo ka tafi gida".
Ya ce"To".
Ya shiga banɗaki ya yi alwala ya fito ya yi sallah, yana fitowa falo Sa'eed yana shigowa, ya ci karo da kayansa dake jikinsa, baƙinciki ya ƙara kama shi, ya yi ƙwafa ya yi dining ya zauna, ta kawo masa abinci falon, kafin ya gama ci ta saka kayan da ya cire a leda ta haɗo masa da abincin nasu, har snacks ta ɗibar musu, da ya gama ta ba shi, ta ɗakko dubu goman da Usman ya ba ta ta ba shi ta ce"Ga wannan kuɗin, yanzu tun da ka bar kasuwar wace sana'ar za ka fara?"
Ya ce"Zan yi tunani, tun da yanzu lokacin rake ne ina ga zan dinga sarowa sai na dinga zama a ƙofar gida, kuma na dinga yawatawa, ana samun ciniki babu laifi, ita kuma Fasila dama ta ce na ba ta ɗari biyu za ta sari carbin Malam ta dinga siyarwa, kin ga sai na ba ta ɗari biyar ta saro har wani abun, Sani ne dai na san ba zai yi ba, tun da ko ban ba shi komai ba yana samu a wajen su Garus".
Ta ce"Wane ne kuma Garus?"
Ya taɓw baki ya ce"Ba su daɗw da dawowa unguwar ba, kuma wallahi sam ba su da kamun kai, don suna shaye-shaye ma Sani ne ɗan aikensu".
Hafsa ta ji zuciyarta ta yi nauyi ta ce"Innalillahi wa inna ilaihi raji'un! Irin rayuwar da yake yi kenan?"
Auwalu ya ce"Kin san shi dai ba ya ji, ko na faɗa masa ba zai ji ba".
Ta ce"Yau Litinin ko? To ranar Juma'a ka haɗo min kansu ku zo nan ina son magana da ku duka, sannan ka dinga kirana a wayar maman Haneefa mana, ka ga ita ce ta faɗa min kana kulle ma".
Ya ce"To za mu zo in sha Allah!".
Ta raka shi har bakin get, ya tafi duka zuciyoyinsu babu daɗi.
 Ta dawo ta zauna tana jiran dawowar Usman, don ba ta san iya inda rigimar nan za ta tsaya ba.

    Ko abinci kasa ci ta yi, wanka kawai ta sake yi ta kwanta bacci, sai kusan la'asar ta tashi, ta duba wayarta ta ga miss call ɗin Usman, ta kira shi, ya ɗauka yana cewa"Na kira kin share, saboda na ce ɗanki ya tafi wato shi ne kika ɗauki fushi da ni ko?"
Ta ce"Ba haka ba ne, ka san lokacin baccina ne".
Ya ce"Ya tafi kenan tun da har kika samu damar bacci".
Ta ce"E kamar yadda ka ce ba, ya tafi".
Ya ce"Ina Sa'eed? Ya ci abinci? Me yake yi yanzu?"
Ta ɗan ɓata fuska ta ce"Bacci na yi bayan tafiyar Auwalu, don haka ban san mene ne yake tafiya a falo ba, amma ai na san suna Islamiyya".
Ya ce"Kenan ba kwa yin sallama idan za su tafi? Ba za ki san ko suna buƙatar wani abu ba ko?"
Ta ce"Ba fa yara ba ne, kuma ba sa saka ni a lissafi su ai".
Ya ce"Idan na dawo ma yi wannan maganar, ki tashi ki je ki duba ki gani idan bai tafi makaranta ba ki ba shi wayar".
Ba ta son dogon musu da shi, amma ba ta jin za ta je ta kai wa yaron nan waya, me yasa ba zai kira shi ta inda ya kai masa ƙara ɗazu ba? Ta tashi tana zagaya ɗakin kamar me tafiya, can ta ce"Ya tafi fa".
"Ok!" Ya faɗa a ɗan fusace ya katse kiran, saboda ya san ba ta duba ɗin ba, tun da bai ji ƙarar ta buɗe ƙofar ɗakin ba, kuma hakan ya ɓata masa rai.
  Tunanin yaranta ya addabe ta, wajen ƙarfe biyar ya dawo ta tare shi kamar yadda ta saba, amma dai ta ga sam babu fuska, ya haɗe rai, a baya ko a gaban yaran ne dole sai ya rungume ta, don har fizgewa take yi saboda idon yaran, yana nuna mata ba komai ba ne, har ta saba, amma yau sai ya goce ta ya wuce ɗakinsa, ta bi shi a sanyaye, kayan jikinsa yake ragewa zai shiga wanka, ta ce"Sannu da zuwa". Ta ƙarasa don ta taya shi cire kayan.
Ya ce"Ki bar shi na gode".
Ya gama, zai shiga wankan, a ƙoƙarinta na son mayar da komai ba komai ba ta ce"To mu je na taya ka".
Ya ce"Ba na buƙata, ki je please".
Ya shiga banɗakin, ta ja ƙafa ta fita daga ɗakin, kitchen ta shiga ta fito masa da abincinsa, ta zauna a dining ɗin tana jiran shi. 
Babu jimawa ya fito, a lokacin Sa'eed ya shigo falon, sai lokacin ta san bai je islamiyyar ba, ya kira sunanta"Hafsa".
Ta amsa tana tasowa, ta kalli yadda Sa'eed ɗin yake ta ɓata rai, ta je ta zauna a kusa da shi, ya ce"Mene ne ya faru yau a gidan nan?"
Duk muka yi shiru, yana kallona ya ce"Hafsa da ke fa nake".
Na ce"Babu wani abu da ya faru, sai nuna min bambancin da Sa'eed ya yi, tun da ni a zatona shi da ɗana duk ɗaya ne, don na sauki ɗana a ɗakin shi ba zai zama laifi ba".
Usman ya ce"E to za a iya cewa ba laifi ba ne, amma idan shi me ɗakin ba ya so kin ga laifi ne, tun da abun akwai takura".
Sa'eed ya ce"Kuma wai har ta ba shi kayana ya saka, gaskiya ni kar a sake yi min irin haka kawai".
Usman ya ce"Ko nan gaba don Allah idan kika yi baƙi to ki dinga ajiye su a ɗakin baƙi, idan kuma ta kama sai sun canza kaya to ko ki siya musu ko kuma ki nemi izinin mai kayan, tun da na shi ne hakkinsa ne ai".
Ta daure zuciyarta ta ce"Shikenan ka yi haƙuri".
Sa'eed ya ce"Ni da Daddy gaskiya ba zan iya sake hawa katifar nan ba".
Ya ce"A'a abun bai kai haka ba, a dai cire zanin gadon, ko ta bayar ko kuma ta aika musu shi su ƙarasa, Hafsa ki canza masa zanin gadon".
Sa'eed ya ce"Har bed sheet ɗin".
Ta tashi za ta tafi ta ce"Ai suna nan a wardrobe ɗin nashi, ya canza, shi kuma wanda kuturun ya kwanta a kai sai ya kai bola ko kuma ya ƙona shi".
Ta wuce ta shige ɗakinta ranta a ɓace, ya kalli yaron ya ce"Kai kuma ka dinga sassautawa kanka, don ya kwanta har ka ce sai an canza katifa? Ka je ka canza zanin gadon".
Ya kwaɓe fuska ya ce"Kuma ko abinci ban ci ba fa".
Ya ce"Mu je ka ji, sorry".
Ya dafa kafaɗarsa kamar abokai suka tafi dining ɗin, tare suka ci abincin yana kwantar masa da hankali, da ya gama ya yi zaman shi a falon bai bi Hafsa ba, ita ma ba ta sake fitowa ba, shi a ganin shi ita ce ta yi masa laifi, ita ma tana ganin shi ne mai laifi da ya ɗaurewa ɗansa.
 Da daddare ana yi sallar magriba, ta ji fitar shi da mota, ta fito ta shiga kitchen ta haɗa shayi ta sha, sai ta zauna a falon, ana kiraye-kirayen sallar isha'i sai ga shi sun dawo ashe tare da yaran suka fita, ta yi masa sannu da zuwa ya amsa, suka baje a falon, suna ta ganin kayan da suka yi shopping, kayan sakawa ne ya siya musu su duka, ita ma ya miƙa mata tata ledar, ta karɓa ta yi godiya sai ta ɗauka ta tashi ta tafi ɗaki, ta duba ta ga abaya ce guda ɗaya sai kayan bacci da setin man da ya saba siya mata,ta ajiye ledar a gefe, ta yi kwance a gado, tunanin yaranta kawai take yi.
 Sai wajen ƙarfe tara ya shigo ɗakin, ya gama duk shirin baccinsa ya kwanta, "Beb".
Ya kira sunanta da sanyin murya.
Ba ta amsa ba, ya ce"Kin san cewa duk duniya ke ce mai yi min wannan rainin? Ta ya za ki min laifi na rabu da ke ban yi hukunci ba amma yanzu na zo ina neman sasanci ki nuna ke kin ma ɗauki fushi da ni?"
Ta ce"Ni ban yi maka laifi ba, idan na yi laifi ɗanka na yi wa, kuma indai kai da ɗan kun ɗauke ni a makwafin uwa ai don na yi abin da na yi ba zai zama laifi ba, wannan ya wuce a wajena ina tunanin makomar yarana ne kawai".
Ya ce"Ba sun sake shi ba? Mene ne kuma ya rage?"
Ta ce"Sun sake shi, amma ai rayuwarsu tana nan dai cikin wala-wala, da ka san yanayin gidan da suke da dole za ka taya ni tausaya musu".
Ya matsa kusa da ita, ya ja ta jikinsa ya ce"Ki yi haƙuri, komai zai zama normal, amma ni abin da nake so ki fahimta, kin ga a yanzu ba ki da hakkinsu, duk da ke ce mahaifiyarsu amma mahaifinsu ne yake da hakkin kula da su, yanzu su yarana ba ga uwarsu nan ba a raye? Kin ga tana shiga damuwa don na karɓi yarana?"
Ta ce"Yaranka da nawa ba ɗaya ba ne, saboda kai da baban su ba ɗaya kuke ba, shi mutum ne wani iri, wanda bai damu da ko ciyar da iyalinsa ba, ballantana wasu nauye-nauyen, sannan na tabbata a yanzu suna tsakar gida ne kawai, ba su da wata makwafin uwa, gidansu gida ne irin wanda kowa yake yin ta kansa, matan mahaifinsu neman kuɗi kawai suka saka a gaba, sannan zaman kishin da suke yi kamar za su yanka juna ya fi musu muhimmanci fiye da kula da tarbiyyar yaransu, duk wacce ta yi sana'a ta samu wani abu ƙoƙari take yi ta farantawa miji saboda ta zama ta gaban goshinsa, yaransu ko oho, ba za ka gane ba Beb, yarana suna cikin wani hali fa, dole ne na damu, tsakani da Allah ba ni da nutsuwar zuciya sai dai ta gangar jiki" Ta fashe da kuka.
Shi ma jikinsa ya yi sanyi, ya fara rarrashinta har ta daina kukan, ya ce"Ki yi haƙuri, ba ki da laifi, kuma a irin wannan rabuwar abu ɗaya za ki dinga kallo, shi ne inda mutuwa kika yi fa? Ki dinga hasashen mutuwa kika yi, ba za ma ki san halin da suke ciki ba, a yanzu kuwa ki godewa Allah, tun da za ki gan su, za ki zauna da su, za ki yi musu addu'a, yanzu ba zuwa kika yi kika taimaki ɗanki ba? Da kin mutu wa zai fito da shi? To kin gani ya kamata ki gode Allah, tun da mahaifinsu yana nan a raye ai nauyinsa ne, idan ya tauye su su da Allah, kuma ki saka a ranki wuya ba ta kisa,inda tana kisa ai a yadda kike faɗar gidan da tuni kin mutu, to su ma za su rayu in sha Allah wataran sai labari".
 Ta ce"Hakane".
Yana shafa cikinta ya ce"Ya aka yi to ya Baby?"
Ta janye hannunsa ta ce"Ba wani ya Baby, bayan ba ka damu da ni da shi ba? Ba ka bincika ko na ci abinci ba, to ban ci komai ba, kuma ba zan ci ba".
Ya yi dariya ya ce"Ai tun da kika tonawa kanki asiri to kina so ki ci ɗin ne".
Ya ɗauke ta cak ya fita da ita, Sa'eed yana falo yana kallo, shi yasa ta yi ƙoƙarin ya sauke ta duk da ya riga ya gansu, amma Usman ɗin ya ƙi bata damar saukar, ya yi kamar bai ga yaron ba, ya wuce da ita dining ɗin, a baki ya ba ta abincin har ta ce ta ƙoshi, ya ba ta ruwa sannan ya kama hannunta suka nufi ɗaki, ya ce da Sa'eed "Soon dare ya fara yi, ka je ka kwanta haka, kar ka makara gobe akwai makaranta".
Ya ce"Ok Dad".
Ya tashi ya kashe kallon ya shiga ɗakinsa, ita ma ɗaki ta nufa, shi kuma ya kashe sauran kayan wutan falon kafin ya shiga ɗakin.
  A ɓangaren yaranta kuwa, da farinciki Auwalu ya ƙarasa gida, a hanya ya ga Sani suka taho tare, Sanin yana cewa"Yaushe ka fito?"
Auwalu ya ce"Oho! Wai duk kwanakin nan da na yi Sani ko sau ɗaya ban ganka ka zo wajena ba, ƙila ma babu ruwanka, babu wani yunƙuri da ka yi don ganin na fito".
Sani ya haɗe gira ya ce"To ba sai ina da kuɗin ba?"
Auwalu ya ce"Ko ba ka da shi ai za ka je ka ga halin da nake ciki dai, kuma da ni ne da sai na ƙoƙarta nemowa ai".
Sani ya ce"Ai ga shi nan a garin zafin nemanka ka faɗa halaka".
Auwalu ya yi shiru, don Sani ba shi da kunya, idan ya cigaba da tattaunawa da shi zai yi wuya idan bai kai masa duka ba.
Suka shiga ƙaramin gidan nasu, ɗakuna uku ne sai wani ƙaramin ɗaki a zaure, mata biyu ne a gidan kowacce da nata yaran, kowacce ɗaki ɗaya, don haka kowacce da yaranta ta gwamutsa su kwana a ɗakinta, idan wacce take da kwana kuma sai ta je ɗakin zaure wanda ya kasance turakar mai gidan.
 Auwalu yana shiga gidan kowa ya bi ledar hannunsa da kallo, ya kuwa maze ya nufi ɗakinsu yana kiran Fasila, Na'ima ta ce"Ba ta nan, tana gidan amarya".
Ya ce"Kira min ita".
Babu jimawa dai ga ta ta shigo, da murnarta ta shiga ɗakin tana cewa"Yaya Auwal ashe ke dawo".
Ya ce"Na dawo, daga ina kike?"
Ta ce"Daga gidan Anti Azeema, yau har ɗari ta ba ni, saboda na wanke mata kayanta sun fita tass".
Ta yi maganar tana nuna masa ɗarin.
Ya ɓata rai ya ce"Har wani wanki kike yi mata? Ke ma ba ki fara wanke naki kayan ba shi ne kike yi wa wata?"
Sani ya ce"Kuma ga ta nan tun da ka tafi a cikin kaya masu datti take, tun da babu mai yi mata wankin".
Ita kuma ta ce"To idan ban yi mata ba wane ne zai ba ni abinci? Kuma fa iya wandunanta ne da rigar nono, to su ne ma take cewa wankin ba ya fita, amma yau ya fita, ka ga har ta ban naira ɗari, kuma na ci ɗan wake, duk da ma ban ƙoshi ba, amma za ta saka min tuwon dare ai, yanzu na karɓo mata niƙan farar shinkafar, miyar..."
"Rufe min baki!" Auwalu ya daka mata tsawa.
Ta koma gefe tana turo baki, ya ce"Kin cika surutu, kamar kin haɗiyi rediyo".
Ya buɗe ledar ya fara fito da kayan ciki, suka dinga haɗiyar yawu tun kafin su fara ci, yaran gidan suka dinga leƙensu, har sai da Auwalu ya kira su ya danƙawa kowa abin da ya sawwaƙa, suka ci suka ƙoshi taf yana ta ba su labarin gidan Mamansu tare da albishir ɗin ta ce su ke ranar Juma'a, daɗi kamar ya kashe Fasila, ta ce"Ni kam a can zan kwana in sha Allah".
Sani kuwa ya taɓe baki ya ce"Sai kun dawo, ni kam ranar ina da wajen zuwa".
 Auwalu ya ce"Kar ka je ɗin, kai ne da asara ba ita ba".
Ya kalli Fasila ya ce"Zan ba ki dubu ɗaya ki yi sarin carbin malam ɗin da kika ce".
Ta washe baki ta ce"Don Allah da gaske?"
Ya harare ta ya ce"A'a ƙarya nake".
Ta ce"Alhamdulillah, ba ni yanzu ma ban gaji ba na je na siyo".
Ya zaro ya ba ta, sannan ya ba ta ɗari biyar ya ce ta siyo omo, idan ta ga me ruwa ta kira shi wanki zai yi mata.
Ta fita tana ta tsallen murna, Sani ya ce"Ban gane ba, ni kuwa nawa ne nawa a ciki?"
Auwalu ya ce"Ba kuɗin ci banza da hofi ba ne, akwai sana'ar da za ka yi ne?"
Ya ce"Ba wata sana'a amma ai ina da hakki a ciki, don haka ka sallame ni kawai".
 Auwalu ya yi banza da shi ya nemi waje ya kwanta, Sani ya yi ƙwafa ya fita.
 Da daddare Yunusa yana dawowa, matarsa Binta ta zayyana masa irin kayan da Auwalu ya dawo da shi daga gidan babar shi, ta ƙara da faɗin"Haka ya dinga rabawa yaran nan naman kaza da doya ƙwai shane-shane a jikinta, sannan Fasila ta fito da 'yan duhu-duhu a hannunta, Allah kaɗai ya san dubu nawa ta ba shi".
 Yunusa ya ƙware da abincin da yake ci, ya hau tari, yana tsagaita masa ya fara ƙwalla masa kira "Auwalu! Kai Auwalu?"
Ta ce"To zai zauna a gidan ne? Yana can yana kashewa ai".
 Abincin da bai gama ci ba kenan, ya tashi ya fita, haka ya dinga neman Auwalu a unguwar nan sai da ya same shi, Allah Ya taimaka ma ya riga ya ba da dubu huɗu sautun raken, wajen dai dubu shida ya taɓa har wanda ya bawa Fasila, haka ya ɗauki duka dubu huɗun ya ba shi, a hakan ma sai zagin shi yake yi don bai yarda iya kuɗin kenan ba.
       SA'EED
  Washegari Al'ameen ya cika alƙawarin da ya yi masa, domin wayar Sadi a hannun shi ta kwana, tun daren ya saka ta a jakar makaranta, da ya kusa ƙarasawa makarantar ya saka ta a aljihunsa, yana shiga aji ya ƙarasa kusa da Sa'eed, yana murmushi ya ce"Albishiinka".
Sa'eed ya ce"Kai rabu da ni, wai ka san juya me matar nan ta yi min kuwa?" 
Al'ameen ya ce"Manta da ita, yau kana cikin alheri".
Ya yi maganar yana nuna masa aljihunsa da tudun wayar ya bayyana.
Sa'eed ya zaro ido ya ce"Amma fa akwai haɗari, idan sizin ya tashi babu zato fa? Me za ka ce?"
Al'ameen ya ja hannunsa ya ce"Yi shiru kar ma wani ya ji".
Suka fita daga ajin, kasancewar ba a fara karatu ba, suka nufi can wani waje mai yawaitar shuke-shuke, Al'ameen ya ce"Ka ga zan ajiye wayar a ciyayin nan, idan aka fito break sai na zo na ɗauka ko?"
Sa'eed ya ce"Ni dai duk da haka ina jin tsoro".
 Al'ameen ya ce"Babu komai fa".
Suka koma aji, Sa'eed yana ta alla-alla a fito break, duk da gaban shi yana faɗuwa, amma yana so ya gani ɗin, ana fita break ba su bi ta kan komai ba, suka nufi wajen ajiyarsu, ya ɗakko, sai dai akwai gilmawar mutane a wajen, don haka suka koma aji, nan ɗin ma akwai tsirarun mutane, haka dai suka yi dabara Al'ameen ya fara nuna masa hotunan banza, tun daga kan hotunan jikin Sa'eed ya yi sanyi, sannan ya kashe duka volume ɗin wayar ya kunna masa vedio, shi Sa'eed abun ma tsoro ya ba shi, ya dai yi shiru yana kallo, Al'ammen ya ce"To ka dai gani, haka ce take faruwa, don haka ka dinga yi wa Daddy uzuri, don ma babu sound da za fi jin daɗin kallon fa".
A sanyaye Sa'eed ya ce"Shikenan ai ni kam ya isa haka".
Al'ameen ya kashe ya saka wayar a jaka ya ce"To ya ka gani? Ka ji ka matsu lokacinka ya zo ko?"
Sa'eed ya ce"Ban ji komai ba".
Al'ameen ya ce"Nan gaba za ka fara ji, zo mu je mu samu abin da za mu ci".
Sa'eed shi yake siyawa Al'ameen kayan break, yau kam kallon abun nan ya sanyaya masa jiki, ya ba shi ɗari biyu ya ce"Jeka kawai, ni kam a ƙoshe nake".
Al'ameen ya yi murmushi ya ce"Ko dai wannan vedion ne?"
Sa'eed ya kifa kansa a desk bai ce masa komai ba.
  Har aka tashi daga makaranta Sa'eed a sanyaye yake, hoton ya ƙi ɓacewa daga idonsa, da ya kalli Hafsa sai ya ga kamar ma ita ya gani a vedion nan, ita da baban shi kawai yake hasasowa yanzu, abun ya tsaya masa a rai, yana sallah yana tunani da hango hoton abun, bai ma gama tsinkewa ba sai da dare ya yi, abun ya dawo masa kamar yanzu yake kallo, ƙarshe ma sai ya tuɓe kayansa yana kallon jikinsa da hasaso shi a ce shi ne yake yi, haka dai ya yi bacci, ƙarshe ya yi mafarkin ga shi shi ma ya yi irin na vedion, wannan shi ne mafarkinsa na farko a duniya, mafarki irin na balagaggen namiji, sannan ya ji yana so ya ƙara kallon vedion.

    Washegari Sa'eed ya tashi yanayinsa babu daɗi, jiki a sanyaye, har sai da baban shi ya gane, da ya tambaye shi ya ce masa babu komai, lokacin suna cikin cin abinci ne, Hafsa kawai sai ta tuna ita fa a yanzu babu mai lura da nata yaran ballantana ya tambaye su halin da suke ciki, duk lokacin da ta yi tunanin nan sai ta tuhumi kanta da rashin yi musu adalci, to amma wata zuciyar tana faɗa mata ƙaddara ce, suka gama karyawa suka tafi makaranta, suna kuɓewa da Al'ameen ya ce masa "Yau ma ka zo da wayar?"
Al'ameen ya yi dariya ya ce"Abun ya shiga ranka kenan, ni da ba wayata ba ce? Yau ban karɓa ba".
Sa'eed ya ce"Kawai na ji ina so na ƙara kalla, har fa mafarki na yi".
Al'ameen ya ce"Ka ce ka girma, ka yi wanka?"
 Sa'eed ya ce"Yanzu wanka ya hau kaina kenan?"
Al'ameen ya ce"Ƙwarai kuwa, idan ma ba ka yi ba to ka tabbata ba ka da sallar asuba, ni ma da farko haka na dinga yi, dai daga baya da aka yi min bayani".
Sa'eed ya ce"Wane ne ya yi maka bayani?"
Al'ameen ya ce"Me wayar mana".
Sa'eed ya ce"Shikenan idan na koma gida zan yi, ai an yi mana a islamiyya, yanzu dai ya za a yi na ƙara kalla?"
Al'ameen ya yi dariya ya ce"Kai da kake ɗan gata ma har ka dinga tunanin yadda za ka yi? Ka ce babanka ya siya maka waya kawai, ka ga sai a tura maka ka yi ta kalla".
Sa'eed ya ce"Zan gwada na gani".
Al'ameen ya ce"Na san ma zai siya maka, ka ga ka huta sai dai ka yi ta kallo duk sanda ka ga dama".
  Hafsa tana kwance wajen ƙarfe goma na safe, ta samu kiran maman Haneefa, ta ɗauka suka gaisa ta ce mata Auwalu ne zai yi magana da ita, ta karɓa suka gaisa, ta ce"Auwalu ya jikin naka, babu abin da yake damunka ko?"
Ya ce"E babu, amma Baba ya karɓe wani abu daga cikin kuɗin".
Ta ji ranta ya ɓaci ta ce"Kuma ka ba shi?"
Ya ce"To Mama ya zan yi? Ai tun da na ba da kuɗin raken, kuma na bawa Fasila kuɗin da za ta fara siyar da abin da take so shikenan, ga ta ma za ta yi miki magana".
Fasila ta karɓa tana murmushi ta ce"Mama ina wuni".
Ita ma Hafsa murmushin ta yi ta ce"Lafiya lau, ya kike? Me yasa ba ki je makaranta ba?"
Ta ce"Ai ba na zuwa, na ce Baba ya ba ni kuɗin P.T.A bai ba ni ba, amma dai Anti amarya ta ce za ta faɗawa mijinta sai ya ba ni".
Ta ce"Shikanan ki bawa Auwalun".
 Ta miƙa masa, yana karɓa ta ce"Me yasa ba ka ba ta kuɗin makarantar ba?"
Ya ce"Wallahi Mama ɗan abin da nake samu ne ba ya isarmu, to kuma ma ina station a lokacin da aka kore ta ɗin shi yasa sai yau take faɗa min".
Jikin Hafsa ya yi sanyi, ta ce"Ka ga Auwalu kawai ku zo yau, ina son ganin Fasila, sai na ba ta kuɗin makarantar".
 Ya ce"To, kamar ƙarfe nawa?"
Ta ce"Ko yanzu ma".
Ya ce"Yanzu karɓo rakena zan je, sai dai idan na karɓo sai mu taho, kamar sha biyu haka za mu zo, amma Sani ba lallai zai zo fa, kin san halin shi".
 Ta ce"To shikenan, idan ba zai zo ba ku rabu da shi, wataran zai neme ni ai, idan kuma ya samu wata uwar ne shikenan".
 Auwalu ya ce"Amma kuɗin motar kamar ba zai ishe mu ba".
Ta ce"Babu damuwa ku zo sai a kawo ku har ƙofar gida, zan ba shi".
Suka yi sallama ta yi wa maman Haneefa godiya.
Suka tafi gida Fasila tana ta murna, a ɗaki suka koma suka samu Sani yana ta bacci, Auwalu ya fara tashinsa, ya tashi yana cewa"Wai ƙalau kuwa?"
Auwalu ya ce"Ban sani ba, idan za ka je gidan Mama ka tashi ka yi wanka".
Ya yi guntun tsaki ya ce"Me ake yi a gidan nata? Ni ba sai na je ba, akwai inda zan raka abokina".
Auwalu ya ce"Raka abokinka ɗin ya fi kiran mahaifiyarka?"
Sani ya ce"To ai neman halak ɗina zan je, sana'a za a koya min".
Auwalu ya ce"To Allah Ya ba ka sa'a".
Ya tafi ya karɓo rakensa, kafin ya dawo Fasila ta je ta yi wa Amarya wanke-wanke da shara, har ta yi wanka ta shirya tana jiran shi, shigowar Auwalu da rake ya yi daidai da fitowar Baba daga ɗakin amaryarsa Nadiya, yana ta masifar da ya saba yana kumfar baki da faɗin"Duk abin da za ki yi sai dai ki yi, ba a auren aka aure ki? Idan kin ji ba za ki iya zaman ba ƙofa a buɗe take, amma ki bar min yarana don ko kotun bangon duniya za ki je ba wanda ya isa ya raba ni da su, to idan ma kin tafi da su me za su samu a wannan tsiyar ta gidanku?"
Binta ta fito tana gyara ɗaurin ɗankwalinta cike da farincikin jin an ji su a rana da Nadiya ta ce"Baban Auwalu kai da wa? Don Allah ka kwantar da hankalinka, ba a auren aka auro ta? Zo ga dankali da kunu nan na ajiye maka".
Zai yi magana ya ga  Auwalu yana kiciniya da rake, ya saki baki kafin ya ce"Inyee! Kai Auwalu wato ni za ka rainawa hankali ko? Da kuɗi a ƙugunga ka yaudare ni ko? Kenan Uwarku ce tana daga gidanta take zuga ku ko? To bari na faɗa maka, sati biyu na ba ku ku tattare kayanku daga ɗakina, domin aure zan yi nan da sati uku in sha Allah".
Auwalu ya ce"Baba ina za mu kai kayanmu? Kuma a ina za mu dinga kwana?"
 Ya ce"Oho! Dama kai da Sani ai kun girma da kwanan gida ma, ku je ku bi shagon abokai mana, ai haka ake yi, ita kuma Fasila ko ɗakin Binta za ta samu ta dinga raɓawa".
 Sani ya taɓe baki, don shi ba shi da wata matsala, ba don Auwalu ya matsa masa sai ya dinga kwana a gidan ba da tuni ya daɗe da komawa ɗakin mai gidansa da kwana, Auwalu ya ce"Amma Baba kayanmu fa? Ina za mu kai?"
Baba ya ce"Wannan shirgin nata dama amfanin me yake muku? Ku kwashe kayan sakawarku, sauran zan nemi yadda za a yi da su".
Binta ta ce"Ai kuwa ina son katifar, duk da ma ta ji jiki".
 Baba ya galla mata harara ya ce"Ai sai ki ɗauka tun da kina da gadonta, to a kan tawa katifar zan ƙara ta ɗan yi tudu, sauran kwanukan idan kuna so sai ku yi gwanjonsu".
Ran Auwalu ya ɓaci sosai, amma ba shi da damar yin musu da baban nashi, ya shiga ɗakin ya ajiye raken, Fasila da take jin komai daga ɗakin da take ta ce"Yanzu ina za mu kai kayanmu?"
Ya ce"Allah zai rufa mana asiri".
Ya yi wanka ya shirya, ya rufe ɗakin suka, Sani kuma ya tafi yawonsa. Kamar yadda ta ce haka suka yi, aka kai su har ƙofar gida, Fasila ta shiga, tana ganin babarta ta je da gudu suka rungume juna, Hafsa ta ɗaga ta sama tana dariya, amma dariyar yaƙe, ganin yadda duk ta rame, atamfar jikinka ta sallah ce, inda sanda take gidan Yunusa ne da ita kanta kyaun atamfar za ta gani, amma yanzu sai ta ga tamkar wani tsumma ne ta saka, Fasila ta ce"Mai adaidaitasahun yana waje".
Hafsa ta koma ciki ta ɗakko kuɗi ta leƙa wajen ta bayar, suka dawo tare da Auwalu, suka tarar da Fasila tana ta kalle-kallen falon, suka gaishe ta ta amsa cike da kewarsu.
Shiru na ɗan lokaci kafin ta ce"Sani ba zai zo ba da gaske ko? Wai ko na yi masa wani laifin ne?"
Auwalu ya ce"Ba ki masa komai ba, wulaƙanci ne kawai, ya ce wai neman halak ɗinsa zai je".
A sanyaye ta ce"Ai shikenan, amma abun yana damuna kamar wanda aka yi mana farraƙu?"
Ta ce"Kun karya?"
Fasila ta ce"Mun sha koko da fanke, amma ba mu ƙoshi ba".
 Hafsa ta tashi ta shiga kitchen ta haɗa musu shayi, ta ba su biredi da bota, da sauran dankalin da suka rage, Fasila ta ce ita a dining za ta zauna, suka ci suka ƙoshi, Hafsa ta ce"Zan so a ce kullum na ganku mu zauna haka, amma ba zai yiwu ba".
 Fasila ta kwaɓe fuska ta ce"Ni dama zan dawo gidan nan da na ji daɗi wallahi".
Hafsa ta ce"Wai ke wace ce wacce aka ce kina yi mata aiki tana ba ki abinci?"
Ta ce"Wata amarya ce aka kawo ta layinmu, tana da kirki".
Hafsa ta ce"Ba na son shige-shigen nan Auwalu ka dinga hana ta".
Ya ce"Mama ai ni ma ba so nake ba, amma zuwan amaryar kamar ma taimako ne a gare ta, da sai dai su Mama Binta su yi ta aikenta, kuma kaɗan za su sammata, kafin na dawo duk ta yi zuru-zuru, shi yasa ma na rabu da ita, amma idan ta daɗe ina aikawa a kira ta, kuma ba ta kaiwa dare".
Ta ce"To Allah Ya tsare min ku, za ku dinga zuwa duk sati in sha Allah".
 Auwalu ya ɗan yi jim kafin ya ce"Yanzu Baba yake cewa aure zai yi, mu kwashe kayanmu daga ɗakinmu nan da sati biyu".
Gabanta ya ba da ras! Har sai da ta dafe ƙirji ta ce"Innalillahi! Ku kwashe kaya ku je ina? Wai da gaske?"
Auwalu ya ce"Haka ya ce wallahi, wai dama mun girmi kwana a cikin gidan, ita kuma Fasila sai Mama Binta ta ce ta dinga kwana a ɗakinta, katifarki ma ya ce a ɗakinsa zai saka, sauran kayan cikin ɗakin ya ce idan suna so su yi gwanjonsu".
Ranta ya ɓaci sosai ta ce"Wai babanku wane irin mutum ne? Me yake nufi? Ina za ku je ku kwana? Innalillahi wa inna ilaihi raji'un, ba zai yiwu ba, zan yi magana da shi, idan sonku ne ba ya yi ya faɗa kawai a san yadda za a yi da ku, wannan ai jahilci ne!".
Yaran duk sai jikinsu ya yi sanyi, ta shiga kitchen ta ɗakko musu dambun nama da babban biskit, ta bar su a falon ta shiga ɗakinta.
Zama ta yi a bakin gado zuciyarta tana zafi, hawaye ya fara zubo mata, sai yanzu take gane cigaban uwa indai ba tare da yaranta ba ne ba shi da wani tasiri, ita ta cigaba ta samu canjin rayuwa amma yaranta suna ƙara taɓarɓarewa me kenan?
Ta ɗakko wayarta ta kira mahaifiyarta, suka gaisa, Umma ta ce"Hafsa kuna nan ƙalau? Ya na ji muryarki wata iri?"
Ta ce"Umma ni fa ba ni da nutsuwa wallahi".
Umma ta ce"Innalillahi wa inna ilaihi raji'un, ni dai tun da uwata ta haife ni ban taɓa ganin mara godiyar Allah irinki ba Hafsa, kina cikin wannan daular amma kullum kina nan a birkice kina nemawa kanki tashin hankali, Allah Ya sani duk iyayen da suka suruki irin mijinki dole su yi alfahari da shi, wancen satin ya kawo mana ƙaramin buhun shinkafa fa, wani abun ma don ba ma faɗa miki ne fa..."
Ta katse ta da faɗin"Ni fa Usman bai yi min komai ba, baban yaran nan ne".
Umma ta ce"Wasu yara?"
Ta ce"Yunusa ne, wai aure zai ƙara, shi ne ya ce yara su kwashe kayansu daga ɗakinsu, a nan zai saka amaryar, tsakani da Allah ina za su koma? Ya za su yi da rayuwarsu?"
Umma ta yi jimm kafin ta ce"Gaskiya Yunusa ba mutum ba ne, sam bai san ya kamata ba, yanzu mene ne abun yi? Ba zai yiwu a bar yara da kame-kame a tsakar gida ba ai, kuma yawon bin ɗakunan abokai ma matsala ne, a nan yara suke koyon banzayen dabi'u kala-kala".
Hankalin Hafsa ya ƙara tashi ta ce"Umma don Allah ki faɗawa Baba Ku taimake ni ku riƙe min mazan, ni zan roƙi Usman Fasila ta dawo wajena".
Umma ta ce"Gaskiya wannan shi ne mafita, duk da dai muma nan ɗin kin san yadda abun yake, cefanen ma wataran kame-kame ake yi fa, rayuwa sai godiya".
Hafsa ta ce"Auwalu yana neman kuɗi, kuma ina so na sama masa jari babba, idan yana sana'a sai ya dinga taimaka muku da wani abun, don Allah a yi min wannan taimakon?"
 Umma ta ce"Shikenan bari baban naku ya dawo, amma Hafsa ki yi haƙuri fa, sai kin rage saka yaran nan a ranki, idan ba haka ba ki saka kanki a damuwar da za ki kasa zaman lafiya da mijinki, kuma batun Fasila idan bai yarda ba kar ki matsa masa".
Ta ce"To shikenan, zai yarda ma in sha Allah".
Suka yi sallama, ta zauna ta yi shiru tana tunani, ta sauke ajiyar zuciya ta tashi ta fita kitchen, shi dai Auwalu bacci ya yi a falon, Fasila kuma ta bi ta kitchen ɗin tana taya ta aiki, har mamakin zafin namanta take yi, duk rabin aikin ma ita ce ta yi, suna cikin aikin take tambayarta ta ce"Fasila amma Antin taki ba ta hantararki ko ba ki aikin da ya fi ƙarfinki?"
Ta ce"Ba ta yi min komai, kuma ko da  nama ta yi girki sai ta ba ni".
Hafsa ta ce"To ki daina kaiwa dare a gidan dai, kuma idan lokacin makaranta ya yi ki dinga tafiya".
Ta ce"To".
 Suna gama girkin su Sa'eed suna dawowa daga makaranta, lokacin Auwalu ya tashi daga baccin yana zaune yana kallo, Sa'eed ya kalle shi ya taɓe baki ya ce"Gayyar tsiya".
Auwalu ya yi mamaki, da yake yana da haƙuri sai ya yi shiru, ya san ubansu ne yake da iko da gidan ba babarsu ba, don haka ɗan mai gida dole ya faɗi son ranshi.
 Suka fito da kayan abincin aka kai dining, Humy ta zo za ta zauna ta ga su Fasila suna cin abinci, ta yi tsaki ta koma ɗaki, can kuma suka fita ita da Sa'eed ɗin zuwa tsakar gidan, suka ƙi dawowa ɗakin, ƙarshe ma suka bar gidan, sai bayan la'asar su Auwalu suka tafi, da ta zo raka su ne ma ta lura su Sa'eed ba sa gidan, ta taɓe baki ko a jikinta, don ba zai yiwu yara suna nuna mata ba ta da wani muhimmanci ba ita kuma ta dinga shiga harkarsu, ta bada kuɗin makarantar Fasila sannan ta ba su kuɗin babur da kuma wata dubu uku, kuma a kuɗin Usman ne, da yake ajiyewa a lokarta, saboda ko wani abun zai taso na gida kuma ba ya kusa, yana ajiye dubu goma ko ashirin, suka rabu tana jin babu daɗi, har abincin da za su ci da daddare ta ba su suka tafi da shi.
 Ba ta san abin da yake faruwa ba, ashe yaran nan can suka tafi asibiti wajen babansu, suka ce masa sun dawo sun tarar yaranta sun cika gidan, ta hana su abinci ta saka yaranta a gaba suna ta ci, kuma Auwalu sai baƙar magana yake faɗa musu, ran Usman ya ɓaci, wanda ya ji ma ba zai iya kiranta ba gara sai ya koma gidan a yi komai face to face, ya ba su ATM ɗinsa suka ce suka ci abinci a restaurant, suka dawo asibitin suna jiran shi.
 Nafi ta ta gama gyara ko'ina ta tafi, Hafsa ta yi wanka ta yi fess, idan ka kalle ta sai ka yi zaton ba ta da damuwa, amma ita kaɗai ta san mene ne a zuciyarta, tana jin shigowar motarsa ta tashi ta fita don ta taro shi, ta yi mamakin ganin shi tare da yaran, kuma tun daga nesa ta lura da yanayin fuskarsa babu walwala, gabanta ya faɗi, ta daure ta ƙarasa ta miƙa hannu don karɓar jakar hannunsa, amma sai Sa'eed ya yi farat ya karɓe, kuma Usman ɗin ya ba shi, ya zo ya wuce ta kamar bai lura da ita a wajen ba, jikinta ya yi sanyi ta ja ƙafa ta bi bayansu, kai tsaye ɗakinsa ya shiga, ta bi shi, Sa'eed ya bi bayanta da harara kamar idonsa zai zazzago, ta same shi zai fara cire kaya, ta ce"Sannu da zuwa".
Ya yi kamar bai ji ba, ta ce"Lafiya kuwa? Kamar wani abu yana damunka".
Ya ce"E dama dole ni zai dama ai, tun da yarana ne ba naki ba, to kowa ya ji da damuwar yaransa, ai da uba ake ado ko?"
Kanta ya kulle ta ce"Ban gane ba".
Ya ce"Hafsa zirga-zirgar me yaranki suke yi a gidana? Jiya sun zo yau ma sun zo".
Ta ce"Babu komai, ni ce na ce su zo".
Ya ce"To a kan me?"
Ta ce"Saboda ina son ganinsu, ina son zama da su".
Ya ce"Kin san kina son zama da su me yasa kika rabu da ubansu?" Ya ƙarasa maganar a fusace 
Sannan ya ɗora da faɗin"To ki sani ba zan ɗauka ba, ba zai yiwu a ce yarana su da gidansu, gidan ubansu kuma a dinga gayyato wasu suna hana su sakewa ba, ba zan ɗauka ba, idan kuma son komawa gidan ubansu kike ki fito ki sanar da ni".
 Kuka ta zo mata, ta fita daga ɗakin da sauri, tana shiga ɗakinta ta fara yin shi, ta zauna abun duniya duk ya ishe ta, tana a haka har aka kira magriba, ta tashi ta gabatar, ba ta yi girkin dare ba kuma ba ta da niyyar yi, don ranta ya ɓaci, tana ji suna fita da yaran suka dawo, ta fito don shan ruwa, ta gansu a falon suna cin abinci a takeaway, ta wuce ta haɗa golden morn, ta ɗauki ruwan ta dawo ta koma ɗaki, ya bi ta da kallo ta gefen ido, damuwa ce fal ransa, indai zai gai ga Hafsa a damuwa to shi ma ba ya taɓa samun nutsuwa, amma ta hakan ne kaɗai zai nuna mata iyakarta a kan yaran nan nata, da ya fita sallar isha'i tare da Sa'eed suka dawo sai ya yi zaman shi a falon suna ta fira, amma yana yi yana kallon ƙofar ɗakinta, jira yake ya ga ta fito ta shiga ɗakinsa, sai ya ji shiru, har goma ta yi ya ce su je su kwanta, ya shiga ɗakin nasa ya kwanta, sai kuma ya kasa bacci ya fara tunanin me take yi? Ta yi bacci? Wannan abun da haɗa a kofi iya shi kaɗai ne a cikinta, za ta kwana da yunwa alhalin tana ɗauke da cikinsa? Wannan tunanin ya hana shi bacci, ya kasa nutsuwa.
A ɓangaren Hafsa ita ma ta kasa baccin, abu biyu ne ya haɗe mata, na farko tunanin makomar yaranta, na biyu fushin da Usman ɗin ya ɗauka da ita, a haka za a cigaba da tafiya yara ƙananu su dinga yi mata sharri yana yarda da maganarsu babu bincike? Kuma a ce kana son uwa ba ka son 'ya'yanta? Babbar fargabarta ma ita ce shin zai yarda ya karɓi Fasila?
 A ɓangaren Sa'eed ma kasa baccin ya yi, tunanin wannan vedion kawai yake yi, ya rasa me zai cewa Usman ɗin ya yarda ya siya masa waya, tun da ya faɗa musu sai sun yi Candy zai basu waya, a yanzu kawai so yake ya kalli wannan vedion, yana ta hasko vedion a idonsa, a hankali kuma wani sabon al'amari ya fara wanzuwa a jikinsa, irin wanda bai taɓa ji ba, ya dinga jin shi ma da zai samu wacce zai gwada a kanta zai iya, har ya fara lissafin shekarunsa da shekarun da zai ɗauka kafin ya gama karatu ya samu aiki ya yi aure, tunani har ya kai shi ga ya yi auren komai ya faru.
Yana cikin wannan tunanin ya ji ƙarar buɗe ƙofa, ya tashi ya leƙa ta windo bai hango komai ba, ya buɗe ƙofar ɗakinsa a hankali ya leƙa, sai ya Usman ne ya nufi ɗakin Hafsa, ya yi huci mai zafi a ransa ya ce ' Wato hau ma sai sun yi abun nan?' Nan take haushi ya kama shi, da wani abu da bai san ma da me zai fassara shi ba, kawai dai yana ji sam ba ya so su kasance, ya mayar da ƙofarsa ya rufe, sai kuma ya fara tunanin da gaske sai da aka yi irin hakan shi ma aka samu cikinsa? Ya runtse ido yana a'uziyya ganin ya fara hango hoton mahaifiyarsa da baban nashi, zuciyarsa ta fara zafi ya dafe kansa, da ƙyar bacci ya ɗauke shi.

   Hafsa tana jin ya turo ƙofa ta rufe ido kamar mai bacci, ya shiga ya kunna hasken ɗakin, ya ƙarasa ya zauna a kusa da ita yana kallon fuskarta, tausayinta ya kama shi, yana son Hafsa sosai, amma hakan ba zai saka ya zuba mata ido ta hana yaransa sakewa ba, ya kai hannu ya shafa cikinta a hankali ya ce"Beb".
Ba ta motsa ba, ya matsa ya fara kiranta a kunnenta yana ta maimaita cikin sanyin murya, ta yi juyi, ya janyo ta jikinsa yana cewa"Ki yi haƙuri na katse miki bacci".
Ta ɓata rai ta ce"Me zan yi maka?"
Ya ce"Amma kin san dai ba zan iya bacci ba tare da ke ba ko?"
Ta ce"Ban sani ba sai yau".
Ya ce"To ga shi na sanar da ke, tashi mu yi magana".
Ta tashi zaune tana ɓata rai, ya kalle ta na 'yan sakanni kafin ya ce"Ke me yasa kike haka ne? Ke za ki yi min laifi amma kin fi ƙarfin ki ba ni haƙuri, sai dai ni na nemi sulhu ko? Wannan daidai ne?"
Kamar za ta yi kuka ta ce"Yadda na so zamanmu ba haka yake gudana ba, ka ƙi ka ba ni dama mu yi irin zaman da ya dace".
Ya ce"To yanzu na ba ki, ya kike so?"
Ta ce"Idan na yi maka laifi kar ka dauki fushi da ni haka kawai, za ta iya yiwuwa ni ban san ma na yi maka laifin ba, to kamata ya yi ka tambaye ni, ka ce an ce na yi kaza da kaza, sai ka tambaye ni haka ne? Idan na yi ba zan yi ƙarya ba, sai ka tambaye ni dalilina,idan bai gamsar da kai ba sai ka ɗauko fushin, idan kuma ban yi ba sai na faɗa maka yadda abun yake, to amma sai dai kawai ka ɗauki fushi da ni, dama ina cikin damuwa ka dinga ƙara min da me zan ji?" Ta fara kuka.
 Ya ce"Ki yi haƙuri, ni ce min suka yi kin hana su abinci, kin saka yaranki a gaba kin basu, kin ga dole ba zan ji daɗi ba, yaran nan ba su da wajen zuwa idan ba gidansu ba, su kuwa yaranki za su je gidan nasu uban su ci, ni shiyasa raina ya ɓaci, ba na son haka tsakani da Allah, yaran nan amana ne na ba ki, bai kamata kina haka ba".
Ta ce"Wallahi ban hana su abinci ba, ka san irin zaman da muke yi da su fa, kana kallo ba ka tsawatar musu, idan har yarana ne kamar yadda ka faɗa min tun kafin aurenmu ai ba za su dinga yi min haka ba, ko gaishe ni fa ba sa yi, kana kallo, ba sa fira da ni sai dai kai, kamar ma kallon raini suke yi min, yarana ai ba za su yi min haka ba, kamar yadda su ma ba za su yi wa uwarsu ba".
Ya sauke numfashi ya ce"Suna da laifi, amma laifinki ya fi yawa, inda kina jansu a jiki duk da haka ba ta faru ba ai, to harkarki kawai kike yi, ba ruwanki da su".
Ta ce"Hmm! Shikenan indai yarana ne matsalar za su taƙaita zuwa".
Ya ce"Beb ya wuce ko?"
Ta gyaɗe masa kai.
Ya ce"To yanzu faɗa min mene ne damuwarki? Kin ce dama kina cikin damuwa".
Ta ce"Alfarma guda biyu nake nema a wajenka don Allah".
Ya ce"Allah Ya sa zan iya".
Ta ce"Dama baban yaran ne zai ƙara aure, kuma wai a ɗakin da suke zai saka amaryar, shi ne ya ce su mazan su bar gidan su nemi wajen kwana, ita kuma macen wai za ta dinga kwana a ɗakin matar shi".
Ya ce"Kai, amma dai wannan mutumin an yi jahili, wannan ai hauka ne, yaran nan suna da damar da za su yi ƙarar shi ma".
Ta ce"Ni dai ba wannan ba, yanzu su mazan za su zauna a gidanmu wajen iyayena, shi ne nake rokon ita Fasila ka taimake ni na riƙe ta a nan, sai hankalina ya fi kwanciya, mace ce kuma ƙaramar yarinya, shekarunta takwas ne, amma tana yin rayuwar da bai kamata mai irin shekarunta su yi ba, don Allah ka yarda ta dawo nan tare da Humy".
Usman ya ji wani abu ya daki zuciyarsa, shi fa ba don wannan yaran ƙaddarar da ta haifa a wani wajen ba, da ba zai so ma ta dinga tunawa da ta taɓa yin wani auren ba, sam bai ji zai iya riƙe yaran da ba nashi ba, ko da kuwa marayu ne, ballantana da ubansu a raye, amma don ya kwantar mata da hankali sai ya ce"Shikenan, ki ba ni lokaci zan yi tunani a kai.
A ranta gani take kamar ma ya amince ne, tun da dai yana da halin riƙe gidansa, zuwan Fasila ba zai sa wani abun ya yi ƙasa ba, kuma tun da ta riƙe masa nasa yaran a zatonta don ta kawo tata guda ɗaya ba komai ba ne, ta ce"Na gode, Allah Ya saka da alkhairi Ya ƙara maka buɗi".
Ya ce"Ameen, to me za ki ci yanzu? Yunwa kike ji ko?"
Ta ce"Yunwa nake ji kamar ta kashe ni, kuma ba zan ci komai ba, tun da har ka iya siyo muku abinci kai da yaranka ka hana ni, ka nuna min wariya, wayyo uba mai daɗi, ni ma da a ce da nawa a kusa na san ba zai hana ni ba, maza haka kuke, sai ku ɗakko mace daga gaban iyayenta kuma ba za ku yi mata duka adalcin da iyayenta suke yi mata ba".
Ya riƙe kai ya ce"Oh! Ni kam yau na taɓi masarautar ƙorafi, to ki yi haƙuri, idan na dafa miki da kaina za ki ci? Me kike so?"
Ta kwanta ta juya masa baya ta ce"Ba zan ci ba fa".
Ya ce"Dole sai kin ci, na ma rantse ba za ki kwanta da yunwa ki lahanta mini ɗana a ciki ba".
Ta ce"Na ji, to ka yi min ɗan wake".
Ya ce"Ɗan wake kuma?"
Ta ce"E shi kaɗai zan iya ci".
Ya ce"Ai ban iya ba".
Ta ce"To ka je sai da safe kawai".
Ya ce"A'a ina zuwa".
Ya fita ya shiga kitchen ɗin ya fara kame-kame, kamar ta rabu da shi, sai kuma ta tashi ta fito, ta same shi ya ɗora ruwa yana neman fulawa, ta rage ruwan ta dafa indomi guda biyu, ta juye a farantin, suka fito falo, ya ce ya ƙoshi ta ce da shi ta dafa, suka ci tare cikin farinciki, bayan sun gama suka je ɗakinsa suka kwanta, kafin su yi bacci take ce masa"Na manta ban faɗa maka ɗayar alfarmar ba fa".
Ya ce"Ƙwarai kuwa, mene ne?"
Ta ce"Don Allah kuɗi nake so ko babu yawa".
Ya ce"Me za ki yi da kuɗi?"
Ta ce"Dama Auwalu nake so na siyawa waya, saboda ina so kullum na dinga jin lafiyarsu".
Ya ce"Hafsa".
Ta ce"Na'am".
Ya ce"Kin san haɗarin riƙe waya a wajen yara irin su Auwalu kuwa? Yara 'yan ghetto eriya waya haɗari ce a hannunsu, saboda suna da damar da za su samu manya da suka fi su shekaru ko kuma su je shagunan masu caji a dinga tura musu abin da bai dace ba, ko kuma ma idan suka rasa kuɗin siyan kati su yi sati, kuma ke kin ga abin da ya faru da yaron nan, kwana nawa da fitowarsa? Ya kamata ki yi nazari dai".
Ta ji jikinta ya yi sanyi ta ce"In sha Allah ba zai yi komai ba, ba yabon ɗana nake ba Auwalu yana da hankali, zai yi wuya ya aikata irin haka".
Ya ce"Yabon ɗanki kike yi mana Hafsa, kuma ba a yabon ɗan yau, musamman ma da ba kya kusa da shi ki ƙaddara kawai sai abin da hali ya yi".
Ta ce"Shikanan".
 Ya ce"Ba fa siya masa ne ba zan yi ba Hafsa kawai ba na so a ce ni ne silar yaɗa ɓarna".
Ta ce"Na fahimta Allah Ya shirya mana bakiɗaya".
 Haka suka yi bacci ranta babu daɗi, shi kuma yana ta tunanin yadda zai yi ya rage mata damuwa a kan yaran nan.
Abun mamaki washegarin da safe suna karyawa sai Sa'eed ya ce"Daddy so nake ka siya min waya".
Ya ce"Waya kuma Sa'eed? Me za ka yi da ita"
Sa'eed ya ce"E, saboda ina so ta dinga ɗebe min kewa idan ba ka nan, Please Daddy wayar za ta taimaka, kuma zan dinga karatu ta ciki".
Usman ya ce"Ba zan ƙi siya maka waya ba, amma da sharaɗin ba za ka saka layi ba, sannan ba za ka dinga fita waje da ita ba, kuma idan na ga za ta ɗauke maka hankali a karatu zan ƙwace ta, for game kawai".
Sa'eed ya jinjina kai, ya ce"In sha Allah, thank you Daddy".
Humy ta ce"Daddy ni ma".
Ya ce"No, ke ba yanzu ba".
Ta ɓata rai ta ce "Shi ma ai ba karatun zai yi ba".
Hafsa ta ce"Ba karatu zai yi ba kam, tun da an ce ba zai saka sim card ba".
Usman ya ce"For game na ce ai, kuma za ku dinga yi tare".
Sa'eed ya ce"To mun gode".
 Da yamma sai ga sabuwar waya babba a kwalinta ya siyo masa, ya dinga murna yana haɗa ta, uban kuma yana yi masa gargaɗin kar ya yarda ta ɗauke masa hankali a karatu. Hafsa ta tashi ta yi ɗaki ranta babu daɗi, ita ba ƙin siyawa Auwalu waya ba ne ya ɓata rai, yadda yake ƙoƙarin nuna yaranta ba na ƙwarai ba ne, amma shi ya yarda nashi, tana mamakin wannan abun, mutane da dama suna ɗauka cewa talauci da rashin gata shi ne rashin tarbiyya, shi yasa yaro mara gata shi ake yi wa kallon lalatacce, ɓarawo, mai shaye-shaye da lalata yaran mutane, ba sa tunanin tarbiyya ta Allah ce, kuma idan yara dubu sun lalace silar rashin gata, to hakazalika yara dubu sun lalace silar gata.
Sai da ya yi wanka ya shigo ɗakin nata, yana murmushi ya ce"Beb ya kike?"
Ta mayar masa da murmushin ta ce"Lafiya lau, ban san ka fito ba, mu je ka ci abinci".
Ya ciro waya a aljihunsa ya damƙa mata a hannunta ya ce"Idan na canka daidai saboda ban siyawa ɗanki waya ba ne kike karɓa ta sama-sama ko? To ga shi ki ba shi".
Ta kalli wayar, wata ƙaramar keypad ce, ta daɗe tana ganinta a ɗakinsa, a lalace take, kenan badawa ya yi aka gyara saboda ba zai iya siya maza sabuwa ba.
Ta ce"An gode Allah Ya saka da alkhairi".
Ya amsa da amin, kafin ya ce"Sannan don Allah ki yi masa gargaɗi a kan wayar, kin san yaran ghetto sai a hankali, shi yasa ma na ba shi wannan ɗin, duk da babu wajen saka memory card amma kar ki yi mamakin a sarrafa wayar nan ta wata hanyar".
Ran Hafsa ya ɓaci, ta ce"Usman, don Allah ka yi haƙuri ka daina zargin yarona da aibata shi haka, abun yana yi min ciwo".
Ya ce"Ok!".
Ya juya zai tafi, ta janyo rigar shi ya dawo ta tsaya a gabansa ta ce"Ba ok ba, magana za ka yi min me yasa kake zargin ɗana? Ko don saboda ba kai ne ka haife shi ba? Ko saboda naka yaran suna cikin daula sai aka ce maka gata shi ne tarbiyya? Kar ka sake aibata yarona ba na so".
Ya jinjina kai ya ce"Ok, na ji, to amma daga yau kar ki sake yi min zancen yaranki ni ma ba na so, idan sun shiga matsala can ki kashe ta ba sai na ji ba ma, kuma ba na son ganinsu a gidana, ki dinga zuwa kina ganinsu, amma ban yarda ki je gidan tsohon mijinki ba, wannan shi ne, sannan ba ni wayata, don na fara tunanin zan ba da gudunmawa a aikata ɓarna".
Ta miƙa masa wayar, a ranta ta ce'Ka ga ɓarna a kan naka yaron!'.
Ya fice daga ɗakin ransa a ɓace, da zai fita ko sallama bai yi mata ba, ita ma ba ta neme shi ba, ranta ya ɓaci sosai, ta idar da sallar magriba ta ɗauki waya ta kira Umma, suka gaisa Umma ta ce"Wai Hafsa ba za ki kwantar da hankalinki ba? Kodayaushe kika kira waya ke kenan muryarki tana nuna kina cikin damuwa? A kanki aka fara raba yara da uwarsu ne? Ki fitini kanki, Allah Ya ba ki miji na gari ba za ki kwantar da hankalinki ba?"
Hafsa ta fara kuka ta ce"Ni ban ce ina cikin damuwa ba, amma Umma ba za ki saurare ni ba sai ki fara yi min faɗa?"
Ta ce"To mene ne?"
Hafsa ta ce"Ba komai, so nake dama na ji kun yi magana da Baba a kan yaran nan?"
Ta ce"Mun yi magana, amma batun ba na waya ba ne, ki samu lokaci ki zo sai mu tattauna".
Ta ce"To gobe zan zo in sha Allah".
Suka yi sallama ta ajiye wayar.
 Ta fita ta shiga kitchen, jollof ɗin macaroni ta yi, ta gama ta kai dining, sannan ta yi wanka ta yi sallar isha'i ta fito, ta tarar da su a dining ɗin suna ci suna ta nishaɗinsu, ta ƙarasa ta ɗauki palate ta zuba kaɗan, ta bar wajen, a falo ta zauna ta ci, tana gamawa ta koma ɗaki ta wanke bakinta ta yi addu'a ta kwanta, su kuma kallo suka fara yi, suna yi suna fira, Usman yana faɗawa Sa'eed ya bar wayar shi ta yi caji, gobe zai karɓa ya tura masa games, wajen ƙarfe goma kowa ya je ya kwanta, ya dinga juyi yana son kasancewa da Hafsa, amma haka ya haƙura saboda ta ɓata masa rai, da a ce bai ga ta ci abinci ba shi ne dole sai ya je ɗakinta, amma tun da ta ci shikenan, ita ma dama don haka ta ci a gabansa, saboda duk fushin da yake yi da ita ba ya jure ganin ta zauna da yunwa, kuma a wajen sakawa ta ci abincin dole sai sun shirya, haka kowa ya yi bacci rai babu daɗi.
 Washegari da safe ta gaishe shi babu yabo babu fallasa, zai fita take ce masa"Yau ina so na je gida, Umma ce take nema na".
Ya ce"A dawo lafiya, amma ya za a yi da yaran nan?"
Ta ce"Sai na bar musu mukullin ɗakin, ko kuma a bar ƙofar kitchen ta baya a buɗe sai su shigo ta nan".
Ya ce"Ki bar musu mukullin kawai, ta ya za su dinga shiga ta kitchen kamar wasu almajirai? Ki kawo mukullin kuma ki tabbatar kin yi musu abincin rana kafin ki tafi".
Ta ce"To shikanan". Ta ɗakko mukullin ta ba shi, ya ba wa Sa'eed ya saka a jakar makarantarsa, sannan ya saka sabuwar wayarsa ya zuge.
  Mai babur ɗinsu ya zo ya ɗauke su suka tafi, sannan ya ba ta dubu uku ya ce ta yi kuɗin babur, ya ce ta ɗibar musu doya da kaza guda ɗaya, ya tafi, ta dafa musu farar doya ta yi miyar jajjage, ita ma ta shirya ta tafi.
 Sa'eed yana zuwa makaranta ya faɗawa Al'ameen ya zo da waya, ai kuwa suka bar ajin suka keɓe yana nuna masa, Al'ameen bakinsa ta ki rufuwa don murna, ya ce"Wannan wayar fa har ta fi ta su Sadi kyau, kai dai Allah Ya taimake ka babanka me kuɗi ne sosai".
Sa'eed ya ce"Yana da kuɗi, kuma yana sona shiyasa".
Ya ƙara da faɗin"Yanzu ya za a yi ka tura min vedios ɗin?"
Ya ce"Ka bari sai gobe idan na zo da wayar zan tura maka".
Sa'eed ya ce"Kai, gaskiya ba zan iya bari har gobe ba, kawai ni ina ga zan zo gidanku bayan an tashi daga makaranta sai a tura min".
Al'ameen ya ce"Kuma za a barka?"
Sa'eed ya ce"Yes, ai wannan matar ta tafi unguwa, ka ga mukullan a hannuna ma".
Al'ameen ya kwatanta masa gidan, Sa'eed ya ce ana tashi zai zo in sha Allah.
Haka kuwa aka yi ana tashi daga makaranta bayan sun yi wanka sun ci abinci, ya ce da Humy ta tafi islamiyya, banɗaki zai shiga idan ya fito zai taho, ta tafi tun da babu nisa da gidansu ma, shi kuma tana tafiya ya fito daga banɗakin, sai a lokacin ya tuna kuma ba shi da kuɗin adaidaitasahu, saboda akwai ɗan nisa, ba zai juri tafiyar ƙafa kamar yadda Al'ameen yake yi ba, dabara ta faɗo masa na cewar ya saci kuɗi, ya dinga gwada mukullan babu na ɗakin Usman, sai na ɗakin Hafsa, don haka ya buɗe ya shiga, ya yi sa'a kuwa yana duba lokarta ya samu kuɗin, ya zaro dubu uku ya tafi, garin sauri ya manta bai tsaya rufe ɗakin ba ma.
  Hafsa ta je gida da farincikinta, amma sai dai bayan sun zauna murna ta koma ciki, domin kuwa Babanta da kan shi ya yi mata bayanin a ranar da ta faɗa musu ya kira Yunusa a waya, ya yi masa rantsuwa rantsuwar babu inda yaran shi za su je, bai yarda ba, bai amince ba, Hafsa kamar za ta yi kuka ta ce"Baba kuma sai a rabu da shi? Kuna kallo fa ba ya kula da su, Auwalu ne gatansu a wannan gidan, ya yi ƙanƙanta ba zai iya ba, shi kansa yana buƙatar mai jiɓantar lamarinsa, kuma a ce shi zai kula da wasu? Ba zai iya ba" Ta fashe da kuka.
Ta ɗora da faɗin"Wanda ya yi rayuwar gidan nan ne kawai zai fahimce ni, wallahi sai ya ga dama yake kawo abinci, yanzun ma ba wai ba ya kawowa ba ne duka, amma sai ranar da ya ga dama, idan ya kawo shi ne suke sammu su, amma idan su suka yi da kuɗinsu ba wanda zai ba su, yanzu Fasila fa ta zama 'yar wanke-wanken maƙota, zuciyata ba za ta ɗauka ba, na gaji". Ta rushe da kuka.
Jikin Umma ya yi sanyi, ta ce"Ki yi haƙuri Hafsa zai wuce in sha Allah".
Baba ya zaburo ya ce"Kar ma ta haƙura, waye ya ja komai idan ba ita ba? Sau dubu nawa tana zuwa ta tsugunna a nan tana irin wannan kukan da roƙon a raba ta da Yunusa? A lokacin ba ta yi tunanin halin da yaran za su shiga ba? Ai goben yaran nake dubawa, shi yasa na dinga tausarta da nuna mata ta yi haƙuri ta zauna da uban 'ya'yanta, amma ƙarshe aka ga kamar taushe ta nake yi don ta cigaba da zama a wahala, yanzu ta 'yantu burinta ya cika ta bar wahala, amma kuma ba ta isa ta hana yaranta shan wahalar nan ba, me kenan? Cigaban mai haƙan rijiya kika samu ko riba? To ki tashi ki tafi, yaran nan ba shayar da su kike yi ba, don haka ba ki da ikon cewa dole sai kin riƙe su, ni dai ba zan iya doguwar ja in ja da ubansu ba, idan kuma ke za ki riƙe su to ga waje nan ki je ki yi!".
 Yana kai wa ƙarshe ta tashi ta saka takalminta, dama ko mayafi ba ta cire ba, na ɗauki jakata na fita ina share hawaye, Umma tana kiranta ta ƙi dawowa, kai tsaye gidan Yayata dake bayan layinsu ta yi, ta shiga bagatatan ko sallama babu, tana tsakar gida tana shara, ta saki tsintsiyar ta bi ta ɗaki, "Hafsa lafiya? Mutuwa aka yi?"
Hafsa ta ɗago tana ɓare baki ta ce"Yaya ba gara ma a yi mutuwar ba? Da wannan halin da nake ciki gara ma na san yaran nan mutuwa suka yi na barwa Allah, amma yanzu nema ake fa a ɓalɓala min yara a kaɗa su a duniya, gara na san mutuwa suka yi, ni musulma ce zan ɗauki ƙaddara".
Maryama ta ce"To Hafsa tun da ke musulma ce ya kamata ki ɗauki wannan ma a matsayin ƙaddara, har yanzu ba na ganin laifinki don kin zaɓi tsallake yaranki, ai ba inda aka ce mace ta zauna ta kashe kanta saboda yaranta, kuma mazan ganin cewar muna cewa za mu zauna don yaranmu shiyasa suke yi mana abin da suka ga dama, kina kan daidai, ki ƙara haƙuri, ki bi su da addu'a, in sha Allah wataran sai labari".
 Ita ta dinga rarrashinta, ta ɗauki waya ta kira ƙannensu Hadiza da Aina'u, aka haɗa wani ƙwarya-ƙwaryan meeting, a nan suka wuni suna ta tausa ta da ba ta shawarwari, da daddare da babban yayansu ya dawo wato Adamu ya zo gidan shi ma, ya ba ta haƙuri, ana kiraye-kirayen sallar isha'i kowa ya koma gida, shi kuma ya goya ta a babur suka tafi gidanta, kuma babu laifi ta ji daɗi, ta samu salama a zuciyarta, amma me za ta tarar a gidanta...?

  Zaune a baranda ta tarar da Usman kan kujera plastic, waya yake yi, yana ganinta kusa ƙarasawa inda yake ya kashe, ya taso da sauri fuskarsa sam babu annuri ya tare ta a fusace da faɗin "Daga ina kike? Hafsa daga ina kike?"
Hafsa ta ce"Ban gane ba? Ba ka san zan fita ba ne ko mantawa ka yi?"
Ya ce"Kar ki raina min hankali, ai gidanku kika ce min za ki je ba wani wajen ba, to da yamma na je ɗakko ki daga gidanku aka ce kin bar gidan tun safe, ina kika je?"
Ta ce"Usman kar dai ka ce zargina kake yi".
Yana yi mata mugun kallo ya ce"Ya ba zan zarge ki ba? Ina kika je?"
A fusace ta ce"Duk inda kake tunani can na je!"
Ya ce"Idan har gidan tsohon mijinki kika je ban yafe miki ba".
Ta ce"Ka daɗe ba ka yafe ba!".
Ya ce"Kuma na faɗa miki daga yau kar na sake ganin ƙafar yaranki a gidana, babu wata 'yarki da zan riƙe har abada, ke na aura ke ce nauyinki yake kaina ba yaranki ba, wallahi da na san haka auren bazawa yake da ban yi ba".
A fusace ta ce"Yanzu ma da ka yin ai ba ka makara ba, za ka iya saukewa kanka ka auri buduruwa ko kuma ka dawo da uwar yaran naka".
 Jin kalmar ya saukewa kansa aurenta ta fi komai ɓata masa rai, kenan ma idan da zai sake ta ɗin ba ta damu ba? Ta daina son shi ne saboda ba ya son yaranta ko kuwa furucinta bai kai zuciyarta ba?
Yana nuna kansa ya ce"Hafsa ni kike cewa na sake ki? Na sake ki?"
Ta ce"E ka sake ni ɗin, a baya na yi kuskuren tsallake yarana a ƙoƙarin samawa kaina mafitar rayuwa mai inganci, a yanzu kuwa a shirye nake don zama da yara duk wuyar da zan sha, sai yanzu na gane ni uwarsu ni kaɗai ce garkuwarsu ni kaɗai ce nake jin zafin halin da suke ciki, saboda haka ka san da uwa kake tare, uwar da ba za ta yarda a raba ta da yaranta ba, muddin ina cikin gidan nan to ya zama dole yarana su dinga zuwa, idan ba ka son ganinsu to wallahi sai dai ni ma ka daina ganina, ina nufin ka sake ni na bar gidan".
Ya yi shiru ya kasa magana, zai iya cewa bai taɓa ganin faɗanta da ɓacin rai irin haka ba, ta ce"Ka amince ko kuwa na juya na bar maka gidanka!?"
 Har yanzu kallonta yake yi bai ce komai ba, ta shiga cikin ɗakin da sauri, ta shiga haɗa kayanta, ta haɗa akwati guda, ya fito tana kuka, garin sauri santsi ya kwace ta ta yi sufa ta faɗi, Usman ya taso a gigice ya ɗaga ta yana faɗin"Hafsa mene ne haka? Za ki illata kanki da ɗana a banza saboda abin da bai kai ya kawo ba?"
Ta fizge ta ce"Ka sake ni Usman, zan tafi gidanmu na riƙe yarana, ba zan iya ganin suna wulaƙanta ba".
Ya riƙe ta gam ya ƙi bata damar ƙwacewa, a dole ta kwanta s kafaɗar tashi ta cigaba da kukan da faɗin "Ba ka da kara! Ba ka da kara Usman, ni uwa ce kamar yadda kake uba ga yaranka, ka tausayawa zuciyar uwar da ta ci wuyar yaranta sai yanzu da suka tasamma gaci ake neman ɓalɓalta su".
Ya ce"Ki yi haƙuri don Allah, ki yi haƙuri".
Ya dinga shafa bayanta yana ba ta haƙuri, har ta tsagaita da kukan, sannan ya ɗauke ta ya shiga ciki da ita, Humy dake leƙensu ta windo tana ganin ya taho ta koma ta zauna tana kallon TV, jikinta ya ɗan yi sanyi da ganin abin da ya faru, don ba ta taɓa ganin sun yi ko musayar magana mara daɗi ba, shi kuwa Sa'eed a daidai wannan lokacin yana ɗakinsa, yana ta kallon vedios ɗin da yau su ya wuni kallo, don wajen kala ashirin aka tura masa, na maza sun fi yawa, shi kuma bai ga abun kallo a haɗuwar namiji da namiji ba, don haka na matan dai ya duƙufa kalla kamar mai yin hadda.
Ya kwantar da ita a gadon, ta tashi zaune tana ɓata rai, jikinsa duk ya yi sanyi ya ce"Hafsa wai me yasa ba za ki fahimce ni ba? Ni ban ce ina ƙin yaranki ba, kawai dai ina so ki gane ko ke ma wannan wahalar da kike yi ke ce kika ɗorawa kanki, Allah bai ɗora miki ba, nauyinsu a kan ubansu yake".
Ba ta kula wannan maganar ba ta ce"Da gaske zargina kake yi?"
Ya ce"Wallahi ban taɓa zarginki ba, kawai raina ne ya ɓaci, kuna da na ce daga ina kike ai da sai ki yi bayanin inda kika je ko?"
Ta ce"Ai ba ka yi furucin laluma ba, na zargin ka yi kai tsaye".
Ya ce"Yi haƙuri na janye, to na je ban same ki a gida ba ina kika je?"
Ta kwashe komai ta faɗa masa yadda aka yi, ya ce"To kin gani ko? Tun da ya ce ba zai bada yaranshi ba don Allah Hafsa ki yi haƙuri ki rabu da shi, Allah zai dube ki, kuma ni na yi alƙawarin duk wata zan dinga barinki kina zuwa kina ganinsu, amma sai dai ku haɗu a gidanku".
Ta ce"Batun cewa ba za su zo gidan nan ba fa?"
Ya ce"Shi ma raina ne ya ɓaci, shikanan su zo sau ɗaya a wata, kin ga kenan sai ku dinga ganin juna duk bayan sati biyu ko, wannan sati biyun su zo wani sati biyun ke ki ke".
Ta marairaice ta ce"Yanzu ba za ka taimake ni na riƙe Fasila ba? Mace ce kuma ita ce yarinya".
Sai ya canza fuska, ya ce"Ba yanzu kika ce ubansu ya hana ba?"
Ta ce"E, amma ai idan har na dage dole zai bayar, ko kotu na je za su ba ni yarana, tun da a bayyane yake ba ya kula da su".
Ya ce"Ba dai da aurena za ki je kotu shari'a da tsohon mijinki amma ko?"
Ta ce"Sai yadda ka ce, idan kana ganin za ka sallame ni ne shikanan zan karɓa".
Ya ce"Hafsa, ba zan riƙe ɗan ba maraya ba ne da ubansa, wannan shi ne na ƙarshe da zan maimaita miki, kuma ba za a ga matata a kotu tana shari'a da tsohon mijinta ba, don haka zaɓi ya rage naki".
  Ya tashi ya fita daga ɗakin, babu jimawa ya dawo da leda me ɗauke da takeaway da kuma faranti yana juye abincin yake cewa"Yaushe za ki fara zuwa awo ne?"
Ta ce"Cikin wata biyun zan je wa awo?".
Ya ce"Ki shirya Mondy za mu shiga tare a yi scanning to".
Ya miƙa mata abincin ta fara ci, ta gama ya kawo mata ruwa ta sha, ya sanyaya murya ya ce"Hafsa".
Ta ce"Na'am".
"Ina son yara sosai, rashin son haihuwa yana ɗaya daga cikin abin da yasa maman su Sa'eed ta fita daga raina, don Allah ki tattala min cikin nan, kar damuwar da kika saka kanki a ciki ta yi miki yawan da zai samu matsala, ba zan yafe miki ba".
Ta ce"Allah Ya tsare, Ya raba mu lafiya".
Ya amsa da Amin, sannan ya ɗora da faɗin"Yau dai ko ba ki je ɗakina ba ni zan biyo ki nan, jiya da ƙyar na yi bacci".
Ta ce"Ai kai ne ka so".
Ya ce"Ta ya zan so nesa da matata?, ke ce dai kika guje ni, daga yau ko mun yi faɗa ki dinga zuwa kina kwanciyarki, babu mamaki cikin dare na huce mu shirya".
Ta yi murmushi ta ce"Idan ka ji uwar bari ba".
Ya ce"Ke ma kina ji, idan kika yi kewata ina ji a jikina". 
Suka yi dariya su duka, tsaf ta ji ta daina jin haushin shi, nauyin zuciyarta ya ragu sosai, ya ce"To tashi mu je ko?"
Ta ce"A'a ka je zan taho sai na shirya, ko sallar isha'i ban yi ba".
Ya fita yana cewa "I love you my wife".
Ta yi alwala ta yi sallah, ta yi shirin bacci, ta shiga kitchen ta ɗauki fruit ta yi blanding ta tace ta sha, ta sha fresh milk, ta koma ɗakin ta ƙar kimtsawa, sannan ta je ɗakin nasa, suka yi kwanan farinciki duk da dai komai take yi yaranta suna ranta.
Abu ɗaya da ta fahimta shi ne Usman yana sonta, amma ba ya son yaranta, kuma da ta yi tunani sai ta ga dama ai ba dole ne sai ya so yaranta ba, don haka ta yi masa uzuri, kuma ta yi alƙawarin za ta sake saka shi a damuwarsu ba, ballantana ya faɗi maganar da za ta ɓata mata rai, tana ganin idan ta yi haka za su daina samun matsala da shi, sai ta ji da damuwa guda ɗaya, domin ita ma tana son mijinta, halinsa a kan yaranta ne kawai na ta so, sai kuma yadda yake sangarta yaransa da sunan gata, ga shi sam ba ya nuna musu ita uwarsu ce, amma babu komai za ta zuba musu ido ta ga ƙarshen lamarin.
Washegari suna zaune suna karyawa Usman ya ce da Sa'eed "Na manta ban yi maka downloading games ɗin ba, ɗakko wayar mu gani".
Ƙirjin Sa'eed ya ba da rass, ya diriri ce ya ce"A...umm...Ai Daddy an tura min ma, jiya da abokina ya zo".
Usman ya ƙanƙance ido ya ce"Wane abokin naka? Dama kana da wani abokin bayan ni? Ban faɗa maka ba na son tarkacen abokai ba? Tukuna ma daga ina ka samo shi?"
Ya ce"A makarantarmu, islamiyya, jiya ya zo wucewa ta ƙofar gidan shi ne ya shigo, to yana da waya shi ne ya tura min".
Usman ya ce"Ok, amma dai ka kiyayi kawo min mutane barkatai gidan nan ka ji ko?"
Ya sauke ɓoyayyiyar ajiyar zuciya ya ce"Sorry Dad".
Humy ta ce "Daddy ni ban taɓa ganin shi yana game ɗin ba wallahi, kuma ko ara min bai taɓa ba, sai dai ya shiga ɗakinsa ya kulle da ita".
Usman ya yi masa kallon tambaya.
Ya ce"Daddy ƙarya take, duk sadda na shiga ɗaki na kulle wallahi bacci nake yi".
Ya ce"Ok, to idan za ka yi baccin ka dinga ara mata ka ji ko?"
Ya ce"To".
 Da rana da suka dawo daga makaranta sun ci abinci ya shige ɗaki ya yi wanka ya baje a katifarsa ya fara sana'ar shi, yanzu ta kai Sa'eed karatu ma sama-sama yake shiga kansa saboda komai yake yi to vedios ɗin nan ne yake dawo masa kansa, duk inda ya ga mace sai ya fara hasko ta a tsirara da tunanin ko yaya waje kazanta yake? Yana cikin wannan yanayin Humy ta buɗe ƙofar ɗakinsa ta shiga, ya ɗan zabura ya fito da hannunsa dake cikin wandonsa da sauri yana haɗe rai ya ce"Ke lafiya? Me ya kawo ki ɗakina?"
Ta ɓara rai ta ce"Ka fito mu yi tulawa tun da yau Alhamis ba islamiyya".
Ya ce"Ba zan yi ba, idan sai da ni za ki yi kar ki yi".
Ta ɓata rai ta ce"Ai dama tun da ka samu wayar nan shikenan kullum ni kaɗai ba da wanda nake fita, shi ne yau tilawar ma za ka ce ba za ka yi ba, kai da Daddy, kuma nia ba zan yi ba, sai dai mu yi game ɗin tare".
Ta tsaya a ɗakin, Sa'eed ya fara kame-kame, yana 'yan danne-danne a wayar, ya kalle ta, irin kallon da yake yi wa mata a yanzu, babu alamun komai a ƙirjinta, amma sai yake hango ta tsirara, ya kalli bakinta da ta turo shi saboda ɓacin rai, zuciya ta fara raya masa ko daɗin me suke ji a cikin bakin wani? Yana so ya ji yadda ake ji, amma a kan wa zai gwada tun da ba shi da aure?"
'Ga ƙanwarka nan' Zuciya ta faɗa masa, ya girgiza kai da sauri ya ce"No! Ke fita, ki fita daga ɗakin nan, kar ki sake shigo min!".
Ganin yadda ya zaburo ya sa ta ficewa da sauri ranta a ɓace, ga shi Hafsa tana fakon, ba za ta iya zuwa ta zauna na, sai ta fita tsakar gida, tana jin kewar mahaifiyarsu tana taso mata.
       AL'AMEEN
  Zaune suka a shagon Sadi, Al'ameen idanunsa sun yi tsilli-tsilli zuciyarsa tana bugawa, saboda baƙin al'amuran da suka shiga tsakaninsa yau ɗin da Sadin da yake yiwa kallon Yaya kuma ɗan'uwa mai taimakonsa, wai shi ne yau ya gwada masa abin da suke kallo a waya, Allah Ya sani yana sha'awar yin abun tun da ya saba da kallo, amma ba da namiji ba, da mace yake so, bai tsinci komai ba sai azaba, sai kuka yake yi ƙasa-ƙasa yana nadamar biyewa Sadi yana zuwa wajen shi saboda kwaɗayi.
Sadin yana riƙe da hannunsa ya ce"Ka yi haƙuri, don na farko ne kana sabawa shikenan".
Al'ameen ya ce"Ni dai ba na so".
Sadi ya kawo bakinsa daidai nashi zai yi masa kiss, ya yi saurin kaucewa yana hawaye ya ce"Ni dai ba na so, gida zan tafi".
Sadi ya ce"Yanzu kenan ka shirya zuwa wajena? Amma ka ba ni mamaki Al'ameen, duk wata hidima da na dinga da kai ba ka gani ashe, na siya maka abinci mai kyau na saka maka nama, lemo sai wanda ka zaɓa za ka sha, komai ka ce kana so yi maka nake, ma ba ka wayata ta kwana a hannunka, yanzu ma shirin siya maka waya nake yi fa irin ta abokinka, ashe haka za ka yi min butulci Al'ameen?"
Al'ameen dai ya yi shiru babu bakin magana.
Sadi ya cigaba, amma wannan karon da sanyin murya, "Yanzu ba ka ji daɗi ba? Tsakaninka da Allah idan ka kalla ba ya saka ka ji kana so? Ko mace kake so? Idan mata kake so sai na haɗa ka da su ai".
Al'ameen ya tashi tsaye ya ce"Ni dai gida zan tafi".
Sadi ya ce"Yi haƙuri garin ya ɗan ƙara duhu".
Ya cigaba da rarrashinsa, yana tuna shi ma ranar da wani ya fara lalata shi haka ya yi kamar yadda Al'ameen yake yi masa, ga shi yanzu ya saba ya zama babban customer, shi ne ma yake janyo wasu cikin harkar, don ko wanda ya koya masa yanzu ya wuce ajinsa, tun da shi da Alhazai yake yin harkar shi, ko yanzu Al'ameen ya buɗe shi a leda ne kawai don ya mayar da kuɗin da yake kashe masa, amma tuni wani mutumi ya ce nashi ne.
Sai da aka shiga sallar isha'i, Sadi ya fito da Al'ameen, gabansa ya faɗi ganin ɗingishi yake yi, ya ce"Don Allah ka taka da kyau, ka rufa min asiri".
Al'ameen ya ƙi cewa komai ya yi tafiyarsa, Sadi daga nan ya ɗauki kayansa kala biyu, ya rufe ɗakinsa ya bar unguwar, don dole ya yi nesa, idan ya ji bai ji an ce ana neman shi ba to ya san yaron ya rufa masa asiri kenan sai ya dawo.
 Al'ameen ya shiga gida yana ɗingisawa, ya tarar da gidan nasu cikin farinciki, saboda mahaifinsa ya dawo, Habiba tana ta rawar jiki kamar yadda ta saba duk ranar da mijin nata zai dawo, wata irin ƙwaƙwalwa ce da ita, zai tafi ya wofantar da ita babu aike, amma idan zai dawo zai zo da kayan abinci da 'yan kayan amfani, wannan abun sai ya wanke laifin shi na tsayin lokacin, don haka sai ta karɓe shi hannu biyu-biyu, ta ba shi haɗin kai ya suburbuɗe ta yadda yake so, a ya daɗe ya yi sati ɗaya, idan ya tafi kuma shikenan su koma gidan jiya.
 Yau da shinkafa ya zo kwano biyu, taliya uku, macaroni uku, magi leda ɗaya, mai kwalba biyu, ga gawayi rabin buhu, da manyan biredi guda biyu, har da sabulu da omo babba, ya yo ƙunshin tsire, kuma ya ba ta dubu biyar, shikanan ya wanku a wajenta, sai rawar jiki take yi, har ta aika an siyo mata madara ta kaɗa da kuka ta sha.
 Al'ameen ya shiga yana ɗingishi, duk da ya yi iya ƙoƙarinsa na ganin ba a gane ba, lokacin baban nasu ya tafi masallaci, Habiba ta ce"Kai me ya same ka kake ɗingishi?"
Ya ce"Faɗuwa na yi gwiwata ta bugu".
Ta haska ƙafar ta ɗan mammatsa ta ce"Ko ka yi targaɗe ne?"
Ya ce"A'a ai da sauƙi ma, Baba ne ya dawo ashe".
Ta washe baki ta ce"Babanku ya dawo, ga tsirenka can bari na miƙo maka".
 Zuwa washegari ya ɗan ji sauƙi, ɗingishin ya ragu, ita kuma Habiba ba ta sake bi ta kanshi ba ma, ta bar shi kawai bugewa ce, idan ya huta shikenan zai ware.
 Sadi kuma da ya ga an kwana biyu shiru bai ji ana neman shi ba, sai ya dawo ya cigaba da harkokinsa, daga ranar Al'ameen bai sake komawa wajen Sadi ba, sai dai bayan kayan abincinsu sun ƙare Babansu ya tafi, an koma ba su naira ɗari kuɗin abincin safe da na break, sai ya ji ba zai iya jurewa ba, yana buƙatar Sadi a rayuwar shi, amma bai ji yana son ya sake yi masa wannan abun ba.
Yanzu ko Sa'eed ne yake damunsa da roƙon a sake tura masa wasu kalar vedios ɗin, amma ba ya wani ba shi goyon baya, shi kuma yanzu Sa'eed ya yi nisan da ba lallai ya fahimci me Al'ameen yake nuna masa ba, shi a yanzu bai ma ƙi a ce ya samu wanda zai yi wa wannan abun ba, don yana son daɗin da ake ji.

     Bayan sati ɗaya Hafsa suna zaman lafiya da Usman, har ma ta so shagala da halin da yaranta suke ciki, wata ranar Lahadi da safe sai ga kira da baƙuwar lamba, ta ɗauka sai ta ji ɗan sanda ne, ya ce ta zo station a kan case ɗin Auwalu, gabanta ya faɗi ta ce"Ban gane ba, wani laifin ya sake yi kuma? Yanzu yana ina? Yana kulle? Me ya yi muku?"
Ɗansanda ya ce"Bai yi komai ba, sulhu ne za a yi ki zo ɗin idan da hali, idan kuma babu hali ba ma sai kin zo ba, tun da ga shi a nan, ga kuma mahaifinsa, amma zuwan naki yana da muhimmanci".
Ta ce"To ina zuwa, zan kira ka".
Ta kalli Usman wanda tun da ta fara wayar yake kallonta, ta ce"Beb wai daga police station ne..."
"A kan yaranki ko?" Ya katse ta da wannan tambayar
Ta ce"E, a kan case ɗin Auwalu".
Ya ce"You see! Shiyasa a wancen lokacin na ce miki ki yi bincike, babu abin da ba zai iya faruwa ba, yanzu ga shi ya ƙara yi, to Allah Ya tsare".
 Jikinta ya yi sanyi, kuma ranta ya ɓaci da maganganunsa, ta ce"In sha Allah ban haifi ɓarawo ba, yanzu ma sun ce na matsala ba ce sulhu ne".
Ya taɓe baki ya ce"Ni meye nawa? Ba na faɗa miki ki daina saka ni a sabgar yaranki ba?"
Ta ce"Yanzu ma ban saka ka ba, kai ne ka shiga, kuma ba neman taimakonka nake yi ba, neman izininka nake zan je station ɗin".
Ya ce"A dawo lafiya".
Ta shiga ɗaki ta saka hijjabinta da takalmi ta ɗauki ƙaramar jaka ta fito fuska babu walwala, ya ce"Ki shiga ɗakina ki ɗauki dubu biyu".
Ta shiga ta ɗauka, ta fito ta ce"Na tafi, zan wuce gidanmu daga nan".
Ya ce"A'a, ki barmu da wa a gidan? Kin san ba na so sai ina gida ki tsiri fita unguwa ko? Ki je station ɗin ki dawo yanzun nan".
Ba don ranta ya so ba ta ce"To sai na dawo".
Ya ce"Be careful".
Bayan ta fita ya taɓe baki ya ce"Wannan cikin dai Allah Ya tsare min shi".
 Tana ƙarasawa station ɗin ta tarar da Auwalu, baban shi, da kuma wani mutumi, suka gaisa da mutumin a mutunce, shi kuwa Yunusa ko gaisawa ba su yi ba, ganin irin mugun kallon da yake yi mata, ɗan sandan ya yi mata bayani ya ce wannan mutumin shi ne mai shagon da aka ce Auwalu ya yi sata, yanzu ga shi ya zo ya ce an ga kuɗin, ashe ya saka su cikin wasu kuɗi da ya kai gida, sai jiya da ya ɗakko kuɗin zai kai banki ya ga dubu ɗarin a ciki.
Mutumin ya ƙara da faɗin"Don Allah Hajiya ku yi haƙuri ku yafe min, na ɗauki alhakin yaron nan, kuma na ɗauki alhakinku, idan na yi shiru hakkinsa ba zai bar ni na cigaba ba, shi yasa na yanke neman yafiyarku, ga kuma kuɗinku nan, don Allah a yi haƙuri tsautsayi ne".
Hafsa ta ji sanyi a ranta, duk da tana tuna yadda aka daki Auwalun, tana jin zafi a ranta, amma ta ce"Shikenan na yafe maka, Allah Ya yafe mana bakiɗaya".
Ya ɗakko kuɗin ya miƙawa Auwalu, zai miƙawa Hafsa sai Yunusa ya yi masa wani kallo mai ɗauke da ma'ana, ya riƙe a hannunsa.
Mutumin ya ce "Idan har kun amince zan so Auwalu ya dawo kasuwa mu cigaba daga inda muka tsaya, komai ya wuce in sha Allah, domin yaro ne mai ƙwazo a wajen nema".
Hafsa ta ce"Ban amince ba, zai nemi wata sana'ar".
Yunusa ya zaburo ya ce"Kamar ya ba ki amince ba? Ke kike ɗaukar ɗawainiyar shi? Ke kike ci da shi? Tun da ba ke na ce ai dole ki ce ba ki amince ya nemi kuɗin da zai riƙa taimaka min ba, to sai ya yi, sai ya koma kasuwa, damar da wasu yaran suke nema ba su samu ba shi ne ke za ki tauye nawa ɗan tun da ke ba ki san halin da duniyar talaka take ciki ba ko?"
Hafsa ta yi masa mugun kallo ta ce"Dakata haka Malam, ka daina yi min shouting a kaina, don yanzu da bambanci da da, idan ni na jure saboda yaran da ke tsakaninmu mijina ba zai ɗauka ba, ni zan nema masa wata sana'ar".
Yunwa ya ce"Iyye! To sannu ke miji, da ba a san asalin ɓalɓala ba sai a ce daga Misra take, to an san komai, har akwai wani mijinki da zai ɗaga min kai saboda yana aurenki?"
Ɗansanda ya ce"Ya isa haka don Allah, sulhu ne ya tara nuna nan ba faɗa ba"
Mutumin ya ce"To shikenan, duk da haka dai Auwalu ya san wajensa, idan da buƙatar ya dawo ƙofa a buɗe take".
Hafsa ta ce"To mun gode".
Yunusa ya ce"Alhaji mun gode Allah Ya saka da alkhairi Ya kawo kasuwa mai albarka, kuma Auwalu zai dawo nan ba da jimawa ba, don Allah kar a cike gubinsa".
Ya ce"In sha Allah, sai anjima, na bar ku lafiya".
Ya tafi, Hafsa ta ce"Auwalu ban kuɗin".
Ya kalli Yunusa, sannan ya miƙa mata, ya ce"Mama ina so ki ban jari".
Ta ce"Me za ka fara yi?"
Ya ce"Dama sikeli zan siya, zan dinga harkar gwangwan".
Ta ce"Kamar ya?"
Ya ce"E, sikeli ake siya, idan an samo kayan ƙarfe sai na auna shi na siya, idan na tara ni kuma sai na kai wajen manyan masu siya, na ƙara ribata na siyar, na ga abokina yana yi".
Ta ce"Kamar nawa ne zai isa?"
Ya ce"Duk yadda aka ba ni, sikeli ko sakan ne sai na siya, sai kuma ɗan kuɗin da zan riƙe a hannunsa wanda zan dinga siyan kayan".
Ta cire dubu talatin ta ba shi ta ce"Ga shi sai ka fara, Allah Ya ba da sa'a, zan bincika na sama maka wata sana'ar in sha Allah".
Sannan ta ba shi dubu biyu ta ce ya siya musu abinci, a tare suka fita Yunusa yana gaba, ita suna baya da Auwalun, ta riga su samun adaidaitasahu ta shiga ta tafi, tana tafiya Yunusa ya ɓata rai ya ce"Ba ni nan". Domin dama shi ya shirya masa ya ce mata hakan tun kafin ta ƙaraso wajen.
Auwalu ya marairaice ya ce"Amma Baba ba duka ba ko?"
Yunusa ya saki baki ya ce"Aaa, to lallai Auwalu ka yi tauri wuyanka ya isa yanka, nan gaba kuma sai dai ka fara kai mun bugu, ka ba ni ko sai na mangare ka?"
 Ya miƙa masa yana jin kamar ya fashe da kuka, ya ce"Ba ga dubu biyu nan ba ta ba ka, idan ba ku taimake ni ba waye zai taimake ni? Aurena da saura kwana goma na kasa haɗa sadakin, ko kayan da zan je wajen ɗaurin auren sai dai na siya a wajen dillalai, shi ne don baƙinciki ga kuɗi a hannunka za ka hana ni".
 Auwalu dai bai ce komai ba, suka shiga adaidaitasahu suka fara tafiya, Yunusa ya ce"Kuma da kake wannan abun wallahi auren nan ku zai zamewa alheri, tun da ita Hindatu ta ce za ta zame muku tamkar uwa, kuma za ta yarda ma Fasila ta dinga kwana a ɗakinta, shi ne za ka yi wa kanka baƙinciki, to na karɓe ɗin".
Auwalu dai bai ce komai ba, ya dinga mita, bai yi shiru ba har suka ƙarasa, Binta ce a girki a ranar, ya ba ta dubu biyar ya ce ta tabbata an bawa su Auwalu abinci sun ci sun ƙoshi.
  Hafsa tana komawa gida ta ƙirga dubu hamsin ta bawa Usman, za ta so ya bar mata kuɗin, amma tana so ta shaida an dawo kuɗin, domin ya yarda ɗanta bai yi satar ba, shi yasa za ta ba shi, ya karɓa ya ce"Na mene ne?"
Ta ce"Kuɗin da ka ba ni na cika na fito da Auwalu, mai kuɗin ne ya zo ya ce ya ga kuɗinsa ba sata aka yi ba, shi ne ya dawo min da kuɗina".
Ya ce"Ma sha Allah! Haka ake so, Allah Ya rufa asiri".
Ta ce"Amin, na ba shi dubu talatin ya yi jari, zai sayi sikeli ya fara siyan kayan ƙarfe".
Ya ce"An gudu ba a tsira ba kenan".
Ta ce"Kamar ya?"
Ya ce"To masu sana'ar nan ai su ne masu saka yara suna yin satar ƙarfe a gari, har abin da yake da amfani ake so zuwa suke su sata idan suka faki ido, gada ma ta cikin unguwa indai ƙarfe ce sacewa ake yi, amma tun da kun ga za ku iya fine!".
Ta ce"A kowace sana'a akwai ɓata-gari, in sha Allah ba zai ci haram ba".
Ya ce"Allah Ya sa, akwai aiki a asibitinmu idan yana so, kamar shara da bawa flower ruwa, idan zai yi sai na tambaya nawa ne albashin".
Ta ce"Auwalu yana buƙatar sana'ar za ta kawo masa kuɗi kullum ne ba ta albashi duk wata ba, saboda shi yake ciyar da kanshi da ƙannnen shi".
Ya ce"Ok Allah Ya kawo masa, ɗan ba ni abun motsa baki mana, me za ki dafa mana yau?"
Ta tashi ta yi kitchen ɗin tana cewa"Duk abin da ka kake so shi za a dafa".
 Washegari da Auwalu ya kira ta sai ya ce mata ya siya sikelin har ya fara aikin, saboda ba ya so ya faɗa mata gaskiya ta ƙi haƙura su samu matsala da babansu, ya cigaba da siyar da raken shi, sannan ya samu aiki a gidan biredi yake yi ana bayansa kullum, idan ya dawo sai ya fita da raken yana zagayawa unguwa-unguwa.
 Hafsa da yaranta ba su fara shiga tashin hankali ba sai da ya zama saura kwana uku ɗaurin auren ubansu, a ranar ya ce dole sai sun kwashe kayansu sun ba shi ɗaki, Auwalu yana kuka ya kira Hafsa yake faɗa mata, hankalinta ya tashi ta ce"Yanzu Auwalu a nan maƙota babu inda za ka kai kayan naku?"
Ya ce"Mama ban san yadda zan yi ba, kin san ba wasu abokai gare ni ba, sai Hamisu, kuma ban ma faɗa masa ba".
Ta ce"To taimaka ka cewa maman Haneef ɗin za ka je da wayar gidan su Hamisun sai na sake kira mu yi magana, kodayake ma bari na zo unguwar, ina Sani da Fasila?"
 Ya ce"Sani shi tun jiya ban ma gan shi ba, ya tafi ɗakin mutanen shi, ban san ma a wajen wa yake ba".
Da fargaba sosai ta ce"Ban gane mutanen shi ba! Su waye?"
Auwalu ya ce"To manyan samari ba sa'annin shi ba, Garus ne dai babban abokin nashi, sai dai na bincika na ji a inda ya sauka, Fasila kuma kayanta suna ɗakin Mama Binta".
Ta ce"Bari na zo gidan yanzu, ka jira ni ka ji?"
Ta kashe wayar, sai ta fashe da kuka, ba ta san da tsayuwar Usman a bayanta ba, sai da ta ji ya rungume ta ta baya, ta juya ta rungume shi ta saki kuka mai sauti, ya fara rarrashinta yana ba ta haƙuri, ya ce"Ki kwantar da hankalinki komai zai zama normal".
Ta ce"Ta yaya? Ta ina komai zai daidaita alhalin yarana suna tsaka mai wuya? Auwalu ne mai hankali a cikinsu, ga shi nema yake ya gaza, ya yi ƙanƙanta da ɗaukar wannan fa, sa'an Sa'eed ne, zan ce ya kama hayar shago ne ko ya suke so na yi? Shi kuma Sani ba a san ma inda ya koma ba, za a lalata min yara, zuciyata zafi take yi min, ban taɓa hasashen zuwan wannan ranar ba, a ce da raina da lafiyata amma na kasa zamewa yarana gatangar da za su jingina? Ina tuhumar kaina, Allah zai kama ni da hakkinsu fa".
Ya ce"A'a, Allah ba zai kama ki ba, kina yin iya yinki, shi ubansu Allah zai kama domin shi yake da hakkinsu, ki nutsu Please Hafsata".
Ta janye daga jikinsa ta ce"Bari na je, zan je na ga halin da suke ciki na roƙi alfarmar a basu wajen kwana da inda za su ajiye kayansu".
Ya canza fuska ya ce"Ba za ki je ba".
Da mugun mamaki ta kalle shi, ta ma kasa magana saboda mamaki, ya ce"E ba za ki je ba, kin san ba na son duk wani abu da zai saka ki haɗu da wannan banzan tsohon mijin naki ai, ballantana yanzu da za ki je har gidansa, zai iya cin mutuncinki idan haka ta faru an cutar da ni, ƙila kuma zuwan ya dawo miki da wasu memory's na rayuwar farinciki da kika yi a gidan, idan haka ta faru nan ma kin cuce ni, saboda haka ba za ki je ba".
Ta ce"Amma Usman bai kamata ka sako kishi a wannan lamarin ba".
Ya ce"Ba batun kishi ba ne, gaskiya ne, bai kamata ki je ba".
Ta ce"Na ji, to zan je gidanmu sai mu haɗu a can".
Ya ce"Ki yi haƙuri, gabaɗaya yau ba za ki fita ko'ina ba".
Daga haka ya shige ɗakinsa, wani sabon kuka ya zo mata, ta shiga yi, Auwalu ya sake kira ba ta ɗauka ba, sai ta ga shigowar saƙo, ta duba ta ga daga maman Haneef ɗin ne, ta rubuto mata "Ki yi haƙuri maman Auwal, da mijina zai yarda da sun zauna a nan, amma yanzu na ce ya kawo kayan nan ya ajiye, kafin ya samu waje".
Ko replay ba ta yi mata ba, ta kira babarta a waya, tana kuka ta faɗa mata halin da ake ciki, Umma ta fara salati ta ce"Yanzu Hafsa ba za ki kwantar da hankalinki ba sai kin jawa kanki wani ciwon ko?"
Ta ce"Umma yarana a titi ki ce kar na yi kuka? Na zubar da yarana ina riƙon na wasu? Wasu da ba su ɗauke ni a matsayin uwa ba, shi ma uban nasu ba ya son nawa yaran, kuma ba ya ganin ƙoƙarina?"
Usman dake tsaye yana leƙenta ta windo ya lumshe ido, ya koma ya nemi bakin gado ya zauna ya kalmashe hannu, shi kan da ya san haka auren mace mai yara yake da babu abin da zai saka ya yi, ko yanzu ba don yana son Hafsa ba tsaf zai iya rabuwa da ita ta koma gidan uban yaranta idan hakan ne kwanciyar hankalinta, wannan wace irin rayuwa ce matarka ta dinga raba muku lokacinta da yaran da ba ma a gabanta suke ba, shi kam ya fara gajiya.
 "Umma ya hana ni zuwa, don Allah ko ba za ku riƙe min yarana ba ki taimaka ki je gidan ki ce Auwalu ya nuna miki gidan su Hamisu a roƙe su alfarma Auwalu da Sani su dinga kwana a nan ɗin don Allah".
Umma ta ce"To Hafsa zan je, ki kwantar da hankalinki kin ji? Bari na tashi na tafi".
 Sai a lokacin ta ɗan samu nutsuwa, haka kuma aka yi, Umma ta je Auwalu ya raka ta gidan ta roƙe su suka ce Auwalu da Sani ai 'ya'yansu ne, su zo su yi zamansu, ɗakin Hamisu shi kaɗai ne, don sauran yayyunsa mata ne, Auwalu ya ajiye kayansa, Umma ta tafi shi kuma ya tafi neman Sani, amma da ya ga wani abokinsa Habu sai ya ce masa yau kwana biyu kenan bai gan shi na, ya tambayi abokansa ma sun ce ba su san inda yake ba, hankalin Auwalu ya tashi, ya kuma kasa faɗawa kowa.
  Dare ya yi bai ga Sani ba, har Garus ɗin ya tambaya ya ce masa shi ma bai gan shi ba, haka ya kwana cikin tunani, yana son ganin Sani da sanin halin da yake ciki ko da ba zai yarda ya dawo nan ɗin da kwana ba.
A ɓangaren Fasila haka ta yi wani irin bacci, ɗan wajen da aka bar mata na bacci bai kai ya kawo ba, ko juyi za ta yi sai ta tashi zaune, haka ta dinga shure kwanuka da ƙafarta, hannunta ya sage, kuma hijjabinta kawai ta shinfiɗa ta kwanta a kai, da asuba ɗaka mata dukan da Mama Binta ta yi ne ya tashe ta, ashe ta zubar mata da gari da ƙafarta, ta dinga ɗirka mara dundu da zagi, sannan ta hankaɗa ta waje, da sanyin asubar nan haka ta zauna a tsakar gida, tana kuka tana gyangyaɗi, gari na wayewa Mama Binta ta haɗa mata wanke-wanke, ta gama ta ba ta surfen wake, sai da ta gama sannan ta ba ta koko rabin kofi ta sha, ta ce ta saka hijjabi za ta aike ta kasuwa, tana fita ta shiga gidan amaryar layinsu, ta yi mata wanke-wanke da shara, ta ba ta sauran abincin jiya da shayi ruwan bunu, ta ci ta ƙoshi, dayake mijinta ba ya nan sai ta zauna tana kallo a TV, ta ma manta da aiken da aka yi mata, kuɗin yana ƙunshi a cikin hular kanta.

[18/12/2025, 7:42 pm] Sadiya Abdulrazak: Sai da Amarya ta aike ta kasuwa sannan ta haɗa da cefanen Mama Binta ta yo, ta fara shiga ta kai mata, Allah Ya taimake ta ba ta tsakar gida, ta gaji ma da jiran kayan miyan har ta aika an siyo mata wani, Fasila ta lallaɓa ta ajiye mata a ƙofar ɗaki ka fita da sauri ta koma gidan amarya, ta yi mata jajjage da sauran aikace-aikace, ta zuba mata abinci ta ci, da mijinta ya dawo ta kora ta gida, ba gidan ta koma ba saboda laifin da ta san ta yi, yawo ta dinga yi a gari, wannan ya aike ta wannan ya aike ta, ba su haɗu da Auwalu ba saboda yana can yana neman Sani, hankalinsa duk a tashe yake, amma da rake yake yawo tun da shi ne rufin asirinsu, har dare shiru babu labarin Sani, ya faɗawa babansu, ai kuwa ya kama shi da faɗa yana faɗin"Sanin yaro ne ɗan goye da zai ɓata? Yau ya fara yawon shi na banza? Ƙila ma gidan uwar shi ya gudu, idan kuwa ya tabbata haka wallahi da shi da itan za su gamu da ni, ku da Hafsa sai hange daga nesa, tun da dai ta zaɓi nesa da ni saboda kwaɗayin abun duniya, ta samu mijin da ya fi ni, amma yaranta har abada za su rayu da ita ba!".
Takaici ya hana Auwalu cewa komai, ya bar wajen ya cigaba da nema amma shiru har dare ya yi, haka Fasila ta gama garari a unguwa sai da dare ya yi sannan ta koma gida, ai kuwa Binta ta lakaɗa mata duka, kuma ba a ba ta abinci ba, haka ta kwana, yau ma bacci mara daɗi ta yi.
  Yau tun safe Hafsa ta ga yara suna ta shiri, suka zo suka faɗa wa ubansu sun gama, shi ma ya shiga ya yi wanka ya yi shigar manyan kaya, ta kalle shi ta ce"Biki kuke da shi ne?"
Ya ce"E, ɗaurin auren ƙanwar maman su Sa'eed ne, zan mu je, su yaran za ku kwana biyu saboda sai gobe za a yi dinner".
Hafsa ta ji kishi ya kamata, sam ba ta ji daɗi ba, ta ce"Amma matar da kuka riga kuka rabu mene ne na zuwa auren ƙanwarta?"
Yana gyara hularsa ya ce"Ba ita ce ta gayyace ni ba, babanta ne, kin san tun da akwai yara a tsakani ba zai yiwu na yanke zumunci da iyayenta ba, kuma suna gayyatata taro na je".
Ta ce"To Allah Ya sanya alkhairi, a dawo lafiya".
 Suka tafi suka barta ita ɗaya a gidan, ta kwanta, zuciyarta ta kasa nutsuwa, tsoro kawai take yi ko akwai wata alaƙa a tsakanin shi da maman yaran, ba ta nutsu ba sai da ya dawo gidan, bai wani jima ba, duk da haka ta saka a ranta sai ta duba wayarsa don ta ga ko da wani abu da yake ɓoye mata.
Wannan zuwa bikin ya taka muhimmiyar rawa wajen canza rayuwar Hafsa, domin kuwa maman su Sa'eed ta siyawa wa Sa'eed ɗin sim card ta saka a wayar shi, wanda take fatan ta haɗa gagarumin boom ɗin da zai saka ta ida nufinta cikin ƙanƙanin lokaci, ba tare da sanin ɗanta za ta sake jefa wa a rami ba, domin kuwa tun da ya samu sim card sai yake satar kuɗi, duk wanda ya samu ko ɗakin Hafsa ko ɗakin uban, ya saka data ya dinga downloading ɗin blue films kala-kala yana kalla. A hankali abokinsa Al'ameen ya saba da mu'amalar nan ta jinsi, bayan Sadi har abokansa su biyu suna yi da shi su biya shi, ana haka ne kuma Sadi ya zo masa da batun wani Alhaji, ya ce cigiya mutumin ya bayar a samo masa yaro ƙarami kamar shi, Al'ameen ya yi shiru yana nazari, tare da fargaba, don su ma su Sadin yana yi ne saboda ya saba da su ya san ba za su cutar da shi ba.
Sadi ya ce"Al'ameen ba ka so ka samu kuɗi? Ba ka so ka samu irin wayar abokinka?"
Al'ameen ya ce"Duka ina so".
"To kuwa muddin ka je wajen Alhajin nan kuma ka saki jiki da shi wallahi sai ka samu wayar da ta fi ta abokinka, za ka dinga samun kuɗi fiye da yadda kake zato".
Ya dinga yi masa daɗin baki har sai da ya amince, a ranar da ya fara zuwa ma dubu biyar ya ba shi, ya ce masa idan ya dawo gobe dubu goma, rana ta uku dubu goma sha biyar, ai kuwa Al'ameen bai yarda ya yi fashi ba, wajen wata ɗaya suna wannan mu'amalar sannan ya siya masa waya irin ta Sa'eed.
 Al'ameen ya je da waya makaranta ya nunawa Sa'eed, kuma bai ɓoye masa yadda ya samu ba, Sa'eed ya ce"Yanzu Al'ameen irin yadda mazan cikin vedios ɗin nan suke haka aka yi maka? To don Allah me ka ji?"
Al'ameen ya yi murmushi ya ce"Tsakani da Allah da farko ba na tantance me na ji, amma yanzu daɗi kawai nake ji".
Sa'eed ya ce"Anya zai yi daɗi kuwa? Ni gaskiya ba ya burge ni".
Al'ameen ya ce"Ai gwadawa za ka yi".
Sa'eed ya taɓe baki ya ce"A'a, zan haƙura har na girma ni ma na yi aure dai".
Al'ameen ya ce"Ai shi kenan".
 Wannan Alhajin da suka jone da Al'ameen shi ne ya ce yana buƙatar ya samo masa abokansa guda biyu, idan aka samu zai ba shi dubu hamsin, babu wanda Al'ameen ya fara hangowa sai Sa'eed, don haka yake ta tunanin yadda zai jawo shi, Alhajin ne yake ba shi dabarun yadda zai yi, ya fara gwadawa a hankali da fatan nasara, kamar taɓa jikin Sa'eed ɗin lokaci-lokaci, duk da yana nuna masa ba ya so, amma a ransa hakan ya fara yi masa daɗi. Sai ya zama shi ma ya saba, ana karatu a aji su suna taɓe-taɓen junansu a fakaice.
  Hafsa ba ta gama sanin da halin namiji ba sai da ta ɗauki wayar Usman a sace, ta daɗe tana tagging ba ta samu dama ba, saboda tun asali ba sa sharing wayar juna ita da shi, za ta iya cewa bai taɓa bincika wayarta ba, kamar yadda ita ma ba ta damu da duba wayar shi ba, don haka ba ta san cord ɗin shi ba, kuma ba ta san me za ta ce masa ya ba ta wayar ya matsa daga kusa da ita ba, shi ne yau dai ta yi ƙundunbala yana bacci ya ɗauki wayar ta saka yatsansa cikin dabara fingerprint ɗin ya fita, ta tashi tsam ta koma falo ta zauna, ta fara da duba calls ɗinshi, ba ta yi nisa ba ta ga wata lamba da ya sakawa first love, zuciyarta ta buga dass, duk da tana so ta yaudari kanta da tunanin ko lambarta ce ya yi saving da hakan, kamar ta kira ta ji, sai kuma ta fasa, ta fara saka lambarta, ba ta yi nisa ba ta bayyana a wayar, ya yi saving ɗinta da Beb, ta saka ɗayar tana tunanin ya kasance a ita ya yi saving da first love ɗin, sai dai kash, sunan Hafsata ne ya bayyana a ɗayar, hakan ya tabbatar mata wata ce ke da matsayin first love a wajen mijinta ba ita ba, kodayake ai bai kamata ma ta ji haushi ba, tun da dai sai da ya yi soyayya da maman su Sa'eed kafin ya aure ta, babu mamaki ita ce har yanzu bai goge lambarta ba, ta fara tunanin amma kuma wace magana suka yi da ta kira shi ɗazu? Ta cigaba da dubawa sai ta lura ai kullum sai sun yi waya, amma ita ce take kiran shi, ta shiga whatsApp ta nemo sunan, nan ma ta ga suna chatting, ta fara bibiya sai ta ga rabin firar duk voice ne Humaira da Sa'eed suke yi mata, shi ma kuma suna gaisawa a rubuce, ga shi nan har da inda yake tambayarta wai yaushe za ta yi aure? Ita kuma ta ce shi take jira, ya ce da wasa take yi, ta ce da gaske take, sai ya kira ta voice call, akwai kuma hotuna da yawa da ya ɗauke su shi da yaran ya tura mata, sannan ita ma tana tura masa hotunanta, sai ta ce ya nunawa yara.
Wani abu ya zo ya yi tsaye a zuciyar Hafsa, tun da uwarta ta haife ta za ta iya cewa ba ta taɓa jin kishi irin na yau ba, sai yanzu ta tabbatar da tana kishin mijinta, wanda ya samo asali daga soyayyar da take yi masa, ta aure shi ne saboda abu biyu, na farko tana shi ne tseratar da rayuwarta daga auren 'yan ƙunar baƙin wake irin su Yunusa, wannan shi ne jigo, daga nan kuma sai ta koyawa kanta masifaffiyar ƙaunar shi, ashe Usman munafiki ne? Yana tare da tsohuwar matarsa ba ta sani ba, sai yanzu ta ga baikenta, ta kuma zargi kanta da saka hannunta haɗi da gudunmawa, indai zai zauna da daddare a falo yana fira da yaran ita sai dai ta koma ɗakinta, idan dare ya yi ya ga ta shiga ɗakinsa sannan ya sallami yaran ya bi ta, babu shakka a daidai wannan lokacin ne suke cin karensu babu babbaka shi da yaran, to me yake nufi? Har yanzu yana sonta?
 Zuciyarta ta yi ƙunci, hawaye ya fara zubo mata, abu ɗaya kawai take hangowa shi ne Usman ya sake ta ya dawo da uwar yaransa, domin tabbas zai iya, ba ta yarda da cewar wai yana ma sonta ba, ta fara tunanin to me yasa ya sake ta ya san yana sonta? Tsakani da Allah tana son gidan aurenta, ko da take cewa ya sake ta barazana ce kawai take yi masa, idan ya sake ta ta san ba lallai ta samu kamar shi ba, ƙila ma a ce ta koma gidan uban 'ya'yanta, idan kuwa bai sake ta ba, ta san a yadda yake son yaransa muddin mahaifiyarsu ta dawo kansu ta cigaba da kula da su babu wani sauran abin da zai yi da ita, ga shi za su sabunta soyayyarsu, duk wacce suka rabu kuma har yanzu lambarta tana nan a first love to har cikin zuciyar ma akwai sauran so, a fili ta furta "Innalillahi wa inna ilaihi raji'un!".
 Ta ɗan daɗe a falon, tana ta duba wayar ko za ta ga wasu matan, amma ba ta gani ba, ita kaɗai ce dai, wata zuciyar ta ce ta kwafi lambar a wayarta, wata kuma ta ce me za ta yi da ita? Ta tashi za ta mayar masa da wayarsa, kamar an yi mata umarni ta ji bari ta leƙa ɗakin yaran, tun da inda nata ne dole za ta yi hakan, ta leƙa ɗakin Humy ta ganta ta a cikin bargo lunƙum tana ta bacci, a ranta ta ce ko ina Fasila a daidai wannan lokacin? Shin ta samu bargo? Ina Sani da Auwalu? 
Ta yi gaba ta leƙa ɗakin Sa'eed, ai kuwa ta yi mummunan gani, domin kwance yake ya yi ɗaiɗai a katifa, tsirara haihuwar uwarsa yana wasa da jikinsa, ɗaya hannun yana riƙe da wayarsa wanda sound ɗin da ta jiyo kaɗai ya fahimtar da ita me yake kallo, gabanta ya yanke ya faɗi, ta bar wajen da sauri, ta yi sufa saura kaɗan ta faɗi saboda tashin hankali, ta koma kujera ta zauna daɓar hannunta a ƙirjinta ta fara karanto Innalillahi wa inna ilaihi raji'un! Tunani kawai take yi shekarunsa nawa? Wane ne ya nuna masa wannan hanyar? Sannan a ina ya samu vedios ɗin? Yanzu idan Auwalu ne a wannan halin ya za ta ji? Nan take tausayin iyayen shi ya kama ta, ta rasa me ma ya kamata ta yi, ta koma ɗakin ta fara ƙwanƙwasawa, Sa'eed ya zabura ya kashe wayar ya saka jallabiya ya lulluɓa kamar mai bacci.
"Kai Sa'eed, ka buɗe na ce don ubanka na san ba bacci kake yi ba".
Shiru bai buɗe ba, ta zuciya sosai jikinta sai rawa yake yi ta cigaba da bugawa, yau jinta take yi a matsayin uwa ba a matsayin matar uba ba, saboda tana hasasowa a ce Auwalu ko Sani ta gani a wannan halin ya za ta yi? 
Karaɗinta ne ya tashi Usman ya laluba wayarsa bai ji ta ba, sai ya ji tata ya ɗakko ya haska ya fito falon, da mamaki ya ce"Hafsa lafiya? Me kike nema a ɗakin Sa'eed?"
Hankali tashe ta ce"Ka ce ya buɗe maka, ba bacci yake yi ba wallahi, kallo yake yi".
Usman ya ja tsaki ya ce"To don yana kallo mene ne? Beb a you okay?"
Ta ce"Ka duba agogo mana".
Ya ce"Yes! Ƙila ya kasa bacci ne, Please mu je tun da kin saka na wartsake ki ɗumama ni sanyi nake ji".
Ya yi maganar yana rungume ta da sumbatarta, baƙin ciki ya turnuƙe ta, babban shi ne na yadda ya kasa bincike ya san me yake faruwa? A yadda ya nuna ɗin nan tana kyautata zaton muddin ba da idon shi ya gani ba ba zai yarda da ita ba, ga kuma baƙin cikin abin da ta gani a wayarsa, haushin shi take ji, tana nuna ba ta so, amma a haka sai da ya kusanceta a wannan daren, zuciyarta gabaɗaya tana wajen tunanin abin da ta ga Sa'eed yana yi, lallai fa lokaci ya yi da ya kamata hankalin mai yankan kaba ya koma ga rina, iyaye da yawa ba sa bin dare su leƙa makwancin yaransu domin su ga me yake faruwa, wace irin kwanciya suke yi ma, to ita ga shi babu ma yaran a kusa da ita ballantana ta duba su, Sa'eed ta kama a wannan yanayin hankalinta ya tashi, inda a ce ta san Sani yana can kwance tsakanin manyan mutane suna sarrafa shi kamar sun samu mace ya za ta yi?

[20/12/2025, 10:01 am] Sadiya Abdulrazak: Ran Usman har ya ɓaci ganin Hafsa ta ƙi ba shi cikakken haɗin kai, bayan komai ya kammala ya ce"Ina wayata ne?"
Ta ɗan daburce kafin ta ce"Tana falo, dama da zan fita shan ruwa ne shi ne na haska da ita, na yi zaton ma tawa na ɗauka".
Ya ce"Ok".
Ya fita ya ɗakko, tana so ta yi masa maganar Sa'eed amma tana tunanin anya zai yarda kuwa? Da safe ta tashi jiki a mace, bayan sun gama karyawa suna zaune su kaɗai ta ce masa"Beb ina da magana da kai don Allah".
Ya ce"Ina ji".
Ta ɗan yi jim kafin ta ce"Don Allah ina so ka fahimce ni a maganar nan da zan yi, wallahi ba da wata manufar zan yi ba sai ta alkhairi".
Ya tattara hankalinsa wajenta yana fatan Allah Ya sa ba zancen yaranta za ta yi masa ba.
Ta ce"Tun da ka ba wa Sa'eed wayar hannunsa ka taɓa karɓa ka ga meye da meye a cikinta?"
Ya yi jimm, kafin ya ce"Ban karɓa ba, amma tun da mun yi da shi ba zai saka sim card ba iya games zai saka na san haka ɗin ne".
Ta ce"Amma binciken yana da kyau fa, bai kamata yaro kamar shi a ba shi waya kuma ba a bincika ba".
Ya ce"Hafsa me kike so ki ce? Kuma ke ma ai uwa ce, za ki iya yin binciken indai ba ki yarda da shi ba".
Ta ce"Wallahi ba rashin yarda ba ne Beb, kawai dai zamani ya yi lalacewar da ya kamata a bincika ɗin".
Ya ce"At all me ya kawo wannan maganar?"
Ta dinga auna yadda zai ɗauki abun kafin ta ce"Jiya da daddare na faɗa maka na fito zan sha ruwa ko?"
Ya ce"Hakane".
"To bayan na sha ruwan sai na ga dacewar na leƙa na ga yaran, ka san wannan yana da kyau duk iyaye su dinga yin haka, bacci ne yake cin ƙarfina shiyasa ba na duba su".
Cikin ƙosawa ya ce"Ina jinki".
Ta ce"To na leƙa Humy na ga tana bacci, shi kuma Sa'eed da na leƙa shi sai na same shi yana kallo, babu kaya a jikinsa, kuma yana wasa da jikinsa, sannan sound ɗin da na jiyo a wayar ya yi kama da ana BF ne".
Ya runtse ido ya fara furta Innalillahi wa inna ilaihi raji'un, kafin ya ƙura mata ido yana kallonta, ya ce"Hafsa! Are you okay? Anya ma ke ce kuwa, ta nan kuma kika ɓullo?"
Ta lumshe ido ta buɗe, ta ce"Beb shiyasa dama tun farko na ce maka ka fahimce ni..."
"Ya isa dalla ba wani Beb, ki rasa ta inda za ki ɓullo sai bin yarana da mugun nufi? Hafsa! Me na yi miki ne? Me yarana suka yi miki? Su da gidan ubansu kina takaicin kasancewarsu a ciki?" Ya birkice mata, ba ta taɓa zaton yana da saurin fushi har haka ba.
Zuciyarta ta dinga bugawa, nan take ta yi nadamar faɗa masa, ta fara kuka ta ce"Amma ya kamata ka yi bincike, ni ma uwa ce ina da yara a akan me zan yi wa na wata sharri? Mene ne ribata?"
Ya ce"Ga shi kuwa kin yi! Shekarunsa duka fa sha huɗu, ko don kin gan shi dogo kin yi zaton ya kai sha takwas? Ina da tabbacin ko saka Sa'eed aka yi da mace a ɗaki bai san ta inda zai fara ba, bai san komai ba, bai san ma ana yi ba, to ta ya ma zai samu irin films ɗin nan? Haba Hafsa! Kin ba ni mamaki! Wannan wace irin ƙiyayya ce kike yi wa yarana? Su da gidan ubansu? To wallahi ba zai yiwu ba, bari ki ji na faɗa miki ba zan iya zama da macen da take nufin yarana da sharri ba!".
Gabanta ya faɗi, jikinta ya ɗauki karkarwa, silar wata fargaba da ta ruftows zuciyarta, fargabar rasa aurenta, fargabar rashin sanin yadda gobenta zata kasance idan Usman ya sake ta, fargabar matakin da iyayenta za su ɗauka idan auren ya mutu, a daidai lokacin da suke kallon Usman ɗin kamar wani waliyyi, zama da shi tamkar dole ne, don haka ta tashi da sauri ta riƙe hannun shi, ya fizge yana yi mata mugun kallo.
Ta sunkuyar da kai tana kuka ta ce"Ka yi haƙuri, Allah ne shaidata ba na nufin yaran kowa da sharri, tun da haka ne na janye kalamina, ka yi haƙuri don Allah".
Ya yi banza da ita, ya shiga ɗakin Sa'eed ɗin, ya fara bincike yana fito da kaya, bai ga wayarsa ba, har cikin jakarsa ta makaranta ya duba babu ita, saboda ya tafi da ita islamiyya, ya fito ya fice ya bar gidan, a ƙofar gida ya zauna yana jira a tashe su daga makaranta, zuciyarsa sai zafi take yi, zai bincika ɗin kamar yadda ta ce, amma indai ya ga normal zai san zaman da zai yi da Hafsa.
 Hafsa ta zauna jiki a mace tana ta kuka, a daidai wannan lokacin ne kuma Auwalu ya kira ta a wayar maman Haneef, ta ɗauka suka gaisa, ta ce"Mama Sani fa ya ɓata".
Ta ji wani rass a ƙirjinta, ta ce"Ban gane ya ɓata ba".
Ya ce"Mama kwana uku kenan ban gan shi ba, duk inda zan duba na je, kowa ya ce bai san inda ya tafi ba, na rasa wa zai taya ni neman shi, kayan shi suna ɗakin Garus amma ya ce shi ma bai san inda ya tafi ba".
Hafsa ta ce"Innalillahi wa inna ilaihi raji'un! Auwalu me yasa ba ka faɗa min ba tun a ranar? Me yasa ba ka kula da ƙannenka? Ina Fasila? Kuma wane mataki babanku ya ɗauka? Ya ake ciki!?". Ta ƙarasa da daka masa tsawa.
Sai ya fara kuka ya ce"Baba bai bawa abun muhimmanci ba, cewa ya yi ai ba ƙaramin yaro ba ne".
"Ɗan shekara goma sha biyun? Shi za a saki a gari a ce ya girma? Yanzu ana nufin dai Sani ya ɓata, ko an sace shi, ƙila ma yanzu ya mutu shi duk ba damuwar shi ba ce? Ka samo min lambar shi uban naku yanzun nan!".
Ya ce"Yau fa ake ɗaurin auren shi ba zai kula ni ba, sai dai cikin gida wajen Mama Binta ko Hauwa".
Ta katse kiran tana ɗora hannu a ka, kamar za ta kurma ihu sai kuma ta fasa ta ɗauki salati.
 Babu jimawa ta ga shigowar saƙo, ta duba ta ga lambar ce, ta kwashe ta  a wayarta ta kira shi, sai da ta yi masa kira uku sannan ya ɗauka,  suka gaisa ta ce"Hafsa ce".
Ya ce"Ai na gane muryar to ya aka yi?"
Ta ce"Dama a kan maganar Sani ce".
Ya ce"To kin ga ni yanzu ba na gida gaskiya, ina filin ɗaurin aurena, kin ga kuwa ba zan tara jama'a na tsaya batun wani Sani ba, idan kina son lafiyar yaran ai ba za ki tsallake ki bar su ba".
Ta ce"Sani fa ɓata ya yi yau kwana uku amma haka za ka ce min?"
Ya yi tsaki ya ce"To zance kike so".
Ya kashe wayar, ta rikice ta fara kuka, ta nemo lambar babarta ta kira ta tana kuka ta sanar da ita, ita ma ba hankalinta ya tashi ta ce maza ta zo gidan a san ta inda za a fara.
 Ta yi ɗaki da sauri ta saka hijjabi lokaci ɗaya tana kiran wayar Usman, amma ya ƙi ɗauka, ta yi masa gajeren saƙo ta ce za ta je gidansu, ɗanta ya ɓata, ta ɗauki jaka ta fito a hargitse.
Tana fita ta ci karo da shi zaune a ƙofar gidan, kuma danna waya yake yi, hakan ya tabbatar mata bai yi niyyar amsa wayarta ba ne, kuma ya karanta saƙonta, ta ƙarasa inda yake ta ce"Beb, na yi ta kiranka".
Ya ce"Da kika kira ni na ba ki izinin fitar?"
Ta ce"Na yi zaton wayar ba ta kusa da kai ne, kuma tun da matsala ce babba ai a zatona ko ban faɗa maka ba za ka yafe min ko?"
Ya yi shiru, ya mayar da hankalinsa ga wayarsa.
"Sani ne ta ɓata, kwana uku ba a gan shi ba, shi ne Umma ta ce na je a san ta inda za a fara".
Ya yi kamar bai ji ta ba ma.
Abun ta ba ta haushi, ta wuce za ta tafi.
Ya ce"Ki koma ba yanzu ba".
Ta juyo da mugun mamaki ta ce"Ba yanzu ba?"
Ya ce"E, sai an gama case ɗin da kika ɗakko na Sa'eed".
Ta ce"Yanzu duba wayar Sa'eed ta fi ɓatan ɗana?"
Ya ce"Ke zan tambaya, ai kin san da matsalar yaran naki amma kike neman case ɗin wasu".
Ta marairaice ta ce"Don Allah Usman ka bar ni na tafi, hankalina a tashe yake".
Ya ce"Wallahi sai an gama case ɗin da kika ƙirƙiro tukunya, don haka ku koma cikin gida, idan kuma za ki fita babu izinina bisimillah, ba ɗaure ki na yi ba".
 Ta juya ta shiga cikin gidan da sauri, tana kaiwa ɗaki ta fashe da kuka, tana ji Umma tana kiran wayar ta ba ta ɗauka ba, don ba ta da wani abun faɗa mata.
 Yana ƙofar gida har sai da aka taso su Sa'eed, ya tsayar da shi a ƙofar gida ya ce"Ba ni wayarka".
Gaban shi ya ba da rass, ya yi shiru yana tattara abin da zai ce, saboda idan ya san da ita yake zuwa makaranta ya san dole zai yi masa faɗa, sannan bai san me zai yi da ita ba idan ya bincika ya ga vedios ɗin ciki me zai ce masa?
Usman ya ce"Na bincika ɗakinka duka ban ga wayarka ba, tana ina?"
Ya ce"Wayata fa ba ta wajena Daddy, tun ranar da muka je gidan Momy ta karɓa kuma sai na manta ban karɓa ba".
Usman ya sauke ajiyar zuciya ya ce"Ok wuce mu je".
 Yanzu kam ya tabbatar Hafsa neman shi take da sharri, suka shiga yana danna kiran maman Sa'eed ɗin, ba ta ɗauka ba, Sa'eed yana shiga ɗaki har da murɗa key ya ciro wayar da, ya kira maman shi, ba ta ɗauka ba ya tura mata gajeren saƙo ya ce idan Daddy ya kirata ta ce wayar shi na hannunta, ya yi sa'a kuwa ta karanta sakon kafin ɗaukar wayar, don haka ta yi yadda ɗan ya ce, hankalin Usman ya kwanta.
Ya yi kwance a ɗakinsa, sha biyu da rabi ya kira Hafsa a waya, ta ɗauka, ya ce"Me kike nufi ne? Har yanzu ba ki ɗora girki ba?"
Ta ce"Amma ka san jiranka nake zan fita ko".
Ya ce"Don za ki fita sai ki bar mu da yunwa?"
Ta katse kiran, ta tashi ta fito ta shiga kitchen, ta yi shinkafa ta yi miya, tana gamawa ta yi wanka, ta same shi ta ce"Na gama zan tafi".
Ya ce"Allah Ya tsare hanya, Ya kuma bayyana shi".
Ta amsa da Amin.
Har za ta bar ɗakin ya ce"Ke"
Ta juyo da mamaki
Ya ce"Na bincika kamar yadda kika ce, wayar Sa'eed ba ta gidan nan ma, tana hannun maman shi tun zuwan da suka yi, so ko dai Idonki ne ya yi miki gizo saboda kin saka wani abu a ranki game da shi, ko kuma dama so kike na fara zargin yarona".
Ta ce"Shikenan ina ga gizon ne".
Ta fita daga ɗakin, ta sallami Nafi, ta kama hanyar barin gidan, gabanta yana ta faɗuwa da tunanin halin da ɗanta yake ciki, sai a lokacin ta kira Umma ta ce ga ta nan tana hanya, da ta je gidan ba ta same ta ba, sai ƙanwarta Aina'u, ta ce mata sun tafi station su kai report, ta zauna ta haɗa kai da gwiwa, Aina'u tana ta ba ta baki da addu'ar Allah Ya bayyana shi, ta tashi ta ɗora girki ita kuma Hafsa ta kwanta.
 Sai wajen ƙarfe biyu suka dawo gidan kowa fuska ɗauke da damuwa, amma sun yi iya ƙoƙarinsu wajen kwantarwa da Hafsa hankali, har ta ɗan samu nutsuwa, Umma ta ce"A gaskiya Hafsa auren Yunusa shi ne silar ƙaddararki ta gidan duniya, ban da lalacewa ana batun ɓatan ɗan shi amma shi ta sabon aure yake yi, sai da fa aka yi da gaske sannan ya je police station ɗin".
Yaya Adamu ya ce"Allah Ya shirye shi, tashi Hafsa na mayar da ke gidanki".
 Ta ce"Ka bar ni a nan ɗin sai an jima zan tafi".
Umma ta ce"To zaman me za ki yi?"
Ta ce"Umma gidan ma ba daɗi gara ma na zauna a cikin mutane".
Ta tashi ta shige ƙuryar ɗaki ta hau gado ta kwanta tana ta istigfari, da tunanin halin da ɗanta ya shiga, a haka har bacci ya ɗauke ta, ta yi kamar na awa ɗaya a cikin baccin har mafarkin Sani ta yi, wai ya dawo ana ta tambayarsa ina ya je? Yana ta dariya, tana tashi ta duba wayarta ta ga miss call da wata lamba, da ba ta yi niyyar bin kiran ba, sai wata zuciyar ta ce mata 'ki ɗauka ko kidnapping ɗin Sani aka yi za a nemi kuɗin fansa'.
Zuciyarta ta buga silar wannan tunanin, da sauri ta kira lambar, sai dai ba ta shiga, sai ta lura an tura mata saƙo ta lambar, ta duba da sauri, ta ga an rubuta "Kina can kina fama da jimamin ɓatan ɗanki, kin bar mijinki da yaranki su kaɗai a gida, ya kamata ki nutsu ki zaɓi ɗaya, ko kula da mijinki ko kula da yaranki, ni dai na zaɓa miki kula da yaranki domin su ne dahir ɗinki, idan suka rasa ki ba su da kowa sai ke, mijinki kuwa a yanzu haka ma yana tare da wasu matan, namiji ba shi da tabbas, domin yanzu haka yana tare da ni ina maye masa guraben da kika kasa cikewa a rayuwar aurenku".
 Komai na Hafsa sai da ya tsaya cak da aiki na 'yan sakanni, ta karanta saƙon har sau uku, zuciyarta ta fara wasu-wasi, ta nemi lambar Usman ta kira shi, bai ɗauka ba, sai kawai ta tashi ta saka hijjabinta ta ɗauki jaka ta fito, Umma ta ce"Hafsa kin tashi? Ya ba ganki da hijjabi?"
Ta ce"E tafiya zan yi Umma".
Ta ce"Ki tsaya ki ci abinci, ga rana ta take ki jira a yi la'asar ta yi sanyi mana".
Ta ce"A'a zan tafi kawai Umma, na bar ayyuka a gidan ne, kuma ban faɗa masa masa zan fita ba".
Umma ta ce"To ki gaida gida, kuma ki dage da addu'a in sha Allah za a gan shi, kin san Sani ba ya jin magana, ƙila ma yana can wajen wasu abokan nashi".
Ta ce"Allah Ya sa".
 Tana adaidaitasahu ma tana ta gwada lambar Usman ba ya ɗauka, abun duk ya dame ta, zuciyarta sai zafi take yi, tabbas da a ce ba ta duba wayarsa ta ga yana da alaƙa da maman Sa'eed ba idan ta ga saƙon nan ba za ta yarda ba, amma yanzu tun da dai ta gane har yana munafurtarta yana mu'alama da tsohuwar matarsa to don an ce yana da wasu matan da yake kulawa ba za ta ƙi yarda ba.
 Tana zuwa gida ɗakinta ta wuce kai tsaye, ta tarar da yaran a falo ba ta kula su ba, ta gan shi kwance yana bacci ga wayar tashi a jikin caji, ta sauke ajiyar zuciya ta fita daga dakin ta shiga nata ɗakin ta zauna, babu jimawa wani saƙon ya shigo, ta duba "Na san kin koma kin tarar yana bacci, don Allah ki rabu da shi ya yi mai isar shi, domin a gajiye yake, sannan ki duba babbar rigar shi na bar miki tsaraba a jiki".
 Ta tashi da sauri tana dafe ƙirjinta, ta koma ɗakin nasa, ba ɗauki rigar ta fara dubawa ba ta ga komai ba, ta dai ji abu a aljihun rigar, ta duba ta ciro shi gabanta yana faɗuwa, ta ga jambaki ne, gabanta ya faɗi ganin abu ya tabbata, da ƙarfi ta kwala masa kira "Usmaaan!".

[20/12/2025, 9:38 pm] Sadiya Abdulrazak: Usman ya tashi a firgice yana rarraba ido ya ce"Hafsa lafiya?"
Cikin ƙaraji ta ce"Daga ina kake? Wajen wa kake zuwa? Neman mata kuma ka fara yi ban sani ba? Wace ce!?"
Zafin da ya ji na maganganunta su suka wartsakar da shi, ya tashi zaune yana haɗe gira ya ce"Hafsa ba ki da hankali? Kin fara hauka ko? Ni kike kallo kina jifana da mugun alkaba'ir haka?"
 Ta ce"Babu wani jifa, ga zahiri nan, uban me ya kawo janbaki aljihun rigarka?"
Ya sakko daga gadon yana muzurai "Ubanki ne! Ke duk fa abin da kike ji ina daidai da ke, kanki ne ya fara taɓuwa za ki juye a kanmu ni da ɗana ko kuma neman sanadin rabuwa da ni kike?"
Ita ma a fusace ta ce"Duk wanda ka zaɓa hakane! Ai dama tabarmar kunya da hauka ake naɗe ta, idan kana cuta ta ban yafe maka ba Usman". Sai ta fashe da kuka ta fita daga ɗakin da gudu ta koma ɗakinta.
 Usman ransa ya ɓaci sosai, gani yake kawai taka son rabuwa da shi ne saboda ta koma wajen uban yaranta, shi yasa ta saka jambaki a aljihunsa don ta yi masa wannan sharrin, baccin da bai koma ba kenan, ya zauna yana ta tunanin yadda zai yi da lamarin Hafsa har aka kira sallar la'asar ya tafi masallaci.
 Gida ya dawo suka zauna da yaran a falo suna fira sama-sama, amma hankalinsa yana ɗakin Hafsa, yana so ya ji me yake damunta, me yasa ta zarge shi, amma yana so ya nuna mata kuskurenta shi yasa ya ƙyale ta, har aka yi sallar isha'i ba ta fito ba, dayake shunkafar da yawa ta dafa ita suka ci har dare, sai kuma abun ya fara damun shi, a duniya ba ya so ya ga ta ƙi cin abinci, sai ya ji kamar yunwa za ta yi mata illa a matsayinta na mai ciki, duk yadda ya so share ta a dole ya fasa, ya ɗauki waya ya kira ta ta ƙi ɗauka, ya yi zaton ma bacci take yi, sai da ya je ɗakin ya ganta kwance ta yi rigingine idonta biyu, ya ƙarasa yana cewa"Hafsa ba na hana ki wannan kwanciyar ba? Ko daɗi take yi miki don Allah ki yi haƙuri har sai kin haihu".
 Ta gyara kwanciyar ta juya masa baya, ya zauna a bakin gadon ya kai hannu ya taɓa wuyanta ya ji zazzaɓi ne ma a jikinta, ya ce"Ki tashi ki kawo min abinci".
Ta ce"Ka je ka zuba ba na jin daɗi".
Ya ce "Umarni na ba ki fa".
Ta tashi kamar za ta yi kuka ta fita, zafi biyu ne ya haɗar mata, rainin hankalin da yake yi mata ga kuma tunanin inda ɗanta yake, ta zubo duka sauran abincin ta ɗauki lemo da ruwa ta kawo ta ajiye, za ta hau gadon ya ce"Dakata, ai naki ne ni na ci ki zauna ki ci".
Ta ce"Na ƙoshi".
Za ta hau gadon ya riƙe ta, ta kalle shi ta ga ya ɓata rai, ya ce"Malama ki ci, ba don ke ba don halinki ba, don ɗana nake yi, idan kuma za ki iya ciro min shi na ciyar da shi to ki bar shi ke ki shekara ma ba ki ci ba".
Ta ce"To ka cire shi ɗin ka ba shi zai fi, don ni ba zan ci ba".
Ya ce"Wallahi sai kin ci abincin nan, don haka ki ɗauka ki ci".
Ta yi banza da shi ta kwanta, ya ɗaga ta ya zaunar, sai ta fara kuka, bai damu ba ya miƙa mata abincin, ta karɓa ta juya ta fara ci, tana ci tana hawaye yana kallonta, ta cinye tass ya bata ruwa ta sha, ya ɗauki farantin ya fita ya ja mata ƙofa, bacci rabi da rabi ta yi a ranar, can wajen ƙarfe uku ta yi mafarkin ta ga Sani a cikin wani gida mai duhu, tana jan shi yana fizgewa sai ya je wajen wasu maza da suke kiran ki, tana ta jan shi tana kuka shi ma yana kuka, har ta farka ba su bar wajen ba, ta kasa komawa bacci, ta yi al'awala ta yi sallah tana ta addu'a Allah Ya bayyana mata ɗanta cikin aminci.
Washegari suka tashi kadaran-kadahan da Usman, ta dai gaishe shi ya amsa, daga nan babu wata magana da ta shiga tsakaninsu, sai da zai fita ta ce masa za ta je gida.
Ya ce "Ba za ki je ba! Komai ke dai yaranki lokacinki da rayuwarki duka ta yaranki ce, haka ne ya saka har kika fara shirin rabuwa da ni, don haka kike neman laifina da kika rasa shi ne kika yi min sharri jiya ko?"
Ta ce"Ban yi maka sharri ba, ai ka san kana kula matan, wace ce ka yi saving lambarta da first love?"
 Ya ce"Tsohuwar matata ce, uwar yarana, okay bincike kika fara yi min a waya? Sai kika saka min jambaki a aljihu saboda ki bigi cikina?"
Ranta ya ɓaci gani take raina mata hankali kawai yake yi, ta ce"Ni ban bigi cikinka ba, ai ka aikata ne, ban da haka me ya kawo shi aljihunka?"
Ya yi tsaki ya ce"Allah Ya kyauta, bari ki ji na faɗa miki ba ni da niyyar rabuwa da ke har abada, amma ban yi miki alƙawarin ba zan ƙara aure ba, ina ta ƙoƙarin ɓoye miki saboda ba yanzu zan yi auren ba, amma tun da kin binciko da kanki to gara ma ki sani ɗin, zan yi aure, zan dawo da uwar yarana ɗakinta nan da wasu watanni in sha Allah".
Ya wuce ya bar ta a daskare, sai kuma ya dawo ya ce"Kar ki fita ko'ina, ai yaron ba a hannunki ya ɓata ba, don haka ubansa ke da alhakin neman shi". 
Ya fice daga gidan ya bar ta a daskare mamaki kamar zai kashe ta, aure zai yi? Kuma zai dawo da uwar yaransa? Ta san dai yaran shi biyu ne Sa'eed da Humaira, kenan babarsu yake nufi? 
A fili ta furta"Innalillahi wa inna ilaihi raji'un".
Ta zauna daɓar, ta fara tunanin gobenta, idan har da gaske yake zai dawo da matarsa to tabbas ba sai an faɗa mata ba rayuwar aurenta tana cikin ƙila wa ƙala.
   Sam Yunusa ba ya tunanin Sani zai ɓata, ya fi ganin yawonsa kawai ya tafi, don haka babu abin da ya dame shi, shirin angwancewarsa kawai yake yi, wajen ƙarfe tara aka rako masa amaryar shi, bazawara ce, amma ba ta taɓa haihuwa ba, Hindatu mace ce masifaffiya kuma me son kanta, tun da Yunusa ya faɗa mata akwai yara uku da babu uwarsu a gidan kuma kamar ma zaman kansu suke yi a ranta ta raya lallai ta samu 'yan talla, don haka da shirinta ta zo tsaf ta gama shirya kowanne kalar sana'ar da za ta dinga yi masa, wajen da take siyar da abinci a m kasuwa ba ta sake shi ba, ta shirya Auwalu ne zai maye gurbi, Sani zai dinga taya shi, a kasuwar suka haɗu da Yunusa, kasuwar 'yan goro, domin shi ne sana'arsa, ita kuma Fasila kayan koli za ta dinga ɗora mata, har ta sayi kayan da farantin sulba na talla, indai za su dinga yi mata talla ita kam za ta riƙe su da zuciyarta ɗaya.
 Yunusa da Hindatu sun gama cin kazar amarci, ya tafi ɗakinsa ya bar amarya ta gama shiryawa ta zo ta same shi, yana haska zauren zai shiga ɗakinsa ya ga Fasila maƙale jikin bango ta saka kanta a cikin bujjabinta tana bacci, ya ce"Ke wace a nan!? Fasila?"
Ya saka ƙafa ya zungure ta, ta farka tana rarraba ido, ya ce"Uban me kike yi a nan ba ki shiga kin kwanta ba?"
Ta ce"Mama ce ta ce ba zan kwana a ɗakinta ba".
 Ya ce"Zancen banza da wofi, tun da gidan nata ne ko? Tashi ki shige mu je".
Suka shiga gidan, ya fara buga ƙofar ɗakin Binta, ta buɗe ta fito ta riƙe ƙungu don ta san kwanan zancen tun da tana jin mitar shi, ta ce"Lafiya?"
Ya ce"Ban sani ba, a kan me za ki yi alƙawari ko saɓa? Idan kin hana ta kwana a ɗakinki ina za ta kwana?"
Ta ce"Ta je wajen amaryar ta kwana, wallahi muddin ba ta rabu da wannan amaryar ba babu ni babu ita, ban ɗauke ta don ta dinga bacci a ɗakina ba, na ɗauke ta ne don na more ta, to idan ta fita tun safe ba za ta dawo ba na rasa ɗan cefane, yau wanke-wanke na ba ta ta tsallake ta ƙi yi, amma ta iya yin na gidan amarya, don haka na sallamata, ai ba ni kaɗai ba ce matarka ka kai wa sauran".
 Ya koma ya fara buga ɗakin Hauwa, ta fito ita ma da tsiwarta don tana jin komai, ta ce"Wallahi ba za ta kwana a ɗakina ba, tun da ka yi aure ta kwana a ɗakin amaryar mana". 
Ita ma ta koma ta banko kofarta.
 Hindatu ta fito ta ce"Ka yi haƙuri, amma dai matanka sam ba su da kirki, ta zo ta shiga ɗakina, na ɗauki alƙawarin zan zame mata uwa in sha Allah".
Ta kamo hannunta, ta kai ta ɗaki, ta tambaye ta tana fitsarin kwance? Ta ce ba ta yi, ta ce"To hau gado ki yi kwanciyarki, ga fitila nan ko za ki farka yin fitsari".
Ta fita ta ja mata ƙofa, ta bi ango ɗakinta a zaure. 
Daɗi kamar zai kashe Fasila ganinta kwance a daki mai kyau na amarya, ta tashi ta ɗauki fitila ta fara haska ko'ina na ɗakin, tana haska mudubi ta ga ragowar kaza, ai kuwa ta yagi kaɗan ta ci, abunka da mai jin yunwa, sai ta gyara zama ta cinye ta tass don hatta ƙashin ba ta bar shi sai da ta taune shi tsaf ta ƙunce tuƙar a takardar, sai kuma a lokacin ta fara jin tsoron abin da ta yi, amma dayake da ƙuruciya ba ta zurfafa tunanin ba bacci ya kwashe ta mai daɗi.
 Ai kuwa da safe da Hindatu ta ga abin da ta yi ta saka bulala ta zane ta tsaf, Yunusa har yana cewa ta ƙara mata, matan gida duk aka saki baki, suka fara ƙananun maganganun ko da wasa idan ta dakar musu yara sai an yi bala'i, sai dai bayan ta gama dukan nata ta ba ta abinci, da ta gama ta tsefe mata kanta, kitson ya yi muguwar daɗewa ko tsaga ba a gani, ta yi mata wanka ta ba ta mai ta shafa, sannan ta ɗauki faranti ta kasa mata kayan talla ta ce ta tafi, ta ce da Yunusa ya nemo mata Auwalu lallai a yau, domin gobe za su fara sana'arsu.
Fasila da ta fita gidan amaryar layinsu ta fara zuwa, domin dole sai ta yi mata wanke-wanke, ta riga ta saba, a buɗe ta tarar da ƙofar ta tura ta shiga, ta rufo ta tana rangaɗa sallama, da fara'arta domin ita daɗin tallan take ji, gani take kamar abun alfahari ne a ce tana siyar da kayan koli, ta ji shiru, can kuma sai mijinta ya fito, ta gaishe shi, ya ce"Ba ta nan".
Ta ce"To".
Ta juya ta koma, har ta kai bakin ƙofa za ta fita ya ce"Fasila".
Ta juyo ta ce"Na'am".
Ya ce"Akwai sauran ƙwai za ki ci?"
Da sauri ta ce"E zan ci".
Ya ce"To shiga kitchen ki ɗauka".
Ta sauke kayan tallan ta shiga kitchen ɗin, tana ta buɗe-buɗe amma ba ta ga komai ba, tana juyowa domin ta tambaye shi inda yake kawai ta gan shi tsaye da al'aurar shi a hannu, ya tambaye ta "Kin san wannan?"
Gabanta ya faɗi, ta kurma ihu, daidai nan kuma wata maƙociyarsu ta shigo gidan wajen amarya, wacce yau ba a gidan ta kwana ba, tana ganin shi a haka ga kuma Fasila tana rarraba ido ta fara salati, ya yi ɗaki da sauri jikinsa yana rawa, domin ba halinsa ba ne, kawai sharrin shaiɗan ne, ya duba yanayin da yake ciki na buƙatuwa ya yi masa wannan huɗubar, Fasila ta suri kayan tallan da sauri ta fita da gudu, ba ta zarce ko'ina ba sai gida, ta shiga tana ta karkarwa, sai dai duk yadda Hindatu ta yi da ita ta ƙi faɗar abin da ya faru, don haka ta yi zaton iskanci ne, ta fatattake ta, ta koma tallan, sai dai miƙewa ta yi ta tafi wata unguwar.
       HAFSA
  Da ya dawo ta haɗe fuska, shi kuwa sai walwalarsa yake yi da yaransa, a ranar ma ba ta je ɗakinsa ba, kuma bai neme ta ba shi ma, sai dai ya tashi cikin dare ya duba ɗakin Sa'eed da na Humy.
 Washegari da safe wajen ƙarfe goma aka kira Hafsa aka ce mata Sani ya dawo ta zo, farinciki da fargabar a halin da za ta gan shi suka dirar mata lokaci ɗaya, ta ce"Auwalu, a yaya yake? Yana lafiya? A ina aka gan shi?"
Auwalu ya ce"Lafiyar shi ƙalau fa, mu ne muka damu da shi, ya ma ƙi faɗar inda ya je kuma".
 Ta ce "Yanzu yana ina?"
Ya ce"Ga shi nan yana jinki".
Ta ce"Ka ba shi wayar, Sani, Sani".
Sani ya ƙi karɓar wayar, kuma ya ƙi magana, ƙarshe ma sai ya tashi ya bar wajen, hankalin Hafsa ya tashi, ta rasa wane irin ɗa Allah Ya ba ta, tabbas Sani shi ne Zakka a yaranta.
Ta ɗauki waya ta kira Usman duk da tana fushi da shi, ya ɗauka ya ce"Lafiya?"
Ta ce"Zan je gida".
Kai tsaye ya ce"Ba za ki je ba".
Ta ce"Ɗana fa aka gani, akwai buƙatar na je na gan shi".
Ya ce"Na ce ba za ki je ba, amma ba dole na yi miki ba, sai dai ki sani idan kin tafi to ba da yarda ta ba ne, wannan kuma tsakanin ki ne da Allah".
Ya katse kiran, ta ji kamar ta rusa ihu, wai Usman me yake nufi da ita ne? Ta kira Umma tana kuka ta faɗa mata, Umma ta ce"Haba Hafsah tun da an gan shi kuma mene ne abun kuka? Ai magana ta ƙare".
Ta ce"Umma me ya sa ba ga son yaran?"
Umma ta ce"Ba haka ba ne Hafsa ki yi haƙuri, dama ba dole ki ga komai yadda kike so ba, kar ki ce za ki fita tun da bar bar ki ba, ni yanzu zan haɗa 'yan'uwanki mu je can unguwar tasu, za mu kawo miki shi har gida".
Jin haka ya sa hankalinta ya kwanta, ta shiga kitchen Nafi tana taya ta, ta yi girki mai yawa, wajen ƙarfe ɗaya sai ga su sun zo gidan, Sanin kawai take kallo a cikinsu, yadda yake ta ɓata rai, kuma ga shi nan fess da shi, har ƙiba ma ta ga ya yi ko don ta daɗe ba ta gan shi ba ne, ƙin gaishe ta ya yi ma sai da Umma ta maka masa dundu ta ce"Ba za ka gaishe ta ba?"
Ya wani sake haɗe fuska ba tare da ya kalle ta ba ya ce"Ina wuni".
Hawaye ya sakko mata ta ce"Lafiya lau".
Yaya Maryama ta ce"Tabdijan, Hafsa Allah dai ya raba ki da baƙi cikin ɗa, Allah Ya shirya miki su, Ya gyara".
Aka amsa da Amin.
Umma ta ce"Sani ina ka je aka yi ta nemanka? Ka ce ba ka ɓata ba kuma ka ƙi faɗin inda ka je".
Ya ce"Ni fa aiki na je".
Hadiza ta ce"Aikin me?"
Ya ce"Aikin gidan kaji ne, muka yi wa wani mutumi, to ni gadinsu aka saka ni, dole ba zan tafi na bar su ba shi yasa na yi kwanakin nan".
Umma ta ce"To don ubanka da izinin wa ka je?"
Ya ce"A! To Umma sai an ba ni izini? Duk me ci da kansa ai zaman kansa yake yi, Ni babu wani izini da zan tambaya, kuma idan na samu aiki irin wanna zan je, don haka a daina ma damuwa wai na ɓata".
Haka ya dinga amsawa mutane tambaya gatse-gatse, Hafsa sai kallon shi take, suka ci abinci suka yi sallah, za su tafi Hafsa ta ce su bar mata Sani ya kwana akwai maganar da take so su yi, suka tafi aka bar shi.
 Wuni suka yi abu ɗaya, duk yadda ta so ta ji cikinsa ya ƙi, ya ce shi aikin gidan kaji ne, ta dinga yi masa nasiha, da ta fara kuka ma sai ya ce ita ta ɗorawa kanta, idan ba haka ba meye na kuka shi ga shi nan ƙalau, ta ce to ya tabbatar yana kwana a tare da Auwalu, ya ce shi ba zai kwana a gidan nan ba tun da bai rasa wajen kwana ba.
Tun da Sa'eed ya ga baƙo a gidan ta ƙule a ɗaki, yana ta chatting da babar shi, ta ce"Sa'eed za ka iya drawing ɗin lips?"
Ya ce"E zan iya".
Ta ce "Yawwa, to ka samu wani ɗan ƙyalle ko ɗan kwalin Humy ne, sai ka ɗauki jambakinta ya yi a jiki, ku san duk yadda za ku yi ku liƙa shi a rigar babanku ko ta baya ko ta gaba".
 Sa'eed ya ce"To za mu gwada, amma Allah Ya sa kar ya gane".
Ta ce "Ba zai gane ba, Sa'eed sai fa kin dage zan samu dawowa gidan nan".
Ya ce"Za mu dage in sha Allah".
Ya tashi ya fita, ya shiga ɗakin Humy, ya gurfanar da aikinsa ya mayar da shi ɗakinsa ya ajiye yana jiran dawowar shi.
 Yana dawowa suka tafi da sauri suna yi masa oyoyo, a nan Sa'eed ya manna masa ƙyallen a gadon bayansa, shatin bakin ya fito fess kuwa.
 Ya zauna yana kallon Sani, aka yi sa'a ya gaishe shi amma ba a ladabce ba, ya amsa yana cewa"Ƙanin Auwalu ko?"
Ya ce"E, Sani".
Ya ce"Ok an ganka kenan".
Bai ba shi amsa ba ya cigaba da danna wayar hannunsa.
  Sa'eed ɗaki ya shiga ya kira babbar shi ya faɗa mata ya aiwatar, ita kuma da sauri ta yi wa Hafsah massage, aka yi sa's wayar gana hannunta, ai kuwa ta gani, ta fito da sauri, daidai lokacin da yake shirin shiga ɗakinsa, idonta ya sauka a bayan rigar tasa, ta runtse ido tana jin shikenan fa ita tata ta ƙare, mijinta ya lalace, ta juya ta koma ɗaki ta a fashewa da kuka, sam ba ta yarda sun haɗu ba, ta dai cewa Sani ya shiga ɗakin Sa'eed ya kwanta, sanda ya kwanta su suna masallaci don haka Sa'eed bai sani ba, aka yi sa'a kuma da ya ga a ƙasa ya kwanta ba a katifa ba ya haƙura bai ce komai ba, tuni Sani ya yi baccinsa, shi kuma Sa'eed ya kasa baccin, sai da ya ɗauki wayarsa ya fara kallo, hannunsa a cikin wando, kana kallon shi za ka san abin da yake kallo.
 Usman ya leƙa ɗakin baƙi bai ga Sani ba, sai ya yi zaton a tare da Hafsa za su kwana, ya leƙa ɗakin nata ya ga bai gan shi ba, ya nufi ɗakin Sa'eed ɗin, ashe ya kanta ma bai murɗa key ba, Usman ya turo ƙofar ɗakin ya shigo, ai kuwa ya yi mummunan gani, domin ga sound nan ma ya ji kafin ya gani.
 LAST FREE PAGES! Daga wannan page ɗin shafukan kyauta sun ƙare, Littafin Dukan Taiki 700 ne, idan ya zama complete 1k ne, ki biya ki karanta cikin aminci, in sha Allah ba za ki yi nadama ba, domin yanzu aka fara, ainahin gaɓar sunan labarin ma ba ta bayyana ba.

Da yake Sa'eed ya yi nisa ko ƙarar buɗe ƙofar bai ji ba, sai kiran sunan shi da Usman ya yi cikin ƙaraji ya ce"Sa'eeeeed!".

Ya firgita har wayar ta faɗi, sai kuma ya ɗauka ya tura ta ƙarƙashin filo ya fara rarraba ido, bai taɓa tsorata irin na yau ba.

 Sani ma ya farka yana kallonsu.

Usman ya ce"Sa'eed me kake kallo? Me kake yi haka? BF? A ina ma ka san wannan abun?"

Sa'eed ya fara kuka ta kasa cewa komai.

Ya daka masa tsawa da faɗin"Ba za ka yi magana ba? Waye ya tura maka? Kuma tun yaushe kake kallo? Hey a ina ma ka samu sim card?"

Sa'eed kuka kawai yake yi ya ƙi cewa komai, hakan ya fusata Usman, ya wanka masa mari, abin da bai taɓa yi ba, ai kuwa ya gigice ya fara ba shi haƙuri, ya danƙo wuyansa yana faɗin "Sa'eed batsa? Batsa a wayarka? Wane ne ya tura maka, ba za ka faɗa min ba?"

"Ni ne na tura masa, kuma sim card ɗina ne".

Suka ji muryar Sani, wanda ba su san ma idon shi biyu ba.

 Da sauri Sa'eed ya ce"E, wallahi shi ya tura min yanzun nan, kuma sim card ɗinsa ne". Domin shi Sa'eed mafitar da baban shi zai saki wuyan shi kawai yake nema, kuma ya samu.

 Usman ya ji maganar kamar an caka masa mashi, ya saki wuyan Sa'eed, ya kalli Sani ya ce"Ka ce me?"

Sani ya tashi zaune yana jin lallai burinsa zai cika, na samowa Alhaji cikon yaro ɗaya da yake nema, don haka ya ce"Ni ne na tura masa su yanzu kuma sim ɗina ne".

Usman ya furta "Innalillahi wa inna ilaihi raji'un! Hafsaaa!" Ya kira ta da wata gigitacciyar muryar da ba ta taɓa jin irinta ba, ta tashi zaune gabanta yana faɗuwa, ya fita ya shiga ɗakin nata afujajan, "Ke Hafsa! To ki je ki ga abin da annubar ɗanki ya yi min! Fatan da kike yi wa ɗana ashe a kan ɗanki ya tabbata, To wallahi yau komai dare sai na ga uban shi!".

Hafsa ta rikice ta ce"Ban gane ba me yake faruwa? Me Sani ya yi?"

Ya ce"Ya turawa ɗana BF, ya saka masa sim card a wayarsa, zai lalata min yaro!".

Hafsa ta ce"Innalillahi wa inna ilaihi raji'un! Duk a yau ɗin? Usman kar fa idanunka su rufe a tsanar yarana ka yi abin da za ka zo kana nadama, son zuciyarka ya kai ajin ƙarshe, tun da har za ka kama ɗanka da laifi ka yi wa ɗana sharri daga zuwan shi gidan yau".

Ya ce"Ni kike cewa me son zuciya? To shi ɗan naki da kan shi ya ce shi ya tura masa, me kuma za ki ce ki kare shi?"

Jikinta ya fara karkarwa, ta ce"Innalillahi wa inna ilaihi raji'un, wallahi ko ya tura masa dama can Sa'eed ɗin yana da shi, don Allah ka yi bincike, ban shaidi ɗana ba, amma ba zan yarda shi ya tura masa ba, tun da ya zo gidan nan ban ga sun yi magana da Sa'eed ba".

Yana yi mata mugun kallo ya ce"Ba su yi magana ba, amma da kika haɗa su su kwana ɗaki ɗaya kin je kin shiga tsakiyarsu ne?"

Za ta yi magana ya daka mata tsawa"Kar ki ce min komai! Uban me yasa ya kwana a gidana? Ba na yi miki gargaɗin nan ba? Me yasa ba zai kwana a ɗakin baƙin ba? Mene ne amfanin wannan ɗakin? Ke me yasa ba za ki kwana da shi ba za ki kai shi wajen ɗana ya lalata shi!? Me yasa!?"

Ta ce"Wannan shi ne kuskurena, na karɓi wannan laifin, amma indai ɗana lalatacce ne, to naka ma lalatacce ne wallahi, ba shi ya lalata shi ba, kuma kar ka sake aibata ɗana".

Kamar zai dake ta ya ce"Na aibata shi ɗin me za ki iya yi a kai? Ki saka hijjabi mu je sai na yi shari'a da uban shi fa!".

Ta ce"Babu inda zan je ka je ya raka ka".

Ya ce"Wallahi sai kin je, ki tashi!"

Ta ce"Ka ja ni mana!".

Ya ce"Ok ba za ki je ba, amma za ki je gidan iyayenki ai ko?"

Ta ce"E zan tafi idan har ka sallame ni".

 A can ɗaki kuwa bayan Usman ya fita Sa'eed ya kalli Sani, Sani ya yi masa murmushi ya ce"Kar ka damu, duk yadda za a yi ka kafe a kan ni ne na tura maka, ba ni sim card ɗin".

 Ya miƙa masa wayar ya ɗakko masa allura ya cire shi, ya jefa a bakinsa ya taune ya tofar, Sa'eed ya bi shi da kallon mamaki, ya ce"Amma Sani me yasa ka taimake ni kai ka saka kanka a laifi?"

Sani ya ce"Daga baya za ka ji, ni na saba da wahala ba na gudunta, kawai sai mun sake haɗuwa".

Sa'eed ya ce"A ina?"

Sani ya ce"Uwata ce fa a gidan ubanka, ai na ga wajen zuwa kenan".

 Sa'eed dai sai numfarfashi yake yi ya kasa nutsuwa, Sani kuwa hankalinsa kwance.

 Hafsa ce ta fara shigowa ɗakin, Usman na bin bayanta, a birkice ta ce"Sani da gaske kai ne ka tura masa?"

Ya ce"E ni ne".

Ta ji kamar ya buga mata guduma, ta ce"Me ka ce? Kai ka tura masa BF? Da yaushe? Kuma kai a ina ka samu?"

Ya ce"Ni ma downloading nake yi".

Ta yi kukan kura ta yi kan shi, ta fara dukan shi ta ko'ina, tana yi tana kuka "Kashe ni za ka yi? Sani kai ne za ka saka min ciwon da zai yi ajalina ko?"

Ta dinga dukan shi, har ta fita daga hayyacinta, numfashinta ya canza, ta dinga haki, amma Sani bai ce komai ba, kawai yana ta kare kansa, tana ɗagowa daga kan shi jiri ya kwashe ta, ta dafe bango saboda duhun da take gani, Usman ya manta da halin da yake ciki na ɓacin, ya riƙo ta da sauri, ta faɗa jikinsa, ya fita daga ɗakin, ya shiga ɗakinsa ya kwantar da ita a gado, ya ƙara gudun AC, ta bi shi da kallo hawaye yana bin gefen idonta, shi ma kamar zai yi kukan yana shafa kanta ya ce"Is okay, ya isa, ki yi haƙuri, shi kenan ya wuce, kin ga ba ke kaɗai ba ce, kar ki ja wa kanki damuwa, ina zuwa".

Ya fita, ya ɗakko ruwa mai sanyi, ya zuba a kofi ya ɗago ta ya ba ta ta sha kaɗan, ya kwantar da ita, ya ce"Kina lafiya?"

Ta yi shiru tana kallon shi.

Ya ce"Ko?"

Ta lumshe ido.

Ya ce"Ko mu tafi asibiti?"

Ta ce"A'a, zan dai tafi gida kamar yadda ka ce, amma ka yi min uzuri gari ya waye, kuma ina roƙon alfarmarka don Allah ka yafewa Sani saboda Allah ba don ni ba, idan kuma ba ka yafe ba to ka yi shari'a da ni, domin uban shi ba zai ma karɓi zancen da muhimmanci ba, zan ce ka yi masa ko me ka ga dama, ka ga idan haka ne gara ka yi masa, ga shi can a ɗaki ka je ka yi masa hukuncin da za ka huce, ɗana ɗanka ne Usman, idan kuma shari'ar za ka yi da ni za ka yi".

Ta fashe da kuka sosai, jikinsa ya yi sanyi, amma har lokacin zuciyarsa zafi take yi masa sosai, ya tashi ya fita, ya je ɗakin Sa'eed ɗin, ya ce"Fito ka biyo ni da wayar". Ya yi wa Sani mugun kallo, yana jin ba don ya san shari'a ba, da kuma darajar yana ɗan matar shi da shaƙe shi zai yi ya mutu.

Ya tashi ya fita yana waiwayen Sani, Sanin ya yi masa murmushi, ya koma ya yi kwanciyarsa, ya san dai duk tsiya ba za su kashe shi ba, babu jimawa bacci ya kwashe shi.

Sa'eed ya durƙusa ya miƙa masa wayar, ya sunkuyar da kai hawaye suka fara zuba, Usman ya fara bincika wayar, yana ganin vedios ɗin maza tsikar jikinsa ta tashi, ya fara karkarwa, ya kashe, ya yi wa yawar restore ya yi jifa da ita, ya saka fuskarsa a tafukan hannayensa, duk dauriyarsa sai da hawaye ya ƙwace masa, ya fara sharewa, muryarsa na rawa ya ce"Sa'eed haka za ka yi min? Abin da za ka saka min da shi kenan?"

Sa'eed ya fashe da kuka ya ce"Ka yi haƙuri, wallahi ba zan sake ba, ka yi haƙuri".

"Ya zan yi na goge maka wannan abin da ka gani daga ƙwaƙwalarka? How old are you? Shekarunka ba su kai na Sa'eed, me yasa ka biye masa?"

Yana kuka ya ce"Ka yi haƙuri, kawai cewa ya yi na kawo ya tura min films, shi ma bai san ya haɗa da shi ba, shi ne tsautsayi ya sa na kunna".

"Kuma da ka kalla sai ya birge ka ko?"

Da sauri Sa'eed ya girgiza kai ya ce"Ban ji komai ba, ka yi haƙuri don Allah".

Usman ya shaƙo wuyansa ya ce"Me ka ji? Me kake ji yanzu?"

Da ƙyar ya ce"Wahala".

"To idan ka tuna abin da ka kalla ɗin nan idan na shaƙe ka ba zan sake ka ba sai ka daina numfashi, ka ji ni!?"

Ya girgiza masa kai yana kuka, ya sake shi ya ture shi gefe, ya dinga huci mai zafi, ji yake a ransa shi kam yaran Hafsa su ne ƙaddarar shi ta gidan duniya.

 A nan falo suka kwana, cikinsu babu wanda ya yi bacci har Hafsa da take ɗaki, lokaci-lokaci Usman yake leƙawa ta window don ya ga halin da take ciki, ko ya ganta a kwance ko ya ga ta tashi zaune, ita ma ta ba shi tausayi, tun da ya san babu uwar da za ta so ta ga ɗanta ya lalace, amma ya zama dole ya tauna tsakuwa don aya ta ji tsoro.

 Da asuba sun tafi masallaci da Sa'eed kamar yadda suka saba, Hafsa ta fito don magana da Sani, ta neme shi ta rasa ya gudu gida, ta koma ɗaki ta yi tsuru-tsuru, kafin ta tashi ta fara haɗa kayanta a akwati, ta gama ta yi wanka ta shirya, a sanyaye take yin komai ta ja akwatin ta fito, ta tarar da Usman a zaune, Sa'eed kuma yana kwance a kujera da alama bacci zai yi, ta gaishe shi bai amsa ba, sai bin akwatin da ya yi da kallo ya ce"Ina za ki je?"

Ta ce"Gidanmu, ko ka manta jiya ka ce na bar maka gidanka?"

Ya ce"Shikenan ki koma ki zauna, amma akwai wasu sharuɗa da zan gindaya miki".

Ta ce"Idan Allah Ya sa muna da rabon cigaba da zaman sai na ji sharaɗin, amma yanzu zan tafi".

Ransa ya ƙara ɓaci, ya ce"Ki koma na ce!"

Ta ce"A'a zan tafi".

"Ki koma!" Ya daka mata tsawa.

Ita ma a tsawace ta ce"Zan tafi!"

Ya ce"Ok! Ki yi min laifi kuma ni kike zato na yi ta lallaɓa ki kar ki tafi?"

Ta ce"Ba haka ba ne, na san ni ke da laifi, kuma ban nemi ka lallaɓa ni ba wallahi, sai dai ma na ba ka haƙuri, Allah Ya huci zuciyarka, kawai gidan ne ya yi min zafi, ina so na tafi, zan sabunta iska, don Allah ka rabu da ni".

Ya ce"Okay, Allah Ya tsare hanya".

Ta wuce ta fita tana ƙoƙarin mayar da hawayenta.

 Kai tsaye gidan iyayenta ta tafi, suna ɗaki ta yi sallama, kafin Umma ta fito ta zauna a ƙasa, Umma ta fito ta a cewa"Hafsa? Daga ina haka? Lafiya kuwa?"

Wani rauni ya rufto mata sai ta miƙe ƙafa ta fashe da kuka, hankalin Umma ya tashi, shi ma Baba ya fito daga ɗaki yana faɗin"Lafiya? Hafsa kar dai faɗa kuka yi da Usman ɗin".

Umma ta ce"Idan ban sake ta ba ai da sauƙi, Allah Ya raba mu da mugun ji da mugun gani".

 Cikin kuka ta ce"Umma Sani ne, Sani zai kashe ni..."

Duk suka dauki salati, Baba ya ce"Kul Hafsa! Yaya kina girma kina shiga daji? Ba a cewa haka, ko me ya yi miki bai kamata ko furta haka, shiriya ta Allah ce, Allah Ya shirya miki su".

Umma ta ce"Me ya faru? Me Sanin ya yi miki?"

Tana kuka ta kwashe komai ta faɗa musu, jikinsu ya yi mugun sanyi sai salati da sallami suke yi, Umma ma ta fara ƙwalla, Baba ya ce"Abin da ake gudu ya faru, to fa Hafsa wannan shi ne abin da nake ta jiye mijina rabuwar ku da Yunusa, Innalillahi wa inna ilaihi raji'un! Ki yi haƙuri, babu abin da ya fi ƙarfin addu'a, indai za ki jure saka goshinki a ƙasa kina kai wa Allah kukanki to kuwa in sha Allah zai share miki hawayenki, ki tsananta addu'a za mu taya ki, Allah Ya shirya mana, Ya dube su, Ya zama gatansu, abun da zafi amma ki daure kin ji?"

Umma ta ce"Don Allah ki kwantar da hankalinki, kin ga ba ke kaɗai ba ce, wannan cikin na jikinki kusan shi ne ran aurenki a yanzu, idan ya fita tsaf zai ce ai babu abin da ya haɗa ku ya sallame ki ki tagayyara, tun da samun irin shi sai an tona, kuma jarkar nan ta me ce ce ba ki yi mana bayani ba fa".

Ta ce"Cewa ya yi na je gida na huta".

Suka ɗauki salati, Umma ta ce"Innalillahi! Yau ga baƙar rana, ina wayata? Shi bai san ƙaddara ba, ba zai yi haƙuri ba?"

Baba ya ce"Kul! Ba wanda zai kira shi, tun da shi ya ce ta taho to a rabu da shi har sai ya nemi ta dawo, ta haka ne kawai za mu siya mata daraja, mu zuba masa ido mu gani, kuma a yi masa uzuri, don abun da ciwo, akwai tashin hankali".

Umma ta ce"Ki shiga ɗaki, ga bacci nan a idonki, amma ki bari na haɗa miki shayi ki sha tukunna, za ki yi wanka?"

"A'a na yi wanka".

Ta sha shayin, ta kwanta, amma bacci sai da ƙyar ya zo, shi ma mara daɗi.

 Da gari ya yi haske ya sa suka yi wanka, ko karyawa ba su yi ba, ya ce ba sai sun je makaranta ba, ya kwashi kayansu a babbar jaka, suka tafi gidan iyayen shi, sanda suka je ma bacci take yi mahaifiyar tashi, suka zauna, mai aiki ta yi musu abinci suka karya, suna nan zaune Hajiya ta fito, Usman ya ce"Hajiya Inna Barka da fitowa".

Ta ce"Barka dai".

Su ma yaran duk suka gaishe ta, ta amsa tana yi musu kallon tuhuma kafin ta ce"Usman lafiya na ganku da safe haka kai da yara firgai-firgai? Ƙalau kuwa?"

Ya ce"Lafiya lau".

Ta ce"Ina fa lafiya bayan ga jaka nan tare da ku, kai ba tafiya wani garin ka yi ba bare na ce tsaraba ka kawo min, kuma ba ledar supar market na gani ba".

Ya ce "Dama wata matsala aka samu, shi ne na ce su zauna a nan kafin komai ya daidaita, ita ma Hafsa tana gidansu".

Inna ta ce"To! Aikin gini ake yi a gidan naka ko kuwa me ya faru?"

Ya ce"Sa'eed, Humy ku je ɗaki".

Suka tashi suka bar falon, ya kwashe komai ya faɗa mata, sai ga ta a tsaye tana ta tafa hannu tana salati, ta sauke wani gwauron numfashi ta ce"Innalillahi wa inna ilaihi raji'un! Lallai mai rai ya shiga uku, duniya ta zo ƙarshe, Usman! Yanzu wane mataki ka ɗauka?"

Ya ce"Ban yi komai ba tukuna, sai yadda kuka ce".

Ta ce"Bari na ɗakko hijjabina mu je, baban naku ai ba ya gari, mu je gidan iyayen nata na ji idan ita ce ta saka ɗanta ya lalata mana yaro, wallahi idan ta faɗa min babu suga yau garin nan ya yi mana kaɗan".

Gaban Usman ya faɗi, shi fargabarsa kar wannan case ɗin ya kashe masa aure, ko me zai faru ya fi so ya faru a kan Sani da uban shi.

Ya ce"Hajiya Inna ina zuwa, bari na shiga banɗaki tukuna".

A ɓanɗakin ya tsaya ya kira mahaifinsa, ya faɗa masa duk abin da ya faru, da matakin da Hajiya Inna take shirin ɗauka, ya ƙara da faɗin"Baffa ina son matata, ban ce zan rabu da ita ba, Hajiya Inna tana da zafi ko ba ta yi min umarnin na rabu da Hafsa ba za ta iya zuwa ta faɗi maganar da za ta yi wa iyayenta zafi su ce sai mun rabu, don Allah ka duba".

 Shi ma tsohon duk ya girgiza, ya ce"To ban da abunta ai ba haka ake yi ba, shi ɗa na kowa ne, shi ma lalata shi aka yi ba a haka aka haife shi ba, bari na kira ta yanzun nan".

 Usman ya sauke ajiyar zuciya, ya fito, kafin ma ya ƙarasa farfajiyar gidan ya tarar da Hajiyar tana kiciniyar ciro waya daga jakarta, ya shiga motar ya zauna, tana ɗauka mijin nata ya tambaye ta ina za ta je? Ta ce"Gidan iyayen matar Usman".

Ya ce"Don Allah ba sai an je ba, wannan abu da ya faru yarinyar nan ba ta da laifi, kowa ya san ɗan yau, ka haifa ne ba ka haifi hali ba, idan ma da laifinta ku yi haƙuri, ita ma na tabbata tana cikin damuwa, ta ma fi ku shiga tashin hankali, don haka ku saurara mata".

Hajiya ta ce"Alhaji ni fa gargaɗi san yi mata ba faɗa ne zai kai ni ba, kawai yaranta kar su sake zuwa gidan ɗana, a lalata mana jikoki a kan me?"

Ya ce"Yi haƙuri sai ta dawo gidan sai ki je Hajiya, amma wannan zuwa gidan nasu dai na hana, ba da izinina ba".

Ta ce"Shikenan, ba za a je ba in sha Allah!".

Ta mayar da wayar jaka ta kama hanyar shiga ɗaki, Usman ya fito da sauri ya bi bayanta yana cewa"Hajiya".

Ta ce"Me za ka ce min? Ka san ba ka so s ga laifin matarka a kan me za ka zo ka faɗa min? To ka kwashi yaranka ku tafi ita ma ka ɗakko ta ku cigaba da rayuwarku yara kuma Allah Ya tsare".

Ya ce"A'a ba za a yi haka ba Hajiya".

Da ƙyar ya lallaɓa ta ta haƙura ya tafi.

     Bayan tafiyar shi Hajiya Inna ta saka yaran a gaba da tambayar irin zaman da suke yi, Humy ta ce"Inna na ta kula mu, ba ruwanta da mu, shi yasa ni ma ba na kula ta, kuma Momynmu ta faɗa mana ba sonmu take ba".

Inna ta ƙanƙance ido ta ce"Momynku? Ok kenan ita ce take cusa muku tsanar matar uban naku, tana daga waje tana haɗa boom a cikin gidan mutane? Don ubanta meye nata a ciki? Ita dai tun da ta tafi ai shikenan".

Sa'eed ya ce"Inna ke fa ba ki san komai ba".

Ta ce"To sananne ɗan masana sai ka sanar da ni".

Ya ce"Wallahi gabaɗaya ta tsane mu, ba ta kula mu, abinci ma wataran sai ta ƙi ba mu, kuma kullum sai yaranta sun zo, idan suka zo mu da bola duk ɗaya a gidan".

Humy ta ce"Sai ta yi musu girki kala goma, su ci kuma su tafi da shi, haka ma ta bawa ɗanta kayan Yaya Sa'eed".

Hajiya ta ce"Inyee! Wato ga abincin bitalmanu, kodayake ƙila ta san yunwa suke yi ne, ai kuwa akwai zama na musamman idan ta dawo, ɗanta ba zai sake zuwa gidan nan ba har abada, sai dai ita ta je ta same su a inda suke, wannan wane irin aure ne? Kai shi dai Usman bai yi dacen aure ba wallahi, ita ma uwar taku ai ba mutuniyar kirki ba ce, hmm ina tuna irin wulaƙancin da ta tata mana ni da uban naku".

 Humy ta ɓata rai ta ce"Inna Momyn?"

Inna ta ce"Momo ba Momy ba, ita ɗin, ba ta da kirki, ina ga dole na nema masa wata matar don yanzu dai bai yi aure ba".

 Sa'eed ya ce"In sha Allah da babarmu za mu zauna a gidan nan".

Inna ta ce"Ai ga wajen nan, bisimillah idan zai iya".

Suka yi shiru na sakanni kafin ta ce"Sa'eedu".

Ya ce"Na'am".

Ta ce"Wannan abin da da ka kalla ya fita daga cikin kanka, ko da wasa na ji ka sake kalla wallahi hukuncinka yana hannuna, dama wayar nan haramun ce a gare ka, ban da rashin tunanin Usman ma a kan me zai ɗauko waya ya ba ka? Da ita za ka ji ko da karatu? To babu kai babu waya, ka ji na faɗa maka".

Ta tashi ta shiga ɗaki, ai kuwa ya yi zaraf ya ɗauki wayarta ya shige banɗaki, lambar babarsu ya saka, ya faɗa mata suna gidan Inna, da ta tambayi dalili sai ya ce faɗa Usman suka yi da Hafsa shi ne ta tafi gida, shi yasa ya kai su can, wani daɗi ya kama ta, ta ce"Alhamdulillah! In sha Allahu ta tafi kenan." Domin ita a zaton ta wannan 'yan abubuwan da take yi mata ne ya saka su faɗan.

 Sa'eed ya ce"Kuma ya ƙwace wayata fa, ya ce ba zai sake na ni waya ba, yanzu ma da wayar Inna na kira".

Ta ce"A kan me? Ko ita ce ta zuga shi?"

Ya ce"E, ita ce, yanzu ma ba ta san na ɗauki wayar tata ba, ina toilet ne".

Ta ce"Ok, shikenan, gobe ko jibi ka ce za ku zo gidanmu ni ma idan mun yi waya zan ce ya kawo ku, yau ɗin nan zan siya maka sabuwar waya da layi in sha Allah, idan babu waya a hannunka ai game is over".

Cikin jin daɗi ya ce"Thank you Momy".

Ya kashe wayar ya lallaɓa ya je ya ajiye mata.

         HAFSA

Allah Ya taimake ta, ta samu baccin nata ya yi nauyi, ta farka wajen ƙarfe tara, ta tashi da ciwon kai kuma tana jin jirin dai, Umma ta zauna tana ta rarrashinta, ta ɗauki wayarta ta duba babu miss call ɗin Usman, sai massage ɗin wannan baƙar lambar, ta rubuto mata cewa "Ashe kina gida ko? In sha Allah kin je kenan ba za ki koma gidan Usman ba, dama ƙaddara ce ta haɗa ku, kuma yanzu ma ita ce ta raba, na gode da kika ba mu iska da masoyina in sha Allah yau a gadonki za mu kwana".

 Hafsa ta ji kamar wani abu mai tsini ya daki zuciyarta, fitar numfashinta ya canza, ta fara wani irin abu, ga shi ita kaɗai ce a ɗakin, ganin kamar za ta mutu ya sa ta fara kiran Umma "Umma, Umma, ba ni da lafiya".

Umma ta shigo ɗakin a rikice tana salati "Hafsa wai shin ke ba musulma ba ce ba za ki ɗauki ƙaddara ba? Fushin Allah fa kike ƙara ja wa ɗanki saboda wannan mummunan halin da kike shiga silar shi, Innalillahi wa inna ilaihi raji'un".

Ta ɗauki waya ta kira Yaya Adamu ta faɗa masa, aka yi sa'a yana kusa da unguwar sai ya tsaya ya taho da mai adaidaitasahu ya ce gara a je asibiti kawai.

 Sun shiga adaidaitasahun Yaya Adamu yake cewa "Ai ina ga tana da inshora a inda mijinta yake aiki can za a kai ta".

Hafsa ta ce"Don Allah Yaya kar ku kai ni asibitinsu, ku kai ni general don Allah ba na son ganin shi a yanzu".

 Umma ta ce"A bi yadda ta ce ɗin, ba mu san dalilinta ba".

 Suna zuwa aka ba ta gado, aka saka mata ruwa, aka yi mata gwaji aka samu jininta ya hau, amma na sosai ba, aka rubuta musu scanning, aka yi aka samu babynta lafiya ƙalau, hankalinta ya kwanta a zahiri saboda ba ta so Umma ta gane akwai wata matsalar bayan wacce ta sani ga Sani, Yaya Adamu ne ya nemi a bar ta ta kwana a asibitin, zuwa yamma duka 'yan'uwa na kusa suna asibitin, sai dai babu wanda ya ji abin da ya faru, Umma ba ta faɗawa kowa ba, Yaya Maryama ce za ta kwana da ita a asibitin, Hafsa tunani kawai take yi ko da gaske Usman zai kawo wata gidansu ya kwana da ita? Nadamar baro gidan sai ta kama ta, amma ta yi alƙawarin ba za ta koma ba har sai idan shi ne ya nemi ta dawo, amma ta san tabbas idan ba ta daina tsayawa karanta saƙon wannan tsinanniyar ba zuciyarta za ta iya bugawa, tana mamakin Usman sosai, ita a nata guntun tunanin duk namijin da yake neman mata to ba ya damuwa da kusantar matar shi ta gida, ganin ba ta ga haka daga wajen shi ba ya sa ba ga zargin shi ko da wasa, sai ga shi lokaci ɗaya ya nuna mata halin maza, sai dai har yanzu zuciyarta tana son shi, sannan zama da shi ta san shi ne rufin asirinta a dai wannan ƙadamin da take ciki na rayuwa, idan ta rabu da shi wa za ta aura? Sannan iyayenta za su yarda su ɗauki ƙaddara? Wannan cikin dake jikinta shi ma za ta haife shi ne ta bawa Usman, wace irin rayuwa zai gudanar?

 Tunaninta ya gangaro kan Sani, har yanzu ta ƙi yarda shi ya turawa Sa'eed vedion nan, yanzu shikenan Sani ma ya kalli BF ya san yadda ake yi? Shikenan haka yake kallonta da abun? Zuciya ta raya mata ƙila ma wata macen ta yaudare shi ta lalata shi, tun da akwai manyan mata masu buduruwar zuciya, waɗanda burinsu su samu ƙaramin yaro sosai, su lalata shi su hora shi ya dinga biya musu buƙata.

Ta yi saurin girgiza kai hankalinta yana tashi, a fili ta ce"Sani shekarunsa goma sha biyu, ba zai iya aikata komai ba, Allah Ka tsare min yarana a duk inda suke". Wannan tunane-tunanen da su ta raba dare.

          SANI

  Da ya bar gidan Hafsa kai tsaye ɗakin ogansa ya nufa, a ƙafa ya yi doguwar tafiya saboda babu komai a aljihunsa, yana ƙarasawa ya shiga ya kwanta ya yi bacci, sai wajen ƙarfe takwas ya tashi, ya tarar da Garus yana waya, ya jira shi ya gama ya ce"Garus ina saƙona na wajen Alhaji ne?"

Garus ya buɗe wata jaka ya fito da kuɗi ya jefa masa ya ce"Ga shi nan".

 Sani ya cafke kuɗin yana washe baki kafin ya ce"Ka san kuwa na samo cikin yaro ɗayan da kuke nema?"

Garus ya ce"Da gaske?"

Sani ya kwashe duk abin da ya faru ya ba shi labari, suka tafa ya ce"Lallai Sani za ka ci abinci a harkar nan, kana da basira".

Sani ya ce"Yanzu ta ina za a fara?"

Garus ya ce"Ba yanzu ba, yanzu suna cikin jimami shi ma yana tsorace, ka bari sai an kwana biyu kowa ya manta, zan faɗa maka yadda za ka yi, dole ma sai ya shigo cikinmu". Suka ƙara tafawa.

Abinci mai rai da lafiya ya siya ya ci, ya kora da lemo, fresh ya yi wunin ranar, sam ya manta da damuwar da ya har mahaifiyarsa a ciki.

        FASILA

  Wunin ranar suƙuƙu ta yi shi, idan ta tuna abin da mijin amarya ya nuna mata sai tsoro da firgici ya kama ta, ga shi wuni ta yi tana yawon talla, amma ta yi ciniki sosai, da yamma Hindatu ta dafa mata ruwa ta yi mata wanka tass sannan ta yi mata kitso, da daddare ma ta ci abinci ta ƙoshi, sannan ta kwana a kan gado, ita kam Fasila za ta iya cewa wannan ƙarin auren baban nasu gaba ya kaita, dayake yarinya ce baccinta ta yi, tunanin abin da ta gani bai hana ta bacci ba, washegari da aka ɗora mata talla sai ta ƙi zuwa gidan amarya, sau uku tana aiken ta zo ba ta je ba, saboda tsoron wannan abin da ya faru, ita dai ta san idan ba ɗan iska ba babu wanda zai yi haka.

 Wannan maƙociyar tasu da ta shiga gidan a daidai lokacin da abun ya faru, sai ta ja bakinta ta yi shiru, abu biyu ne a ranta, ƙila dama ya saba yi wa Fasila, ƙila kuma a ranar ya fara, tunaninta idan ta faɗawa matarsa za a ce ta yi gulma, ko ma ta ƙi yarda a zo a yi ta bala'i, ko kuma ta yarda ɗin silar haka auren ya mutu, ita ma mijinta zai iya fusata ya ce me ya kaita gidan, da waɗan nan raunanan hujjojin nata ta yi shiru ta manta da abun, wanda a zahiri wannan kuskure ne, ba ta yi tunanin ƙila ba ita Fasila yake yi wa haka ba, iya ina matsalar za ta tsaya?   Wasu suna da wannan dabi'ar ta ganin idan jifa ya wuce kansu to ya faɗa kan kowa ma, wanda hakan babban kuskure ne, domin zai iya shafarka idan ya faɗawa wani.

  A ranar farko Hindatu ba ta samu ganin Auwalu ba, sai rana ta biyu da safe ya je gidan, suka gaisa ta ce"Auwalu yanzu sana'ar me kake yi?"

Ya ce"Rake ne".

Ta ce"Ta2ke Kum? Kai kuwa ribar nawa za ka samu? To gaskiya ka ajiye raken nan, akwai sana'a da na tanadar maka za mu yi, a kasuwar da babanku yake nake siyar da abinci, don a can ma muka haɗu da shi, to kai ne za ka maye wannan rumfar, shinkafa, taliya, wake, doya da miya, shi nake yi, za ka dinga yi, ni zan yi girkina mai adaidaitasahu ya zo ya ɗauke ka da abinci ya kai ka har wajen, aikinka kawai shi ne ka siyar, kana zubawa ƙaninka Sani yana miƙawa mutane, ni ina Sanin yake ma?"

Ya sauke numfashi ya ce"Nia ban sani ba".

Ta ce"Oh! Lallai sai na tashi tsaye a kan wanna yawon naku, yanzu dai ya ka ce game da abincin? Ka ga za ku ci ku ƙoshi, zan kuma dinga ba ka wani abu a cikin ribar kullum, idan ma tara maka zan dinga yi ba matsala, xatn kula da ƙanwarku in sha Allah kamar ni na haife ta, ka duba lamarin, ni fa na so ka da alkhairi ne".

Ya ce"To zan yi shawara da babarmu sai yadda ta ce".

Ta ce"To Allah sa mu ji alkhairi ai ita ma na san ba za ta ƙi ba, da wannan raken ai gara abincin".

Ya ce"To, zan faɗa mata dai, kin ga kar na fara ba ta sani ba".

"To shikenan, ka faɗa mata ɗin, ai tana da hakki".

A haka suka rabu, ya je gidan maman Haneef don su yi waya ya ga ba ta nan, ya bar shi dai gobe.

        USMAN

 Yana dawowa daga aiki gidan Inna ya wuce, a can ya ci abinci, ya zauna da yaran ya ƙara yi musu nasiha sosai, jikin Sa'eed duk ya yi sanyi, sai wajen ƙarfe tara ya tafi gida, su ma su Sa'eed suka kwanta, a wannan lokacin ne komai ya dawowa Sa'eed, ya jinjina ƙoƙarin Sani, duk dukan da babar shi ta yi masa shi bai ma damu ba, ya fara tunanin shin me yasa ya taimake shi? Ko shi ma ya saba kallon ne? A zahiri Sa'eed ya yi nadama saboda ya tsorata a ranar, amma sai me? Ya kasa bacci, kallon vedios ɗin da ya saba, wani yanayi ya taso masa, so yake kawai ya kalla, ya rasa yadda zai yi ya fara tattaɓa jikinsa, amma sai dai ya ƙi samun gamsuwa saboda ba ya kallon vedion, ji yake shi kawai ya gaji, yana son kasancewa da mace, aure yake so, duk da ya san shekarunsa ba su kai ba, ya rasa yadda zai yi ya dinga juyi, har kan shi ya fara ciwo, a haka ya yi wahalallen bacci hannunsa cikin wandonsa.

A ɓangaren Usman ma sai da ya koma gidan ya ga babu Hafsa jikinsa ya ƙara sanyaya, ya shiga sabuwar damuwa, ya leƙa ɗakinta ya ga wayam, ya shiga ya zauna a bakin gadon, sai yake jin kamar ta dawo tana toilet ne yanzu za ta fito, a iya tunaninsa bai yi mata komai ba, ita ce ma ta yi masa laifi, to a kan me za ta dage sai ta tafi? 

"Hafsa why? I love you". Ya faɗa yana lumshe idonsa.

 Sai yanzu ya gane bai bi komai a hankali ba, ya kausasa mata, ƙila da a nutse ya yi komai da ba za ta tafi ba, idan ya tuna wai ɗan shi da yake masa kallon ƙaramin yaro har yanzu shi ne ya kalli mace da namiji suna yin mu'amala ba ma iya nan ba har da namiji da namiji sai hankalinsa ya tashi, zuciyarsa sai zafi take yi, ya yi iya tunaninsa ya ga yana kula da tarbiyyar yaransa, ba ya tunanin akwai ta inda za su lalace idan ba ta wannan dalilin ba, ashe ko ka killace yaranka indai akwai wani sanadi da zai ba su link da yaran ghetto to komai zai iya faruwa, ya tashi ya dinga zagaye a ɗakin, ringing ɗin wayarsa ya katse masa tunani, ya duba yana fatan a ce Hafsa ce, domin ita kaɗai yake buƙata a yanzu, sai ya ga maman Sa'eed ce, ya katse ya kira ta, suka gaisa ta ce"First love ya na ji ka a sanyaye, ko ka fara bacci ne?"

Ya ce"A'a, idona biyu".

"Sorry na kira ka ban sani ba ko kana kusa da matarka".

Ya ce"Kar ki damu".

Ta ce "To ina ka baro ta yau? Wannan natacciyar na san sai dai idan bacci take yi".

Ya ce"Ba wannan ba, Please ki taya yaranmu da addu'a, Allah Ya tsare su da tsarewarsa".

Ta ce"Ai ina yi Love".

Ya ce"To ki linka".

"Wani abu ya faru ne?"

"No, kawai dai ire-iren labaran da nake ji a kan yara yana tsorata ni".

Ta ce"In sha Allah zan ƙara, suna ina? Sun yi bacci?"

Ya ce"Ba sa nan fa, suna gidan Inna".

Ta ce"Ok yau sun je hutu kenan, amma kuma na ga ba ka kai su sai ƙarshen mako, ko dai kana ɓoye min wani abu?"

Ya ce"Babu komai fa, kawai dai mun ɗan samu matsala da ita ne, shi ne ta tafi gidansu, amma normal".

Ta ce"Kenan yau kai kaɗai za ka kwana a gidan?"

Ya ce"Umm".

Ta ce "Ina taya ka kewa, yau ka shigo layinmu na gwauraye, sorry love".

Ya yi ɗan guntun murmushi ya ce"Babu komai, zan kwanta sai da safe".

 Da haka suka yi sallama, ranar da ƙyar ya samu bacci, kewar Hafsa ta dame shi.

 Washegari da sassafe ya kira Hajiya ya ce ta faɗa musu su shirya zai zo ya kai su makaranta, suka shirya ya je ya ɗauke su ya kai su. An fito break Sa'eed cikin damuwa ya bawa Al'ameen labarin abin da ya faru, Al'ameen ya ce"Kar dai Sanin da na sani ne? Sunan mai gidansa Garus, tabbas shi ne, abokin Sadi ne shi Garus ɗin".

Sa'eed ya ce"Kenan shi ma ya taɓa zuwa an yi wannan abun da shi?"

Al'ameen ya ce"Gaskiya ban sani ba, duk da dai kwanaki na ji ana ta neman shi wai ya ɓata, amma dai ka bari zan tambayi Sadi sai ya tambayar mana Garus, kai ma Sa'eed da ka gwada abun nan, za ka ji daɗi kuma za ka samu kuɗi fa".

 Sa'eed ya ce"Gaskiya tsoro nake ji, gara ma da a ce mace ce".

 Al'ameen ya ce"Ai kamar macen fa za ka ji, idan ka yi za ka ji ka ma daina damuwa da sai ka kalla, duk wannan kasa baccin da kake yi za ka ji ya bar jikinka, ni ma da aka faɗa min ban yarda ba sai da na gwada na gani".

Sa'eed ya yi shiru yana nazari...

   An tashi daga makaranta, su Sa'eed suna fitowa suka ga mamansu tana jiransu, suka yi wajenta da sauri, ta rungume su ɗaya bayan ɗaya, suka gaishe ta, ta ce"Bari na kira babanku idan ya yarda sai mu tafi gidanmu".

 Suka ƙarasa wajen motarta, ta ɗakko waya ta kira Usman, ya ɗaga suka gaisa ta ce"First love ya aiki".

Ya ce"Alhamdulillah"

"Dama na zo wucewa ta makarantar yaran nan ne, shi ne na ga lokacin tashinsu ya kusa na ce bari na tsaya mu gaisa, don Allah na tafi da su su yi min wuni babu matsala?"

Ya ɗan yi jim, kafin ya ce"A'a gaskiya, saboda ban san me zan cewa Hajiya Inna ba".

"Kenan har yanzu kana ɓoye mata alaƙarmu ko?"

"Ba haka ba ne, akwai lokacin da ya kamata ta sani, idan ya yi za ta sani, ku gaisa ki tafi kawai".

Ta fara wata shagwaɓa ta ce"Amma za ka zo gidanmu anjima ko? Don Allah kar ka ce a'a".

 Ya yi 'yar dariya yana shafa kai ya ce"Hajiya kar fa ki manta a gaban yaranki kike, shi ne kike shagwaɓe min haka?"

Ta yi 'yar dariya ta ce"Please ka zo, me zan tanadar maka?"

Ya ce"Komai ma".

Ta ce"Thanks sai ka zo, Allah Ya kawo min kai lafiya".

Ya ce"Thanks Love".

Ta ja hannun Sa'eed suka shiga mota, ta ce Humy ta jira su, ta ɗakko sabuwar waya da caza ta ba shi, ta ce"Akwai sim card a ciki, zan dinga saka maka kati, idan ma ta nace ta dawo gidan ina so a ɗora daga inda aka tsaya, ko me ya faru ka kira ni ka faɗa min, kana ganin sun yi faɗa ka faɗa min, kuma yanzu ina so ka nuna masa kun fi jin daɗin zama a gidan Inna, idan ya tambaya ka ce saboda can ɗin ba ta kula ku, idan ba ya nan hantararku take yi ka ji ko?"

Ya ce"Na ji" Shi ba ma ta bayaninta yake ba, kawai ta wayar yake, tun da ya samu kayan aiki, ya saka a jaka sannan suka fito, daidai nan mai babur ɗinsu ya zo suka shiga suka tafi, ita ma ta ja motarta ta tafi, tana jin tsanar Hafsa a ranta sosai.

Auwalu ya ari waya ya saka lambar Hafsa ya kira ta, Yaya Maryama ta ɗauka suka gaisa ta faɗa masa ai tana asibiti, ya ce a yi masa kwatance, aka kwatanta masa, ya hau adaidaitasahu ya tafi, da ya je tana zaune tana shan shayi, tausayinta duk ya kama shi, yana da burin ya ga mahaifiyarsu a cikin farinciki, yana fatan Allah Ya ara masa rayuwa mai tsayi ya kuma ba shi arziƙin da zai jiyar da ita daɗi.

"Sannu Mama". Ya faɗa kamar zai yi kuka.

Ta yi murmushin yaƙe ta ce"Sannu Auwaluna, kuna lafiya? Ina Fasila?"

Ya ce"Ta tafi talla ai yanzu ba ta zama".

Ta ce"Talla kuma? Waye yake kasa mata tallan?"

Ya sauke numfashi ya ce"Amaryar Baba ce, ni ma kiran da na yi miki kenan, ta ce wai za ta fara yi mana abinci a kasuwar su Baba ni da Sani, shi ne na ce to bari na faɗa miki na ji".

Hafsa ta ce"Auwalu har yaushe aka yi auren? Yaushe ta zo gidan da za ta fara ɗorawa yarana talla? Kenan ma ita na haifawa?" Ta yi maganar tana kallon Yaya Maryama.

 Ta cigaba da faɗin "Yaya wace kalar wahala ce ban sha ba a baƙin gidan nan? Mun kwana da yarana da yunwa sau babu adadi, ina kuka suna kuka, na rayu babu omon wanke-wanke sai dai na wanke shi da ruwa, na rayu babu sabulun wanka, ba man shafawa, na rayu da cin garin kwaki kullum, na rayu da cin shinkafa babu ko arziƙin barkono, babu sutura babu magani, bababababa! Amma Yaya duk hakan bai saka na yi sha'awar ɗorawa yarana talla ba, sai dai ni na fita tallan gida-gida su kuma na tura su makaranta, na yi sana'ar siyar da abinci a cikin gida, amma ko ƙofar gida ba na aika yarana su kaiwa wani abinci, ga shi yau ƙaddara ta saka yarana su duka yawon tallace-tallace".

Yaya Maryama ta ce"Haƙuri za ki yi Hafsa..."

"Haba Yaya, Fasila fa shekarunta takwas, zamani ya lalace, yara masu talla rabi ba sa tasowa da tarbiyya musamman idan ba a gaban iyayensu suke ba, kana gida ma ana sace ka ina ga kana yawon talla? Fasila fa, kuma ku ce kar na yi kuka? Kuka ya zama dole" Ta sake fashewa da kuka

Yaya Maryama ta ce"Ki yi haƙuri, ai kuka ba magani ba ne, addu'a za ki duƙufa yi muna taya ki da ikon Allah rayuwar yaranki za ta gyaru kamar yadda taki ta gyaru".

Auwalu ya ce"Ki yi haƙuri Mama, idan kin amince ni zan yi tallan, ina ganin ba za a samu matsala ba, don ba ki ga yadda ta fara gyara Fasila ba, da sai dai ta yi wanka da kanta yanzu kuwa ita take yi mata, kuma a ɗakinta take kwana a kan gado, sannan ta ce ni ma za ta dinga fitar min da riba tana ba ni ko kuma ta dinga tara min, sannan za mu ci abinci, ta ce za ta riƙe mu kamar 'ya'yanta".

Yaya Maryama ta ce"To kin ji ko? Sauƙi Allah Ya kawo miki amma kina so ki yi tawaye, kin san ba zai yiwu ta ce za ta riƙe su ba tare da suna yi mata sana'a ba, a dai gida irin na ubansu mara zuciya, don haka addu'a kawai za ki dinga yi musu, ita kuma Fasila a yi magana tallan ban da yin nesa, ban da fitar sassafe ban da kai wa magriba, a haɗa da addu'a Allah zai tsare in sha Allah".

Hafsa ta share hawaye ta ce"Allah Ya sa, Yaya abun ya yi min yawa, kamar ba zan iya ɗauka ba, lokaci ɗaya komai ya jagule, Sani ya fi ƙarfina ba zan iya ba, na gaza! Kar Allah Ya kama ni da hakkin lalacewar yaron nan, Allah Ya dube ni Ya shirye shi".

"Ki daina cewa ya fi ƙarfinki Hafsa, ki bi shi da addu'a, bakin iyaye kaifi gare shi a kan yara".

Ta ce"To shikena, Allah Ya shirye su bakiɗaya".

Yaya ta zubawa Auwalu abinci ya ci, ya ɗan daɗe a asibitin sannan ya tafi, Hafsa ta yi masa fatan alkhairi, ta amince ya fara sana'ar abincin.

 Da ya koma gida ya faɗawa Hindatu ya kuma ce ta ce a faɗa mata Fasila ban da fita sassafe da kuma magriba, ta ce ba damuwa, a ranar ya yo mata cefane aka fara shirye-shirye, amma ta dage dole sai an nemo mata Sani, a dole Yunusa ya bazama neman shi. Sai dare aka same shi, ya sako shi a gaba har zuwa gida, a gaban Hindatu ya zayyana masa sana'ar da za a fara, Sani ya ce"Baba ni fa ina da sana'a, ina zuwa gidan kaji kuma gaskiya ba zan samu lokaci ba".

Baba ya ce"Ai ita ma biyanka za ta yi, kuma ƙila ya fi abin da kake samu a gidan kajin".

Sani ya ce"Wallahi bai fi ba, gaskiya ni ba zan yi ba".

Baba ya ce"To tun da haka ne sai dai idan da sharaɗin kullum za ka dinga kawo min ɗari biyar, a dinga ƙarawa a cefane, tun da har kana da kuɗin da ka fi ƙarfin sana'ar abinci".

Sani ya ce"Na ji zan bayar".

Ya ce"Ai shikenan, tashi ka tafi".

Ya kalli Hindatu ya ce"Ki yi haƙuri da Auwalun, yana da hankali, shi kaɗai ma zai iya komai, ko kuma a wajen ya samu almajirin da zai dinga taya shi, dama Sani tsaf zai salwantar miki da kuɗi, taƙadarin yaro ne kin gan shi".

Ta ce"To shikenan Allah Ya sa mu fara a sa'a".

        HAFSA

Kwananta uku aka sallame ta, cikin kwana ukun nan sam Usman bai kira ta ba, ta koma gida a ranta tana ƙudure za ta ji maganar likitoci da 'yan'uwa ta kwantar da hankalinta, ta laƙanci tasbihi, hailala hamda, istigfari da salatin Annabi, tana ta yi, kuma ta saka lambar nan a blacklist, tun ranar da ta dawo daga asibiti, da ta duba whatsApp ɗinta ta ga an turo mata hoton Usman a wani gida yana cin abinci yana ta dariya, duk da tana so ta cigaba da sanin cin amanar da yake yi mata amma ta gane daina sanin shi ne lafiyarta, ta yanke za ta rabu da Usman ya je ya yi ta islancinsa, idan Allah Ya sauke ta lafiya sai a yi duk wacce za a yi, domin zaman gidanta yanzu ma ta fara, babu shegiyar da za ta fitar da ita sai dai ta zo su goga ta bar mata mijinta, tana gida hankalinta kwance, musamman da Hindatu ta zo har gidan ta duba ta, tana kuka take ba ta amanar yaranta, ita ma Hindatu har da ƙwallarta ta ce"Ki kwantar da hankalinki, in sha Allahu zan yi iya yina, kin gan ni nan yadda kika tafi kika bar yaranki ni ma haka uwata ta tafi ta bar ni, babu kalar wahalar da ban sha ba, duk da ƙarancin shekaruna ina tuna ƙuncin da mahaifiyata ta dinga shiga a lokacin, daga ƙarshe ma ta rasu, kin ga ke kuwa da ranki za ki ta yi musu addu'a, Allah zai duba da yardar Allah, muddin za su yi min sana'a in sha Allah zan kula da su, na san wane ne Yunusa, na san cefanen da yake yi min yanzu duka na marmari ne, auren nake buƙata shiyasa na aure shi domin na tseratar da kaina daga zina, shi yasa tun daga waje na faɗa masa zan yi wa yaransa sana'a idan ya yarda, kin ga ko ya gama marmarina ba zan tozarta ba tun da ina da sana'ata, ki kwantar da hankalinki in sha Allah babu matsala".

Hafsa ta ce"Amma sai kin yi haƙuri da Sani".

Ta ce"In sha Allah babu damuwa". Suka yi musayar lamba ta tafi, wannan ma ya saka Hafsa ta ƙara nutsuwa.

 Usman zuwa yanzu yana so Hafsa ta dawo, kwana biyun a cikin yanayin buƙatuwa yake musamman da suke raba dare suna waya da first love ɗinshi, sai dai ya yi ta juyi a gado, shi a ganinsa ai tun da ita ce ta yi masa laifi ita ya kamata ta neme shi, tun da ba shi ya ce ta tafi gida ba, shi yasa ya zuba mata ido ya ga gudun ruwanta.

Ana haka ne kuma Hajiya Inna ta ce me Hafsa take nufi ne da ba za ta dawo ɗakinta ba? Ya ce ya je dau ɗaya ta ce ba za ta dawo ba, ai kuwa sai da ya yi nadamar wannan ƙaryar, domin faɗa ta dinga yi ta inda ta shiga ba ta nan take fita ba.

"Saboda tsabar samun waje, ɗanta ya yi mummunan laifi irin wanna kuma mu da aka yiwa laifin mun hakura ita ta ce ba za ta dawo ba? To fushin me take yi? Usman, kwana ɗaya rak na ba ta, indai ka koma ba ta dawo ba ka sake ta, wannan ai iskanci ne da wulaƙanci".

Ya ce"To Inna za ta dawo ma in sha Allah". 

Ta ce"A to, goben nan ka tattara su ku tafi, sai ta bar ka a tagayyare? Idan ta gaji ka sake ta, ga mata nan birjik a gari".

Ya ce"Ki yi haƙuri".

Da ya koma gida ya rasa ta inda zai fara kiran Hafsa, sai ya yi mata massage da kalmar "Beb, i miss You too".

Ita bacci take yi ma ba ta san ya yi ba, sai da ya gaji da jiran amsarta ya kira ta, ƙarar wayar ya tashe ta, sai da zuciyarta ta doka da ta ga shi ne, ta sauke ajiyar zuciya ta tsaya tunani har kiran ya katse, sai a kira na biyu ta ɗauka, ta yi sallama ya amsa a sanyaye, suka yi shiru na 'yan sakanni kafin ya ce"Beb ya kike?"

Ta ce"Alhamdulillah!".

Ya ce"Ya babyna yake?"

"Lafiya ƙalau in sha Allah".

Ya narkar da murya ya ce"I really miss you".

 A zaton shi za ta ce me too sai ya ji ta ce"Ok".

Ya ce"Beb, ba ki yi kewata ba kenan?"

Ta ce"Ni ma ban sani ba, amma abu ɗaya da na sani shi ne a yanzu da nake gidanmu na fi samun nutsuwa".

 Ya ce"Subhanallah! Kenan kina nufin ba kya samun nutsuwa a gidana?"

"A'a ban ce ba na dai ce a nan na fi samu".

Ya ce"To mu yi haƙuri dai komai ya wuce, yaushe za ki dawo?"

"Don Allah ka yi haƙuri ka ba ni ko wata ɗaya ne na huta".

Da sauri ya ce"Wata ɗaya? No, ba zai yiwu ba wallahi, Please zan zo mu tafi yanzu".

"Ba zai yiwu ba".

Ya ce"To gobe da safe, zan zo gobe ba na so ki yi min musu"

Ta ce"Ka yi haƙuri ba zan iya komawa a satin nan ba".

Ya ce"Don Allah ki bari Beb i miss You, kullum da yunwarki nake kwana fa".

A ranta ta ce'Kamar gaske? Ina matan naka?'

Amma a fili sai ta ce"Sai da safe bacci nake yi ka tashe ni".

Ya ce"Ni fa yau ba zan iya bacci ba, Please ki kunna data ki ɗan rage min daren".

Ta ce"Ka yi haƙuri, bacci na fi buƙata a yanzu, kuma na san ba za ka hana ni ba ko don lafiyar babynka".

Ya ce"Ok sai da safe, zan zo wajen ƙarfe goma haka, za ki kira Nafi ta gyara gidan ko sai kin dawo tukunna?"

"Hmm kawai ta ce ta kashe wayar".

 Haka ya kwana yana juyi, washegari bai ma je gidan Inna ba, don ya fi so kawai ta ji ta dawo, ƙarfe goma a gidan su ta yi masa, ya yi sallama daga ƙofar gida Umma ta gane muryarsa ta yi masa umarnin ya shigo tana jan hijjabi a ƙyauren ɗakin ta saka, ya shigo ya duƙa ya gaishe ta, ta amsa tana tambayarsa ya yara da kuma aiki, ya ce"Alhamdulillah".

 Ya sunkuyar da kai ƙasa cike da jin kunya, ita ma kunyar tasa ce ta kama ta, ita ce ta fara daurewa ta ce"Abu kuma ya faru babu daɗi, a yi haƙuri don Allah, ka haifi ɗana ne ba ka haifi halinsa ba".

Ya ce"Babu komai Umma ai wannan ya wuce, Allah Ya shirya mana bakiɗaya".

 Ta amsa da amin, sannan ta ce"Tana ɗakin can ina ga ma bacci take yi, dayake kafin a sallamo ta daga asibiti sun yi gargaɗin ta dinga samun bacci isasshe".

Ya ce"Asibiti kuma? Ba ta da lafiya ne?"

Umma ta ce"Ta yi kwana uku a asibiti ai, wannan abin da ya faru ne ya taɓa ta".

Ya ce"To Allah Ya sawaƙe ku yi haƙuri ban sani ba".

Ta ce"Babu komai ai, Allah shi albarka".

Ya nufi ɗakin, ya yi sallama ya ji shiru, ya ɗaga labulen ya hango ta kwance a katifa tana bacci, ya shiga ya ƙarasa ya zauna a kusa da ita yana kallon fuskarta, ta ɗan rame, ya shagala da kallonta yana tuna lokutan farinciki na zamansu, ya yi kusan minti goma a zaune, kafin ya kai hannu ya shafa kanta da ɗan kwalin ya zame, ya gangaro zuwa fuskarta ya saka yatsansa yana wasa da lips ɗinta, hakan ya saka ta farkawa, a zatonta ƙwaro ne ya hau fuskarta, amma tun kafin ta buɗe ido ta ji ƙamshin turare ya cika mata hanci, ta buɗe ido ta sauke su a cikin nashi, fuskar shi tana dab da tata kamar za su haɗe, suka fara kallon juna, ya ce"Beb".

Ta mayar da idonta ta rufe, ta fara neman ruwan hawaye sai yanzu da ta gan shi ta gane ta yi kewar shi, Allah Ya sani tana son mijinta sosai, ba ta shirya rabuwa da shi ba.

"Beb ki kalle ni don Allah".

Ta ƙi buɗe idon, sai da ta ji ya haɗe bakinsu, ta buɗe ta janye ta matsa gefe, sai ga shi a kan katifar, ai kuwa ta tashi zaune tana shagwaɓe fuska, ya ce"Baby ashe kin yi rashin lafiya, laifina har ya kai ki kwanta a asibiti a ƙi faɗa min? Kin zo kin ɓata ni a gidan nan ko?"

Ta girgiza kai ta ce"Ni ba ka yi min laifi ba, hasali ma ni ce na yi maka, kuma ina neman yafiyarka".

Ya ce"Ke ma ai ba da son ranki ba, ba laifinki ba ne, idan ma kina da laifi na yafe miki My".

Idonta ya yi raurau kamar hawaye zai zubo ta ce"Da a ce mutum shi ke tsarawa kan shi yadda komai na shi zai kasance, da na tsara yarana su fi kowa tarbiyya a duniya, ka yi haƙuri da abin da ya faru, duk da dai idan ma Sani ya turawa Sa'eed wani abu, to idan na yi rantsuwa ba zan yi kaffara ba dama yana da shi tun kafin ranar, ina tunanin yadda na gan shi kai ma haka ka gan shi, da za a matse shi ƙila ya faɗa maka gaskiya".

Ba don ya yarda ba, don kawai kar a ja zancen ya ce"Shikenan Hafsa ya wuce ai, Allah Ya shirya mana".

"Tashi mu tafi Please Beb na yi kewarki sosai fa".

Ta ce"Ina son cika sharuɗanka kafin na koma, na san dai na ɗaya shi ne kada yarana su ƙara zuwa gidanka, in sha Allahu ba za su sake zuwa ba, sai kuma ka faɗi sauran".

Ya ce"Shi ne kawai dama, kuka Hafsa kar ki yi zaton ko ƙin yaranki nake yi fa, kawai dai..."

Ta katse shi ta hanyar girgiza masa kai tana murmushin yaƙe ta ce"Babu komai, na fahimce ka, kuma na yi maka uzuri, a rayuwa kowa mafitarsa yake nema, ban ga laifinka ba don ka nemi nesanta yaranka daga waɗanda kake yi wa kallon gurɓatattu".

Da sauri ya ce"A'a..."

Ta saka hannunta a kan lips ɗinsa ta ce"Mu bar maganar don Allah, ni ma na yi kewarka, amma don Allah ka bar ni ba sake hutawa zuwa wani satin ka ji?"

Ya ce"No! Ba zai yiwu ba fa, ina buƙatarki don Allah, ki wuce kawai mu tafi, ina kayan naki suke? Bari na haɗa miki".

Ya yi maganar yana nufar akwatinta.

Ta riƙe hannunsa ta dawo da shi, ta ce"Don girman Allah ka yi haƙuri ba yau ba, gobe idan Allah Ya kaimu zan dawo, ka yi haƙuri".

Jikinsa ya yi sanyi ya ce"To shikenan Allah Ya kaimu".

 Ya yi mata sallama ya tafi, bai jima da tafiya ta ga alert ɗinsa.

 Da yamma da ya je gidan Inna sai ya ce mata ta dawo, ya haɗa kan yaran suka tafi, ya kai su gidan uwarsu ya ce su kwana biyu jibi zai zo su koma gida, saboda ba ya so Hajiyar ta san Hafsa ba ta dawo ba ga shi ta ce kwana ɗaya ta ba ta.

[24/12/2025, 3:54 pm] Sadiya Abdulrazak: Wannan zuwan nasu gidan ma ya ƙara ta'azzara lamarin ƙiyayyar Hafsa ga yaran, domin ta yi musu lesson mai kyau, har da yadda za su fara yi mata rashin kunya, suka kwashe kuwa tsaf, saboda su babban burinsu a ce ta dawo gidan suna zaune kamar yadda kowa yake tare da mahaifiyarsa, don haka duk abin da ta ce musu shi ne zai saka ta dawo za su yi, tana nan tana turawa Hafsan saƙonni, ba ta san a banza take yi ba, a yanzu har sun saba da wayar dare ita Usman duk da dai duk rabin firar tasu da duniya ce da ta yaransu, har yanzu ya ƙi sakin jiki ya cigaba da nuna mata soyayya kamar yadda suke a baya kafin auren su, da kuma sanda aurensu yake daɗi, amma ita dai tana iya ƙoƙarinta, domin a yanzu babban burinta shi ne ta koma ɗakinta, a da ta yi kuskuren fahimtar waje, wato zawarci, sai da ta fito ta gane ciki ya fi waje indai matsala ba babba ba ce, sannan ta gane na wajen ma kokowa suke su shiga ciki, sannan maza na kirki wahala suke yi, shi yasa ta dawo ta liƙewa Usman tun baya kula ta har ya fara.

  Yau da daddare da Hafsa ya yi waya ba da Maman Sa'eed ba, sun sha fira ta farinciki, tana ta sako zancen yaranta a ƙoƙarinsa na nuna mata ba ƙinsu yake yi ba, amma tana ta kaucewa, ba ta so ma a yi zancen, kowa ya yi baccin farinciki.

 Ranar da za ta koma tun safe ya je ɗaukarta, ta shirya tana zaune tana tasbihi, har ƙunshi ta kira wata yarinya ta yi mata, aka rangaɗa mata kitso, a yanzu ba ta da wata damuwa sai ta Sani, wacce duk iya ƙoƙarinta na ganin ta manta da shi ta kasa, kullum cikin tunanin halin da yake ciki take, tana ta yi masa addu'ar shiriya, Auwalu da Fasila kullum sai sun yi waya ta wayar Hindatu, suna nan lafiya suna ta sana'arsu.

Da zai zo ɗaukarta ya tahowa da iyayenta kayan abinci, sannan ya ba wa Umma kuɗi, ta dinga shi masa albarka kuwa, Hafsa ta fito da akwatinta, ya ɗauka ya fita, Umma ta ce"To Hafsa Allah Ya kaiku lafiya, Allah Ya kaɗe fitina, don Allah ku zauna lafiya, kuma sai ki kiyayi zuwan Sani gidan naki, don Allah Hafsa ki kula da aurenki mijinki mai hankali, kuma yana sonki sosai, yana kyautata mana, don Allah ko bayan raina ina so a ce mutuwa ce za ta raba aurenku".

Hafsa ta ce"In sha Allah Umma sai mun yi waya".

 Ta fita, tsaye a jikin motar ta same shi yana waya, yana ganinta ya ɗan firgita ya ce"Zan kira ki". Ya kashe.

 Gabanta ya faɗi, jikinta ya ba ta da wata yake waya, amma ta danne zuciyarta ta yi masa murmushi, shi ma ya mayar mata da murmushin ya buɗe mata mota ta shiga, ya rufe ya zagaya shi ma ya shiga, ya kalle ta ya saki ajiyar zuciya ya ce"Kin ga wannan nunfashin da na sauke? Tun da kika tafi na ja shi, ya ƙi sauka sai yanzu da na ji za ki dawo gare ni, don Allah ki daina nesa da ni kin ji".

Ta ɗan taɓe baki ta ce"Na ga cewa ka yi na tafi".

Ya ce"Amma tun kafin ki tafi ai na canza shawara da na ga tafiyar ba za ta kai min ba, amma kika tafi saboda ki jigata ni, to burinki ya cika".

Ta yi murmushi ta ce"To a dai bar zancen, na yarda ka yi kewata".

Ya ja motar yana cewa"Ba ki yarda tukunna sai mun keɓe".

Ta ɗan shagwaɓe ta ce"Ka ga dai ba lafiya ce da ni ba".

"Za ki warware ai, dole sai kin biya bashi fa yau".

Suna tafe suna firar soyayya har suka ƙarasa gida, suna shiga falon ta ce"Duk ya yi ƙura, Beb ba ka shara ne?"

Ya ce"Wallahi ina yi, na yi sau biyu, gani na yi babu wani datti, ke nan ƙurar shi kika gani?"

Ta ce"Sosai ma, kalli kujerun fa Beb a haka kake zama?"

Ya ce"Wallahi ba ma zama nake ba, Nana dawowa gidan da wuri, sai ki ga da na dawo kawai ɗakina zan shiga, na dasa aikin tunaninki kafin Allah Ya dube ni ya kawo min bacci".

Ta yi masa hararar wasa ta ce"Ka dasa tunanina ko dai ka dasa waya da masoyiyarka? Ai ina sane abinci ma duka a can kake ci".

Ya ce"Haba Hafsa, nema dai kike ki rage min kuzari, idan ba haka ba meye na kawo zancen wata? Idan kina kusa da ni fa ba na iya tuna kowace mace, ke ce mai mulkin zuciyar dama, ƙaddara ce kawai za ta saka wata shigowa masarautarki Hafsata".

Ta yi dariya "Shikenan zan karɓi wannan ƙaddarar matuƙar wacce za ta faranta ran Babyna ce, burina shi ne ka samu nutsuwa, ka mallaki duk abin da kake so, fatana dai kar hakan ya saka ka manta da Hafsarka".

Ya ce"Ba zan manta da ke ba har abada Hafsa, ni naki ne, a yanzu dai duk wacce zan so da kuma waɗanda na so a baya kina gabansu, tun da dai ke kaɗai ce wacce za ki sama min nutsuwa".

Ta ce"Ok kenan idan ka auro wata ya zama ita ma za ta dinga sama maka nutsuwa za a yi jana'izar wannan matsayin da ka ba ni".

Ya rungume ta ya ce"Ba za a yi ba in sha Allah, ke ta da ban ce a wajena".

Ta ce"Na ji, na gode, amma dai sake ni first na kira Nafi ta taya ni mu gyara gidan nan".

Ya ce"Ki yi haƙuri don Allah da kiran wata, tun da ba a falo za mu zauna ba".

Ta ce"To a ina?"

Ya ce"Tsakani da Allah zan faɗa miki jina nake tamkar ango, a hannu nake irin yanayin da ko cikin bola muke ba zan damu ba".

Ta yi dariya, "Lallai ka kamu da yawa, mu je na taimake ka ba don halinka ba".

Ta yi ɗakinsa yana cewa"Ai kuwa sai kin faɗa min halina na meye?"

Haka suka lalace da nunawa juna soyayya, har azhar, ya tafi masallaci ita ma ta yi sallah ta fara gyara gidan, ya dawo da takeaway, ya buɗe mata kaza gashasshiya yana cewa "Ga kazar amarcinmu a karo na biyu".

Ta yi dariya "Wannan amarci ya sha banbam da wancen, don shi na farko sai da na ci kaza aka yi amarcin, wannan karon kuwa ba a tausaya min ba aka bar ni da yunwa sai da aka gama amarcin za a tuna da kaza?"

Ya yi dariya ya ce"Wato idan na tuna daren farkonmu sai abubuwa da yawa su dawo kaina, a ranar na shiga farincikin da ba kya zato Hafsa".

Ta ce"Allah Ya cigaba da dawwamar mana da farinciki har ƙarshen rayuwarmu".

Ya amsa da amin.

Ya ce"Anya ba zan bar yaran nan sai mun gama cin amarci ba kuwa?"

Ta ce"Taimaka ka ɗakko su, domin na lura idan ba sa nan ba za ka sarara min ba".

Ya ce"Hmm ni dama na san ni kaɗai na yi kewarki kin daina sona".

Ta ce"Ban daina sonka ba, amma idan muka biyewa kewar nan za mu takura unborn, baya-baya dai".

"Baby ina ga mace za ki haifa mana, kin san me yasa? Lokacin cikin Humy haka matar nan ta dinga guduna, na ɗan sha wuya, amma cikin Sa'eed ni ne nake gajiya".

Fara'ar fuskarta ta ɗauke, ta ce"Za ka iya daina yi min kwatance da matar nan don Allah? Ba na so".

Ya yi dariya ya ce"Abun ya motsa kenan, na ji na bari ba zan sake ba".

Suka gama cin abinci ya ce"Bari na fita zuwa la'asar zan ɗakko su".

Ta ce"A dawo lafiya".

Ta kwanta bacci ya kwashe ta, sai wajen la'asar ta tashi, ta ƙarasa gyara inda ba ta gyara ba, ta mayar da kayan da ta dawo su wardrobe a ranta tana fatan Allah Ya sa wannan shi ne zuwa gidan da za ta yi na ƙarshe da sunan fushi, za ta yi haƙuri ko don ta ba wa maƙiyanta kunya.

 Wajen ƙarfe biyar tana falo tana kallo sai ga shi ya dawo da yaran, ta kalle su ta ga kowanne fuskar shi babu walwala, Humy ta nemi gefen kujera ta raɓe, Sa'eed ya zauna kusa da ita shi ma ya yi fuskar jimami, Usman ya miƙa mata ledar hannunsa ya ce"Ga wannan, za ki yi girki ne ko mu yi order?"

Ta karɓa tana cewa"Zan yi".

Ya haɗa da hannunta ya riƙe ya ƙi sakar mata ledar, ta yi murmushi tana cewa"To bari na bar maka abunka".

Sa'eed idanunsa na kan hannunsu, wani haushi ya kama shi, ya fara tafiya riƙe da hannunta da ledar, dole ta bi shi suka shiga kitchen ɗin, yaran suka bi su da kallo, ya rufe ƙofar yana rungume ta, ta ce"Ya za ka ja ni a gaban yara?"

Ya ce"Ai na faɗa miki kamar ango nake jina, tun da muka yi aure ba ki taɓa kwana a gidanku ba, shi ne yanzu kika tafi kika kwashe kwanakin nan, kin ga kuwa dole komai ya dawo sabo".

Ta ture shi ta ce"A'a ni dai ba da ni ba".

 Ya ƙi fita daga kitchen ɗin ya ce zai taya ta aikin.

Sa'eed ya zame ya tafi ɗaki, ya ciro wayarsa daga cikin kaya ya shiga toilet ya kira babarsu, tana ɗauka ta ce"Ɗan albarka ya ake ciki?"

Ya ce"Lafiya lau".

"Yaya ka ga yanayinta, yana kula ta?"

Sa'eed ya taɓe baki ya ce"Sosai ma, yanzu ma fa ya riƙe hannunta sun shiga kitchen sun kulle, tun ɗazu ba su fito ba".

"Suka kulle kitchen?"

Ya ce"Suna ciki har yanzu".

 Ta ce"To ka san yadda za ka yi ku fara takalarta fa, idan ta ce ku kuka yi mata rashin kunya sai ka fara kuka ka rantse ba ka yi mata komai ba, ka ce don an ga ba ku da uwa, ka dinga tuna kalaman da na koya maka ka ji ko?"

 Ya ce"To".

Ta ce "Ba zan dinga kiranka ba, amma ka dinga kirana a kai-akai saboda ko ina da maganar da zan yi da kai".

Ya ce"To, amma Momy ki saka min data Please".

Ta ce"Sa'eed me za ka yi da data kai da ba chatting za ka yi ba?"

Ya ce"Momy ya kamata na dinga yi miki wata maganar ta whatsApp, kuma ina son downloading games".

Ta ce"To ba damuwa zan saka maka, amma dai ka dinga kula sosai fa kar a ga wayar".

Ya ce"To, sai anjima".

 Ya ɓoye wayar ya koma falon, a tare suka fito daga kitchen ɗin, shi ya fita waje don amsa wayar da maman Sa'eed ta yi masa, ita kuma ta wuce ɗakinta, Usman yana fita yaran duk suka ware, Sa'eed ya ɗauki remote ya fara canje-canjen tasha, Humy ta tashi ta shiga kitchen ta ɗakko sauran kaza ta dawo falo ta fara ci, suka ɓata rai, Hafsa ta fito za ta koma kitchen ta gan su haka, ta yi mamakin yadda suke ɓata rai da ɗaga kai sama, ba ta ce komai ba ta wuce kitchen ɗinta, da ta fito ta zauna a falo, dayake waya take dannawa ba ta damu da canza tashar da yake yi babu ƙaƙƙautawa ba, da ya lura da haka sai ya ƙaro volum ya ƙure shi, kuma waƙa ake yi a tashar, hakan ya ja hankalinta, ta kalle shi ta ce"Sa'eed ƙarar ya yi yawa ka rage".

Ya ɓata rai ya ce"Ni idan na rage ba na ji, kuma mutum da gidan baban shi ai ba za a hana shi ƙure volum ba".

 Tun da ta ji haka ta san da biyu ya yi maganar, don haka ta tashi tsalam ta bar musu falon, ta yi zamanta a kitchen tana ta chatting har ta gama girkin, ta haɗa komai ta kai dining ta ajiye, farar shinkafa ta yi da miyar markaɗe, ta zuba jan nama a ciki, tana shiga ɗaki Sa'eed ya ce"Humy mu je".

 Suka tafi, suka buɗe miyar, suka saka cokali suka kwashe duka naman a faranti, Humy ce ta kai ɗakinta ta ajiye, Sa'eed ya shiga ɗaki ya kira mamansu ya ce"Momy an fara aiki fa".

Ta ce"Yawwa yarona me kuka yi?"

Ya ce"Wallahi mun kwashe naman miya duka".

Ta ce"Kawai? Wannan ai normal ne don an yi miya babu nama, je ka ɗauki gishiri da yawa ka zuba a miyar, idan babu ka ka ɓare magi kamar guda ashirin ka zuba".

Ya ce"To bari na je Allah Ya sa kar ta kama ni, ɗazu ma fa na ɗan yi mata da na ƙara volum ta ce na rage, amma ba ta yi min komai ba".

Ta ce "Ku cigaba da yi har sai ta gaji ta fara tankawa, maza je ka zuba, so nake ya kasa cin abincin".

Ya ɓoye wayar ya je kitchen, ya samu gishirin ta ciko hannunsa ya zuba ya jujjuya ya bar wajen da sauri, ɗakin Humy ya shiga suka cinye naman tass, ta kai farantin kitchen ta wanke ta mayar da shi yadda yake, ta koma ɗaki, Sa'eed kuma ya yi alwala ya tafi masallaci.

 Hafsa ba ta fito ba sai da ta yi wanka ta yi sallar magriba, dawowar Usman ce ta fito da ita, ya duba ya ga babu yara ya rungume ta yana faɗin "Ashe dai na yi missing wannan oyoyon, sai dai idan na dawo na wuce zungui-zungui, babu tara ta idan zan fita babu mai a dawo lafiya, kai gaskiya gwauro yana wani hali".

Ta yi dariya.

Ya ce"Fatan dai kin gama abinci, kin san har abincinki na yi kewarsa fa, yau sai na yi ramuwar gayya na gudun da girkinki ya yi min".

Tana dariya ta ce"Au kenan wanda ka yi a kan mai girkin bai ishe ka ba?"

"Hmm ai ban ma yi ba, ke dai bari daren ya yi nisa".

Da haka suka ƙarasa dining ɗin, ya zauna yana cewa"Ina yaran?"

Kafin ta ba shi amsa sun taho, suka zauna Sa'eed da damuwa a fuskar shi ya ce"Tun ɗazu nake jin yunwa aka ce ba zan ci ba sai ka dawo".

Usman ya kalli Hafsa ya ce"Baby why?"

Ta ce"Wallahi ban san an yi ba, bai ce min yana jin yunwa ba".

Ya kalli Sa'eed ɗin irin kallon neman ƙarin bayani, ai kuwa ya ce"Humy ba a gabanki na zo zan zuba ba ta hana ni?"

Humy ta ce"E, ni ma ai na yi niyyar ci".

Hafsa za ta yi magana ya ɗaga mata hannu ya ce"Wannan ya wuce, amma Please kar ki sake haka, duk mai jin yunwa ba sai ya jira ni ba, ya ci abincinsa".

 Ta haɗiye ɓacin ranta ta ce"Ok".

Ta janyo kula ta fara zuba masa, ta zo zuba masa miya ta jujjuya ba ta ga alamun nama ba, mamaki ya kama ta ta kalli yaran ta ga ba ma ita suke kallo ba, ita dai ta san ta yi miya da nama kuma duka na tukunyar ta juye tun da dama miyar ba ta da yawa, to ya aka yi da shi? Kuma ba ta ga alamar yaran sun ci abinci ba, ta share wannan tunanin ta zuba masa, su ma ta zuba musu, Usman ya ce"Me yasa aka yi miya haka babu nama, kuma na ga a gabana kika tafasa kika soya".

Ta ce"Ni ma abun ya ban mamaki, na fa zuba a cikin miyar wallahi da yawa amma na ga yanzu babu ko ɗaya".

Humy ta ce"Ba shi na ga kina ci ba ɗazu a palate?"

 Gabanta ya faɗi, har tana nuna ƙirjinta da hannunta ta ce"Ni!? Ni kika ga ina cin nama?"

Sa'eed ya ce"Ni ma kuwa na ga lokacin, ko dai kin manta kin ci?"

Usman ya ce"Is ok".

Ta ce"Wallahi ƙarya ne, ban ci ko ɗaya ba, duka a miya na saka".

Ya ce"Na ce ya isa, mene ne naman miya kuma?"

Ya juya ya kai cokali ɗaya bakinsa, yana fara ci ya tofar da sauri ya ce"Subhanallah! Hafsa are you okay? Me kike yi kika yi wannan miyar?"

Ta ɗan zaro ido cike da tsoro ta ce"Me miyar ta yi?"

Ya tura mata farantin gabanta ya ce"Ci ki ji".

 A tsorace ta kai cokali ɗaya bakinta, ita dai ta daure ta haɗiye, ranta ya yi mugun ɓaci, ta ce"Beb, wallahi kwata-kwata ban zuba gishiri a miyar nan ba, kuma wannan ɗanɗanon gishiri ne, da magi ne ma sai na ce ko ina ta ɓarewa ne har na wuce ƙa'ida".

Ransa a ɓace ya ce"E dole ki yi ta ɓarewa tun da hankalinki yana kan tunanin yaranki".

Ya tashi zai bar dining ɗin, Sa'eed ya ce"Ni fa Daddy yunwa nake ji".

Ya ce"Ku zo mu je mu ci a waje".

A sanyaye ta ce"Da ka yi haƙuri na yi muku wata miyar, don Allah ka yi min uzuri tun da haka bai taɓa faruwa ba".

 Ya ɗan yi jim kafin ya ce"Ok, Sa'eed ka sha wani abun kafin ta gama".

 Ta tafi kitchen ɗin, shi ma Sa'eed ya shiga ya haɗa golden morn ya fito ya shiga ɗakinsa.

Ya ɗauki waya ya kira babar su, ta ɗauka ta ce"Son akwai labari me daɗi?"

Ya fara dariya ya kwashe komai ya faɗa mata, ta ce"Alhamdulillah! Aikinku yana kyau, ku ƙara dagewa in sha Allah sai ta bar gidan nan, gobe ma ka yi ƙoƙari ka yi hakan har sai abincinta ya fita daga ran shi".

Ya ce"In sha Allah".

Ya gama sha ya koma kitchen ya ajiye kofin, wannan karon miyar kifi ta yi, babu jimawa ta gama suka ci abincin amma sam Usman ba ya zumuɗi kamar yadda ya shirya zai ci na farkon.

 Jikinta duk ya yi sanyi, zuciyarta babu daɗi, abincin ma kaɗan ta ci, sai da ya matsa mata sannan ta ƙara, ta gyara wajen ta je ɗaki ta yi sallar isha'i, a baya idan sun yi zaman falon nan ita ɗaki take komawa, amma yanzu kuwa tun da ta san suna waya da chatting da matarsa gara ta dinga zuwa ana yin zaman da ita, sai ta ga shin idonta zai saka Usman ɗin ya yi mata kara ko kuwa za su yi a gabanta, don haka ta shirin kayan bacci ba masu fitar da tsaraici ba ta je ta zauna ita ma, suna fira Sa'eed yana saka musu baki da ta shi fitar, ƙarshe ma ya ƙwace Usman ɗin ya zama su kaɗai suke firar su, amma hakan bai sa ta bar musu falon ba, wajen ƙarfe tara ta gaji da zaman, a dole ta tashi ta bar su ɗakinsa ta shiga ta kwanta, ta kira shi a waya, ya ɗan kalli ɗakin kafin ya ɗaga, ta fara yi masa kukan shagwaɓa, ya ce"Mene ne kuma?"

Ta ce"Ka zo ka ji mana".

 Ta kashe wayar.

Ai kuwa sai ga shi ya fara 'yan kame-kame ya sallami yaran, ya ce su je su kwanta saboda kar su yi lattin makaranta, suna tafiya shi ma ya faɗa ɗakin, sai ta yi kamar mai bacci, ya tashe ta ta yi shiru, ya ce"Ai kuwa kin yi ƙarya ki katse min fira kuma ki yi bacci".

Ta yi kamar mai baccin gaske ko motsi ba ta yi ba, ya ce"Shikenan bari na je na ƙarasa waya da masoyiyata kawai, wannan ta yi nisa".

Yana juyawa ta janyo shi ya faɗa kan gadon, tana ɓata rai ta ce"Wai me ka ce?"

Ya ce"Cewa na yi bari na ɗakko bargo na lulluɓe masoyiyata".

Suka yi dariya su duka.

   A ɓangaren Sa'eed yana shiga ɗaki ya rufe ya ɗakko wayarsa bayan ya yi shirin bacci, bai ma yi wanka ba kamar yadda ya saba idan zai kwanta, saboda ya san dole sai ya yi sakamakon kallon da zai yi, ya samu ta turo masa datar, ai kuwa ya sauke BF kala-kala, har sai da datar ta ƙare, saboda duk wanda ya gani sai ya ji yana so ya kalla, ya shaƙe wayar da su, sannan ya tuɓe tsirara ya shiga bargo ya fara sana'ar shi, ji yake kamar zai haukace, yau ya shiga irin halin da bai taɓa shiga ba, saboda ya daɗe bai kalla ba, sai wajen ƙarfe ɗaya na dare ya yi wa kansa faɗa ya ajiye wayar ya yi wanka ya kwanta, a ransa yana ta ayyana ko dai ya karɓi tayin Al'ameen? Amma matsalar shi fa ba so yake a yi masa abun nan ba, shi yake so ya yi, wata zuciyar ta ce masa to ka yi wa Al'ameen ɗin idan zai yarda, ya runtse ido yana kuma jin kamar ba zai iya ba ko macen ya samu, shi ma ya san ya yi ƙanƙanta, amma indai aka ce sai ya girma ya yi aure zai yi wannan abun gaskiya yana ji a jikinsa zai cutu sosai, haka ya yi bacci da wannan tunanin, sai da ya yi mafarki.

 Washegari da sassafe Sa'eed ya tashi bisa umarnin mahaifiyarsu, da bacci a idonsa amma haka ya daure, ya shirya da wuri ya saka uniform ya zo falo ya zauna yana karatun littafansa, Hafsa ta fito don shiga kitchen ta gan shi, suka kalli juna ta wuce, ita ta saka a ranta indai su ba za su gaishe ta ba to sai dai a zauna a haka, domin a matsayin uwa take a wajensu ba zai yiwu a ce ita ce za ta fara yi musu magana ba, tun da ba su karɓe ta sai a bar shi, ta san halin mijinta, ba za ma ta yi abin da zai sa yaran su yi mata laifin da za ta so yi musu hukunci ba, shi yasa take ajiye su a gefe kowa ya yi harkar gaban shi.

 Ruwan shayi ta ɗora,  shi kawai za ta dafa a ci da biredi da bota, ta koma ɗaki kafin ya tafasa, Sa'eed ya yi sauri ya tashi ya je ya ɗauki container suga ya zazzaga shi da yawa a cikin shayin, ya zo fitowa ita kuma ta zo shiga, amma ba ta kula da abin da ya yi ba, sai dai gabanta ya ɗan faɗi kuma ta zarge shi, ya fara ƙananun maganganu "Mutum ya tashi da yunwa ba za a yi abinci da wuri ba".

Duka da jiya ta san su ne suka lalata mata abinci amma yanzu da gaske ta zata yunwar ce ta sa ya shigo, ta juye shayin ta kai komai dining, ta tafi tana gyara ɗakinta, ba ta san ma Usman ɗin ya fito ba sai da ta ji ya ƙwala mata kira, ta taho, tun kafin ta ƙarasa ta ga yadda ya ɓara rai, ta ce"Beb lafiya?"

Ya ce "Ina fa lafiya? Sai na ce ba ƙalau kike ba ki dinga musu, yanzu meye wannan? Tunanin me kike yi da kika cauɗa wannan uban sugar a cikin shayi? Haba Hafsa ta ya mutum zai iya shan wannan? Ke kin sha?"

Jikinta ya yi sanyi, ta girgiza kai alamar ba ta sha ba, ya ce"Ok mu za ki illata kenan, haka jiya ma kika ban gishiri ke ba ki ɗanɗana ba, yau kuma da sugar za ki yi min azaba kenan, to ki sha kayanki".

Ya tashi a fusace ya bar dining ɗin, ta yi saroro mamaki ya kamata, saboda daidai wanda take zubawa ta zuba.

Sa'eed ya turo baki ya ce"Gaskiya mu dai ko 'yar aiki ce a samo mana mun gaji da abinci babu daɗi". Ya bar wajen.

 Hafsa ta ji kamar ta damƙo shi ta ce ya maimaita, amma da ta tuna halin Usman sai ta rabu da shi, ta nufi ɗakin Usman ɗin kamar za ta yi kuka, ta tsaya cak Jin shi yana waya "Hadiza don Allah idan da dama ki yi wa yaran nan abun breakfast ki kai musu makaranta ko kuma na zo na karɓa?"

 Ta ce"Zan so dai ka zo ɗin, tun da kai ma ƙila ba ka ci ba ai, idan ka ci sai ku je mu kai musu, Please".

 Ya ce"To shikenan ga ni nan zuwa, idan kin gama ki faɗa min".

Wani abu ya daki zuciyar Hafsa, ta ƙarasa ta zauna kamar za ta yi kuka ta ce"Beb".

"Ina jinki".

"Ya kamata ka yi min uzuri, kamata ya yi mu taru mu bincika mu ji me yake kawo matsalar nan? Tun da a baya haka ba ta faruwa, ni ma ba a son raina ba ne wallahi ban san me yake faruwa ba".

Ya ce"To mene ne zai faru bayan a ce kin ƙi kwantar da hankalinki ne? Kin saka damuwa da tunani a ranki za ki illata lafiyarmu, don ina ga nan gaba kuma morning fresh za ki zuba mana a abinci".

Hawaye ya sakko mata ta ce"Wallahi komai ƙalau nake yi, ni hankalina a kwance yake ma".

Ya ce"To Allah Ya ƙara lafiya".

Ta yi shiru tana kallon shi tana hawaye, sai ya ji tausayinta, ya janyo ta cikinsa yana rarrashinta "Ya isa, shikenan, amma don Allah ki dinga kula, ki nutsu ki haifa mana babynmu lafiya".

Ta ce"Wa ka kira? Yanzu kana ganin haka ba tona min asiri ka yi ba?"

Ya ce"Maman yaran nan ce fa, ai duk abu na gida ne, yaranta ne fa, mene ne damuwa?"

"Amma ai dole za ta san da matsala a wajena, kuma idan yaranta sun ci ban damu ba, wallahi idan kai ka ci ba zan yafe ba!".

Ta tashi za ta tafi.

Ya yi saurin tashi ya riƙo hannunta ya ce"Shikenan ki yi haƙuri ba zan ci ba, mu je ki ƙara dafa wani, amma zan tsaya na ga ina matsalar take".

 Suna fitowa shi kuma Sa'eed ya fito daga ɗaki ya gama waya da mamansu, ya shagwaɓe ya ce"Daddy yunwa, wallahi da yunwa na tashi".

Ya ce"Sorry ku sha wani abun Please".

Ya ce"Daddy ni tea nake so, kuma ma ba na son bread dama, ni indomi nake so".

Humy dake zaune a falon ta ce"Ni kuma doya da ƙwai".

Usman ya ce"Ku yi haƙuri idan aka ce za a yi za ku yi latti, momynku za ta kai muku makaranta".

Sa'eed ya ce"Thank god! Dama nata ya fi daɗi ma".

Usman ya ce"A'a kar na sake jin haka, kowanne da daɗi".

Hafsa dai ba ta tanka ba suka shiga kitchen ɗin, ya ce"To dafa na ga inda matsalar take".

Ta haɗa komai ta dafa shayi komai daidai, ta soya musu ƙwai guda huɗu, suna fitowa daga kitchen ɗin yaran suna tafiya makaranta, suka zauna suka karya.

Ya ce"Na ga duk kin shiga damuwa ki kwantar da hankalinki, kawai dai ku dinga nutsuwa don Allah".

Ta ce"Ni fa gaskiya ba zan ɓoye maka ba, ka ɓata min rai".

Ya ce"Subhanallah! Me na yi miki? Ba ga shi na zauna na ci a gidan ba?"

Ta ce"To ka kira ta ka faɗa mata kar ta dafa da kai, kuma ta kai musu da kanta, ba za ka je ba".

Ya ce"An gama ranki ya daɗe, amma ki je daga gefe sai na kira ta ko?"

"Babu inda zan je".

Ya yi murmushi ya kira ta, "Kin ga na sha shayi ma, idan kin gama kawai su yaran ki kai musu, wani uzurin ne ya riƙe ni".

Ta ce"Me yasa? Ni na riga na ɗora da kai fa".

Ya ce"Ki yi haƙuri wataran ai zan ci".

Wannan haƙurin da ya ba ta ya ɓata ran Hafsa, ta tashi ta bar wajen da sauri, ta shiga ɗaki, ya ajiye wayar ya ce"Ba za ku haukata ni ba alhalin ɗaya tana waje ɗaya ce a ciki, lallai mai mata biyu yana fuskantar ƙalubale".

Dole dai ya bi ta ɗakin ya lallaɓata suka shirya, sannan ya shirya ya tafi aikinsa.

 Yana tafiya ta kira Nafi, kafin ta zo ta harhaɗa kayan wanke-wanken, kwatsam ta ga plate da ƙasusuwa a ciki, tabbacin naman jiya da take nema ne aka cinye, ta san babu wanda zai yi haka sai yaran nan, a ranta ta ce 'Aniyarku ta bi ku'.

 A ranta ta yanke daga yanzu indai suna gidan za ta dinga zama a kitchen sai ta gama girki, idan kuma tana da wani uzurin idan za ta fita za ta kulle da mukulli.

Da rana kafin ma su dawo daga makaranta ta gama girkinta tsaf, kuma ta ci ta ji lafiya lau, amma Sa'eed ya buɗe kular da ta zubawa Usman abinci ya ƙara gishiri, Allah Ya taimake ta da ya dawo zai ci abinci kafin ta kai masa sai da ta sake ɗanɗanawa, ta yi mamakin jin gishirin, sai ta fasa kai masa, ta je dining ɗin ta zuba masa sauran na kular da suka ci, ai kuwa Sa'eed yana ganin haka ya ce shi bai ƙoshi ba, ga shi duka ta juyewa Usman ɗin.

Ta ce"Ai kuwa iya shi kenan".

Usman ya ce"Ya aka yi yau kika yi abinci kaɗan?"

Ta ce"Ka san yau da gobe sai Allah, rikice min awon ya yi, kuma na ga sun ci, sannan yanzu zan ɗora na dare".

Ya ce"Please a daina irin haka, ɗauki nawan ka ci sai na jira na daren".

Ya ce"Amma fa Daddy na ga abinci a wata kular a kitchen da yawa".

Usman ya kalle ta ya ce"Shi na meye? Ko wani za ki bawa?"

Sa'eed ya tashi ya ce"Daddy ka ci, ni bari na ci shi ɗin".

Usman ya ɗaga masa hannu ya ce"A'a ka bar shi, ka ci wannan ɗin, tun da ta ajiye tana buƙata ne".

Daga haka ya bar dining ɗin ya shiga ɗakinsa, takaici ya kama Hafsa, ta daure ba ta cewa Sa'eed komai ba, kuma shi ma sai ya wuce ɗakinsa ba tare da ya ci abinci ba, hakan ya tabbatarwa da Hafsa lallai shi yake shirya mata komai.

 Sanda ta gama girkin dare Usman yana masallaci, ta ɗauki nashi abincin ta kai ɗakinta, ta ɗauki sauran ta kai dining, Sa'eed yana kallon lokacin da ta yi hakan, ya shiga ɗaki ya kira babarsu a waya ya faɗa mata.

Ta ce"Ai ba ta isa ta ce an gama wasan nan ba wallahi, ɗakko gishirin ka zuba a cikin nakun, sannan tsakanin jiya da yau ba ka ga sun yi wani faɗa ba ko tana fushi da shi?"

Ya ce"Ban gani ba".

Ta ce"Don Allah ka duba min wayarta ka gani za ka ga massages? Idan da dama ka duba har whatsApp, bari na tura maka lambar da za ka bincika".

"Momy wannan fa ba zai yiwu ba".

Ta ce"Zai yiwu mana".

"Gaskiya ni ba na son taɓa mata waya, kuma ƙila akwai password ma".

Ta ce"Au yanzu ba za ka taimake ni ba Sa'eed? Ka gwada ƙila ma babu password ɗin, idan akwai ka gwada saka lambobi ko zai buɗe, abun ya ban mamaki ne".

A sanyaye ya ce"To idan ta ajiye wayar zan duba".

Ta ce"Good boy, Allah Ya ba mu nasara".

Ta tura masa tambar tata da take amfani da ita, ta tanade ta ne kawai saboda Hafsa, tana tura mata abu take zare layin daga waya.

  Ya fito falo ya zauna bai ga wayarta ba, shi zai iya cewa ma bai taɓa ganin ta saka waya caji a falo ba, shi kuma ba shiga ɗakinta yake yi ba, amma tun da haka ta faru ya zama dole ya shiga.

Ya zauna a falo. 

Usman ya dawo ya wuce dining, ta ɗakko abincinsa daga ɗaki ta ajiye, ya kalle ta ya ce"Abinci daga ɗaki kuma? Me yasa?"

Ta ce"Saboda tsaro, ban yarda abin da yake faruwa ba, zan yi girki ƙalau sai kuma na ga an ƙara min gishiri".

Ya ce"Me kike nufi? Kenan ma ƙara miki ake yi ba ke ce kike zubawa ba? To mu kaɗai dai a gidan ni zan ƙara miki ko yaran?"

Ta ce"Allah masani, amma gaskiya za ta bayyana in sha Allah".

"To Allah Ya bayyana ta".

 Ya fara cin abincin yaran suka zo, suka zuba, Humy ce ta fara yin cokali ɗaya, ta tufar tana zazzare ido, Usman ya ce"Lafiya?"

Ta ce"Gishiri".

Sa'eed ya fara kukan ƙarya ya ce"Mu dai so ake mu daina cin abinci a gidan nan".

Usman ya saka cokali ya tsakuri kaɗan, ya tofar yana yi wa Hafsa kallon tuhuma ya ce"Hafsa me kike nufi ne? Me yarana suka yi miki da za ki tsiro da wannan abun? Ni kin dafa min normal su kin cika musu gishiri, to ki sani kanki kike yiwa mugunta, ba ki da zuciya mai kyau a kan yaran wasu ta ya kike zaton naki yaran za su zauna lafiya? Ga shi nan sai ki haɗa ki cinye!" Ya tura farantin gabansa har sai da ya sauka daga table ɗin ya fashe, ya tashi ya bar wajen yana cewa"Ku fito mu je restaurant".

 Suka kuwa tashi da murnarsu, Humy ta ɗakko mayafi suka bi shi. Hafsa ta zauna a kujerar wajen, ta rasa ma me ya kamata ta yi, ya za ta yi da yaran nan? Ƙarshe dai ta ga ba ta da wata mafita sai kawai ta fito musu a mutum ta ci ubansu kome zai faru ya daɗe bai faru ba, gara ta san ya yi mata faɗan da zarginta da yake yi da hujja.

  Ta zauna ta ci abincin, ta tattara sauran ta kai kitchen ta saka a firji, ta yi rantsuwar gobe da shi za a yi breakfast, duk wanda ba zai ci ba ya bar shi, a kan me za a dinga asarar abinci?

 Ba su dawo ba sai bayan sallar isha'i, lokacin tana falo a zaune, sam ba ta ɗorawa kanta damuwa ba, ta nuna kamar ma komai bai faru ba, Usman ya miƙa ledar abinci da suka taho mata da shi, ta ce ita ci abinci ta ƙoshi, suka zauna ana ta fira amma ba ta saka musu baki ba, da ta gaji ta tafi ɗakinsa ta kwanta, shi ma ya bi ta, ya zo mata da nasiha a kan ɗa na kowa ne, ta daina nunawa yaran nan bambanci, har ya yi ya gama ba ta ce masa ƙala ba, ƙarshe ma bacci ya ɗauke ta.

 Washegari da safe ta shiga kitchen, ta ɗakko shinkafar nan, ta wanke ta ta tsane a kwando, ta yi sauce ta juye shinkafar a ciki suka dahu, ta mayar da kitchen ɗin ta rufe da mukulli.

Tana shiga ɗakinta ta ga Sa'eed tsaye da wayarta a hannunsa, gaban shi ya faɗi, ya ajiye wayar zai raɓe ta ya fita, a fusace ta janyo shi ya dawo ta ce"Kai uban me ya kawo ka ɗakina? Kuma me kake yi da wayata?"

Ya ce"Me kuwa zan yi da ita?"

Ya yi ƙoƙarin wucewa, ta damƙo shi ta ce"Me ka yi a wayata?"

Ya fara ƙoƙarin ƙwacewa "Ni ki cika ni".

Ta fesa masa mari ta ce"Ba zan cika ka ba ka ƙwace mana, ba wuyanka ya isa yanka ba? Ina tambayarka me ka yi da wayata?"

Ya ƙi magana, ta ce"Duk makircin da kake haɗawa ina sane da kai, to da kai da uwar taka da take saka ka ka faɗa mata a tafin hannuna kuke don uban uwar taka! Ai ƙaramar shegiya ce da ta laɓe take aiken yaro, kai ba sa'an yina ba ne, ka ce mata ta yi ƙoƙari ta shigo gidan idan ta isa, a lokacin ne za mu goga ni da ita ba kai sa'an ɗana ba, wallahi duk ranar da ka sake taɓa min waya sai na saka bulala na zane jikinka tass, mara kunya fitsararre".

Ta sake shi ta hankaɗa shi.

 Ya ce"Allah Ya isana, kuma ke ce shegiya ba uwata ba".

Hafsa ta fusata ta kasa riƙe kanta, saboda gani take kamar Auwalu ne ya zage ta, ta bi shi har da ɗan gudunta ta riƙo shi ta dinga dukan shi, har sai da ta ji salatin Usman.

Ransa a matuƙar ɓace ya ce"Hafsa! Ƙalau kike kuwa, meye haka? Kina hauka ne?"

A fusace ta ce"E hauka nake yi, ka kai ni turu a ɗaure ni! Na gaji na daina ɗaukar duk wani iskancin yaron nan, ai shi ba kishiyata ba ne, uwar tashi ma don ubanta ta jira ka auro ta tukunna, na gaji Usman, duk ranar da ɗanka ya sake zagina wallahi sai ya yi nadama, zan iya karya shi!".

Shi kan shi Usman ɗin ya tsorata da yadda ya ga ta birkice, ya kalli Sa'eed ɗin da yake ta kuka ya ce"Sa'eed zagi? Me ya sa ka zage ta?"

Ya ce"Wallahi ban zage ta ba, ban yi mata komai ba, kawai ina zaune ta zo ta rufe ni da duka" Ya sake ɓarkewa da kuka.

 Usman a tsawace ya ce"Hafsa ban gane ba, uban me ya yi miki? Ba mgana nake yi miki ba?"

Ta ce"Uban da ya kai shi ɗakina ya taɓa min waya sannan na yi masa magana ya zage ni shi ne ya sa na dake shi".

Ya ce"Ok ni ma zagina za ki yi?"

Ta ce"Duk yadda ka ɗauka!".  

Ta wuce kitchen ta bar su tsaye a nan, ta ɗakko abincin ta kai dining ta zuba ta fara ci, kamar an yi mata dole, don zuciyarta zafi take yi mata.

 Ya janyo Sa'eed jikinsa yana rarrashinsa, sannan ya haɗa kansu suka bar gidan ba tare da ya sake kallonta ba, gidan babarsu ya kai su suka ci abinci, daga nan kuma ya kai su makaranta, sannan ya wuce gidan iyayen Hafsa, domin ya sanar da su su san halin da ake ciki, ko ruƙiyya ce ta kama sai a zo a yi mata, idan an ga ba ta da aljanu a gwada na asibiti, nan ma idan an ga ƙalau, to ya yarda iskanci ne, sai ya san ta inda zai saita ta.

 Ya yi sa'a Baba ma ya na nan, suka gaisa a mutunce, Baba ya ce "Gidan ƙalau dai ko?"

Usman ya sauke numfashi ya ce"Gaskiya Baba da sauƙi dai".

Baba ya ce"To me ya faru?"

Usman ya ce"To wallahi Baba Hafsa ce take ta wasu abubuwa kwana biyun nan, na rasa inda ta dosa, ka ga da farko dai sai ta tsiri lalata girki, sai ta zabga gishiri yadda ba za mu iya ci ba, ko kuma ta zabga suga a shayi, sai dai a zubar ba zai ciwu ba, to kuma yau haka kawai yaro yana zaune bai yi mata komai ba ta kama shi da duka tana yi tana zagin babar shi".

Baba ya ce"Subhanallahi, ita Hafsan?"

Ya ce"Wallahi Baba, shi ne na ce to ko za a bincika a ga me yake damunta, idan da matsala sai a yi mata magani".

Baba ya ce"Amma abun ya ba ni mamaki, yanzu idan gidan za ka koma ka jira ni sai na faɗawa babarta mu je tare, mu ji inda matsalar take".

 Usman ya fita yana jiran su a ƙofar gida, Baba ya shiga ɗakin Umma ya zayyana mata komai, ta yi shiru tana tunani kafin ta ce"A gaskiya abun da ɗaure kai, na tabbata Hafsa ƙalau take, sai dai idan wani abun ne ya faru, ka san fa ba sauraronta muke yi ba ballantana mu san matsalar gidan aurenta, ba mamaki dama tana da matsala da yaran".

Baba ya ce"Matsala da yara ƙananu don hauka? Ya za a yi yaran da tana da sa'anninsu su yi mata abin da za ta dinga yi musu haka? Na faɗa miki fa har abincin gidan ba ta bari ba, kuma a ce lafiya?"

Ta ce"To Allah dai masani, amma ni dai na san Hafsa ba ta da mugun hali".

"Tashi za ki yi mu je ai gidan, idan muka ritsa ta sai ta faɗi ko ma mene ne a fahimci juna, idan kuwa na samu iskanci ne to za ta gane kurenta wallahi, wannan ai wulaƙanci ne, kamar wata ƙaramar yarinya?"

 "Ki saka hijjabi ga shi can a waje yana jiranmu".

 "Ko dai mu kira ta a waya?"

"Allah mai iko, kin ga idan ba za ki je ba yanzu na kira mijin Maryama na nemi alfarma mu je tare, a ƙalla dai yaron nan idan ya ga mun je zai san mun bawa abun muhimmanci".

Ta ce"Shi kenan".

Ta tashi ta saka hijjabi suka fita, ita ma suka gaisa da Usman ya buɗe musu gidan baya suka shiga ya ja suka tafi.

 Hafsa tana ɗakinta a kwance suka ƙaraso gidan, ta ji an shigo falo amma ba ta fito ba, saboda ta yi zaton shi kaɗai ne, Baba suka zauna a nan shi kuma ya ƙarasa ɗakin nata, ya tsaya daga bakin ƙofa ya ce"Ki fito ga Baba da Umma nan".

Da mamaki ta tashi zaune ta ce"Me!? Wai ƙarata ka kai saboda yaro ya yi min rashin kunya na hukunta shi shi ne har za ka je gida ka ɗakko iyayena?"

Bai ce komai ba ya juya ya fita ya je ya zauna a falon.

Ran Hafsa ya ɓaci sosai, rigar jikinta iya gwiwa ce sai wando dogo, ta ɗora hijjabi a kai ta fita jiki a mace, ta zauna a ƙasa kamar yadda shi ma Usman yake ƙasa, ta gaishe da su suka amsa, aka yi shiru na ɗan lokaci kafin Baba ya yi gyaran murya ya ce"To Hafsah wajenki muka zo".

Ta ce"To Baba".

"Mijinki ya zo mana da zance ba daɗi, me yake faruwa a gidan naku?"

Ta sunkuyar da kai"Babu komai".

"Kamar ya ba komai? Ga shi a zaune zai kai ƙararki ne don jin daɗinsa? Ya ce kina lalata girki, sai ki zabga gishiri a kasa ci, yau kuma kin daki yaro babu abin da ya yi miki, haka ne?"

 "Baba ba haka ba ne".

Ya ce"To yaya abun yake?"

Ta ce"Baba me aka yi min da zan tsiro da abin da ba na yi a baya? Yaran nan na shi fa ba su ɗauke ni a matsayin uwa ba, kallon mata uba kawai suke yi min, mahaifiyarsu ta cusa musu kishi da ni, kuma shi ma yana ba da goyon baya, tun da idan gari ya waye cikinsu babu wanda zai gaishe ni, amma suna gaishe shi, sannan ban isa wani ya yi min magana ba, musamman shi namijin yanzu wani gani-gani ma yake yi min, to shi ne yanzu suka tsiri lalata min abinci..."

"No Hafsa" Usman ɗin ya tari numfashinta.

Baba ya ce"Ka barta ta gama".

 Ta cigaba "Ƙalau zan yi girkina wallahi sai na gama a ji gishiri ya yi yawa, daga ni sai su a cikin gidan nan, babu wanda zai zuba idan ba su ba, mahaifiyarsu makira ce, ina kyautata zaton ita ce za ta koya musu hakan, tun da sun je gidan nata ai sun kwana biyu, sannan dukan shi da na yi rashin kunya ya yi min, yaron nan ba ya shiga ɗakina, yau na shiga kitchen na dawo ɗaki kwatsam na gan shi a ɗakina da wayata a hannunsa yana dannawa, Baba idan ba wani sharrin zai ƙulla min ba ne zai yi da wayata? Shi ne da na tambaye shi me zai yi da ita ya fara yi min rashin kunya, na san dai na ce uwar tashi da take saka shi ƙaramar shegiya ce, shi ne ya ce ni ce shegiya ba ita ba, ni kuma abun ya ɓata min rai na dake shi, saboda ni ina yi masa kallon ɗana ne, To na auna cewa kamar Auwalu ne ya zage ni, wallahi da yanzu yana kwance saboda dukan da zan yi masa, shi ne daga wannan ɗan dukan da na yi masa baban na shi ya fito bai tsaya jin ba'asi ba kawai ya yarda da maganar yaron ya ƙaryata tawa, tun da dai dama ya saka a ran shi ba na son yaran shi".

Baba ya ce"To kai Usman ka ji, ba wai zan goyi bayanta ba ne, amma zan yi mamaki a ce haka nan ta kama shi da duka, wani abun ka dinga fara yin bincike, kuma ko ita ce ba ta da gaskiya kar ka ƙaryatata a gaban yara, saboda idan suka lura da haka nan gaba ko sun tabbata sun yi laifin idan suka san idan sun ƙaryatata za ka yarda da maganarsu babu bincike to dole ba za su karɓi laifinsu ba, ko faɗa bai kamata ka yi mata a gabansu ba. Yanzu dai ke Hafsa idan kin san kina yin wani abu da bai dace ba ki ji tsoron Allah, ki tuna yaran nan amana ne a wajenki, kuma ki dinga tuna ke ma fa kin baro naki yaran a wani gidan a hannun wata matar, idan kika tsarkake zuciyarki kika riƙe na wasu sai Allah Ya dube ki ya tsarkake zuciyar mai riƙe da naki yaran ta riƙe su tsakani da Allah, ɗa na kowa ne, tsakanin wanda kika haifa da waɗan nan ɗin ba ki san gaba wa za ki mora ba, saboda haka ki ji tsoron Allah".

Ta ce"In sha Allah".

Ya ce"Kai kuma don Allah ka dinga bincike, yaran yanzu sun wuce zatonmu, wannan dai a yi haƙuri ya wuce, amma nan gaba idan haka ta faru ka dinga bincike".

Ya ce"To Baba na gode, za a yi in sha Allah".

Umma ta ce"Zama ya riga ya haɗa, a yi haƙura a dinga yi wa juna uzuri, Hafsa yaran nan naki ne, ki riƙe su tsakani da Allah, babu ruwanki da babarsu, ki cire wannan zarge-zargen a ranki, kina ciki tana waje a kan me za ki tsaya kishi da ita?"

Ta ce"Ai ta kusa shigowa cikin, dawo da ita zai yi shi yasa ita da yaran suke ta rawar kai".

Usman ya sunkuyar da kai, kunya ta ɗan kama shi.

Umma ta ce"To ko ya dawo da ita ɗin ke ina ruwanki? Abu da ba a kanki za ta zauna ba? Ki dawo cikin hayyacinki, ki kula da yaranki ki dinga yi musu addu'a shi ne a gabanki ba kishin banza ba".

Baba ya ce"Wannan gaskiya ne".

Suka yi musu nasiha suka tafi, shi ya mayar da su gida kamar yadda ya ɗakko su, har ya dawo Hafsa tana falo a zaune, ya shigo fuska babu yabo babu fallasa, ya zauna ya ce"Ba ƙararki na kai ba, ni lamarin naki tsoro ma ya fara ba ni".

Ta ce"Dole ka ji tsoron zama da mahauciya".

Ya yi guntun murmushi ya ce"Ba haka ba ne, amma zan faɗa miki gaskiya kar ki sake dukan shi, kamata ya yi ai ki faɗa min ga shi a ɗakinki, sai na bincike shi na ji me ya je yi, ba na son dukan yara sai da babban dalili, duk da dai na san idan har da gaske ya zage ki dole abun zai yi miki zafi, to dai mu yi haƙuri bakiɗaya".

Ta ce"Allah Ya rufa asiri, amma ni ba ruwana da wai ba a dukansu, matuƙar za su zauna a wajena to kuwa idan suka yi laifi makamancin wannan babu abin da zai hana na dake su".

"Hmm, kuma kenan da kike faɗa musu zan dawo da matata ƙarata kika kai kema?"

Ta taɓe baki ta ce"A kan me? Ni ba ƙararka na kai ba, babu abin da ya dame ni da aurenka, amma dai ka sani ba zan ɗauki raini ba, ba zai yiwu tun tana waje ta ce za ta dinga kishi da ni ba, ka faɗa mata ko ta shigo ba zan ɗauki raini ba ballantana tana daga waje, ita ce take saka yaranta su yi duk wannan abun, wannan ba tunaninsu ba ne".

Ya ce"Hafsa kenan, Allah dai Ya tsare, Ya ba mu zaman lafiya bakiɗaya, ba zan iya rigimarki ba ni na tafi aiki".

    A makaranta Sa'eed yake bawa Al'ameen labarin yadda babar shi ta siya masa sabuwar waya, ya sauke BF masu zafi, Al'ameen ya yi tsaki ya ce"Kai fa ƙaramin kai ne har yanzu, yanzu duk shirme kake yi da wasan yara, har sai ka fara gwadawa sannan za ka fahimci abin, ni fa yanzu sai tara kuɗi nake yi, wallahi Alhajin ma yana so a samo masa wani, kamar dai irinmu ba babban saurayi ba, kuma wanda bai saba da yi ba, za ka samu kuɗi sosai, kodayake kai kuɗi bai dame ka ba, ka ga ni ko don na sayi abinci me daɗi zan so na samu kuɗi".

 Sa'eed ya ce"Ni fa ba kuɗi nake so ba, amma dai ina so na gwada kawai".

"To don Allah ka yarda da Alhajin nan, na san idan na kai ka zai ba ni kuɗi".

Sa'eed ya ce"Gaskiya tsoro nake ji, tsoron shi zan ji".

Al'ameen ya ce"To ni na gwada maka".

Sa'eed ya ce"Ni fa na faɗa maka mace nake so ma".

"To meye marabar mace da namijin? Ai duk ɗaya za ka ji, za ka samu mace nan gaba idan ka girma, tun da yanzu ba ka da kuɗin da za ka biya wata ta yarda da kai kana ƙaramin nan, shi yasa nake baka shawarar ka rage da wannan ɗin".

Sa'eed ya ce"Na yarda, amma sai dai na yi maka ba kai za ka yi min ba".

Al'ameen ya ce"Na yarda, to a ina za mu haɗu?"

 Sa'eed ya ce"Shi ne matsalar, ka ga ni ba na zuwa ko'ina sai makaranta".

Al'ameen ya ce"Amma ai za ka iya yin wayo ka gudu daga makaranta, ko kuma ni na zo gidan naku".

Sa'eed ya zaro ido ya ce"A gidanmu? A'a ba zai yiwu ba, a bar shi kawai".

Al'ameen ya ce"To ba ka ce sai da yamma babanku yake dawowa ba?"

"E haka ne".

"To tun da dai ba tsoron matar tashi kake ji ba, sai mu bari gobe Alhamis tun da ba islamiyya idan aka tashi daga makaranta sai ka shirya kawai ka taho unguwarmu, kafin ya koma gida sai ka tafi, ai ina ga ba za ta faɗa masa ba ko?"

Sa'eed ya taɓe baki "Ba magana za ta yi ba, shegiya yau ma sai da ta dake ni fa".

Al'ameen ya ce"To ba babarka ba ce? Tana taimakon babanka fa dole ka girmama ta".

Sa'eed ya ce"Ba wani taimako, ai in sha Allah ta kusa barin gidan".

Al'ameen cike da shaƙiyanci ya ce"Wallahi tana taimakon shi da daddare".

Sa'eed ya yi tsaki "Ka daina faɗa min haushi nake ji".

"Kai ma ka girma ka samu 'yanci".

 Nan dai suka shawarta suka bar shi a Sa'eed zai zo gobe Alhamis ko Juma'a idan ya samu sarari. 

 Da ya koma gida ya dinga cin magani, Hafsa ta ba wa banza ajiyarsa, ta dai gama abinci ta ajiye musu da lokacin islamiyya ya yi suka tafi, kafin su dawo ta gama girkin dare, ta rufe kitchen ɗin da mukulli, sai da aka haɗu za a ci abincin sannan ta buɗe ta ɗakko aka ci, yau ma da ita aka yi fira, dayale ba ta jin bacci har sai da yaran ma suka tafi suka bar su, sannan ya ce ta tashi su je su kwanta, suka kwana ƙalau, yayinda Sa'eed ya kwana da tunanin yadda zai ƙarke gobe, Humy ce kawai me rayuwarta cikin kwanciyar hankali, idan ka cire kewar kulawar uwa da take ji a matsayinta na ƙaramar yarinyar da ba ta kai ta fara irin wannan rayuwar ba.

 Washegari bayan sun tashi daga makaranta Sa'eed ya fara tunanin yadda zai samu kuɗin mota, ga shi Hafsa ta yi zamanta a falo ballantana ya sata a ɗakinta ko na baban shi, a dole ya zame bai faɗawa kowa inda zai je ba, ya tsaya a hanya ya kira wayar Sadi da take hannun Al'ameen, ya faɗa masa ga shi zai zo amma ba shi da kuɗin babur, shi kuma dama ya faɗawa Sadi duk halin da ake ciki, don haka ya ce masa Sa'eed ba shi da kuɗi, ya ce ba matsala ya zo za a biya masa.

 Haka kuwa aka yi, ya bi kwatancen har ƙofar ɗakin Sadi, wanda ya kasance shago ne a wata unguwa, Sadi ya biya kuɗin yana ta kallon Sa'eed da fatan Allah Ya kai damo ga harawa.

 Suka shiga ɗakin tare da shi da Al'ameen, Sa'eed gaban shi yana ta faɗuwa, katifa ce a ɗakin sai kafet, da akwatin kayan Sadi a gefe, suka zauna, Sadi ya ce"Sa'eed sunanka ko?"

Ya jinjina masa kai.

Sadi ya yi murmushi "Ga ka ɗan kyakkyawa, wallahi har na ji na kamu da sonka, za ka iya sona?"

Sa'eed ya kalli Al'ameen.

Al'ameen ya ce"Ni dai Oga ka tafi, yana jin kunyarka".

Ya yi murmushi ya ce"Al'ameen anya kuwa za a bar taro da yaro? Irin wannan haja haka sabo dal a kwali ni ya kamata na buɗe wallahi sai ya fi gane kan abun".

Al'ameen ya ce"Shi dai ba ya so, ni ya ce".

Sadi ya fita ya rufo musu ƙofar ya zauna a bakin ƙofar, a ransa yana ayyana dole sai ya san yadda zai yi ya shawo kan Sa'eed ba zai bari wannan garaɓasa ta wuce shi ba.

 Sa'eed ya bi Al'ameen da yake tuɓe kayan jikinsa da kallo, gaban shi yana faɗuwa yana kuma jin kamar zai aikata babban kuskure bai kamata ya yi ba, wata zuciyar kuma tana zuga shi a kan gara ya ji yadda ake ji, kuma Al'ameen ya ce idan ya yi ya ji zai daina jin wannan abin da yake ji yana addabar shi da ɗaure masa mara, yana zaune kamar wani soko Al'ameen ya raba shi da kayan jikinsa duka, ya haɗe bakinsu, abun ya zo wa Sa'eed wani iri, zuciyarsa sai bugawa take yi, ya zame ya ce ya fasa.

"Al'ameen ba zan iya ba, bar shi kawai, bari na tafi gida kar a neme ni".

Al'ameen ya ce"Ka daure tun da har ka samu wannan damar Sa'eed kar ka bari ta wuce ka don Allah, ka ce za ka yi min ko? Ka yi don Allah".

 Sa'eed ya kasa, saboda jikinsa ma rawa yake yi, don haka Al'ameen ya zama Oga, abokinsa ya fara lalata shi a wannan ranar, a wannan shagon, har aka gama ba zai ce ga taƙamaiman abin da ya ji ba, saboda a tsorace yake, bai jira komai ba ya mayar da kayan jikinsa suka fito, Sadi ya ce da Al'ameen "Shikenan har an gama?"

Al'ameen ya ce"E, za mu je gidanmu na ba shi kuɗin mota ina da kuɗi a gida".

Sadi yana laluba aljihunsa ya ce"A'a ga wannan, kai da ka san yanzu Alhaji zai turo a ɗauke ka? Ai kar ka yi nisa".

 Ya ba wa Sa'eed kuɗin babur suka raka shi ya Hai adaidaitasahu ya tafi, a hanya ma jikinsa sai rawa yake yi, zuciyarsa tana bugawa, haka ya koma gida, idan ka yi masa kallon tsanaki za ka gane lallai a birkice yake, bai samu koma a falo ba, ya shige ɗakinsa, ya yi wa ka,ya kwanta a katifa ya dunƙule waje ɗaya abin da ya faru ya yi masa tsaye a rai, a ransa kuma yana ayyana indai da gaske shikenan ya cire sha'awar da yake ji ba za ta dinga damunsa ba, gara da ya yi hakan, ya yi mamakin yadda Al'ameen ya iya yi masa wannan abun, shi kwata-kwata kasawa ya yi, da Usman ya dawo daga aiki Humy ta faɗa masa Sa'eed bai je islamiyya ba, ya ce ba shi da lafiya ne shi yasa ya kwanta a gida, Humy ta ce ai ba ya gidan ko'ina ta duba, ya dinga rantsuwar yana banɗaki ne, a haka aka bar zancen ya sha maganin, a zatonsa yanzu ko vedios kalla ba zai ji komai ba, amma daren yana yi da ya fara ƙalla sai ya ji kamar ma linka masa sha'awar aka yi a kan wacce yake ji da, haka ya yi wahalallen bacci, yana jin kamar ya ga Al'ameen a kusa da shi yana sha fa shi kamar ɗazu.

08028966015

[29/12/2025, 9:51 am] Sadiya Abdulrazak: 17

  Da ƙyar ya yi bacci a ranar, yana jin jikinsa babu daɗi, har lokacin yana jin zafi-zafi a wajen, yanayin dai babu daɗi, har mafarki ya yi ga suna yin abun shi da Al'ameen a ɗakinsa.

 Washegari da ya je makaranta fitar kawai suke yi da Al'ameen, yana ƙara kwaɗaitar da shi daɗin abun.

"Al'ameen ni fa ban ji komai ba".

"Za ka ji, kawai dai don farkon yi ne, amma a na biyu za ka ji daɗi, kuma ai da kai ne ka yi min za ka fi jin daɗin".

"Kasawa na yi, amma yanzu ina jin kamar zan iya".

Al'ameen ya ce"Za ka iya mana, ka ga da yau ma sai ka zo ɗin kamar jiya".

Ya ce"A'a sai dai wataran, kana ga ƙanwata ta kusa tona min asiri jiya, idan na je yau za a iya ganewa".

 Ana tashi daga makaranta sun fito sai ga Sani a ƙofar makarantar yana jiransu, sai da gaban Sa'eed ya faɗi da ganin shi, inda a baya ne da ko kallo bai ishe shi ba, amma a yanzu da ya yi masa wannan sadaukarwa ba zai yiwu ya gan shi bai yi masa magana ba, ya yi masa guntun murmushi, suka ƙarasa wajen shi tare da Al'ameen, Sa'eed ya miƙa masa hannu yana cewa"Sani kai ne, wucewa ka zo yi?"

Sani ya ce"A'a dama wajenka na zo".

Gaban Sa'eed ya faɗi ya ce"Wajena? Mene ne?"

Ya ce"Babu komai, dama ina so zan bi ka ne, zan je na gaida babata, yau a gidanku zan kwana ma in sha Allah".

 Sa'eed ya ce"Amma Sani kamar ka manta abin da ya faru, anya Daddy zai yarda ka sake kwana a gidansa kuwa?"

Sani ya ce"Uwata ce fa a gidan, ba shi da yadda zai yi da ni, mu je kawai idan an zo ɗaukarku".

 Sa'eed ya tafi nazari, Humy ta ƙaraso wajen, ta yi mamakin ganin Sani, duk da ba ta san ainahin abin da ya faru har aka yi wannan abun ba, amma ta san duk saboda shi abun ya faru, ta yi mamakin abin da zai saka Sa'eed ya kula shi.

Sa'eed ya ce"Ka ga Sani idan aka ganmu tare za a ce ina sane na ce ka zo, ni dai za a yi min faɗa gaskiya,  kawai ka je daga baya".

Sani ya ce"To ai ni kuma wajenka zan je dama, kuma tun da ga ka nan a kan me zan zo daga baya?"

Sa'eed ya kalli Humy a tsorace, saboda ba ya so ma ta faɗa a gida, ya ce "To mu je gefe, me za ka ce min?"

 Sani ya kama hannun shi suka matsa gefe, ya ce"Sa'eed rannan ka na taimake ka ko?"

Da sauri Sa'eed ya ce"Na sani, kuma na gode".

Sani ya ce"To mene ne tukuicina?"

Sa'eed ya ce"Ai na yi maka godiya".

Sani ya ce"Gaskiya ina da wani abu da nake so ka rama min da shi".

"Ga mai adaidaitasahu fa ya zo" Humy ta yi maganar tana ɗaga murya saboda sun yi nesa da su.

 Sa'eed ya ce"An zo ɗaukarmu bari na tafi".

Sani ya riƙe hannunsa ya ce"Dole fa sai mun yi magana".

Sa'eed ya ce"Ka faɗa min a nan to".

Sani ya ce"Me yasa kake kallon vediyon nan?"

Ya ce"Al'ameen ne ya tura min".

"To me yasa kake kalla?" Sani ya faɗa yana tuna sauran tarin tambayoyin da su Garus suka tsara masa ya yi wa Sa'eed ɗin.

Sa'eed ya ce"Ba komai, kawai ina jin daɗin kallon ne".

"Ka taɓa gwadawa?"

Sa'eed ya yi shiru.

Sani ya ce"Ka gwada jiya a ɗakin Sadi, kuma a gida ba a san ka je ba, ka san zan iya faɗa a gidanku ka yi? Babanka likita ne idan ya duba ka zai iya ganewa".

Gaban Sa'eed ya faɗi ya duk rikice"Wane ne ya faɗa maka? A'a wallahi ban je ba, ni ban yi komai ba".

"Sa'eed zo ku tafi mana". Mai adaidaitasahun ya faɗa saboda ya ƙosa.

Sa'eed ya ce"Sani ana ta jira na, za mu sake haɗuwa".

Sani ya riƙe shi ya ce"Mu je dai, ba mu da lokaci, dole yau nake so mu yi magana, don haka mu je gidan naku".

Sa'eed ya daure ya bata rai ya ce"Ka ga Sani ba fa zai yiwu mu je gidanmu da kai ba, sai dai ka je kai kaɗai yadda ba za a zarge ni ba".

Sani ya ce"A'a yau za mu yi magana, ko na bi ka ko ka zo unguwarmu ka zaɓa".

Sa'eed ya ce "Ba zan zaɓi ko ɗaya ba, ba abin da zai kai ni gidanku".

Har ya fara tafiya Sani ya ce "Ka san ina da vedion da Sadi ya yi maka sanda kuke tare da Al'ameen, idan na nemi lambar babanka na tura masa ya za ta kasance?"

 Sa'eed ya ji wani mugun tashin hankali, ya dawo ya ce"Sani don Allah da gaske?" Abun ya ba shi mamaki sosai.

Sani ya ce"Ko mu je ko kuma ka zo gidanmu".

Sa'eed ya ce"Mu je, amma Please kar ka nuna wajena ka zo".

"To mu je".

Suka shiga adaidaitasahu tare ya ja suka tafi, mamaki kamar ya kashe Humy, Sa'eed kuwa ya yi tsuru-tsuru ji yake dama mafarki yake yi, babu wanda ya yi wa wani magana har suka ƙarasa gidan.

 Suna sauka a bakin get Sa'eed ya tsaya yana kallon Sani, Humy ma ta yi tsaye, ya yi mata tsawa ya ce"Dalla ki shiga ciki".

Tana hararar Sani ta ce"Wai Ya Sa'eed me yasa kake kula wannan har ma ya biyo mu? Wallahi sai na faɗawa Daddy". Ta ƙarasa ta fara nocking, babu jimawa aka buɗe ta shige.

Sa'eed ya kalli Sani ya ce"Don Allah ka tsaya na fara shiga tukunna, ba na so a San tare muke".

Sani ya ce"To ai kuka na faɗa maka wajenka na zo na wajen babata ba, ko a nan za mu iya zama mu yi magana".

 Sa'eed ya ce"Da dai ka gaida babarka sai mu dawo ƙofar gidan, ni ba na so a san wajena ka zo".

Sani ya ce"Mu shiga, amma ba zan shiga ɗaki ba".

Suka shiga Sani ya zauna a tsakar gida, Sa'eed kuma ya shiga ciki gabaɗaya a tsorace yake, Hafsa tana falo tare da ƙanwarta Hadiza da ta zo mata, ta dawo daga asibiti ta biyo ta gidan take hutawa.

Sani ya ciro waya ya kira Garus, ya ce"Ga ni a gidan fa".

Garus ya ce"To ya kuka yi? Ka bi duk yadda na ce maka?"

Ya ce"Ina kan bi dai".

"Yawwa ka firgita shi, har sai ya amince".

 Ya ce"Ba damuwa".

 Sa'eed ya wuce ɗakinsa jiki a mace, ya yi wanka ya canza kaya, don a son ran shi wai Sani ya gaji da jiran shi ya tafi, Humy ma bayan ta yi wanka ta fito ta fara cin abinci, shi kuma ya kasa ci ya fita tsakar gidan, ya samu Sani ya kishingiɗa a ƙasa yana danne-danne a wayarsa, ya karasa a sanyaye Sani ya tashi zaune yana kallon shi ya ce"Ka fito? Har ka yi wanka, babarmu ta zubar da mu ta zo nan tana ta kula da ku, hmm".

Sa'eed ya ce"Mu muke kula da kanmu, ko sannu ba ta haɗa mu da ita".

"Duk da haka dai, tun da ta zaɓi ta rayu da ku ta bar mu da ta haife mu ai ta nuna ku ta fi so ba mu ba, Kodayake ba wannan maganar ake yi ba".

Sa'eed ya ce"Don Allah ka faɗi abin da za ka faɗa, kar tsautsayi ya dawo da babana".

Sani ya ce"Sa'eed ka gan ni dai rayuwata ba irin taka ba ce, na taso cikin wani gida mara daɗin rayuwa, babu abin da muke nema mu samu, abinci wahala yake yi mana muna ganin sa'anninmu suna samun yadda suke so, ga shi ni ma ina son na zama kamar su, amma ba zai yiwu ba, saboda matar nan ta cikin gidanku tana kula da mu sosai, ba ta ba mu space ɗin da za mu samu wani abun, ana haka kuma sai auren ya mutu, daga nan ne na samu cikakken 'yanci, akwai wani cikin unguwarmu da yake nuna min so, zai dinga ba ni sauran abinci mai daɗi da kuɗi, hakan ne ya ja hankalina gare shi na saba da shi, har dai muka zama kamar abokai duk da shekaruna ba su kai ba, akwai wani Alhaji da suke mu'amala da shi, wallahi ban san me suke yi ba, sai ranar da suka kai ni gidan, suka ce min zan samu kuɗi masu yawa, a lokacin da aka ce na ɓata ɗin nan, to a sannan ne na san me suke yi".

Ya ɗan tsagaita ya ce"Ina gani a wayoyinsu, kuma ina sha'awa, amma ban taɓa kawowa a raina wai na yi ba, sai dai da suka kwaɗaita min kuɗin da zan samu a wajen Alhaji idan na yi masa aikin kajinsa, na ce zan yi, ban san me za a yi ba sai bayan mun je, da fari ban yarda ba, amma da na ji kuɗin da zan samu sai na amince, na yi wannan kwanakin, kuma ni har yanzu ba ina yi don daɗi ba ne, ina yi ne saboda na samu kuɗi, to shi yana son yara guda uku ne, wanda ba su kai shekara sha takwas ba, ka ga dai ni ne na ɗaya, daga nan ya samu Al'ameen abokinka, yanzu na uku yake nema, wanda nake fatan ya kasance kai ne".

Zuciyar Sa'eed ta dinga bugawa ya ce"Ni fa ba ɗan iska ba ne Sani, ka ga sau ɗaya na yi kuma ba ƙarawa zan yi ba".

Sani ya ce"Idan ba haka kake ba ai ba za ka dinga kallon abun a wayarka ba, yanzu ma ya aka yi ya sake baka waya? Na zata shikenan kai da waya".

Sa'eed ya ce"E ya ƙwace, kuma bai ba ni ba, yanzu ba ni da waya".

Sani ya ce"Kana da waya mana, na san fa labarinka komai, ni da na ce maka ina da vedion ka ko ka manta?"

Sa'eed kamar zai yi kuka ya ce"Kunna min na gani Sani, don Allah ta ya aka ɗauka?"

"Ai abu ne me sauƙi, bari na faɗa maka gaskiya, wannan Alhajin ne yake basu aikin su ɗaukar masa vedio, shi kuma sai ya dinga turawa abokan shi, ta haka za su zaɓi wanda ya yi musu, kuma idan shi Alhajin ya ce yana son wani yaron ya ƙi zuwa, sai ya nemi lambar iyayen shi ya tura musu vedion su gani..."

Zaburar da Sa'eed ya yi ne ya katse Sani, ya riƙe hannunsa ya ce"Sani da gaske? Don girman Allah ku rufa min asiri, wallahi Daddy kashe ni zai yi, na shiga uku, me yasa Al'ameen zai yi haka?"

Sani a ransa ya ce'Alhamdulillah' 

Domin ba shi da wani burin da ya wuce ya raba kan Sa'eed da Al'ameen, ya san ta haka ne za a samu kan Sa'eed ɗin cikin sauƙi.

"Ai wannan abokin naka munafiki ne, to shi ne ma ya sa a yi maka vedion, yana sane ya san za a yi, ya ce babban burinsa shi ne ka ƙi yarda da Alhaji saboda ya turawa Daddynka wannan vedion, ka ga kuwa so yake ya saka a matsala".

Sa'eed ta fara jinjina kai cikin tabbatarwa da Al'ameen mugu ne, ya marairaice ya ce"Yanzu ya zan yi?"

"Ba su riga sun tura masa vedion ba, a wayar Sadi kawai yake, ni ma ban da shi, kuma zan iya karɓar wayar tashi na goge shi, kai ko sun turawa Alhajin ma zan iya karɓa na goge, amma fa sai idan za ka yi min wani abu".

Da sauri Sa'eed ya ce"Zan yi maka wallahi, me kake so?"

"Zan kwana a gidan nan ba tare da kowa ya sani ba, saboda za ka yi min irin abin da abokinka ya yi maka, sannan za mu je wajen Alhaji ku yi ko sau ɗaya ne, zai ba ni kuɗi mai yawa".

Sa'eed ya fara girgiza kai ya ce"Ba zan iya ba, Sani ba zai yiwu ka kwana a nan ba, ka manta dukan da mamanka ta yi maka ne? Idan aka kama mu fa? Ranar ma ka ga a bazata Daddy ya gan ni, haka mamanka ma ta taɓa kama ni, idan saka ganmu tare na tabbata sai Daddy ya kashe ni, ba ya dukana fa amma a kan vedion nan ya mare ni ya shaƙe ni, ni dai tsoro nake ji ba zan iya ba".

Sani ya ce"Ai kuwa dole ka zaɓi ɗaya, ko dai na kwana a nan ɗin ko kuma ka zo unguwarmu".

Sa'eed ya ce"Idan na je ɗin ya wadatar ba sai na je wajen Alhajin ba? Please sai ka goge vedion ko?"

Sani ya ce"Yaushe za ka zo?"

"Gaskiya sai na samu dama, kamar Alhamis da Juma'a shi ne nake gida".

"Ai yau Juma'a kuma ba zan jira sai wani satin ba".

Sa'eed ya ce"Ka ga jiya an so a gane ni, don haka yau ba zan fita ba, weakened kuma Daddy yana gida babu dama, sai dai ranar Monday".

 Sani ya ce"Na yarda amma yau ɗin me zan samu?"

Sa'eed ya ce"Kamar me kenan?"

"Za ka ɗan sumbace ni ne ko kuɗi za ka ba ni?"

 Cikin firgici Sa'eed ya ce"A gidanmu? Kuma fa Sani kai ƙanina ne, ka ga mamanka mamanmu ce a yanzu".

Sani ya ce"Wannan tsakaninmu ne Sa'eed ka ma daina sakawa a ranka wai na san da wannan, babu ruwana mafitata kawai nake nema a rayuwa, za ka yi min ko kuɗin za ka ba ni?"

Sa'eed ya ce"Ni fa ba ni da kuɗi, ba a ba ni kuɗi, amma akwai biscuit da chocolate a store sai na ɗakko maka".

Sani ya yi tsaki ya ce"Ita ma babar tawa ai shi ne ya kawo ta, ni ba shi ne a gabana ba, kuɗi nake so".

"Sai dai fa idan sata zan yi".

"Ka yi mana, ni dai ka samo min ko nawa ce".

Sa'eed ya yi tsuru-tsuru ya ce"Wallahi tana falo, idan na je shiga ɗakin Daddy sai ta min magana, kuma ma ba kullum yake a buɗe ba".

Sani ya ce"To yanzu ya za ka yi da ni kenan?"

"Haƙuri za ka yi a hankali zan ɗakko maka, ranar da zan zo sai na taho maka da shi".

Ya ce"Shikenan, amma kar ka kawo min ƙasa da dubu goma, yanzu kawo min abinci na rage asara".

Sa'eed ya ce"Innalillahi don Allah ka tafi kar ta fito ta same ka".

"Ba ruwana da abin da zai faru fa, yunwa nake ji, yau na huta siya".

Sa'eed ya shiga ɗakin, ya tarar Hafsa har lokacin suna falon, ya wuce dining ya zuba abincin ya ɗauki ruwa ya fita, ta bi shi da kallo, haka ya saka Sani a gaba yana cin abincin gaban shi sai faɗuwa yake yi, shi kuwa Sani hankalinsa kwance yake ci.

 Ya gama ci ya sha ruwa, Sa'eed ya ce"To ka je, zan zo".

Ya miƙa masa wayarsa ya ce"Ka ba ni lambarka to".

Ya ce"Wallahi ban haddace ba, sai dai kai ka ba ni taka".

Sani ya ce"Kawo wayar to".

Sa'eed ya koma ɗaki ya ɗakko wayar a aljihu ya fita, ya miƙa masa yana cewa"Ka saka min taka lambar".

 Hafsa kawai ta ji ba ta yarda da yadda ta ga Sa'eed yana wani ɗari-ɗari ba, yau ɗin ba kallon raini yake yi mata ba, ya fi kama da na tsoro, ga shi yana ta shige da fice, kuma ko a falo ba ya cin abinci sai dining, me yasa yau zai ci a waje? Hakan ne ya sa ta ji tsoron kar fa ko wata maƙarƙashiyar yake ƙulla mata, gara ta leƙa ta gani.

 Ta leƙa daidai lokacin da suka gama musayar lambar, Sa'eed ya mayar da wayar shi aljihu, Sani ya ce"To ka ɗan sumbace ni ko yaya ne kafin ka zo ɗin".

Sa'eed ya ce"Don Allah ka je Sani".

Sani ya ce"Ai kuwa da sake, babu kuɗi babu komai? To sai dai ko dubu uku ce ka shiga ka samo min yanzu nan wallahi, ko kuma ka yi min".

Sa'eed ya ce"To".

 Sun kawo baki za su haɗa kenan suka ji ihun Hafsa da ƙarfi ta ce"Sani!!".

Dukansu suka razana, musamman Sa'eed da yake jin kamar ƙiyamar shi ce ta tsaya.

  Ta ƙarasa inda suke hankali tashe, "Sani me ya kawo ka gidan nan? Me kake nema a gidana? Me ya dawo da kai, me kuke tattaunawa kai da Sa'eed?"

Tambayar da ta yi ne ya ankarar da su ba ta ga abin da suka yi niyyar yi ba, Sa'eed ya sunkuyar da kai ya wuce zai shiga ɗaki, Sani ya ce masa"Ina jiranka, ka kira ni".

 Sa'eed ya shige, Sani ya juya shi ma zai bar gidan, Hafsa ta janyo rigar shi ta juyo da shi ta wanka masa mari iya ƙarfinta, za ta ƙara masa ya kauce, ta dinga ɗuma masa dundu a bayansa.

"Kashe min aure za ka yi? Me ya kawo ka gidana? Me ya haɗa ka da Sa'eed? Da gaske ranar ka tura masa kenan?"

 Ya ƙi magana kuma ya ƙi guduwa sai dukan shi take yi, har ya fara kuka ba mai sauti ba.

Ta zaunar da shi a barandar wajen ta zauna ita ma ta dafe kanta ta fara hawaye, suka yi shiru na ɗan lokaci kafin ta kalle shi ta ce"Sani ni fa uwarka ce, me na yi maka? Me yasa ba ka son kwanciyar hankalina kamar yadda nake fatan ganin hankalinku ya kwanta? Sani me yasa? Na kasa nutsuwa saboda tunanin halin da kake ciki, komai ba ya yi min daɗi, yaushe ma aka haife ka Sani, me kake nema a duniyar nan? Kai yanzu ka ma fi ƙarfin zama a gidan babanka, Innalillahi wa inna ilaihi raji'un".

Sani dai ya yi shiru yana share hawaye.

Ta ce"Don girman Allah Sani kar ka kashe min aure, ba na son sake ganinka a gidan nan, tun da mai gidan ya yi mana wannan gargaɗin, ba na son alaƙarka da ɗan shi don Allah, yanzu me ka zo yi?"

Ya ce"Ba komai".

Ta ce"To kar ka sake zuwa, idan kana son ganina ka kira ni zan je duk inda kake na same ka, kuma duk bayan sati biyu za mu dinga haɗuwa a gidan Umma don Allah ka dinga zuwa".

"To" Shi ne kawai abin da ya ce ya tashi zai tafi.

Ta ce"Sani ka zauna mu yi magana".

Ya dawo ya zauna, yana kallon gefe, ta ce"Mene ne matsalarka a rayuwa? Me yasa ka zaɓi abokai a kan ɗan'uwanka Auwalu? Ba ka ga yadda yake rayuwarsa ba babu ruwan shi da jan magana yana neman halal ɗinsa? Kai me yasa ba za ka yi koyi da shi ba? Su waye abokanka? Sun girmama tunaninka Sani sun cuce ni, kana yin abin da shekarunka ba su kai ba fa, a yanzu Auwalu da Fasila sun samu sassauci kai kawai nake ji".

Ya ce"To ni me na yi?"

Ta ce"Ba ka yi komai ba, amma don Allah ka dawo inda Auwalu yake kwana la dinga kwana, kuma ka nemi sana'ar da za ka yi na sama maka jari, idan kuma za ka bi shi kasuwar shikenan".

Ya ce"Na faɗa miki ina aikin kaji ai".

Ta ce"Hakane, to don Allah ka dinga kwana a wajen Auwalun".

"To".

Ta ce"Don Allah kar ka sake zuwa gidan nan, ka manta abin da ya faru ne? Ba na so ana aibata ka ana cewa kai ne ka koyawa Sa'eed wani abun, ba ruwanka da shi don Allah".

Ya jinjina mata kai alamar ya ji.

Ta tashi ta ce"Tsaya ina zuwa".

Ta shiga ciki, ta haɗo masa kayan ciye-ciye fal leda, ta haɗa da dubu biyar ta ce ya ɗauki biyu ya ba wa Auwalu biyu, a ba wa Fasila ɗaya ko za ta sayi wani abun, ya karɓa zai tafi, ta ce"Babu godiya?"

Bai juyo ba ya ce"An gode".

Ya saka ƙafa ya fice daga gidan.

 Da ta koma ta tarar da Sa'eed yana cin abinci, hakan ya tabbatar mata ɗazu Sani ya kai wa abinci, to a kan me?

 Hadiza ta ce"Ya na ga duk kin canza? Me yake faruwa?"

Hafsa ta ce"Sani ne fa ya zo, ashe suna tare da Sa'eed a waje".

Da mamaki ta ce"Tare da Sa'eed? Kuma bai shigo ya gaishe ki ba? Har yanzu yana nan da iskancinsa kenan, don dai ba za a ce miskilanci ba wallahi, oh Hafsa ke kuma Sani ne zakkar ɗakinki".

 Hafsa ta ce"Kuma Usman ya hana shi zuwa gidan nan, yanzu idan ya ji sai mu samu matsala da shi".

Hadiza ta ce"Ba za a samu ba in sha Allah, sai ki yi shiru da bakinki idan kuma ji ki ba shi haƙuri, amma Sani sai addu'a ga, sai kin dage da faɗawa Allah, ba za ki iya ba, ba ya ji, zuciyarsa ba me..." Sai kuma ta kasa ƙarasawa.

 Sai wajen la'asar ta bar gidan, tana ta ba ta shawarwari a kan yaranta da ma na Usman ɗin, abu ɗaya ne yake ba wa Hafsa mamaki, yadda ta ji wai Sa'eed yana da waya, kenan Usman bai ƙwace ba?

 Da ya dawo tana ta fargaba a zatonta ko Sa'eed zai sanar da shi zuwan Sani, amma sai ta ga shiru Sa'eed ma kamar a tsorace yake, kuma haka ɗin ne, don shi ma zato yake yi za ta sanar da shi Sa'eed ya zo wajen shi, shi yasa ya gargadi Humy sosai a kan kar ta faɗa ko Hafsa ta faɗa ta ce ƙarya ne, sai ga shi ma ta yi shiru ba ta faɗa ba.

 Amma da suka zo bacci sai take ta tunanin ta yi masa maganar me yasa bai karɓe wayar shi ba ko ta rabu da shi? Ta dai daure zuciyarta ta ce"Beb".

Yana shafa kanta ya ce"Yes Beb".

"A waccen ranar na yi zaton za ka karɓe wayar Sa'eed gabaɗaya".

Ya ce"E ai na karɓa ɗin, wani abu ya faru ne?"

Ta ce"Anya kuwa? Na ga fa yau kamar na gan shi fa waya, ya kamata ka bincike shi".

 Ya yi shiru gaban shi yana faɗuwa, idan bai manta ba Hafsa ce ta fara faɗa masa ta ga Sa'eed yana kallon BF, bai yarda ba, sai ga shi a waccen ranar da kanshi ya gani, shi yasa yanzu yake tunanin anya zai yi musu da ita kuwa? 

Shi Usman irin mutanen nan ne wanda ba sa son laifin yaransu, idan ma sun yarda sun yi laifin to ba sa so kowa ya ji, ko da faɗa za su yi musu sai sun keɓe, kuma a gaban mutane ko me za a yi zai yi wuya su yarda da laifin yaransu, ba don ba su yarda sun yi laifin ba, amma a bayan idon mutane za su iya yi musu faɗa, da hukunci ma idan ta kama.

"Hafsa ba na tunanin ya san inda na ajiye wayar nan ballantana ma ya ɗauka".

Ya sauke kanta da yake cinyarsa ya sauka daga gadon, ya fara bincike a ɗakin, sai ga shi ya fito da wayar, ya nuna mata ya ce"Kin gani ko? Bai ɗauka ba, ƙila dai Idonki gizo ya yi miki".

 Ta ce"Amma fa Beb ba kai kaɗai ba ne wanda za ka iya siya masa waya, ko babar shi ya saka za ta iya siya masa, tun da ina ga ba ka faɗa mata abin da ya faru ba ko?"

Ya ɗan yi shiru kafin ta ce"E ban faɗa mata ba, amma ita ma ba na jin za ta siya masa waya ba tare da sanina ba, duk abin da za ta yi tana shawara da ni fa".

Kishi ya bugi zuciyar Hafsa, ta ce"Inyee, tun da ga ubanta ko mijinta ai dole ta yi shawara da kai".

Ya yi guntun murmushi ya ce"Oh Beb! Indai kishi ne..."

"Ka ga ni fa ba abin da za ka ce min".

Ya ce"In sha Allah babu wata damuwa, gizo abun ya yi miki ba waya ba ce".

Ta ce"Allah Ya sa, kuma Allah Ya shirya mana su".

"Ameen Ya Allah".

Suka shiga wata firar, amma inda ta lura za ta ga duk ba shi da nutsuwa.

Sai da ta yi bacci ya tashi ya lallaɓa ya tafi ɗakin Sa'eed, Allah Ya taimaki Sa'eed ya gana kallace-kallacenshi ya yi bacci, Usman ya tura ƙofar ya ji a rufe, ya leƙa ya gan shi yana bacci, ya fara nocking, amma dayake Sa'eed ɗin yana da nauyin bacci bai ji ba har sai da Hafsa ta farka, ta duba ta ga ba ya nan, ta leƙa a hankali ta ga a ƙofar ɗakin Sa'eed yake, sai da gabata ta faɗi, don a zatonta ko ya sake kama shi ne, ta koma ta kwanta duk ta kasa nutsuwa.

 Sa'eed ya farka ya buɗe masa, ya shiga ya riƙe ƙugu yana rarraba ido, Sa'eed sai ya sha jinin jikinsa ya ce"Daddy".

Usman ya ce"Sa'eed ɗakko min wayarka".

Gaban shi ya faɗi ya ce"Daddy waya kuma? Ba ka karɓa ba?"

"Wacce ka samu daga baya nake nufi, ba wacce na siya maka ba".

Cikin Sa'eed ya ɗori ruwa, ya ce"Daddy wallahi ban samu wata wayar ba".

Usman ya ce"Ka samu, ka ɗakko min kawai, wacce ta ba ka ce ta faɗa min, don haka ka ɗakko min".

Yana jin haka sai ya saddaƙar, a tunaninsa babarsu ce ta faɗa masa ta ba shi waya, kamar zai yi kuka ya ɗakko wayar, saboda yana fargabar ya ga ya sake samun vedios ɗin nan.

 Tsakanin shi da Usman ɗin ba a san wanda zuciyarsa ta fi bugu ba, shi Usman na fargabar yadda aka yi Sa'eed ya munafurce shi ya samu wata wayar yake riƙewa ba tare da sanin shi ba, shi kuma Sa'eed na abin da zai gani ne.

 Ya miƙa masa wayar yana jin kamar ya zura da gudu.

Ya karɓa, ya zauna a bakin katifar, Sa'eed ya durƙusa a gaban shi yana jiran hukunci, ji yake kamar ya yi tsuntsuwa ya bar gidan, ya san yau babu mai ceton shi sai Allah.

Babu ma password a wayar saboda ya san babu ma wanda zai gani ballantana ya ɗaukar masa, Usman yana juya wayar ya ce"Wane ne ya siya maka waya?"

 Ya sunkuyar da kai ya ce"Mommy ce".

Ya jinjina kai, "Ok kenan ita saboda ta haife ka shi yasa ta samu lasisin tsara maka yadda za ka yi ita kaɗai ba tare da shawarata ba ko? Kai ne ka ce ta siya maka tun da na ƙwace waccen kenan?"

Ya girgiza kai ya ce"A'a"

 Ya fara shiga cikin wayar, ya yi mamakin ganin whatsApp, ya shiga, ya ga da lamba ɗaya yake chatting, tun da ya ga Mom ya san Hadiza ce, ransa ya ɓaci da ya ga irin chatting ɗin da suke yi, duk sirrin gidansa ne take tambayar shi yana faɗa mata komai, don lalacewa har hoton store ya tura mata, wai tana son ganin cefanen da yake yi musu, sannan ya ga sanda ta jaddada masa ya dinga zuba gishiri a abinci, tausayin Hafsa ya kama shi, da ya tuna har ƙararta ya kai a kan haka, yanzu kam ya yarda ba haka kawai ta dake shi ba dole akwai dalili.

 Ya ce"Kenan Sa'eed gulma ka fara yi ko? Ka ɗauki sirrin gidana kana fitar da shi waje, sannan ta haɗa maka sharrin da za ka dinga yi wa matata ko? Ashe kai ne kake lalata abinci? Me take koya maka kenan?"

"Sorry" Ya faɗa yana fashewa da kuka, amma ba kukan wannan yake ba, kuka yake yi na sanin dole sai ya shiga gallery ɗinsa, Wanda ya san abun ba zai yi masa daɗi ba.

 Usman ya ce"Lallai mata ba su da hankali, tana waje tana kishi da matata? To idan na ƙi dawo da ita fa ya za ta yi?"

Sa'eed dai kan shi a ƙasa yana ta kuka.

 Usman ya fita daga whatsApp ɗin, ya duba contact ya ga lambarta ce kawai.

Ya shiga gallery, ai kuwa da wannan munanan abun ya fara tozali, zuciyarsa ta buga, ya ajiye wayar ya fara karanto Innalillahi wa inna ilaihi raji'un.

Sa'eed ya tsananta kukansa "Sorry, ba zan sake ba".

Ya dage ya fesa  masa mari ya ce"Kensn ka ci gaba? Wannan karon kuma wane ne ya tura maka?"

"Ba kowa, don Allah ka yi haƙuri".

Ya daka masa tsawa "Ba za ka faɗa min ba? Waye ya tura maka?" Hafsa da ta jiyo maganar ta tashi zaune tana raba ido, tsoronta ɗaya kar dai a ce zuwan da Sani ya yi ne ya tura masa wani abun.

Ya dinga marin shi amma ya ƙi faɗa, ya fita daga ɗakin ya shiga ɗakinsa a fusace, ya kunna globe, ya buɗe wardrobe ya fara zubo da kaya, belt ya ɗauka ya fita da sauri, Hafsa ta bi shi hankali tashe "Beb lafiya mene ne? Me ya yi maka?"

Ya yi banza da ita ya shiga ɗakin ya fara zabga masa belt ɗin, Sa'eed ya dinga ihu yana ba shi haƙuri.

"Wane ne yake tura maka? Idan ba ka faɗa min ba kwana zan yi ina dukanka, wane ne ya tura maka?"

"Wallahi downloading nake yi".

Ya faɗa da ya ji wuya.

Hafsa ta sauke wata wawuyar ajiyar zuciya, saboda hankalinta ya tashi, tsoronta ɗaya kar ya ambaci sunan Sani.

Duk da ya faɗa bai daina dukan shi ba.

"Downloading? Kai har ka san inda za ka samu wannan munanan vedios ɗin? Uban waye ya ko maka? Tun farko ma wane ne ya faɗa maka akwai wannan abun a duniya?"

"Babu kowa". Ya faɗa yana sake maƙalewa a jikin bango kamar zai shige ciki.

Hafsa ma kamar za ta yi kuka ta ce"Ka yi haƙuri ka bar shi haka, ka fasa masa jiki fa".

"Wallahi ko za a kwana ina dukan shi sai ya faɗa min wanda ya fara faɗa masa akwai wannan abun a duniya, ai is too young for that, shekarunsa ba su kai ba!"

Hafsa ta ce"Na sani z amma ka yi haƙuri, dukan ya yi yawa, ba shi ne magani ba, ka bar shi haka".

Ta karɓe belt ɗin sai kuwa ya yi kan shi ya danƙo shi, "Za ka faɗa min ko na kashe ka na huta?"

Sa'eed ya firgice yana kuka da faɗin "Aunty don Allah ki ba shi haƙuri wallahi na daina".

Hafsa ta matsa ta riƙe hannun shi "Usman Please ya isa haka, idan ka zaunar da shi a tsanake zai faɗa maka".

Ta janye shi ta raba su da ƙyar, Usman ya fice daga ɗakin, ta yi zaton ma ya haƙura ne zai koma ɗaki, ashe kitchen ya yi ya ɗakko wuƙa, sai ga shi ya faɗo ɗakin kamar an jeho shi, ita kanta sai da hankalinta ya tashi, ta taho za ta tare shi ya fara zare mata ido "Kar ki ce za ki taɓa ni, wallahi gara na san ya mutu da dai ya zama haka, tun da ba zai faɗa min ba gara na kashe ki kowa ya huta".

Sa'eed da ya ga mutuwa kusa, da sauri ya ce"A school ne, abokina ne Al'ameen, shi ne ya faɗa min ana yi, sai ya nuna min a wayarsa, kuma shi ne ya ce na sa ka siya min waya, amma wallahi ba zan sake ba".

Ya jefar da wuƙar jikinsa ya yi sanyi, ya ce"Da gaske? A makaranta? Ina malaman!?" Ya ƙarasa a tsawace

Ya juyo a rikice ya ce"Hafsa! A makaranta fa, a makaranta yara suke zuwa da waya suke wannan firar? Ina malamai suke ne? Ba mun kai musu amanar yaranmu ba ne, na zaɓi makarantar ne saboda babu yaran irin waccen unguwannin a ciki, to kenan ba sai su kaɗai ba ne za su iya sanin wannan da ƙuruciyarsu?"

Hafsa ta sauke numfashi ta ce"Usman, ita tarbiyya ta Allah ce fa, yaran talakawa nawa ne suka tashi da tarbiyya suka girma a cikinta? Yaran masu hali nawa ne suka lalace?  Ina tunanin wanna ya isa ya saka ka daina zargin yaranmu na Ghetto eriya ko? Zamani ya canza, ko kana kula da yaro sai ka haɗa da addu'a, ba sai yaro ya rasa wani abu ba ne zai lalata, gata ka yana lalata yaro, wani kuma ƙaddara ce kawai, ka yi haƙuri ka ɗauka kawai shi ne zakkar da aka ce ana fitarwa a kowane gida, wannan shi ne zakkarka kamar yadda Sani yake zakkata".

Ya jinjina kai ransa a matuƙar ɓace ya ce"Akwai saka hannun uwar shi da ta ba shi waya bayan na ƙwace, ita ma wallahi ba zan barta ba, na fasa auren nata, kuma na raba ta da yaran, sai na ga yadda za ta yi".

Yana nuna Sa'eed ya ce"Gobe tare za mu je makaranta, kuma ka sani ka yi zuwa na ƙarshe kenan, zan cire ka daga makarantar ka zauna a gida tun da ba ka son karatun! Sai a sallami Nafi da mai gadi kai ka dinga aikin komai".

Daga haka ya fice daga ɗakin, Hafsa ta ɗauki wuƙar ta mayar kitchen, ta dawo ta ɗauki belt ɗin ta fita, ta same shi a bakin gado ya riƙe kansa, ta fita ta kawo masa ruwa, ya karɓa ya sha, ta ajiye kofin ta ce"Don Allah ka yi haƙuri, abun da ciwo, to da ka ga ina tada hankalina a kan yarana wallahi duka wannan nake jin tsoro, kana tare da shi ma bai rasa komai ba ga abin da ya faru, ballantana ni da ba na kusa da su, kullum cikin zulumi nake da son sanin halin da suke ciki".

Ya sauke numfashi ya ce"Na gane yanzu, na yi miki uzuri".

 Su ukun duk bacci rabi da rabi suka yi, Usman ya ƙosa gari ya waye ya je makarantar ya ji waye uban Al'ameen sannan ya tuhumi malaman makarantar duka.

  Washegari Sa'eed ya tashi da zazzaɓi, fuskar shi duk ta kumbura da marin da ya dinga yi masa, wasu wuraren a jikinsa ya fashe, yana zaune a ɗakinsa yana kuka, idan ya kalli jikinsa sai ya sake rushewa da kuka, tun da aka haife shi ba a taɓa yi masa duka irin wannan ba, a baya mahaifiyarsu tana dukansu, shi ma kaɗan dai ba ma da bulala ba, sai dai irin dukan nan da idan uwa ta gaji da bari-bari ta make yaro, shi kuwa Usman bai taɓa dukansa ba sai yanzu silar kama shi da vedion nan, don haka ya yi nadama sosai, suka hallara a dining amma shiru Sa'eed bai fito ba, Usman ya ɗaga murya yana kiran shi, amma yana ji ya ƙi fitowa, ya tashi ya je ɗakin nasa, yana zaune babu riga a jikinsa, jikin duk shatin duka wani wajen da ciwo, tausayin shi ya kama Usman, amma ya dake bai nuna ba, ya ce"Kai kana ji ina kiranka shi ne ka rabu da ni?"

 Cikin kuka ya ce"Daddy ba ni da lafiya".

"Allah Ya sawaƙe, ka fito mu ci abinci sai ka sha magani".

"Ba na jin yunwa, Daddy don Allah ka yi haƙuri".

Ya ɓata rai ya ce"No! Tashi mu je".

"Ni ka ƙyale ni".

Usman ya daka masa tsawa "Ka tashi! Don ka ga ina lallaɓaka ka manta a cikin laifi kake? Ka tashi ko sai na ƙara maka dukan?"

Ya tashi da sauri ya fita, Humy tana ganin shi ta ce"Ya Sa'eed lafiya? Me ya faru da kai?"

Mugun kallon da Usman ya yi mata ne ya sa ta shiga taitayinta, ta yi shiru, Sa'eed ya zauna yana ta karkarwar zazzaɓi, Usman da kan shi ya haɗa masa shayi ya ba shi, bayan sun karya ya ba shi magani, ya yi masa allura ya ce ya yi wanka, sannan ya ba shi lokaci ya yi bacci awa biyu, ƙarfe goma ya tashe shi, ya saka shi a gaba suka tafi makarantar, zuciyar Sa'eed sai bugawa take, yana ganin an zo makarantar ya fara share hawaye.

 Suka shiga, kai tsaye suka zarce ofishin shugaban makarantar, ya tare su har jikinsa yana rawa yana ta washe baki ya Usman wajen zama, Usman ya kalli kujerar ya ce"Bawan Allah ba zama ne ya kawo ni ba".

Principal ya sha jinin jikinsa ya ce"To Alhaji lafiya?"

Usman ya ce"Ba lafiya ba".

Ya kwashe komai ya faɗa masa, nan take gumi ya fara karyo masa, ya ɗora da faɗin "Me kuke yi? Mun kawo muku amanar yaranmu ne ba wai ita karatu za ku koya musu ba a ƙa'aida, yaushe aka daina bag inspection a makarantun yara? Silar makarantarka ana so a lalata min tunanin yarona, to wallahi ba zai yiwu ba, sai na yi shari'a da ku duka".

Principal hankalin shi ya tashi, "Innalillahi wa inna ilaihi raji'un! Ka yi haƙuri Alhaji wallahi tsautsayi ne, muna yin iya yinmu a kan yaranku, kuma shi yaron za mu kore shi daga makarantar in sha Allah".

"Ka je ka fito min da yaron sannan daga yau na cire yarana daga makarantar nan, bayan shi akwai ƙanwarsa Aisha Usman ku cire su a lissafin ɗaliɓanku, idan ba ku yi wasa ba ma sai na saka an rufe makarantar nan taku".

Principal ya ce"Ba za a yi haka ba, ka yi haƙuri don Allah ina zuwa".

Ya fita, babu jimawa sai ga shi ya dawo tare da Al'ameen da wasu malaman guda biyu, don ya faɗa musu halin da ake ciki, su ma haƙurin dai suka dinga ba shi, Usman ya kalli Al'ameen ya ce"Ok kai ne tantirin kenan ko? Kai ne me lalata yaran mutane ko? To ku kira min uban shi da shi zan yi magana, idan ba haka ba zan iya illata yaron nan".

 Duk suka ruɗe suna ta ba shi haƙuri, suka tambayi Al'ameen lambar baban shi, ya ce ba shi da ita sai ta babar shi, ya saka musu suka kira ta suka ce maza ta zo ana nemanta a makarantar su Al'ameen cikin gaggawa, aka ce a ɗakko jakar shi daga aji, ana dubawa sai ga waya ya zo da ita a ranar, aka duba waya aka ga tabbas ga BF nan, su kansu malaman sun girgiza da lamarin, babu jimawa maman Al'ameen ta zo makarantar, da aka faɗa mata abin da ya faru ɗora hannu ta yi a ka ta fara kuka, sai da aka rarrashe ta, sannan ta tsagaita, ta zube a gaban Usman da yake ta kumfar bakin sai ya yi shari'a da ɗanta, ta dinga kuka tana ba shi haƙuri, da ƙyar ya haƙura aka yi sulhu, aka tabbatar da an raba su babu Sa'eed babu Al'ameen, ta ce ta yarda, shi ma Al'ameen ɗin yana ta kuka, ya ce ya yarda, aka ce ko a hanya suka sake haɗuwa da Sa'eed ya nuna ya san shi sai ya ga abin da zai biyo baya, ya ce ya yarda, Sa'eed yana so ya faɗi maganar vedion shi da aka ce an yi, don a saka a goge shi amma yana jin tsoron baban shi ya san ya aikata wannan abun, vedio kawai ya san yana kallo ya yi masa haka har da ɗakko wuƙa zai yanka shi, idan ya san har Al'ameen ɗin ya yi lalata da shi kuma ya zai yi? Me zai yi masa? Don haka ya ja bakinsa ya yi shiru, yana ji yana gani har aka gama case ɗin.

Kuskure ɗaya da aka yi shi ne rashin faɗaɗa case ɗin, tun da aka tambayi maman Al'ameen ta san yana riƙe waya ta ce ta sani, shikenan aka ɗora alhakin komai a kanta, na cewar ta ba shi waya kuma ba ta kula da abin da yake yi a cikinta, ta ɗauki laifinta ta dinga ba da haƙuri, haka aka bar case ɗin, Principal ya ce ya kori Al'ameen daga makarantar shi, Usman kuma ya tabbatar musu da ya cire yaransa.

Suka koma gida Usman yana jin dama-dama a zuciyarsa, da ya ajiye Sa'eed wayar shi ya ɗauka kai tsaye ya tafi gidan su maman su, sai da ya je ƙofar gidan ya kira ta ya ce yana ƙofar gida, ta tashi tana rawar jiki har da gyara fuskarka ta canza kaya ta fito, sai dai ganin shi fuska babu annuri ya sa ta rage zakwaɗinta, ta ƙarasa ta yi masa sallama "First love good morning, dama ba mu yi waya ba yau, ashe gaisuwar ido da ido za mu yi, to ya kake?"

Ya ce"Ban sani ba! Hadiza me yasa kika ɗauki waya kika bawa yaron nan Sa'eed ba tare da sani na ba?"

Gabanta ya faɗi amma ta maze ta ce"Waya kuma? Ni ce na ba shi waya?"

Ya ɗakko wayar daga aljihunsa ya ce"Kin ga kar ki raina min hankali mana, uban waye ya ba shi wayar nan?"

Ta haɗiyi yawu mai tauri kafin ta ce"To Love laifi ne idan na ba shi ba ka sani ba?"

"Kin san dalilin karɓe waccen ne!?" Ya yi maganar cikin tsawa.

Ta ce"Na sani mana, ba gulma matarka ta haɗa masa ba?"

Ya ce"Ok haka ya faɗa miki kenan, ko kuma haka kuma tsara za ki faɗa min, to na san abin da ya sa kika ba shi, domin na duba chart ɗinku, na kuma gane hatta abincin gidana ke ce kike lalata shi, to Hadiza ki sani kanki kika cuta a ƙoƙarin cutar matata, kanki kika rusa ƙafafunki kike sarewa".

A tsorace ta ce"Kamar ya?" Domin ita duk a zatonta zai ce ya faɗa aurenta ne.

Ya miƙa mata wayar ya ce"Ki shiga gallery ki kalli abin da ɗanki yake downloading yana kalla a duk daren duniyar nan!".

 Ta karɓa gabanta yana faɗuwa, tana shiga galleryn kuwa ta saki wayar ta faɗi, ta dage ƙirji ta ce"Innalillahi wa inna ilaihi raji'un! Love da gaske wai Sa'eed ya ga duk wannan?"

"Ke kin ga kar ki sake ce min wani Love, auren ma na fasa, idan kin samu miji ki yi aurenki kawai, ba zan iya aurenki ba, tun da dai har za ki dinga kishi da matata tun kina waje, ki sani ba wai ba na son Hafsa ba ne, zan aure ki ne saboda tausayi yaran, zan so su kasance a tare da ke saboda walwalarsu, amma tun da aka yi haka na fasa saboda na gano ba kyo da wani amfani a tare da su".

Daga haka ya shiga motarsa ya ja ya tafi ya bar ta da bugun zuciya, tare da tashin hankali mai tsanani, ta ɗauki wayar ta shiga gida da gudu, kai tsaye ɗakinta ta shiga, tana fashewa da kuka, babu abin da ya zo ranta sai ƙudurin komawa gidan Usman duk runtsi, saboda ita kai tsaye Hafsa ta ɗorawa laifi, tun da a ganinta idan tana kula da su ai za ta gane kafin abun ya yi nisa, rayawa take yi kawai ƙila ma Usman da Hafsa ne suke romantic a gaban yaran shi yasa har suka saka ɗanta a wannan halin, wani baƙin kishin Hafsa ya turnuƙe ta, a yanzu ji take kawai ita ce damuwarta ta gidan duniya, kuma ko tsafi take yi ba asiri ba sai ta koma gidan Usman.

 Daga nan wajen aiki ya tafi, Sa'eed ya wuni a ɗaki, abinci ma Humy ce ta kai masa ɗakin, nadama duk ta rufe shi, ita ma Hafsa jikinta duk ya yi sanyi, a yanzu sai take jin kunyar ma yaran su san ɗaki ɗaya suke kwana da ubansu, tun da dai shi yaron ya san abin da yake faruwa, don haka ta yanke ta daina shiga ɗakin Usman da wuri har sai sun je sun kwanta, sannan da asuba za ta dinga barin ɗakin, at least dai kar ma ya gan su ballantana ya yi tunanin za su kusanci juna ne, lamarin ya tsorata ta sosai, ta ɗauki waya bayan la'asar ta kira Hindatu domin ta ji lafiyar yaranta.

Hindatu tana ɗagawa ta ce"Hafsa dama ai dole zan kira ki idan ma ba ki kira ni ba".

Gaban Hafsa ya faɗi ta ce"Lafiya? Don Allah me ya faru? Wani abin ne ya samu yaran?"

Hindatu ta ce"Rigima ce ta ɓalle a unguwar gagaruma silar Fasila, yanzu haka ma an tafi ɗakko police".

Hafsa ta dafe ƙirjinta ta ce"Innalillahi wa inna ilaihi raji'un, don girman Allah Hindatu ki yi gaggawar sanar da ni, me ya faru da Fasilar?"

"To Allah dai masani, amma ina so ki yi min izini na saka ta cire wando ta na duba ta na ga lafiyar mutuncinta".

Hafsa ta saki wayar ta sulale a kujera, ta lura Hindatu so take ta kashe ta shiyasa take yi mata kwana-kwana, ta kwanta tana fitar da numfashi, Hindatu tana ta hello, hello, ta kashe ta sake kira.

"Innalillahi wa inna ilaihi raji'un! Allahumma ajirni fi musibati wa aklifli khairan min ha, Allahumma la sahla, illa ma ja'altahu sahla, wa anta taj'alul hazna, iza shi'ita sahla". Ta faɗa kafin ta samu ƙwarin gwiwar ɗaukar wayar

"Hindatu mene ne ya faru da 'yata? Don Allah kar ki ɓoye min".

"'Yarki fa ga ta nan ƙalai a kusa da ni, wata yarinya ce nan maƙotanmu wai amarya ce da Fasila tana yawan shiga gidanta".

Hafsa ta ce"E ina da labarinta".

"Yawwa to ita ce ɗazu ta shigo gidan a haukace, Fasila ta dawo daga talla kenan tana cin abinci, matar nan ko sallama babu ta rufe ta da duka tana zaginta da iyayenta, aka tambaye ta dalili ta ƙi faɗa, ni ma na shiga na yi mata lilis, har na fasa mata baki, shi ne maƙota suka taru a gidan, ƙarshe dai ki ji kanun zancen wai wata maƙociyar tamu ce fira ta yi daɗi take faɗawa ita amaryar ta saka ido a kan mijinta da Fasila, wai ta taɓa kama su, shi mijin tsirara Fasila kuma a cikin gidan da alamun rashin gaskiya, shi ne ita kuma ta tashi hankalinta ta zo ta samu Fasila da dukan nan, yanzu dai shi mijin amaryar ya ce sharri aka yi masa, don haka sai ya yi ƙarar wannan matar da ta ba da labarin, ya tafi ya kwaso 'yan sanda, ita kuma Fasila ta yi min rantsuwar bai yi mata komai ba, amma dai ya taɓa nuna mata abun cinikin wandonsa ya tambaye ta mene ne".

Hafsa ta dinga salati tuni hawaye ya wanke mata fuska, ta ce"Hindatu Fasila 'yarki ce, ki duba ta ko a kai ta asibiti a duba ta, Innalillahi wa inna ilaihi raji'un".

Ta kashe wayar ta ajiye, ta zabga tagumi tana tunanin me tarbiyya ta zama a wannan zamanin ne?

 Hindatu ta duba Fasila ta ga normal, to dama an ce idan ba ka iya kama ɓarawo ba ɓarawo sai ya kama ka, ƙarshe dai wannan matar da ta faɗi maganar da ita abun ya ɓare, domin kowa ya yarda bai yi wa Fasila komai ba, kuma na take matar tashi ta yarda da shi har tana ba shi haƙuri, aka tattara rashin gaskiya aka bawa wannan mata, mijinta kuma ya fusata ya sake ta saki ɗaya, shi ma mijin amarya da ƙyar ya yafe mata, a cewarsa ta yi masa ƙazafi mai girma.

 A ranar da ƙyar Hafsa ta runtsa duk da ta ji Fasila tana lafiya, amma iya wannan abin da ta gani ma ai an cuce ta, haka ta wuni a sanyaye, da Usman ya tambaye ta ta ce babu komai, bacci kaɗan suka yi dukansu gidan idan ka cire Humy, shi Usman tunaninsa kawai wace makarantar zai mayar da yaran? Wacce yake da tabbacin babu yara irin su Al'ameen, ita kuma Hafsa makomar yaranta take tunani, yayin da Sa'eed ya kwana yana juyi saboda sha'awar kallon vedios ɗinsa da ta addabe shi.

 Washegari Sani ya yanke zai je gidan su Sa'eed saboda ya ji shiru bai kira shi ba, kuma bai je ba kamar yadda suka yi alƙawai, don haka sai ya je gidan, sai dai duk abin da zai faru ya faru.

 Garus da Sadi ne tsaye a titi sun saka Sani a tsakiya.

"Ka faɗa masa indai bai zo a cikin satin nan ba to za a turawa baban shi vedion".

Sadi ya ce"Kuma da za ka kwantar da kai ka karɓi wayar babarka ka ce mata kallo za ka yi, sai ka kwafi wayar baban nashi idan ya tabbatar muna da lambar sai ya fi ba wa abun muhimmanci".

Sani ya ce"To zan gwada".

 Garus ya ce"Sani idan yaron nan ya zama ɗan hannu na yi maka alƙawarin haɗa ka da wani mutumin da za ka samu alkhairi a tare da shi".

Sani ya yi murmushi, suka tare masa adaidaitasahu ya shiga ya tafi suna ɗaga masa hannu.

 Yana shiga gidan ya ci karo da motar Usman, tabbacin yana nan, ya ɗan ji ɗar saboda ya san zai yi wuya ya bar shi su keɓe da Sa'eed, ga shi babar shi tana ta gargaɗinda a kan zuwa gidan, kuma ya sani duk saboda mijinta ne, amma tun da ya riga ya zo dole sai ya shiga, sai dai a yi wacce za a yi.

Usman yana falo tare da yara, yayin da Hafsa take ɗakinta tana bacci, Sani ya shigo da sallama, ƙirjin Sa'eed ya fara bugawa kamar zai tashi ya fita da gudu, Usman ya cika da mamakin ganin shi, ya haɗe rai ya ce"Kai lafiya? Me ya kawo ka gidan nan?"

Ya ɓata rai "Wajen babata na zo".

Usman ya jinjina kai ran shi a ɓace.

Sani ya ja ya tsaya, ya so ya yi wa Sa'eed magana da ido amma ya ƙi kallon shi.

"Ai ka san ɗakin nata ka wuce". Cewar Usman yana ganin laifin Hafsa ne, zai saka doka ta karya ta.

 Sani ya wuce ɗakin, ya tura ya shiga Usman ya bi bayan shi da harara, Sa'eed ya tashi yana muzurai ya ce"Cikina ya murɗa bari na shiga toilet".

 Ya shige ɗakinsa Usman ya bi shi da kallon tuhuma.

Sani ya tsaya yana kallon Hafsa tana bacci, bai san ma me ya shigo da shi ba, kawai Usman ya karya masa budget, can dai ya hango wayarta a kusa da ita, ya tuna zai samu lambar Usman a ciki, ya kai hannu a hankali ya ɗauka, dai dai akwai password, ya fara tunanin yadda zai yi, can dabara ta faɗo masa, ya ɗauki yatsansa zai ɗora ya buɗe, ai kuwa ta farka, a zatonta ma Usman ne, tun da ta san dai kaf gidan babu mai taɓa ta sai shi, kawai sai ta ga Sani, sai da gabanta ya faɗi, ta zabura ta tashi zaune tana "Innalillahi wa inna ilaihi raji'un! Sani lafiya? Me ya kawo ka gidan nan? Me za ka yi min Sani?"

Ya koma gefe yana turo baki irin na yara marasa kunya, Hafsa ta ƙanƙance ido ta ce"Sani ina tambayarka me ya kawo ka gidana?"

Ya haɗe rai ya ce"Wai a haifi mutum kuma a dinga gudunsa, tab!" Ya juya kai gefe.

Ta sharara masa mari, ya dafe wajen ya fara kuka.

Ita ma sai ta fara hawayen "Sani ba gudunku nake yi ba, kare mana mutunci nake yi ni da ku, tun da dai har ya ce ka daina zuwa masa gida to ka daina ɗin don Allah, ina son aurena ina son mijina, bari ka ji na faɗa maka, gidan nan shi ne rufin asirina, ko Usman ya sake ni wallahi ba zan koma gidan ubanku ba, sai dai na auri wani, saboda haka ka dawo cikin hayyacinka".

A bazata ta ji ya ce"Ni fa wajen Sa'eed na zo".

Ta zaro ido har tana dafe ƙirji ta ce"Wajen wa? Sani kana da hankali kuwa? Ubanka zai yi maka? Sani fita! Fita daga gidan nan, don Allah kar ka sake zuwa inda nake na yafe!".

 Ya ƙi ko motsi, don idan bai samu ganin Sa'eed ba bai san amsar da zai ba wa manyan shi ba, Hafsa ta saka hijjabi ta damƙo hannunsa tana jan shi ta fito da shi daga ɗakin, kallo ɗaya Usman ya yi musu ya ɗauke kai, ranshi yana ƙara ɓaci, ya ce"Kar ki fita daga ɗakin nan, ba na son pretending, dama can yana zuwa idan ba na nan, kuma kina son hakan".

Ta ce"Haba Usman, wallahi ba zan karya dokar ka da son raina ba, ni kaina ba na son zuwan shi".

"Sa'eed ka tafi, kar ka sake zuwa gidan nan!" Ta faɗa tana hawaye.

Usman yana yi masa mugun kallo ya ce"Gidan auren uwarka ne ba gidan ubanka ba, ita ma a yau idan aka sallame ta za ta bar shi, ka koma gidan ubanka domin da shi ake ado, idan na sake ganin ƙafarka a gidan nan sai na zane ka tass, mara kunyan yaro fitsararre".

Sani ya yi ƙwafa ya fita ya bar gidan, Hafsa ta yi ɗaki da sauri, ya tashi ya bi ta, ya same ta a bakin gado tana kuka, ya ƙarasa ya zauna ya riƙo ta "Beb sorry".

Ta fizge, ya sake riƙo ta "Sorry ban faɗa da niyya ba, na yi ne don ya yi zuciya ya daina zuwa, har ga Allah shi barazana ne ga yarona, kina ganin dai ranar abin da ya faru, ya tura masa vedios, yanzu na samu na yakice masa vedios ɗin shi Sanin ko a wayar shi zai iya sake kunna masa, ba zai yiwu ina girka wani yaro yana warware min ba".

"Ok" Kawai ta ce, ta yi ƙoƙarin matsawa daga jikinsa.

Amma ya ƙi ba ta dama, sai ma ya ɓige da wata sabgar, duk yadda ta so ta ƙi yarda shi ma ya kafe ya ce yana buƙatarta ne, wannan shi ne kuskuren da suka yi, domin kuwa Sani bai tafi ba a tsakar gida ya tsaya, yana shirin tafiya, shi kuma Sa'eed yana leƙensu ta windon ɗakinsa, ganin Sani ya fita, su kuma sun shige ɗakinta, a ransa ya raya ga abin da za su yi, ba lallai su fito yanzu ba, ya fara jin wani yanayi a jikinsa tunawa da vedios ɗin, sha'awa ta taso masa, sai ya fito tsakar gidan, ai kuwa ya hango Sani, kafin ya juya ya koma ciki Sanin ya juyo ya gan shi, ya dawo kuwa da sauri, a dole Sa'eed ya tsaya yana jiran shi.

"Sa'eed ina alƙawarin"

Sa'eed ya ce"Ban samu dama ba, Daddy ya kama ni ina kallon vedion, ya dake ni sosai kuma ya ma cire ni daga school, don haka ni ba zan samu damar zuwa wani waje ba yanzu".

Sani ya ɗan yi jim kafin ya ce"Yanzu ya dake ka idan aka nuna masa vedio fa?"

Sa'eed ya ce"Don ku yi haƙuri, ni zan ba ka kuɗi ma idan kana so".

Sani ya ce"Alhamdulillah! Nawa za ka ban?"

"Duk yadda ya samu, amma wallahi zan baka".

Sani ya ce"Yaushe? Kar ya wuce gobe".

Sa'eed ya ce"A'a ba gobe ba, saboda ya cire ni daga makaranta kuma ban da dalilin fita, sai komai ya zama normal zan zo unguwar su Al'ameen, ka ga yanzu ya karɓe wayata".

Sani ya ce"To na ba ka sati ɗaya, idan ba ka zo ba zan dawo".

"Na yarda".

Ya shiga falo, Sani kuma ya tafi.

 Sa'eed ɗakinsa ya je ya kwanta, yana so ya biyawa kansa buƙata yana jin tsoron a leƙo a gan shi, haka ya hakura yana tunanin yadda zai yi ya samu kuɗin da zai kai wa Sani, dole dai sata zai yi, yana fatan Allah Ya sa kar a gan shi.

  Tun daga ranar kullum sai ya faki ido ya duba ɗakin Usman amma bai taɓa sa'ar ganin shi a buɗe ba, bayan sati ɗaya aka gama komai aka kai su sabuwar makaranta, bayan ya yi masa gargaɗi sosai, ya ce idan ya sake samun shi da irin haka ya daina karatu har abada, mari zai saka masa a ƙafafunsa ya dawwama a gida.

 Kwana uku da fara zuwan shi makaranta Sani ya zo gidan, amma a ƙofar gida ya same shi yana jiran shi, Sa'eed ya firgice ya fara waige-waige, Humy ta ce"Wai Ya Sa'eed wannan abokinka ne?"

Ya ɓara rai "Ban sani ba, dalla shige gida".

Ta wuce, shi kuma ya ƙarasa wajen Sani, ya ce"Sani ba na ce maka zan zo ba?"

"To ai ba ka zo ba, na gaji da jira na zata ka manta shi ne na zo tuna maka".

Ya ce "Wallahi ban manta ba Sani, ban samu damar daukar kuɗin ba ne, amma dama zan zo".

Sani ya ce"Idan satar kuɗin za ta yi maka wahala ba dole, sai ka yarda a sako vedion, ko kuma ka zo mu je wajen Alhajin".

"A'a zan dakko".

"To yau ne last, gobe ka kawo min, ɗakin da kuka shiga kai da Al'ameen, ya faɗa min ma an raba ku ashe".

Sa'eed ya ce"E, zan kawo goben in sha Allah idan an tashi daga makaranta".

A haka suka rabu da Sani, ya dinga tunanin yadda zai yi ya saci kuɗi.

 Ƙarshe dai tsakar dare ya farka daga bacci, ya tashi ya je ya gwada buɗe ɗakin Usman, ya yi sa'a a buɗe yake, akwai ɗan hasken fitila mai duhu, don haka yana ganin ɗakin, Hafsa tana jikinsa, da wata rigar bacci mara tsayi, pant ɗin jikinta ma ana gani, a haka Sa'eed ya gansu, ya kau da idonsa, ya lallaɓa ya buɗe ya bed side drawer, ya ga kuɗin a ciki, ya kwashe duka ba tare da ya san ko nawa ba ne, ya fita a hankali ya mayar da ƙofa ya rufe, gaban shi sai faɗuwa yake yi, bai daina fargaba ba har sai da ya dawo daga makaranta ya ɗauki kuɗin nan ya tafi unguwarmu Al'ameen, a cikin adaidaitasahu ya ƙirga kuɗin, dubu hamsin ne cif, ya zafi dubu biyar, zai kai wa Sani arba'in da biyar.

 Bai sha wahalar gane shagon ba, ya samu Sadi a can, ya yi masa bayanin Sani yake nema, shi ya kira masa shi a waya, ya ce"Sa'eed ko?"

Ya jinjina masa kai.

"Ka shiga ɗakin, ka san unguwar nan babu tsaro, kar ma wanda ya sanka ya zo wucewa ya ganka ka samu matsala".

"Ok thanks" Ya shiga ɗakin.

Sadi ya bi bayansa, shi ma ya zauna kusa da Sa'eed ɗin, suna zaune can sai ya fara ɗan taka ƙafar Sa'eed a hankali, ya matar da ƙafar shi ma ya sake matsawa, ya kamo hannunsa yana murzawa, gaban shi ya fara faɗuwa ya ce"Meye haka?"

Sadi ya kalle shi yana narke ido ya ce"Sa'eed ana faɗa maka kai mai kyau ne kuwa? Duk ka gigita Ni tun ranar farko da na ganka, me yasa ka zaɓi yara ƙananu? Da ka gwada ni za ka ji bambancin yaro da babba".

Sa'eed ya kwace hannunsa ya ce"Don Allah ka bari, ni ba ɗan iska ba ne".

Sani ya shigo ɗakin ya zauna ya ce"Sa'eed ka zo?"

Sa'eed ya ce"E, ga kuɗin nan na kawo maka Please ku goge vedion".

Sani ya karɓi kudin ya ƙirga su, ya ce"Ma sha Allah, na gode Sa'eed in sha Allah za a goge".

Hankalinsa gabaɗaya a kan kuɗin suke, Sadi ya ce"Bari na nemo shi ya goge".

Ya fita daga ɗakin, can anjima ya leƙo ya ce"Sani zo ka ban lambar tashi ka ga na rasa ta".

Sani ya fito, Sadi ya ce"Kai wane wawa ne? To wallahi ka faɗa masa akwai wani sharaɗin, don wallahi raina ya biya, dole sai na samu yaron nan a yau".

Sani ya ce"Amma ba mu yi haka da shi ba".

"Ka ci gidanku, ai mazewa za ka yi, ka ce dama sharaɗin sai ya je wajen Alhaji kuma ya ba ka kuɗi tun da ya kawo kuɗin saura wajen Alhajin, sai ka ce amma akwai zaɓi zai iya yarda da ni a maimakon Alhajin na san zai yarda.

Da haka suka yaudari Sa'eed saboda shi burinsa kawai a goge ɗin kuma idan ya ce wajen Alhajin sai ya sake fitowa watarana, tunda yau ma satar fitar ya yi, sannan bai san Alhajin wani iri ba ne, yana ji yana gani ya amince ya da Sadi, ya kusance shi, sannan ya danna wani vedio a wayarsa ya ce ga shi an goge, Garus zai goge na wajen Alhajin, har waya ya yi da Garus ɗin a gaban shi, ya ce masa yanzun nan zai goge shi dama yana gidan, hakan ya sa Sa'eed ya ji dama-dama, ya tafi gida jiki duk a sanyaye, yana fatan shikenan case ɗin ya mutu.

  Usman bai tashi sanin babu kuɗinsa ba sai washegari da safe zai fita da kuɗin, yana duba drawer ya ga watan babu komai, ya ƙwalawa Hafsa kira, ta zo, ya ce"Ke kika canzawa kuɗina na drawer nan waje?"

Ta ce"A'a, ni ban san ma akwai kuɗi a ciki ba".

Ya ce"Ba na son wasa, ɗakko min fita zan yi".

Ta ce"Wallahi Beb da gaske ban ɗauka ba"

Ya haɗe gira "Ban gane ba da, wane ne yake shigo min ɗaki idan ba ke ba? Wane ne zai ɗaukar min dubu hamsin? Ɗakko min Please".

Hankalinta ya fara tashi ta ce"Wallahi ban ɗaukar maka kuɗi ba, ko dai ka manta ba ka shigo da shi gidan ba".

Ranshin ya fara ɓaci ya ce"Kar ki raina min hankali mana, mahaukaci ne ni da zan yi abu ban sani ba? Kawai ki ce min kin ɗauka kin yi amfani da shi, ai ba matsala ba ne, amma ki sani ba na son irin haka, daga yau kar ki sake yi min haka".

Bai ma jira cewarta ba ya fice daga gidan, takaici ya saka ta hawaye.

 Daga nan bai sake maganar ba, Sa'eed hankalinsa ya kwanta tun da an goge vedio, sai dai sha'awa tana yawan damunsa musamman idan ya zo bacci.

  Tsaye take a gaban mudubi sanye cikin abaya mai faɗi, tana rolling ɗin kanta da mayafi, Usman ya shigo ɗakin nata, "Beb ko dai kin yi nauyi ne na zo na fito da ke?"

Ta juya tana murmushi "Yadda nake jin kaina ko tseren gudu za mu yi sai na kere ka".

Ya yi dariya sosai ya ce"A hakan? To bisimillah, indai kin wuce ni wallahi na bar miki wayata" Ya yi maganar yana ɗaga mata wayar tashi.

Ta ce"Hmm, ka tsokane ni son ranka, idan na haihu kai ne za ka dinga rainon ɗan, a bakacin wanda na yi ni kaɗai yana ciki".

"Yanzu ma ba ke kaɗai kika yi ba, ta wani fannin ma na fi ki shan wuya fa".

Ta ce"Ai dama kai ne ma da wuyar".

Ya canza fuska ya ce"Ki yi ɗan kwali da mayafin nan fa, ki nemi hijjabi ko babban mayafi sosai ki saka".

Ta ɓata rai ta ce"Haba dai, ka gan shi fa medium ne, kuma rigar ba ta kama ni ba".

"Wallahi ba za ki fita a haka ba, ba ki san ko da hijjabin ma ni kishin a ga ƙaton cikin nan naki nake yi ba".

Tun da ya rantse ta san dole sai ta canza ɗin za ta je, don haka ta cire ta ɗauki hijjabi ta saka, zuciyarta fess da farinciki, gida zai kai ta, Auwalu da Fasila za su je su gaisa, kamar yadda suke yi duk bayan sati biyu, duk ranar Juma'a Auwalu ba ya yin abinci, Hindatu ta ware masa ranar a matsayin ranar hutu a irin ranar ne suke haɗuwa a gidan Umma su gaisa, hankalinta ya wantannin da suka gabata, Sani ne damuwarta kuma ta saka a ranta ta sallama shi, ta daina sakawa kanta damuwa saboda shi, amma kullum yana cikin addu'arta, tun zuwan da ya yi ta ja shi ta kai shi ƙofar ɗaki bai sake dawowa har tsayin watanni, haka kuma ba su sake haɗuwa da Sa'eed ba, sun rabu da shi, domin dama ƙarya kawai suke yi babu wanda ya yi masa vedio.

 Har ƙofar gida ya kai ta, ya ba ta dubu goma ya ce"Ga wannan ko za ki yi ihsani, ki kula da kanki".

Ta karɓa ta ɗan cije baki ta ce"Na gode".

Ya ce"Ƙalau kike kuwa? Ko ya kike jin ciwo ki faɗa min fa". Ya yi maganar a ɗan rikice, tun da ta shiga watan haihuwarta hankalinsa ba a kwance yake ba, ƙarfin hali kawai yake yi, idan ya fita aiki sai ya yi mata kira goma kafin ya dawo, tsoron shi kar ta fara naƙuda ba ya kusa, duk da ta faɗa masa ba gajeruwar naƙuda take yi ba.

Ta yi dariya ta ce"Na fa fi ka lafiya ma".

Ya ce"Na ga kina cijewa".

"Don Allah ka yi haƙuri, shekaran jiya fa muka je asibitin nan, an faɗa maka ciwon maran da nake ɗan ji is normal, ni ma bai dame ni ba sai kai".

"A'a fa kar ki ga laifina, duk abin da zai taɓa babyna da mamansa ba so nake ba, za ki daɗe ne?"

Ta ce"E gaskiya sai da yamma".

"Ok, ina ga zan kai yaran gidan mamansu idan sun dawo daga school, ko kuma na ce ta je ta ɗauke su".

Wani abu ya daki zuciyar Hafsa, nan take ta canza fuska, sam ba ta taɓa zaton Usman ya koma sun jone da Hadiza ba, a saninta tun lokacin da abun nan ya faru ya ce ya rabu da ita ya fasa aurenta, bayan haka sau uku tana bincika wayar shi ba ta same shi da kula kowa ba, ba ta ma ga lambar First love ɗin ba, lallai namiji sai a barshi.

Ya yi mata kallon tsanaki "Hafsa ba dai kishi ba ko?"

Ta saita kanta ta ce"No, bari na je sai ka dawo".

Ya riƙo hannunta "Please ba na son ɗigon ɓacin ranki, da na san ranki zai ɓaci da ban faɗa ba wallahi, ta takura min sai na kawo mata su, kin san tun da abun nan ya faru ba su sake zuwa gidanta ba, yanzun ma wallahi ƙarata ta kai wajen Hajiya Inna, shi ne ta ce min lallai na kai mata yaranta, ai ba zai yiwu na raba su ba, amma ni ba ni da wata alaƙa da ita".

Ta taɓe baki "Idan ma akwai ni meye nawa? Dama fa ka faɗa min za ka aure ta, so me zai dame ni don kana kula wacce za ka aura?"

"Na fasa ma in sha Allah, daga ke babu ƙari ta wajena, smile".

 Ta ɓata rai za ta fita, ya ƙi sakinta "Wallahi sai kin yi murmushi".

Ya fara leƙa fuskarta yana murmushi, ita ma ta murmusa, sannan ta fita tana jin kishinsa yana taso mata.

 Tana cikin yaranta amma sam ta kasa walwala, saboda hankalinta yana can kan Usman, da tunanin ashe sun cigaba da soyayyarsu. Babu laifi rayuwar Auwalu ta fi da, tsakani da Allah yake siyarwa da Hindatu abinci, kuma tana ta ba shi riba, sannan zai ci abincin, shi yasa bai rasa komai ba, ita kuma Fasila yanzu ta daina talla, saboda tun faruwar wannan lamarin na tona asiri da wannan maƙociyar tasu ta yi, sai unguwar da kewayenta ya ɗauka, aka dinga zancen ana karin gishiri, wasu sun yarda wasu ba su yarda ba, shi yasa kowa ba ya son ganin Fasila ko talla ta kawo gidansa, a ɗan tsukin haka aka dinga nuna ta a unguwar ana faɗin ita ce, ita ba ta ma damu ba, Hindatu ce ba ta ji daɗin abun ba, shi ne ta ce a haƙura da tallan kawai, tun da ita ma yanzu ta fara soya wainar fulawa a cikin gida, kuma ana siya sosai, Fasila tana taimaka mata da daka yaji da 'yan ƙananun abubuwa, kowa ya ga Fasila ya san ta samu canjin rayuwa, har haske ta ƙara saboda samun wanka a kai-akai, Hindatu rayuwarta take yi babu ruwan ta da matan Yunusa, sun so su dinga kishi da ita amma da suka ga ba ta kula haka suka haƙura suke kallonta.

Bayan sallar la'asar ya zo ya ɗauke ta suka tafi, har yaran suka fito suka gaisa, ya amsa fuskarsa da guntun murmushi, shi dama Sani ya tsana a cikin yaran, kuma bai taɓa kawo ta ya gan shi ba, bai taɓa tambayar me yasa babu shi ba, ita ma ba ta taɓa faɗa masa Sani ba ya zuwa gaishe ta ba, ya ciro dubu ɗaiɗai ya ba su ya ce su yi kuɗin mota.

Bayan ta shiga ta ce"Beb ko za mu sauke su?"

"A'a" Ya faɗa yana gimtse fuska.

"Tun da hanyarmu ce, kuma su ma yanzu za su tafi".

Bai kalle ta ba ya ce"Don Allah kar ki ɓara min rai, sai yaushe za ki gane ba na son duk wani abu da zai tuna miki kin yi rayuwar aure da wani ba ni ba? Yanzu ana ɗaukar hanyar zuwa gidan wallahi sai kin tuna, ni kar ki sake yi min haka".

Ba ta sake magana ba, shi ma bai yi ba suka fara tafiya.

"Ina yaran? Ka ɗakko su?"

"A'a, ina ga can ɗin za mu wuce, idan na ɗauke su sai mu wuce mall, kin ce akwai abin da kike son siya".

"Na fasa" Ta faɗa ba tare da ta kalle shi ba.

"Haka fa kika yi girki jiya babu curry ke da kanki kika ce mu ke ko siyo me yasa za ki canza?"

Ta ce"Sai dai idan kai tsaye can ɗin za mu wuce, saboda ba na son abin da zai saka na tuna kana soyayya da wata kuma za ka aure ta".

 Dariya ta ƙwace masa ya ce"Inyee, to sannu Hajiyar kishi".

"Yawwa Alhajin kishi".

 Ya fara yi mata wata firar har suka ƙarasa gida, ya sauke ta ko shiga ciki bai yi ba ya wuce ɗakko su.

 A ƙofar gida ya tsaya ya kira ta, sai ga ta ta fito ta ci uwar kwalliya kamar za ta je gidan biki, ta ƙarasa ta tsaya tana jira ya buɗe mata, ya sauke glass ɗin ya leƙo ya ce"Ina suke? Sauri nake yi".

"Amma dai ka bari mu gaisa ko?"

Ta buɗe motar ta shiga, tana kallon shi da jin kewar shi, sai yanzu ma ta fara son Usman, ta rasa wace ƙaddarar ce tasa ta biyewa sharrin zuciya har ta nemi rabuwa da mijinta, wanda bai rasa komai ba.

"Kallon ya yi yawa Malama". ya faɗa ba ita yake kallo ba kuma

Ta sauke numfashi ta ce"To idan ban kalle ka ba wa zan kalla?"

"Wanda ya kika hanga kika zaɓi rabuwa da ni".

 Ta ce"Ka yi haƙiri don Allah, ba ƙararka na kai ba, na gaji da kewar yaran ne".

Ya ce"Wallahi Hadiza wannan shi ne na ƙarshe, muddin na sake kama ki da laifi makamancin wannan babu ke babu yaran nan duk da ke ce kika haife su, ba zai yiwu ina gini kina rusawa ba, babu ruwanki da matata, babu ruwanki da me gidana yake ciki, tun da dai ke ba kishiyarta ba ce, na haramtawa Sa'eed waya, har sai lokacin da na tabbatar ya mallaki hankalin kansa".

"To amma zan cigaba da kiranka muna yin waya a taka wayar".

"Ok, amma kar ya ji yawa, ki turo su mu tafi". Ya faɗa yana duba wayar shi.

Ta ce"Yanzu ba wata fita da za ka jira mu yi? Na yi maka kwalliya ma ko yabawa ba ka yi".

Ya kalle ta, tabbas ta yi kyau, dama can ba ta rabo da kwalliya, ballantana yanzu da take sana'ar kwalliyar,  ya tsinci kansa da faɗin "Kin yi kyau".

Farinciki ya kama ta "Na gode masoyina".

Ta fita, ya bi bayanta da kallo yana tuna irin rayuwar da suka yi ta farincikin kafin komai ya lalace, Allah ne shaidar shi yana son Hadiza, sai dai ya ƙi wasu halayen nata. Suka dawo da yaran, suka shiga tana yi musu bey-bey, bai ja motar ba sai da ya karɓi ledar hannun Humy ya buɗe, ya ga kayan ciye-ciye ne da kayan kwalliya na Humy, sannan ya ja suka tafi, mall ɗin suka je ya siyawa Hafsa abubuwan da ta ce masa babu, ya siya musu turare suka koma gida.

 Ya tarar da Hafsa zaune a calleta baje a ƙasa tana bushe gyaɗar da Umma ta soya mata tana ci, ya ciro wayarsa ya fara yi mata vedio, ta yi kamar ba ta gan shi ba.

Ya zauna yana cewa "Beb kin san me? Idan na gan ki kin zauna a ƙasan nan ƙafafunki ɗaya ta kalli kudu ɗaya arewa sai ki yi min kyau, shi yasa na ɗauke ki don na dinga tunawa bayan kin haihu"

 Ta ɓata rai ba ta ce komai ba.

Ya ɗauke gyaɗar, ta ɗago ta kalle shi, ga mamakinsa sai gani ya yi ta fara hawaye, gaban shi ya faɗi ya ajiye mata yana cewa"Hafsa lafiya?"

Ta share hawayen ta ce"Lafiya ƙalau".

"Ko ba ki da lafiya ne?"

Ta ce"Lafiyata ƙalau".

Ta fara yunƙurin tashi tana dafa ƙasa, ya ce"Tsaya na taimaka miki".

"Miƙo min ruwa".

Ya kawo mata da sauri ta sha, ya ajiye yana sake mayar da hankalinsa gare ta ya ce"Hafsa don Allah mene ne? Kukanki yana ɗaga min hankali Allah ne shaidata, me na yi miki?"

Kamar wanda ya zage ta, ta fashe da kukan tana yi sosai, hankalinsa duk ya tashi, ya kwantar da kanta a cinyar shi yana shafa bayanta, duk a zaton shi ko kishin ne "Sorry wallahi ban san ranki zai ɓaci ba da ban yi miki zancenta ba, in sha Allah ba zan sake zuwa ba".

Cikin kuka ta ce"Usman ba wannan ba ne, tunani kawai na yi zan iya mutuwa a wajen haihuwa, yaya yarana za su kasance bayan raina? Idan na mutu sun tabbata marayu gaba da baya, saboda a yanzu ma dama ubansu ɗaya yake da gawa a rayuwarsu, wace irin rayuwa za su yi bayan raina? Musamman Sani ban san me zai zama ba, ba baki nake yi masa ba amma ni ma idan zan faɗawa kaina gaskiya na san ya gagari kowa, Sani sai shirin Allah, idan na mutu ya za su yi?" Ta cigaba da kukan tana riƙe ƙafar shi.

Jikinsa ya yi sanyi ya ce"Hafsa in sha Allah lafiya ƙalau za ki haihu, babu abin da zai faru da ke, kuma idan ma kin mutu yaranki ba za su tozarta ba, marayun nawa ne suka taso lafiya ƙalau, masu iyaye suka lalace? In sha Allah ko mutuwa kika yi sai dai ma mutuwar ta zama silar shiryuwar Sanin, ki dinga addu'a za ki sauka lafiya".

Ya dinga kwantar mata da hankali har ta samu nutsuwa bai rabu da ita ba sai da ya saka ta dariya, sannan ya shiga kitchen, amma ta ƙi barin shi, ta bi shi, saboda idan ya yi girki shi kaɗai dole sai ya yi wata kwaɓar. 

 Suka gama girkin cikin farinciki, aka kai dining, ya tafi masallaci ita ma ta shiga ɗaki ta yi sallar.

 Da dare ya yi Usman ya jira yake yi kowa ya yi bacci, saboda ya saka a ransa sai ya duba ɗakin Sa'eed domin bai sani ba ko ɗazun ya ɓoye waya a jikinsa daga gidan babar shi, shiga zai yi ɗakin ya bincika, to kamar yadda bai yi bacci ba haka ita ma Hafsa ba ta yi ba, jira take baccinsa ya yi nauyi ta ɗauki wayar shi ta duba, ko za ta gano wani abu da yake ɓoye mata kan alaƙar shi da maman su Sa'eed, aka yi sa'a bacci ya kwashe shi, ta kuwa ta shi zaune, ta ɗauki wayarsa ta kama yatsansa ta buɗe, ta fice daga ɗakin ta koma falo ta zauna, ƙarar buɗe ƙofarta shi ya tashe shi, ya yi zaton ruwa za ta sha, sai ya ji shiru ba ta dawo ba, ya tashi ya kunna hasken ɗakin, sai ya ga akwai ruwan ma a ɗakin, don tana shiga da shi, ya duba bai ga wayarsa ba, ya fita falon, ya same ta ta duƙufa tana ta bincike, ya tsaya yana kallonta, ganin ba ta gan shi ba ya sa shi ƙarasawa, kamar daga sama ta ji maganarsa "Ba ni wayata".

Ta yi banza da shi tana ta sake scrolling a cikin whatsApp ɗin, amma ba ta gano lambar Hadiza ba, zarginta kawai canza mata suna ma ya yi.

A tsawace da kuma ɓacin rai ya ce"Dalla ba ni wayata!".

"Ba zan bayar ba!" Ita ma ta faɗa da tsawar.

Sannan ta fara kuka "Usman ba zan fa iya zama da kishiya ba, indai da gaske aurenta za ka yi sai dai ka sake ni, dama ina ga ka aure ni ne don na zauna da yaranka, tun da za ka dawo da uwarsu ina sauran amfanina?"

Ya yi tsaki ya ce"Amfaninki shi ne ki zauna ki raina naki da za ki haifa, idan kuma kin ga ba za ki iya ba sai ki ajiye min shi ki tafi, kin ga shi ma ya shiga lissafin yaran da za ki dinga tunawa a gidan wanda za ki aura idan hakan ta faru".

Ai kuwa ta rushe da kuka sosai "Dama ni na sani ba sona kake ba, ka aure ni ne saboda yaranka, tun da ka daidaita da uwarsu kake yi min wulaƙanci".

"Indai a yanzu wulaƙanci nake yi miki to kaɗan ma kika fara gani, mara godiyar Allah kawai". Ya wuce ɗakin Sa'eed ya yi abin da zai yi ya dawo ya wuce ta a nan tana ta kuka, duk da ya ji tausayinta amma haka ya daure bai kula ta ba.

Wajen minti talatin tana falon, sannan ta tashi ta koma ɗakinta, ƙarfe biyu na dare ta farka ta yi fitsari kafin ta koma bacci ta fara jin ciwon naƙuda, baccin da ba ta koma ba kenan, haka ta dinga zaryar banɗaki tana wanke jikinta saboda ruwan da yake ta zubo mata, ciwon bai yi tsanani ba, shi yasa ta ƙi faɗa masa sai da asuba.

 Tana jin sanda ya tafi masallaci, ta ɗauki jakar zuwa asibitin ta saka hijjabinta ta zo falo tana ta zagaye, zuwa lokacin da ya dawo ciwon ya fara tsanani, yana ganinta da jakar ya rikice "Haihuwar ce?"

 Ta yi banza da shi, ya ɗauki jakar"Mu je, sannu".

Ta wuce ta fita amma ba ta amsa sannun ba, har ya shiga motar ya dawo ya faɗawa su Sa'eed idan gari ya waye su haɗa shayi su sha su tafi makaranta, ya ja motar ya kaita asibiti, ƙarfe tara na safe ta haihu, ta haifi 'yarta mace, Hajiya Inna har ta riga Umma zuwa, domin tana son haihuwa, yana ɗaya daga cikin dalilan da ya sa ba ta son Hadiza saboda ba ta son haihuwa a kai a kai, ta dinga yi mata sannu, tun a nan ta raɗawa 'yar suna Saratu, wai sunan babarta ne, Hafsa sam ba ta so hakan ba domin sunan mahaifiyarta ta so a saka, tana son yi mata takwara, shi kuma Yunusa a tsarinsa ya ce ba wanda zai yi wa takwara, duka yaransa ba suna suka ci ba, ga shi shi ma wannan Tsohuwar ta zaɓa mata, da yamma aka sallame ta daga asibiti, dayake akwai 'yan barka su suka dafa musu ruwan wanka aka wanke jaririya.

 Kafin su tafi Umma ta ce"To yanzu ya kenan za a yi? Za ki iya yin komai ko sai an samo miki wata?"

Ya ce"A'a zan yi, ga Nafi nan".

Umma ta ce"To zan biya ta gidan Yunusa sai na ce Fasila ta zo ta zauna ita ma, kar aikin ya yi wa Nafin yawa ko?"

Hafsa ta ɗan yi jim, kafin ta ce"To, a yi hakan".

Saboda tana fargabar yadda Usman zai ce, amma da ta zo ɗin sai ta ga bai ce komai ba, dayake Fasila ta saba da aiki har ta fi Nafi iya aiki, su suke yin komai, girkin ma Hafsa tana zaune take faɗa musu yadda za su yi, a ɗakinta suke kwana tare da Fasila, wanda wannan space ɗin ne ya ba wa Usman damar samun kusanci ta waya da Hadiza, kusan rana dare suke yi suna waya.

Wani abu ɗaya da ta fahimta shi ne Sa'eed da Fasila tasu ta zo ɗaya, Fasila da rawar kai da iyayi har Yaya take ce masa, haka za su yi ta fira kamar ba shi ba, shi dai yarinyar tana burge shi.

 Fasila ta nufi kitchen da bokitin mopping za ta shiga, suka yi kiciɓus da Sa'eed zai fito, hannunsa riƙe da kofi yana juyawa da cokali, suka yi wa juna murmushi ta ce"Lallai ma Yaya Sa'eed, wallahi idan wannan abun ya ƙare kai ne, kullum sai ka sha, to idan madarar ta ƙare ai sai na ga da me za ka haɗa".

Ya yi dariya mai sauti "Idan ta ƙare cewa zan yi ke ce kika shanye, wa na gani jiya tana zubawa a leda tana saka mata suga?"

Ta saka hannu ta rufe bakinta, "Na shiga uku wai dama ka gan ni?"

Ya ce"Na gan ki, kuma ina da camera da take haska min kitchen ɗin nan, ko ina ɗakina kika ɗauki abu a kitchen ɗin nan ina hango ki, kuma idan na shiga ɗaki ba na komai sai kallonki a kitchen".

Jikin Fasila ya yi sanyi ta ce"Kai ma da kake shan wannan abun ai ba a hana ka ba, ni ma ba wanda zai hana ni shan abin da na yi niyya".

"Golden morn sunan shi 'yar ƙauye". Ya yi maganar yana ficewa da sauran dariya a fuskar shi, shi dai kawai yarinyar tana burge shi.

 Hafsa ta harɗe hannu tana kallon shi fuskarta sam babu walwala, sai kunya ta kama shi ya ɗan haɗe gira ya wuce ɗakinsa, tun da aka yi haihuwar yau kwana huɗu bai buɗe baki ya ce mata Allah Ya raya ba, sannan bai ɗauki 'yar ba, amma shi ne saboda rashin kunya zai dinga kula 'yarta yana yi mata dariya, ta yi ƙwafa ta shiga kitchen ɗin.

 Tana zuwa ta fizgo Fasila ta damƙi kunnenta ta riƙe, Fasila ta zabura ta fara kuka "Mama me na yi miki?"

Hafsa ta zazzare mata ido, ba ki yi min komai ba, gargaɗi dai zan yi miki, idan na sake ganin kin kula wannan yaron kina washe masa haƙora sai na zubar da haƙoran naki, babu ke babu shi, ko gaisuwa na ga ta haɗa mu sai na karya ki".

Ta sake ta, ta fita daga kitchen ɗin, Fasila tana aiki tana share hawaye, jikinta duk ya yi sanyi tana ganin Mama kawai ta yi niyyar dukanta ne, amma ita ba ta ga abun damuwa ba ba don ta kula Sa'eed.

Hafsa tana falo a zaune ya fito daga ɗaki, shi ma sai ya ji shakkarta, ya ajiye kofin a ƙofar kitchen ɗin ya fice tsakar gida.

 Da daddare Hafsa tana zaune a ɗakinta tana cin tuwo, suna fira da Fasila jifa-jifa, Usman ya shigo, Fasila ta gaishe shi ta tashi ta fita.

Ya ɗauki jaririyar yana cewa"Maman Baby tuwo kike ci ne?"

Hafsa ta ɓata rai ba ta kalle shi ba.

Ya ce"To ƙalau kuwa, ina magana an ɓata rai?"

"Ka yi na farko ka yi na ƙarshe kar ka sake ce min maman Baby, ka ga ba na so, wallahi ba za ka canza min suna ba don na haihu, alhalin ga wata can a waje ta haifi yara biyu sannan ba ta gidan ma ba a daina ce mata first love ba".

Ya yi dariya "Allah Ya huci zuciyar Bebyn Usman, in sha Allah na daina".

Hafsa ta ce "Amma Beb yanzu ya dace a ce yaran nan Sa'eed da Humy ko barka ba su yi min ba? Idan ni matar ubansu su ce ita 'yar ai 'yar'uwarsu ce, kuma kana kallo ba ka ce komai ba".

Ya sauke numfashi ya ce"Hafsa problems! Yanzu a kan wannan kike ƙorafi? Ba ko ga yara ba ne? Ba lallai sun san ya kamata su yi barkar ba, kuma ƙila ba sa iya ɗaukar jariri ma, ko kuma ba su ga fuskar da za su ce za su ɗauka ba, so ba na son ƙananun maganganu, yarinyar da tana gidan, nan gaba ma tare da Humy za su kwana a ɗaki ɗaya, ko dinga haƙuri Please".

"To". Kawai ta ce ta mayar da hankali kan farantin tuwonta.

Shi ma sai ya bar zancen ya ce"Kamar kamannin yarinyar nan canzawa yake yi, yanzu kuma ta koma kamar Sa'eed, haka yake sanda yana jariri".

Haushi ya kama Hafsa jin an danganta 'yarta da Sa'eed.

"Kai ne dai ka ga haka, amma ni sak na ganta da sanda na haifi Fasila".

Ya taɓe baki ya ce"Kya dai ji da shi, kenan kina baƙincikin 'yarki ta yi kama da yaron, to ai kuwa wannan dole ne, tun da ubansu ɗaya".

 Ta yi kamar ba ta ji shi ba.

Suka yi shiru, can kuma ya ce"Jikinki komai normal ko da wata matsala?"

"Lafiyata ƙalau".

"Ma sha Allah! Ɗazu Hajiya Inna ta zo ko?"

"E ta zo, har ka ta yi min zancen taron suna, ni kuma da ba son yi ma nake ba fa".

Ya ce"To zan faɗa mata, idan ta yarda shikenan, idan ba ta yarda ba kuma sai ki yi haƙuri dole a yi".

Ta ce "To, wane nickname za a sakawa 'yar nan?"

"Sarah"

"Wannan ai ba a sirrinta ba, Inna ba za ta ji haushi ba?"

Kafin ya ba ta amsa wayar shi ta fara ringing, ya ajiye 'yar ya fita yana ɗaukar wayar, ta bi shi da kallo gabanta yana faɗuwa.

 Babu jimawa ya dawo ya tarar da yaran a falo har da Fasila, ya zauna fuskar shi babu yabo babu fallasa ya ce"Sa'eed, Humaira kun je kun yi barka kun ɗauki 'yar'uwarku kuwa?"

Sa'eed ya yi shiru Humy ta ce"A'a".

"Me yasa? Ƙanwa fa aka yi muku, amma sam ban ga kuna murna ba, ku tashi ku je ku ɗauki yarinyar ku ce Allah Ya raya ko a bar ni na huta kar ya zama abin gori a wajenta".

Fasila dake yarinya ce ba ta san ana tuhumar mahaifiyarta da wani abun ba, don haka ko a jikinta, suka tashi suka yi ɗakin Hafsan, ita ma ta bi bayansu.

 Ta tashi kenan za ta fito suka shigo, Fasila ce kawai ta yi sallama, suka tsaya suna raba ido, Hafsa ta fice daga ɗakin ta kai palate kitchen ta dawo, ba ta kalli Usman dake falo ba.

Fasila ta ce"Yaya Sa'eed ka ɗauke ta, ni ta hana ni da sai na miƙo maka".

Ya ƙarasa bakin gadon ya buɗe fuskar yarinyar yana kallonta ya ce "A'a ni ma ban iya ɗauka ba".

Hafsa ta shigo ɗakin ta tsaya tana kallonsu tana hararar Sa'eed ta gefen ido.

"Yaya Sa'eed ka ɗauke ta, babba da kai ka ce ba za ka iya ba? Mama kin ji wai bai iya ba ashe rago ne". Fasila ta karashe maganar tana dariya.

Hafsa ta yi mata mugun kallon da ya sa ta saita kanta.

"Allah Ya raya". Sa'eed ɗin ya faɗa yana barin ɗakin.

Ita ma Humy ta ce"Allah Ya raya". Ta fice

Suna fita Hafsa ta damƙi kunnen Fasila, ai kuwa duk ta firgice, da yake ba ta manta da warning ɗinta ba da sauri ta ce"Yi haƙuri Mama, gani na yi barka ya zo".

"Da ya zo barkar wajenki ya zo?"

Ta girgiza kai da sauri.

"Ƙanin ubanki ne?" 

Nan ma ta girgiza kai, hawaye ya fara sakko mata saboda zafin murɗe kunnen da ta ƙi saki.

Ta ce"To babu ruwanki da shi, ban amince ko kallon shi ki sake yi ba, ki kama kanki sosai da yaron nan, idan ba haka ba yau zan haɗa miki kayanki ki koma inda kika fito, domin zamanki a gidana barazana ne matuƙar za ki dinga kula yaron nan".

Ta saki kunnen tana dungure mata kai, ta zauna tana ta share hawaye.

 Wajen goma na dare Hafsa tana zaune tana jijjiga 'yarta da take ta kuka, Usman ya shigo ɗakin waya kare a kunnensa, ga kuma murmushi a fuskarsa, "Ga maman Sa'eed za ta yi miki barka".

Ya yi maganar yana miƙa mata waya, wani abu ya daki zuciyarta, "Na gode" Ta faɗa ba tare da ta karɓi wayar ba, ta cigaba da jijjaga 'yarta.

Ya ce"Tana kan layi fa, ki...."

"Ko ka sauke ta daga layin ko ka fice min ku cigaba da wayarku!" Ta faɗa a fusace kuka da ƙarfi.

Ya katse kiran da mamaki ya ce"Hafsa, are you okay? Barka fa za ta yi miki ba zaginki ba".

Tana hararar shi ta ce"Dama akwai shegiyar da ta isa ta zage ni tun tana daga waje? Ai ko a gidan take na fi ƙarfin zagi sai dai mu zagi juna".

Ya yi tsaki "Wallahi Hafsa idan kika yi wani abun sai ki ba ni mamaki".

"Ka fara auna abin da kake yi a mizani indai ba ka yi mamakin kanka ba to kuwa ba ka yi min adalci ba".

"Me nake yi miki na rashin adalci?"

"Tun da na haihu ba na samun baccin rana saboda 'yan barka, ka san na daɗe ban haihu ba, komai sabo ya dawo min, jikina ciwo, idona bacci, amma ba zai yiwu na yi ba saboda kukan yarinyar nan, a lokacin da ya kamata ka tausaya min a wannan lokacin ne kake buɗe sabon babin soyayya da wata, kuma har ma kana da ƙwarin gwiwar kawo min waya wai mu gaisa, to ba sai ka yi haka ba ne zan gane ba na gabanka bazawararka ce a gabanka!"

Ya sauke numfashi, "Haba Beb wallahi ba haka ba ne, kirana ta yi fa ta yi min barka, shi ne ta ce na ba ki wayar ta yi miki, ta ce ma gobe za ta zo ta ga yarinyar".

Ranta ya ƙara ɓaci "Ai kuwa ka faɗa mata ita da gidan nan sai ta jira! Sai dai idan ka sake aurota, na yafe barkarta tun da ba ita ba ce za ta raya 'yar".

Ya ce"Ikon Allah! Wai ke dama haka kike da kishi? To idan kina taƙamar 'yarki ce kar ki manta ni ma 'yata ce, ko ke kika bawa kanki cikin? Don haka sai ta zo barka".

"Na ji 'yarka ce, amma wallahi ba za ta zo min gida ba, idan ka so ka ɗauki 'yar ka kai mata, amma gidan nan haram ɗinta wallahi".

Sai ta ga ya fara dariya, ya matso ya rungume ta ita da 'yar, "Kin ji ita ma ta ji masifarki ta daina kukan ko? Haba Beb duk nema kike fa ki canza hali".

Sai ta fara hawaye "Kai ne ka canza ai, kamar ka daina tausayina ma".

Ya karɓi 'yar ya kwantar da ita, ya janyo ta ya zaunar a cinyarsa yana tattaɓa jikinta"Kada Allah Ya nuna min ranar da zan daina tausayinki Beb, gani na yi kin haihu kina buƙatar hutu shiyasa kika ga ban ce ma ki dawo ɗakin nawa ba".

"Ba wani, kai dai kawai ka ce saboda na haihu ba morata za ka yi ba, shi yasa kake neman ka dawo da ita, wallahi idan ka dawo da ita ina cikin jego ko sama da ƙasa za ta haɗe sai ka sake ni, saboda ka nunawa duniya sha'awata kake yi ba sona ba, tun da na haihu yanzu ba ni da mamora shi yasa ka dawo da ita"

Ya yi dariya "Ni dariya ma kika fara ba ni, to bari na nuna miki kina da mamora".

Fasila dake jinsu don ta farka tun da suka fara hayaniyar, ta ƙyalla ido tana kallonsu, ta yi mamakin ganin suna yin irin abin da take gani a film ɗin india, idan ta je kallo gidan Anti Amarya, a ranta take tunanin me yasa mutum zai dinga shan bakin wani? Gabanta sai faɗuwa yake yi amma ba ta daina kallonsu ba, ba ta gama tsorata ba sai da ta ga ya saka hannunsa a cikin rigarta.

Allah Ya taƙaita abun da Hafsa ta farga da Fasila fa a ɗakin, ta ture shi tana cewa "Ni ka sake ni, ba wani pretending da za ka yi min".

Ta tashi daga jikinsa.

Fasila ta rufe idonta ruf.

Ya sake janyo ta "Ai kuwa ba ki isa ki tsokane ni ki bar ni haka ba".

Ta fizge tana cewa"Ba ka ga ba ni kaɗai ba ce a ɗakin?"

"To mu je ɗakin nawa".

Ka tafi Please zan zo".

Ya tafi yana cewa"Ke nake jira, idan ba ki zo ba zan dawo".

 Ta gyara kwanciyar yarinyar, ta lulluɓe ta, ta saka filo a tsakaninta da Fasila, ta tafi ɗakin nashi, ta yanke za ta cigaba da zuwa can, ko ba ta kwana ba za ta raba dare, sai ta ga ya yi bacci, saboda kar ya dinga amfani da wannan damar yana waya da bazawarar shi, ta tura ɗakin nashi ta shiga ta tarar yana danna waya,

Hafsa da aka kai mata rahoton Sani ya zo, tana ɗaki tana jiran shi sai ya ji shiru, tunawa da yadda yake kula Sa'eed yasa gabanta faɗuwa, ta tashi ta fita, sai dai ta ga Humy ce kawai a falon, ta fita tsakar gida nan ma babu kowa, hankalinta bai kwanta ba sai da ta dawo ta ce da Humy"Ina Sa'eed".

"Yanzu na ga ya buɗe ɗakinsa ya shiga".

Har za ta wuce kawai sai zuciyarta ta raya mata ko dai tare da Sani suka shiga, ta leƙa ta window ta ga shi kaɗai a zaune, hannunsa cikin wandonsa, saboda Sani ya tuna masa da abubuwan da suka faru wanda hakan ya tada masa sha'awa, jikin Hafsa ya yi sanyi, tana tunanin wai yaushe zamani ya lalace haka, ace yaro ƙarami har yana jin sha'awar da za ta saka shi taɓa wani sashe a jikinsa? A fili ta furta "Innalillahi wa inna ilaihi raji'un, Allah Ya iya mana, ba za mu iya ba, Allah Ka tsare mana yaranmu, Ka tsare su daga aikata alfasha".

 Sai kuma ta kasa nutsuwa ta koma dakin Sa'eed ɗin ta kwankwasa, ya zo ya buɗe, "An ce Sani ya zo?"

Sa'eed ya ɗan yi dugu-dugu ya ce "Ni ban gan shi ba".

Da mamaki ta ce"Bai zo wajenka ba?"

"E, ban san ma ya zo ba".

Ta ce"Shikenan" Ta wuce ɗakinta.

Ta tarar Fasila ta fito daga wanka tana kwalliya, ta ce"Ke Fasila ƙarya kika min kika ce Sani ya zo ko kuwa gizo ya fara yi miki?"

Fasila ta ce"Wallahi Mama shi ne, har ya je suna magana da Yaya Sa'eed".

Hafsa ta ƙanƙace ido "Don ubanki ta ina Sa'eed ɗin ya zama yayanki? Ban ce babu ke babu shi ba?"

Fasila ta fara rarraba ido tana jin tsoro, "Wallahi ni na daina kula shi, dama shi yake kula ni".

Hafsa ta yi ƙwafa ta ce"Allah Ya ba ki sa'a".

 Har Sa'eed suka tafi Islamiyya bai daina tunani ba, yana tsoron kar Sani da gaske yake fa, jikinsa duk ya yi sanyi wata zuciyar tana faɗa masa gara da ya yi mata haka, saboda idan ba haka ba ya yi ta saka shi sata kenan, idan asirinsa ya tonu ya zai yi?

 Ranar 'yan uwan Hafsa da na Usman duk sun zo gidan, an kawo kayan barka kamar wata haihuwar fari, kuma aka tattauna aka tsayar da ba za a yi taron suna ba, saboda Hafsa ba ta so, sai dare gidan ya watse, har da Hindatu a wanda suka zo, ta kawowa Hafsa kayan barka, take tambayar Fasila yaushe za ta koma gida, Fasila ta ce "Ni fa a nan zan zauna".

Hindatu ta ce "Ai kuwa ni ba zan so haka ba maman Auwal, don ina ƙaunar ganin yarinya a gabana, ni da nake da burin na aurar da Fasila?"

Hafsa ta yi murmushi ta ce"Shirmenta ne, da na ji ƙarfin jikina nan da sati ɗaya ma za ta iya dawowa".

Fasila ta ɓata rai kamar za ta yi kuka, har suka tafi ba ta saki ranta ba.

 Da daddare suna zaune a falo dukansu, Fasila ta ce da Usman "Daddy don Allah ka saka ni a makaranta".

Kowa ya ji maganar a bazata, Usman ya kalli Hafsa don neman ƙarin bayani, ita ma sam ba ta ji dadin maganar ba, amma ta yi shiru tana jiran amsar shi.

Sai ga shi bai ce komai ba, hakan ya sanyaya jikin Fasila, Sa'eed ya ce"Zan dinga koya miki a gida kafin a saka ki ɗin".

Usman ya ce"Haka ma ya yi".

Sa'eed ya ce"Wanne kike so? Bari na ɗakko Qur'ani".

Fasila murna ta kamata ta ce"Bayan shi ma ina son koyon turanci, idan ka iya ka koya min don Allah".

 Ya ce"Zan koya miki in sha Allah".

Ya je ɗaki ya ɗakko jakarsa ta islamiyya ya dawo, "Ku je gefe saboda hayaniya". Cewar Usman.

Sa'eed ya ce"Fasila mu je dining to".

Suka tafi, kamar Hafsa za ta yi magana sai kuma ta fasa, amma zuciyarta ta fara yi mata zafi.

Bayan sun zauna suka yi wa juna murmushi, ya ce"To daga yau na zama Uncle ba Yaya ba, yau zan ɗaga miki ƙafa, amma gobe da bulala za mu yi zaman, kina kuskurewa za ki ji saukarta".

Ta ce"Zan iya in sha Allah".

Ya buɗe Qur'ani yana cewa "A wace sura kike?"

Ta ce"A izu ɗaya ne, Sabbi, amma ina ga ma yanzu duk na manta".

Ya ce"Ke nan ba kya tulawa ko?"

Ta yi shiru, sai kuma ta ce"Ai saboda talla, yanzu, aikin gida da kuma aikena da ake yi, amma yanzu an daina ɗora min talla sai dai aikin gida da aike, kuma ka ga na daina zuwa makaranta".

Ta riƙo hannun shi da magiya ta ce"Don Allah Yaya Sa'eed ka taimake ni na zauna a gidan nan, na ji Mama ta ce nan da sati ɗaya zan koma gida, wallahi gidan nan ya fi daɗi, abinci ma ya fi daɗi".

Ya kalli hannunta da ta riƙe shi, ita ko a jikinta saboda kallon shi take kamar yayanta Auwalu, shi kuma ji ya yi wani iri a jikinsa, bai ji kamar irin riƙe masa hannu da Humy za ta yi ba, ya zame hannun ya ce"Fasila kar ki sake riƙe min hannu, kin ga ni ba muharraminki ba ne".

 Ta ce"Mene ne muharrami?"

Ya ce"Muharraminka shi ne wanda babu aure a tsakaninku, ɗan'uwanka na jini, kamar Auwalu da Sani kin ga ke muharammanki ne, idan suka riƙe miki hannu normal ne, ni kuma da Humy ne zan yi haka, amma ni kin ga akwai aure a tsakaninmu ni bai kamata ki riƙe hannuna ba".

"To na daina".

Ya ce "Ki biya min suratul Fatiha na ji".

Ta karanta masa tiryan-tiryan, ya ji babu gyara "Ma sha Allah! Fasila kuma ƙaratunki ma babu gyara".

Ta ce"Ai Mamanmu ce take koya mana karatu lokacin da take gidanmu, a wajenta ma na je har Sabbi, duk da dai ina zuwa makaranta, amma a makarantar har na daina zuwa a Alamtara kaifa muke, ka san Mamanmu ta yi sauka, ba ta koya muku ne?"

Ya ce"Ma sha Allah! Kin yi ƙoƙari, mu ci gaba".

Ta cigaba da yi masa, idan ta manta surar gaba sai ya faɗa mata ta cigaba, a haka har ta kai izu ɗayan, ya ce"To kin ga yau an yi a bar shi a kin yi tilawa, gobe in sha Allah sai na yi miki ƙari, kuma idan ba kya komai ki dinga tulawa idan ba haka ba za ki manta".

 Hafsa da duka hankalinta yake kansu ta kasa nutsuwa, tana jin kamar ta je ta rufe Fasila da duka, Humy ta tafi ɗakinta, Usman ya kalli Hafsa "Ba ki yi min bayani ba, kenan yarinyar nan ta dawo nan da zama?"

Ta ce"A'a ka kwantar da hankalinka, babu abin da zai saka na ɗakko 'yata na kawo maka gida, tun da na roƙe ka alfarmar ta dawo ka ce ba ka yarda ai ina da hankali ba zan maimaita ba, ina jin ƙarfin jikina za ta tafi in sha Allah".

Ya ce"Ok, ba ta zuwa makaranta ne?"

"E" Ta faɗa a taƙaice saboda ba ta son ma a ja zancen.

"Ta yi ƙarama da daina karatu, idan matsalar kuɗi ne zan ba ki a mayar da ita, kuma in sha Allah zan dinga biya".

Ta ce"To na gode Allah Ya saka da alkhairi".

"Sannan idan kin ga za ta zauna ɗin ta zauna, tun da na ga yarinyar ba ta da damuwa, ga shi tana yi min kallon uba".

Hafsa ta girgiza kai, "A'a zamanta a gidan ubanta zai fi, can ɗin ma akwai me buƙatarta".

Kafin ya yi magana wayarsa ta yi ƙara, ya ɗauka ya ga maman Sa'eed ce, ya ɗan kalli Hafsa, sai kuma ya tashi yana faɗin "Ina zuwa".

Ya fita daga falon ta bi shi da kallon tuhuma.

 Yana fita ya ɗauka, "Hadiza ya aka yi? Na faɗa miki ki daina kirana koda yaushe".

Ta ce"Ga ni a ƙofar gida".

Ya ɗan razana "Ban gane ba wane ƙofar gidan?"

Ta ce"Na zo barka ne, ai na faɗa maka zan zo".

"Amma kuma na faɗa miki ta ce ba ta yarda ba".

"Kenan yanzu na zo sai na koma? Tare da ƙawata ne don Allah first love kar ka kunyata ni".

"Ni dai ba ki kyauta min ba, ba na son irin haka, meye hadinki da ita? Ni za ki yi wa barka kuma kin yi ai".

Ya katse kiran ya shiga falon, ya tarar da Hafsa ta ɓata rai, ya ce"Hafsa kin yi baƙuwa, maman Sa'eed ɗin ce ta zo".

Ko kallon shi ba ta yi ba, 'a ranta ta ce ta zo ta ci uwar da za ta ci'.

"Ya kike gani ta shigo?"

Ta ce"Kai da gidanka? Ta shigo mana".

A bazata ya ji amsar tata, ya ce"Na gode, dama fa ba komai ba ne, ita tana duba zumuncin dake tsakani ne, tun da kin ga kina riƙe mata yaranta".

Ta taɓe baki.

Ya fita, ita kuma ta shiga ɗakinta don ɗakko 'yar, zama ta yi tana ta tunanin anya za ta iya jurewa su gaisa kuwa? Ba ta fito ba har sai da Usman ɗin ya biyo ta ɗakin, "Tana falo ita da ƙawarata ne".

"Ka kai mata 'yar kawai".

Ya dafa kansa, "Innalillahi wa inna ilaihi raji'un, Allah Ya raba ki da aljanun da suke birkita min ke, yanzu fa kika ce kin yarda, don girman Allah ki fitar da ni kunya".

 Ta ɓata rai ta juya kai gefe, ya ɗauki 'yar ya kai musu, ya tarar yara sun ba su ruwa da lemo sai fira suke da uwarsu, ya miƙa mata 'yar ya koma ɗakin Hafsan.

"Don Allah ki tashi mu je, ya haka ne?"

Ya zo ya ɗaga ta yana yi mata cakukuli a dole ta fara dariya, ya ce "Haba sai kace ƙaramar yarinya a yi ta abu ɗaya, gaisawa kawai za ku yi fa".

"To na ji ka je zan taho".

Ya ce"Mu je dai taren".

Ya riƙe hannunta suka fito, Hadiza ta bi su da kallo tana murmushin yaƙe, wanda iya fuskarka yake, zuciyarta cike take da baƙin kishi, ji ta yi kamar ta je ta shaƙe Hafsah ta raba su ya saki hannunta, ta faɗaɗa fara'arta sanda suka zauna, ta ce"Mai jego an fito ƙalau".

Hafsa ta ce"Alhamdulillah ina wuninmu".

Suka amsa da lafiya ƙalau, sannan suka yi mata barka.

Usman ya ce"Kin ga kamar fuskar Sa'eed sanda yana jariri ko?"

Ta ce"Na gani kam, Allah Ya raya ta".

Suka yi shiru, ta bawa Humy ledar da ta zo da ita ta ce"Kai wa Mamanku kayan barka ne ba yawa".

 Usman ya ce"Madalla an gode mai yawan kenan ai".

Ya kalli Hafsa ta ce"An gode".

Hadiza ta tashi tana cewa "To mun tafi Allah Ya raya".

Usman ya tashi zai bi su, ta ce"Ka zauna, ga yara za su raka ta ai an hutar da kai".

Ya ce"Haka ne kuma".

 Hadiza ta faki idon Usman ya yi mata wani kallo mai cike da manufofi, Hafsan ma ta mayar mata da martanin kallon mai nuni da faɗin daidai nake da ke.

Suka tafi, ya fara fito da kayan, kayan jaririya ne kala biyar masu kyau da tsada, sai leshi da atamfa, da kuma baby set na kayan shafe-shafe, daɗi kuwa ya kama shi ya ce"Ma sha Allah, gaskiya ta yi ƙoƙari, yanzu wannan kayan sai an ji kuɗinsu".

Hafsa ta taɓe baki ta ce "Ta yi ƙoƙari ko ka yi ƙoƙari? Na san dai kuɗinka ne ta dawo maka da shi".

Ya ce"Haba Hafsa, wallahi ba kuɗina ba ne, ni ba bata kuɗi nake yi ba fa, tana da kuɗinta".

Ta ce"To Allah Ya amfana".

 Da asuba da Fasila ta yi sallah, Hafsa ta zaunar da ita, ta lura ma duk a tsorace take, ta ce"Fasila".

Ta amsa da "Na'am".

"Na yanke yau za ki koma gida, zamanki a can ɗin sai ya fi min kwanciyar hankali".

Fasila ta yi ƙwal-ƙwal da ido kamar za ta yi kuka ta ce"Wallahi Mama na daina, don manzon Allah ki bar ni a nan ya fi daɗi".

Hafsa ta ce"Ba zai yiwu ba, ki koma gidanku, za ki shiga makaranta kina komawa, shi ma Auwalu ba zai yiwu ya ƙare a talla ba, zan saka shi ya samu ko makarantar dare ce ko ta asuba ya shiga, Sani kuma Allah Ya shirye shi".

 Jikin Fasila duk ya yi sanyi, da ta fito da safe ta ga Sa'eed ya yi mata murmushi sai ta sunkuyar da kai ba ta mayar masa ba, ya ce"Fasila an tashi lafiya?"

Nan ma ta yi banza da shi.

Ya tare mata hanya, ta ce"Don Allah ka matsa ka ga Mama za ta dake ni idan ina kula ka".

Daidai nan Hafsa ta fito daga ɗaki, "Sa'eed!".

Ta kira sunan shi cikin tsawa.

Ya kalle ta ba tare da ya amsa ba.

Ta ce"Don Allah ka fita daga harkar 'yata, babu kai babu ita, ba na son alaƙarku komai ƙanƙantarta, don rashin kunya mu kwana mu tashi tare ba za ka gaishe Ni ba amma za ka iya washewa 'yata baki? To ka kiyaye ni wallahi, dama yau za ta bar muku gidan".

Ya wuce sum-sum bai ce komai ba.

Ta kalli Fasila, ta tsorata ta ce"Wallahi Mama ban kula shi ba, ce masa na yi na daina kula shi".

Da rana da Anti Maryama ta zo ta kawo mata ɗinkunanta da ta ba ta ta kaiwa telanta, take faɗa mata yau Fasila za ta koma gida, ko za ta tafi da ita gidan Umma sai ta ƙarasa?

 Anti Maryama ta ce"Amma Hafsa me yasa? Na zata za ki bari ko sati biyu ki yi".

"Babu komai, kawai na ga Nafi ma ta isa ta yi komai, ni ma kuma na ji ƙarfin jikina"

Anti ta ce"Gaskiya dole akwai dalili, mai aiki za ta fi 'yarki daɗin zama ne? Na zata ma za ki yi marmarin ta zauna ɗin tun da kun daɗe ba kwa tare, haba Hafsa sai dai idan da matsala".

"Ba komai fa Anty" Ta faɗa cikin ƙosawa, domin ba za ta so ta tonawa Sa'eed asiri ba.

Anty Maryama ta taɓe baki, ta ce"Akwai matar da nake siyan kayan mata a wajenta, zan tura mata kuɗi anjima sai ta yi miki haɗin da ga dace da mai jego".

Hafsa ta ce"Kai, ai kuwa Anti ko kin tura kuɗin nan sai dai ki riƙe kayanki, ni ai ba kowace local ɗin me maganin mata nake siyan kaya a wajenta ba, ban yarda da kowane kaya ba sai na Bojuwa herbs, shi ne zan sha su hankali kwance saboda na san da ingantattun saiwowi ake haɗa su, mun yi magana da ita za ta aiko min mai jego package har ma na tura kuɗin".

 Anti Maryama ta ce"Ai kuwa kamar ina jin irin wannan sunan, ita ce aka ce marubuciya ce?"

"E ita ce, Surayya Dee, marubuciyar Ɗingishin kwaɗo, na yarda da kayanta, tun da zan yi auren nan na sayi bridal package na tabbatar ita ce kat".

Anti ta ce"Ma sha Allah, ni ma ki ban lambarta, idan za a yi auren Shamsiyya zan yi mata magana".

"Ai Anti ba ma sai auren Shamsiyya ba, ko ba za ki siya na matan ba yanzu ki fara gwada sanyi flusher ɗinta, yana matuƙar kyau, ba ƙaramin missing ɗinsa na yi ba saboda cikin nan, kin san masu ciki ba sa sha, saboda wankin mahaifa yake yi sosai".

Anti Maryama ta ce"To shikenan, ba ni lambar zan yi mata magana in sha Allah".

(08032773332) 

 A ranar aka tafi da Fasila, sai share hawaye take yi, saboda tsakani da Allah ba ta so tafiya ba, "Mama don Allah gobe zan dawo suna?"

Hafsa ta ce"A'a, ai ba taro za a yi ba".

"To za ki aiko min da naman suna idan an yanka?"

"E zan aiko muku in sha Allah, zan kira babar taku za mu yi magana a kan makarantarki kin ji".

Ta share hawaye ta ce"To".

 Suka tafi.

 Sai hankalinta, da daddare suna falo su duka Usman ya ce"Ina Fasila, yau ba karatun ne Sa'eed?"

Hafsa ta ce"Ai ta tafi gida".

Ya ce"Ok, na yi zaton za ta kwana biyu ma, na so a yi mata wani abun, any way zan tura miki kuɗi sai ki yi mata wani abun, and maganar karatun nata ya kike gani?"

"Duk yadda ka yi na gode Allah Ya saka".

A ranar ta kwanta ta yi bacci mai daɗi, babu fargabar da zaman Fasila yake saka ta.

A bangaren Sa'eed sai ya ji jikinsa duk babu daɗi, yana jin bai so Fasila ta tafi ba, a yadda take burge shi kuma ya saba da ita yake jinta kamar ƙanwar shi ya so a ce a nan gidan nasu take dindindin, yana so ya ƙara ganinta, yana son surutunta, "Karamar yarinya, amma kyakkyawa, kina da kyau Fasila". Ya faɗa a fili yana murmushi.

 Sai kuma bacci ya gagara, da ya yi nisa a tunaninta sai ya fara jin sha'awarta, yana hango shi tare da ita, da ya tuna manyan matan cikin vedios ɗinsa kuma sai ya ga Fasila ba za ta iya ba, ta yi ƙarama, wata zuciyar kuma sai ta ce masa ai shi ma ya yi ƙarami kenan za su dace da juna, a haka ya yi bacci mai cike da mafarkan jima'i.

Washegari da ta kama ranar suna, da sassafe ƙannenta Hadiza da Aina'u suka zo, don su suka yiwa Sarah wanka, Hafsa za ta shiga wanka Aina'u ta janyo jakarta tana cewa "Na manta ga bagaruwa jiyaena siyo miki, ko kina da ita?"

Hafsa ta ce"Ba na amfani da ita fa".

Suka kalli juna kafin Hadiza ta ce"To gaskiya ban san wane irin jegon kike yi ba".

Hafsa ta yi dariya ta koma ta zauna ta ce"Ba tun yau nake jin matsalar bagaruwa ba fa, idan da ina gidan Yunusa na yi amfani da ita yanzu kam ajina ya wuce nan wallahi, akwai ingantattun magungunan matsu a wajen Bojuwa herbs, wanda ba cusa shi ake yi ba, sha kawai za ki yi ya matse ki gam, don na gwada na gani lokaci auren nan, shi zan yi ya ishe ni, kuma ya fi alkhairi sama da bagaruwar nan".

Aina'u ta ce"Wannan Bojuwa herbs kin yarda da su, ni ma dai zan gwada in sha Allah".

Daga haka ta shiga wankanta ta fito, Aina'u ta rangaɗa mata kwalliya.

 Wajen ƙarfe takwas ta shiga ɗakin Usman ta kai masa abinci kamar yadda ya buƙaci a can zai ci, ta tarar da shi ya gama shiryawa yana fesa turare, ta harɗe hannu tana kallon shi murmushi a kan fuskarta, shi ma ya mayar ma ta yana cewa "Kin yi kyau sosai mai jego".

"Ai har ma ka fi ni kyau, ba dai aiki za ka tafi ba".

"Ba zan je aiki ba, amma dai fita zan yi".

"Shi ne ka yi kwalliyar nan, ina za ka je?"

Kai tsaye ya ce"Gidan maman Sa'eed".

Ban take fara'ar fuskarta ta ɗauke duka, ta ce"Me za ka je ka yi mata da sassafe haka? Ko dai auren za a ɗaura yau?"

Ya yi dariya ya ce"Beb kenan, kaya zan karɓo".

"Kaya na me?"

"Kayan da yaran nan za su saka su shiga mutane, kin ga ba ni mamaki, kin haihu Hafsa ko da ba za a yi taron suna ba ai kin san dole zan yi muku ɗinki ke da su, amma haka na siyo kaya na kawo miki ba ki tambaye ni na yaran ba, ita kuma babarsu da yake ta damu da su sai ta tambaye ni, shi ne na ba da kuɗin aka siya musu, sannan kuma ƙanwarta tana yin snacks, nan ma ta ce idan muna bukata za a yi, shi ne na saka aka yi, to za ta yi tafiya ne yau ɗin, shi yasa ta ce na je da wuri na karɓa".

 Hafsa ta ji ranta ya ɓaci, ta ce"Dama can ka yi niyyar ka nuna mata ita kaɗai ce uwarsu, tun da ni da ka yi min kayan barka ai ba tambayarka na yi ba, don me yasa ba za ka ce ga nasu ba ko kuma ka tambaye ni ya za a yi da nasu?"

Ya ce"Saboda ni ban iya cusa kai ba kwarjini ba, don haka ba zan koyawa yarana ba, inda ke kika haife su kika ga na kawo miki kaya da kuɗin ɗinki iya naki dole za ki tambaye ni nasu, amma sai kika yi shiru, saboda ba ki damu da su ba".

"Na ji, shi kuma snacks ɗin da aka saka ƙanwarta fa? 'Yan'uwana ba su iya ba ne ko kuma nan ma don ban tambaya ba ne?"

"Ita ta ce min ana yi idan ina so, don Allah haɗa min shayi na karya na gaji da surutun nan".

 Ta haɗa masa, ta zauna tana ta ɓata rai shi kuma lokaci-lokaci yana kallonta da murmushi har ya gama, ta fita da kayan, shi kuma ya tafi.

 Babu jimawa ya dawo da kayan, ta bi shi ɗaki ya ba ta snacks ɗin, ya fito mata da kayan, ya miƙa mata wani leshi mai kyau da kuma riga 'yar kanti, sai jaka da takalmi da mayafi, ya ce"Ina ga wannan ne na Fasila".

Ta yi mamaki, kuma jikinta ya ɗan yi sanyi, ba ta yi zaton a yadda yake nuna ba ya son yaranta sai yiwa Fasila haka ba.

A sanyaye ta ce"An gode".

Ya ba ta sauran ya ce"Ga na su Sa'eed sai ki mika musu, zan fita idan ana buƙatar wani abu ina ƙofar gida, ina jiran mahauci ne, ki ɗibar min snacks ɗin zan ci".

Ta ɗauka ta fita, ta shiga ɗakin Humy ta ba ta kayan.

 Ta ji duk ta tsargu, na ta so a ce Usman ya bawa Hadiza siyo kayan yaranta ba, hakan zai ba ta wata power da ganin za ta iya ƙwace she ta hanyar yaranta, amma ya za ta yi? An riga an yi wannan sai dai ta kiyayi gaba.

Ta je kitchen ta ɗibar masa snacks ta ɓoye, ta bawa Aina'u sauran, su ma sun lura jikinta ya yi sanyi, suka shiga tambayarta me ya faru, ba ta ɓoye musu ba kuma ta faɗa musu, duk ita suka bawa rashin gaskiya Hadiza ta ce"Haba maman Auwal, sai kace wata yarinya? Kina nuna masa ƙarara yaranki su ne naki ai dole zai ji haushi, kuma hakan da ya yi shi ne daidai, ko ki ce ba zan ce ki yi ba, tun da yana da wacce za ta yi, kina gida tana waje? Kuma ga yara a hannunki wallahi akwai yadda za ki yi ki raba su gabaɗaya".

Hafsa ta taɓe baki "Ba ku san yadda yake sonta ba, shi yasa kuke ganin abun da sauƙi, ni a bar zancen".

 Tsirarun 'yan'uwa ne suka zo gidan, har da wasu cikin 'yan'uwan shi, aka yi ƙaramin taro, Hindatu ma ta zo tare da Fasila da Auwalu, Hafsa ta keɓe da Auwalu take ce masa "Ina Sani? Yana zuwa gida kuwa?"

"Yana zuwa amma sai ya yi kwana uku bai zo ba, kuma yana bawa Baba kuɗi".

Hafsa ta ce"Ko barka bai zo yi min ba fa".

Auwalu ya ce"Ni ma idan za mu haɗu sau dubu a hanya sai idan ni zan yi masa magana, ko kallo ban ishe shi ba".

"Innalillahi wa inna ilaihi raji'un! Allah Ya shirya mana shi, amma Sani ya yi nisa, yana ba ni tsoro".

Tun da Fasila ta ga kayan da Usman ya yi mata take ta rawar jiki, iri ɗaya ne da na Humy, tana ganin Humy ta saka leshi ita ma ta ɗakko ta saka, tana fita kuwa Humy ta ji haushi, don ba ta so aka yi musu anko ba, ta koma ta saka riga 'yar kantin, sai ga Fasila ta yi ɗaki ita ma tana faɗin "Mama ɗakko min ɗayar rigar, kin ga Humy ta canza ita ma".

Hindatu da kayan ke hannunta ta ce"Wallahi ba za ki canza ba, ita tana da sababbin kaya, ke kuwa wannan na sallah ne".

 Abun ya bawa Fasila haushi, ta fice daga ɗakin, can ventilation ta zagaya ta zauna ranta a ɓace, Sa'eed da ya ga wucewarsa ya bi bayanta, suka haɗa ido ya yi mata murmushi, ta share guntun hawayenta ta ce "Yaya Sa'eed".

Sai kuma ta tuna da gargaɗin babarta, ta tashi kamar mara gaskiya za ta bar wajen.

Ya ce"Fasila wai me yasa kika tafi?"

Ta ce"Mama ce ba za ta bar ni na zauna a nan ba".

"To ina ne gidanku?"

"Za ka zo ne?"

"E zan dinga zuwa ina kai miki alewa idan an kawo mana da yawa".

Ta ce"Ba za ka iya zuwa ba, da nisa sosai".

Ya ce"Zan je in sha Allah, ki kwatanta min".

Ta yi masa kwatance daidai yadda za ta iya, suka cigaba da firarsu, Hafsa tana cikin mutane amma hankalinta na kan ba ta ga Fasila ba, ta fito tana raba ido, amma duka ba ta ganta ba, tana zagayawa ventilation ta gan ta tare da Sa'eed suna ta fira, gabata ya ba da rass, a ranta ta ce'Wannan wace irin masifa ce take tunkaro ni? Allah kar ka karance ni da wannan, ba zan iya ɗauka ba'.

Ta ƙarasa tana faɗin "Sa'eed wai me kake nema a yarinyar nan ne? Innalillahi wa inna ilaihi raji'un!".

Jikinsa ya ɗan yi sanyi ya ce"Ni fa ba komai, kawai fira muke yi".

"To ba na so, daga yau ba na so, kar ka sake kula min 'yata, Humy ta ishe ka fira indai ta Allah da Annabi ce".

"To" Ya ce, sannan ya bar wajen.

Ta janyo Fasila ta fara zaginta, tana ba ta haƙuri, ta kaita har ɗaki ta dangwarar da ita, ba ta sake fita ba har sai da suka tashi tafiya gida. 

Ta haɗa musu kayan suna suka tafi da shi har da na Sani, duk da ba a da tabbacin zai je gidan.

Wajen magriba kowa ya watse sai 'yan'uwanta, suna gyara mata gidan, mai delivery ya kawo mata kayan Bojuwa herbs, sanyi flusher ne da Tightening set sai halin daka, da su za ta fara, sai ta gama wanka sannan za ta yi order kazar sababi da cicciɓin garari, sannan ta haɗa da sauran kayan, domin ita kanta ta san za ta yi kewar mijinta a kwanakin jegon nan, tun da ya horar da ita da yawan buƙatarsa.

  Washegari da aka yi suyar nama aka raba ta ba shi na shi, sai ya ce mata ta raba biyu ta yi masa packing ɗin ɗayan, "Wa za ka bawa?"

Ta yi masa tambayar cike da tuhuma.

"Bazawarata, na san dai haka kike zargi ko?"

Cike da kishi ta ce"Ai ko ba ka faɗa min gaskiya ba na san haka ɗin ne, ka raba da kanka".

 Ta tashi ta bar masa ɗakin.

 Washegari Sa'eed ya raba naman shi gida biyu, ya shiga store ya kwashi kayan ciye-ciye, ya ajiye kuɗin break ɗinsa na ranar, ana tasowa daga makaranta ya saci jiki ya tafi gidan su Fasila, da tambaya ya ƙarasa har ƙofar gidan, yana tsaye yana tunanin yadda zai yi ya ganta kamar daga sama ya ji muryarta "Laaa Yaya Sa'eed".

Ya juyo yana murmushi, "Na'am Fasila, kika ce ba zan gane ba, ga shi na nazo".

Ta washe baki "Wallahi na zata ma ƙarya kake yi ba zuwa za ka yi ba".

Ya yi murmushi ya miƙa mata leda hannunsa, "Ungo gida zan koma ba a san ma na zo ba fa".

Ta karɓa tana cewa "Ashe yau zan ci daɗi na gode sosai, ba za ka shiga ba?"

Ya ce"E ba sai na shiga na, kuma ba na so ki faɗawa kowa ba zo gidan nan kin ji? Zan dinga zuwa duk ranar Juma'a".

Ta ce"Ai kuwa ba zan faɗa ba indai za ka dinga kawo min wani abun".

Ya ce"To sai anjima".

Ya tafi yana ɗaga mata hannu, ita kuma ta cusa kasar a cikin rigarta ta shiga gida, yana tafe yana tunanin me na ya kawo shi har gidansu? Shi kawai  yana jin kamar ya yi ta ganin Fasila kullum.

[06/01, 7:15 pm] Sadiya Abdulrazak: A cikin satin Usman ya ba da kuɗi aka mayar da Fasila makarantar boko da islamiyya, a boko, sai dai bokon aji huɗu aka saka ta maimakon aji biyar da take da, islamiyya ma asalin 'yan ajinsu sun wuce ta, kuma ta mayar da hankali don tana son karatun dama. Duk ranar Juma'a sai Sa'eed ya je gidansu, kuma ba ya zuwa haka sai ya ɗibar mata wani abun kwaɗayi ya tafi mata da shi, sai su gaisa kawai ya ba ta, har so yake a siyo kaza gashasshiya, tsire ko balangu a ranar Alhamis, saboda ya ƙo cin nashi ya kai mata ranar Juma'a.

Auwalu na ya fara zuwa makarantar magriba da ta asuba, suna ta sana'arsu lafiya ƙalau da matar babansu, Sani kuwa yana nan ya fara yin nisa a harkar nan mai muni, yanzu haka an haɗa shi da wasu mutanen ba iya Alhaji ba ne, ya koyi gayu da tsafta sosai, suna siya masa sababbin kaya masu kyau, rayuwa tana yiwa Sani yadda yake so, idan ya shiga wata halwar har mantawa yake yana da iyaye da 'yan'uwa, a ido ne yake yaro, amma tunaninsa da ayyukansa duka na manya ne.

  Duk da Hafsa tana raba dare a ɗakin Usman ba ta sakin jiki ta yi bacci kirki, sai ta baro ɗakin ta je wajen 'yarta ta fara bacci sai kuma ta farka ta leƙa shi, akwai ranar da ta zo leƙa shi, tana ta leƙe ta window, ba ta lura da shi ba, shi ma yana leƙa ɗakin Sa'eed, sai da ya yi gyaran murya ta ankara da mamaki ya ce"Hafsa ƙalau kuwa?"

Ta daburce "Lafiya lau,na fito shan ruwa ne sai na ga ban ganka ba".

  "Hmm! Faɗi dai gaskiya, kina gadina ne ko ina waya da wata ko? Gabaɗaya fa kin canza Hafsa, na kasa gane kanki, To daga yau ko zaɓi ɗaya, ko dai ki dinga ɗakko baby Sarah muna kwana duka ko kuma kar ki sake zuwa ɗakina, jego kike yi, kina buƙatar isasshen bacci da hutu, amma kin fitini kanki, ƙarfe biyu kin fito kamar aljana".

Ta ɓata rai ta ce"Kamar aljanu dai".

Ya yi dariya "Gara ni gadin ɗana nake yi, amma ban sani ba ko buƙatata kike yi, ɗazu na ganki kina sallah mu je ko?"

Da sauri ta ce"No ba yanzu ba".

"To ki zaɓa ko ki ɗakkota ki zo ki yi gadin da hujja ko kuma na dinga saka key a ƙofata".

Ya shige ɗakin, ita ma ta koma ɗakinta, tun daga ranar sai take ɗakko gadon yarinyar tana ajiye ta a ɗakin nashi, sai da aka yi haka hankalinta ya kwanta.

  Sanda ta yi arba'in ta fitar da kuɗi ta yi order kazar sababi, gumba, halin daka, tsumi har ma ta ƙara sanyi flusher saboda ba ta so ya yanke mata, duka a wajen Bojuwa herbs. 08032773332

Ai kuwa ta ga aikinsu sosai bayan an koma bakin aiki, don Usman ce mata ya yi ta koma amarya fiye da lokacin da ya auro ta.

 Ta cigaba da rainon 'yarta suna zamansu lafiya, sai 'yan ƙananun abubuwan da ba za rasa ba, wanda suke faruwa silar maman Sa'eed.

Silar yarinyar ne suka ɗan fara magana da Humy, saboda ta lura tana sonta, amma idan za ta ganta a hannun Hafsa ba za ta taɓa cewa ta ba ta ita ba, sai idan ta kwantar da ita a falo sai ta ɗauke ta ta riƙe, Hafsa ta sha kama ta tana kallon 'yar tana murmushi, idan ta ga Hafsan ta zo sai jikinsa ya yi sanyi, ta ajiye ta ta bar falon, tun Hafsa tana yin shiru idan hakan ya faru har ta fara ba ta tausayi, idan za ta ajiye ta sai ta ce ta riƙe ta, daga baya ma sai take ba ta da kanta ta ce ta riƙe mata, Sa'eed ne dai bai taɓa ɗaukarta ba, sam bai damu da ita ba.

A ƙa'idar Usman ba ya kaiwa dare a waje, amma yanzu sai ya tsiri kai wa dare, sai ya kai har ƙarfe goma, Hafsa ta yi zaman jiran shi, kuma kullum sai sun yi faɗa da Hafsah. 

Yau ma tana zaune a falo tana jiran shi, sai goma da mintuna ya shigo gidan, leda a hannunsa ya nufo ta "Beb wai ba ki kwanta ba?"

Ta sake ɓata rai ta ce"Don Allah Usman ina kake zuwa? Daga ina kake?"

 Ya ce"Wai Hafsa ke ce mai gidan ko ni ne?"

"Dukanmu ne".

"To ki yi min hukunci, bisimillah".

"Wallahi na gaji, kawai ka tsiro da sabuwar halayya, ka faɗa min inda kake zuwa, ni ba zan iya ba".

"Zance nake zuwa, kuma kin san ba na kula kowa sai maman Sa'eed, yanzu haka ma cikin satin nan za a kai kudin aurenmu, idan ta shigo gidan kin ga kin huta ma da kai wa daren da nake yi".

 Ya wuce store ya ajiye leda yana cewa "Kayan ƙamshin girki ne ta ce na kawo miki".

Ya dawo ya shiga ɗakinsa, ta zauna a nan tana jin ƙunci sosai a zuciyarta, ita babbar damuwarta a yanzu kar ya auri wacce za ta fitar da ita, a baya ta zauna da kishiyoyi, amma a can ba gidan da za ka damu ba ne don kishiya ta fitar da kai, yanzu kam tana da tabbacin ta samu miji irin wanda kowace mace ba za ta so ta rabu da shi ba, idan ta rabu da Usman ina ta kama? 

Ɗakinta ta wuce a maimakon nashi, ta ɗauki fushi da shi tun daga ranar, shi kuma ya nuna bai san ma tana yi ba, yana ta walwalarsa da yaransa, wannan nisan da ta yi masa ya ƙara masa kusanci da maman Sa'eed, kullum cikin wata suke da chatting ɗin dare.

 Sai da ta ga idan aka cigaba da tafiya a haka ita ce a ruwa sannan ta nemi sasanci, ranar bai dawo gidan ba sai sha ɗaya, tun ƙarfe goma ta ɗauki wanka ta je ɗakinsa ta kwanta, da ya dawo dai ta yi kamar me bacci, waya kare a kunnensa ya shigo ɗakin "Ga ni dai yanzu na shigo ɗaki". Yake faɗawa wacce suke wayar.

Ganin Hafsa sai ya yi turus, ya ce"Sorry ina zuwa zan kira ki" Ya kashe kiran.

Ya saki wani murmushi, a wahale ya yi wannan ranakun suna fushi da juna, daurewa kawai ya yi, kuma ya kai ajin da ko ba ta nemi sasanci ba shi zai nema don ba zai iya ƙara kwana uku bai ji ɗuminta ba.

"Beb" Ya kira ta, ta yi shiru.

"Yajin ya ƙare kenan ko? Kin yi kewar mijinki".

Nan ma dai ba ta yi magana ba.

Ya wuce bathroom ya  yi wanka ya yi shirin bacci, yana gani Hadiza tana ta kiran shi, domin tana da labarin sun yi faɗa da Hafsa, tana ta zuba idon ranar shiryuwar, ta san indai sun shirya to ba zai yarda su yi wayar dare ba.

Ya kalli Hafsa ya ga tana ƙifta ido, ya gane ba bacci take yi ba, ya hau gadon yana yi mata magana a kunne, ta yi shiru kamar ba ta shi, duk da duk da iskar da yake busa mata a kunnen ta fara canza mata yanayi, sai ya yi wajen da ya ajiye wayar yana faɗin "Tun da wannan ta yi bacci bari na ɗauki wayar ɗayar, ita kam tana da lokacina".

Ya yunƙura zai ɗauka ta janyo shi ya dawo, "Tun da matarka ce ita ma ai dole ka ce haka".

Yana dariya ya ce"To kwana nawa ne?"

Ta daki ƙirjinsa "Don ka ga na zo ɗakinka ko? Bari na tafi, ka kwana kana waya da ita".

Ta tashi, kafin ta sauka daga gadon ya janyo ta, "Ai tun da kika zo ko me zan faɗa miki dole ki shanye ki kwana a nan, ramawa nake yi na ƙaurace min da kika yi tsayin kwanaki, to ashe ma ba ni kaɗai kika azabtar ba har da kanki, tun da ga shi a ƙarshe ke ce kika kasa jurewa kika kawo kanki".

"Ai tausayinka na ji, ina lura da yanayinka kar na je ka kwanta jinyar rashina shi yasa".

Suka yi dariya duka.

Ta ce"Beb na yi kewarka wallahi, a bar batun wasa, na sha wahala sosai, don Allah idan na yi fushi irin haka ka dinga rarrashina da wuri".

"Mafita shi ne ki daina fushi da ni ɗin gabaɗaya, Hafsa ba na son gaba, musamman da wacce take a gidana matsayin matata, wannan ba girmanmu ba ne, kamata ya yi mu dinga zama muna tattauna matsala, ƙila mu ga abun ma bai kai na faɗa ba".

Ta ce"To zan kiyaye, amma kai ma fa ka san bai kamata kai tsaye ka faɗa min wai ka kai kuɗin aure ba".

Ya ce"Wasa nake yi miki fa, ke ɗin ce kika ɓata min rai wallahi, amma muddin kika cigaba da yi min yadda kike so zan kai ɗin".

Ta kwanta a jikinsa tana cewa"Wai ni me ya sa ba za ka aure ta ba sai faɗa kake yi a baki? A zatona ba sai kun yi doguwar soyayya ba".

Ya sauke numfashi yana shafa bayanta ya ce"Wallahi matsalar daga Hajiya Inna ne, ita ce ba ta so na dawo da ita, ta ce ta yarda na auri kowa amma ban da ita".

Da mamaki ta ce"Me yasa?"

Ya ce"Hmm, Hafsa Hadiza ai ta yi wulaƙanci, ba ta ganin kowa da ƙima fa har Inna, na san Inna tana da rigima, amma farkon aurenmu ta so Hadiza, to ita kuma sai ta ɗauke ta a uwar miji ba uwa ba, tun daga lokacin ta fara fita daga ranmu ni da Inna, a lokacin ban samu aikin nan ba, karatu nake yi, ina kuma zuwa kasuwa shagon babanmu, tun farko haya na so na kama, sai babanmu ya ce a gida zan zauna tun da akwai ɗakuna, ba a je ko'ina ba zaman ya ƙi daɗi, a ce muna gida ɗaya da mahaifiyata amma sai a kwana a wuni ba ta leƙa ta gaishe ta ba, sai idan sun haɗu a tsakar gida a gaisa, idan Inna ta yi min ƙorafi na yi mata faɗa sai ta tafi gida ta dinga haɗa ƙarya da gaskiya ta ce ita Inna tana takura mata, ƙarshe dai iyayenta suka ce dole na canza mata gida idan ina son cigaba da auren, haka na kama haya muka cigaba da zama, babu wani abu da ya shafi dangina da take zuwa, ko na matsa mata ta je sai ta ce ba ta da lafiya, haka dai nake ta haƙuri da ita, da ta haifi Sa'eed ta nemi ta yi planing, na ce ban amince ba, saboda a ra'ayina ko za ta yi sai ta yi haihuwa uku ko huɗu, a wannan lokacin mun yi rigima da ita sosai, kafin ta ce ta haƙura".

 Ya kalli Hafsa da ta yi lamo tana jin shi, ya ce"To kin ji rabi gobe zan ƙarasa miki".

Ta ce"A'a wallahi ba zan yarda ba yau za ka gama min, abin da ma a taƙaice kake ba ni? Ko haɗuwarku ba ka faɗa min ba".

Ya ce"Idan na ba ki labarin soyayyarmu ba za ki ji kishi ba?"

"Zan ji, a tsallake ɗin kawai".

"Ashe ta saka implant a hannunta, lokacin ta tsiri jinyar ƙarya ta ce gidansu za ta tafi, za ta fi samun nutsuwa a can, ashe don kar na ga plaster da aka saka mata ne, sai da ta warke ta dawo, na lura ta rage sakin jiki sosai idan muka keɓe, har ina yi mata ƙorafi, a haka dai muka yi ta tafiya har sati uku, a ranar asirinta ya tonu, na kama damtsen hannunta na ji shi, na birkice mata, a dole washegari muka je aka cire shi, ta haƙura, shekaru biyu ne cif tsakanin Sa'eed da Humaira".

Ya dakata ya ce"Yanzu kin ji komai ko?"

"Da saura dai, ya aka yi kuka rabu?"

"Sanda ta haifi Humaira ta cigaba da neman sai ta yi planing na hana ta, na yi mata alƙawarin idan ta yi haihuwa ta uku za ta yi, a wannan lokacin iyayenta sun bi ra'ayinta, suka yi ƙoƙarin tilasta ni na barta, ni kuma Inna ta ce idan har ba za ta bi ra'ayina ta yi ukun ba na sake ta, na nuna ba ta zan yi hakan ba don na yarda ba, saboda ina sonta, na ga alamar ta cigaba da planing amma haka na zuba mata ido nake haƙuri, har na samu aiki rayuwar ta canza, na mallaki gidan nan da abun hawa, yara suka girma, ta ƙi daina planing, na zauna muka tattauna da ita sai take yi min rantsuwar babu abin da take yi, akwai abokina da yake aiki a wani asibiti wanda can take zuwa shi ne ya tabbatar min da zargina, ita kuma ta kafe ta ƙaryata, abun yana damuna, girma nake yi, kuma ina son yara masu yawa a rayuwata, sannan ba ta da dalili mai ƙarfi na tsayar da haihuwa har tsayin lokacin nan, wannan ne ya da ta fita daga raina, amma ba shi ne babban dalilin da ya sa na sake ta ba".

Da sauri Hafsa ta ce"To mene ne?"

Ya ce"Wannan sirrinta ne, ko Inna ban faɗa mata ba".

Ta marairaice"Don Allah ka faɗa min".

"Ba zai yiwu ba, don idan naki ne ba za ki so na faɗa mata ba".

"Da gaske ka kai kuɗin auren kuma?"

Bai bata amsa ba ya rufe mata bakinta, suka shiga nunawa juna soyayya da kewa.

Tun daga nan suka shirya zaman ya cigaba da daɗi, bayan wata biyu da ta ji shiru ba a yi zancen auren ba sai ta sake sakin jikinta sosai, kuma yaranta ma lafiya lau take jinsu, har yanzu babu wanda ya san da zuwan Sa'eed gidan su Fasila duk sati, domin ya daina zuwa ƙofar gida ma, sun tsayar da inda suke haɗuwa can ƙasan layinsu.

  A lokacin da Hafsa ta sakakance a cikin farinciki, take ganin ba ta da sauran damuwa sai ta Sani, wacce ba ta cika sakawa a ranta ba, ta bar shi a ƙuruciya ce wataran zai daina, a lokacin ne kuma asiri ya tonu ta san ainihin rayuwar da ɗanta yake yi.

 Akwai wani mutumi da yake lalata da Sani, gidan shi a can wata unguwa yake gaba da ta su Sani, gida ne ya ware shi kawai saboda ya dinga gayyato yara yana yin wannan ƙazamar rayuwa, abokinsa ne ya haɗa shi da Sani, sati ɗaya kenan da haɗuwarsu, kullum idan ya dawo daga kasuwa zai zo ya ɗauki Sani a hanya su tafi gidan shi, idan ya gama da daddare sai ya dawo da shi bayan ya biya shi.

To dama ita duniya a yanzu kiwon mutum ake yi ba na dabba ba, yau da gobe sai hankalin mutane ya fara kaiwa kansu, tun da kullum za a ga Sani zaune a bakin titi, mutumin yana zuwa sai ya tsaya Sani ya buɗe mota ya shiga su tafi, kuma a ga sai dare zai dawo da shi, wani mutumi da yake gasa kaji a bakin titi shi ne ya je har gida ya faɗawa Yunusa, kai tsaye ya ce masa ai aikin gidan kaji suke yi wa mutumin, sun so fahimtar da shi amfanin bincike amma ya ƙi ganewa, ƙarshe ma ya fara nuna musu hassada suke yi wa ɗanshi, ya ƙara da faɗin kowa ya je ya ji da matsalarsa, ban da talauci ma da ya haddasa musu rashin aikin yi ina ruwansu da rayuwar wani?

 Dayake sun san abin da suke yi, sai suka yi zama na musamman da manyan unguwar, tun da dai sun yarda da cewar ɗa na kowa ne, kuma idan ɗan maƙocinka ya lalace zai iya shafar naka, aka shirya yin bincike, aka samu matasan unguwa masu hankali da kuma wasu daga cikin manyan, aka yi ready, ranar mutumin ya zo ɗaukar Sani suka bi bayansa a adaidaitasahu biyu, suka tsaya nesa da su suka ga sun shiga wani gida mai ƙaramin gete, suka ba da ratar mintuna goma, sannan suka je suka fara kwanƙwasa gidan, sai ga mutumin ya leƙo babu riga a jikinsa ya buɗe musu, don a zatonsa maƙotansa ne.

"Ina yaron da ka shiga da shi gidan nan yanzu?" Wani cikin mutanen ya tambaya.

Ya ɗan daburce "Ban shiga da kowa, ni kaɗai ne a cikin gidan nan, kuma ina zuwa ne saboda ƙwaƙwalwata ta samu hutu na yi ayyukana a tsanake". 

"To za mu shiga mu yi bincike".

Duk da gaban shi yana faɗuwa amma ya dake ya ce"Zan iya ganin katinku?"

Wani saurayi ya ce"Mu ba jami'an tsaro ba ne, amma muna da damar tuhumarka a kan Sani da kake ɗauka kullum kuna zuwa gidan nan".

"Waye Sani? Sai dai ko idan gizo idonku yake yi".

Ba su sake sauraron shi ba, suka kutsa cikin gidan gabaɗayansu, hankalinsa ya tashi, ya fara kiran wani ɗan sanda a waya, hankalinsu ya yi kan binciken cikin gidan, shi kuma ya yi amfani da wannan damar ya gudu, ya tari adaidaitasahu ya tafi.

Sani dake ɗaki a kwance, ko da ya ji hayaniya bai kawo komai ba, sai da ya ji an shigo cikin gidan ana kiran sunan shi sannan ya tashi ya saka wandonsa ya yi tsuru-tsuru gaban shi yana faɗuwa, suka same shi suka tsare shi da tambayar me yake yi a nan, sai ma ya fara rashin kunya yana cewa babu ruwan su da shi, sai da wani ya wanka masa mari aka doddoke shi sannan ya yarda suka bar gidan, sukua kai shi har gaban Yunusa suka yi masa bayani, amma ya hau su da faɗa yana cewa sun yi niyyar lalatawa ɗan shi suna ne, ana cikin wannan taƙaddamar ne kuma 'yan sanda suka zo suka kama rabin mutanen, rabi kuma sun gudu, aka haɗa da Sanin aka tafi da su station bisa zargin sun je har gida sun ci zarafin mutum tare da yunkurin yi masa ƙazafi.

Auwalu ne ya kira Hafsa ya faɗa mata abin da yake faruwa, ya dai ce mata Sani yana station duk da shi ma bai san ainihin zargin da ake yi musu ba.

[08/01, 8:25 am] Sadiya Abdulrazak: Lokacin wajen ƙarfe bakwai ne na dare, Usman ya fita, kuma ta san zai iya kai wa ƙarfe goma bai dawo ba, tun da yanzu ya ɗorawa kansa yawon zuwa zance kamar wani saurayi, ta ɗauki waya ta kira shi, ya ɗauka yana faɗin "Hajiyata ya gidan?"

Ta ce"Kana ina?"

"Inda kika aike ni".

Ta ce"Ni fa ba da wata manufar na tambaye ka ba, Auwalu ne ya yi min waya wai an kama Sani suna station shi ne nake so na ji me yake faruwa" Ta ƙarashe maganar da rawar murya.

Ya ɗan yi jim, kafin ya ce"To Allah Ya rufa asiri, amma dai ki bari sai Allah Ya kaimu gobe, kin ga dare ta fara yi yanzu".

Da sauri ta ce"Don Allah ka bar ni na je yau ɗin, ba zan iya bari har gobe ba, yanzu ƙila baban shi ba zuwa zai yi ba, haka suka bar min Auwalu a wancen lokacin ya sha wuya a kan abin da bai aikata ba".

"Hafsa".

"Na'am".

"Na ce sai gobe". Bai jira cewarta ba ya kashe wayar.

 Takaici ya turnuƙe ta, zuciyarta ta dinga zafi, tun da ya ce haka ta san shikenan ba zai barta ba ɗin, ta kira Auwalu can wajen ƙarfe takwas take ta bayar shi abin da ya faru.

Auwalu ya ce"Ni ma har yanzu ban sani ba Mama, amma dai na ji ana cewa wai ganin shi aka yi a gidan wani mutumi".

"Innalillahi wa inna ilaihi raji'un! Kenan sata ya koma yi?"

"To ni ma dai haka nake tunani, ba za ki zo ba?"

"E, sai gobe, ka ga da nisa kafin na dawo dare ya yi, ka je kai idan kana da kuɗin mota, baban naku ya tafi?"

"E yana can, tun ɗazu suka tafi".

Ta ce"To kai ma ka bar shi sai goben kawai, idan ma an sake shi yau ɗin shi kenan".

 Ko abinci kasa ci ta yi tana ta tunani, ƙarfe goma saura 'yan mintuna ya dawo gidan, tana ɗakinta a zaune, tana jin dawowar shi ta ƙi fitowa, babu kowa a falo, ya ƙarasa dining ya ci abincinsa, ya shiga ɗakinsa ya ga ba ta nan, ya yi wanka ya yi shirin bacci sannan ya nufi nata ɗakin, tana zaune a kan gadon tana aikin tunani, ya yi sallama ta amsa ba tare da ta kalle shi ba.

Ya harɗe hannu a ƙirji yana kallonta "Yau ba zan samu arziƙin sannu da zuwa ba ballantana oyoyo kenan".

 Ta yi shiru har lokacin ba ta kalle shi ba.

"Hafsa".

"Na'am".

"Me yake faruwa? Na yi miki wani abun ne?"

Ta girgiza kai alamar a'a.

Sannan ta ce"Sannu da zuwa".

Ya ƙarasa ya zauna a bakin gadon yana kallonta, "Hafsa ba fa hana ki zuwa na yi ba, na ce sai gobe idan Allah Ya kaimu, ba na son kina fita da daddare indai ba tare da ni ba, kuma ba na so ki ɗaukarwa yarinyar nan sanyin titi a adaidaitasahu".

"To me yasa ba za ka kai ni ba?"

Ya ce "Ki yi haƙuri har yanzu zuciyata ba na jin ta shirya haɗuwa da tsohon mijinki, zan ji kishin a ce ya kalle ki a gabana, kawai zan ji cewar idan ya kalle ki zai tuna rayuwar aurenku ta farinciki, abun babu sauƙi, ke kaɗai ɗin ma da kike zuwa ina daurewa ne, tun da na san ya zama dole".

Ta ce"Hmm! Amma kai yanzu ba ka tunanin ni ma zan ji haka a kan tsohuwar matarka? Ina jin fiye da yadda kake ji, amma a hakan nake daurewa kullum ka je zance, kullum ku yi waya, ƙarshe ma ba na so haka ka yi min dole sai da ta zo gidan nan da sunan barka, ni babu zuciya a ƙirjina?"

 "Ki dai yi haƙuri, ni namiji ne, huɗu Allah Ya ba ni damar yi, ke kuma mace ce, ni ɗin dai ni kaɗai ne, don haka ki yi haƙuri".

 Ta yi shiru, ya ce"Waye a station?"

"Sani ne, ban san abin da ya yi ba tukunna, gabaɗaya na kasa nutsuwa".

"Allah Ya fitar da shi Ya shirye shi, yau ni kaɗai zan kwana?"

"Zan taho".

Ya tafi, ta tashi ta fita ta ci abinci, sannan ta dawo ta yi wanka ta tafi ɗakin nashi.

Washegari da safe da zai tafi aiki ya wuce da ita, ya sauke ta a hanya, ta ƙarasa a ƙafa, da ta shiga ta faɗi wanda take nema suka ce sai dai ta jira ƙarfe goma, lokacin ne aka tsara za a zauna a kashe case ɗin, kuma suka ƙi faɗa mata laifin da Sani ya yi, suka ƙi barinta ta gan shi, ta zauna ta kira Auwalu a waya, ya ce mata ya tafi kasuwa, ta kira Hindatu suka gaisa take yi mata jaje "Sai haƙuri maman Fasila, Allah Ya shirye shi, Allah kuma Ya saka masa zaluncin da aka yi masa, amma sun cuce shi, jiya kasa bacci na yi".

Gabata ya faɗi ta ce"Hindatu me ya samu Sanin? Me aka yi masa, su waye suka zalunce shi?"

Hindatu ta yi jim, don ba ta san Hafsa ba ta sani ba, ta ce"Au dama ba ki ji ba?"

"Wallahi ban ji ba, don Allah ki faɗa min".

Hindatu ta sauke numfashi, don ba ta so ta zama ta farkon wacce za ta faɗawa mutum abu mara kyau. 

"Ki yi haƙuri, idan aka zo zaman kya ji, ni ma wanka zan yi na taho yanzun nan".

Ta kashe wayar, hankalin Hafsa ya tashi, ta sake kiranta, amma ba ta ɗauka ba, ta koma ciki ta samu wani ɗan sanda "Officer don Allah me ya samu ɗana? Ni ce fa na haife shi, ku faɗa min don Allah, ku nuna min shi".

Ya ce"Hajiya lokaci aka saka, kuma dole sai kowa ya zo za a fito da shi".

Ta fita tana jin zuciyarta na zafi, na kira Umma suka gaisa ta ce"Umma Sani fa yana kulle".

Ta ce "Na sani Hafsa, wani cikin wanda suka je gidan tare ya faɗawa babanku, ya ce zai je ƙarfe goma, kina ina? Sai da na ce fa kar a faɗa miki".

Tsoro ya sake kama ta, "Umma me ya same shi ne? Me kuke ɓoye min?"

Umma ta ce"Innalillahi wa inna ilaihi raji'un! Don Allah Hafsa ki kwantar da hankalinki, ni idan ba dama ki dawo gida kawai, ki zo nan gidana, tun da babanku zai je duk yadda ake ciki za ki ji".

 "Umma wai me aka yi masa? An ce an zalunce shi, kuma an ce an gan shi a gidan wani mutumi sata ya yi? Don Allah Umma ki faɗa min".

Tsoro ya kama Umma, don ta san babu uwar da za ta ji ɗanta yana aikata wannan abu hankalinta bai tashi ba, fargabarta ma kar ta jefar da 'yar idan ta ji.

"Hafsa".

"Na'am" Ta amsa da raunin murya.

"Don Allah ki zo gidana yanzun nan, ki baro wajen nan, umarni ne na ba ki".

Ta katse kiran.

Hafsa ta ƙara ruɗewa, tabbas ko mene ne ta san ba ƙaramin abu ba ne, ta kira wayar Usman, sai da ta yi kira biyar ya ɗauka.

"Ina kan aiki ne mene ne?"

Cikin kuka ta ce"Usman ban san me ya faru da ɗana ba, sun ƙi nuna min shi, kuma kowa ya ƙi faɗa min, yanzu kuma Umma ta ce na tafi gida wai na bar station din".

Ya ce"To dama tun da aka yi haka zaman me kuma za ki yi?"

"Au haka ma kawai za ka ce min?"

Ya sauke numfashi, "Sorry kin ga marasa lafiya a gabana, zan kira ki idan na samu hutu".

Ya kashe wayar, ta saki kukan da take ta riƙewa, tana share hawaye wasu na sakkowa, ga Sarah a bayanta ta tashi tana kuka, ta sakko ta ta saka ta a hijjabi tana shayar da ita.

Tana a haka yayanta Adamu ya zo wajen,ko gaisawa ba su yi ba ya ce "Hafsa tashi mu je gida".

"A kan me zan bar wajen nan ban san abin da ya samu Sani ba? Yaya ko ka sani?"

Ya ce"Mu je gidan za ki ji komai".

Ta ce"Ga shi a nan me kuma zan je na ji a gida?"

Ya ce"Ki tashi dalla, yanzu mene ne amfanin zamanki a nan kamar wata mara gata? Kin shanya yarinya a titi tashi mu je, kome ake ciki ai za ki ji, ga maza nan, ga baban shi ga naki uban ai kin san za a yi masa abin da ya dace ko?"

Ta tashi ta goya 'yar ta hau babur suka tafi, suna zuwa gida ta tarar da duk 'yan gidan nasu sun hallara, Maryama ta karɓi 'yar ta kwantar da ita, sai bin ta suke yi da kallon tausayi, hakan ya sake saka ta cikin fargaba, sai kawai ta fara kuka, suka dinga rarrashinta, kafin Umma ta bayyana mata abin da ya faru, hankalinta ya ƙara tashi, ta fara karkarwa "Yanzu da gaske an lalata Sani? Kuma an tabbatar ba a jiyan suka fara zuwa ba? Ba fyaɗe ya yi ƙoƙarin yi masa ba?"

Umma ta ce"Hafsa ki yi haƙuri, amma a gaskiya babu alamar fyaɗe, tun da kin ga dai ba ranar aka fara ba, kuma idan dole yake yi masa ba zai yiwu a ce kullum Sanin yana zama ya jira shi ba, ki yi haƙuri abun akwai tashin hankali sai an daure".

"Innalillahi wa inna ilaihi raji'un" Shi take ta maimaitawa 'yan ɗakin suna taya ta.

"Yanzu Sani shikenan ya lalace..."

"Ke uwa ce Hafsa ki daina maimaitawa, ki ce Allah Ya shirye shi kawai" Cewar Umma cike da tausayin 'yar tata.

"Ƙaddara ce, Allah Ya ba mu ikon cinyewa, ki yi haƙuri ki daure, ki bi shi da addu'a ita ce kaɗai gatan da za ki yi masa a daidai wannan lokacin".

 Haka suka dinga rarrashinta, Usman da Hindatu suna ta kiran wayarta ba ta ɗauka ba, ƙarshe ma ta kashe wayar ta kwanta ta yi lamo.

A can station kuwa zuwa goma da rabi aka zauna, da shi Alhajin da abun ya faru, da waɗanda aka kulle wato 'yan unguwar da suka kai rahoto, da Sani wanda babu alamar nadama a tare da shi, sai Yunusa wanda dama shi ya riga kowa zuwa wajen, kuma ya hana Hindatu ta shiga sai komawa gida ta yi, ita dama ta zo ne don ta taya Hafsa sai kuma ta samu ta bar wajen.

Ɗan sanda ya fara bayani "Ba wata doguwar magana za mu yi ba, mun riga mun gama duka binciken da za mu yi, shi Alhaji Ummaru ya ɗauki Sani ne aikin gida, yana yi masa shara da mopping, sai kuma 'yan ƙananun aike, bayan wannan babu wani abu dake tsakaninsu, sannan an yi magana da mahaifinsa ya ce shi ma ya san da fara aikin, to kun ga yanzu ku ake zargi da laifin ɓatanci ga Alhaji Ummaru, a bisa ƙa'ida sai ya yi ƙararku an bi masa hakkinsa, amma mun yi duba da ganin ba ku yi da niyya ba, kun yi abun ne cikin zargi da jahilci, don haka ya ce ya yafe muku, sai dai ku kiyaye na gaba".

Yunusa ya ce"Kuma ni kafin a tashi daga zaman nan ina so a shiga tsakanina da waɗan nan maƙotan nawa, babu me ba ni ƙwayar hatsi don haka kowa ya yi harkar shi, babu ruwansu da gidana ko iyalina".

Wani cikinsu ya ce"In sha Allah babu wanda zai sake, na yanzu ma tsautsayi ne".

 Kowa ya watse ya rage sai Alhaji, Sani da Yunusa a, abin da ya faru kafin zuwan mutanen kuwa shi ne, Alhajin ya ba wa Yunusa a haƙuri ta waya, ya ce kuma zai ba shi dubu ɗari biyu ya yi haƙuri a bar case ɗin, ba zai sake kula Sani ba ko a hanya.

Yunusa ya auna dubu ɗari biyu ya ga tana da yawan da zai daɗe bai same ta a dunƙule ba, shi ne ya ce ya yarda, ya yarda aka take hakkin ɗansa akan kuɗi, bayan kowa ya watse ya yi masa transfer kuɗin, sai ga shi Yunusa yana ta godiya, ya yi wa Sani alama da hannu, wacce ke nuni da cewar za su haɗu.

Wajen sha ɗaya Baban Hafsa ya koma gida, ya juye musu duka abin da ya faru, ya ƙara da cewar "Ni ko ƙala ban ce ba saboda takaici, kai Hafsa ki yafe ni, yau na yi nadamar aura miki Yunusa, gaggawa aikin shaiɗan, inda na jira a lokacin ban matsu ki yi aure ba da Usman ya bayyana tun da Allah Ya yi shi mijinki ne".

Adamu ya ce"Baba kenan ka manta kuma Allah Ya rubuta yara ukun 'ya'yan Yunusan ne? Ƙaddara ta riga fata, sai dai mu bi su da addu'ar shiriya kawai".

"Wallahi ba zan yarda ba, ba zan bar maganar nan haka ba, a lalata min ɗa kuma a ba shi kuɗi ya yi shiru? Dama sakacinsa ne ya sa ya lalace, amma Sani nawa yake da zai fi ƙarfinsa? Inda a gabana yake da hala ba ta faru ba".

Baba ya ce"Hafsa ba ki da hujja da kuma arziƙin da za ki yi shari'a da mutumin nan, irinsu suna da ɗaurin gindi daga sama, ba za ki iya komai ba, kuma mijinki ma ba lallai ya ba ki goyon baya ba, ki yi haƙuri kawai shi ne mafita, kuma za mu yi ƙoƙari mu karɓi yaron nan idan Yunusan ya yarda".

 Suka dinga ba ta baki, a dole ta haƙura, sannan suka ba ta shawarar kar ta faɗawa Usman wannan abu ne na sirri, wasu mazan ba su da tabbas kana iya kwashe sirrinka la ba su, su yi maka gori a lokacin da ba ka yi zato ba, wani zancen ma sai ka tsince shi a bakin kishinyarka ko dangin shi, ita ma kuma ta yarda da haka Sosai tun da dama Usman ya yi wa yaranta shaidar lalacewa ina ga ya ji wannan maganar? Ta yi alƙawarin za ta yi shiru da bakinta.

Sai bayan azhar da ya sake kiranta ta ɗauka, "Beb kina ina ne?"

"Ina gidanmu".

"Ba a gama ba ne? Yara suna gida fa sun dawo kuma ba kya nan".

Takaici ya kama ta ita tana ta kanta wai yana yi mata zancen yaransa? Ɗanta yana cikin wannan masifar yake nufin ta tsallake ta tafi gida ta kula da nashi yaran? Ta rasa abun cewa kawai ta kashe wayar.

Ya bi wayar da mamaki, ya sake kira ba ta ɗauka ba, ya kira mai adaidaitasahun su ya faɗa masa ya je ya ɗauke su a gida ya kaisu gidan Inna. 

 Sai da yamma da ya tashi daga aiki ya sake kiranta don ya ji ko ta koma, sai ya ji wayar a kashe ma, yanzu kam ya tabbata raina masa hankali take son yi don haka ya ƙyale ta, ya je gidan Inna, a nan suka ci abincin dare, da ta tambaye shi Hafsa ya ce mata ta je gida ne, amma yanzu ta dawo, dai bayan isha'i suka bar gidan, da ya koma ya ga ba ta dawo ba ran shi ya ƙara ɓaci, amma ya yanke ba zai sake kiranta ba.

 Da suka shiga adaidaitasahu Yunusa ya kalli Sani ran shi a ɓace "Sani! Dama abin da kake yi kenan?"

Sani yana ɓata rai ya ce "Ni fa ban yi komai ba, babu abin da na yi".

Baba ya gwaɓe bakinsa "Idan ka sake musawa sai na hankaɗa ka ka faɗa titi kowa ya huta, kai saboda tsabar tsaurin ido yaro da kai har ka je a lalata ka haka? Ina aikin gidan kaji da kake yi? Shi kaɗai bai ishe ka rayuwa ba?"

Sani ya yi shiru.

"Ashe so kake maƙiyana su yi min dariya? So kake a dinga nuna ni a gari? Don ma dai wannan ba damuna zai yi ba, ta ƙarƙari dai idan mutum ya same ni da zancen ba ci banten ubansa, amma komai aka ce ka yi na yarda, na karɓi kuɗin ne kawai saboda na san idan ma ban karɓa ba babu abin da zan iya yi, tun da ya fi ni arziƙi, ka ga kuwa ƙarshe zan yi biyu babu, da asara gara gidadanci, amma wallahi na sake kama ka da irin wannan Sani sai na shaƙe ka na kashe banza".

 Suna sauka Sani ya yi hanyar wajen abokansa Baba kuka ya shiga gida ɗaukar ATM ɗinsa, don yau kowa a gidan zai samu cefanen arziƙi.

  Tun Usman yana kallon agogo har ya gaji, ransa ya yi matuƙar ɓaci, haka ya dinga juyi har bacci ya ɗauke shi, ita ma Hafsa a nata ɓangaren da ƙyar ta samu ta yi bacci, abinda ya faru ya ƙi barin ranta, ta yi kuka ta shiga firgici, da aka ce ta tafi gida ta ce a nan za ta kwana, sai suka yi zaton sun yi waya da Usman ɗin ta faɗa masa ne.

 Washegari da safe Baba ya je gidan Yunusa, suka gaisa sama-sama, Baba ya ce ya zo tafiya da Sani ne, saboda bai yarda da tarbiyyar da ake ba shi a gidan ba, idan kuma ya ƙi za su shiga kotu a yi wacce za a yi, kalmar shiga kotu ita ta razana Yunusa, saboda yana tunanin idan aka je za a yi tone-tonen da zai haramta masa wannan kuɗin da ya riga ya fara taɓawa, domin kuwa jiyan kazar dubu shida ya siya ya mayar da mugun yawu.

Ya ce"To ban ƙi ba, amma ni yanzu taƙamaimai ban san inda Sani yake ba, ka san ba a gidan nan suke kwana ba, sai dai ka saka cigiya idan an gan shi ka ɗauke shi ku tafi".

 Da wannan suka rabu, ya sha neman shi a unguwar bai same shi ba, amma an ce masa idan ya dawo za a ce ana neman shi.

Da yamma Hafsa tana zaune a tsakar gida, Umma kuma tana ɗora girkin dare "Hafsa me kike nufi ne ba yau za ki koma gida ba, ko zuwa zai yi ya ɗauke ki?"

"Yau zan koma". Ta faɗa tana jin ba don babu kayan sakawar Sarah ba da sai ta sake kwana.

"To ai sai ki tashi ki tafi, kin ga magriba tana kawo kai".

 Ƙarfe biyar a gida ta yi mata, ta samu gidan babu kowa, yau gidan su Hadiza ya sa aka kaisu saboda kar Inna ta zargi wani abun.

 Ta gyara gidan ta yi wanka ta shige ɗakinta, ta sake yi wa  Sarah wanka ita ma, bayan magriba ta shiga kitchen ɗin ta haɗa shayi ta sha da biredi, ta koma ɗaki, ba ta sake fitowa ba, tana jin lokacin da suka dawo bayan sallar isha'i, suna shiga Usman ya ji ɗakin yana ƙamshin turaren wuta da air freshener, hakan ya ba shi tabbacin ta dawo, suka zauna a falo suna fira da yara, bayan sun gama yin home work, duk abin da yake yi hankalinsa yana kan ɗakinta, bai ji ko motsinta ba, wajen ƙarfe tara ya ce su je su kwanta, bayan sun kwanta ya tashi ya leƙa ɗakinta, ya tarar da ita a zaune tana tunani, ya jinjina kai ya tafi ɗakinsa, Saboda ta ɓata masa rai, ta kwana a gida ba tare da izinin shi ba, ta ƙi ɗaukar wayar shi sannan yanzu ta dawo ta ƙi kula shi, anya tana ƙalau kuwa?

Washegari da safe ta fito daga kitchen ta same shi a falo, ta ƙarasa ta gaishe shi, ya amsa babu yabo babu fallasa, yana nazarin fuskarta da take cike da alhini ko damuwa, domin ba ta yi maka da wacce take ɓacin rai ba.

 Daga gaisuwar ba ta ce masa komai ba, shi ma bai ce mata ba, har suka gama karyawa ana kallon-kallo sai da zai tafi aiki ta yi masa a dawo lafiya.

Har ya tafi ya dawo, "Zauna za mu yi magana".

Ta zauna kanta a ƙasa.

"Hafsa kin san kin yi min laifi dai ko?"

"E, ka yi haƙuri".

Ya yi mamakin yadda ta karbi laifin babu jayayya, ya kafe ta da ido sai ƙwalla ta fara taruwa a idonta.

Ya matsa kusa da ita "Hafsa me yake faruwa ne? Me ya samu ɗan naki? Wane laifi ya yi?"

"Babu komai an sake shi ma".

Ya ce"To wannan sanyin jikin naki mene ne sila? Akwai matsala a tare da ke".

"Babu komai fa" Ta yi maganar tana ɗauke hawayenta.

Ya ce"Hafsa ban kai ki faɗa min damuwarki ba ne?"

"Ba haka ba ne, inda ta shafe ka da za ta ji".

"Na yi tunanin damuwar ɗayanmu ta junanmu ce".

"Ta wani fannin kenan, amma ban da a kan yaranmu, don Allah a bar zancen ba sai ka ji ba, kawai ka taya ni da addu'a Allah Ya kawo min sassauci a zuciyata".

"To Allah Ya sawaƙe ya kawo miki sassauci da maslaha, amma da kin faɗa min ɗin ƙila akwai taimakon da zan iya badawa".

"Za ka iya sakina?" 

A bazata ya ji maganar, ta yi bala'in dukan shi kuwa, "Me kika ce!?"

"Idan ka sake ni shi ne kawai taimakon da za ka iya ba ni, Usman na gaji, ina sonka ina son aurena, amma zan zaɓi rabuwa da kai na je gida na haɗa kan yarana na zauna da su, inda na san haka rayuwata za ta kasance bayan na bar yarana a wani wajen wallahi da ba zan yi aure ba ko da na rabu da uban nasu, na san idan ba a gidan wani nake ba ina da damar kwarɓar su cikin sauƙi, kuma shi ma yanzun har da kishi s cewar ba zai ba da su ba".

"Stooop!!! Ya ishe ki haka! Ni kike faɗawa wani banza yana kishinki? Ni kika zaɓi na sake ki? Okay shikenan babu damuwa, ina zuwa".

 Ya fice daga falon a zuciye, sai kuma ya ja birki a baranda ya tsaya ya dafe kansa yana huci mai zafi, ya fara kaiwa da komawa a wajen, ya rasa ma me ya dace ya yi, abu ɗaya dai ya sani yana cikin ƙololuwar ɓacin rai, kalamanta sun saka shi a tashin hankali, ya ƙarasa wajen motar shi ya shiga ya zauna ya kifa kansa a steering yana sauke numfashin.

To ita ma Hafsan fargaba ta shiga bayan fitar tashi, sai yanzu take jin anya matakin da ta ɗauka shi ne maslaha? Idan ya sake ta ɗin iyayenta za su yarda su bi ra'ayinta na cewar ba za ta sake yin aure ba sai dai kula da yaranta? Shekarunta talatin da huɗu ne, mai irin shekarunta suna yanke wannan hukuncin iyaye su barsu da ra'ayinsu? Idan ta rabu da Usman anya kuwa iyayenta ba za su yi fushi da ita ba? Ta fara hawayen rashin dalili, fargaba ta kama ta don gani take kawai Usman yana da biro da takarda a cikin mota, zai je ya ɗauka ne ya rubuta mata takardar sakin da ta nema, tsoro ya kama ta.

Ta tashi ta leƙa ba ta gan shi ba, ta koma ta ɗauki wayarta ta kira yayarta, suka gaisa ta ce"Yaya Maryama ni fa yau zan dawo gida".

Ta ce"Kamar ya za ki dawo gida?"

"Na ce Usman ya sake ni ne, kuma ya fita ya ce yana zuwa".

Ta ɗauki salati ta dire Wanda ya sake firgita Hafsa, ta ce"Hafsa! Hafsa!! Hafsa!!! Kin haukace ne? Usman ya sake ki ki auri uban wa? Kin san yadda maza na kirki suke wahala kuwa."

 Ta fara kuka, "Yaya ni idan ya sake ni ma na haƙura da auren gabaɗaya wallahi, sai na karɓi yarana na zauna na kama sana'a na dinga kula da su, na gaji daga wannan sai wannan? Duk damuwar da nake a kan Sani a tunanina ko ɗauke-ɗauke zai fara yi, ashe wannan mummunar ɗabi'ar yake yi, ya yi ƙanƙanta da rashin uwa, shekarunsa goma sha biyu kacal, amma wai a ce wani yana mu'amalantarsa? An ce idan an fara ba a dainawa fa".

Yaya ta ce"To kashe aurenki ne kike tunanin zai saka ya daina?"

"E zai ba da gudunmawa, tun da Usman ba ya ba ni cikakkiyar damar da zan kula da yarana, idan babu auren wani a tare da ni kuwa zan yi komai yadda ya dace".

Yaya Maryama ta ce"To ai kuwa kin yi ragon azanci, Hafsa tarbiyya ta Allah ce, addu'a ma ta ishe su, kuma ba nesa kuke ba duk wata kina ganinsu sau biyu, ku zauna ku wuni ku tattauna".

Ta ce"Ai dama ban da shi Sanin, ba ta zuwa, na rasa laifin me na yi masa".

"To kin ga addu'a kawai za ki yi masa, ki ɗauka wannan shi ne jarabawarki, kowace rayuwar aure da nata ƙalubalen, kuma idan kika ƙi auren ma wallahi ba ki isa kin zauna haka babu wani ƙalubale ba, Allah da kan shi ya ce 'Dukiyarku da 'ya'yanku jarabawa ne, kuma a wajen Allah akwai babban sakamako, a wata ayar Allah Ya ce 'shin mutane sun yi zaton za a bar su su ce sun yi imani alhalin ba a jarrabe su ba? Hafsa wannan ayar tana nuna cewa jarrabawa wani ɓangare ne na rayuwar muminai, domin a tantance gaskiyarsu da tsayuwar su a kan addini. Allah Ya ce 'Za mu jarrabe ku har sai mun san waɗanda daga cikinku suka yi jihadi, da masu Haƙuri, kuma mu gwada halayenku, Hafsa ba za ki ɗauki wannan a matsayin jarabawa ba ki ƙarfafi gwiwarki? Ba a yi wa Allah wayo, ba ta haka ake neman mafita ba, nema kike yi ki gyara ɓarna da ɓarna".

 "Hafsa" Ta kira sunanta wannan karon da sanyin murya mai ɗauke da rarrashi.

Hafsa ta share hawayenta ta ce "Na'am"

"Zan roƙi alfarmarki, Hafsa don girman Allah ki ajiye maganar nan, kar ma ki bari wani ya ji, ki je ki bawa mijinki haƙuri, ba shi da hannu a lalacewar Sani, a kan me za ki ɗora masa laifin da ba na shi ba? Wallahi idan kika kashe aurenki ba za ki taɓa samun nutsuwar da kike fata ba, zaman gida ba zai yi miki daɗi ba saboda kin girme shi, ko wannan guntun zawarcin da kika yi ya kika ji?"

"Wallahi ban ji komai ba, tun da gidanmu ya fi na Yunusa".

"To a wannan za ki ji, tun da gidan mijinki na yanzu ba irin na Yunusa ba ne, na dai faɗa miki iya abin da zan iya, idan ba ki ji ba bisimillah ga wurin nan ki kashe auren ki taho".

Ta katse wayar ta bar ta cikin zulumi.

Ta fara tunanin shin ina laifin Usman a lalacewar Sani? Amsa ɗaya take samu shi ne ya ƙi yarda alaƙarta da su ta zama very close, ita ba ta san idan ka yi aure a wani gidan dole sai ka yi nesa da yaranka ba, ba ta san nesan ta kai haka ba.

 Tana cikin wannan tunanin ya shigo ɗakin, ya wuce ta fuuu ya shiga ɗakinsa, zuciya ta raya mata sakin zai rubuta, ta bi shi ɗakin, ta gan shi zaune a bakin gado cikin rashin nutsuwa.

Ya ɗago ya kalle ta, "Kina nadamar barin gidan uban yaranki ki aure ni ko?"

Ta yi shiru ta sunkuyar da kai.

"To ni ma na fara nadamar barin uwar 'ya'yana na aure ki, kuma zuwa anjima zan yi tunani na yanke hukunci na ƙarshe a zamanmu tun da dai ni da ke babu yaro ai, above 40 years and above 30 years Hafsa mun wuce wannan zaman, kowa ya yi abin da yake ganin shi ne mafitarsa kawai, zan yi miki yadda kike so".

Ya tashi zai fita, ta riƙe rigar shi ta fara kuka, "Ka yi haƙuri, na yi kuskure, don Allah ka yi min uzuri, ni uwa ce me neman ganin ta samawa yaranta maslahar rayuwa, ban yi maka daidai ba, ka yi haƙuri, ina tare da kai in sha Allah, i love you".

Ta rungume shi sosai tana kuka.

Ya shiga shafa bayanta "Ya isa haka, shikenan ya wuce, amma kar ki sake yi min haka please, na shiga firgici, da kin san son da nake yi miki da ko wani ne ya ba ki shawarar rabuwa da ni sai inda ƙarfinki ya ƙare".

"Ka yi haƙuri, in sha Allah ba zan sake ba".

Ya zaunar da ita, "Yanzu faɗa min mene ne ya samu ɗan naki da har kike tunanin rabuwa da ni ne maslaha?"

Ta ce"Abun babu daɗu".

"Ba ni da ƙimar da za ki faɗa min kenan?"

Ta tsinci kanta da ƙarya "Sata ya yi a wani gida".

Ya lumshe ido, "Subhanallah! Allah Ya shirye shi, amma rabuwa da ni ba shi ne maslaha ba, ki dinga yi masa addu'a kuma zan ba ki dama ko dinga zuwa duk sati a maimakon sati biyu, haka ya yi?"

Ta ce"Ya yi, na gode sosai".

"Haƙuri ake yi, kuma ni ina so ki dinga yarda hakkin ubansu ne ya kula da su, tunda a hannunsa suke, kuma idan har me kular ne kulawarsa shi kaɗai ma za ta wadatar ko da babu taki".

"Ba za ta wadatar ba ko da a ce yana kulawar, sai da tawa, uwa ita ce komai".

Ya yi murmushin gefen baki, "Za ta wadatar, idan kin lura tawa ni kaɗai ce take wadatar da yarana, sam ba kya taka roll ɗin uwa a gare su, duk da kuna gida ɗaya, don haka ke ma addu'a za ki yi da kuma roƙon matan shi su kula miki da su, su dinga roll ɗin uwa".

Jikinta ya ɗan yi sanyi ta ce"Amma Beb kai ne ba ka ba ni dama ba fa".

Ya ce"Shikenan, ki jira na ba ki damar, Hafsa bari na faɗa miki gaskiya ina tausayin yarana musamman Humy, ta yi ƙanƙanta ta dinga rayuwa babu uwa, Sa'eed ba sosai yake kula ta ba kina gani, amma wai sai na lura zaman da nake yi da su da daddare muna tattaunawa da fira ma kamar ba ya yi miki daɗi, like ina basu attention fiye da ke, ba zan ɓoye miki ba wannan dalilin ne ya saka zan dawo da mamansu, idan aka raba kwanan kin ga a ranar kwananki za ki same ni ke kaɗai babu takurar yarana, su ma kuma hakan ba zai saka su ji su incomplete ba, tun da ga mahaifiyarsu a tare da su, wannan shi ne adalcin da zan yi wa yarana ke ma kuma na yi miki".

A sanyaye ta ce "Sorry".

"Sorry for yourself!"

Ya tashi zai tafi, ta riƙo hannun shi, "Da gaske saboda haka za ka dawo da mamansu?"

Ya ce "Hafsa ina sonki, kuma tun da na aure ki na ƙara karantar halayenki na ji a jikina na samu matar zama, har zuciyata ba ni da niyyar zama da wata matar bayan ke, but tun da ina tausayin yarana dole zan canza ra'ayin zuciyata".

"Idan na gyara za ka fasa aurenta? Don Allah".

"Sai kin gyara ɗin na gani".

"Zan gyara amma sai ka taya ni Please".

"Allah Ya ba mu nasara".

"Da gaske idan na gyara ɗin ba za ka aure ta?"

"Kin zaunar da ni na yi latti fa, sai na dawo".

Ya fita, ta bi bayan shi tana cewa "Zan fara tun daga yau in sha Allah".

Ya ce"Na gode duk da dai ba don Allah kika yi ba, saboda gujewa kishiya ne".

Ta yi murmushi "Ai dai kishi halak ne, kuma babu macen da za ta zauna da kai ta ƙi kishinka, ina sonka mijina".

Ba tare da ya juyo ba ya ce"Me too".

Haka ya tafi aikin yana jin har yanzu zuciyarsa ba ta yi masa daɗi, saboda ya girgiza da cewar da ta yi ya sake ta.

 Ita kuma tana komawa ɗaki ta zauna ta sauke ajiyar zuciya, ta kwanta ta fara tunani, indai saboda ba ta ɗaukar roll ɗin uwa ne zai ƙara aure to kuwa ba zai ƙara ba, saboda za ta gyara, sai dai ta ina za ta fara? Yaran da tun farko ba su da sakewa da kyakkyawar mu'amala yanzu ya ta ina za ta fara jan su a jiki? Ta ɗauki alƙawarin za ta yi ko da kuwa za su dinga zaginta ne, wani zafin ya fi wani, da dai ta zauna da kishiya ta raba mijinta da wata gara ta shanye iskancin nasu.

Ta jiyo kukan Sarah ta tashi, ta je ta ɗauke ta, ta kunna data ta shiga group ɗinsu wanda suke su huɗu ita, Yaya Maryama, Aina'u da Hadiza, babu wanda yake online, ta bi su da kira ɗaya bayan ɗaya ta ce su hau online, sannan ta basu labarin yadda suka yi da Usman ɗin da kuma neman shawararsu.

Suka ba ta shawarwari sosai da kuma yi mata faɗa bisa kuskuren da ta yi tun farko na nunawa Usman yaran shi ba nata ba ne, tana ta ba su uzurin shi ma ya nuna ba ya son nata yaran, amma suka kafe a kan duk da haka ita ce na ta da gaskiya, ai tun da ta aure shi yaranta na shi ne, gidan ubansu ne, don haka dole ta zame musu uwa, ta ɗauki shawararsu da alƙawarin za ta gyara.

 Ta tsara masa massage din ban haƙuri mai cike da nuna nadama da soyayya ta tura masa, bayan wani lokaci ya dawo mata amsa da cewar ya yafe mata, amma kar ta sake furta masa kalmar saki.

 Sanda yaran suka dawo daga makaranta tana falo a zaune, ta aro murmushi ta ɗora a fuskarta "Sa'eed, Humy kun dawo? Sannunku".

Yaran suka kalli juna cike da mamaki, duk suka yi sororo, babu wanda ya amsa mata suka shige ɗaki, babu jimawa Humy ta fito ta yi dining, Hafsa ta bi ta tana faɗin "An sha yunwa a school ko Humy? To bari na zuba mana yau tare za mu ci abinci".

Humy dai kallonta kawai take yi, tana cikin zubawa Sa'eed ma ya zo wajen, fuskarsa babu yabo babu fallasa ya zauna.

Ta ce"Sa'eed ya karatun? This year za ku shiga senior secondary school ko?"

Ya ce"E, ai next month ne ma".

Ta ce"Ma sha Allah, Allah Ya nuna mana, na ji Daddynku ya ce makarantar kwana za ka yi ko?"

"Haka ya ce, amma ni ba na so, don haka sai yadda ta yiwu".

Ta zuba masa abincin, ta ce"Humy mu ci ko?"

 Humy ta saka cokalin suka fara ci, amma sam ba ta sakewa, har gara Sa'eed ma, haka dai suka gana cin abincin ana ta kallon-kallo.

 Sun gama ta ce"Humy taya ni kwashe kayan mu kai kitchen".

Suka kwashe, daga nan kowa ya shige ɗakinsa suka bar mata falon, ta zauna shiru, ba su fito ba sai da suka yi shirin islamiyya, ta yi musu a dawo lafiya suka tafi, da suka dawo ma ta tare su, tana ta aro murmushin da suke ganin shi a sabon abu, tun da ba su saba gani ba, sai idan tana tare da babansu.

 Usman da ya dawo yana lura da yadda take saka baki a maganar yaran, da aka kira magriba ta ce"Humy zo mu yi sallah tare".

 Shi kuma suka tafi masallaci tare da Sa'eed, da suka dawo wajen cin abinci ma tana ta shiga harkarsu, shi Usman abun dariya ma ya fara ba shi, kenan duk abin da take yi tana sane? Kuma za ta iya gyarawa saboda kar ya ƙara aure, ba ta kashe shi da mamaki ba sai bayan sun gama cin abinci da ta ce su ɗakko jaka ta taya su home work idan babu ta yi musu ƙarin karatun Qur'ani, bayan sun gama aka yi fira da ita, duk da har lokacin ba su sake da ita ba.

Da suka zo bacci yake tsokanarta "Ashe da gaske dai ba kya son kishiya".

Ta narke a jikinsa, "Don Allah ka taimake ni ka bar zancen auren nan, wallahi zan gyara indai wannan ne matsalar, ai ka fasa ko?"

Ya ce"Na fasa in sha Allah".

  Tun daga ranar Hafsah ta canza, take ta jan yaran a jiki, tana kyautata musu, kuma hakan yana yi wa Usman daɗi, duk da ya lura har yanzu ba ta da wata walwala kamar da, har ya zaunar da ita yake tambayarta "Na ga kin daina walwala, Beb indai a kan abin da ya faru ne ya wuce fa, ki kwantar da hankalinki".

Ta ce "Na gode".

Ya kalle ta sosai "Kamar akwai wata damuwar bayan wannan ko?"

Ta girgiza kai ta ce"Ba zai wuce a kan Sani ba, ina yawan zargin kaina da ganin laifina ne, ni ce sila".

"Ba ke ba ce Hafsah, dama can Allah Ya rubuta sai an yi haka, ko da a hannunki yake sai ya faru, don haka ki kwantar da hankalinki kin ji".

Ta gyaɗa masa kai.

Sai da aka yi kwana uku ana neman Sani sannan aka same shi, Yaya Adamu ya tafi da shi gidansu, aka kira Hafsa taru duka aka yi masa nasiha, ya dai yi shiru yana saurara, amma sam babu abin da ya shiga kan shi, Hafsa idan ta kalle shi sai ta ɗorawa kanta duka laifin, saboda gani take da a gidan baban shi take yana hannunta da haka ba ta faru ba, ta dinga share hawaye ana ba ta hakuri ita ma.

Aka yanke za a saka shi a makaranta, boko da Islamiyya, tun da ya gama primary bai cigaba ba, yanzu secondary za a nema masa, sannan a saka shi a islamiyya, sannan gobe za a kai shi asibiti don a duba shi ko da magungunan da ya kamata ya sha, nan take Hafsah ta roƙi kar a kai shi asibitin da Usman yake, aka gama magana aka watse, Hafsa ta ba da kuɗin da take da shi ta ce a rage wani abun.

 Washegari aka kai shi asibiti, likitocin suka yiwa Sani nasiha sosai da nuna masa illar wannan abu da ya yi, da tsoratar da shi a kan cututtukan da za su iya biyo bayan aikata shi, aka yi masa gwaji ba shi da kowace cuta, aka ɗora shi a kan wasu magunguna, aka cigaba da yi masa addu'a.

Cikin satin kuma aka mayar da shi makaranta, ya fara zuwa kamar gaske, duk da ba mai jin daɗin zama da shi, saboda ba ya yi wa kowa magana, ko tambayar shi aka yi sai an matsa sannan zai amsa, ya yi ta ɓata rai, a hankali kuma ya fara yawo, idan aka tashi daga boko sai ya wuce wajen su Garus ba zai je islamiyya ba, sai dare zai dawo, a yi masa faɗa a yi nasiha amma duka a banza, ƙarashe ma sai ya daina zuwa makarantar duka, da sassafe kafin kowa ya fito zai fice ya tafi harkar gaban shi, ba zai dawo gidan ba sai bacci, ya watsar da komai ya koma gidan jiya, yake mu'amala da maza suna biyan shi, tun ana yi masa faɗa har Baban Hafsa ya fara dukan shi, amma hakan ba zai hana gobe ma ya koma ba, saboda idan bai yi wannan abun ba, ba ya taɓa gane wannan ranar, ba ya jin daɗin jikinsa, wataran Baba yana dukan shi Sani ya zabura ya yi kanshi ya angije shi, abunka da jikin girma ai kuwa ya faɗi warwas har ƙugunsa ya buge da ƙofa, Sanin ya tsallake shi ya fice daga gidan, dayake lokacin Aina'u tana gidan, ta kira kowa a waya ban da Hafsa, suka zauna suka tattauna sosai suna Allah wadai da Sani, fa faɗin dole ya bar gidan ba zai kashe musu iyaye ba, Baba ya ce ba zai yiwu ba a rabu da shi amma dai ya daina dukan shi sai a bi shi da addu'a.

Hafsa ba ta san me ya faru ba, sai dai kawai ta kunna data ta shiga group ɗinsu ta ga Aina'u ta yi dogon voice, bayani take yi tana faɗin Hafsa ta san yadda za ta yi da Sani, ba zai kashe musu iyaye ba a banza, bayan voice ɗin sauran ma duk suka faɗi albarkacin bakinsu, daga karshe Yaya Maryama ta ba ta shawarar a kai shi boarding school, ƙila a samu ya nutsu.

Bayan ta gama ji ta dinga share hawaye, ta ji ciwon a ce 'yan'uwanta ne masu faɗa mata haka, ta yi zaton ko bayan ranta Sani ɗansu ne ko me ya zama, ashe inda ba ta raye za su iya korar shi ne kawai daga gidan, a fili ta furta "Allah ba zan iya ba, ka iya min".

Sai da ta samu nutsuwa sannan ta ba su amsa da faɗin ɗansu ne, su ɗauki duk matakin da suke ganin shi ne daidai, idan ana bukatar kuɗi a tambaye ta za ta ba da abin da take da shi.

Tun daga nan aka rabu da Sani yake yin abin da ya ga dama, makarantar dai gabaɗaya ya daina zuwa, sai dai idan gari ya waye ya tafi yawon shi sai dare zai dawo, ko kuma idan zai yi baccin rana sai ya dawo ya kwanta, za a iya yin kwana uku bai yi wa kowa a gidan magana ba, duk zuwan da Hafsa take yi duk sati ba ta taɓa haɗuwa da shi ba.

 Shi kuma Sa'eed yana nan yana zuwa wajen Fasila duk sati, sun saba sosai, akwai ranar da Hafsa ta yi dambun nama da snacks mai yawa, Sa'eed ya ɗiba da yawa ya kai wa Fasila, ta ɓoye shi a cikin kayanta kamar yadda ta saba, haka take yi sai an anke ta sai ta ƙunshi ta tafi da shi ta zauna a hanya ta ci, idan ta dawo ta mayar da shi ta ɓoye, to ranar da ya kawo mata ba ta ma samu damar ci ba, saboda ba a aike ta ba, da safe ta tafi makaranta, Hindatu ta fara gyaran sif, ta gama da nata ta birkito kayan Fasila, ai kuwa leda ta faɗo tim, sai da gabanta ya faɗi, tana dubawa ta ga abin da yake ciki, mamaki ya kama ta da kuma tsoro, ta ajiye shi a kan mudubi, tana jiran dawowarta.

 Tana dawowa ta ga abunta a kan mudubi, tun daga nan ta sha jinin jikinta, kafin ta fara tunanin komai Hindatu ta ce "Fasila ga kayanki nan, zan gyara miki sif ne ya faɗo".

Fasila ta yi shiru tana ƙifta ido.

"Ko ba naki ba ne?"

Ta gyaɗa mata kai alamar e.

Ta ce"Amma me zai kai shi sif ɗinki?"

"Ba komai".

"Zo ki zauna".

Ta je ta zauna a tsorace.

Ta ce"Ki faɗi gaskiya wane ne ya ba ki? Na sha jin ƙamshin nama idan na buɗe sif, sai na bar shi kawai a gizo yake yi min ko kuma na abinci ne da nake shigo da shi ɗaki wani lokacin, Fasila wane ne yake ba ki?"

 Fasila ta ce"Ba kowa, samu nake".

"Samu a ina? Kina nufin tsinta kika yi?"

Ta gyaɗa mata kai alamar e.

Hindatu ta ce"Lallai yau zan zauna a ruwan cikinki kuwa, indai ba za ki faɗa min inda kike samu ba, kenan sata kika fara yi ko? A wane gidan kike satowa, ko kuɗina kike sata kina siya?"

Ta ce"A'a wallahi ni ban taɓa sata ba, ba na kowa ba ne".

"To faɗa min waye ya ba ki? Ko yanzu na faɗawa babanku kin san idan na ce ya dake ki zai iya karya ki ko?"

Ta gyaɗa kai alamar ta sani.

"To waye ya ba ki?"

Ta ce"Sa'eed ne yake ba ni".

Hindatu ta ce"Wane ne Sa'eed, a ina yake?"

"Na gidansu Mamanmu, daga can yake zuwa duk sati yana kawo min abu".

 Hindatu ta ce "Wai ɗan mijin babar taku?"

Ta gyaɗa mata kai.

Hindatu ta riƙe haɓa "Yake zuwa duk sati yana kawo miki ni ban sani ba? Innalillahi wa inna ilaihi Allah mun tuba, ni kuwa me nake yi da ban ankara ba? Lallai ɗan yau sai a bar shi".

"Ki yi haƙuri" Fasila ta faɗa ganin ta ɗauki abun da girma.

"Hafsan ce take aiko shi?"

Fasila ta ce"E ita ce".

 Hindatu ta ɗakko waya ta kira Hafsah suka gaisa, ta ce"Akwai aiken da kike yowa Fasila duk sati?"

Hafsa ta ce"Aike kuma? Sai dai ko idan mun haɗu a gidan Umma, nakan ba su wani abun".

"A'a ba wannan ba, shi wannan ba ranar da kuke haɗuwa ba fa, kin ga dambun nama ne da cake da donut na tsinta a sif ɗinta a ƙunshe, shi ne nake tambayarta ta ce wai ɗan mijinki ne yake kawo mata duk sati, wallahi ban taɓa sani ba sai yau da zan gyara mata linkin kaya".

Ƙirjin Hafsa ya buga dam! Ta miƙe tsaye ta ce "Ɗan mijina kuma? Ana nufin Sa'eed?"

Hindatu ta ce"Tabbas sunan da ta faɗa kenan".

Hafsa ta fara Salati tana direwa, "Tun yaushe yake zuwa wajenta? Kuma a ina suke haɗuwa? Na shiga uku, me yake yi mata duk sati? Innalillahi wa inna ilaihi raji'un, ɗan iska ne fa, shikenan ya gama lalata min ita na shiga uku".

Ta fara kuka ta kashe wayar. 

Hindatu ta ƙara kira ba ta ɗauka ba, saboda ta ajiye wayar ta tafi ɗaki.

Hindatu ita ma duk sai ta ruɗe, ta riƙo hannunta, "Faɗa min me yake yi miki kafin ya ba ki? A ina kuke haɗuwa?"

Fasila ta ce"Wallahi ba ya yi min komai, a layin nan ne, amma wajen shagon Yawale ne, ni ba ya yi min komai, kawai ba ni yake yi sai mu yi fira kaɗan ya tafi, cewa yake shi yayana ne".

"Ƙarya kike yi, ki faɗa min gaskiya! Kalle ni, ki ɗago ki kalle ni, idan kika kalle ni zan ga duk abin da yake yi miki a idonki, kuma idan na ga ƙarya kika min sai na saka babanki ya karya ki, gara ki faɗa min gaskiya".

Fasila ta kalle ta "Ki kalli idon nawa, wallahi ba ya yi min komai".

Hindatu ta sauke numfashi ta ce"To me yasa ba ki faɗa min yana zuwa ba?"

Ta fara kuka, "Ba komai, shi ya ce kar na faɗawa kowa, kuma kinga idan na faɗa zai daina kawo min".

"Akwai ranar da ba kya cin nama a gidan nan? Kullum kafin a fita da abinci sai na saka miki nama yanka biyu a abincinki, ashe ba ki gode Allah ba kike nema a wajen wani?"

"Ki yi haƙuri don Allah".

Hindatu ta yi jim, gabanta faɗuwa yake yi, ji take kamar 'yar da ta haifa ce ake zargin an lalata, "Cire min wandonki".

Fasila ta fara raba ido tana share hawaye, ta daka mata tsawa "Ki cire!".

Ta cire ta kwantar da ita, ta buɗe ƙafarta, ta ga komai normal, Fasila sai kuka take yi duk ta ruɗe.

"Duk ranar da kika bari wani ya saka miki hannu a wajen nan shikenan taki ta ƙare, a ranar za ki mutu, ana taɓawa kina dawowa gida sai mutuwa, idan kuma kin san ya taɓa miki to yau za ki mutu".

Da sauri ta ce"Wallahi bai taɓa ba, ba wanda ya taɓa min".

"Tashi, barkanki, to indai kika cigaba da kula maza wataran sai sun yi miki wayo sun taɓa, ko kina so ki mutu?"

Ta girgiza kai da sauri.

Ta mayar mata da wandon ta janyo ta jikinta "Ki daina kuka amma indai kika cigaba da kula shi za ki mutu, kin ga munafurci ne yasa kika ƙi faɗa min yana zuwa".

 Hafsa ta goya Sarah, ta saka hijjabi, sannan ta ɗauki waya ya kira Usman, kira uku sannan ya ɗauka "Beb lafiya, ya gidan".

Kamar za ta yi kuka ta ce"Ba lafiya ba, ni dai zan fita, zan je gidansu Fasila".

Ya ɗan yamutse fuska yana so ya tuna inda ya san sunan Fasila, bai tuna ba, ya ce"Wace Fasila?"

"'Yata Fasila, zan je na bincike ta, ashe Sa'eed yana zuwa gidansu duk sati, saboda shi na raba ta da gidan nan, saboda na fara ganin take-takensa, ashe ya bi ta har gidan ubanta, yana kai mata abun kwaɗayi, wa ya san me yake yi mata kafin ya ba ta? Wallahi ba zai cuce ni ba ya cuci 'yata, zan je na ji me yake yi mata".

 Ran Usman ya yi matuƙar ɓaci, ya kashe wayar, ya fita daga office ɗin shi, ya koma can gefe inda babu kowa sannan ya sake kiranta.

Tana ɗauka ya ce "Hafsa kin haukace ne? Ni kike faɗawa ɗana zai lalata miki 'ya? To babu inda za ki je, ki jira na dawo gidan, idan ya dawo Sa'eed ɗin za mu ji daga bakinsa".

"Wallahi sai na fita, sai na je!".

"Ok ki je, amma ki sani idan kin fita a bakin aurenki, kar ki dawo min gida, kuma zan turo yanzu a karɓi 'yata".

Da mamaki ta ce"A karɓi 'yarka? 'Yarka ko 'yata?"

"Idan ke kika yi wa kanki cikinta to taki ce ke kaɗai, kuma na maimaita miki idan kika fita a bakin aurenki".

"To tun yanzu ka faɗi sakina nawa kake nufi, saboda wallahi sai na fita, mene ne amfanin auren da babu kwanciyar hankali a cikinsa? Tun da na yi aure ban huta ba! Yanzu kuma ɗanka ne yake son lalata min 'yata ko ma ya lalata ɗin, shi ne za ka ce kar na fita na ji? Usman kana da son zuciya!"

Ya kashe wayar, ya dafe bishiyar kusa da shi yana huci, ba ma tunanin abin da take zargin Sa'eed ya yi yake yi ba, tunani yake yi za ta fita ɗin ta saku ko za ta tsorata ta zauna?

Ganin zai iya kwana a cikin lamarin ya sa nemo lambar mai gadin gidan ya kira shi, ya faɗa masa ya rufe gidan ta waje, kuma ya zauna a wajen, kar ya bari Hafsa ta fita ko me za ta ce masa.

 Ai kuwa ba don ya yi hakan ba da sai dai auren ya mutu, don kuwa akwati ta haɗa ma, a nufinta za ta fara zuwa gida ta ajiye akwatin, sannan ta je gidan Yunusa, tun da ta san idan ta fita auren ya mutu ɗin, tana zuwa ta ga ba ta ga mai gadi baz ta gwada buɗe gidan ta ji shi a rufe, ta dinga knocking ta ji shiru, ranta ya ɓaci, a dole ta koma ta zauna zuciyarta babu daɗi, ta sake kiran Hindatu "Hindatu ta faɗa miki? Me ta ce miki? Ya lalata ta ko? Don Allah ki fara dukanta kafin na zo, kin ga ya hana ni zuwa, ya sa an kulle ni".

Hindatu ta ce"Don Allah ki nutsu Hafsa, ki kwantar da hankalinki, in sha Allah ba ma sai kin zo ba, babu abin da ya yi mata, wallahi na duba jikinta lafiya lau".

 "Na san halin shi, ko ba wannan ko taɓa mata jiki ya yi ai ya cuce ni".

"Bai taɓa ta ba in sha Allah".

"To uban me yake kai shi gidan wajenta? Munafiki ne fa".

"Ki dai yi haƙuri, tun da an gane ai an yi mai wuyar, a cigaba da addu'a, kuna ni ma zan ƙara saka ido in sha Allah".

Da haka suka yi sallama, Hafsa ta dinga kai da komawa, ko girki ƙin yi ta yi, tana jira Sa'eed ya dawo a yi wacce za a yi.

Kamar Usman ya san target ɗinta ya kira mamansu ya ce ta je ta ɗauke su a makaranta idan an tashi, ta wuce da su gidansu zai zo ya ɗauke su.

 Hafsa ta wuni a gidan cike da ƙunci, ko yunwa ma ba ta ji ba saboda yadda baƙinciki ya cika mata ciki, ƙarfe biyar da 'yan mintuna ya shigo gidan, tare da yaran, ya tarar da ita da akwati a falo, ta ce Sa'eed ya zauna Humy ta shiga ɗakinta, shi ma ya zauna yana kallonta, "Hafsa me ya faru ne?"

"Ba ka sake ni ba? To ka ba ni dama na tafi gidanmu, ka sa a buɗe min".

"Ni ban sake ki ba, da dai kin fita da shi ne kika saku".

Ta ce"To ka ba ni waje na fita ɗin, saboda sakin nake so".

"Yanzu ai na janye, ko kin fita ba ki saku ba, ki faɗa min me ya faru kike cewa ɗana lalatacce?" Ya yi maganar yana haɗe gira.

"Idan ba yana da niyya ba a kan me zai bi 'yata gidan ubanta? Duk sati sai ya je gidansu ashe, kuma a ɓoye yake ganawa da ita, ya saci abu ya kai mata, inda ba a farga ba da tuni ya cutar da ita" Ta fara kuka.

Cikin Sa'eed ya ɗuri ruwa, zuciyarsa ta dinga bugu, ya sunkuyar da kai.

Usman ya kalle shi "Sa'eed da gaske ne kana zuwa gidan duk sati?"

Ya gyaɗa masa kai alamar e.

"Kuma wajen 'yarta!?" Ya tambaya a fusace.

Sa'eed a tsorace ya ce "E".

Usman ya tashi ya wanke shi da mari, ya ƙara masa kafin ya fara faɗin "Kake zuwa ka yi mata uban me? Mene ne haɗinka da ita? Akwai ƙanin ubanka ko uwarka a gidan ne? Wait ya ma aka yi ka san inda irin waɗan nan unguwarnin suke ghetto masu cike da yara marasa tarbiyya!?"

 Hafsa ta ji haushin maganar har ta kasa yin shiri ta ce"Shi ma akwai tabon rashin tarbiyyar a tare da shi shi yasa yake neman danginsa marasa tarbiyyar don su jone! ".

 Ya juyo a fusace "Hafsa!!! Kar ki sake cewa ɗana mara tarbiyya, ranki zai yi mugun ɓaci wallahi".

"Rayukanmu za su ɓaci dai, ɗanka ne kawai ɗa? Ni a kan me za ka dinga aibata nawa? Ai ɗa bai fi ɗa ba, kuma kai ma da naka bai tashi a ghetto ɗin ba ya gwada rashin tarbiyyar ai".

Ya fara huci yana cije baki, ya ja Sa'eed ɗin suka fice daga falon.

Ya ja shi har cikin mota, suka zauna, Sa'eed ya yi tsuru-tsuru "Ka ɗago ka kalle ni".

Ya kasa kallon shi.

"Sa'eed me yasa kake zuwa wajen yarinyar?"

Ya ce"Ba komai".

Ya daka masa tsawa "Ka faɗa min me yasa? Kana so ka kunyata ni ne ko mene ne? Me kake nema a wajenta? Ko da gaske kana yi mata wani abun?"

Da sauri ya ce"A'a, wallahi ni ban yi mata komai ba".

"To me ya kaika!?"

"Ba komai".

"Za ka faɗa min ko sai na yi maka duka?"

Ya fara inda-inda "Ni fa..ni...kawai...muna gaisawa ne".

"Gaisawa akan me? Kana da hankali kuwa? Ka faɗa min me ka yi mata? Ok vedios ɗin da ka kalla suna kanka ka haddace shi ne ka je kake gwadawa?"

Da sauri ya fara girgiza kai yana hawaye, "Wallahi Daddy ban yi mata komai, ni kawai tana burge ni ne dama, kuma ba zan sake zuwa ba in sha Allah, ka yi haƙuri".

Usman ya yi shiru yana sauke numfashi na tsayin lokaci kafin ya ce "Kana sonta ne? Sa'eed ka san so ko?"

Ya girgiza masa kai alamar a'a.

"Kana son aure ko?"

"A'a, ka yi haƙuri".

"To indai duka ba haka ba ne, daga yau kar 'yarta ta sake burge ka, babu kai babu ita! Ka kama kanka ka kiyaye ni sosai, idan aka sake cewa an ji labarin ka kula ta wallahi za ka sha mamakina! Sai na yi maka abin da ba ka taɓa zato ba, a da ina shawarar na haƙura ka yi day school amma yanzu na fasa dole boarding za ka tafi, nan da wata ɗaya in sha Allah".

Sa'eed ya fara kuka "Don Allah ka yi haƙuri, ni ba zan sake kula ta ba".

"No! Na gama yanke hukunci, za ka tafi makaranta, ba za ka dinga ja min magana ba".

"Ka fice mu je ka ba ta haƙuri, tun da laifinka ne, ko me ta ce a kanka kai ne ka ja". Ya faɗa yana fita daga motar, Sa'eed ɗin ma ya fita.

 Suka shiga ciki, ba su same ta a falo ba, ya saka shi a gaba suka shiga ɗakin, tana zaune a kan gado riƙe da 'yarta, fuskar nan a haɗe, shi ma babu walwala a tashi fuskar ya ce"Ka ba ta haƙuri".

Sa'eed ya ce"Ki yi haƙuri".

"Kneel down!".

Ya durƙusa ya sake cewa "Ki yi haƙuri".

Ba ta amsa ba, Usman ya ce "Ki yi haƙuri Hafsa, kuma idan har ni ne na haifi Sa'eed ba zai sake kula 'yarki ba, idan ya sake ki faɗi komai kika ga dama a kanshi, ki yi haƙuri".

Ya saka ɗan shi a gaba suka fita, a falo ya tsayar da shi ya kama kunnen shi ya murɗe har sai da ya tsorata "Ka ji dai abin da na ce mata ko? Idan za ka nuna mata ban isa da kai ba sai ka sake zuwa wajen 'yarta".

"Sorry, ba zan sake ba".

Ya sake shi ya tafi ɗakinsa yana share hawaye.

Bayan fitarsu Hafsa ta ɗan ji jikinta ya yi sanyi, ba ta yi zaton zai saka shi ya ba ta haƙuri ba, amma dai ta maze tana jin duk da haka ita ce a kan gaskiya, ba ta sake fitowa ba, ba ta yi girki ba, da daddare Usman ya shiga kitchen ɗin ya dafa macaroni saboda ya ga miya, ya zubawa kowa, ya zuba mata ita ma ya ba wa Humy ta kai mata.

 Ta yi sallama a ɗaninta, ta tarar da ita a sallaya ta idar da sallar isha'i, ta ajiye tana cewa "Anti ga shi, Baby Sarah bacci take yi?"

Ta ce"E ta yi bacci Humy, gobe babu makaranta ai tare za ku wuni".

"Anty ba za ki fito fira ba?"

"E kaina ke ciwo, sai da safe, kar ki manta da addu'ar bacci fa".

"To" ta fice daga ɗakin.

Ta zauna a wajen cin abincin tana cewa "Anti ba ta da lafiya, kanta ke ciwo".

"Allah Ya sawaƙe" Usman ɗin ya faɗa tana mayar da hankali kan abincin.

Suka gama ci, ya sake yi wa Sa'eed faɗa da nasiha sosai, ƙarfe tara kowa ya je ya kwanta.

A ɓangaren Sa'eed sanda ya zo bacci ya gagara shi, ya fara tuna abubuwan da suka faru, maganar mahaifinsa ta dawo masa inda yake cewa 'Kana sonta ne? Sa'eed ka san so?'

A gaskiya bai san so ba, amma tabbas yana son Fasila, yana jin indai lokacin aurensa ya yi zai so a ce ita ce wacce zai aura, yanzu haka Daddy yana nufin ba zai sake ganin Fasila ba? Haka zai tafi makaranta bai yi mata sallama ba? Ya ji kamar ba zai iya ba, amma ya saka a ransa dole ya yi hakan, saboda bin umarninsa, sai kuma sha'awa ta fara taso masa, tana yawan taso masa amma ba kullum ba, yau dai abun babu sauƙi, kuma hango shi kawai yake yi da Fasila, idan ya rufe ido sai ya dinga hango ga ta nan ta girma har sun yi aure suna tarayya da ita, hankalinsa ya tashi sosai, ya dinga wasa da jikinsa har sai da ya damu nutsuwa, sannan ya yi bacci.

 A ɓangaren Humy kuwa tunani take ta yi a kan yadda za su fara aiwatar da abin da mamansu ta saka su ita da Sa'eed, da suka je yau ta titsiye su, sun faɗa mata yadda Hafsa ta canza take shiga lamarinsu a yanzu, nan take ranta ya ɓaci, ta gane dalilin da ya sa Usman ya fara ja baya da ita, hankalinta ya ɓaci, domin ta san Indai aka samu wannan zaman lafiyan ba lallai Usman ya aure ta ba, ita kanta ta san dole ce ta sa yake son aurenta, musamman idan yana tuna dalilin rabuwarsu, ta ji ba ta ga ta zama ba, ta fara yi wa yaran karatu, ta ce muddin suna so ta dawo gidansu to dole su daina kula Hafsa, muguwa ce, wani abun take so ta yi musu shiyasa ta ɓullu ta nan, su daina kula ta ko ta yi musu magana kar su amsa, duka suka amsa, amma a zuciyarsu ba su amince ba, shi Sa'eed ya fara tunanin mamansu tana faɗin wani abun ne kawai ba don haka ne a zuciyar Hafsa ba, ita kuma Humy tana son ƙanwarta Sarah shiyasa ba za ta yi haka ba, saboda kar ta daina ɗaukarta, don haka suka yi watsi da maganarta.

 A ɓangaren Hafsa ta san dole Usman yana fushi da ita, don haka ta yi kwanciyarta, ba ta je ɗakinsa ba, sai dai ta saka a ranta abin da ya faru ba zai canza zaman lafiyan da aka fara yi a gidan ba, saboda ta tsira daga kaidin kishiya, za ta yafewa Sa'eed a cigaba da zama kamar yadda aka fara yi.

 Shi ma Usman dama bai zaci zuwanta ba, tun da ya san idan haka ta faru tana yi masa yaji, don haka ya yi baccinsa hankali kwance.

 Washegari da safe ta yi abun karyawa, da Usman ya zo dining ɗin ta gaishe shi ya amsa babu yabo babu fallasa, su ma yaran sun gaishe ta, suka gama karyawa suka tafi islamiyya, dayake Asabar ce shi kuma sai ya shige ɗakinsa, ita kuma ta yi zaune a falo, sai da Nafi ta zo sannan ta koma ɗaki don ta gyara falon.

Ƙarfe goma Usman ɗin ya fito cikin shirinsa, ya sha babbar riga kamar ango, nan take zuciyarta ta raya mata gidan su maman Sa'eed zai je, ta ce"Ina za ka je?"

"Inda kika aike ni". Ya ba ta amsa yana ficewa daga gidan.

Ta ɗaga murya "Ka dai yi min alƙawarin, kuma an faɗi mai karya alƙawari a cikin wannan hadisin na alamomin munafukai".

Ko juyowa bai yi ba ya yi wucewarsa.

Ta kasa nutsuwa, sau biyu tana kiran wayarsa idan ya ɗauka sai ta ce babu komai.

Ta cigaba da mu'amalantar yaran kamar yadda ta fara, Sa'eed ne dai ya daina sakin jiki sosai, amma Humy ba ruwanta, shi kuma Usman bai gama hucewa da ita ba har yanzu, kwana uku ta yi da yajin da ta ga ba zai biyo ta ba ta ajiye ta bi shi, amma ranar haka suka kwana ko kallonta bai yi ba, washegari ma haka, ranar na uku ta gaji da kewarsa, domin kayan da take amfani da su na Bojuwa herbs suna ratsa ta sosai, suna saka mata don kasancewa da mijinta a kodayaushe, don haka yau ta yanke dole su shirya.

 Da ta shiga ɗakin nasa yana kwance rigingine, idonsa biyu yana danna waya, ya yi mata kallo ɗaya ya ɗauke kai duk da shigar da ta yi ta ɗaukar hankali, ta hau gadon ta kwanta nesa da shi, ya tashi ya kashe hasken ɗakin ya koma ya kwanta, yana cigaba da danna wayarsa, ta mirgino ta kalli cikin wayar, sai ta ga da namiji yake chatting, ta miƙa hannu ta rike wayar ta ja, babu musu ya sakar mata, amma ya saka ta a key, ta ajiye ta a gefe, suka yi shiru na ɗan lokaci kafin ta fara rera masa waƙa.

"Taho mu zauna kana nan a raina, riƙe amana ba za mu rabe ba, kar da ka juyan baya a duniyar nan, wayyo mijina ƙaunarka na tsuma ni, babu kamarka a faɗin duniyata, baban Sa'eed da Humaira mijina, Daddyn Sarah ai na san za ka huce ka taimaka min kewa za ta kashe ni".

Ta kai hannunta jikinsa ta fara yi masa cakulkuli, ai kuwa ya fara dariya yana matsawa, ta riƙe shi ram tana ta yi masa yana dariya.

"Waye ma mawaƙin nan? Zan kai ƙararki ne kin ɓata masa waƙa".

Ta ce"Ko na ɓata indai ni zan gyaro ta da mijina na yarda ya ɗaure ni ma".

"Hmm!" Kawai ya ce ya sake juyawa.

"Please ka yi haƙuri, me yasa kake dogon fushi da ni wai? Ba ya wuce ba?"

Ya ce"Ya wuce, na ce miki ina fushi da ke ne?"

"E mana, idan ba fushi kake da ni ba ai ba ma kwana haka ko taɓa ni ba ka yi ba".

"Yanzu dai kawai ki ce taki ce ta kawo ki, kin gaji da rike jarabarki shi ne za ki damƙe ni, oh yau kam zan ji jiki".

"To shikenan ba fasa ma, ni ba jarababbiya ba ce".

Ta matsa gefe, ya biyo ta yana faɗin "Sorry na ji ni ne jarababben, idan da kin ƙara haƙuri fa dama yau ɗin ni ma na yi niyyar na ba ki hakkinki don na gaji da hora kaina".

"Idan ka ji zafin maganganuna a kan Sa'eed ka yi haƙuri, raina ne ya ɓaci kar ka yi min hukunci a matsayin matar baban Sa'eed ka kalle ni a matsayin mahaifiyar Fasila, kai ma a lokacin can me ka ce a kan Sani?"

"Is okay! Ba na son maimaita zancen Please, kar ki lalata min mood ɗin da kika saka ni a yanzu".

Daga haka suka bar zancen, aka shirya aka cigaba da zama kamar yadda ake yi a baya.

  Tana ta ƙoƙarin kaucewa duk wani abu da zai haɗa su faɗa da mijinta, sannan tana yi wa yaranta addu'a.

 A daidai wannan lokacin ne kuma ta yi wata ƙawa, wacce ta ce mata a wani group ta samu lambarta, amma yanzu ta bar group ɗin kuma ta manta sunan shi ma, tun Hafsa tana kula ta sama-sama har dai ta saki jiki suke yin fira, take faɗa mata mijinta yana da yara biyar, amma ita ba ta taɓa haihuwa ba, tana nan tana bautar da babu riba, yaran ba sa ganin mutuncinta, Hafsa ta ce masa ita ma tana da yaran miji amma ƙalau suke zaune da su, tana ta ƙoƙarin zuga Hafsa don lalata musu zaman lafiya amma ba ta yi nasara ba, ƙarshe da ta fara gane ta sai kawai ta yi blocking ɗinta, saboda ita a yanzu duk abin da zai haɗa ta da Usman ba son shi take ba, gudun fanfalaƙi take yi wa kishiya, kuma ta san idan ta cigaba da sauraron ƙananun kun ji-kun jin nan ba za su zauna lafiya ba.

 Washegarin ranar da ta yi blocking ɗin ta ga sallama da baƙuwar lamba, an ce mata Sadiq ne, daga nan sai vedios da photos suka biyo baya, masu muni sosai, gabanta ya faɗi ta yi sauri ta goge ta yi blocking ɗinsa.

 Washegari suna zaune da Usman da suka yaran wayarsa tana hannunsa fuskar shi babu walwala, ya ce"Hafsa ni fa cikin kwanakin nan akwai wata lamba kullum sai an yi min wani massage, wai idan na shirya za a faɗa min iyalina suke ciki, wai suna da evidence da za su turo min".

Hafsa ta ce"Subhanallah, to ka ce su tura mana, me suke nufi?"

Shi kuma Sa'eed hankalinsa ne ya tashi, saboda gani yake su Sani ne za su tura masa wannan vedion, ya rasa me yake yi masa daɗi, ya fara muzurai har sai da Usman ɗin ya lura da shi, ya ƙure shi da kallo "Sa'eed are you okay?"

"I'm okay".

Ya sauke ajiyar zuciya, da haka aka bar zancen, aka bar Usman sa Hafsa cikin fargaba.

Washegari su Sa'eed sun fito za su tafi islamiyya suka tarar da Mamansu a ƙofar gida, suka ƙarasa wajenta da farinciki suka gaisa, ta ce "Sa'eed wani taimako za ka yi min don Allah".

Ya ce"To".

"Za ka iya ɗaukar wayar Hafsa? So nake ka saka min wata lamba ka yi saving please".

Ya ɗan yi jim, kafin ya ce "Gaskiya ba zan iya ɗaukar wayarta ba, Momy na faɗa miki abin da ya faru fa a wancen lokacin, har ta dake ni, no! Ba zan iya ba".

Ta maimairace"Haba Sa'eed, idan ba ka taimake ni ba waye zai taimake ni? Don Allah ka yi, ba za ta ganka ba a wannan karon don Allah ka yi min".

Suka ji ƙarar buɗe gidan, Usman ta gani tsaye yana kallonsu, ta zabura ta fara kame-kame tana buɗe jakarta, "Dama...dama sweet ce na kawo muku, ga shi".

Ta miƙa musu chocolate.

Usman ya ƙaraso ya ce"Hadiza me kika zo yi gidana?"

Ta ce"Na zo ganin yarana ne, saboda na tashi da kewarsu".

Ya ce"Ku yi tafiyarku".

Suka tafi, ya sake cewa "Me ya kawo ki gidana?"

Kamar za ta yi kuka ta ce "Na tashi da kewarku ne, tun jiya ba ka ɗaga wayata me na yi maka ne? Ina alƙawarinmu? Sai yaushe ne auren nan? Na gaji".

"Ok wannan dalilin ne yasa kika biyo ni har gida saboda ki rusa zaman kafiyarmu da matata? Kin yi na farko kin yi na ƙarshe, kar ki sake zuwa gidana ba tare da dalili ba, kin san wannan ranar za ta zo kika zaɓi rabuwa da mu? Please go!"

Ta fara hawaye, ta shiga motarta da sauri, kafin ta tafi ya koma cikin gida, ba ta tafi ba sai da ta ɗauki wayarta ta ƙarasa ɗana boom ɗin da take haɗawa ta tashe shi.

Yana shiga falo ya ga shigowar saƙo wayarsa ya duba ya ga an ce "Ka binciki wayar matarka tana cin amanarka da tsohon saurayinta".

Ƙirjinsa ya ba da rass! Ya tuna silar rabuwar shi da maman Sa'eed irin wannan matsalar ce ya gani a wayarta, don haka da sauri ya nufi ɗakin Hafsa, ta yi wa Sarah wanka tana shiryata, ya ce "Ina wayarki?"

Ta nuna masa ita a jikin caji, ya ɗauka ya miƙa mata "Buɗe min ita".

Ta buɗe zuciyarta ɗaya ta miƙa masa, ya fice daga ɗakin, ba ta kawo komai ba, domin babu wani abu da take tunanin zai gani ran shi ya ɓaci, kwana biyu ma ba ta hau whatsApp ba.

   A falo ya zauna gaban shi yana faɗuwa ya shiga whatsApp ɗinta, ya fara bin saƙonni bai ga komai ba, ya kunna data, saƙonni suka fara shigowa, sai da suka gama ya fara duba su ɗaya bayan ɗaya, wata lambar da babu saving ta ɗauki hankalinsa, saboda an yi massage sun kai talatin a ƙarshe kuma emoji na kiss ne, don haka ya shiga gaban shi yana faɗuwa.

Sallama aka fara yi, sai ake yi mata bayanin Sadiq ɗinta ne, ta canza lamba ne, wannan ce sabuwar lambar shi, har ya ƙara da faɗin Hafsa kwana biyu kin daina damuwa da ni, kina can mijinki ya ƙwace ki gabaɗaya ko? Don ki ce ya rage min, yaushe za mu haɗu, kin daɗe ba ku zo min ba my sweet.

Daga nan sai vedios da stickers marasa kyaun gani.

 Hannun Usman ya fara rawa ɓakinciki kamar zuciyarsa za ta fasa ƙirjinsa ta fito, "Hafsaaa!" Ya ƙwala mata kira kamar zai tashi gidan.

Gabanta ya ba da rass, ta ajiye 'yar ta fito tana amsawa, ransa a mugun ɓace yake miƙa mata wayar "Ga shi an yi miki saƙo ki duba, ki duba ki ba shi amsa".

Tsoro duk ya kama ta saboda ganin yanayin shi, ta karɓa ta fara scrolling tana ganin abubuwan da aka turo.

"Wane ne wannan?" Ya tambaye ta yana karantar ta.

Ta fara hawaye "Wallahi ban san ko waye ba, na rantse da Allah sharri aka yi min, ban san shi ba, don Allah ka fahimce ni, ni ina nake zuwa da za mu haɗu da wani? Sai dai idan so ake a raba mu, amma wallahi ban san shi ba" Ta fashe da kuka.

"Idan ba ki san shi ba ta ya ya samu lambarki da sunanki?"

"Iya gaskiyata na faɗa maka amma ka yarda ko kar ka yarda wannan zaɓinka ne, idan ba ka yarda ba sai ka yanke min hukuncin da ka ga ya dace".

Ya koma ɗakinta, ta zuba tagumi. 

Shi ma zama ya yi yana ta nazari da sake bincika wayar, ya kwafi lambar ya kira ya ga ba ta shiga, ya kwafe ta a wayarsa ya kira, still ba ta tafiya, ya yi block ɗinta a wayar Hafsa, ya goge WhatsApp ɗin nata duka ya ajiye wayar.

 Bai tashi daga wajen ba sai da Nafi ta zo za ta fara aiki, ya wuce ɗakinta ya miƙa mata wayar ta karɓa, ya kalle ta na tsayin minti ɗaya, har ta tsargu ta sunkuyar da kanta, "Hafsa kafin wanann ranar an taɓa tura miki saƙo irin wannan?"

Ta ce "E sau ɗaya".

"Me yasa ba ki faɗa min ba?"

"Na bar shi a kawai irin mutanen nan ne masu ɗaukar lambar mutum a groups su tura masa".

Ya ce"Wannan yana faruwa, amma wannan ba irin shi ba ne, saboda an yi min massage ne ana faɗa min abin da kike yi".

Ta ce"Innalillahi wa inna ilaihi raji'un! Kuma ka yarda zan aikata?"

Ya girgiza kai, "Ban ce na yarda ba, kuma ni ma na fara tunanin anya ba a na so a haɗa mu ba ne?"

"Wallahi sai dai hakan, ni fa da mutum ɗaya na yi soyayya kuma ya ka rasu yanzu, sai shi baban su Auwalu, to ni kuwa wa zan kula da aurena da nagartaccen mijina irinka?"

Hararar da ta ga yana maka mata ce ta sa ta yin shiru.

"Ni kike faɗawa kin yi soyayya da wani? Sai yaushe za ki gane ba na son tuna kin taɓa son wani ba ni ba? Kar ki sake yi min haka".

"Ka yi haƙuri, ai kamawa ta yi".

"Za ki haƙura da whatsApp ɗin na wani lokaci".

"Babu damuwa".

"Akwai yiwuwar ki canza sim card, sannan na ɗauki lambar zan je a yi tracking ɗinta ko za a gano mai saƙon".

"To Allah Ya tona asirinsa".

Ya amsa da amin, sai kuma ya ce"Ki kwantar da hankalinki, na yarda da ke, ina kyautata zaton tarko ne, inda ba a yi min massage ba da zan iya yarda, amma tun da har ake sanar da ni kuma sannan saƙon ma a kan idona ya shigo wayar na fi tunanin ana son haɗa mu ne, to amma sai dai waye aurenmu zai tsarewa wani abu da har zai iya yin haka?"

"Ƙila tsohuwar matarka". Ta faɗa kai tsaye.

Ya ce"No! Ba za ta iya haka ba, me yasa za ki zarge ta? Ba ita ba ce, kar ma ki sake wannan tunanin".

"Ok" Kawai ta ce.

Ya ce"Bari na yi wanka na fita na ga yadda za a yi".

 Tun fitar da ya yi sai dare ya dawo, suna tare da abokinsa, ya sanar da shi halin da ake ciki suna neman mafita, sun je a yi tracking ɗin lambar ya nuna ba ta aiki.

"Untraceable number, mai layin nan yana da sani sosai a kan harkar layi, ya riga ya kulle sim card ɗin kuma ya lalata shi, sannan tun farko babu wasu bayanai da aka shigar a kan layin an rufe komai, kuma ba a yi masa register ba, amma duk da haka za a iya gano shi ta hanyar binciken IMEI, wannan dole za a gane shi, sai dai zan iya jan lokaci, kuma aikin yana da wahala". 

Usman ya yi huci mai zafi ya ce "Shikenan a bar shi kawai, zan ɗauki wani matakin".

Bayan sun fito abokin nashi ya ce "Usman ni fa ina ga a yi ɗin, ƙila a dace, idan ba ka ɗauki mataki ba an ta yi kenan, kuma irin wannan tun ba ka yarda har za ka zo ka fara yarda".

Ya ce"A'a, na yarda da Hafsa, kuma rashin samun bayanin nan ma ya tabbatar da cewar sharri aka yi mata, idan da gaske saurayinta ne a kan me zai yi wannan kulle-kullen? Aliyyu kaina duk ya kulle".

Aliyyu ya ce"Akwai wanda kake zargi?"

Ya ce"No! Ni idan ma zargin ne zan tsaya ne a kan tsohon mijinta, kuma yadda na raina class ɗinsa ba na jin zai samu basirar yin haka".

Aliyyu ya jinjina kai "Maza irinsu ma ba su fiya yin haka ba, tun da dama ba sa zama da nace ɗaya, to don ta rabu da shi ba lallai ya ji komai ba, amma akwai fa ni ina zargin Hadiza".

Usman ya canza fuska "Wacce?"

Aliyyu ya ɗage kafaɗa "Ka san wacce nake nufi".

"Ba ita ba ce, meye ribarta idan ta yi haka?"

"Saboda ta raba ka da matarka, tun da ka ƙi dawo da ita, idan ta ɓata Hafsa a idonka la sake ta dole za ka buƙaci wani auren, kuma akwai yiwuwar ka ce da ka sake ɗakko wata a gari ka aura gara ka aure ta ɗin".

Ya girgiza kai "Ba ita ce, inda za ta yi da tuni ta yi, kuma ba na jin ita ma tana da wannan basirar".

"Amma ai bazawara ce, ba ka san da wasu abokai ko zawarawa take mu'amula ba".

Usman ya samu kan shi da jin kishi ya ɗaga masa hannu "Mu bar zancen Please, ko ma wane ne ya je shi da Allah".

 Da haka suka bar zancen.

 Sai dare ya koma gida, ya tarar da Hafsa jikinta a mace, ya ce"Na je an ga ba za a iya tracking ba, ina ga a bar zancen kawai, ki kwantar da hankalinki, amma za ku canza layi cikin satin nan".

"To ba damuwa".

 Sai da ta ga ya saki jikinsa sosai sannan ita ma ta sake, har take faɗa masa ita ma watannin baya ana tura mata saƙonni, ta faɗa masa kasarsu.

Ya shiga mamaki ya ce"Amma me yasa ba ki faɗa min ba?"

Ta ce"Ka yi haƙuri amma gaskiya a lokacin na yarda shi yasa".

"Kin yarda!?" Ya tambaye ta da mamaki.

"E wallahi na yarda, saboda an ce na duba rigarka zan ga janbaki, kuma na gani, me zai haɗa ka da janbaki?"

Ya yi shiru yana nazari kafin ya ce"Kina ganin cewa ni zan iya neman matan banza?"

Ta yi shiru tana turo baki.

Ya ce"Ok, shikenan, ni da haka ta faru kai tsaye na ce ba za ki aikata ba, na shaide ki, ashe ke ga kalar shaidar da zan samu daga wajenki, na gode".

"Ni fa ba da wata manufar ba..."

Ya ɗaga mata hannu "Shikenan a bar zancen".

"Amma ba fushi ka yi ba ko?"

Ya yi murmushin yaƙe "Ba fushi na yi ba, amma ba na son zancen dai".

Da haka suka bar zancen, bayan kwana biyu ya suka je ya siya mata sabon layi aka yi mata register. 

 An gama komai na shirin makarantar Sa'eed, Hafsa ce ta karɓi kuɗi ta yi masa 'yan siyayyar da zai buƙata, kuma Usman ɗin ya ji daɗin hakan, ranar Litinin ce ta kama tafiyar, kuma ya sakawa ransa sai ya karya dokar baban shi ya je ya yi sallama da Fasila, yana son ganinta kodayaushe, amma babu dama, har fata yake yi wataran ta zo gidansu ya ganta ko ba zai yi mata magana ba, amma shiru ba ta zo ba, Asabar da Lahadi Usman yana gida, ranar Juma'a kuma ranar ne Hafsa take zuwa wajensu, don haka dole ranar Alhamis zai je ya ganta, da safe Humy tana makaranta, ya shirya ya faki idon Hafsa ya tafi.

 Ya daɗe zaune a ƙofar gidan bai ga fitowarta ba, a kan idonsa mai adaidaitasahu ya zo ya ɗauki Auwalu da abinci ya tafi kasuwa, amma bai bari ya gan shi ba, rana ta fara yi ya sare ya saddaƙar ba za ta fito ba, shi kuma ya saka a ran shi ko zai kai la'asar sai ya jira, ƙarfe ɗaya da mintuna ya fara ganin yara suna shigowa unguwar da kayan uniform din islamiyya, ya shiga fatan Fasila ta kasance a cikinsu, addu'arsa ta karɓu, can ya hango ta tana tafe tana cilla jaka tana cafewa cike da nishaɗi, da sauri ya ƙarasa inda take, ba ta gan shi ba sai da ya kira sunanta.

"Fasila".

Ta juyo da sauri, saboda ta gane muryar tun kafin ta gan shi.

Ta washe baki "Laaa Yaya Sa'eed".

Sai kuma ta zaro ido, ƙirjinta ya doka, tunawa da gargaɗin da aka yi mata a kan shi, ta zo za ta wuce shi sum-sum.

Ya ce"Fasila tsaya mana".

Ta ce"A'a, ni an hana ni kula ka, na daina kula kowa namiji".

Ta tafi, ya bi bayanta ta zo shiga gidan ya tare ƙofa, "Fasila ƙanwata, ni aka ce ko daina kulawa?"

"Ni dai ka tafi, dukana za a yi".

Ya tsaya yana kallonta yana jin baƙin abubuwan da bai san ma'anarsu ba suna bijiro masa.

Ganin ba zai ba ta hanya ba, sai ta fara kuka.

Ya ce"Wai kuka? Shikenan dama faɗa miki zan yi zan je makaranta, boarding school zan koma a can zan yi senior, sai mun yi hutu zan zo kin ji".

"Ni dai ka matsa".

Ya ciro manyan alawa daga aljihunsa ya ba ta, ta ƙi karɓa, ƙarshe dai da ya ga ta fara kukan gaske ya rabu da ita, ya matsa mata ta shiga gidan, ta shiga tana kuka da farincikin ta tsira Sa'eed bai taɓa ta ba ballantana ta mutu, Hindatu tana sallah ta shiga ɗakin tana share hawaye, tana idarwa ta kalle ta ta ga ta yi tsuru-tsuru, ta ce"Ke Fasila lafiya? Me ta same ki?"

Ta yi mata shiru tana zare ido.

"Faɗa kuka yi, ko malami ne ya dake ki?"

Ta girgiza kai alamar a'a.

"To mene ne? Ba za ki faɗa min ba?"

Ta ce"Sa'eed ne ya zo".

Hindatu ta ce"Innalillahi wa inna ilaihi raji'un! Ya zo ina?"

Fasila ta rikice "Wallahi ban kula shi ba, kuma bai taɓa ni ba".

Hindatu ta ce"Idan ma ya taɓa ki ba ku faɗa ba ai shikenan, ke za ki mutu anjima a binne ki".

"Wallahi bai taɓa ni ba".

"To me ya ce miki?"

"Cewa ya yi zai tafi makaranta, kuma sai ya ban alawa ban karɓa ba amma".

"To ai shikenan, ki dai kama kanki Fasila, tun da yaron nan ba mu san manufar shi ba, Allah Ya shirya masa zuri'a".

  Washegari Juma'a da safe Hafsa ta shirya Usman zai kai ta gidansu, dabara ta faɗowa Sa'eed, saboda yana so ya ƙara ganin Fasila.

Ya ce"Daddy yanzu ni kaɗai zan zauna a gidan nan har Humy ta dawo?"

Usman ya ce"To ya kake so idan ba haka ba? Kai ba yaro ba ne ai, normal".

Ya ce"Daddy na bi Aunty inda za ta je mana".

Usman ya canza fuska "A'a ka yi zamanka".

Hafsa ta yi murmushi ta ce"Sa'eed ina kai ina zuwa ghetto eriya? Ai ba wajen zuwanka ba ne, ghetto sai mu da aka haifa a tsakiyarta, da kuma 'ya'yanmu da muka haifa a cikinta".

Usman ya taɓe baki ya yi gaba, ta bi bayan shi, haka Sa'eed ya haƙuri ya zauna shi kaɗai, sai dai wannan kaɗaicin da Kuma tunanin Fasila ya haddasa masa shiga wani yanayi na buƙatuwa, wai ya zai yi ne? Yana so ya gwada, yana so ya ji yadda ake ji, sam bai ji wani abu ba a tarayyar da ya yi da maza, shi mace yake so, yana so ya ji yadda abun yake, amma ta yaya? Wace ce za ta yarda ya gwada a kanta? Kuma idan ma ya samu ɗin zai iya? Amma tabbas yana so ko kiss ne ya gwada ya ji me ake ji, ya yi nadamar sanin Al'ameen, shi ne ya ja masa komai, da tuni yana nan yana rayuwar shi fresh bai san ma ana wata mu'amala tsakanin mace da namiji ba, ballantana har ya kalla ya shiga wannan halin, sai da ya biyawa kansa buƙata kuma ya samu bacci sannan ya samu sauƙin abun, a ransa yana fatan Allah Ya sa kar ya dinga jin irin yanayin nan a makaranta, saboda kar yau da gobe a fahimci kalar wankan da yake yi, tun da ba banɗaki za a ba shi shi kaɗai ba.

 A ranar da daddare wata ƙaddarar mai kaifi ta dira a gidan, wacce ita ta zama silar lalata abubuwa da dama. 

 Dab da magriba Usman ya ɗakko Hafsa, kuma ta ce yau tuwo za ta yi har ma ta sayi kuɓewa ta taho da ita, tana zuwa ta hau aikin tuwon, da ta yi sallar magriba ta sauke Sarah dake bacci a bayanta ta kwantar da ita a falo, ta koma kitchen ɗin don ta ƙarasa girkin, ta san idan Humy ta idar da sallah za ta kula da ita, Sa'eed kuma ya dawo daga masallaci, tare suka dawo da Usman, shi sai ya tsaya a waje yana waya da Hadiza, Sa'eed ya zauna a falon duk da ba kallo yake yi ba, tunani kawai yake yi, can sai hankalinsa ya kai kan Sarah, zai iya ƙirga sau nawa ya ɗauke ta, ya ga ta farka za ta fara kuka, ya kai hannu ya ɗauke ta, yana jijjiga ta a hankali yana kallonta yana son gano ta inda aka ce suna kama, shaiɗan ya rinjaye da ya ƙawata masa bakinta, ya ce masa me zai hana ya gwada shan bakinta ya ji yadda ake ji? Ita yarinya ce ai ba ta san me ya yi mata ba, kuma ba ta da bakin da za ta faɗawa wani ya yi mata, ya waiga ya ga shi kaɗai ne a falon, gaban shi yana faɗuwa, wata zuciyar tana ƙwaɓar shi, amma shaiɗan ya rinjaye shi ya kan bakinsa kan bakinta ya fara kissing, ita ma ta karɓa tana zaton abincinta ne, hakan ya haddasa masa shiga wani yanayi wanda bai taɓa jin irinsa ba, ya ma manta a ina yake kuma da wa yake tare.

 Hafsa ta buɗe kitchen ɗin ta fito ɗauke da kula za ta kai dining, kawai ta yi wannan mummunan ganin, Sa'eed ya kifa kai yana kissing ɗin Sarah, har yana fitar da sound mai ɗauke da nishi.

"Innalillahi wa inna ilaihi raji'un! Innalillahi wa inna ilaihi" Hafsa ta dinga maimaitawa babu adadi bayan ta saki kular hannunta.

Wannan ne ya dawo da Sa'eed cikin hayyacinsa, ya yi sauri ya ajiye 'yar, ya tashi tsaye yana goge bakinsa.

 Hafsa ta ƙarasa da sauri ta damƙi wuyansa ta shaƙe tana ihu, Humy da fitowarta kenan ta gansu a haka, ta fita da sauri ta faɗa wa Usman, ya shigo gidan da ɗan gudu-gudu, da ƙyar ya raba ta da Sa'eed, abin da ya ba shi mamaki shi yana kuka ita ma tana kukan.

"Hafsa! Are You mad!?"

Cikin ƙaraji ta ce"Yess! Wallahi Usman ba zan iya zaman gidanka ba, ba zan iya zama da lalataccen ɗanka ba, yau sai ka sake ni".

Bai bi ta kanta ba ya ce"Sa'eed, me ya faru me ka yi mata?"

Yana kuka yana shafa wuyansa ya ce "Ba komai".

Hafsa ta ce"Lalata min yarinya zai yi, kissing ɗin 'yata yake yi, na gaske har yana fitar da sound, idan na cigaba da zama da ɗanka a gidan nan Allah Ya tsine min!".

A fusace ya ce"Ba ki isa ki sa ɗana ya bar gidan uban shi ba, kuma ke ma zama da aurena ki ƙaddara dole ne".

"Wallahi ba zan kwana a gidan nan ba".

"Kina iya tafiya inda za ki je, amma ki ajiye min 'yata, kuma ko kotun ƙuli za ki kai ni ba zan sake ki ba, ki ba ni 'yata".

Ta ɗauki 'yar da take ta kuka ta ce "Wallahi da ita zan tafi, babu uban da zan barwa 'yata, kuma dole ka sake ni, ba zai yiwu ɗanka ya lalata min 'ya ba".

Ta yi ɗaki ta sako hijjabi, tana ƙoƙarin goya ta ya shigo ɗakin ya ce "Ki ba ni 'yata sai ki tafi duk inda za ki je".

"Wallahi ƙafata ƙafarta".

Ya riƙo 'yar, ta riƙe ta gam, suka fara kokowa, yarinya tana ta ihu, ƙarshe dai ya karɓe ta, ya fita daga ɗakin, ita kuma ta haɗa akwati ta fice daga gidan tana ta kuka.

 Kai tsaye gidan iyayenta ta nufa, a cikin adaidaitasahu tana ta kuka, tana ƙarasawa gidan ta shiga tana share hawaye, aka yi sa'a Baba yana nan, duk suka ruɗe suka shiga tambayarta lafiya? Sani ma yana zaune yana cin abinci, amma kallo ɗaya ya yi mata ya ɗauke kai ya cigaba da cin abincinsa.
"Baba ya ƙwace min 'ya, ya ce kuma ba zai sake ni ba".
Umma ta ɗauki salati ta dire Baba yana taya ta, baban ne ya ce"Anya Hafsa ƙalau kike kuwa? Kenan ke neman sakin ma kike yi? To me ya haɗa ku?"
"Ɗansa ne ya ɗauke 'yata..." Ta kasa ƙarasawa.
Baba ya ce "Yau ga shirmen banza da wofi, saboda ya ɗauke ta shi ne har abun faɗa? Ba ƙanwar shi ba ce? Idan ke ba ki ɗauke su a matsayin yaranki ba ai ba ki isa ki hana su ɗauki 'yarki a matsayin ƙanwarsu ba, Allah Ya riga ya haɗa babu yadda za ki yi, maza tashi ki koma ɗakinki, wannan abun kunya ne ma, idan kika bari wani ya ji maganar nan sai an ta zaginki".
Umma ta ce"Kin tashi kin koma ko sai saɓa miki?"
Sai kuma Baba ya sassauta "Haba Hafsa, ko Hadiza da Aina'u ba su taɓa yin yaji ba sai ke? Ba ki san kin yi girma da haka ba? Irin wannan ƙananun matsalolin tattaunawa suke buƙata, ke da shi za ku magance ta, ba sai kina kawo ƙarar shi ba, ina zai kai miki 'yar da ba ki cire ta a nono ba? Ɓacin rai ne, ki tashi ki koma ɗakinki, dole zai kawo miki 'yarki".
"Amma Baba..."
"A'a Kar na ji amma, tashi ki tafi, ku tattauna ku fahimci juna, kar ki sake dawo min gidan nan idan har ba sakinki Usman ya yi ba".
Ba ta ce komai ya ta tashi tana jan akwatin ta fita.
A maimakon ta koma gidan sai ta yi gidan yayarta Maryama, ita ma tana ganinta da akwati gabanta ya faɗi, ta ja hannunta suka shiga ɗaki, "Hafsa lafiya?"
Ta ce"Ba lafiya ba Yaya".
"Oh! Ke dai matsala ba ta ƙare miki, kuma duk rabi laifinki ne Hafsa, yanzu me aka yi?"
Cikin kuka ta zayyane mata duk abin da ya faru.
Yaya Maryama ta ce"Innalillahi wa inna ilaihi raji'un! Wai wane irin zamani muke ciki ne? Amma Hafsah wannan abin da kika yi hauka ne, ba shi ne mafita ba, don haka yadda Baba ya kora ki ni ma kora ki zan yi, Hafsa ba ki kyauta ba, ba zan ɓoye miki ba ba kya yi wa Usman kara, ba ki ɗauki yaransa naki ba".
Da mamaki Hafsah ta ce "Yaya, haka ma za ki ce? Lalata min 'ya fa zai yi, sai na yi shiru kenan?"
"Ban ce ki yi shiru ba, amma yadda kika yi ɗin ba haka ya kamata ki yi ba, ba haka ake yi ba, yanzu tsakaninki da Allah idan Auwalu ko Sani kika kama da irin haka yadda kike yi ɗin nan za ki yi? Inda kin ɗauki ɗansa a matsayin ɗanki da ba ta haka za ki ɓullo ba".
Ta fara kuka "To ya zan yi? Ya kuke so na yi?"
"Alhamdulillah! Wannan tambayar da kika yi min ita ya kamata ki yi tun farko kafin ki aiwatar da komai, idan rai ya ɓaci ba ka biyewa zuciya, kin san Hadizarmu ta shiga matsalar nan shekarun baya?"
Hafsa ta tsorata "Ban sani ba, me ya faru?"
Yaya ta ce"Kin san dai ita ba ta da ɗan miji, babban ɗanta Haidar shi ne ya gwada irin haka a lokacin da take goyon 'yarta Ummi, kin ga lokacin shekarunsa takwas, ita kuma shekararta ɗaya, kwatsam ta kama shi yana shan bakinta, ta daki bakinsa har ya fashe, amma ba tare da baban shi ma ya sani ba, sannan ta ɗakko ɗan ta zo gidan nan da shi ta faɗa min take neman shawara, ta rantse min ko kama hannunta mijinta ba ya yi a gaban yaransu, ba ɗaki ɗaya suke kwana ba, muka shiga tunanin a ina ya koya? Akwai hanyoyi da yawa, ko suna kallon Indian films ana hakan yana gani, ko kuma a cikin abokansa akwai wanda ya san abun, iyayensa suna yi a gaban shi, ko kawai wasa yake yi mata, shi bai kawo komai ba, to da na tsare shi da tambaya wallahi bai san ma abin da yake yi mata ba, wasa yake yi mata a nufinsa, amma kin ga ba wasa ba ne mai kyau, to sai ba fahimtar da shi, na nuna masa kwata-kwata ba a yin haka, cikin ikon Allah tun da ranar ba ta sake kama shi da makamancin haka ba, ban da yanzu da na faɗa miki daga ni sai ita, har yanzu baban shi bai san an yi ba, to haka ake rayuwa Hafsa".
Hafsa ta ce"Wallahi shi dai ba wasa ba ne, tun da dama ya san abun, an kama shi da kallon vedios, shi ne zai gwada a kan 'yata".
Yaya ta ce"Haka ne, shi kam ya wuce wasa, shekara goma sha huɗu ya san me ya yi mata, amma duk da haka ba ta haka za ki yi abun ba, idan ma kina ganin yaron ya raina ki ba zai ji maganarki ba, a tsanake sai ki samu baban shi ki yi masa bayanin abin da kika gani, Hafsa ba ki da fahimta, a yadda kike ba da labarin Usman ni ba fahimci halinsa, irin mutanen nan ne wanda ba sa karɓar laifin yaransu a gaban wani, idan kika zo masa da nuna ƙiri-ƙiri ɗan shi ya yi laifi zai rufe ido ya ce bai yi ba, amma ya san ya yi ɗin, kuma a bayan idonki zai yi masa hukuncin da duk ya kama, akwai irinsu a cikin maza da mata, wannan ba hali ba ne mai kyau, amma a haka za ki haƙura ki fahimce shi tun da shi haka yake".
Hafsa ta ce"Ba ya son laifinsu, wallahi inda na faɗa masa ba zai yarda ba".
"Kash! Hafsa zai yarda, ko da a gabanki ya nuna ba zai yarda ba to zai iya yarda a bayan idonki, abun akwai tashin hankali kuma abu ne wanda ba ka zata ba, na yi miki uzuri, amma don Allah nan gaba ki yi amfani da shawarar nan, duk abin da ɗan shi ya yi miki ki danne zuciyarki, yaƙi ɗan zambo ne, ki daure ki same shi a tsanake ki ce ya yi masa magana, idan ma ba babban abu ba ne ke ki zaunar da yaron ki yi masa magana ki yi masa gargaɗi, ki yi acting ɗin uwa Hafsa a gare su, sa'an ɗanki ne, ballantana a ce yana yi miki kallon yarinya ne, wani abun idan ba kai ka haifi yaro ba kuma dole ka yi hakuri ka kau da kai, wanda ka haifa ma sai ka yi hakuri da su, ballantana wanda ba ka haifa ba".
Hafsa ta yi shiru, amma ta ji sassauci a zuciyarta.
Yaya Maryama ta ce "To yanzu me kika yanke?"
"To kina ga fa ya ƙwace 'yata, ina zai kai min ita?"
Yaya ta ce"Babu inda zai kai ta da ya wuce gidan iyayensa, a shawarce ki kama hanya ki koma gidanki, idan ya ga kin dawo ko ba ki ce komai ba zai dawo miki da 'yarki, shi kuma ɗan tun da makaranta zai tafi ai shikenan".
"Yanzu me zan koma na ce masa kuma?"
"Jira mai gidan ya dawo sai na saka ya kai mu gidan na raka ki".
Ta kawo mata abinci, ta kasa ci, ta cigaba da yi mata nasiha, da dabarun yadda za ta zauna da lafiya da mijinta.
 A can gidan kuma Usman ɗin bayan fitar Hafsa Usman zama ya yi a bakin gadon ya rungume 'yar da take ta kuka, ƙwalla ta zubo masa, yana son Hafsa, yana son zama da ita, amma me yasa zaman ya ƙi daɗi? Ya auna ya ga duk wata matsala da suke samu da ita a kan yara ne, idan da babu yaran ba lallai su dinga yin faɗa ba, idan kuwa har yana neman zaman lafiya da ita to ya zama dole ya dawo da Hadiza ta yi zaman 'ya'yanta.
Yarinyar ta koma bacci, ya kwantar da ita, ya tashi ya koma falo, ya ga yaran sun yi tsuru-tsuru musamman Sa'eed, ya ce"Sa'eed ka biyo ni ɗakinka".
Ya shiga ɗakin nasa, Sa'eed ya tashi ya bi shi cike da fargaba, yana tafiya kamar kazar da ƙwai ya fashewa a ciki, ya shiga a tsorace ya tarar da Usman ɗin zaune a bakin katifarsa ya durƙusa a nesa da shi ya sunkuyar da kai.
"Sa'eed mene ne ya faru? Me ka yi wa ƙanwarka?"
"Babu komai".
"Idan ka sake ce min babu komai sai zubar maka da haƙora, za ta yi maka ƙarya ne? Ka faɗa min me ka yi mata?"
Ya fara kuka, ya ce "Just...just a joke".
Usman ya yunƙura ya sauke masa mari a fuskar shi, "Just what? Za ka faɗa min me ka yi mata ko sai na karairaya ka na zubar? Me ka yi mata? Idan na sake tambayarka ka yi shiru wallahi idan na fara dukanka ko ka ban amsa ba zan tsaya ba, me ka yi mata!?"
Da rawar murya ya ce"Kissing ɗinta na yi, amma wallahi ba zan sake ba, don Allah ka yi haƙuri".
A maimakon ya ga ya hau shi da duka sai ya ji ya fara salati yana ta karanto Innalillahi wa inna ilaihi raji'un.
"Ka yi kissing ɗinta? Ƙanwar taka? Da gaske Sa'eed kana buƙatar rayuwar aure ne ko? Yess ana yin haka, ana yin abin da ka gani a vedios, amma na ma'aurata ne, ba ka isa aure ba, idan lokacinka ya yi za ka yi, Sa'eed ka fara ba ni tsoro, la wuce zatona, ban san ya zan yi da case ɗin nan ba, idan hukunci na ce zan yi maka to na san zan iya kashe ka".
Sa'eed ya ruɗe ya fara ba shi haƙuri, "Ka tashi ka haɗa kayanka mu je gidan Inna".
Ya fita daga ɗakin, ya samu Humy a falo ya ce"Ke ma ki haɗa kayanki mu je gidan Inna".
Ya koma ɗaki ya zauna yana kallon Sarah, ya ɗakko waya ya kira Hadiza suka gaisa sama-sama ya ce"Kin shirya aure yanzu ko ba ki gama morar zawarcin ba?"
Ta ce"Haba First love, wannan tambayar kuma daga ina?"
"Kawai ki ba ni amsa, idan kin shirya ni ma na shirya, kuma ba lokaci mai tsayi ba".
Wani farinciki ya kama ta "Wallahi na shirya, ai ka san kodayaushe a shirye nake da jiran wannan ranar, dama kai ne ka ƙi".
"Ok fine, sai ki zaɓa ko ki nutsu ki kula da yaranki ko kuma ki cigaba da shirme kamar lokacin baya".
"In sha Allah za ka gane na canza, i love you may first love, first husband and last in sha Allah".
 Ya ajiye wayar, suka gama haɗa kayan, sun fito kenan za su tafi Humy tana riƙe da Sarah, sai ga Hafsa da Yaya Maryama sun shigo gidan.
 Hafsa ta tsaya daga nesa, Yaya Maryama ta ƙarasa wajen Usman ɗin, suka gaisa a mutunce, ta ce"Usman ko za ka koma mu yi magana?"
Ya ce"To bari na kai yaran nan na dawo".
"Tare da mai gidana nake kar ya ƙosa da jira, ga ɗan nisa, kuma ga dare, idan da dama a saurare mu ɗin dai".
Ya ce"Shikenan mu shiga".
Ta miƙawa Humy hannu ta ce "Ba ni 'yar".
Ta ba ta, Usman ya kalli Hafsa bai yi magana ba, ya ce da yaran su jira shi a mota.
Suka shiga suka zauna aka ƙara gaisawa, Yaya Maryama ta ce"Usman Hafsa ta zo gidana ta faɗa min abin da ya faru".
Ya ce"To, ai ta gama yanke hukunci me kuma ya dawo da ita?"
Yaya ta ce"A'a Usman ka san dole za ta dawo, an yi komai ne cikin fushi, Allah Ya huci zuciyoyinku, na faɗa mata laifinta kuma ta karɓa, bai kamata ta hau yanke hukunci ba tare da ka san me yake faruwa ba".
Ya yi shiru na ɗan lokaci kafin ya ce"Inda tun farko ta faɗa min me ya faru ai zan fahimta kuma zan yarda tun da na san haka kawai ba za ta yi masa ƙarya ba, wannan ƙaddara ce, ba wanda zai so a ce ɗansa ya kasance a haka, ni yanzu ina ba ta haƙuri a kan laifin da ɗana ya yi wa 'yarta, ki yi haƙuri Hafsa in sha Allah ba zai sake faruwa ba".
Maryama ta faki idonsa ta raɗa mata ita ma ta ba shi haƙuri, ta ce"Ka yi haƙuri".
Ya ce"Babu damuwa, sannan kin ce ba za ki sake zama da Sa'eed ba, ba zan yi miki dole ba, tun da ba hakkinki ba ne ki riƙe shi, kuma idan har yana cikin gidan dole wani abu zai haɗa ku, wannan fitar da ya yi ba zai dawo ba in sha Allah, sai idan ya kasance da mahaifiyarsa a cikin gidan nan, ita kam na san za ta zauna da shi a duk yadda yake".
Wani abu ya daki zuciyar Hafsa, ta ce"To ai ya wuce".
Ya ce"Tabbas ya wuce, amma ki yi haƙuri, mutum yana iya rabuwa da matarsa, amma yaranka da suka zama tsatsonka kai ne dolensa ba zai yiwu ka rabu da su ba, suna da buƙatata kuma hannuna ba zai ruɓe na yanke na yar ba, zan yi iya yina ganin na gyara tunanin Sa'eed, da yardar Allah ba zai sake gwada haka ba sai a kan matar shi, dawo da mahaifiyar shi gidan nan ne kuma zai taimake ni a kan ƙudurina, saboda haka ki yi haƙuri, nan da wata ɗaya in sha Allah zan dawo da ita".
Hafsa ta fara hawaye, wani abu ya tokare mata maƙoshi, ta tashi ta yi ɗakinta, Yaya Maryama ta bi ta da 'yar, shi kuma ya fita don kai yaran can gidansu.
 "Hafsa ki yi Haƙuri, kishiya ba kanki farau ba, kuma dama ni na san ko ba a yi haka ba sai ya dawo da matar nan, don haka idan kika tada hankalinki ma ke kika so wallahi, ki rabu da shi tun da yana sonki in sha Allah za ku zauna lafiya".
Tana ta ba ta haƙuri, har sai da ta samu sassauci, sannan ta ajiye mata 'yarta ta bar gidan.

  Inna ta cika da mamakin ganin Usman da yaransa ga kuma kowa da jakar kayansa, ta haɗe fuska tun kafin ta ji komai daga bakinsa ta ce"Ta ƙara tafiya gidan ne ko ya aka yi? Wai Usman me yasa ba za ka auro matar ƙwarai wacce za ku zauna lafiya babu faɗa babu yaji ba? Kai kenan cikin yawo da yara kana kawo min su? Me kuma ya faru?"
 Ya yi huci mai zafi ya kalli Humy ya ce"Humy ki shiga ɗaki".
Ta tashi ta shiga, Sa'eed kuma ya sunkuyar da kai, ransa duk babu daɗi, ji yake a duniya babu wanda ya kai shi muzanta, ya yi nadamar wannan abin da ya yi ba ɗan kaɗan ba.
Inna ta ce"Wai me ya faru? Me Sa'eed ɗin ya yi?"
Usman ya ce"Ga shi nan Inna ko da abin da za ki iya yi, ni dai na yi iya yina na gaji, idan na ce zan yi masa hukunci sai na yi abin da ni ma za a ɗaure ni, Sa'eed ba zai daina ja kin magana ba, Inna na gaji, yau ya kunyata ni, ya tada min hankali, wannan wane irin zamani muka zo? Da ina kamar shi ban san komai ba wallahi".
Inna ta ce"Innalillahi wa inna ilaihi raji'un! Wai me ya yi ne ka faɗa min".
"Ƙanwar shi Sarah yake yiwa kiss, kuma uwarta ce ta kama shi, zuwa na yi na tarar da ita ta shaƙe shi, da ƙyar na ƙwace shi, wannan wace irin rayuwa ce? Sa'eed yana so ya haddasa min wani ciwon". Ya ƙarada maganar kamar zai yi kuka.
Shi ma Sa'eed ɗin kuka ya fara yi "Ka yi haƙuri, ba zan sake ba".
Inna ta hau salati tana tafe hannu kafin ta ce"Innalillahi wa inna ilaihi raji'un! Lallai duniya ta zo ƙarshe, Usman! Usman anya kuwa? Anya babu saka hannunku a wanann lamarin? Ko dai kuna yin abu a gaban yaran nan ne?"
Kunya ta kama shi ya ce"Wallahi Inna ba ma yin komai, kawai dai koya masa ɗin da aka yi ne ta hanyar kallon vedios".
Inna ta ce"Allah Ya mun tuba, wannan damalmalewar zamanin ina za ta kaimu ne? A shekarun baya idan ɗan'uwa ya nemi ɗan'uwansa shaƙiƙi cewa ake ba ɗan'uwansa ba ne, ɗaya a waje aka yi cikinsa, amma a yanzu uba zai haifi 'ya, uwar ta haihu a gida ba asibiti ba ballantana a ce an yi canje ne, kuma ta girma ya lalata ta, wannan zamanin da muke ciki ya girmama, Innalillahi wa inna ilaihi raji'un, kai Sa'eed".
Sa'eed ya ƙara sunkuyar da kai yana hawaye.
Ta ce"To Usman ni dai a yanzu shawara ɗaya zan ba ka, mafita kawai yaron nan ka yi masa aure".
"Aure kuma?" Usman ya tambaya da mamaki.
Ta ce"To i mana, tun da ya nuna ƙarara yana buƙata, shi ne kaɗai mafita, ya riga ya riƙa".
"Haba Inna shekarunsa goma sha huɗu fa, bai isa aure ba, sannan kuma wace ce ma za ta aura masa 'yarta a wannan shekarun? Yaro ɗan secondary school da ba ya sana'ar komai? Ba zai yiwu ba".
"Zai yiwu mana, uban waye ya ƙayyade shekarun da za a yi aure? Mu dai musulunci bai ƙayyade ba, ko jariri ne ya nuna aure yake so ai sai a yi masa, kuma da kake zancen aiki ai sai mu nema masa abinda zai yi, ko shago za a iya ba shi a kasuwa, ya zauna ya dinga samun abin da zai riƙe matarsa".
Usman ya ce"Inna wannan ba zai yiwu ba fa, to wace ma za ta aura masa yarinya wai? Kuma 'yar shekara nawa zai aura?"
Inna ta ce"Shi aure ina ruwan shi da shekaru, ko wacce ta girme shi ma zai iya aura ai".
"Ta ƙarasa lalata shi ke nan, don Allah Inna a bar maganar auren nan".
Inna ta kalli Sa'eed "Kai, auren kake so?"
Sa'eed ya kalli Usman, ya mayar da kansa ƙasa, a hankali ya ce "A'a".
Amma a ransa ya amsa da e, domin shi zai so a yanke shawarar yi masa auren kawai, amma ya kasance Fasila za a aura masa, ko iya kissing yake samu ya yi ya ishe shi, amma ya san idan ya faɗi haka ya shiga uku a wajen baban shi.
Inna ta shiga yi masa nasiha mai haɗe da faɗa, sannan ta ce ya tashi ya shiga ciki, ɗakin da ya saba kwana a ciki na gidan ya shiga, ya zauna ya yi shiru har yanzu a tsorace yake cike da nadamar abin da ya yi.
Inna ta kalli Usman, "Yanzu kai me ka ce wa ita Hafsan har ta bar gidan?"
Ya ce"Da dai ta tafi amma yanzu ta dawo".
"Haba Usman, yanzu haka ta faru kuma ba za ka rarrashe ta ba har ka barta ta tafi? Wannan fa ba ƙaramin laifi ba ne aka yi mata, ban da ma dai gida ne ai da tuni yanzu wanda ya yi abun yana can a kulle, gaskiya ba ka kyauta ba".
Ya ce"Inna ni fa ban san me ya faru ba, na zo ne na tarar tana dukan shi, ai ya kamata ta yi min bayanin da zan fahimta, kawai kai tsaye sai take cewa ɗana zai lalata mata 'ya, haba Inna kamar ba duka yarana ba ne? Kuma har tana cewa dole sai Sa'eed ya bar gidan, ta ce ba za sake kwana da shi a gidan ba, ni kuma na ga ina zai je? Hannuna zai ruɓe na yanke na yar ne? Shi yasa na ce to ta tafi, za ta tafi kuma na ce ta ba ni 'yata, koda ta tafi ma ai ba da 'yar ta tafi ba, kuma wallahi ko gobe ta sake tafiya sai ta ba ni 'yata".
"A'a don Allah kar ka sake yin haka, wannan kuskure ne, yara da yawa sun mutu silar haka, a raba uwa da ɗa mai shan nono? Kar ka sake yin haka, ko za ka karɓe ta dole dai idan ta yaye ta, kuma ni dai ba zan riƙe maka jaririya ba, sai dai ka san inda za ka kai ta, ita kuma babu batun cewa Sa'eed ya bar gidan uban shi".
Ya ce"Hannunta dai Sa'eed ya bari, kuma Inna ina roƙon alfarmar ki bar ni na dawo da mahaifiyarsu, saboda ina ganin shi ne zai zama solution a kan tarbiyyarsu, yanzu duk da yake zuwa wajen 'yarta ma ai inda ita ce ta haife shi za ta saka ido ta san duk sati yana zuwa yawo, amma ba ta gane ba, yaran nan suna buƙatar mahaifiyarsu, shi ne adalcin da nake so na yi musu, don girman Allah Inna kar ki ce a'a, ki taimaki tarbiyyar yaran nan don Allah, kuma wallahi yanzu Hadiza ta canza, ta yi min alƙawarin za ta gyara, don Allah".
Inna ta ce"Tabdijan! Kenan dai Usman ba za ka haƙura da yarinyar nan ba ko? Wallahi har gara ma Hafsan a kanta, ko da kuka yi auren nan da albarka yara sai kuma uwar ne ta tsinana maka? Ka kiyaye ni fa".
Ya ce"Inna ni ma fa ba wai sonta nake yi ba, kawai saboda yaran nata ne, na yi alƙawarin ba zan sake bawa Hafsa ruƙon yarana ba, idan kuwa ina so su cigaba da zama a gidan kin ga dole sai na sama musu uwa, ƙarshenta dai a ce na yi wani auren, ban san kalar wacce zan aura ba, kin ga gara mahaifiyar tasu, ta zo ta yi zaman 'ya'yanta kawai, ni tarbiyyarsu nake ji".
Ta ce"Hakane kuma to Allah Ya sa hakan ne mafi alheri".
Ya ce"Amin, kuma Inna nan da wata ɗaya nake so, sannan Humaira za ta zauna a nan har zuwa lokacin, tun da shi Sa'eed gobe zai tafi makaranta".
 Inna ta ce"Usman amma dai dama ka gama shirya auren nata, wannan abun a kan gaɓa ya zo ko? Wata ɗaya? Ta ce maka ba ta da wanda za ta aura ne ma?"
Ya ce"A'a, kawai na san dai za ta amince ɗin, tun da tana son zama da yaranta ai".
Ta ce"To shikenan, amma Sa'eed ba zai je makaranta gobe ba, za mu yi zama na musamman a kan shi, kowa ya kawo shawarar da za yake ganin za a bi, a ƙara masa ko sati ɗaya ne".
Ya ce"To shikenan na gode, za ki yi wa Abba magana ko zuwa gobe ne sai a tura gidan su Hadizan?"
Ta ce"Wannan ɗin ma sai mun yi shawara".
Ya yi mata sallama ya tafi.
  Tun da Yaya Maryama ta tafi Hafsa take hawaye, tun daga nesa ta fahimci makircin matar nan, ina ga a ce kuma ya aure ta? Sai ta ji dama tun farko ta bi komai a hankali ƙila da haka ba ta faru ba, tun da dai da ya ce ya fasa auren, ta fita falo ta kwashe kayan tuwonta da ta zubar ta mayar kitchen, yunwar ma ta gudu babu ita saboda tashin hankalin da ta shiga, yanzu hanya ɗaya take tunani ita ce yadda za ta yi a fasa auren nan da yake iƙirari, kuma ta san abin da za ta yi ya fasa cikin sauki ɗaya ne, shi ne ta ɗauki laifinta kuma ta sake janyo yaran jikinta, ita kuma ba ta ga laifinta da ta yi ba a yau, saboda ita uwa ce, dole za ta rasa nutsuwarta a wanna ƙadamin, sannan ko aurenta zai mutu ita da Sa'eed har abada, indai iya Humy ce za ta yi mata komai kamar yadda za ta yi wa Fasila, amma Sa'eed ba zai sake kasancewa a ƙarƙashinta, kuma ba zai sake ɗaukar mata 'ya ba, idan ta girma ta mallaki hankalin kanta sai su yi zumuncin.
 Tana jin dawowar shi gidan, ta yi kwanciyarta a ɗakinta, ta ƙi zuwa ɗakinsa, ta ji sanda ya shiga kitchen ya fito, sai da safe ta ga tuwo ya saka ya ci, ta cika da mamakin wai yanzu wannan abun zai faru har ya iya cin abinci, saboda ɗansa ne ya yi laifin, wata zuciyar ta ce mata kuma 'yarsa aka yi wa, ta ƙara tunzura, ta yi masa abun karyawa, don ita tuwon za ta ci, tana gamawa ta bar falon don ba ta ma son ganin shi, shi ma da ya gama abin da zai yi ya fita bai neme ta ba, da yamma ma da ta daidaici dawowar shi ta shige ɗakinta, ba ta bari ya ganta ba a ranar duka, ba don yana ganin abinci ba da sai ya ce ba ta gidan ne ma, a kwana na uku ma haka ta yi masa, kuma ranar ya tashi da yanayin buƙatuwa,   ya zama dole sai ya neme ta, har ta yi bacci ya shiga ɗakin nata, tana cikin bacci ta ji mutum a bayanta ana taɓa ta, ƙamshinsa ne ya da ta gane shi ne, ta yi shiru ta ƙi nuna ta tashi, ya fara kiran sunanta a kunnenta, ta ƙi motsi, ya ɗauke ta cak ya tafi da ita ɗakinsa, yana sauke ta a gadon ta tashi zaune za ta sauka, ya riƙe ta, ta ce"Ka ga ka sake ni, ba na so".
"Ni ma ba so nake ba, gangar jikin ce take so, kuma kar ki yi zaton wai neman shiri nake yi da ke, hakkina ne dai dole ki ba ni".
Dole ta bayar ɗin kuwa, ba wanda ya yi wa wani magana, ta tashi ta koma ɗakinta, daga nan aka cigaba da sabon zaman da suka fara yi.
 An tattauna sosai a kan Sa'eed, har shawarwarin malamai aka nema, aka zaunar da shi da nasiha sosai, aka yi alƙawari da shi cewar zai canza hali, makarantar da aka yi niyyar kai shi ma ba ita aka kai shi ba, aka canza, za a kai shi wacce take haɗe da Islamiyya, a shekarun ukun ake yin saukar Qur'ani, wanda ya ba da shawarar a kai shi makarantar ya damƙa shi amana a hannun wani malami, ya yi musu alƙawarin zai kula da shi sosai ya dinga ba shi shawarwari, Sa'eed ya tafi makaranta da ƙudiri a zuciyarsa na zai gyara ya kau da komai a ransa na sha'awa, tun da ya lura ba zai samu abin da yake so a yanzu ba.
A ranar da ya tafi aka je tamabayar auren Usman da Hadiza, babanta ya ce ai auren nan ba sai an saka rana ba, tun da dai ba yau suka fara sanin juna ba, a ɗaura auren kawai tariyar duk lokacin da suka shirya sai su yi, nan take ƙanin baban Usman ɗin ya yi transfer dubu ɗari a matsayin sadakin, aka jira aka yi sallar magriba aka ɗaura auren a masallaci.
Shi kan shi Usman a bazata ya ji auren, ya kasa gane me yake ji, ba zai ce farunciki ba, ba kuma baƙin ciki ba ne tun da yana son Hadiza, kuma a yanzu burinsa ya aure ta ɗin, ko don Hafsa ta gane ba fa ita kaɗai ba ce macen da zai iya rayuwa da ita ba, duk da yana tausayinta saboda ya lura tana da kishinta, amma dole ya yi abin da yake ganin shi ne mafita.
Ko minti goma ba a yi da sanar masa auren ba Hadiza ta kira shi, yana zaune a falon Inna lokacin ana tattaunawa a kan auren, don haka bai ɗauka ba, ta yi masa massage da faɗin "Ina taya kanmu murnar kasancewa ma'aurata a karo na biyu, i love You my husband".
 Ya yi mata guntun replay "Me too".
 Ƙarfe takwas ya koma gida, Hafsa tana kitchen tana ƙarasa girki, ta saba sai goma yake dawowa shiyasa ba ta zaci dawowarsa yanzu ba, kuma ba ta ankara na sai ƙarar shigowar shi falon ta ji, idan ta ce za ta gudu ɗaki ta san dole zai ganta, shi yasa ta yanke gara ma ta zauna a kitchen ɗin, idan ya wuce ɗakinsa sai ta fito.
Shi kuma jin ƙamshin miya ya tabbatar masa tana ciki, idan ma ba ta ciki to za ta fito tun da ba ta gama ba, ya shiga kitchen ɗin, ta juyo ta kalle shi ta ɗauke kai tana kashe gas ɗin.
Ya ƙarasa yana murmushi,"Beb kenan, wai ke da gaske fushi kike yi da ni ko? Fushi na rashin dalili".
Ta fara juye miyar a kula ba tare da ta kalle shi ba, ta gama ta zo za ta wuce, ya ba ta hanya, ya bi bayanta amma.
Ta kai dining ta ajiye, za ta bar wajen ya riƙo ta.
"Hafsa, wannan faɗan dole ya ƙare yau, ya isa haka".
 Bai yi zaton za ta yi magana ba, sai ya ji ta ce"Ba zai ƙare ba, tun da kai ka so a yi, ka yi min laifi kuma ka ɗauki fushi da ni".
Ya ce"To na ji na yi laifi, ina neman yafiya ki yi haƙuri kin ji?"
 Ta ɓata rai, ya ce"Don Allah ki yi haƙuri, saboda yau za mu shiga wani season ɗin fa"
Ta haɗe gira ta ce"Na me kenan?"
Ya ce"Sai kin daina fushi da ni za ki ji".
"Ashe ba yau ba kenan".
Ya yi dariya "Kenan ba yau za ki daina fushi da ni ba?"
Ya zaunar da ita a kujerar ya saita kan shi sosai ya ce"Please a bar batun wasa Hafsa, ba na son wannan abun da muke yi, mu ba yara ba ne, wannan ya wuce, ba na son maimaita ne ya faru don Allah".
Ta ce"Ai wannan ya wuce, amma Beb amma abun bai kai ka ce za ka yi aure ba".
Ya ce"Na ji shikenan ya wuce, na yi kewarki sosai, ke fa?"
Ta yi murmushi "Na yi kewarka, fiye da yadda ka yi tawa, ina sonka mijina, ba na fatan ranar da wata sa ta shigo tsakiyarku, ba na jin zan iya raba ka da wata".
Ya yi dariya, "A raba ni kamar wani kaya?"
Ta ce"To ba zan arawa kowa kai ba".
Ya ce"Anya ba ki makara ba kuwa?"
Ta yi dariya "Ban makara ba, kuma ba zan makara ba in sha Allah".
"To Allah Ya sa".
Ta zuba musu abinci suka ci cikin nutsuwa, sun gama yake cewa "Idan ba ki cigaba da whatsApp ba ki saita ki cigaba".
Ta ce"To na gode, dama ina ta kewar chat, musamman kwana biyun nan da ka daina kula ni".
"Sorry!" Ya faɗa yana shiga ɗakinsa.
Ta kwana a ɗakinsa, suka farantawa juna, sai ya ji kamar ya faɗa mata an daura auren shi sai kuma ya fasa, ya yanke washegari zai daure ya faɗa mata.
 Da safe ya gama shirin fita aiki ya ce"Beb me da me kike buƙata?"
Ta ce"Kamar na me?"
"Na komai ma, ki yi lissafin abin da bai fi ƙarfina ba".
Da wasa ta ce"Ka fara saka min one million a account ɗina kafin na fara lissafin".
Ya ce"An gama ranki ya daɗe".
Ya ɗauki wayarsa ya fara dannawa, "Done, next?"
 Yana rufe bakinsa ta ji wayarta ta yi ƙara, ta duba ta ga alert ɗin ne da gaske, ta yi dariya ta ce"Ai kuwa tun da suka shigo ba za su fita salun-alun ba sai ka bar min ko ɗari ce, ba zan ma mayar maka da su yau ba wallahi" Ta yi maganar tana damƙe wayar tata.
Ya yi dariya ya ce"Wallahi da gaske na ba ki".
"Wallahi fa ka ce?"
 "Hafsa ina ta so mu yi magana tun jiya".
Ta ce"Ina ji".
Ya ce"Kamar yadda na faɗa miki zan dawo da mamansu Sa'eed ban canza ra'ayi ba".
Nan take fara'ar fuskarta ta ɗauke ɗif.
"To jiya an je maganar auren, niyyata a saka wata ɗaya, sai kuma babanta ya nemi a ɗaura auren kawai, yanzu dai a taƙaice jiya an ɗaura auren, tariyar kuma ban tsayar da ranar ba, abu na gaba kuma shi ne dama zan faɗa miki yadda tsarin gidan zai zama, falo dai zai zama general, ɗakinki yana nan a naki, ɗakin baƙi zai zama nata, ɗakin Sa'eed ya zama na yara maza, ɗakin Humy na mata, kitchen ma za ku haɗa kenan, sai ki yi haƙuri ki ɗauki ƙaddara, Allah Ya ba mu zaman lafiya".

Hafsa ta daskare kamar mutum-mutumi tana kallon shi, ji ta yi kamar mafarki take yi ba gaskiya ba, shi ma ya yi shiru yana jira ya ji ta inda za ta fara.
"Hafsa" Ya kira sunnata.
Ta ƙi amsawa, ya janyo ta jikinsa ya rungume.
Ta ce"Da gaske ka yi aure? Kuma Hadiza ka aura?"
"Ya faru, ki yi haƙuri Hafsa, na san da ciwo, amma na yi miki alƙawarin zan yi miki adalci za mu zauna lafiya in sha Allah".
"Amma na faɗa maka komai ya wuce, wallahi ba zan iya sharing ɗinka da ita ba, sai dai na bar mata kawai, kuma ga kuɗinka nan, a duniya babu kuɗin da za a ba ni tun da kan naira ɗaya har ƙarshen lamba, ya kashe min zafin Usman ɗina zan haɗa ni da wata".
"Ni kuma ba zan iya rayuwar aure babu ke ba, idan kin ga na barwa wani ke to sai dai idan mutuwa na yi, ashe ke ba kya sona tun da za ki iya barwa wata ni? Yaushe kika daina sona? Me na yi miki, kuma ban ba ki kuɗi don ya kashe miki zafi ba, kyautatawa ce".
"Ba ka yi min komai ba sai alkhairi, kuma sai da so ake yin kishi, ba zan iya jure zama da kishiya ba, na shiga ɗakinka ita ma ta shiga? Kuma a gaban idona Beb? Na karɓi ƙaddarar zama da ita, amma ba zan yarda mu zauna a gida ɗaya ba, don Allah ka raba mana gida, ni na bar mata gidan".
"Amma kin san ba ni da wani gidan bayan wannan ko?"
"Akwai gidajen haya da yawa, kuma biyan haya ba zai gagare ka ba, ba zan iya zama da ita ba, tana waje ma tana yi min aiken sharri, ina ga tana kusa da ni?"
Ya ce"Ni aiki zan tafi, wannan maganar tamu ba taƙaitacciya ba ce, idan na dawo sai mu yi".
Ta yi shiru, ya ce"Na tafi?"
"Ka tafi mana".
Ya ce"Har zuciyarki? Kar na dawo na tarar ba kya nan fa".
"Ko da na ce zan bar mata kai ba ina nufin na bar mata gidan ba, ina nan in sha Allah, sai idan ka yi abin da ya kai na tafi ɗin".
Ya ce"Ina godiya masoyiya, bari na dawo sai mu tattauna".
 Yana fita ta fara hawaye, zuciyarta zafi take yi mata, gani take kawai shikenan tata ta ƙare, duk wannan abin da yake yi gani daɗin baki ne, ya fi son Hadiza, kuma tana shigowa zai koma wajenta ya juya mata baya, ta ɗauki waya ta kira Umma tana kuka take faɗa mata, Umma ta ce"To ai dama dole ya yi aure, haba Hafsa kin yarda hankalinki, abu kaɗan ki tada masa da hankali, ina ga ma babu wata sauran nutsuwa da kike ba shi, ai kuwa dole ya ƙara aure, ke kuma sai ki je ki yi ta yin abin da kike tunanin shi zai shirya miki yaranki, kuma wallahi Hafsa idan har kika yi abin da kika sa ya sake ki ban yafe miki ba, ki adana kishinki, ki nutsu ki fuskanci zaman aure ba kishi ba, ba a kanki za ta zauna ba, ko takalarki ta yi ki rabu da ita, yau da gobe dole za ta daina, kuma ki ƙarfafi ibadarki Hafsa, ki dinga addu'a da sallar dare, ita sallar dare da indai kika riƙe ta kin gama samun duniya da lahira, ki rage bacci ko minti talatin ne ki dinga tashi kina yin sallah, kina kaiwa Allah kukanki, shi ne kaɗai wanda ba zai yi miki gori ko dariya ba, ki yiwa yaranki addu'a, shi ne abin da ya dace ki karkarta a kai ba kishi ba, yanzu yau kwana biyar ina ƙirgawa Sani bai leƙo gidan nan ba, ɗanki yana cikin wannan halin har kike tunanin kishi? Hafsa kin bar jaki kina DUKAN TAIKI fa, wannan ba zai haifa miki ɗa mai ido ba, kina jina?"
"Ina ji" Ta faɗa kamar za ta fashe da kuka.
"Ni dai shawarar da zan ba ki kenan, idan kin ɗauka Madalla idan kuma kin yanke wacce ta fi ta to bisimillah Allah Ya ba ki Sa'a!".
Daga haka ta katse kiran, Hafsa ta ƙara rushewa da kuka, ita a ganinta bai kamata a dinga haɗa batun nan da tarbiyyar yara na, kowanne da matsayinsa, batu ake fa na mijinta Usman wanda take fatan ta gama rayuwa da shi ya yi mata kishiya, kuma kishiyar ma tsohuwar matar shi wacce har suka rabu ya kasa canza mata suna daga first love, sannan wacce tun tana waje take son ganin ta raba ta da shi, kuma a ce wai ya aure ta za su a gidan ɗaya, sannan a dinga faɗa mata kar ta damu?
 Ta sayi data ta kunna, ta ɗakko whatsApp ta saita, ta shiga group ɗinsu, tana kuka duk ta ba su labarin halin da take ciki, sannan ta bi su da kira don su online ɗin su saurara.
 Da suka ji su ma dai babu wanda ya ce Usman bai kyauta ba, haƙuri kawai suke ba ta da kuma nasiha, da yadda za ta yi su zauna lafiya da ita, ko da bai yarda ya raba musu gidan ba.
Yaya Maryama ta ɗora da faɗin "Kamar yau kika fara zama gida ɗaya da kishiya?"
"Ba za ku gane ba, da wancen gidan da wannan ba ɗaya ba ne, wancen tun ban yi haihuwar fari ba nake so ya sake ni, kawai Allah Ya ƙaddara sai an yi yara ukun ne, shi kuma wannan gudun rabuwar nake yi, ina son mijina, idan ta raba ni da shi ya zan yi da rayuwata? Sai na ƙara barin Sarah a gidan na je na auri wani kuma? Shi kuma wane kala ne? Ƙila shi ko ganin yaran nawa ma ba zai bar ni ba".
Yaya Maryama ta ce"To na gode Allah da kika yi wannan tunanin, idan har kina tuna cewa idan ya sake ki za ki iya auren wanda gabaɗaya ma zai raba ki da yaran, kamata ya yi ki ɗaura ɗamarar zama daram a gidanki, ba kuma ɗamara irin ta dambe ba, ta haƙuri da kau da kai ga duk abin da za ki gani, daga gare ta ko daga gare shi, domin maza munafukai ne, kar ya zo ya ce miki baya sonta zaman 'ya'yanta za ta yi ki yarda, ki sakawa ranki yana sonta kamar yadda yake sonki, shi ne ko nan gaba ya yi wani ba zai ba ki mamaki ba, don Allah ki kwantar da hankalinki".
Ta gama saurara ta kashe datar, ita fa kawai shawarar da za ta kashe auren tun kafin su tare take nema, kuma ta ga alamun ba za ta samu ba, to me ya kamata ta yi? Ta ɗauki shawararsu ko ta bi ta zuciyarta?
 Haka ta yi wunin gidan babu daɗi, sai yanzu ta yarda mutum rahama ne, ta yi kewar yaran musamman Humy da take taya ta ɗaukar Sarah, bayan la'asar sai ga Hajiya Inna kwatsam, Hafsa ta cika da mamaki, ita dai matar tana yi mata kwarjini, duk da ba ta ga alamar tana yinta ba, haka ta dinga ɓarin jiki ta karɓe ta hannu biyu-biyu, bayan sun gama gaisawa Inna ta ce "Hafsa ina ta so na zo ban samu dama ba, dama haƙuri dai zan ba ki a kan abin da Sa'eed ya yi wa 'yar nan, abun babu daɗi, amma ki yi haƙuri, wallahi ƙaddara ce, babu wanda zai so ganin ɗan shi ya aikata haka, ke uwa ce, idan ɗan da kika haifa ne ya yi haka dole uzurin za ki yi masa daga ƙarshe, ki yi haƙuri, bai kyauta ba, muna ta yi masa addu'a Allah Ya shirye shi, kuma an ɗauki matakin da ake ganin zai zama silar shiryuwar shi in sha Allah".
Hafsa ta ce"Babu komai Inna, ai wannan ya wuce, na yafe masa".
Inna ta ce"Madallah, mun gode, sai kuma magana ta biyu, kafin na zo na kira shi a waya ya ce min ya faɗa miki zancen auren nashi ko?"
Ta sunkuyar da kai wani abu yana tasowa daga zuciyarta mara daɗi, "E ya faɗa min".
"To don Allah ki yi haƙuri, kishiya dai babu daɗi, amma ta zama dole ne, saboda alamu sun tabbatar da ba za ki iya riƙe yaran nan ba, ke ma dai an ce kina da sa'anninsu ballantana na ce kin yi ƙanƙanta ne, ban san dai dalilinki ba".
Hafsa ta ce"A yi haƙuri don Allah, zan gyara in sha Allah".
"Ai aikin gama ya gama, tun da ya riga ya yi auren ba za a ce ya sake ta ba, kowa ya iya allonsa ya wanke, idan kika kwantar da hankalinki wannan 'yar ba lallai ma zaman nasu ya ɗore ba, ke dai ba ki da wata matsala sai akan yaran shi, kuma kin ga dole ne ya sakawa yara da rayuwa mai inganci, Allah Ya rufa asiri ya ba ku zaman lafiya".
Ta amsa da Amin, kamar za ta yi shiru sai kuma ta ce"Inna don Allah ina neman alfarma".
Inna ta ce "To Allah Ya sa zan iya".
"Don Allah a yi masa magana, kar ya haɗa mu gida ɗaya, ni zan iya bar mata gidan ma sai ya kama min haya".
Inna ta yi jim kafin ta ce"Amma ga gidan shi zai ishe shi kuma sai ya je ya kama haya? To zan gwada na gani, amma idan ra'ayinsa haɗa ku ɗin ne babu yadda za ki yi sai haƙuri, nasiha ɗaya zan yi miki shi ne ki riƙe gaskiya a zamanku da ita, gaskiya dokin ƙarfe ce, sannan ki yi haƙuri ga duk abin da za ki gani, idan kika yi haka sai kuma ki zuba ido ki ga ikon Allah, tabbas Usman ya so Hadiza kamar ransa, amma daga ƙarshe gaskiya duk ta fice masa a rai saboda halayenta, don haka idan kika yi abin da ke ma za ki fita daga ran nashi kin ga shikenan".
Ba ta bar gidan ba sai da Usman ya dawo, ta ƙara haɗa su ta yi musu nasiha, sannan ta tafi, don da direba take tare, sun daɗe da Usman ɗin a waje kafin ta tafi, ta yi masa zancen haɗa gida, amma ya kafe a kan ba zai raba ba, ta ce to Allah Ya ba su zaman lafiya.
 Ya dawo ɗakin ya tarar da ita zaune ta yi jugum, ya zauna yana cewa "Ya na ga kamar har kin rame? Duk kishin ne?"
Ta yi banza da shi.
Ya ce"Don Allah ki yi haƙuri, ba ni da ra'ayin rabawa matana gida, duk da nan ɗin a ƙa'ida ya yi muku kaɗan, amma dai a karɓa da haƙuri, idan na samu wani gidan da ta fi wannan komai zai wuce".
Ta ce"Don Allah ko ƙaramin gida ne, wallahi ko me ɗaki biyu ne ni zan iya haƙura, ba zan jure ganin wata ta shiga ɗakinka ba, ba zan jure ganin kana bawa wata irin kulawar da kake ba ni ba, ƙila ma ta fi tawa, tun da dama can ita kake so, Inna ta ce ka so ta kamar rai, ka ga kuwa dole zan ga bambancin".
Ya yi 'yar dariya "Beb kenan, ita ma Inna meye na faɗa miki wannan? Me neman kuka a jefe shi da kashin shanu? A da ta ce miki ai, a yanzu ke kaɗai ce a gabana ko? Mu yi maganar gidan, ki yi haƙuri don Allah mu zauna a haka ɗin, anjima zan je gidan nasu, sai na ji ya za a tsare ranar tarewar, saboda ina son canza muku kujeru, sai kuma me kike so a canza?"
Ta yi shiru.
"Ki yi min magana mana, me kike so?"
"So nake ka raba mana gida, zan iya bar mata falon, ka toshe ƙofar ɗakina ka mayar min da ita bayan ɗakuna, ba zan iya kallon lokacin da za ta shiga ɗakinka ba, sannan kitchen ɗin ma na bar mata".
Ya ce"Oh my god! Hafsa kin san kina da matsala? So kike a zage ni? Ai idan na fitar miki da ƙofa ta waje Ni da kaina zan zagi kaina ba sai na jira an zage ni ba, falonki ne, kitchen ɗinki ne, mijinki ne, yanzu fa ke ce uwargida, ki ɗauka kamar baƙuwa za a kawo, sai kin ga dama za ki ja baya, ballantana ma in sha Allah za mu zauna lafiya, ta daɗe tana so na dawo da ita, kin ga kuwa ba za ta yi abin da zan sake yin waje da ita ba, kuma zan jaddada mata ta zauna da ke lafiya".
"Na gode".
 An idar da sallar magriba ya canza kaya, yana fesa turare ta shiga ɗakin, "Yanzu wajenta za ka je ko?"
Ya ce"Tun da aka ɗaura auren ba mu haɗu ba, tana ta kirana, kuma kin ga dama ya kamata a ce na je".
Ta ce"Haka ne, sai ka dawo, akwai labarin da nake so zan ba ka, idan ba ka dawo da wuri ba kuma shikenan kar ka tashe ni idan na yi bacci".
Ya ce"In sha Allah da wuri zan dawo, idan ƙarfe tara ta yi ki kira ni".
"To a dawo lafiya".
 "Allah Ya sa".
Ya tafi, ya bar ta da ƙunar zuciya.
 Da ya ƙarasa ya kira Hadiza a waya ta ce ya shigo, suka zauna a falo, sai murmushi take yi tana rufe fuska da mayafinta wai kunya take ji, ya yi dariya ya ce"Amarya kunyar amarcin ce ta motsa tun yanzu?"
Ta ce"Kunya ce mai cike da farinciki, a baya har na sare, ashe dai ina da rabon sake kasancewa matarka, Alhamdulillah".
Ya ce"Ni kuma lokacin aurenmu nake ta tunawa, wasa-wasa fa shekarun da yawa, lokacin kina 'yan'mata, ƙaramar yarinya".
"Ban da dai son kai, kai ma lokacin ai ɗan saurayi ne, yanzu kuwa duk ka tsufa".
"Tsohon dai kika dage sai da kika dawo hannun shi ai".
Ta yi dariya "To ya zan yi? Tun da zuciyar shi kaɗai ta zaɓa".
Wannan maganar shi kaɗai ta zaɓa ɗin sai ta tuna masa da wani abu, wanda ko bayan rabuwarsu idan ya tuna yake yi masa ɗaci, ya daure bai nuna ba, ya ce"Yanzu ya za a yi da batun tarewar? Kamar zuwa yaushe kike ganin ya yi?"
Ta ce"A ina zan zauna? Tun da Magajiya ta gaje min gidan nawa?"
Ya ce"Kina da abun dariya, ai ke ce kika zaɓi ki bar shi, da tuni babu wanda zai shigo miki, a yadda na tsara a nan ɗin za ki zauna, ɗakin baƙi zai zama bedroom ɗinki, falo kuma na kowa ne, kitchen ma haka, yara kuma ɗakinsu yana nan a nasu, ai ya yi ko?"
Ta ce"Ya yi mana, ni fa ko a keji za ka saka ni shiga zan yi, indai da aurenka zan rayu".
"Hafsa ba ta da matsala, ina fatan za ku zauna lafiya".
"In sha Allah, Hafsa ƙawata ce ba kishiya ba, zan zauna da ita lafiya lau da zuciya ɗaya".
Ya ce"Alhamdulillah! Allah Ya ba mu zaman lafiya, kin ga kenan gado kawai za ki yi, zan canza kujeru, zuwa yaushe za a bar tafiyar?"
"Sati biyu ya yi".
Ya ce"Allah Ya kaimu, amarya, inyee za ki sake maimaita amarci a karo na biyu, kuma duk da ni, lallai ina cikin alheri".
Ta yi dariya cike da farincikin yadda ya saki jiki da ita, ta ce"Muna cikin alheri dai".
Ya sauke numfashi "Sai batun kuɗin aure, nawa kika yanke? Ko ni zan bayar kawai?"
Ta juya ido "Ni fa ba yafe, sadakin ma ya wadatar".
Ya ce"To ni ban yafe ba, saboda ina so a dinga yi min ado ina gani".
"Ko ba ka bayar ba dole za a yi maka ai".
Ya ce"Duk da haka dai za ki ga saƙo".
Suka cigaba da fira ta farunciki.
   Haka Hafsa ta dinga kallon agogo ranta yana zafi, tara ta yi bai dawo ba, ta daure ba ta kira shi ba, sai da ta ga tara da rabi ta yi sannan ta yi masa massage da faɗin "Beb kyaun alƙawari...".
Yana ganin saƙon ya tuna alƙwarin da ya yi na ƙarfe tara, ya ce"Amarya ni zan tafi dare ya yi".
Ta ce"Ka bar Anti Hafsa ita kaɗai a gida ba".
Ya ce"Anti kuma? Ina zaton fa za ki girmi Hafsa".
Ta ce"Ai ba Antin shekaru ba, girman na samunta da na yi a gidanka ne, dole ta zama yayata".
Ya ce"To sai da safe?"
Ta ce"Ina zuwa, bari na fito mu yi sallama".
Ta shiga ɗakinta, shi kuma ya fita wajen motarsa.
Humra ta ɗauka mai ƙamshi ta zuba a hannunta ta shafa, ta fita, ta same shi har ya shiga motar, ta buɗe ta shiga tana murmushi da canza murya "Ina kewar mijina, zan so a ce yau ne tariyar".
Ya yi murmushi "Ai kamar yau ne".
Ta shagwaɓe "Yanzu ina da miji amma haka zan kwana ni kaɗai?"
"Kina ta ba ni dariya fa, to da ya kike yi?"
"To ai da na san ban da miji, yanzu kuwa ina da shi" Ta kwanta a jikinsa.
Shi ma ya ji ya fara shiga wani yanayi, ya ɗago ta ya fara kissing ɗinta, ta samu yadda take so, ta saka hannuwanta ta riƙe ƙiyarsa zuwa wuyansa, burinta ƙamshin ya zauna a wajen ba a jikin kayansa ba.
Duk suka birkita juna, kafin ya dawo hayyacinsa, ya yi mata sallama a gaggauce ya tafi, hakan ya sa da ya koma ko wanka bai yi ba ya fara naniƙar Hafsa, ya ƙi cin abinci ma ya ce su je su kwanta, yana ƙoƙarin aiwatarwa amma ba ya son nuna mata a buƙace ya dawo, saboda kar kishinta ya motsa, don haka ya ce ta ba shi labarin da ta ce za ta ba shi.
"Labarin rayuwata zan baka, da kuma rayuwar gidan aurena".
"Amma kin san ba na son tuna kina taɓa yin aure ko?"
"Haƙuri za ka yi ka saurara, ina so ka gane dalilin da ya sa nake kishinka ne".
Ya ce"Ok ina ji".
Ya janyo ta, ta faɗo jikinsa, don shi sam ba labarin ba ne a ransa, kawai buƙatarta yake yi, tana kwanciyar ta ji ƙamshin humra mai daɗi ya buge ta, ta yi tsam, kafin ta ce "Beb yau wane turaren ka saka ne?"
Ya ce"Wanda na saba sakawa mana".
"Kenan da ka je ɗin ka kasa haƙuri sai da ka taɓa ta ko? Da gaske ka yi matsuwar da ba za ma ka jira ku tare ba?" 
Ta matsa daga jikinsa, ya janyo ta, ta fizge.
Ya ce"Beb mene ne haka? Tun safe nake ba ki haƙuri, kin manta matata ce? Ban yi laifi ba".
Ta ce"Ban ce ka yi ba, amma ba zan iya zama waje ɗaya da kai ba, sai ka yi wanka na bar jin ƙamshin".
Ya yi 'yar dariya a ransa ya ce 'Kenan ranar da na kwana a ɗakinta sai dai na canza fatata".
Ya tashi ya yi wankan, ya dawo, ba ta daina jin ƙamshin ba, amma ba ta sake yin ƙorafi ba.
 Za ta cigaba da labarin ya ce"Ki yi haƙuri ki ɗan ba ni ko minti talatin ne kafin labarin".
Ta danne zuciyarta ba ta yi masa musu ba, domin idan ta tuna zai dinga yi wa wata abin da yake yi mata sai ta ji kawai ita za ta iya haƙura da haɗa shimfiɗa da shi.

"To Beb daga ina za a fara ba ni labarin?"
Ta ce"Daga inda za ka so ka ji shi duka ba zai saka ka bacci ba".
Ya ce"To ina ji".
Ta fara da "Safiya ce misalin ƙarfe tara, ɗan ƙaramin gida mai cike da mutane masu yawa ya kacame da hayaniya, kowa yana sabgar gaban shi, yayin da Hafsa ke ɗakinta lulluɓe da hijjabinta tana ta rawar sanyi, sakamakon zazzaɓin da ya yi mata kamun kazar kuku a daren jiya, ta daɗe da sarewa da cigaba da rayuwa a doron duniya, da ƙarfin zuciya take gudanar da komai ba na gangar jiki ba, to a yanzu zuciyar ma ta yi rauni, nema take ta rasa duka ƙwarin gwiwarta, a zahirin gaskiya tana tsaka mai wuya, gidan aurenta ya zame mata tamkar ƙabari, rayuwa take yi mara ma'ana mai cike da fargabar me zai rafu a gobenta ita da yaranta? Yaran da take jin a yanzu sun zama ƙaddarar junansu, sautari tana tuhumar kanta da ganin ba ta yi wa yaranta adalci ba, tun da ba ta zaɓa musu uba na gari ba, kamar yadda take ganin idan da babu su da tuni ta bar wannan ƙangin rayuwar da take ciki, a duk lokacin da ta yunƙura don nemawa kanta mafita sai a taushe ta da yi mata nuni da tarbiyyar yaranta, idan ta bar su yaya rayuwarsu za ta kasance a wannan bahagon gidan? Tun yaron yana guda ɗaya ake yi mata wannan nunin, yanzu ga shi sun kai uku, kuma sai dai an zo gaɓar da take jin ba za ta iya wannan sadaukarwar ba, ya zama dole ta tsallake yaran nata muddin tana son cigaba da rayuwa.
 Rudududu! Ta ji ƙarar gudu, Sani ne ya banko ɗakin nata, kishiyarta Hauwa tana biye da shi da sanda a hannunta tana ƙunduma masa ashar, ya faɗo a kanta yana haki da faɗin"Allah Ya isa ban yafe miki ba".
Ta kai masa sandar sai dai ya goce ta zabgawa uwar da niyya, Hafsa ta yunƙura ta tashi tana jin yadda azaba ta ratsa ta, saboda a ƙashin ƙugunta ta rafka mata, kamar za ta yi kuka ta ce"Hauwa me ya yi miki ne? Ni fa kika daka".
Hauwa tana huci ta ce"Ai ɗan kuka shi ke ja wa uwarsa jifa dama, kin aiko shi ya yi min ɗan halin da ya saba, dama na faɗa miki duk ranar da ɓerayen yaranki suka sake yi min sata sai na ci uwarsu a gidan nan".
Sani dake siɗe hannunsa ya ce"Ba dai uwata ba".
Ai kuwa ta ƙara yin kansa da duka, bakinsa bai mutu ba yana ta zaginta, sai haƙura ta yi ta rabu da shi, domin bakin Salisu ba ya mutuwa a rashin kunya, bayan ta fita Hafsa ta ce"Me ka yi mata? Ban hana ka taɓa kayan wani ba?"
Yana haɗe gira irin na kangararrun yara ya ce"Ni fa ba sata na yi mata ba, taliya ce fa na ɗibarwa 'yarta, loma ɗaya kawai na yi, kuma na ga dai babana ne ya kawo abincin, kawai don an ga mu ba ya ba mu? Tabb, wallahi ko gobe na gani ina jin yunwa sai na warɓa".
Ta ƙura masa ido tana kallon shi, yaron yana ba ta tsoro sosai, shekarar shi takwas amma rashin kunyarsa da rashin tsoro ya fi ƙarfin shekarunsa, shi yasa kowa ya tsane shi a gidan, babu kalan faɗa da nasiha da ba ta yi masa, addu'a tana yi, amma kullum lamarinsa ƙara ta'azzara yake yi.
Shigowar Fasila da kukanta ne yasa ta dawo da hankalinta gare ta, ta janyo ta jikinta tana tambayarta mene ne? Fasila 'yar shekara huɗu ce, kuma ita ce autarta, tana da haƙuri sosai, ko ba a faɗa ba yanzun ta san kukan yunwa take yi, hakan ya saka hankalinta tashi, saboda ba ta da komai a ɗakin, kafin ta ba ta gama yanke abun yi Auwalu ya shigo hannunsa riƙe da biredin da ake ba shi lada a duk sanda ya samu aikin shara a gidan biredin, ya miƙa mata biredin da ɗari biyu, ta karɓa da murnarta.
"Ma sha Allah, sannu Auwalu, je ka siyo mana ruwan shayi na ɗari a sha da shi".
 Ta tsaya tana kallon Usman da yake ta kallonta, ya ce"Beb da gaske ba labarin film kike ba ni?"
Ta ɗauke ƙwallarta ta ce"Da gaske, a kan me zan yi maka ƙaryar na sha wahala a baya?"
"Hankalina ya tashi, ki fara daga wani ɓangaren Please".
Ta yi murmushi ta ce "Shikenan".
 "Na taso a gaban iyayena uwa da uba, da 'yan'uwana, iyayena ba masu ƙarfi ba ne, amma muna farincikinmu daidai mu, a ƙa'idar mahaifina ana gama secondary school ake yin aure, islamiyya kuma mun yi daidai gwargwado, na sauke Al-Qur'ani, na yi hadisai da dama, saurayin da ya fara cewa yana sona..."
"Kar ki faɗa min sunan shi, saboda zan iya tsanar duk me sunan" Cewar Usman yana jin labarin babu daɗi, kuma bai ga amfanin ba shi ba.
Ta yi dariya "Ajinmu ɗaya da shi a islamiyya, kuma ba wani babba ba ne, muna yin soyayya da shi, wajen shakara huɗu muna tare, matsalar da aka samu ba ya sana'ar komai ba shi da aikin yi, kuma sannan dama Umma tana ta ƙalubalantar soyayyar tamu, saboda yaro ne da kaɗan na girme shi, da ba kammala secondary Baba ya ce masa ya turo, shi kuma ba shi da kuɗin auren, ga shi wasu suna ta cewa suna sona, ba na sauraron su, da aka ɗauki lokaci bai turo ba Baba ya ce ya rabu da ni kar ta sake zuwa kofar gidanmu, ya daina zuwa, amma dayake muna son juna ba mu daina haɗuwa da shi ba".
"Karya dokar mahaifi saboda son yaron da bai ma isa auren ba". Usman ya faɗa idonsa a rufe.
Hafsa ta ce"Ai kuwa na ga illar hakan, saboda wani abu ya faru wanda ban taɓa zato daga gare shi ba".
Ta yi shiru na ɗan lokaci, har ya ƙosa ya ce"Me ya faru?"
"Ya ce ba zai iya rabuwa da ni ba, kar na bari a raba mu, kuma abin da zai saka su rabu da mu dole ɗaya ne, wai na yarda da shi, idan suka san na ba shi kaina za su yarda da aurenmu".
"Ki taƙaita min, kin ba shi ko a'a?"
"Ban yarda ba, kuma daga nan na fara kokonto a kan son da yake yi min, shi ne ya ce idan ba zan yarda ba sai dai mu rabu, daga nan muka rabu da shi, amma sai na kasa kula kowa, duk wanda ya zo ba na ba shi dama, sai da na yi shekara uku da yin Candy ban samu miji ba, har ƙanwata Hadiza ta yi aure, ita ma Aina'u an saka ranar aurenta kafin ta yi Candy, daga nan ne kuma Baba ya matsa min kamar na shekara arba'in babu aure, kullum sai ya yi zancen, har ita ma Umma ta fara, abun ba ya yi min daɗi, ƙarshe Baba ya ce dole na fitar da miji a haɗa aurenmu da Aina'u, a lokacin samarin duk sun ɗauke ƙafa, a wannan gaɓar ne kuma Allah Ya kawo Yunusa, ya gan ni ya ce yana sona, kuma ya ce da shirin Aureeya zo, ba wani sosai ya yi min ba, amma da yake lokacin nia auren nake so sai kawai na amince, don ban isa ma na cewa Baba bai yi ba".
"Saboda kina gaggawa ki yi aure, da kin yi haƙuri ma ai zan zo".
Ta yi murmushi, "Ba gaggawa ba ce, rabon 'ya'ya ne ya rantse".
"Haka ne, sai kika amince duk da ba son shi kike yi ba ko?"
"Ba zan ce ba na son shi ba, ba dai sosai ba, bai ɓoye sana'ar shi ba, amma ya nuna mana yana samu sosai, yana da mata amma ba ta haihu ba, kuma matarsa ba ta dame ni ba, saboda auren kawai nake so, yadda yake yawan sakar min kuɗi yasa na yi zaton babban jari ne da shi, aka yi auren, ɗakuna uku ne a gidan, matarsa tana cikin guda ɗaya ni kuma guda biyu".
"Ƙalubalen farko da na fara fuskanta shi ne yadda matarsa Binta take da kishi, ko ganina ba ta son yi, ta yi ta yi min habaici tana zagina, ni kuma ba na kula ta, saboda ba ni da hayaniya, ba ta cika damuna ba tun da mijina yana faranta min, sai dai ashe taƙaitaccen farinciki ne, watan farko na samu cikin Auwalu, tun da na samu cikin nan na fara laulayi shikenan ya fara baya da ni, ya rage soyayyar nan da kulawa da yake ba ni, a maimakon ya ƙara inganta cefane tun da mai ciki tana buƙatar abinci mai inganci, amma sai ya rage cefane, ya zama kusan kullum ma abinci mai da yaji nake ci, kafin wani lokaci na fara shiga damuwa, saboda ya daina zama fira da ni, ni kaɗai nake rayuwata a gidan, Binta kuma ta ƙara matse lamba wajen ƙuntata min, saboda baƙincikin na samu ciki".
Usman ya ce "Ki taƙaita min".
Ta cigaba "Haka na yi ta haƙuri, har Allah Ya sauke ni lafiya, kayan jaririn da taron sunan aka yi shi duk a tsiyace, a lokacin 'yan'uwana suka san halin da nake ciki, aka fara tattauna da neman yadda za a yi, ni kuma ina ganin a lokacin bai kamata a ce daga yin aurena har ya mutu ba, kamar zai zama abun magana, shi yasa na daina bari suna fahimta, Auwalu yana girma Yusuna yana ƙara fito da sababbin halaye, Yaya Maryama ta ba ni shawarar na yi planing, amma da na yi masa zancen sai ya ce ai ana aure ne don a hayayyafa, ya hana ni, shekarar Auwalu biyu na samu cikin Sani, a lokacin ne kuma na ƙara shan wahalar rayuwa a gidan, domin sabulu da omo ma ya daina siya min, tun ina kai ƙarar shi wajen yayan shi har na gaji na daina, saboda ba ya amfanin komai, shi ma daga ƙarshe ni ya fara bawa rashin gaskiya, yana cewa dama dole na nemi sana'a ba zan sakarwa miji ragamar komai ba, iyayen shi sun rasu sai shi yayan nashi, haka na haifi Sani a wahale, shi kam ko arziƙin ragon suna ba a samu ba, ba kuma don ba shi da halin da zai yi min ba, sai don zai ƙara aure a lokacin".
 "Wannan wacce ta aure shi da iyayenta su ne masu kuskure, ya za ka bai riƙe aure ba kuma ka ɗauki wata 'yar ka ba shi?" 
"To ai daga waje ba a sanin halin irinsu, kuma yawanci mutane idan sun tashi aure ba sa bincikar ya matarka ta gida take? Maza kuma za su haɗawa ta waje ƙarya da gaskiya yadda za ta dinga ganin shi ne me gaskiya".
"To Allah Ya kyauta, sai aka yi yaya kenan? Ke da ba kya son kishiya ga shi za a yi miki".
Ta yi murmushi, "Ban ji wani kishi ba, saboda a lokacin na gaji so nake ma ya sake ni, tun da abinci ma an koma cin wanda ba isa yake ba, ya sa na kwashe kujeruna na koma ɗaki ɗaya, ƙarshe a siyan abinci da sutura na cinye kuɗin, don lokacin kayan lefena duk sun koɗe. Tun da ya yi auren nan komai ya ƙara lalacewa, ya zama zai yi wuya na ci abinci sau uku a rana, ga shayarwa, duk na rame na lalace, a lokacin na fito fili na fayyacewa iyayena asalin halin da nake ciki, amma sai suka nuna min na yi haƙuri kawai tun da an riga an samu haihuwa har biyu, sun kira shi sun yi masa magana ya ba da haƙuri ya ce zai daina, amma bai gyara ba ko na kwana ɗaya, a hakan duka matansa kishi suke yi sai dai ni sosai, saboda ita ma amaryar ba ta haihu da wuri ba, ba na kula su ko me za su yi min, idan suka taɓa yarana ne dai ba na iya yin shiru, idan na kula su kuma Yunusa ya dawo su yake bawa gaskiya, saboda cewa suke na yi musu gorin haihuwa".
"Haka rayuwar ta yi ta tafiya har na haifi Fasila, a lokacin shekarun Auwalu shida, ya isa shiga makaranta, amma Yunusa ya ƙi saka shi, silar haka ne na fara sana'a, Yaya Maryama ce take aiko min kayan da take siyarwa ba gwanjo, idan na siyar na kai mata kuɗin, dama ribar ina samu ina ci ne, ƙarshe ta haɗa ni da matar da take siyar da dilar kayan, na karba bashi nake siyarwa, ganin kullum mata a wajena suna siyan haka sai Yunusa ya yi tunanin wata uwar tuna nake samu, ya daina ba ni ko ƙwayar shinkafa ballantana cefane, ba zan iya barin yaran da yunwa ba, don haka nake ta zara a kuɗin mutane, kaya suka ƙare babu rabin kuɗi, rabi kuma 'yan bashi suna hana, sai masu biya da kaɗan-kaɗan, idan aka bayar ma abinci nake ci da su, na dinga sakawa me kaya rana, ƙarshe dai ta gaji ta ɗakko min ɗan sanda, ranar na ji kunya, haka 'yan unguwa aka taru ana kallona, kuma a gaban mutane Yunusa yake rantsuwar bai rage ni da komai ba, rashin godiyar Allah ne ya sa na ci bashin mutane, aka tafi da ni station, ban dai kwana ba, aka yi karo-karo a cikin 'yan'uwa aka biya kuɗin, hankali ya dawo kaina ake ɗan taimaka min, amma babu mai goyon bayana idan na ce zan kashe aurena, sai a ce na yi zaman yarana, duk a neman sana'a na siyar da kayan ɗakina, sai katifa kawai kamar ɗakin tsohuwa, kuma uwar kudin ma ba ta zama ballantana riba".
"Haka na rayu cikin wahala tsayin lokaci, bar zuwa lokacin da yarana suka girma, a lokacin na saba da neman na kaina, kowace sana'a gwadawa nake yi don na samu ribar da zan ci da kaina, na yi wanki da guga, na yi daka, na siyar da abinci, na yi markaɗe, ƙarshe dai na gaji, na zaɓi rabuwar ko da zan yi nesa da yaran, saboda farautar farinciki nake yi, na rage maka labarin, bayan na haifi Fasila sai na yi planing, shiyasa ban ƙara haihuwa ba".
"Iyayena sun matsa sosai a kan na cigaba da haƙuri musamman Baba, amma ita kanta Umma daga ƙarshe ta ba ni goyon bayan na kashe auren, wahalar ta yi yawa, na fara neman saki, da fari ya ƙi, amma ƙarshe ya ce zai sake ni, amma sai dai na bar masa yaransa, kuma ba amince, amma bayan rabuwarmu sai na ji na damu da yaran sosai, babu jimawa na dawo cikin hayyacina, saboda na samu hutu da isasshen abinci, amma tunanin yaran da na baro a wannan cakwakiyar yana damuna, wanda har yau shi ne damuwata, shekara ɗaya bayan rabuwarmu da shi muka haɗu da kai".
Ya yi murmushi "Lokacin da kika yi rashin lafiyar nan, wacce ta zame min alkhairi".
Ta ce"Ta zame mana dai".
Ya sauke numfashi ya ce"Hakane, amma dai Beb kin sha wuya a gidan ɗan iskan mijin nan naki, irinsu kamata ya yi a dinga ƙararsu, wai kuma har ya sake neman aure ya samu? Abun yana ban mamaki fa".
Ta ce"Ban ba ka labarin don wannan ba, na ba ka ne domin ka yi min alƙalanci, ka ga dai gidan farko da na baro, yanzu kuma sai Allah Ya musanya min da miji na gari, wanda ya ɗauke min ci da sha, sutura, kula da lafiya, mai damuwa da ni ya saka na ci abinci dole, mai damuwa da lafiyata, muhalli mai kyau, komai daidai, shin ba zan yi kishin wannan mijin ba? Ba wai ina yin kishi ba ne saboda ina yi maka baƙincikin za ka dawo da uwar fisrt love ɗinka, ina kishi ne saboda fargabar kar ta zo ta fitar da ni daga gidanka, ko kuma ta saka ka juya min baya, zan shiga wani hali sosai, inda na ga alamar wacce za a zauna lafiya da ita ne Allah ba zan damu sosai ba, ka yi min uzuri Please".
Ta ruƙo hannun shi "Na saba da kai, firarka, soyayyarka, kwana tare, amma yanzu a ce za ka raba mana wannan kulawar? Don Allah Beb kar ka juya min baya har abada, zuciyata ba za ta ɗauka ba, ni na san ka fi sonta, an ce ba a daina son first love, to wallahi ni dai yanzu a duniya kai kaɗai nake so, na san zan ga abubuwa da yawa tun da dama can ita ce wacce kake so, a rashinta ne ka aure ni, amma babu komai zan jure matuƙar ba za ka juya min baya ba".
Ya janyo ta jikinsa"Sorry, ki daina wannan tunanin, in sha Allah ina tare da ke har abada".
Ta amsa da faɗin "Allah Ya sa".
Sannan ta ce "Za ka fitar min da ƙofar tawa ta wajen?"
Ya ce"A'a, ba zai yiwu ba, haka za ki daure ki yi haƙuri, a hankali za ki saba, kuma babu mamaki ma ki ga saɓanin tunaninki, ku zauna lafiya da ita, ki yi haƙuri kamawa ta yi, ban yi tunanin zan sake dawo da Hadiza cikin gidan nan ba, komai muƙaddari ne daga Allah".
Ta ce"Hakane, ka dinga yi min addu'a to, Allah Ya ba ni ikon jurewa".
Ya ce"In sha Allah, mu yi bacci Beb".

 Washegari ba ta yi zaman kaɗaici ba, domin 'yan'uwanta dukansu sun zo gidan, sun taya ta zama, wajen ƙarfe goma suka zo suka wuni a gidan, Hadiza ce me cewa "Uwargida ran gida, mun zo dannar ƙirji tun yanzu, do ke naki ƙirjin sai an yi wata ɗaya bai dannu ba".
Hafsa ta yi dariya "Hadiza wallahi ba don ke 'yar'uwara ba ce da tuni har masu sunan nan naku sai na tsane su".
 Suka kwashe da dariya Yaya Maryama ta ce"Ke ai sai dai Allah Ya yafe miki Hafsa, kamar kishiyar kanki farau?"
Aina'u ta ce"A'a fa Yaya, ita kishiya an ce kamar ciwon naƙuda take, ba ka hasashe ko kwatancen yadda zafin yake, sai abun ya zo kanka, ni fa ba sosai nake ganin laifinta ba".
Hadiza ta ce"Yanzu dai wani kalar shiri za ki yi? Don ba mu san da me takwarata za ta shigo gidan ba, ya zama dole ki gyara ta zo ta gan ki fess, shi ma kuma ya ji ki amaryar".
Yaya Maryama ta ce"Ita ai ba ta da komai na gyara dai Bojuwa".
Aina'u ta yi farat ta ce"Ai kuwa ta kama dahir, don wallahi ni ma na shiga layinta, tun da na ga zahiri".
Hafsa ta ce"Yawwa mun zama mu biyu kenan, kuma don ba ku gwada ba ne".
Hadiza ta ce"Inji wa? Ko jiyan nan na saka mata kuɗin cicciɓin gagari, da sanyi flusher, jira nake maƙociyata ta saka kuɗin a kawo mana tare, sanyi flusher nan ai duniya ne, ni da nake ta cewa ba ni da infection sai ga shi yana ta yi min flushing ɗinsa, yanzu wasai nake jin marata, don haka ita za ki faɗawa ta haɗa ku ciff, gimbiyar zabuwar nan za a dafa miki".
Hafsa dai murmushi kawai take tana kallonsu.
(Ga masu son kayan Bojuwa herbs su tuntuɓi wannan lambar 08033773332)
Yaya Maryama ta ce"Yanzu tun da kun tsayar da gyaran da za ta yi, sai kuma gyaran waje, fito da kuɗin nan za ku yi ki yi suturu masu kyau, kuma ki canza gadonki ki yi sabo".
Hafsa ta taɓe baki fuskarta ta koma ta damuwa "Ni ba wani gado da zan canza, ni fa jina nake gidan nan ƙafata ɗaya a ciki ɗaya a waje, na gama saddaƙarwa ba za ta bar ni da shi ba, don haka babu wani gado da zan canza".
Suka ɗauki salati, kafin su ce komai ta ƙara da faɗin "Ba ku san son da yake mata ba ne, har fa suka rabu bai daina ce mata first love ba, bai canza saving lambarta da first love ba, sannan yanzu jiya da ƙamshin humrarta ya dawo min a jikinsa, ai kuwa na ƙi yarda ya taɓa ni sai da na saka ya yi wanka, tun daga waje ya fara naniƙarta ina ga an shigo gida?"
Yaya Maryama ta ce"Sannu Hafsa! Har ki ce sai ya yi wanka? To ai kuwa indai kika ce haka za ki ɗore duk lokacin da ya zo zai raɓe ki ki nuna ba ki ji daɗin ya taɓa matarshi ba za ku samu matsala, ita ma kuma idan ta gane haka kin shiga uku, su fa maza ba wayo gare su ba, ba su san kissa ba, ke yanzu ba ki san wannan abin da ya faru zai iya zuwa ya faɗa mata ba? Kin ga ta gane lagonki daga nan, wallahi ko a ɗakinki yake sai ta shafa masa turaren nan, baƙinciki ya kashe shi, gaskiya ba ki yi wayo ba sam".
 Suka yi mata caa, suna nuna laifinta da rashin wayonta, ta ce"Na ji, amma gaskiya abun da ciwo".
"Dama da ciwo mana, ba shi yasa ake cewa ka yi haƙurin ba? Ki daure Hafsa, yanzu kishin wayayyu ake yi, an daina haukan nan, ƙauyanci ne, idan ba ki koyi kissa ba haka za ta yi ta musguna miki, kuma idan kika cika ƙorafi da kai ƙararta tun yana yarda har zai ce kishi kawai kike yi, don haka ki kula".
Ta ce"Ni fa na ce kawai ya toshe ƙofata ya fitar da wata ta bayan ɗakuna, na bar mata falon, kitchen ɗin ma ai sai na haƙura babu dole". Ta ƙarada maganar muryarta tana ɗan rawa.
Sosai suka dinga yi mata faɗa da nasiha, ta ce ta ɗauka, amma ta ƙi yarda ta canza gadon, saboda ita gani take daɗin baki kawai yake yi mata, matarsa tana tarewa zai sallame ta, tun da dama don ta riƙe masa yaran ya aure ta, ta ba su kuɗi za su siyo mata kaya a ɗinko mata, da kuma kayan ƙamshi na jiki, na ɗaki da na kaya, sai kuloli da jugs suma za ta ƙaro.
 Ta ji sanyi a zuciyarta da wannan ziyarar tasu, ɗan'uwa mai daɗi. Ta saki fuska tana ta walwalarta, da Usman ya dawo har sai da gane, ya ce"Baby da alama yau kina cikin farinciki ba kamar yadda na fita na bar ki ba, ki raba da ni mana".
Ta yi murmushi, "'Yan'uwana ne yau suka zo suka wuni, na ji daɗin zuwansu sosai".
Ya ce"Ma sha Allah! Ai haka ake so, ni zan so ma su yi ta zuwa daga nan har ranar tariyar nan, saboda ba na son ganinki a damuwa". 
Ta taɓe baki, "Kana nufin damuwata tana damunka, amma idan ranar tariyar ta zo tun da dai ba ka wajena ba ma za ka gani ba ballantana ta dame ka ko?"
Ya ce"Kai Beb, ni wallahi ba haka nake nufi ba, don Allah ki sassautawa kanki, ko na ce ki sassauta mana ni da ke".
Ta ce"To wai ta ya na za a yi kitchen ɗin nan ya rabu?"
Ya ce"Yana da girma, kuma yanzu ma ai wasu lokokin babu komai a ciki, za ki ware rabi ne, ki yi haƙuri da su, ita ma sai ta saka kayanta a rabi, sannan gas kin ga me huɗu ne, ko a tare za ku yi girki ko?"
Ta yi shiru kafin ta ce "Amma don Allah kar ka ce za ka haɗa mana girki, kawai kullum kowa ya yi abincin shi, wacce take da kwana sai ka ci nata".
Ya ce"An gama ranki ya daɗe, yadda kika ce ai haka za a yi" 
"Hmm inda yadda na ce ake yi ai da ba ka yi auren ba ma".
Ya yi dariya "Ai ban da wannan ɓangaren, sorry".
Ya shirya zai fita da daddare ta tambaye shi ina zai je, ya yi dariya ya ce"Wato yanzu ba ni ma da ikon fita ashe sai da izini".
"Ni ban isa na yi maka izini ba, kawai dai tambaya na yi inda za ka je, ka ga ma sai ka ga dama za ka faɗa min".
Ya ce"Zan je wajen 'yar'uwarki ne, akwai abin da za mu tattauna".
Ta ce"Allah Ya tsare".
"Na ce kina gaishe ta?"
"A'a ba ka saba ƙarya ba".
Ya yi dariya, "Ai ana yi saboda neman sulhu ko?"
"Ni na ce maka ina yin faɗa da ita?"
"Ba ki ce ba, bari na tafi kafin ki birkice min na kasa gane hanyar fita daga ɗakin".
"A dawo lafiya, amma don Allah idan ka dawo ba sai ka tashe ni ba, don ina jin bacci".
"Ni ma kuma yau ɗin i need you, ki yi haƙuri kar ki yi baccin dai, ba zan wuce ƙarfe tara ba".
"Ai na yi zaton ka fara yi mana rabon kwana".
Ya yi dariya yana cewa "Sai na dawo".
Ya fice daga falon, ta sauke numfashi mai nauyi, tana tunanin yadda zaman nan zai kasance.
Sai wajen goma da rabi ya dawo, kuma ba ta yi bacci ba, amma sai ta nuna masa kamar bacci take yi, da ya zo tashinta ta ce masa kawai ya raba musu kwana duk ranar kwananta ba zai je wajen Hadiza ba, idan kuma kwanan Hadiza ne sai ya rabu da ita ta yi baccinta, ya ce"To kwana nawa ne idan ma matsuwa kika yi ba daina zuwa ɗakin naki? Za ki ba ni ne ko kuma na je na kwanta?"
 Ta yi shiru, ya gaji da yi mata magana ya tashi ya koma ɗakinsa, sai kuma ta tuna da faɗa da nasuhun 'yan'uwanta, don haka ta tashi ta bi shi ta ba shi haƙuri, ya haƙura suka kwana ƙalau, tun daga ranar shi ma yake fashin zuwa, sai bayan kwana biyu yake zuwa, saboda kar ya motsa zuciyar Hafsa, ba don ba ya son ganin matar shi ba, don sabon shafin soyayya ne ai buɗe ake ta karanta shi a tsakaninsu.
  Sati ɗaya tsakani aka fitar da kujerun falon aka kawo wasu, haushin kujerun ne ya kama Hafsa a maimakon jin daɗin an yi sabon abu, amma dai ta danne ba ta nuna masa ba, saboda tana so ta koyi danne kishin da aka ce ba ta iya sarrafa shi ba.
 Da farko ta ce ba za ta yi biki ba, 'yan'uwa suka ce sai ta yi, haka ta haƙura za ta yi ɗin, ana saura kwana biyu tariyar aka zo aka jera kayanta gadon da na kitchen ɗin, har yaranta ta siyawa gado duk aka saka musu a ɗakuna, sannan fakon ma sun zuba wasu kayan decoration, abun ya ɓatawa Hafsa rai, saboda gani take idan akwai wani abu a falon wanda ba Usman ne ya siya ba zai iya zama abun gori, ko kuma ta dinga yi mata gadara da falon, don haka yana dawowa ta yi masa wannan ƙorafin, ya nuna mata babu komai, ta ƙi yarda, ta ce idan shi ma so yake sai dai ya siya da kuɗinsa, sai da ya ga za ta birkice sannan ya kwashe abubuwan ya shigar da su ɗakin Humy ya ajiye, lallaɓa ta yake yi, kuma yana ta yi mata uzuri, saboda an faɗa masa mata suna jin zafi sosai idan za a yi musu kishiya.
 Ana gobe za ta tare aka yi dinner, ita Hafsa ba ta san ma da ita ba, don bai faɗa mata ba, kuma ba ta ga alamar zai je wajen dinner ba, ya dai fita amma ba da sababbin kaya ba, wajen tara na dare ta kunna data tana kallon status kawai ta shiga na wata ƙanwar shi, ai kuwa ta yi mugun gani, ta ga Usman da Hadiza a wajen dinner, haushi ya turnuƙe ta, sai ta ga kwata-kwata ba su yi kyau ba, yanzu kam ta sake tabbatarwa lallai tana son matar shi, kawai ita yake yiwa siyasa, har da hawayenta, kuma dai da ta bi duk status ɗin 'yan'uwanshi wanda suka ɗora ta gama kallewa, sannan ta kashe datar ta kwanta.
 Ta kasa yin bacci, bai dawo gidan ba kuma sai sha biyu da mintuna na dare, ta ƙara harzuƙa, ba ƙaramin danne zuciyarta ta yi ba da ba ta kira shi a waya ba, tana jin shigowar shi, ya shiga ɗakinsa ya yi wanka, sannan ya shiga ɗakin nata, ba ta yi masa bacci ƙarya ba, idanunta a buɗe suke, ya ƙarasa jikinsa a ɗan sanyaye ya zauna a bakin gadon, "Ba ki yi bacci ba? Tun ɗazu na dawo na yi zaton kin yi bacci ne".
Ta ce"Daga shigiwarka zuwa yanzu iya wanka zan yarda ka yi, don haka babu batun tun ɗazu".
"To me kike yi ba ki yi bacci ba?"
"Ban saba yin bacci ba tare da ka dawo cikin gidan nan ba, shi yasa na kasa sabawa tun da ka yi auren nan, na ga hotunan dinner, kun yi kyau Allah Ya sanya alkhairi".
Gaban shi ya faɗi ya ce"A ina kika gani?"
"Status ɗin mutane".
Ya ɗan yi shiru kafin ya ce"Ban ɓoye miki da wata manufa ba, kawai ba na so ne ko sani kishinki ya motsa, na san dole za ki ji babu daɗi, kuma ma walima ce, ta yi saboda ƙawaye da abokan kasuwancinta su san ta yi auren kin ga babu daɗi na ƙi zuwa".
"Hakane, sai da safe" Kawai ta ce, ta fara ƙoƙarin yin juyi
Ya riƙo ta yana cewa"Kamar ya sai da safe? Mu je mu kwanta Please".
"Kai da kake da amarya gobe?"
"Ai shi yasa ma nake nemanki yau ɗin, saboda goben na san zan yi kewarki, tashi don Allah".
Ta danne zuciyarta ta bi shi, bacci ma sai ya ƙi yi mata daɗi, idan ta tuna gobe ita kaɗai za ta kwana shi kuma yana tare da amaryarsa sai ranta ya dinga yi mata zafi, haka ta yi bacci rabi da rabi, kafin asuba ta tashi ta koma ɗakinta.
Washegari tun safe 'yan'uwanta suka zo gidan, Usman ya aiko  mata da cefane, da drinks, sun haɗa kuɗi sun yi mata snacks, suka baje mata haɗaɗɗun kayan ƙamshi classic wanda suka yi mata order a wajen Badi'at, domin takanas suka yi cigiyar inda za a samu ingantattu aka ba su lambarta, show glass guda aka yi mata, ana buɗewa kuwa ƙamshi ya karaɗe falon.
(Ga masu son turaren wuta, amma fa na 'yan gayu classic ku tuntuɓi marubuciya sister Badi'at  08179523215)
A bedroom ɗinta ta ajiye show glass ɗin, tana Allah wadai da raba falo da kishiya.
 Babu laifi an taru a gidan, duk da ita ba ta gayyaci kowa ba, amma 'yan'uwanta sun yi gayyata, Auwalu da Fasila ma sun zo, Fasila ta dinga raba ido ba ta ga Sa'eed ba, kuma ta san ba ta isa ta tambayi kowa ba, wasu daga cikin dangin Usman ma sun leƙo, sun ga ɗakin amarya, an yi sa'a Hafsa ta saki fuskarta amma ba sosai ba, ta dai saki jiki ana ta gaisawa da kowa a sake.
Zuwa magriba duk aka watse, sai 'yan'uwanta na jiki ne suka tsaya jiran a kawo amarya, tana ɗaki tana linke kayan da ta cire Aina'u ta shigo tana cewa "Yanzu kuma wanne za ki saka? Na san yanzu za ki ji an kawo ta, gara ki shirya".
Ta ce"To wai ni ce na auro ta da za a kawo ta wajena? Ba zan ɗauki wannan gulmar ba, idan kuka lura ai rainin hankali ne ma, shi ya auro ta amma wai a kawo maka ita amana, kamar wata jaririya ko 'yar riƙo" Ta daka tsaki.
Da ƙyar aka samu ta haƙura, ta yi kwalliyar ta shirya, amma tana zaune a ɗaki ta ce sai sun zo za ta fita, wayarta ta yi ƙara, ta ga Usman, ta ɗauka ta ce"Wunin yau ka yi min kira ya kai ashirin".
Ya ce"Ina son ɗebe miki kewa ne, sannan ina son jin lafiyarki, kina lafiya ko?"
"Lafiya lau nake, kai fa?"
"Ina lafiya, ga shi nan yanzu sun ɗakko amaryar za su taho, ke kaɗai ce a gidan?"
"A'a akwai mutane".
"To ki ƙara haƙuri kin ji?"
"To" Kawai ta ce, ta kashe wayar ta ajiye 
 Tana jin zuwansu gabata ya faɗi, ya dinga karanta la haula wa la ƙuwwata illa billah, "Idan da alkhairi kika shigo mana rayuwa ni da mijina Allah Ya ba mu zaman lafiya, idan kuma sharri ne Allah Ya hankaɗa ki waje cikin gaggawa". Ta faɗa tana lumshe ido.
 Yaya Maryama ta karɓe su hannu biyu-biyu, yayinda Hadiza ta je ta fito da Hafsa, fuskarta babu yabo babu fallasa, ƙamshin turarenta ya karaɗe falon, za a iya cewa shi kaɗai ne ya cece ta wanda ta zarce Amarya ta wannan ɓangaren, domin shigar Hadiza ta alfarma ta fi ta tata, sai kuma gyaran cikin wanda Usman ne kawai zai bambance wacce ta fi wata.
Aka gaisa aka ba da amana, aka karɓa, Yaya Maryama ta ba su kayan da suka tanada domin hakan, kowa ya watse, sai amarya a ɗakinta.
Hafsa tana ɗakinta zaune da 'yarta ta ji shigowar Usman, kishi ya taso mata da ta tuna yau ba tare za su kwana ba, ta yi zaton ɗakin amarya zai fara shiga, sai ta ga ya yi nata, ya shigo jiki a sanyaye ya ce"Beb".
"Na'am, sannu da zuwa". Ta faɗa ba ta kalle shi ba.
Ya zauna a bakin gadon ya juyo da fuskarta, hawayen da take dannewa suka zubo, ya share mata da hannunsa yana mayar da fuskar shi ta damuwa ya ce "Haba Hafsa, kishi haka sai ka ce yarinya? Na yi zaton fa duk kin girmi haka, ashe ba a girma da kishi?"
Ta ce"Ba a girma, kuma don Allah ka yi min uzuri, babu mace da za a ce, tana auren namiji cikakken irinka za a yi mata kishiya kuma ta ƙi damuwa, ko na ce zan daure sai na kasa".
Ya riƙe hannunta, "Za ki iya, in sha Allah daga yau kin daina wannan damuwar, ki kwantar da hankalinki wallahi ƙalau za mu zauna".
"Allah Ya sa".
"Ki fito ki gaisa ba dan yi muku jawabai ko?"
Ta girgiza kai ta ce"A'a, ka bar shi sai gobe".
Ya janyo ta jikinsa yana shinshina ta, "Wannan ƙamshin daga ina? Ya saukar min da kasala, ya yi daɗi".
Ta ce"Ka shaƙa ka tafi ka bar shi, ka je ka ji na matarka".
"Naki nake so" Ya yi maganar yana sauke mata numfashi, wanda ta ji fitarsa ta canza, kuma ta san me hakan take nufi, hawaye ya sakko mata da ta tuna ya matsu ya je wajen amaryarsa ne yau, shi yasa har ya shiga wannan yanayin tun kafin su keɓe.
Ta ɗago kanshi daga jikinta"Beb, ka tafi, don Allah gobe ma yi maganar, ka ga kaina ciwo yake yi ma".
"Na sauke miki shi? Please ina buƙatarki". 
Ta ce"Ka ga ba na son haka, ba sai ka yi wannan pretending ɗin ne zan gane ka damu da ni ba, na san kana so na, kuma ka yi min adalci, sannan kana ta ƙoƙarin faranta min, na gode sosai i love You, sannan zan daure in sha Allah zan yi bacci, ina yi maka fatan alkhairi" Tana maganar tana shafa kansa da yake kan cinyarta don ya ƙi tashi.
 "Ina buƙatar kasancewa da ke ne don Allah".
"Don Allah ka..."
"Don Allah fa na ce" Ya katse ta da magiya.
"Gaskiya zan yi kewarki, ji na yi jiya kin fi kullum wallahi, ƙila yau ya fi jiya ma, amma dai kin yi gyara ko, mene ne sirrin?"
"Don Allah tashi ka tafi, kar ka ƙarasa karya min zuciya".
"Idan na tafi ki tabbatar da na neme ki kin kaurace min, za ki ɗauki fushin Allah da tsinuwar Mala'iku?"
Ta girgiza kai alamar a'a, bai bar ɗakin ba sai da suka keɓe, sannan ya samu nutsuwar shi, ya yi wanka, ya fita ya shiga ɗakinsa a sace yana jin Hadiza za ta ji babu daɗi, idan ta sani, ya saka jallabiya ya shiga ɗakin nata.

  A zaune ya same ta tana kallon hotunan biki a wayarta, ya yi sallama ta amsa, ya ƙarasa ya zauna a bakin gadon yana murmushi, ta ajiye wayar ita ma tana murmushin, ta ja gefen mayafinta tana kare fuska, ya yi dariya me sauti "Amarya, wato har da rufe fuska kamar wata yarinya ko kuma auren fari ko?"
Ita ma dariyar ta yi "Wallahi haka nake jina, kamar yau na fara yin aure, kamar sanda muka yi auren farko, kai Alhamdulillah".
Ya sauke numfashi "Alhamdulillah kam, Allah Ya ƙara haɗa mu a karo na biyu, ina fatan za mu rayu har ƙarshen rayuwa, Hadiza ki taimaka min mu inganta rayuwar yaranmu, na lura cewar sai muna tare ne yaranmu za su samu cikakkiyar tarbiyya, domin uwa ita ce rabi da kwatan tarbiyya, kin ga ni zamana a gida na 'yan awanni ne, ke da kuke tare kodayaushe ke ce za ki dinga kula da su sosai, musamman Sa'eed don Allah mu dinga saka shi cikin addu'a, kuma sannan idan ya dawo a saka masa ido sosai, yanzu haka ma a makarantar kullum sai na yi waya na ji halin da yake ciki, sannan cikin student ɗin da suke kwana tare ma an saka CID a kan shi, in sha Allah idan muka ƙara jajircewa da addu'a Sa'eed zai dawo kan hanya".
Ta ce"Allah Ya yarda".
Sai kuma ta fara kukan kissa "Ku yafe min don Allah, da na san haka rabuwar yara da uwa yake da ban fara ba, ka yafe min, in sha Allah wanann karon ina tare da ku har abada, ko da ka gaji da zama da ni don Allah ka yi haƙuri na ji zan bar mata kai, amma don Allah ka bar ni na kula da tarbiyyar yarana" Ta faɗa jikinsa tana kukan da babu hawaye sai shassheƙar kukan.
Ya rungume ta, "Ki yi haƙuri, tun farko haka Allah Ya ƙaddara, ni na fi yarda da cewar rabon baby Sarah ne ya aiko haka a tsakaninmu, kin san tun farko ba ni da ra'ayin zama da mace biyu, inda ba a yi haka mun rabu da da ba zan auri Hafsa ba, to rabon Sarah da Allah Ya rubuta kuma ta ina zai fito? Allah Ya rubuta sai na zauna da mata biyu, shi yasa Ya raba mu, kuma ga shi ya sake haɗamu, ina fatan za ku zauna lafiya da Hafsa, tana da haƙuri, ba na tunanin za a samu wata matsala daga gare ta".
"Ni ma in sha Allah ba za a samu matsala daga gare ni ba, da yardar Allah za mu zama kishiyoyin da za a dinga kwatance da mu saboda zaman lafiya, da kwantarwa da mijinmu hankali".
"Alhamdulillah! Allah Ya ba mu zaman lafiya, mu yi sallah ko? Sallar godiya ga Allah bisa ni'imar aure a karo na biyu".
Ta yi murmushi, "Kai dai a karo na uku za ka yi".
"Exactly".
Bayan sun yi sallah, ya ce "Mu je falo zan kira Hafsa sai a gaisa a yi jawaban da suka kamata ko?"
Ta amsa da to, suka je fakon,'36
  A zaune ya same ta tana kallon hotunan biki a wayarta, ya yi sallama ta amsa, ya ƙarasa ya zauna a bakin gadon yana murmushi, ta ajiye wayar ita ma tana murmushin, ta ja gefen mayafinta tana kare fuska, ya yi dariya me sauti "Amarya, wato har da rufe fuska kamar wata yarinya ko kuma auren fari ko?"
Ita ma dariyar ta yi "Wallahi haka nake jina, kamar yau na fara yin aure, kamar sanda muka yi auren farko, kai Alhamdulillah".
Ya sauke numfashi "Alhamdulillah kam, Allah Ya ƙara haɗa mu a karo na biyu, ina fatan za mu rayu har ƙarshen rayuwa, Hadiza ki taimaka min mu inganta rayuwar yaranmu, na lura cewar sai muna tare ne yaranmu za su samu cikakkiyar tarbiyya, domin uwa ita ce rabi da kwatan tarbiyya, kin ga ni zamana a gida na 'yan awanni ne, ke da kuke tare kodayaushe ke ce za ki dinga kula da su sosai, musamman Sa'eed don Allah mu dinga saka shi cikin addu'a, kuma sannan idan ya dawo a saka masa ido sosai, yanzu haka ma a makarantar kullum sai na yi waya na ji halin da yake ciki, sannan cikin student ɗin da suke kwana tare ma an saka CID a kan shi, in sha Allah idan muka ƙara jajircewa da addu'a Sa'eed zai dawo kan hanya".
Ta ce"Allah Ya yarda".
Sai kuma ta fara kukan kissa "Ku yafe min don Allah, da na san haka rabuwar yara da uwa yake da ban fara ba, ka yafe min, in sha Allah wanann karon ina tare da ku har abada, ko da ka gaji da zama da ni don Allah ka yi haƙuri na ji zan bar mata kai, amma don Allah ka bar ni na kula da tarbiyyar yarana" Ta faɗa jikinsa tana kukan da babu hawaye sai shassheƙar kukan.
Ya rungume ta, "Ki yi haƙuri, tun farko haka Allah Ya ƙaddara, ni na fi yarda da cewar rabon baby Sarah ne ya aiko haka a tsakaninmu, kin san tun farko ba ni da ra'ayin zama da mace biyu, inda ba a yi haka mun rabu da da ba zan auri Hafsa ba, to rabon Sarah da Allah Ya rubuta kuma ta ina zai fito? Allah Ya rubuta sai na zauna da mata biyu, shi yasa Ya raba mu, kuma ga shi ya sake haɗamu, ina fatan za ku zauna lafiya da Hafsa, tana da haƙuri, ba na tunanin za a samu wata matsala daga gare ta".
"Ni ma in sha Allah ba za a samu matsala daga gare ni ba, da yardar Allah za mu zama kishiyoyin da za a dinga kwatance da mu saboda zaman lafiya, da kwantarwa da mijinmu hankali".
"Alhamdulillah! Allah Ya ba mu zaman lafiya, mu yi sallah ko? Sallar godiya ga Allah bisa ni'imar aure a karo na biyu".
Ta yi murmushi, "Kai dai a karo na uku za ka yi".
"Exactly".
Bayan sun yi sallah ya ce "Mu je falo sai na kira ta ku gaisa na yi muku jawabin da ya kamata ko".
Suka je falon, ya ɗauki leda guda ɗaya cikin ledojin da ya ajiye, ya shiga ɗakun Hafsa, a kwance ya same ta idanunta a rufe, ya ƙarasa ya ce"Kar dai har kin yi bacci".
"Shi dai nake nema, me kuma ya dawo da kai?" Ta yi maganar tana buɗe idonta.
Ya ce"Ki fito falo mu yi magana".
Ta mayar da idonta ta rufe "Don Allah ka yi haƙuri Beb, ka ga  na samu Allah Ya taimake ni ina jin alamun bacci, idan na tashi wallahi wartsakewa zan yi, don Allah ka yi haƙuri gobe da safe idan mun haɗu sai a yi".
Ya ce"To shikenan, ga kazarki nan ta uwargida Allah Ya tashe mu lafiya".
Ta amsa da amin, ya fita ya ja mata ƙofa, ya fito yana murmushi ya ce da Hadiza "Baccinta ya yi nisa, gobe ma haɗu".
Ta ce"Ayya! Allah Ya kaimu, ai da gajiyar taro".
Suka ci suka sha, sannan ta sake yin wanka, ta dinga shafe jikinta da humra, amma shi tuno irin ƙamshin ta Hafsa kawai yake, yana jin yana so ya ƙara shaƙar ƙamshin nan, amma ya san babu dama, ya lumshe ido yana jin tausayinta, da kuma fatan da gaske ɗazu baccin take ji.
Ta gama shafe-shafenta, ta saka wata rigar bacci me ɗaukar hankali, ba tun yau ba ya san Hadiza da ado da son kwalliya, ya kalle ta, ta kuwa kyau, ta ƙara ƙiba ba kamar lokacin da ya rabu da ita ba, don ta fi Hafsa ƙiba, tsayi ne dai Hafsa ta fi ta.
"Sai kallona kake yi" Ta yi maganar tana fari da ido, da murmushi.
Shi ma murmushin ya yi ya ce"Dole na kalli halal ɗina ai, kashe hasken ɗakin tun da kina tsaye, bacci nake ji".
Ta kashe, ta hau gadon ta kwanta nesa da shi, ya mirgina kusa da ita ya rungume ta, "Amaryata".
Ta fara magana da sigar shagwaɓa "Ni fa bacci nake ji".
Ga mamakinta sai ta ji ya ce"Ni ma baccin nake ji".
Gabanta ya yanke ya faɗi, domin ba ƙaramin daurewa ta yi ba ta jira wannan ranar, ashe ma ba ya zumuɗin tarewar tasu? Mamaki ya cika ta, wane irin ango ne wannan da zai ce zai yi bacci a daren farko? Kuma a sanin da ta yi masa ba lusari ba ne, tana cikin wannan tunanin ta ji saukar numfashinsa, alamar da gaske ya yi bacci, ranta duk ya ɓaci, haka ta yi bacci cike da takaicinsa, ta yi masa uzuri da ko gajiya ya yi, da asuba zai nema, amma nan ka ta ji shiru.
Da sassafe Hafsa ta tashi ta shiga kitchen, ta ɗumama kazar da ya kawo mata jiya, ta haɗa shayi ta koma ɗakinta, ta karya ta mayar da kayan kitchen, ta yi wanka ta yi kwalliya ta zauna a ɗakinta tana ta yi wa 'yarta wasa.
 Ranar Lahadi ce Usman ba fita zai yi ba, shi yasa bai tashi da wuri ba, ƙarfe takwas da rabi Hadiza ta tashi, ta tafi ɗakinta ta yi wanka ta yi kwalliya, ta leƙa kitchen ta ga babu alamar Hafsa ta yi musu girki, ta taɓe baki ta kunna gas ta ɗora shayi, ta shiga ƙarewa kayan kitchen ɗin Hafsa kallo, ba wasu masu tsada ba ne, duk nata ya fi kyau da tsada, a fili ta furta "Dangin matsiyata, haka za ki kwashi tsiyarki ki koma inda kika fito, mijina nawa ne ni kaɗai wallahi". 
Ta fito tana zagaye ɗakunan, ranta a ɓace yake, wai kai da gidanka a baya, amma yanzu ya zama naku ku biyu, ta kalli ɗakin Hafsah tana harara, tana ayyana yanzu ba yadda za a yi ta shiga kenan da sunan za ta yi wani uzuri cikin ɗakunan gidanta, daɗin abun nan sauran ɗakunan tun da iya yaranta ne a ciki ita kaɗai take da iko da su, sai da ta gama komai sannan Usman ya tashi, ya fito bayan ya yi wanka, ta kalle shi ta yi murmushi "Ai yanzu nake shirin tashinka dama".
"To lallai kin manta ba na so a tashe ni a bacci".
Ta ce"Ba ka so a tashe ka ni kuma ba na so yunwa ta yi wa mijina illah".
Ya yi 'yar dariya ya ce"Bari na dubo wannan idan ba ta karya ba ta fito mu karya".
Ta yi murmushin yaƙe ta ce"Ya kamata kam, ƙila ita ma bacci ne ya yi mata nauyi, ai har zan shiga na gaishe ta ma sai na ce ban sani ba ko bacci take".
Ya ce"To bari dai na duba".
Ya shiga ɗakinta Hafsa da sallama, ta amsa hankalinta yana kan 'yarta, "Ango ina kwana".
"Lafiya ƙalau amarya".
Ta kalle shi "Hmm, ni ba na nemi daɗin baki don a birgeni".
"Ba wani daɗin baki, ban da ke ɗin ke ce Hafsa ta ya ango zai kawowa uwargida kwanan amarya? Allah ke ce amaryar, na rasa yadda aka yi jiyan, wani sabon turare kika samu ne? Yanzu ma ya yi min daɗi, yana shiga har zuciyata, ɗan ba ni na shaƙa" Ya yi maganar yana zama a gadon".
Ta matsa tana cewa "Ban da dai daɗin baki".
Ya ce"Serious, amma dai ke ma kin san kin canza turare ko?"
Ta gyaɗa masa kai alamar e.
Ganin ba ta son maganar ya ce"Ki zo mu je mu yi breakfast ".
"Ai na yi tun ɗazu, dayake na tashi da yunwa".
"Ok kuma shi ne kika yi iya cikinki? Maimakon tun da ba mu tashi ba ki haɗa da mu".
Ta ce"Amma dai mun yi maganar nan da kai, kowa ya yi abincinsa, wacce take da kai sai ka ci nata, ai gidan ba baƙonta ba ne da za ta naɗe ƙafa na dafa mata".
Ya ce"Allah Ya huci zuciyarki ba faɗa ba ne, to idan mun gama ki fito sai mu yi magana".
Ta amsa da to.
Ya fita daga ɗakin, Hadiza ta ji haushin daɗewar da ya yi a ɗakin Hafsa, amma ba ta nuna masa ba, ta ce"Ina Anti Hafsan? Ko ba ta tashi ba?"
Ya ce"Ta tashi amma ta ce ta yi breakfast".
"Ok, anjima sai mu ci tare".
Ta fara haɗa masa shayi, ya ce"Ai ta ce ma kawai kowa zai dinga yin girkinsa ne".
Hadiza ta ce"Amma kuwa ban so haka ba, irin wannan zaman na gida ɗaya idan komai aka haɗa an fi haɗin kai, yara sun fi tashi kansu a haɗe, ni a zatona ma ko ba ka nan za mu launch tare".
Ya ce"To ga dai yadda ta ce, kin ga kuma shi abu irin wannan zai fi daɗi idan ya kasance da haɗin kan kowa, don haka ina ga kawai a bar shi ɗin".
Ta ce"Hakane kam, Allah Ya ba mu zaman lafiya".
 Kafin su gama Hafsa ta fito, ita Hadiza da yake tana facing ɗin ɗakuna ne, ta ga fitowarta, shi kuma Usman Hadizan yake facing, ganin Hafsa tana kallonsu ta kai masa cokali bakinsa tana ba shi dankali, tana murmushi, ai kuma burinta ya cika don Hafsa ta ji haushi, ba ta ƙarasa ba, ta zauna a falon tana danna waya.
Hadiza ta yi kamar ba ta ganta ba, shi kuma Usman bai san abin da ake yi ba, amma ya jiyo wannan baƙon  ƙamshin nata, ya fara baza hanci, ya na juyawa ya hango ta a zaune, ya ce"Ashe ta fito ma".
Hadiza ta ce"La, ni ma ban ganta ba, hankalina yana kanka".
A gurguje ya ƙarasa ya tashi ya tafi falon, ya zauna a kusa da ita yana cewa "Wannan ƙamshin..."
"Don Allah ka daina maganar ƙamshin nan haka, kamar da wari nake yi yau na fara ƙamshi?" Ta katse shi da faɗin haka tana ɗan ɓata rai, a ranta kuma tana jinjinawa kayan ƙamshin Badi'at Mrs Bukhari lamba ɗaya ne, ita kam ta samu waje.
(Masu neman kayan ƙamshi, komai da komai na kece raini su tuntuɓi Mrs Bukhari a wannan lambar 08179523215)
Ya yi 'yar dariya ya ce"Ni ban ce ba, kawai dai na yanzu ne ya susuta ni, ya daren jiya kin yi kewata?"
Ta girgiza kai alamar a'a.
"Ki faɗi gaskiya dai 'yan mata, kin kwana da kewata".
Kafin ta yi magana Hadiza ta ƙaraso wajen da murmushinta, "Anti Hafsa ina kwana".
Hafsa ta ce"An tashi lafiya?"
"Lafiya ƙalau".
Usman ya ce"Ma sha Allah, dukanmu ya gajiyar taro?"
Hadiza ta ce"Gajiya ta fi lafiya".
Hafsa ba ta ce komai ba, ya kalle ta ya ce"Hafsa ga Hadiza nan".
Sannan ya kalli Hadiza "Hadiza ga Hafsa, dukanmu ba yara ba ne, ina fatan za ku ɗauki juna a matsayin 'yan'uwa ba kishiyoyin juna ba, zaman lafiyarku shi ne kwanciyar hankali a, don Allah ku zauna lafiya kun ji".
Suka haɗa baki wajen faɗin "In sha Allah".
"Maganar abinci Kowa zai dinga yin girkinsa, wacce nake ɗakinta sai na ci nata, rabon kwana kuma kwana biyu-biyu za a dinga yi, sannan shi zama irin wannan zo mu zauna ne zo mu saɓa, duk ranar da tsautsayi ya saka wani abu ya gifta don Allah ni za a faɗa wa, Ni zan yi shari'a idan ma rashin fahimta ne a warware shi".
Suka amsa da In sha Allah.
 Ya ce"To idan kuna da magana sai ku yi ko?"
Hafsa ta ce"Ni dai babu".
Hadiza ta ce"Ina da magana, Anti Hafsa ina fata za mu zama tsintsiya maɗaurinki ɗaya, mu zauna lafiya saboda mijinmu ya samu nutsuwa, sannan yarana naki ne, yaranki nawa ne,Allah ne ya haɗa mu, kuma ni ba so a ce an haɗe girkin ya zama guda ɗaya ake yi, amma tun da haka First love ya ce Shikenan za mu bi, sai dai ina so mu dinga ciyayya, kin ga hakan zai ƙara mana shaƙuwa".
Hafsa ta ce"Allah Ya ba mu zaman lafiya".
Suka amsa da Amin.
Usman ya ce"Ma sha Allah to sai mu yi fira ko?"
Kukan Sarah ya taimaki Hafsa, saboda dama ta gaji da zaman, ai kuwa tun da ta shiga ɗakin ba ta fito ba, ta kunna data tana ta chatting, sai ga shi Usman yana yi mata magana, wai ta fito su yi fira, ta ce ba za ta fito ba, ta ce masa "Saboda ka samu damar ganawa da amarya sosai, yau ba zan fito ba sai gobe in sha Allah".
Ya ce"Ashe kuwa zan biyo ki ɗakin".
"Kai da matarka".
Hadiza tana ta son jan ra'ayinsa yana basarwa, ba don ba ya buƙatarta ba, sai don gani take idan ya yi da safe Hafsa za ta iya fahimta, kuma ba za ta ji daɗi ba. Ƙarfe goma Nafi ta zo, da za ta gyara falo ne Hadiza ta bi shi ɗakinsa, ya kasa riƙe kansa dole dai sai da aka kashe arnan, bai fito ba sai da aka kira sallar azhar, lokacin ita Hadiza har ta gama girki, Hafsa kuma Nafi ta saka ta dafa mata farar taliya, dama tana da miya a firji, ko kaɗan ba ta fito ɗin ba, da ta gama gyara falon dai ta ba ta turaren wuta ta sa ta yi a falon, Hadiza da ta ji turaren kishi ya kama ta, gani take tun da ita take da miji gyaran falo nata ne, haka ma turaren wuta ita za ta saka wanda ta ga dama, ba ta yi magana ba dai, tana so ta ga iya gudun ruwan Hafsah ne, kafin ta fara shimfiɗa dokkinta a gidan.

 Sai da aka yi sallar la'asar ta fito, dayake bacci ya ɗauke ta ba ta san lokacin da Usman ya bar gidan ba, ta tarar da Hadiza a falon da baƙi, suka gaisa, ta ce da Hadiza "Sannu da gida".
Sai ta ga ta taɓe baki ta turo ɗaurin ɗankwali gaba sannan ta ce "Yawwa".
Hafsa ta wuce kitchen tana mamakinta, tuwo take son yi ma shi yasa ta fito, amma dama a 'yan kwanakin nan da take saka ran baƙin Hadiza ba ta yi niyyar ta dinga fitowa falon ba, za ta bar musu su gama zuwa tukunna, ta ɗora tuwo da miyar wake ta koma ɗaki, don ta bar 'yarta ita kaɗai.
 Tana kitchen ɗin tana kwashe tuwon Humy ta shigo da sallama tana ɗan murmushi ta ce"Anti ina Sarah".
Hafsa ma murmushin ta yi mata "Tana ɗaki tana wasanta, da ke aka zo kenan, ko kin dawo?"
Kafin ta ba ta amsa Hadiza ta shigo ciki ta ce"E ta dawo, tun da gidan ubanta ne ai kin san dole za ta dawo, kuma a wannan karon ni da su ɗin mun dawo kenan, sannan ki san zamana a gidan nan daidai yake da barinki gidan nan, dama can gidana ne, mai wuri ya zo mai tabarma ya naɗe, ramin kura sai 'ya'yanta, Usman nawa ne ni kaɗai, haka kuma baban Sa'eed da Humaira ne su kaɗai".
'Yar dariya ta ƙwacewa Hafsa ta ce"Idan duk an yarda da shirmen zantukanki to duk duniya ba wanda ya isa ya ce yaran Usman su biyu ne, akwai Saratu, akwai ƙannenta suna nan tafe" 
Ta yi maganar tana nuna cikinta.
"Sai dai  ki haɗiyi zuciya ki mutu".
Hadiza ta ce"To mu zuba mu gani, in sha Allah kina kallo Usman sai ya fi ƙarfinki sai ya kore ki ko ki bar gidan nan da ƙafafunki, a tafin hannuna kike ba ki san ko ni wace ce ba".
Hafsa ta ce"Ban san ki ba, kuma ba na buƙatar saninki, Allah na ce, don haka na fi ƙarfin ƙaramin shu'umancinki".
"To za ki san ni nan ba da jimawa ba".
Ta fita tana cewa Humy "Ke kuma uwarki za ki yi wa 'yar tata? Mene ne haɗinki da ita?"
Ran Hafsa ya ɓaci sosai, dama ta yi tunanin abin da Hadiza take yi ganin idon Usman ne kawai, ai kuwa dole a yi wa tufkar hanci.
Ta gama kwashe tuwon ta saka kuloli da faranti a basket ta koma ɗakinta ta zauna tana tunanin irin zaman da za su yi da wannan matar, lallai tana cikin wani yanayi.
Ba ta fito ba sai da ta ji tafiyarsu, ta tarar da Hadiza tana turara ɗakin da turaren wuta, ta wuce ta buɗe firji ta ɗauki ruwa roba biyu da lemo ta koma ɗakinta.
Ta zauna ta saka tuwon, tana kai loma ɗaya bakinta ta ji gishiri kamar zai tsinke mata harshe, gabanta ya faɗi, lokaci ɗaya kuma murmushin takaici ya kufce mata, don ta san daga inda abun yake, ita ba ta ma da gishiri a cikin gidan, sai idan Hadiza ce ta taho da shi, ta yi tunanin ta sake yin wata miyar, don tana son cin tuwon, ta ɗanɗana miyar sai ta ji ta lafiya lau, ta gutsiri tuwon ta saka a baki, ta gane shi ne me gishirin, ta jinjina kai, ta haɗa kayan ta fito da su, ta same ta tana kallo a falo ita da Humy, ta kai kayan kitchen ta dawo, kamar za ta wuce ta sai kuma ta tsaya ta ce "Hadiza".
Ta ce"Sunana kenan".
Hafsa ta ce"Ya yi wuri ki fara lalata min abinci, tun da har yaranki suka yi ba ku ci riba ba, ke ma ba zai ƙare ki da komai ba, ni dashen Allah ce a gidan nan, haka za ki yi ki gama, ko guba za ki saka min ba gishiri ba sai kwanana ya ƙare zan mutu".
Ta wuce ta koma ɗaki, babu jimawa Usman ya dawo gidan, ya yi wanka ya fito ya tafi masallaci, ya dawo ta kawo masa abinci, yana kallon ɗakin Hafsa ya ce"Ina Antin taki ne ko motsinta babu".
Ta yi murmushi "Ai Anti Hafsa kamar ma ita ce amaryar, sai uku ina cewa ta fito ka ga ta ƙi zaman falon, yanzu ma da ka fita masallaci sai da na leƙa na ce ta fito mu ci abinci ta ce ga ta nan zuwa".
Ya yi murmushi "Hafsa kenan".
Ya ɗauki wayarsa ya kira ta, ta ɗauka da sallama, ya ce"Beb ba ki ji dawowata ba ne?"
"Na ji".
"To me na yi da ba za a fito a yi min sannu da zuwa ba?"
"Babu komai, kawai dai tun da ba ni ce da girki ba, idan mun haɗu a falo sai a yi, ka dawo lafiya?"
"Lafiya lau, ki fito mu ci abinci".
Ta ce"A'a na gode".
Ta katse kiran, ya kalli ɗakin nata yana jin kamar wannan ƙara auren ya tauye ta.
Ya gama cin abincin ya koma falo suna ta fira da Hadiza da Humy, duk rabi firar Sa'eed ce, yana ba su labarin yadda aka mayar da shi busy yana ta karatu.
Humy ta ce"Daddy don Allah ka kira mana shi mu gaisa".
Ya ce"No! Yanzu dare ne ai, duk ranar da uncle ɗin nasu ya kira ina gida za ku gaisa, don shi yake kirana idan Sa'eed ɗin ba ya komai ya je wajensa sai mu gaisa".
Hadiza ta ce"Alhamdulillah! Wallahi sai yanzu nake jina complete, Kai rayuwa ba tare da yaranka ba tana da wahala".
 Kafin ya yi magana Hafsa ta zo ta wuce su, kitchen ta shiga Hadiza tana cewa"Anti Hafsa kin fito? Babu magana?"
Ba ta ko juyo ba ta wuce, sai ga ta ta fito da basket ɗin tuwonta, ta kawo shi gaban Usman ta ajiye ta zauna a kusa da shi ta ce "Don Allah ka ci tuwon nan".
Ya yi murmushi ya ce"Yanzu na ci abinci amma tun da kin ce don Allah zan ci".
Ya saka masa bai fi loma ɗaya ba, ta saka cikali ta ba shi a baki, yana ci ya ɓata rai ya guntse baki yana neman inda zai tofar, ya tashi ya shiga banɗaki.
Hadiza ta ce"Hmm yaro bai san wuta ba sai ya taka, mu je zuwa to, yanzu aka fara wasan".
Ya wanke bakinsa ya dawo ya ce"Hafsa me kike nufi da saka ni na ci tuwon nan?"
Ta ce"Ka san dai a baya an samu matsalar nan sai na yi girki a ji gishiri, case ya mutu yanzu daga zuwanta ga shi ta dawo da shi, to wallahi ka yi mata gargadi don ba zan ɗauka ba, ba zai yiwu ba!" Ta ƙarasa maganar da faɗa sosai da ɓacin rai a muryarta.
Kafin Usman ya yi magana Hadiza ta fashe da kukan kissa "Innalillahi wa inna ilaihi raji'un! Yanzu daga zuwana gidan har za a fara yi min sharri? Haba Anti Hafsa ni fa wallahi matsayin 'yar'uwa na ɗauke ki ba kishiya ba, ashe ke ba haka ba ne a wajenki, shi yasa nake ta yi miki magana kina share ni, baban Sa'eed a kan me zan yi haka? Ka yi tunani mene ne ribata idan na lalata mata abinci? Inda ranar kwananta ne ma sai a ce kishi nake yi, amma shikenan ai Allah Yana kallo".
 Ta zari tissue a kan center table ta fara share hawayen da idan aka lura za a ga babu ma alamarsu.
Hafsa ta daskare a zaune, amma ji take kamar ta tashi ta rufe ta da duka.
Usman ya ce"Hadiza me yasa kika lalata mata abinci?"
"Wallahi..."
Ya katse ta da faɗin"Zan iya yarda, saboda a baya haka ta faru, lokacin da waya a hannun Sa'eed kina saka shi yana naɗe miki sirrin gidan nan, sannan tun tuni wannan matsalar ta daina faruwa, yanzu me ya dawo da ita? Hadiza ba na so! Idan kika sake zan ɗaukin matakin da ba zai yi miki daɗi ba".
Ta ce"Kenan yanzu ka yarda da ita? Ai kuwa indai za ka dinga yarda da maganarta babu inda zaman nan zai je".
Ta tashi ta wuce ɗakinta, Humy ta bi ta a sanyaye.
Hafsa ta tashi ta ɗauki basket ɗin, ya riƙe hannunta, ta dakata amma ba ta kalle shi ba, kanta yana ƙasa, ya zaunar da ita ya juyo da fuskarta, hawaye ya ƙwace mata, ya shiga goge mata "Ki yi haƙuri, in sha Allah ya wuce".
Ta girgiza kai "Idan ya wuce ma za ta fito da wani, ba za ta bar ni na zauna a gidan nan ba, gara na haƙura na bar mata kawai".
Ya yi dariya, "Kin bar mata ni? Ni kuma ba zan barwa kowa ke ba, don haka dole ki yi haƙuri, ai na yi mata gargadi in sha Allah ba zai sake faruwa ba".
Ta ce"Allah Ya sa".
Ta tashi za ta tafi, ya ce"Kenan yanzu ba ki ci abinci ba?" Ta gyaɗa masa kai alamar e.
Ya ce"Mu je ki ci nata, ko na siyo miki wani abun?"
Ta ce"Bar shi zan sha shayi ya ishe ni".
Ya ce"Shayi ke zai riƙe ko babyn da kike shayarwa? Ba na son fa kina zama da yunwa".
Ta ce"Ni kuma ba na so na tashe ka kana hutawarka".
"Ina na ga hutu kina jin yunwa? Bari na je".
 Hafsa ta mayar da kayan kitchen, ta zauna a falo tana jiran shi, Hadiza ba ta fito ba har ya dawo, ya ba ta ta ƙi biyewa firar shi.
 Sai wajen goma na dare ya zo ya yi mata sai da safe, Hadiza ta dinga ba shi haƙuri ta ce kuma ita ba ta yi ba Hafsa so take ta haɗa su.
 Washegari da Usman ya fita Nafi ta zo tana gyaran ɗaki, ta fito da turaren wuta daga ɗakin Hafsa za ta kunna, Hadiza ta ce ta koma da shi, ta faɗa mata sai ranar kwananta ne take da ikon saka turare a falo, Hafsa ba ta ce mata komai ba, gabaɗaya ranar ba ta zauna a falon ba, kuma abun mamaki sai ga shi Hadiza ta fake ta ta ƙara mata yaji a abincinta, Hafsa ta kasa yin shiru ranar ma ta kai ƙararta, Usman ya birkicewa Hadiza, ranar ma ƙaryatawa ta yi, da kukan munafurci.
Daga nan Hadiza ba ta sake zuba mata ba, ranar da Hafsa ta karɓi girki ta kafa ta tsare a falo, ita ma Hadiza ta ƙi bar mata, tana zaune kowa yana ji da kansa, Hadiza ta riga Hafsa yin turaren wuta, Hafsa da ta fito ta buɗe ƙofar falon da windows ta ɗage labule ta ƙurewa fanka gudu, ya ɗauki lokaci a haka sannan ta rufe ta saka nata, kuma sam ba ta yarda Usman ya zauna firar dare da Hadiza ba, kiran shi ta yi kai tsaye, har da ya shiga ɗakin yake yi mata ƙorafi, ta ce"Kenan dai ka manta maganar da ka yi kafin ka dawo da matarka, cewar idan ka dawo da ita ranar kwanana ka ba zauna da ni ranar kwananta ka zauna da ita da yaranka?"
Ya yi murmushi "Na manta ɗin kuwa".
"To na tuna maka, ranar kwanana babu wannan firar daren".
Ya ce"To ai ni gana ta kaini, ina cikin alheri".
Ta ce"Fira za mu yi muna daga zaune, a to".
"Anya kin yi kewata kuwa?"
"Kai ne dai ba ka yi kewata ba, tun da ma babu space ɗin da za ka ji kewar, kana tare da first love ɗinka".
Ya ce"Beb kenan, wai dama kishinki ya kai haka?"
"Wallahi ya fi haka indai a kanka ne".
Hafsa ta ɗauki matakin zama a kitchen ta gama girkinta ta kai ɗakinta, ba ta bi ta kan ƙananun maganganun Hadiza ta saba da jinsu, ta raba ta da Humy yanzu tsakaninsu sai kallo, da ta ga Hafsa ta daina kula ta sai ta tsiri wani sabon salo, idan Usman ya fita sai ta kulle firji da mukull ita shiga ɗakinta da mukullin, tun da Hafsa take ba ta taɓa sakawa firji mukulli ba, ranar farko da ta yi mata haka ta yi shiru ta ɗauki ruwa mata sanyi a store ta dinga sha, washegari ma ta sake yin haka, kuma ranar Hafsa ta yi baƙi ranta ya ɓaci, ta je ta fara ƙwanƙwasawa ƙofar ɗakin nata, Hadiza tana kwance tana chatting ta yi banza da ita, Hafsa ta tura ƙofar ɗakin ta shiga, ta ce"Malama ki zo ki buɗe min firji tun da ba daga gidanku kika zo da shi ba".
Hadiza ta tashi zaune "Au ai ke ɗin ban san daga gidan tsoho kika zo da shi ba sai yau, to bari ki ji duk ranar da nake da miji falo nawa ne, ina nufin komai har kayan cikin firji, don haka ba zan buɗe ba".
Hafsa ta koma ɗakinta ta kira Usman a waya, ta faɗa masa, da mamaki ya ce"Kamar ya an kulle firji? Kuma ita ɗin ce? To a kan me?"
"Har za ka tambayi dalili? Saboda ta ƙuntata min mana".
Ya ce"Sorry bari na kira ta".
 Hafsa tana fitowa daga ɗaki ta tarar ta buɗe firjin, da Usman ya kira Hadiza ta ƙi ɗaukar wayar.
Ya sake kiran Hafsa ta ce masa ta buɗe.
Da ya dawo gidan ya samu Hadiza a ɗaki "Hafsa ta ce yau kin rufe firji".
Ta sakawa fuskarta mamaki, "Firji kuma? To a kan me? Kai Innalillahi wai don Allah me na yi wa matarka ne? Duk yadda zan so mu zauna lafiya abu ya ƙi? Kullum cikin girmama ta nake ina janta a jiki saboda alƙawarin da na yi maka na za mu haɗa kanmu amma ita sam ba ta sona". Ta fara kuka 
Jikinsa ya ɗan yi sanyi amma ya dake ya ce"To a ina aka samu mukullin?"
"Ni ina zan sani? Ita za ka tambaya, ni dai ban taɓa ganin firjin gidan na a rufe ba, ban san me na yi mata ba".
Ya fita ya samu Hafsa ya ce"Da gaske ne ta rufe firji?"
Ta ce"A kan me zan yi  maka ƙarya?"
Ya ce"Ta ƙaryata, kuma Hafsa don Allah ki rage yawan ƙorafi, idan kun yi faɗanku ma ba komai za ki na faɗa min ba, idan ina waje na ga kiranki gabana faduwa yake yi, tsakani da Allah ki rage ƙorafi, yanzu kin ce ta rufe, ita ta ce bata rufe ba, maganar wa zan ɗauka kenan?"
Ta ce"Ka ɗauki ta wacce kake ganin ita ce daidai".
Ya fice daga ɗakin ransa duk babu daɗi.
Hadiza ba ta fasa yi mata ba, ita ma Hafsa ba ta fasa faɗawa Usman ba, tana ganin kamar haka ne zai zama maslaha, saboda kar ta kula ta a yi rigima, tun Usman yana magana har ya gaji, watarana kawai dai ga shi da sabon firji medium, ya saka a ɗakin Hafsa, ya ce ga shi nan don Allah ta ƙyale shi da ƙorafin nan ya huta, hakan ya yi wa Hafsa daɗi saboda da gaske ba ta son rigima, ita kuma Hadiza tun da ba so take abun ya mutu ba, kuma ta ga Hafsa yanzu ta sakankance ta daina zaman kitchen sai ta gama girki, sai ta cigaba da lalata mata abinci, idan ga kai ƙorafi Usman ya yi ta faɗa, Hadiza ta yi ta rantsuwar ba ita ba ce, nan ma ya ce ya gaji, kawai suka wayi ya kira kafinta, aka fito da kayan cikin store aka buga kantoci, kowacce jira take yi ta ji wa za a ce ta koma can ɗin.
Sai da daddare ya zaunar da su ya ce"Hafsa kina ta ƙorafi a kan ana lalata miki abinci ko?"
Ta ce"Hakane".
Ya ce"To na gaji, don haka na ga cewar raba muku kitchen ne mafita, daga yau store ya zama kitchen ɗinki, akwai ƙaramin gas a ciki na siya miki, sannan kayan abincin ma za a raba, ke kitchen ɗinki babu space ko a ɗakinki za ki iya ajiyewa".
Hafsa ta ji wani takaici ya kama ta mara misali, kallon shi kawai ta tsaya tana yi.
"Na gama yanke hukunci".
Ya tashi ya shiga ɗakinsa, Hadiza dayake ita ce da kwana ta bi bayansa tana yi mata gwalo.

Ta tashi ta koma ɗakinta ranta a ɓace, ta yi kuka a ranar, tana jin da ta sani ba ta auri Usman ba, inda ta san haka yake son Hadiza tun farko kuma ta san zai dawo da ita da ba za ta aure shi ba, me za ta ce masa ya yarda da ita? So yake ta biye mata kenan da har zai ce ya gaji da ƙorafinta? Kenan dai nufinsa bai ka yarda da tana lalata mata abincin ba, idan ya yarda ai ita ya kamata ya ce ta koma store ɗin, ya nuna mata ƙarara Hadiza ita ce me gidan kenan, firji ma da ya siyo mata sai yanzu ta gane raina mata hankali ya yi, to ita kuwa ta lashi takobin ba za ta koma store ba, sai dai ita Hadiza ta koma ko me za a yi sai dai a yi, da wannan baƙincikin ta kwana.
 Da asuba ta yi sallah ta koma bacci kiran Usman ya tashe ta, ta duba wayar ta ga shi ne, ta ɗauka da sallama, ya amsa ya ce"Me kike yi?"
"Bacci".
"To ki ɗan zo ɗakina".
Ta ce"Ina matar taka?"
"Ki zo na ce". Ya kashe wayar.
Ta tashi ta ɗora babban mayafi a rigar baccin jikinta ta tafi, ta shiga ta zauna fuskarta babu walwala saboda tana jin haushin shi, da kuma zargin rashin adalci, suka gaisa ya ce"Matso mana, da kewarki na kwana, shi yasa ba zan iya jiran daren ya yi ba".
Ta yi masa kallon mamaki "Ban gane ba, na yi zaton sai dare ya yi aka shiga kwanana".
"A'a tun safe ne, tun da dai abincin safenki zan ci ko?"
"Amma saurin me kake yi? Daga fitarta, kuma ni ba na son abun nan da safe gaskiya, ko ba yara da yawa ai da Humy, kuma ita ma idan ta gane..."
"Inda ita na nema da da gudu za ta yarda ba wani ƙorafi, idan za ki ba ni ki ba ni idan ba za ki bayar ba ki tashi ki fita, jiyan ba ta da tsarki ni kuma ina buƙata".
Ta yi masa kallon mamaki kafin ta ce"Beb kana ta canzawa, kana ta ba ni mamaki, don Allah kar ka yi min abin da ban yi zato ba, don Allah ka dawo tun kafin ka yi nisa, ba zan jure wannan zaman ba, me na yi maka ne? Duk da ta riga ni rayuwa a gidan nan amma yanzu ai ni ta tarar, kuma ita take tsokanata, idan rabon faɗa za ka yi ita ya kamata ka mayar store sai wannan ya zame mata izina ta ga faɗa ba shi da daɗi, amma yanzu haka za ta cigaba tun da ta ga iya ce da riba, har sai ta yi abin da za ka ce na bar gidan ma".
Bai sake yi mata magana ba ya janyo ta, ita ma kuma ta ba shi haɗin kai, suna jin motsin Hadiza, hakan bai sa sun dakata ba, bayan komai ya kammala ta ce"Ba ka ba ni amsar maganganun da na yi maka ba".
Ya ce"Na gama yanke hukunci".
"Ba zan iya rayuwa a store ba ni da gidan aurena da ta zo ta same ni a ciki, sai dai ita ta koma ciki wallahi".
Ya ce"Ok kenan ban isa na zartar da hukunci ki bi ba? Ta ki bari na sake ganinki a kitchen ɗin nan ki gani".
Ta fita daga ɗakin saboda ta fara jiyo kukan Sarah, suka yi kiciɓus da Hadiza za ta shiga, suka harari juna ta wuce.
Hadiza tana shiga ta same shi a yadda ta gane me ya faru, kuma kishi ya kama ta, ta danne ta ce"Ka yi laifi, ba ka kyauta min ba".
Ya ce"Me ya faru?"
"Me yasa jiya ka san ka matsu ba ka tafi ɗakin Anti Hafsa ba? Kullum burina na ganka cikin farinciki da nutsuwa, gaskiya ban ji daɗin yadda ka kwana cikin wani yanayi ba, nan gaba idan haka ta faru kawai ka je ɗakinta ta kwana ni na yafe".
Kunya sai ta kama shi, ya ce"Na gode sosai first love".
Ta yi murmushi "Babu godiya dole ne ai, me za a dafa maka? Na san girkinta ne, amma tun da na ga ba ta gama gyara kitchen ɗinta ba, ban sani ba ko ba za ta damu damar yin abinci a kan lokaci ba".
Ya ce"Ai ina ga na safen nan a ciki za ta yi".
Hadiza ta mayar da fuskarta kalar tausayi ta ce"To Allah Ya fitar da ni".
Ya ce"Kamar ya?"
"Ai ni ina tsoron wannan sharrin da take yi min ne wallahi, shi yasa nake so a yi sauri a raba ɗin".
Ya ce"Haka ne, ki dafa min duk abin da ranki yake so to".
 Suna dining suka karyawa Hafsa ta fito ta shiga kitchen ɗin, Usman ya bi bayanta, tana shirin kunna gas ya ce"Hafsa ya muka yi da ke a kan kitchen? Ba na ce ki kwashe ki koma can ɗin ba?"
"Ka faɗa, amma ai ban ce na amince ba".
"Ke! Ni da gidana na zartar da hukunci ki ce ba ki amince ba? Na ce ki kwashe kuma dole ki kwashe ki koma can ɗin, haba kin fitine ni kullum da abin da za ku ce an yi miki, tun ina yarda yanzu har na gano faɗa kawai kike yi don kar a zauna lafiya, to don haka ki koma can ɗin, ki dinga rufe shi da mukulli".
Da faɗa a muryarta ta ce"Ba zan koma ba! Ba zan zauna a store ba ita tana kitchen, saboda tsabar rashin adalci".
"Ni ne ba ni da adalcin?"
"E kai ɗin, kai kana ganin wannan tsarin da ka yi adalci ne?"
"Na ji ban yi adalci ba, amma kuma dole a nan ɗin za ki zauna".
"Babu dole, da na zauna a store gara ka sake ni, ai dama tun farko ka aure ni ne a rashinta, yanzu kuma wannan abin da ka yi ya nuna min ka gaji da ni, saboda haka ka sallame ni kawai, na gaji".
"E lallai yau na yarda talaka bai iya samun waje ba! A gidan tsohon mijinki kin samu store ɗin da kike rainawa yanzu? Ko abinci ke kike nema wa kanki, amma yanzu saboda samun waje shi ne ni zan ce ki yi ki ce ba za ki yi ba, to kar ki koma ɗin, kuma yau kayanki ba za su kwana a kitchen ɗina ba, sannan daga yanzu kin daina yi min barazana da kalmar na sake ki, idan sakin kike so da gaske yanzu a nan ki ce tak ki gani idan ban sake ki ba! Kina zaton dole ne sai na yi rayuwa da ke shiyasa kike yi min yadda kika ga dama? To kin bar kitchen hsr abada! Idan kuma kin gaji da zama da ni ƙofa a buɗe take, na ce ki ce tak ki gani, yanzun nan zan sake ki, idan so kike yi ki koma inda omon wanki ma sai kin dafa abinci kin siyar za ki samu fine! Amma dai ki sani babu inda za ki je da 'yata, wacce kika tsana kika ɗorawa kanki wahalar kishi a kanta ita zan bar wa 'yar taki ta riƙe har abada!".
Ya juya zai fita, ta ce"Tak! Na ce ɗin takkkk! Don Allah Usman ka sake ni!".
Ya ja burki ya tsaya, don bai yi zaton za ta faɗa ɗin ba, ya juyo ya yi mata kallon sakanni sannan ya fice daga kitchen ɗin, ta fashe da kuka sosai, zafi biyu ne ya haɗe mata, na farko jin cewar wai da gaske zai sake ta, hakan yana nufin ta gama yi masa amfanin da za ta yi kenan tun da ya dawo da matarsa, na biyu kuma shi ne gorin da ya yi mata na aurenta na farko, ba ta taɓa zaton zuwan wannan ranar daga Usman ba.
Shigowar Hadiza kitchen ɗin ne ya sa ta dakata da kukan ta fara share hawaye, Hadiza ta yi dariya ta ce"Ai Hafsa indai ba ƙiyamul laili kika yi wa kanki ba, kika bar min mijina da gidana wallahi kuka yanzu ma kika fara shi, sawunki a likafa tun wuri ki bar gidan nan, tun kafin a kai ƙadamin da zai fara kai miki duka".
Ba ta kula ta ba ta bar kitchen ɗin, ta nufi ɗakinta, ta zauna ta ɗauki Sarah da take kuka tana shayar da ita, Usman ya shigo ɗakin riƙe da takarda ya miƙa mata, gabanta ya yi mummunar faɗuwa ta ce"Usman! Da gaske kake wai? Da gaske ka sake ni?"
Ya yi tsaki ya bar ɗakin ba tare da ya ce mata komai ba, ta daddage ta rushe da kuka "Na shiga uku, ya cuce ni, shikenan asirina ya tonu, Innalillahi wa inna ilaihi raji'un!".
Ta ajiye yarinyar, ta shiga haɗa kaya tana kuka, ta gama ta goya ta, sai kuma ta tuna da cewar sai ta ba shi 'yar shi, dabara ta faɗo mata ta ƙunce goyon ta ɓoye akwatin a wardrobe, ta cire hujjabin ta zauna tana cigaba da hawaye, nadama duk sai ta kama ta, yanzu me za ta je ta cewa iyayenta? Ko za su fahimce ta? Idan ya karbi Sarah wane irin riƙo Hadiza za ta yi mata? Sannan uwa-uba a gida za a barta ta zauna ba tare da ta sake yin wani auren ba? Har ta fara hasashen ga ta nan ta gama idda an barta ta zauna ɗin, da sauran kuɗin cikin account ɗinta sai ta samu ta kafa wata sana'ar da za ta dinga ɗaukar nauyin kanta da yaranta da za ta karɓo daga gidan Yunusa, idan kuma ba su yarda ba sun ce sai ta yi aure wani irin miji Allah zai haɗa ta da shi? Ƙila ta samu mara kirki, ko kuma ta samu wanda yake da matar da ta fi Hadiza rashin mutunci ta yi gudun gara ta faɗa gidan zago, kuma idan Usman yana barinta duk sati ta je ta ga yaranta shi ba lallai ya barta ba, ta fara tunanin anya ba ta yi gangancin zaɓin Usman ya sake ta ba kuwa? Wata zuciyar ta ce mata ba ta yi ba, tun da gadara yake mata da gorin gidan shi ya fi inda ta baro, gara ta nuna masa ba shi ne kaɗai wanda da zai iya zama gatanta ba, za ta rayu ko babu aurensa.
Ta tuna kalmar 'Talaka bai iya samun waje ba' ta runtse ido hawaye ya zubo, duka a kan me? Kamar wanda aka juya masa tunaninsa? Me ta yi masa ne?
Shi kuma Usman banɗaki ya shiga ya sakarwa kansa ruwa, ba wankan yake yi ba tunani kawai yake yi yadda zai yi da matsalar Hafsa, shi har zuciyarsa gani yake hakan da ya yi shi ne maslaha, kuma a tunaninsa ita da ta rayu a gidan da babu ma kitchen ɗin ina laifin wannan da ya ce ta koma? 
Yana cikin shiryawa Hadiza ta shigo ɗakin, "Bari na taimaka maka da kayan da za ka saka".
Bai kalle ta ba ya ce"Je ki don Allah, kin san ba ranar kwananki ba ce, kuma ita ma ba ta yi miki haka ko?"
Kanta ya kulle, amma ta yi murmushin yaƙe ta ce "Hakane".
Ta fita daga ɗakin tana mamakin irin son da yake yiwa Hafsa, ita a zatonta tun da ta ga alamar sun yi faɗa ai za ta ci bulus yau, kwanan ma ba zai ba ta ba, ashe ba haka ba ne.
Da zai fita ya shiga ɗakin Hafsa, ya same ta zaune ta jingina da fuskar gado tana kallon sama, ta ji shigowar shi amma ba ta kalle shi ba, ya ce"Yanzu me kika yanke?"
Har yanzu ba ta kalle shi ba ta ce"Zan yi zaman idda a nan".
Ya yi murmushin gefen baki ya ce"Ok, amma da sharaɗin dole za ki koma store ɗin".
"To" Ta faɗa a sanyaye.
Ya fice daga ɗakin.
 Ya bar gidan da kamar minti talatin ta tashi ita ma ta fice, ta yi sa'a Hadiza ba ta falo, ba ta ga ficewarta ba.
Kai tsaye gida ta wuce, Umma tana ganinta da akwati ta kau da kai, tana gaishe ta ko amsawa ba ta yi ba, ta shige ɗaki ta zauna ta zuba tagumi, tun ranar farko ma kenan ga abinda ta tarar.
Sai da Umma ta gama abin da take yi sannan ta shigo ɗakin "Hafsa me ya faru?"
"Ya sake ni".
Umma ta dafe ƙirji, "Ya sake ki!? Jiyan nan fa ya bar gidan nan, ya kawo ma taliya da macaroni da man gyaɗa, Hafsa uban me kika yi masa?"
Ta fara kuka "Na gaji ne Umma, na gaji, gabaɗaya hankalin shi ya koma kanta, ba zan faɗi laifinta ya yarda ba, nunawa yake kamar ya yarda, ashe ba yarda yake ba, sai yanzu ya ce ya gaji da ƙorafina wai ba na son zaman lafiya, shi ne ya sake ni kuma har da yi min gorin hawalar da na sha a gidan Yunusa".
Umma ta ce"Gidan Yunusa kuma? A ina ya ji labari?"
"Ni ce na ba shi".
Umma ta ce"Shikenan kin kashe kanki! Uban wa ya kaiki ki nunawa namiji gidan shi ne gatanki? Har ki ba shi labarin aurenki na baya? Ai kuwa dole ya ga gidan shi kamar aljanna, dole ya ce alfarma yake yi miki, oh ni Hafsa ga shi dai ba ke ce 'yar fari ba, ke ba auta ba amma kin fi kowa wauta a yaran gidan nan, Hafsa ba zan gaji da faɗa miki ba kin bar jaki kina dukan taiki, shekaran jiya fa jina-jina aka kawo mana Sani, wai sun yi faɗa da abokan shi sun yi masa duka har da yanka a hannunsa, amma a ranar ma bai kwana a gida ba, aka ce wata mota ce ta zo ta ɗauke shi, kina wannan halin Hafsa ina ruwanki da kishi? Kishiya ko taka ƙafarki take yi na yi zaton ba ki da lokacin da za ki ji zafin ma, ashe ke zaman kishi ya fi tarbiyyar yaranki, ai namiji ne, yanzu ga shi ya nuna miki halin nasu, sai kuma ki je ki auri wanda ba ki isa ki samu damar da kika samu a inda kika fito ba, na ga ta tsiya!"
Ta fita daga ɗakin, ta kira Yaya Maryama a waya "Mero ku zo ta kashe auren nata ta huta, Hafsa ta kashe aurenta".
 Hawaye ya sakkowa Hafsa, tana jin nadamar zuwa gidan, babu jimawa duka 'yan'uwan nata suka hallara, da ta faɗi dalilin aka yi mata caaa da faɗa mata dama ba namiji ba kowa ma ya tsani mutum mai yawan kai ƙara da ƙorafi, rayuwar kishi iya ruwa fid da kai ne, ai an daina nuna kishin nan ƙarara yanzu na wayewa ake yi.
Umma ta ɗora da faɗin "Kuma da aka yi hakan ba sai ta yi haƙuri ta zauna a inda ya ce ɗin ba? Ai ramin ƙarya ƙurarre ne, gaskiya ce ba ta ƙarewa, wataran Allah zai nuna masa wace ce ita da idonsa, daga nan komai zai wuce, ki saka wannan a jarabawarki in sha Allah za ki cinye, zai yiwu ya bari ki gama idda bai mayar da ke ba, idan kuma kin ga zaman gidan kike so ga wajen nan, ki gama idda ku auri wani".
Yaya Maryama ta ce"Wallahi yana sonta, indai saki ɗaya ne zai iya mayar da ita, Hafsa ɗaya ya yi?"
"Ni ban sani ba".
Ta zuge jakarta ta miƙa mata takardar, Yaya ta buɗe ta fara karantawa, sai suka ga ta fara murmushi, kafin ta furta "Alhamdulillah, wallahi Hafsa ki gode Allah".
Umma ta ce"Ɗayan ne ko?"
Yaya ta ce"Ba fa sakinta ya yi ba, kun ji abin da ya rubuta 'Ai na faɗa miki ko ƙarata za ki yi ba zan sake ki ba' wallahi Hafsa matsalarki ƙalilan ce".
Kowa ya fara hamdala, ita ma Hafsa sai ta ji daɗin hakan, kunya kuma ta kama ta, ashe ya san bai yi sakin ba shi yasa ya ƙi karɓar 'yar shi, ita har tana ganin ta yi masa wayo ashe ita ya mayar shashasha.
Umma ta ce"Hafsa indai ni ce na haife ki, kuma kin yarda ni uwa ce a gare ki to ki bi umarnin da zan ba ki, ku zame mini shaida indai ba ta bi umarnina ba in sha Allah babu ni babu ita, kuma ta nuna min ba ta yarda ni uwarta ba ce".
Hafsa ta fara hawaye "Umma don Allah ki daina faɗin haka, zan bi ko me kika ce wallahi".
 "To yanzun nan ba sai anjima ba ki tashi ki koma ɗakin mijinki, kuma ko a tsakar gida ya ce ki zauna ki yi masa biyayya, kar ki sake kai ƙarar matarsa, ki zuba musu ido, komai lokaci ne, kar ki sake cewa mijinki ya sake ki, saɓanin haka kin nuna min ni ba uwarki ba ce".
"In sha Allah Umma na amince, zan yi duk yadda kika ce" Ta fara kuka.
Suka shiga rarrashinta da ba ta shawarwari tare da labarai masu kama da nata, wanda a ƙarshe wacce ta yi haƙuri ita ce ta yi nasara, ta ɗauki shawarwarinsu, suka tashi suka ɗunguma gidan nata, su suka jera mata kaya a sabon kitchen ɗin, suka wuni a gidan suna ta ba ta shawara da haƙuri sannan suka tafi.
Jikin Hadiza ya yi sanyi, domin ita ba ta so haka ba, so ta yi ta kafe ba za ta koma ba har ya ji haushi ya sake ta, amma dai ko babu komai a ganinta har yanzu ita ke da riba.

 Hafsa ta ji zuciyarta ta ɗan yi sanyi, a wannan karon mahaifiyarta ce ta ba ta umarni ba shawara ba, kuma ta faɗi abin da zai biyo bayan ƙin bin umarninta, don haka za ta yi, sannan Usman ya ba ta mamaki a kan gorin da ya yi mata, ya saka mata tsoron maza da kuma yin raka-tsan-tsan da su, dole za ta iya bakinta da shi, tun da ya nuna mata sabo da kaza ba ya hana yankata, ta yi wa kanta karatun ta nutsu, a yanzu ta gane namiji ba tabbas ɗinka ba ne, kuma da gaske ta gane ta bar jaki tana dukan taiki, ta yi wa kanta alƙawarin daga yanzu za ta daki jaki domin shi ne ya fi cancanta ba taiki ba, za ta duƙufa yi wa yaranta addu'a, da kuma duk irin kulawar da za ta iya duk da suna nesa, za ta rabu da Usman, idan ya ce a yi daɗi za a yi, idan ya juya mata baya ba za ta damu ba, wannan ita ce sabuwar rayuwar da ta yi wa kanta alƙawari.
Ta yi masa girki, ta saka mukullin da suka siya ɗazu ta rufe kitchen ɗin, ta koma ɗaki ta yi wanka ta yi kwalliya mai haske, tana jin dawowar shi ta fito ta ajiye masa abincinsa a dining, ta zauna a falon don kar Hadiza ta fito ta lalata mata abinci, babu jimawa ya fito daga ɗaki, ya yi mata kallo ɗaya ya ɗauke kai, ta bi bayan shi, tana buɗe kular abincin ta ce"Sannu da zuwa".
"Yawwa" Ya amsa yana kallonta da karantar yanayinta, fuskarta babu yabo babu fallasa.
Ta gama zubawa ta bar wajen, shi ma bai yi mata magana ba, falon ta koma ta zauna, da ya gama ci ya tashi ya dawo falon ya zauna, ita kuma ta tashi ta je ta kwashe kayan, ya bi ta da kallo ya ga ta shiga sabon kitchen ɗin nata, ta gama ta zo ta wuce ɗakinta, Hadiza ta fito ta zauna tana taya shi fira, amma hankalinsa yana kan Hafsa, yana tunanin ta buɗe takardar ta ga ba sakinta ya yi ba, ko kuma har yanzu tana zaton zaman idda take yi? Sai kuma ta ɗan ba shi tausayi da ta shiga kitchen ɗin, kenan yanzu inda sakin nata ma ya yi kuma sai ta koma kitchen ɗin daga baya, bayan da ta zaɓi a sake ta da ta koma kitchen ɗin? Wani abun sai mata.
"First love" Hadiza ta faɗa tana taɓa shi.
Ya ɗan razana ya ce"Na'am".
"Ina ta magana kamar ba ka tare da ni".
Ya sauke numfashi "Wallahi ina wani tunani ne kawai".
"Tunanin me za ka yi ga ni a kusa da kai?"
Ya tashi yana cewa"Na ji ana kiran sallah".
Ya yi alwala ya tafi masallaci, daga can gidan Inna ya wuce, ta saka shi a gaba da tambayar yadda gidan shi yake, ya ce mata lafiya ƙalau, bai taɓa faɗa mata wai Hafsa tana ƙorafi a kan Hadiza ba, saboda ya san ba ta son Hadiza, za ta iya yarda da duk abin da aka ce ta yi, shi kuma ba ya son ya karkata a ɓangare ɗaya.
Sai ƙarfe tara ya koma gida, Hafsa har ta yi bacci, saboda tana so ta tashi sallar dare ta saka alarm, ya zauna a falo suna ta fira da Hadiza, yana satar kallon ɗakin Hafsa, har ƙarfe goma ta yi ya ce bacci yake ji, ta tafi ɗakinta shi ma ya tafi na shi ɗakin, ya kwanta yana tuna abin da ta faru ɗazu, yana neman inda yake da laifi, sam bai ga laifisa ba, bai ga wani abu da ya yi mata ba, ita ce ma ta yi masa raini, tun da umarni ya ba ta ta ƙi bi, a ganin shi tun da gidan aurenta na da ko kitchen ɗin ba ta da shi yanzu ta samu wannan ga kantoci an buga ina laifi? Sannan babban abin da ya ƙara ɓata masa rai shi ne wannan kalmar tak ɗin da ta faɗa, ya tsani ta ce ya sake ta, ko don ta ga ba ya so ne ya sa take yawan faɗa, jira yake ta zo ta kwanta ya ji shiru, dama ba yunwa yake ji ba, shiyasa bai ji wani abu ba da ba ta fito ta yi masa tayin abinci ba, ya ci snacks da kunun aya a wajen Hadiza, yana zargin kunun ayan ne ma yasa jin son kasancewa da mace a yau, bayan ko da asuba ya yi.
 Ƙarfe goma da rabi ya kira ta a waya, ba ta ɗauka ba, kira uku ya yi mata, ya tashi ya tafi ɗakin nata, ya tura ya shiga ya ga wayarta tana caji, ɗakin da duhu, ya hau gadon ya kwanta a bayanta, sai da ta ɗan razana jin yana taɓa ta, saboda sam ba ta tsammaci zuwan shi ba a yau, ta yi zaton yana fushi da ita har yanzu, ta ɗan matsa, ya ƙara matsawa.
Ta ce"Mene ne haka?"
"Kamar ya? Ba ki karanta takardar ba ne?"
Ta yi shiru.
A kunnenta ya raɗa mata "Beb ba zan iya sakinki ba, na faɗa miki sai dai idan ki bar gidan ki yi ta rayuwa da aurena".
Ta ce"Saboda mugunta ba, don ba zan sake yarda saboda so ba ne".
"Wanda kake so ai shi ne za ka so zama da shi har abada, ki gane kin canza hali, ni kuma ba zan ɗauki haka ba, sannan ba na son raini da taurin kai".
"Ba zan sake yi maka in sha Allah, gidanka ne ko a tsakar gida ka ce na zauna zan zauna, amma dai na yi mamakin yadda ka san talaka bai iya samun waje ba, kuma ka auri 'yar talakan, Usman ka daɗe kana ci min mutunci, ghetto ɗin nan da kake faɗa da ni kake, ni kake zagi a fakaice, kuma sanin ni 'yar talakan ce ya sa ka saka na koma store, ita kuma da yake ba 'yar ghetto ba ce shi ne ka bata kitchen ɗin, to in sha Allah wannan maganar da na yi maka ita ce ƙorafi na ƙarshe da zan yi maka a gidan nan, ko ya ka ce na yi zan yi, idan ka shiga hakkina Allah Yana kallo, a yanzu na gane ba iya kai kaɗai ya kamata na bawa duka attention ɗina ba, na bar jaki a baya na daki taiki, amma yanzu na gane jakin ne abun duba, kalamanka sun nuna min ba kai ne dahir ɗina ba Usman, yarana su ne dahir ɗina".
Jikinsa ya ɗan yi sanyi ya ce"Beb wallahi ban taɓa ambatar ghetto da nufin da ke nake ba, ban faɗa don ranki ya ɓaci ba, amma idan kun ƙullace ni ki yi haƙuri".
"Idan ba ka faɗa min ba ai ka faɗawa yarana, talaucin Allah ne ya yi mu a cikinsa, kamar yadda ku ma ba ku kuka yi kanku a cikin arzikin ba, ba a gorin arziki da lafiya, na Allah ne, kuma haƙuri kai ya kama ai".
 "Au ke dama kallon da kike yi min kenan?"
"Ka yi abin da ya kawo ka, bacci nake ji".
Ya tashi yana cewa "A'a shikenan, a yi bacci lafiya".
Ya fita daga ɗakin ya ja mata ƙofa, da ƙyar ya yi bacci yana ta tunani da juyawa maganarta, dama tana jin haushin aibata talaka da yake yi amma ba ta taɓa nunawa ba? 
Ita kuwa babu jimawa ta koma baccinta, ƙarfe uku alarm ya tashe ta, ta kuwa tashi da ƙarfin zuciya, ta yi alwala, ta yi sallah sannan ta dinga kwararo addu'a ga yaranta, iyayenta, 'yan'uwa, da kuma neman zaɓin Allah a kan auren Usman, idan alkhairi ne Allah Ya yi mata maganin Hadiza Ya tarwatsa nufinta Ya tona asirinta, idan rabuwar ce alkhairi Allah Ya kawo ta ta hanya mafi sauƙi, sannan ya sa ta ga alheri bayan rabuwar, ba ta koma bacci ba sai da ta yi sallar asuba.
 Da safe ƙarfe bakwai ta tashi ta yi abun karyawa a gurguje don kar ya yi latti, ta jera masa a dining ta koma ɗakinta, da zai fita sai ta ga sun fita tare da Hadiza, amma kowa motarsa ya hau, tana leƙensu ta windo, ta taɓe baki ta koma ta zauna, sai bayan la'asar Hadiza ta dawo gidan, don haka yau Hafsa ta ji faɗin gidan da ba ta nan, kuma abun mamaki da Humy ta ga ba ta nan sai ga shi tana ta yi wa Sarah wasa, ta ba ta tausayi saboda jini ba wasa ba ne, tana son ƙanwarta amma babu damar ta ɗauke ta.
Tun daga ranar aka fara sabuwar rayuwa a gidan, Hadiza aikinta ta koma, tana zuwa shagonta na kwalliya da gyaran jiki, ba ta wuni a gida sai Asabar da Lahadi, shi ma sai idan ya zo a ranar kwananta ne, kuma hakan ba ya hana 'yan kwalliya su biyo ta gidan, wannan kwalliya ta Hadiza da yadda take yin kyau idan ta yi wa kanta, yana sanyaya jikin Hafsa, dai ta dinga jin kamar ta zama bare a cikinsu, kuma ko daga ƙamshin girki ta san Hadiza ta fi ta iya girki, to ita me ta fita? Da me take burge Usman wanda zai ce gara ita? Ba don ba a shiga zuciyar mutum ba da za ta iya cewa da samun nutsuwa wajen kwanciyar aure, domin kuwa yana yaba ta sosai ba ya ɓoyewa, duk da dai ba ta sani ba ko a wajen Hadiza ma haka ɗin yake yi, amma ita kanta ta san ta cika mace a yanzu ta wannan fannin, tun da ta kama kayan Bojuwa herbs, take jin canji a jikinta, ba ta taɓa rabuwa da sanyi flusher, tana ganin aikinsa sosai.
(Ga masu buƙatar kayan Bojuwa herbs su tuntuɓi wannan lambar 08033773332)
 A hankali Hafsa ta saba da sabuwar rayuwarta, sallar dare kullum har azumin nafila take yi Litinin da Alhamis, a baya idan ta rasa abun yi sai dai ta yi ta chart, yanzu kuwa karatun Qur'ani take yi, ko tasbihi, har yanzu duk sati yana zuwa gida ganin yaranta, kuma Sani yana nan sai addu'a, Auwalu da Fasila dai za ta ce Alhamdulillah!
Tsakaninta da Usman ta ɗan ka baya, ta rage rawar kai sosai tun ranar da ya yi mata wannan gorin, sannan tana ta ƙoƙarin koyon kwalliyar ita ma, don ba ta sani ba ko ta Hadiza tana burge shi, tana gyara jikinta sosai ta ƙara ƙarfafa tsaftarta, kuma tana ba shi cikakkiyar kulawa idan suka keɓe, kawai dai ta rage shiga harkokinsa ta rufe bakinta da bashi wasu labarai ko na duniya ne.
Yanzu abun duk ya dame shi, ya nemi Hafsan shi ta baya ya rasa sai sabuwa, mai haƙuri da kau dai, mara ƙorafi da kai ƙara, mai yawan ibada, da bin umarnin shi kai tsaye, idan ya zo da fira za su yi, amma idan ba haka ba ba ta cika kawo masa zance ba, sai a zauna a yi shiru, haka ya haƙura ya saba.
Tana yaye Sarah da wata ɗaya ta cigaba da period, daga shi ba ta ƙara yi ba ta samu ciki, Usman ya dinga farinciki da rawar jiki, shi dai yana son haihuwa, Hafsa kuwa kadaran-kadahan, Hadiza kuwa ji ta yi kamar za ta mutu saboda takaici, domin ba ta fasa fatan ta fitar da Hafsah daga gidan ba, idan Sa'eed ya zo hutu ta yi ta kitsa masa yadda zai yi ya tsokane ta, su yi amfani da wannan damar ko za a dace ya sake ta, amma Usman bai taɓa gwadawa ba, saboda Alhamdulillah yanzu ya nutsu, ya zama kamar ba shi ba, ya fara mantawa da batun son aure ko kasancewa da mace, karatunsa kawai ya saka a gaba, idan gari ya waye ya zauna a falo yana ƙira'a har Hafsa daɗi take ji, tana fatan ina ma a ce Auwalu ko Sani ma su zama haka.
 Wannan cikin da Hafsa ta samu ya kiɗima Hadiza, kawai gani take ita me yasa ba ta samu ba? Ba ta duba da cewar Allah ne mai bayarwa, ta dinga fatan cikin ya zube, ta matsawa Hafsa da tsokana, amma ba ta kula ta, ƙarshe ma sai ta bar mata falon ta daina zama.
 Cikin Hafsa na da wata biyar Hadiza ta shirya mata tuggu, ta saka a ka fara turawa Usman saƙo kamar irin na wancen lokacin, sai dai shi wannan faɗa masa ake yi ya yi bincike cikin jikin Hafsa ba na shi ba, ranar da ya fara ganin saƙon ya rasa nutsuwarsa, ko kusa ko alama bai taɓa hasashen da gaske ba ne, kawai yana mamakin me ta tsarewa wani da yake binta da wannan sharrin? Daga baya sai aka canza kalar saƙon, wani yake tura masa saƙon faɗin ya gargaɗi matar shi ko ta zubar da cikinsa da ke jikinta ko kuma idan ta haihu ya karɓe ɗan ko 'yar, tun yana sharewa har abun ya fara damun shi, bai faɗawa kowa ba, ya koma wajen tracking ɗin nan, ya yanke za a yi masa duk tsada da wahalar aikin, dole ya gano wanda yake bibiyar iyalinsa da sharri.

 Mantar da kansa ya yi ya ba da binciken, kawai ya ce kar ma a dinga faɗa masa me aka gani har sai an gama kammalawa tass, cikin sati biyu suka gama komai suka kira Usman bayan sun gaisa ya ce "Doctor aikinka ya kammala yau, an gama komai".
Usman ya ce"Alhamdulillah! Me kuka gani? An samu yaron?"
"Tabbas an same shi, bincike ya kaimu wajen wani mai suna Habu, shi ne yake amfani da wannan layin, yana saka shi a cikin waya lokaci-lokaci kuma kai kaɗai yake turawa saƙo da shi, mun bi digiggi sosai mun gano inda gidansu yake, mun je mun kuma tabbatar, daga nan kuma sai muka samu ainihin permanent number ɗinsa, muke bin diddigin wayar da yake yi, mun gano murya da sunan wacce ta ba shi aikin, saboda sun yi waya da ita sau uku a kan aikin, yanzu saura ita za mu san dabarar da za mu yi mu ga ta inda za mu gano ta".
Usman ya ce"Alhamdulillah! Za ka iya riƙe sunan nata?"
"Hadiza ne sunan".
"Hadiza, yanzu za ka iya tura min wayar da suka yi kafin na samu na zo office ɗin naku?"
"Yes bari na tura maka ta whatsApp".
Ya katse wayar ya kunna data, saƙonni suna gama shigowa ya ga na mai binciken, ya buɗe da sauri, sai ga muryar matarsa Hadiza rangaɗaɗauka tana faɗin "Habu anya kuma kana tura saƙon nan ba ka yi wrong number ba? Na ga har yanzu gidan shiru".
Wanda ta kira da Habu ya ce"Hajiya ba yau kika fara ba ni aiki ba, ina ta yi wallahi, sai idan ko ya yarda da matarsa ne, amma zan ƙara tsaurara kalaman in sha Allah".
"Yawwa na wajena a tsaurara ɗin, wallahi na gaji da ganinta a gidan da cikin nan, idan ya yarda ya sheganta ɗan, can ya kaɗa ta ta tafi". Daga haka suka yi sallama tana yi masa godiya.
Zuciyarsa ta yi baƙi nan take, shi sam bai zarge ta ba, saboda ya yarda da ita, ya saka a ransa tsakani da Allah take zaune da Hafsa, Hafsan ce ma ba ta son zaman lafiya,ashe ita ce fitinanniyar, yanzu kishi har zai iya saka ta aikata wannan babban abun, ta sheganta masa ɗa ko 'ya? Ba ta gidan tana wajen aikinta, yana cikin wannan tunanin Hafsa ta zo wucewa ta falon, ya bi ta da kallo, cikinta ya bayyana ya yi mata kyau, tausayinta ya kama shi, yanzu da wani namijin ne mara bincike da tuni ya daɗe da sakinta, kuma ya yarda ba cikinsa ba ne, ta wuce kitchen don ɗora girkin rana, gabaɗaya ta canza masa ta ƙi dawowa normal kamar zamansu na farko, yanzu kam ya yarda duk ƙorafin da take yi a kan Hadiza a kan gaskiyarta take, ashe ba ita ce mai laifin ba har ya ajiye ta a store ga shi yanzu falon ma ba ta sakewa idan ta zauna.
 Ya shiga ɗakinsa ya yi wanka ya shirya ya fito, ya leƙa kitchen ɗin, tana ta aikinta ya yi mata murmushi "Sannu da aiki".
"Yawwa sannu".
"Zan fita sai na dawo".
"To a dawo lafiya".
"Kin daina sona dai a taƙaice" Ya faɗa yana rangwaɗa kai gefe kamar wani abun tausayi.
Ta juyo ta kalle shi, kamar ba za ta yi magana ba sai kuma ta ce"Idan ka daina sona to ni ma haka, idan kuma kana sona ni ma haka ne".
"Amma tsakani da Allah Hafsa na yi miki wani abu da zai nuna ba na sonki?"
Ta girgiza kai alamar a'a, ta ce "Ba ka yi ba, canzawa dai ka yi, shi yasa ni ma na canza, ka san an ce idan kiɗa ya canza rawa ma canzawa take".
Ya jinjina kai "Haka ne, sai na dawo".
"Allah Ya tsare".
Ya amsa da Amin sannan ya fita, yana hanya ya kira abokinsa Aliyyu ya ce masa idan ba ya komai zai zo ya ɗauke shi, bayan ɗauke shi suna tafiya a hanya yake ce masa "Usman ina zu mu je ne?"
"A kan case ɗin nan ne, yanzu an gano me tura min saƙon nan a kan matata".
Aliyyu ya ce"Alhamdulillah! Wane ne?"
"Wani yaro ne mai suna Habu, kuma hasashenka ne ya tabbata, Hadiza ce take saka shi saboda na samu matsala da Hafsa".
Aliyyu ya ce"Ai dama na faɗa maka, ni dama ita na fara zarga, saboda na san halin mata a kan kishi, kai ne farin shigan hada mata biyu amma dayake ka yarda da ita ka ƙi yarda da ni".
Usman ya ce"Ni tsoron da nake yi ma shi ne wane ne yaron? Kuma me ya haɗa ta mu'amala da namiji tana da aure?"
Aliyyu ya ce"Wannan tun kafin auren ne suke tare da shi, tun da ba sai bayan auren suka fara tura maka saƙon ba, laifinka ne da ba ka binciki wayar ta ba, ko ka ka ce ta canza sim card kafin auren, kuma fa ni ba yarda da fareti, ba don ina zargin matana ba, amma lokaci-lokaci nakan ɗaukin wayarsu na duba, inda kana kana yin haka da za ta ji tsoron yin wani abu".
Usman ya ce"Ni ma zan fara in sha Allah".
"Kana nufin babu wani mataki da za ka ɗauka a kanta kenan yanzu?"
"Zan ɗauka amma ba na rabuwa ba, zan ƙyale ta da mugun halinta ko don yarana, ta ci albarkacinsu".
Aliyyu ya ce"Hakane kuma, Allah Ya shirye ta, amma gaskiya ka yi mata gargaɗi mai kyau, ina tsoron matan da za su saka maza aiki".
"In sha Allah ba zai sake faruwa ba".
 Bayan sun ƙarasa office ɗin aka yi musu cikakken bayanin abin da aka gani, Usman ya nemi a tura masa recording ɗin wayoyinsu, sannan kuma ya shigar da ƙaran Habun, suka ce ya je zuwa gobe za a kama shi.
 Da daddare da ya tabbatar an kama shi yana hannu, suna zaune a falo tare da Hafsa da Hadiza yake cewa "Beb albishirinki".
Ta ce"Goro".
"Ina wanna wanda yake tura miki saƙo da?"
Ta ce"E me ya faru?"
Hadiza ta karkato hankalinta tana kallon shi gabanta yana faɗuwa 
"Kin san a 'yan kwanakin nan ya cigaba, ƙarshe ma dayake tantirin gaske ne ya ce cikin jikinki ma nashi ma".
Hafsa ta dafe ƙirji "Innalillahi wa inna ilaihi".
Ya ce"Ki kwantar da hankalinki Beb, ai an kama shi, yanzu haka yana hannu, gobe za mu je ya faɗi wanda yake saka shi wannan aikin, dole zan ɗauki tsattsauran mataki a kai".
Nan take bugun zuciyar Hadiza ya canza, ta fara raba ido, Hafsa ta ce"Alhamdulillah! Allah na gode maka da ka bayyana gaskiya, Beb na yarda duk wanda ya bar wa Allah komai ya isar masa, ka ga yanzu da na koma ga Allah nake ta addu'ar neman tsari da maƙiyan fili da na ɓoye Allah Ya karɓi addu'ata, Alhamdulillah".
Usman ya ce"Ƙwarai kuwa Allah maji roƙon bawa, yanzu dai Habu yana nan a hannu, gobe da safe idan Allah Ya kaimu za ki shirya mu je, sai a ritsa shi ya faɗi inda ya sanki, idan kuma saka shi aka yi ma duk za mu ji, kuma wallahi Hafsa ba zan bar duk wanda na kama a cikin case ɗin nan ba, sai na ɗauki matakin da mutum bai taɓa zato ba".
Cikin Hadiza ya ɗuri ruwa, tun yanzu nadama ya kama ta, ta yi shiru kamar ba ta falon, Usman ya kalle ta ya ce"First love kina jin abun farinciki ba ki ce komai ba".
Ta ce"Ai na ga zancenku ne, ma sha Allah".
Ta tashi tana cewa"Bari na je na kwanta, sai da safe".
Ta wuce ɗakinta, tana shiga ta dafe ƙirji tana mayar da numfashi, "Innalillahi wa inna ilaihi raji'un Allah Ka taimake ni Ka rufa min asiri, na shiga uku!"
Ta ɗauki wayarta ta kira lambar Habu ta ji ta a kashe, ta dinga kira ba ta shiga, ta kira wani abokinsa masu irin wannan harƙallar, yana ɗauka ta ce"Ina Habu don Allah?"
Ya ce"Habu na ji labarin an kama shi, don ni ma yanzu haka ina laɓe a wani wajen, duk da dai na san ban yi join ɗin wani abu da shi ba a 'yan kwanakin nan".
Ta kashe wayar ta jefata gado, ta zauna daɓar tana karanto ta shiga uku, sam kasa bacci ta yi a daren nan, tana ta saƙa da warwara.
Su kuwa suka dinga tattaunawa da Hafsa kafin su je su kwanta, da abun ta kwana a ranta tana tunanin me ta tsarewa wanda ya yi mata hakan?
Da safe wajen ƙarfe goma suka shirya za su fita, ya ce"Hafsa zauna mu yi magana kafin mu tafi".
Ta zauna tana gyara mayafinta.
Ya ce"Don Allah ina so ki yi haƙuri a kan abin nan da aka yi miki, ban ce ki yafe dole ba, amma ki yarda da matakin da zan ɗauka, kar ki ce ba ki gamsu, don Allah ba don ni ba".
Ta ce"Beb ka san wanda ya sa ake yi ne?"
Ya jinjina mata kai "Na sani".
"Don Allah wane ne?"
"Abun na gida ne".
"Matarka ko?"
Ya sauke numfashi "Ya aka yi kika gane?"
"Hmm! A yadda ta tsane ni, ta tsani ta buɗe ido ta gan ni tare da kai na san za ta aikata komai don ta raba mu, to wallahi ƙazafin da ta yi min ban yafe mata ba! Mataki kuma duk wanda za ka ɗauka ni ban huce ba, don haka idan don ni za ka ɗauka ba don ƙazafin da aka yi wa matarka ba a matasayinka na miji ka ma bar shi kawai".
Ya ce"Da ciwo abun, amma don Allah ki yi haƙuri, ni za ki duba ba ita ba, ban ce dole sai kin yafe mata ba, amma ba na so a ɗaga maganar nan duniya ta ji, idan ma ba za ki yafe ba ku barta da Allah kawai".
"To idan haka ne me yasa zan je wajen? Ai ba shi da wani amfani ma".
Ya ce"Ina so ne a ritsa ta ga ki ga ta, ita ma za ta je, bayan mun fita yanzu za a zo har gida a tafi da ita, wannan kaɗai ma ya ishe ta".
Hafsa ta yi shiru ranta duk ya ɓaci.
"Ki yi haƙuri, tashi mu tafi kin ji".
Ta tashi, ya ɗauki Sarah suka tafi, a falo suka tarar da Hadiza, tana murmushin yaƙe ta ce"Anti Hafsa fita za a yi ne? Oga sai ina?"
"Za mu je unguwa ne".
Ta ɗan sosa kai"Ni ma zan fita, akwai dubiyar da zan je".
Ya ce"A'a ba yau ba, sai dai zuwa gobe ko bayan mun dawo".
Ta ce"To ku dawo lafiya".
Usman ya amsa, Hafsa kuwa ko kallonta ba ta yi ba, suka tafi.
 Da suka je Usman ya faɗa musu case ɗin na gida ne, don haka sun yafe ba sai an yi wani abu ba, amma suna so dai a razana ta, don haka ya ba da address ɗin gidan shi su je su taho da Hadiza.
 Tana falo zaune cikin zulumi ta ji ana ƙwanƙwasa ƙofar falon tare da sallama, ta gane muryar mai gadi ce, ta yafa ɗankwalinta ta fito, ta gan shi tare da 'yan sanda mata biyu namiji ɗaya, ƙirjinta ya bada rass, ta dafe shi, tana fatan Allah Ya sa mafarki take yi, da kuwa idan ta farka ba za ta sake aikata wannan abun ga Hafsa ba.
"Ke ce Hadiza abokiyar zaman Hafsa?"
Ta gyaɗa kai alamar e.
"Your are under arrest!"
"Innalillahi wa inna ilaihi raji'un! Kamar ya arrest me? Me na yi muku?"
"Idan mun je can kya ji". 'yar sandar ta faɗa tana janyo hannunta
"To ni matar aure ce dai, kun san shari'a ku bari na saka hijjabi".
'Yar sandar ta yi mata rakiya har ɗaki ta ɗauki hijjabin da wayarta su fito, gabanta sai faɗuwa yake yi, haka ta shiga motar jami'an tsaro karo na farko a rayuwarta, don ma ba su saka mata sarƙar hannu ba, ta ƙara jin tsanar Hafsa ta kama ta sosai, ta dinga hawaye a motar.
Ba ta yi mamakin ganin Usman da Hafsa a wajen ba, don dama ta yi zargin can ɗin suka tafi, aka fito da Habu kana ganin shi za ka san ya sha duka, ta sunkuyar da kai, aka karantowa Hadiza laifin da ake tuhumarta, na haɗin kai da wani a yi wa Hafsa ƙazafi, ɓata mata suna da yi mata ƙarya, tare da tadawa mijin Hafsa hankali, nan take ta amsa laifinta tare da neman yafiya "Don Allah ku yi haƙuri in sha Allah wannan shi ne na ƙarshe, ba zan sake shiga harkarta ba".
 Suka ce kotu za su tura su, don haka a saka ta a bayan kanta ta jira, hankalinta ya tashi "Don Allah Hafsa ki yi haƙuri ki yafe min, wallahi sharrin shaiɗan ne".
Hafsa ko kallonta ba ta yi ba, Usman ya ce"Ku ɗan barta ta wuni, da yamma zan dawo, kamar yadda na faɗa mukuea bar case ɗin haka, in sha Allah zan ɗauki mataki".
Suka yi sallama ya yi musu godiya suka tafi.
Da suka koma gida yana ta ba wa Hafsa haƙuri ta ce"Ya wuce na barta da Allah Ya saka min".
"In sha Allah daga nan gidansu za ta wuce, kuma ta bar gidan nan kenan".
Ta kalle shi da sauri, don za ta yi mamakin a ce zai sake ta saboda wannan abun.
Ya ce"Ina nufin haya zan kama mata, zan raba muku gida daga yau, don na lura duk ita ce ta canza min ke, kuka birkice min, ina buƙatar tsohuwar Hafsata, ina nemanta, na yi kewarta".
Ta yi murmushi kawai ba ta ce komai ba.
Har baccin rana ya yi, da Humy ta dawo daga islamiyya ya ce mata Hadiza ta tafi unguwa, sai bayan la'asar ya koma wajen, duk wani gargaɗi an yi wa Hadiza sosai, sannan aka ba ta takarda ta saka hannu, duk wani abu da ya faru fa Hafsa ita ce, kuma sannan idan ta sake saka wani ko ita ta tura saƙo makamancin wannan sai an je kotu, ta ce ta amince.
Shi ya ɗakko ta a mota, tsakaninsu babu wanda ya ce da wani ƙala, sai da ta ga an ɗauki hanyar gidansu, ta kalle shi da alamar tambaya, ya yi kamar bai ganta ba.
"Usman ina za mu je?" Ta tambaya da muryar kuka.
"Zan sauke ki a gidanku, ki faɗi kayan da kike so sai Humy ta kawo miki".
"Innallahi! Me kake nufi? Don Allah kar ka sake ni wallahi na yi nadama".
"Ni ban ce zan sake ki ba, amma za ki zauna ne kafin na samu gidan haya da zan kama miki, domin ban yarda ki cigaba da zama gida ɗaya da Hafsa ba, yadda ba kya sonta ɗin nan komai zai iya faruwa".
"Gidan haka?"
"Shi dai".
Ta yi shiru zuciyarta na ƙuna, yanzu shikenan Hafsah za ta yi mata dariya, ita ce da riba ashe.
Sun kusa ƙarasawa gidan ta ce"Don Allah ka yi haƙuri na zauna har a samu gidan hayan tukuna, saboda yanzu idan na je a birkice haka sai an tambaye ni me ya faru".
Bai kalle ta ba, hankalinsa na kan tuƙi ya ce"Kenan kin san ba ki yi daidai ba? Zaɓinki ne ki faɗa musu gaskiya, zaɓinki ne ki yi min sharri ki ce ban yi miki adalci ba".
 Ba su sake cewa komai ba, har ya ƙarasa ƙofar gidan ya tsaya, ta ƙi fita ta fashe da kuka "Don Allah ka yi haƙuri, ban san me zan ce ba".
"Malama ki fita sauri nake yi, kuma bari ki ji na faɗa miki, na bar ki ne kawai saboda darajar yaranki, ƙimarki ta zabtare da kaso mai yawa a wajena, sannan na san zaman da zan yi da ke".
Ta buɗe murfin motar ta fita tana hawaye.
Da ta je gida ba ta ɓoye musu komai ba, don ta san indai ta yi ƙarya ta ce laifin Usman ne, ba za su ƙyale shi ba kiran shi za su yi su ji dalili, amma da suka ji abin da ta yi faɗa kawai suka yi mata ba su nemi Usman ba ballantana su ba shi haƙuri.

 Sai da Hadiza ta yi wata ɗaya a gida sannan ya nemi gidan hayan, ba ta yi masa ƙorafi ba, saboda tana tsoron ya fusata ya sake ta, iyayenta ma ta hana su yi masa magana, yana kiranta kullum a waya su gaisa sama-sama, amma bai taɓa zuwa ba.
  Suna zaune da Hafsa yake ce mata "Beb".
Ta ce"Na'am"
"Ranar Asabar maman Sa'eed za ta koma gidan da na kama".
Ta kalle shi ta ce"Kuma yanzu ni kaɗai zan dinga kwana?"
"Ok na ga da ke da kanki kika ce na raba muku gida, a lokacin ba ki yi tunanin za ki kwana ke kaɗai ba?"
"Na sani, amma lokacin kishi ne ya rufe min ido, yanzu kuma shikenan sai ka tafi na yi kwana biyu ni kaɗai?"
Ya yi murmushi "Idan kin tuna bana nan ki dinga sakawa a ranki  aikin dare na tafi shikena sai ki yi bacci lafiya".
Ta yi murmushi "Kawai dai ka ce Allah Ya ba ni haƙuri, kuma Allah Ya sa na saba da kwana ni ɗaya a gidan".
"Amin, na so ma sai kin haihu fa, to kuma kin ga da sauran watanni biyu".
Ta ce"Babu komai, Allah Ya rufa asiri".
Hadiza da Usman suka koma gidan, falo ne da three bedroom, ɗaya na shi ɗaya nata, ɗaya na Sa'eed, sai Humy take kwana a baya ɗin, jikinta duk ya yi sanyi, sai lallaɓa shi take yi, kuma ta saka a ranta ta ƙyale Hafsa ta karɓi ƙaddarar kishiyar da ba ta so, saboda Usman ya ce indai ya ƙara kama ta da irin wannan ya haƙura da aurenta.
 Tun Hafsa tana tsoron kwana ita ɗaya a gida har ta saba, ta fahimci babu abin da ya kai komawa ga Allah, ta ji daɗin ɗaukar shawarar uwa, sanda aka ce ta koma store gani take kamar ba su san yadda take ji ba ne, amma yanzu ga shi nan Hadiza ta bar mata gidan ma gabaɗaya, kitchen ɗin ya dawo nata kamar da, Allah Ya sauke ta lafiya ta haifi ɗanta namiji, an saka masa suna Mus'ab.
    BAYAN WANI LOKACI
 Saurayi ne kwance a ɗakinsa, yana juyi a katifa, kana kallon shi za ka gane yana cike da shauki da jin daɗin wayar da yake yi, "Ni fa har yanzu ban gamsu ɗari bisa ɗari kina mugun sona ba, saboda ba kya nunawa, sai dai ki bar ni a cikin zulumi".
Daga can ɓangaren buduruwar dake zaune ita ma a gadon tana murmushi da ƙara manna wayar a kunnenta ta ce"Ai dama ni ban ce ina mugun sonka ba, ina dai musulmin sonka, me ya kawo mugunta a abun arziƙi?"
Ya yi dariya "Hakane, amma ai mugunta ta soyayya ce, ba ta cutarwa ba, haka ne?"
"E haka ne".
"To ya kike ya hutu?"
Ta ce"Ba wani hutu, wanki nake yi ma fa ka kira".
Ya ce"To ko na zo na taya ki?"
Ta yi dariya "Idan ka isa ka zo ɗin".
Ya sauke numfashi, damuwa ta maye gurbin farinciki a kan fuskar shi.
"Fasilata".
"Na'am yaya Sa'eed"
"Sai zuwa yaushe za mu daina ɓoye soyayyarmu? Yaushe za ki daina jin tsoro ki bar ni na tunkari matsalar nan? Na matsu a yi wacce za a yi a wuce wajen, a tabbatar min ke matata ce, domin gaskiya aure nake so".
Ta yi shiru kamar yadda ta saba idan irin maganar ta taso.
"Fasilata, ni fa ina ganin Mama da muke jin tsoron banza ta amince ba za ta iya amincewa, saboda kin ga yanzu fa kusan kullum sai na je gidan na gaishe ta, kuma lafiya lau muke gaisawa".
Fasila ta ce"Duk da haka ni dai sai na ga kamar ba za ta amince ba".
"Ai abun gwaji ne, wani abu da muke tunanin ba zai yiwu ba sai ki ga ya ba mu mamaki, in sha Allah komai zai zo da sauƙi, ni ina ganin zan je na samu Daddy da maganar kawai, saboda wallahi aure nake so".
Ta yi dariya "Wai kai sai ka yi ta cewa aure kake so".
"Yes na ƙara faɗa aure nake so, kuma da ke kaɗai, kuma in sha Allah zai yiwu babu wata matsala".
"Allah Ya sa".
"Yanzu mu yanke a yau, ni ina ganin yau Alhamis gobe zan tunkari Daddy da maganar nan, kin ga Juma'a babbar rana ce, albarkacinta komai zai zo da sauƙi in sha Allah".
"Don Allah Yaya Sa'eed ka bar shi ba yanzu ba, saboda..."
"Saboda me? Na gaji fa, na faɗa miki idan ba kya son aurena ne ki faɗa min, wata shida kenan da Daddy ya ce na fitar da wacce zan aura, aure zai yi min, kuma kin san ba ni da kowa sai ke, ke ce first and last love a wajena, Aemma idan ba ki shirya auren ba gaskiya zan iya haƙura".
Ta ce"Wallahi gani nake Mama ba za ta yarda ba, kuma za ta yi min faɗa, ka ga fa ba a san da kai nake waya ba, ba a san muna haɗuwa ba".
"To ina so yanzu a sani, Fasilata matsoraci fa ba ya zama gwani, ita matsala tunkararta ake yi kafin ita ta tunkare ka, Maman da kike jin tsoron me za ta ce idan ta ji, yanzu idan ta ji maganar daga bakin Daddy sai ya fi sauƙi da a ce kawai ita da kanta ta gano da ni kike soyayya".
Ta ɗan yi shiru kafin ta ce"To ka bari Yaya Auwal ya dawo daga Lagos ina ga cikin wannan satin zai dawo, sai mu yi shawara da shi".
"Ke Fasila bari ki ji na faɗa miki na gaji da ƙaryar za ku yi shawarar nan, gobe Juma'a kawai zan faɗawa Daddy, shi kuma ya je ya faɗa mata, so kike sai an nemo min mata a dangi an ce sai na aura? Akwai wata 'yar ƙawar babata tana nan ta ce sai ni".
Nan take ran Fasila ya ɓaci ta ce"Ok ka je ka aure ta mana".
Ya kwashe da dariya"Sorry wasa nake yi miki fa, tsaya ki ji..."
Kafin ya kai ƙarshe ta katse kiran, ta saka wayar a silent don ta san zai ƙara kira, kuma idan Mama Hindatu ta ji ringin za ta ce me yasa ba za ta ɗauka ba, ta fita ta cigaba da wankinta, a ranta tana ta tunanin me zai je ya zo idan Mama ta san halin da suke ciki da Sa'eed.
  Bayan Sa'eed ya gama secondary school, ya rubuta JAMB, ya samu admission a jami’a, ya fara karatun MBBS domin cika burinsa na zama likita, Usman ya so ya fara zuwa kasuwa ya dinga kasuwanci kafin ya gama karatu ya samu aiki, saboda auren wuri sosai yake so ya yi masa, sai dai tsananin karatun ya hana shi damar dogaro da kasuwanci, sai ƙananan ayyuka na hutu yake samu ya je kasuwar, sannan yana tallata kaya ta online, na shagunan kakan shi.
Har yanzu da yake shekara ashirin da biyu Usman yana ɗaukar ɗawainiyar shi, yana jan shi a jiki sosai, ya ba shi waya tare da gargaɗi mai kyau, kuma shi ma Sa'eed ɗin ya ji, saboda ko da wasa bai taɓa sha'awar dawowa waccen rayuwar ta kallace-kallacen banza ba, duk da yana jin sha'awar.
 A da kamar zai haƙura da Fasila, amma tun wani gani da ya yi mata ya ga ta zama buduruwa ta ƙara kyau a idonsa shikenan ya take umarnin mahaifinsa na cewar babu shi babu Fasila, a yanzu yana shekara ashirin da biyu, yayin da Fasila take shekara goma sha takwas, kyakkyawar buduruwa mai sana'ar hannu, tana siyar da kayan kwalliya, hijjabai, dogayen riguna, da kuma kayan gwanjo na 'yan'mata, ƙalubalenta ɗaya ne a rayuwa shi ne rashin mijin aure, tun da ta kammala secondary school Yunusa yace ta fitar miji, take cikin ƙunci, saboda ta kasance mai tabo a rayuwarta, saurayi ba ya yin zuwa uku gidansu zai ɗauke ƙafaz sakamakon tambarin da yake bibiyarta, tun a wancan shekarun da wannan matar maƙociyarsu ta ce ta kama ta tare da mijin amaryar layinsu, an yi ta yamaɗiɗin ya riga ya lalata ta, wasu ma suka dinga cewa fyaɗe ya yi mata a ranar, yanzu da aka fara zuwa neman aurenta sai ka aka dinga ƙananun maganganu ana cewa ba cikakkiyar buduruwa ba ce, sanda tana yarinya wani yana lalata da ita, wannan tsohon labarin ne yake korar mata samarin, yanzu kuma da Yaya Sa'eed ɗinta ya dawo cikin rayuwarta sai take jin ba ta da wani miji sai shi, amma taɓa tsoron ƙalubalen da zai iya biyowa baya.
Auwalu shi ne ya bata jarin sana'ar da take yi, domin yanzu yana samu babu laifi, ya daina sana'ar abinci tuni, a tashar da yake siyar da abincin ne wani direban babbar mota da ya saba siyan abinci a wajen shi ya yi masa tayin ya zama yaron mota, ya amince Yunusa ma ya yarda, suke yin lodin Lagos suna kai kai kaya su ɗebo wasu daga can, yaro mai hankali da nutsuwa, ga shi da riƙe amana, hakan yada yake samun alkhairi sosai, yana yi wa iyayensa hidima, Hafsa, Yunusa da kuma Hindatu, uwargidan Yunusa Binta Allah Ya yi mata rasuwa shekaru biyu da suka wuce, yanzu sai Hauwa kawai, ita ma yana yi mata daidai gwargwado, ƙanwar shi Fasila kuwa ita dama 'yar lelensa ce, komai ya gani na mata zai siya mata daidai ƙarfinsa, shi yasa Fasila take ƙara zama 'yar gayu.
A ɓangaren Sani kuwa yanzu babu ma wanda ya san halin da yake ciki, domin ya daɗe da barin garin Kano, sai dai ya zo da ziyara, shi ma ba ya neman wani ɗan'uwanshi, sai abokai da kuma abokan harkar shi ta luwaɗi, ya girma ya zama saurayi sosai, ɗan gayu mai tsafta, sam mace ba ta taɓa burge shi ba, saboda tun kafin ya san mene ne sha'awa aka ɗora shi a kan sha'awar jinsin shi, namiji kawai yake so, gani yake shi ne ƙarshen samun nutsuwa, yi ake da shi a biya shi ba shi yake yi ba, saboda haka yana samun kuɗi sosai, gari-gari suke zuwa shi da Al'ameen wanda shi ma tuni ya bar gida, tun bayan rasuwar mahaifiyarsu da rayuwarsu ta ƙara taɓarɓarewa, dangin uwar suka ɗauki ƙannen shi suna ƙoƙarin inganta musu rayuwa, yayinda shi kuma ya fanɗare yake cin gashin kansa.
 A ɓangaren Humy Usman ya ce da wuri zai aurar da ita, da farko Hadiza ta ƙi, amma da ya nuna mata muhimmancin hakan da manufarsa sai ta yarda, sai dai ta ƙo barinta ta zaɓi wanda take so, mai kuɗi kawai take zaɓa mata, ta ɗora ta a kan burinka kala-kala na gidan aure.
 Washegari da safe Sa'eed ya kira Fasila, suka gaisa yake cewa "Kin bar fushin da ni ko da saura?"
Ta ce"Ka fasa faɗa ko da saura?"
"Ban fasa ba, yau zan faɗa a wuce wajen".
Ta marairaice "Don Allah Yaya...".
Ya katse ta da faɗin "Kar ma ki ce komai, yau zan faɗa, ni fa na fiki shiga riski ma, amma kin fi ni tsoro".
"Ni dai don Allah kar ka faɗa".
"Haba Fasila sai yaushe to? Sai wani ya zo ya bige ni a wajenki? Haka kike jira ko?"
Ta katse kiran gabanta yana faɗuwa, ya dinga kira ba ta ɗauka ba, saboda gani take ba shi da abin da zai faɗa mata.
 Suna cin abinci amma Sa'eed ya kasa cin na kirki saboda fargabar abin da zai aikata, Hadiza ce ta fara tashi, ita Humy bacci take yi dama, Usman zai tashi Sa'eed ya ce"Daddy".
Ya juyo "Yes".
Gaban shi ya fara faɗuwa amma ya yanke sai ya faɗa ɗin, ya ce "Daddy dama...".
"Dama me?"
"Ina so mu yi magana ne".
"Ina jinka" Ya faɗa yana komawa ya zauna.
Sa'eed ya yi shiru yana sunkuyar da kai.
Usman ya ce"Ka zaunar da ni".
"Daddy dama...dama matar ce na samu wacce zan aura, kuma mun gama fahimtar juna".
Usman ya yi murmushi "Ma sha Allah, Alhamdulillah, a ina kuka haɗu da yarinyar?"
Sa'eed ya ce"Ai Daddy ta gida ce ma fa".
Usman ya haɗe gira yana son cankar wacce yake nufi, "Wa kenan?"
"Umm... Fa...dama Fasila ce".
Gaban Usman ya faɗi ya ce"Wace Fasilar? Dama muna da me irin wannan sunan a family?"
Sa'eed ya ce"E Daddy,ta wajen Anti Hafsa".
Usman ya tashi tsaye "Innalillahi wa inna ilaihi raji'un! Me ka ce? Ita za ka aura? Da gaske 'yar Hafsa? Yarinyar da ta taso a ghetto eriya, kuma a bahagon gida, bahagon uba ya raine ta? Kana da hankali kuwa? Ko ka fara shaye-shaye ne?"
Sa'eed ya yi tsuru-tsuru, kamar zai yi kuka ya ce"Daddy ita kaɗai nake so, don Allah ka taimaka min, ita nake so ai ba asalinta ba, sannan Anti Hafsa ce ta haife ta ta raine ta, ka ga kenan ba za ta rasa tarbiyya ba, and Fasila tana da hankali da nutsuwa, sannan kuma ita sam ba ta yi ma kala da 'yan ghetto ɗin ba, kuma Daddy..."
Tasss! Ƙarar marin da Usman ɗin ya sauke masa ya karaɗe wajen, "Sa'eed!" Ya kira sunan shi da ƙarfin da har Hadiza ta jiyo su, ta dawo wajen da mamaki.
Sa'eed kuma hawaye ya yanke masa, ba na zafin marin ba, sai don ganin an zo inda ya san dama dole za a je.

 Hadiza ta ƙarasa jiki a mace don ta yi zaton wani laifin babba ya yi masa "First love me ya faru? Me ya yi?"
Cike da ɓacin rai Usman ya ce"Ga shi nan ai ya faɗa miki" ya bar wajen ya shiga ɗakinsa.
Ta riƙo hannun Sa'eed "Son! Me ya faru?"
Sa'eed ya ce"Momy kawai don na faɗa masa wacce nake so fa, ni fa ita kaɗai zan iya aura".
"Wace ce?"
"Momy Fasila nake so fa, 'yar matar shi".
Hadiza ta dafe ƙirji "Innalillahi wa inna ilaihi raji'un! Me ka ce Sa'eed? Are you mad!?"
Ya sunkuyar da kai "I'm fine".
"Kai! Ka kalle ni nan, duka ina matan garin nan? Ƙarewa suka yi da za ka tsallake kowa ka tafi kan 'yar kishiyata, 'yar wacce na tsana duk duniyar nan? Yadda uwarta ta mallake min miji ita ma 'yarta ta mallake min ɗa? Wallahi tallahi ba zai yiwu ba, auren nan tamkar haɗa fetur da wuta ne, ba zai taɓa yiwuwa ba sai idan bayan raina, Sa'eed gara ka tsufa ka mutu ba ka yi aure ba, indai sai ita za ka aura wallahi, ba za ka auri 'yar kishiyata ba, hauka ake!?"
Ta bar wajen a fusace ta shiga ɗakin Usman, Sa'eed zuciyarsa ta dinga ƙuna, duk da ya san hakan za ta faru dama, ya tashi ya fice daga gidan.
Tana shiga ɗakin ta tarar Usman a zaune da alama tunani yake yi ran shi a ɓace, ta ce"Usman ba fa zai yiwu ba, na rantse da Allah wannan auren ba zai yiwu ba, yaran talakawa 'yan balaja'u ne babban ɗana zai aura? Uwarta da kai 'yar kuma da ɗana? To wallahi ba zai yiwu ba, idan ma so take yi ta mallake dukiyar taka ita kaɗai ne to ba ta yi dabara ba!"
Ya ɗago ya kalle ta da mamaki, shi dai a ganin shi ba shi da kuɗin da har za a dinga zancen gado, gidan shi guda biyu ne, shi ma wanda Hadiza take ciki shekaru biyu kenan da siyan shi, sai rufin asirin Allah "Hadiza kamar ya gado? Me ya kawo gado a wannan case ɗin kuma?"
"To ai haka take nufi, wane ne babban magajinka idan ba Sa'eed ba? So take idan ka yi bacci an raba gado ta saka 'yarta ta ƙwaƙule kuɗin ɗana su haɗu su cinye"
Ya buɗe mamaki yana kallonta da mugun mamaki "Hadiza bacci kamar ya? Saboda na yi bacci sai a raba gado? Ok kina nufin mutuwa ashe ko, kenan kina da tabbacin zan riga Sa'eed ɗin mutuwa ma, kuma idan na mutu ke ta gado kawai ma kike yi, na fahimta".
Ta haɗe gira duk da ta gane ta kwafsa, "Ni ba maganar gado ake yi yanzu ba, ai misali ne nake yi maka ba wai na ce ina jira ka mutu ba, ni kar ka fassara ni, amma wallahi ka je ka faɗa mata auren nan ba zai yiwu ba, idan ma ita ce ta shirya ta rushe shirinta tun yanzu, don wallahi Sa'eed ya fi ƙarfin 'yarta".
Usman ya ce"Dama wannan maganar ba mai yiwuwa ba ce, ni ma ba ma goyon bayanta, ki yi ƙoƙarin hana ɗanki, ni ma zan saka ta gargaɗi tata 'yar, wannan haɗin sam bai yi ba, ban da ma dai yaran zamanin nan da ba su da hankali da hangen nesa kafin su yi abu, a ce duk irin abubuwan da Hafsa ta yi masa a baya da yadda ta nuna ba ta son ma ya raɓi yaranta shi ne don ba shi da tunani zai tsallake matan duniyar nan ya ce 'yarta zai aura? Ni abun da ban fahimta ba ma, shin Hafsa ta sani? Kuma ita yarinyar ma tana son shi kenan? Tun da ai ya ce sun fahimci juna".
Hadiza ta ce"Hafsa ai dole ta sani, ni na san ita ce ta shirya wannan soyayyar, kuma ita ma yarinyar munafuka ce ai za ta ga yaro kamar Sa'eed ta ƙi amincewa ne?"
Usman ya ce"Kuma ma ta yi masa girma, shekarunsa ashirin da biyu har yanzu, kawai na san yanayin halittarsa ne ya sa nake so na yi masa adalci na bari ya yi aure da wuri, ita a hasashena ta yi shekara goma sha takwas, kin ga kamata ya yi ya samu 'yar shekara sha huɗu zuwa sha biyar a ƙalla ya ba wa matar shi shekara bakwai, amma yarinyar nan ta yi masa girma, shekara huɗu kawai ya ba ta".
Hadiza ta ce"To ai ni wallahi ko jaririya ce ba zan yarda da auren nan ba, a san yadda za a yi gaskiya".
Ya ce"Idan na dawo daga aiki zan wuce gidan".
"Au har kana da nutsuwa tafiya aiki ma?"
"E, ai ba yaƙi ake yi ba, and wallahi idan kika kira Hafsah ko kuma kika je gidanta za ki sha mugun mamakina".
Ta haɗe gira, shi kuma ya fita daga gidan ya tafi aikinsa.
 Yau ta ƙara jin takaicin raba musu gida da Hafsa, kuma tun da wannan abun ya faru asirinta ya tonu ta daina shiga harkar Hafsa, saboda tana so ta tsira da aurenta, ba don haka ba yana fita ita ma za ta tafi gidan Hafsan a yi wacce za a yi.
Ɗakin Sa'eed ɗin ta shiga, ta tarar ba ya ciki, ta dinga safa da marwa, ita gani take shi ma Usman ɗin iyayi ne kawai yasa ya ce Sa'eed ya yi aure, ga shi nan ai ya janyo musu bala'i.
Tun da Sa'eed ya faɗawa Fasila ya sanar da kuma ƙurar da ta fara tashi a gidan nasu, ita ma hankalinta ya tashi, ta kashe wayarta, saboda kar ma babarta ta neme ta, ta yi tsuru-tsuru ta kasa taɓuka komai wunin ranar, ko wayar Hindatu ta ji ta yi ringing gabanta faɗuwa yake yi, ta yi zaton ko Hafsa ce ta kira ta ba ta same ta ba, amma dai ta ji shiru har yamma ta yi, hankalinta ya ɗan fara kwanciya, gabaɗaya ta ɗauki fushi da Yaya Sa'eed ɗinta.
A ranar ne kwanan Hafsa ya shiga, don haka can Usman ya wuce, ya shiga ɗakin, Sarah tana zaune a falon tana koyawa Mus'ab rubutu, suka ajiye kayan rubutun suka tafi da gudu suna yi masa oyoyo, ya ɗaga Mus'ab mai shekara uku sama, yana cewa "Sarah kin yi girma na daina ɗaga ki".
Ya sauke shi yana kallon Hafsa, wacce ta ci kwalliya cikin doguwar rigar atamfa, hannunta riƙe da kofin da ya san sanyi flusher ne take sha na Bojuwa herbs, (ga masu son kayan Bojuwa herbs su tuntuɓi wannan lambar 08033773332)
Ta faɗaɗa murmushinta "Oga sannu da zuwa".
Bai mayar mata da murmushin ba ya ce"Yawwa". Ya wuce ɗakinsa.
Ta tashi ta bi bayansa, ta tarar da shi a zaune ya murtuke fuska, jikinta ya ɗan yi sanyi, ta jingina da jikin mudubi tana kallon shi, "Beb mene ne ya faru?"
Ya ce"Ai kin fi ɗan dako sanin hanya, meye ma bai faru ba?"
Tsoro ya fara kama ta, rabon da su yi faɗa har ta manta, ta ce"Ban san komai ba, iya sanina jiya da ka zo yi min sai da safe lafiya kau muka rabu, me kuma ya faru?"
"Kina sane da soyayyar 'yarki da ɗana Sa'eed? Wai sun fahimci juna har yana faɗa min ita zai aura, saboda tsaurin ido da rashin kunya".
Hafsa ta ji kamar wani yaren yake yi mata, ga shi ba daga bacci ya tashi ba, ballantana ta ce magagin bacci yake yi ko mafarki, "Me kake nufi ne? Da wace 'yar tawa ake soyayya?"
Yana yi mata kallon rainin hankali ya ce"Ai kin sani, yaranki mata guda nawa ne? Kuma Sa'eed zai so ƙanwar shi ne?"
"Kenan da Fasila yake soyayya? Sa'eed ɗin ne ya faɗa maka har sun fahimci juna da 'yata?" Ta ƙarasa maganar a zabure.
Ya ce"Ai babu mamaki kin san komai, tun da dole kina samun information din halin da yaranki suke ciki, kina sane, kuma wannan auren ba zai yiwu ba".
Hafsa ta ce"Ina sane ɗin! Ka yi abin da za ka yi".
"Ni kike faɗawa haka? Ni kike yiwa tsawa?"
"Na yi ɗin, ya za ka zo ka sanar da ni babbar masifa ba ka san halin da na shiga ba sannan kana ƙoƙarin dora min laifi wai ina sane? Sa'eed ɗin ne yake zuwa wajen 'yata? Shikenan, na san an yi an gama, ashe Sa'eed bai daina bibiyar zuri'ata da sharri ba? Na san ya lalata min 'ya, Innalillahi wa inna ilaihi raji'un".
Ɓacin ran shi ya ƙaru, ya tashi a fusace"Kar ki sake aibata min ɗa, Hafsa ki kiyaye ni fa, ɗana ba ɗan iska ba ne, babu uwar da zai yi mata, ban da ƙaddara ma da rashin hankalin yaran yanzu ina shi ina Fasila? Da class ɗin shi da komai, to ban kawo miki maganar nan don ina goyon baya ba, na faɗa miki ne don ki gargaɗe ta, ta fita daga sabgar ɗana, Sa'eed ba mijinta ba ne har abada!".
"Amma lallai Usman yau na girmama son kanka, ita ce ma mai laifi ba ɗanka da yake bibiyarta ba?"
"Na daɗe da sanin mace ce me jan namiji, ko na gargaɗi ɗana indai ba ki ja mata kunne ba to ba zai iya rabuwa da ita ba, haka za ta dinga hillatar shi, ba za ta yarda su rabu ba".
Ran Hafsa ya ɓaci, da ƙyar ta samu ta danne zuciyarta, saboda ta san da mijinta take magana, "Usman in sha Allah Fasila ba matar ɗanka ba ce, wallahi kallon 'yata nake yi kamar wata tauraruwa a cikin mata, yadda kake jin ɗanka ya wuce ajinta, ni ma haka nake jin kamilalliyar 'yata ta wuce ajin ɗanka, a kan me ma zan ɗauki 'yata na ba wa yaro ƙarami mai shekara ashirin da biyu? Ok kenan za ka yi masa aure ne saboda ya daina kallace-kallacen na shi da kuma laluben yara ƙananu? Hauka nake yi ma zan bawa wanda zai yi auren sha'awa 'yata?"
"Idan ma auren sha'awar zan yi masa ke 'yarki ba ta kai ya yi da ita ba, na faɗa miki ne saboda ki yi mata gargaɗi, dole ne su rabu, babu haɗin kashi fa fura, za ki iya fice min a ɗaki".
Ta jinjina kai ta fita ranta a matuƙar ɓace, shi ma ya zauna ya dafe kan shi, yana jin zafi a zuciyarsa.
 Da sauri ta cire wayarta daga caji, ta kira layin Fasila, ta ji a kashe, tana kiran na Hindatu ta samu, lokacin ba ta kusa da wayar, Fasila kuma ta gani, tana katsewa ta kashe wayar, ga shi Auwalu ba ya gari, ta rasa nutsuwarta, ta kira Yaya Maryama ta zayyane mata komai, ta ɗora sa faɗin "Yanzu Yaya na san ina faɗawa Umma ba za ta tsaya ta fahimta ba sai ta fara yi min faɗa".
Yaya ta ce"Alhamdulillah! To ku Hafsa anya kuwa ƙalau kuke ke da mijin naki? Wannan ai abun farinciki ne ya same ku, kuna auren juna, ga shi yaranku ma za su auri juna, haba Hafsa kenan ku ba ku yarda da tarbiyyyar kanku ba ma, ke kina gudun ɗansa shi ma yana gudun tashi 'yar".
"Ni 'yata ba ta da wani aibu, wallahi ta wuce ajin ɗansa".
"Hafsa ki nutsu ki ji abin da zan faɗa miki, wanda ita kanta Umma na san haka za ta faɗa miki, shi aure irin wannan fa na a kafewa a ce za a hana, idan da rabo sai a yi babu kai, kawai ki yi addu'a ki yi istikhara idan alkhairi ne Allah Ya tabbatar, idan akasin shi ne Allah Ya raba su cikin sauƙi, wannan aibata juna da kuke yi ba zai haifa muku ɗa mai ido ba, idan har Allah Ya ƙaddara da aure a tsakaninsu babu yadda za ki yi, haka za ku gama shirmenku Allah Ya yi ikon shi, kuma babu yadda za ku yi, sai dai ku zo kuna jin kunyar juna, da kunyar yaran, ko ma girmanmku ya ragu a idonsu, saboda haka ki yi addu'a".
Hafsa ta ce"Wallahi Yaya ba na son Fasila ta yi aure a inda na san babu nagarta, ba su dace ba".
Yaya ta ce"To idan ma ba kya so ba ta haka za ki nuna ba, Hafsa tun yaushe kika yi hankali? Mun yi da ke fa kin daina ɗaukar komai da zafi a gidan aurenki, kin yi wa Umma alƙawari, so kike a dawo da hannun agogo baya?"
Hafsa ta share ƙwallar idonta, ta ce"Anti ban daina ba, kuma ba zan daina ba in sha Allah, amma wannan fa ba maganar aurena ba ce maganar yarinyata ce, wacce zan so na inganta mata rayuwa kar ta yi auren da za a zo ana danasani, don Allah ku rabu da ni, addu'a na ji zan yi, amma wallahi Fasila ba za ta auri Sa'eed ba".
Ta katse kiran ba ta ma jira cewarta ba, tun da ta ga ba za a fahimce ta ba.
Ta fita ta kai masa abinci dining, kuma ya ci amma sai bayan isha'i da ya dawo, ta je ɗakinsa ta kwanta, babu wanda ya yi wa wani magana.
Washegari ta kama Asabar tana so dole za ta je gida, domin yanzu ba duk sati take zuwa gidan ba, tun da Auwalu ya fara tafiye-tafiye, Sani kuma ya bar gida, sai iya Fasila, to Fasila wani satin sai ta ce bata son zuwa ko kuma ba ta da lafiya, shi yasa Hassanema ta daina zuwa duk sati.
Sun gama cin abinci ta ce"Zan je gidan su Fasila yau".
Ya kalle ta "Gidan ubanta ko kuma gidanku inda kuka saba haɗuwa?"
"Gidan ubanta dai" Ta ba shi amsa ba tare da ta kalle shi ba.
"Amma kin san tun tuni ba na yarda da wannan ko? Idan ba za ki same ta a gidanku ba a bar zuwan, ko kuma ki kirata gidan nan ku yi maganar da za ku yi".
"Na kira wayarta ba ta shiga, kuma ba na so Umma ta san ma wannan maganar mara daɗin ji, shi yasa ,zan je har gidan nasu".
"To ban amince ba"
Ta yi shiru don ba ta san me za ta ce ya barta ba kuma.
Yana falo a zaune, ita tana cikin ɗaki, wajen ƙarfe tara ta yi sa'a ta samu wayar Fasila a kunne, sai dai ta ji busy, saboda suna kan waya da Sa'eed ne, tana duba me kiran ta ga Mama gabanta ya faɗi, ta ce masa "Yaya Sa'eed ka ga fa ita ce take kirana, na shiga uku".
Ya ce"Ba ki shiga uku ba, babu komai ki ɗauka, Fasilata sai fa mun daure, ko kashe mu za su yi kar mu sare, bayan wuya sai daɗi, in sha Allah mafarkan da nake yi na mun yi aure ba za su tafi a banza da shirmen mafarki ba, ke matata ce Fasila, tun kina yarinya kike burge ni, sai yanzu na gane ashe so ne, Allah ne Ya saka mini ƙaunarki, kin san ba wai jikinki nake so ba, tun da tun kina shekara goma nake sonki, don Allah kar tsoro ko tsanani ya sa ko bari a rushe wannan kaunar ta tsakani da Allah wacce ta ƙullu tun ba mu san mene ne son ba, mu yi addu'a Allah Ya sanyaya zuciyoyinsu, ya canza musu tunaninsu su gane auren nan alkhairi ne".
"Ameen Yaya Sa'eed".
"Na gode Tawa, ki yi haƙuri, soyayya idan akwai ƙalubale ta fi lasting ma, komai zai wuce, amma dai idan an dake ki don Allah kar ki faɗa min, zuciyata ba za ta ɗauki wannan ba, ki ce na ce ni ta zo ta haɗa min dukan".
Ta share hawaye ta ce"To bari na ɗauka sai anjima".
"Yawwa, kuna gamawa sai ki raɓo ni ko massage ne, saboda zan tafi makaranta ne".
 Ta katse kiran ta ɗauki na Hafsa, "Assalamu alaikum Mama".
"Wa'alaikissalam, Fasila!" Ta ɗan yi maganar a hasale.
A sanyaye ta amsa "Na'am".
"Ki taso ki zo gidana yanzun nan!".
Cikin Fasila ya ɗuri ruwa ta ce"Mama gidanki?".
"E nan na ce, yanzu-yanzu".
Ta fara ƙwalla "Mama ban yi wanke-wanke ba, kuma zan yi wanki ma".
A fusace Hafsa ta ce"Buhun ubanki ke da wankin, na ce ki zo yanzun nan, wallahi idan kika sake minti talatin zan zo gidan, kuma za ki sha mamakina".
Ta fara kuka ta ce"To gani nan zuwa".
Hindatu da ta shigo yanzu ta yi mata kallon mamaki "Ke da wa kike waya?"
Sai kuwa ta ɓarke da kuka "Mama ce, ta ce na je gidanta yanzun nan".
Hindatu ta ce"Subhanallah! Anya lafiya kuwa? Ko ba ga da lafiya?"
"Ni ma ban sani ba".
Ta karɓe wayar ta kira Hafsan, bayan sun gaisa ta ce "Maman Auwal kin ce Fasila ta zo wai?"
Hafsa ta ce"E yanzu-yanzu".
"To ga ta nan zuwa".
Ta kalli Fasila"Saka hujjabinki ki tafi Allah Ya sa lafiya".
Fasila ta tashi ta saka hijjabi tana share hawaye wasu suna zubowa, ta ɗauki 'yar jakarta me kuɗi a ciki ta fita, a cikin adaidaitasahu ta kira Sa'eed tana kuka ta faɗa masa yadda suka yi.
"Yanzu kin taho ko na zo da Babur na ɗauke ki?"
"Na taho". Ta kashe wayar, gabanta sai faɗuwa yake.
Ana sauke ta a ƙofar gidan ta ga Sa'eed tsaye yana danna waya, gabanta ya faɗi, ta ƙaraso sunanta kallon juna, ta ce"Kai ma sun kira ka ne?"
Ya ce"A'a, amma na ji ne kawai ba zan iya bari ki je ke kaɗai ba, ba zan juri kowa ya taɓa min ke ba, don haka tare za mu shiga".
Da sauri ta ce"A'a, so kake mu ƙara wani laifin? Don Allah ka tafi".
"Wallahi tare za mu shiga, sai fa mun karanta musu da manyan baƙi za su gane, ki shige mu je".
"A'a don Allah..."
Kafin ta rufe baki ya shige cikin gidan, a dole ta bi bayan shi tana share hawaye, gabanta sai faɗuwa yake.

A ƙofar shiga falon suka tsaya, suka kalli juna ya ce"Ki shiga".
"Don Allah ka tafi, ko kuma ka bari sai na fito sai ka shiga".
"Dole tare za mu shiga, don haka ki wuce".
"A'a ka fara shiga".
"Ki shiga na ce, kuma ki daina kukan nan, domin zai sa ta ce ba ki da gaskiya, ki daina kuma ki ba ta amsar duk tambayar da za ta yi miki".
"Idan ta tambaye ni me yasa ban faɗa mata ina sonka ba fa?"
"Ki ce suprise za ki yi mata, ba ki yi zaton za ta ƙi ba".
"Yaya Sa'eed a tsorace nake fa, ƙirjina kamar zai fashe".
"To lallai za ki jiƙa min aiki, Fasila kina so mu rasa juna?"
Ta girgiza kai alamar a'a.
"To ya zama dole mu cire tsoro, matsoraci ba ya zama gwani, su wannan iyayen namu ba lallai su yi mana yadda muke so ta sauƙi ba, tun da kowa ya saka wani tunani a zuciyarsa na da ban, wanda mu bai shafe mu ba, saboda haka mu ma kanmu kawai muka sani, soyayya yanzu muka fara, aure kuma da izinin Allah sai mun yi shi, ki wuce mu shiga".
Ita ta fara shiga, Sa'eed yana biye da ita a baya, sallamar shi ta sa Usman ɗagowa daga kallon Laptop ɗinsa, ya amsa fuska babu yabo babu fallasa, yana zama Fasila ma ta shigo da tata sallamar, ya amsa yana yi wa Sa'eed ɗin kallon tuhuma, Falilaeta durƙusa ta gaishe shi, ya amsa ba tare da ya kalle ta ba, sai yau ma ya kula da kalar munafukai ne da ita, ta shige ɗakin Hafsa.
Ya kalli Sa'eed "Tare kuke kenan?"
Sa'eed ya sosa kai ya ce"E Daddy Mama ce ta kira ta, shi ne na ɗakko ta a babur tun da yau babu makaranta".
Usman ya ƙanƙance ido, "Sa'eed ba jiya na gama yi maka gargaɗi a kan yarinyar nan ba?"
"E jiya ne Daddy".
"To kenan ba ka ji maganata ba, ko raini ne?"
"Ka yi haƙuri Daddy, wallahi ni fa ba zan iya rabuwa da ita ba".
"Innalillahi wa inna ilaihi raji'un!" Cewar Usman yana dafe kan shi.
 Fasila ta shiga ɗakin da sallama Hafsa ta amsa, tana zaune a bakin gado, Fasila ta ƙarasa ta zauna a ƙasa tana gaishe ta, ta amsa babu yabo babu fallasa.
Sannan ta ce"Kin san kiran da nake yi miki ko?"
Ta girgiza kai alamar a'a.
"To tambayarki zan yi, idan kuma kika yi min ƙarya sai na saka key a ɗakin nan na jiggata ki, sannan bayan nan akwai wasu umarni da za su biyo baya".
Bugun zuciyarta ya tsananta, ta jinjina mata kai.
A tsanake ta ce"Fasila mene ne tsakaninki da Sa'eed?"
Ta yi shiru kanta a ƙasa, Hafsa ta ce"Kar ki yarda na dinga maimaita miki tambaya, sai dai ku ji mari a fuskarki, na ce mene ne tsakaninku?"
Fasila da rawar murya ta ce"Dama, dama wai sona yake yi".
"Kenan ke ba kya son shi?"
"Ina son shi".
Hafsa ta ji maganar ta daki zuciyarta, "Kina son shi? Fasila har wuyanki ya yi ƙwarin da za ki kalle ni ki ce kina son Sa'eed?"
Tsoro ya kamata "Yi haƙuri Mama, ai ke ce kika tambaye ni".
"Ok kuma wannan shi ne abin da yake zuciyarki ko? Kina son Sa'eed da gaske?"
Ta gyaɗa mata kai alamar e.
"Tun yaushe kuka fara soyayya?"
"Idan an yi musu hutun boarding yana zuwa mu gaisa, bayan ya gama makaranta kuma shi ne ya faɗa min sona yake".
"Ubanki da Hindatu sun san kuna soyayya?"
"Sun san dai ina da saurayi amma ba su san shi ba ne".
"Me ya sa ba ki faɗa min ba?"
"Ba komai".
"Ƙarya kike yi, kin san dai ba zan ba ki goyon baya ba ne, to bari ki ji na faɗa miki Sa'eed ba mijin aurenki ba ne, ni uwarki bai yi min ba, ba shi da nagartar da zan ɗauki 'yata na ba shi, saboda haka umarni nake ba ki, ki rabu da shi, idan ma kin saka shi a zuciyarki ki cire shi ki yi flushing, saboda ba zai taɓa zama mijinki ba, kin ji ni?"
Cikin kuka ta ce"Na ji Mama".
"Yau ba sai gobe ba, ki kira shi ki faɗa masa babu ke babu shi, kar na sake jin ya je wajenki, uban shi na sonki yake ba, kullum aibata ki take yi da kiran ki 'yar ghetto..."
Usman ya turo ƙofar ɗakin ya shigo tana daidai nan.
Ba ta tsaya ba ta cigaba "Ni 'yar ghetto ce, a nan aka haife ni, iyayena ma su ne, saboda haka ina alfahari da ghetto, kuma zan fi son ki auri ɗan ghetto sama da Sa'eed, saboda haka ki rabu da shi, kowa ya je ya auri sa'an shi, babban kuskure ne a ɗauki mace kamila a bawa wanda yake da wani tambari, sannan ba zan so na yi miki auren sha'awa ba, ba sonki yake ba, jikinki yake so, burinsa kawai ya yi aure ya dinga kwanciya da mace, ya mayar da ke kamar inji, ba zan yarda da wannan ba, saboda haka babu ke babu shi".
Usman ya ce"Fasila"
Cikin kuka ta amsa da "Na'am Daddy".
"Ta yi miki gargaɗi a matsayinta na mahaifiyarki, ni ma ina so zan yi miki gargaɗi a matsayina na mahaifin Sa'eed, kamar yadda ta ce ku rabu ni ma haka na ce, wannan soyayyar taku ina fatan ta rushe tun a yau ta zama tarihi, aurenku ba zai yiwu ba, saboda haka ku rabu, idan ya je ki daina fita, ki daina ɗaga wayar shi, Allah Ya ba ki wani daidai ke".
Ya kalli Hafsah "Ni dai na isa da ɗana, na san zai ji maganata ya bi umarnina, idan aka samu matsala daga 'yarki ne, don haka ki ƙara ja mata kunne".
Ya fice daga ɗakin bai jira cewar Hafsa ba, ta yi shiru takaici duk ya cikata, kamar daga sama ya ji Fasila ta fashe da kuka mai sauti, ta ce"Lafiya? Kukan uban me kuma kike yi?"
A bazata ta ji maganarta "Mama wallahi ina son shi".
Hafsa ta ce"Innalillahi wa inna ilaihi raji'un! Me kika ce Fasila? Kina son shi?"
"To ai ba shi da wani halin banza, ni dai ina son shi".
Tana rufe baki Hafsah ta tashi ta rufe ta da duka, ta juya tana neman abun duka, Fasila ta fice a guje, Sa'eed da dama hankalinsa yana kan ɗakin yana son jin me ake yi, yana gani ta fito a guje tana kuka ya miƙa, kafin Usman ya yi wani yunƙuri ya ƙarasa ya tare ta, ya rungume ta a karo na farko, duk da halin da suke ciki sai da kowannensu ya ja nunfashi, Hafsa da ta fito da takalmi a hannu ta bi su da kallo, Usman ɗin ma ya rasa bakin magana.
Sai da ya ga ya fara shafa bayanta yana ba ta haƙuri, sannan ya tashi a fusace ya wanka masa mari, "Ba za ka sake ta ba!? Ashe ba ka da hankali".
Ya sake ta, amma sai ya kama hannunta ya ja ta suka bar falon, Hafsa ta zabura "Zo ka dawo min da 'yata, Usman ka faɗa masa ya fita daga harkar 'yata, ka ga dai har rungume ta yake yi, shikenan na san ya lalata min 'ya, na shiga uku".
Usman ya ce"Kina gani dai a gabanki ko? Wannan yarinyar shi'uma ce, gabaɗaya ta susuta min ɗa, nema take ma ta saka ya daina yi min biyayya, wallahi Hafsa kwana uku na ba ki, ki raba su, idan ba haka ba zan je har gidan uban nata na yi masa gargaɗi idan ke ba ki isa da ita ƙila shi ya isa da ita!".
Bai jira cewarta ba, ya fice daga falon yana cigaba da kiran Sa'eed, sam bai saurare shi ba, ya buga babur ɗinsa Fasila ta hau suka tafi, gidansu ya nufa, a hanya babu wanda yake magana, sai ita da take kuka ƙasa-ƙasa.
Ya sauke ta a ƙofar gidan, za ta shiga ciki ya ce"Fasila".
Ta juyo tana share hawaye.
"Ki ɗauka wannan sharar fage ne a kan abin da zai faru, ki saka a ranki komai zai iya faruwa, haka ne zai saka ba za ki damu ba don wani abu ya faru, kar ki manta kin yi min alƙawarin rayuwa da ni har abada, kar mu karya alƙawarin junanmu, za mu rayu tare ko wuya ko daɗi".
"Ina sonka Yaya Sa'eed, amma..."
Ya ɗaga mata hannu, "Ba na son kalmar nan, saboda tana zuwa ne a gaban maganar da ake nufin akwai wani cikas, ni kuma ba zan karɓi kowane cikas ba a soyayyarmu, tun kafin na furta miki ina sonki nake yin istikhara, kuma still sonki ƙaruwa yake a zuciyata, in sha wannan komai zai wuce, ki ɗauki wannan abin da suke yi a matsayin wata 'yar ƙaramar ƙurar da bai fi ta hau saman takalmanmu mu goge mu cigaba da tafiya ba, ki yi haƙuri da abinda Mama ta yi miki, ki yafe mata, uwa ce, kuma ina mai tabbatar miki soyayyar ma mun daina ɓoye ta daga yau! Gobe zan fara zuwa zance, duk abin da yake matsalarka gaba ya kamata ka ba shi ka fuskance shi ba baya ba, i love you my baby".
"Ina sonka Yaya Sa'eed, in sha Allah ba zan rabu da kai ba duk tsanani, kuma zan iya jure komai".
"Good girl! Allah Ya cika mana burinmu, ki shiga ciki, anjima za mu yi waya".
"To na gode". Ta shiga, shi kuma ya buga babur dinsa ya tafi.
 Gidan Hafsan ya koma, ya tarar Usman ba ya nan, don ya tafi gidan Hadiza ya faɗa mata ta ƙara gargadin Sa'eed ɗin.
 Ya samu Hafsa a falo tana waya tana ba da labarin abin da ya faru, ya shiga ya zauna a ƙasan kafet ɗin, ta kashe kiran ta ajiye wayar, ta haɗe gira "Lafiya ka saka ni a gaba?"
Ya ce"Lafiya lau Mama, dama na zo ne na ba ki haƙuri, don Allah ki yi haƙuri, ni da Fasila Allah ne ya haɗa mu, kuma wallahi sunna muke son ɗabbaƙawa, alkhairi ne zai faru in sha Allah, idan kika amince da auren nan, za ki iya jan hankalin Daddy ya yarda, idan ya yarda kuma dole ita ma Momy za ta yarda, don Allah Mama a taimaka".
Mamakin tsaurin idon yaron ya kashe Hafsa a zaune, tana nuna kanta ta ce"Sa'eed wai ni ka zauna kake karantawa wannan shirmen? To ai har gara ka je ka lallaɓa uban naka ya haƙura, duk da ko ya yarda Ni babu wanda ya isa ya canza min ra'ayi, Sa'eed kai ba mijin da zan iya aurawa 'yata ba ne, mace ta gari matar mijina gari ce".
"To ni ma sai ku taya ni addu'a Allah Ya shirye ni ya hore min siffofin, saboda kar Fasila ta auri mutumin banza, ki yi hakuri Mama na zo neman izinin fara zuwa zance ne, duk da zan nema a wajen Baba ma".
Hafsa ta yi shiru ta kasa ce masa komai, har ya tashi ya fita, yana zuwa gida ya tarar da Usman a can, ya tisa shi a gaba da faɗa ta inda ya shiga ba ta nan yake fita ba, ya ƙara da faɗin "Na yi magana da abokina yanzun nan, anjima za ka je gidan shi akwai 'yar shi, wannan shekarar za ta yi Candy ita za ka aura! Na raba ka da yarinyar nan, indai na isa da kai".
Sa'eed ya ce"Ka yi haƙuri Daddy ni fa ba na jin zan so wata idan ba Fasila ba".
Hadiza ta rafka Salati har tana ɗora hannu a ka "Shikenan Sa'eed so yake ya tona min asiri, Innalillahi wa inna ilaihi raji'un, wallahi ba za ka auri 'yar kishiyata ba, sai dai ka tsufa babu aure".
Ko zama bai yi ba, ya juya ya bar gidan, gidan Hajiya Inna ya wuce, bai tarar da kowa a falo ba,  ya kwanta a kujera yana ta aikin tunani, ya fi minti talatin sannan ta shigo falon, Sa'eed kai ne a nan? Yaushe la shigo?"
"Tun ɗazu" Ya ba ta amsa ba tare da ya kalle ta ba".
Ta zauna tana cewa"Kuma ɗakin nawa baƙo ne da ba za ka shigo ba, ko wani sabon salon ne?"
Ya tashi zaune "Inna Ni fa ina cikin wani hali, gaskiya za ku iya rasa ni nan ba da jimawa ba".
Ta ce"Innalillahi wa inna ilaihi raji'un kamar ya za a rasa ka? Wai don Allah Usman me yasa ba zai ƙyale ka da karatun nan ba ya yi maka aure?"
"Ni aure ba zai hana ni karatu ba, kuma ya ce na kawo wacce zan aura ɗin, na kawo ya ce ba ta yi masa ba, sannan ni kuma duk duniya ita kaɗai na ji zan iya aura".
"Wa ke nan? Sai ka ce ta gwal ka ce ita kaɗai duk duniya? To me yasa shi Usman ɗin ba ta yi masa ba?"
Ya sauke numfashi "Babu wani dalili, 'yar Mama Hafsah ce fa, matar shi, shi yasa ya ce ba zan aure ta ba, ita ma Mama Hafsan ta ƙi yarda, Momynmu ma ta ƙi yarda, har dukana aka yi, to ni gaskiya ba zan iya rabuwa da ita ba, idan kuma so ake na zauna babu auren shikenan, idan haƙurina ya ƙare gaskiya zan nuna muku ina son aure".
Ta saki baki "Me kake nufi Sa'eed? Dama aure ai tun kana jariri kake nuna mana kana so".
"Amma ai ba ku yarda ba, sai na ja muku magana za ku yarda".
"Innalillahi wa inna ilaihi raji'un! Ka rufa mana asiri ɗan nan, aure za a yi maka, amma tun da iyayenka ba da so kamata ya yi a haƙura a nemo wata, kila suna da dalilinsu, kuma auren zumunci irin wannan yana da matsala, ita uwarta kai ubanka, idan ba a yi wasa ba faɗanku sai ya dinga zama nasu, idan kuka samu matsala za ta faɗawa babarta, ita kuma idan ta buɗe zancen ƙila ubanka ya bi bayanka, ka ga daga nan su ma sai su fara faɗan, da dai ka samu wata Sa'eed".
"Inna in sha Allah babu ma abin da zai haɗa Ni da Fasila, don Allah ki saka baki, idan kika taushi Daddy ya amince komai zai zo da sauƙi, zai ita tausar mamanta, ita kuma mamana idan ya ce sai an yi ba yadda za ta yi, don Allah Inna".
Inna ta ce"Zan yi masa magana, amma dai ba zan tsananta na yi masa dole ba, domin ban san hanzarinsa ba".
A gidan ya wuni, da daddare bayan sallar magriba ya tafi gidansu Fasila.
 Da Fasila ta shiga gida da kuka duk aka bi ta da ido, ba ta tsaya ba sai da ta je ɗakinsu, Hindatu ta tsane hannu daga wankin da take yi ta bi ta, "Fasila lafiya me ya faru?"
Ta ce"Babu komai".
Ta zauna "Kamar ya babu komai? Ki faɗa min abin da ya faru".
Ta kwashe komai ta faɗa mata tana kuka "Kuma ni fa shi nake so, yanzu ya zan yi? Anti kina kallo duk wanda ya zo neman aurenta sharrin da ake yi min, ana rabuwa da ni, idan Yaya Sa'eed ya kunce min ya zan yi? Shikenan ni ba zan yi aure ba?" Ta rushe da kuka.
Hindatu ta ce"Gaskiya Mamanku da mijinta suna da matsala, ni dai ban ga aibun wannan auren ba, kuma in sha Allah sai ya tabbata, zan ba ki gudunmawa ɗari bisa ɗari, masoyinka ai ya fi makiyinka, ki daina kuka Fasila, za a yi in sha Allah, kuma ki faɗa masa ya fara zuwa zance".
 Fasila ta ji sanyi a ranta, duk da ta san ba ita ce take da hakkin aurar da ita ba, amma goyon bayan da ta ba ta ya rage mata wani raɗaɗin.
 Sa'eed na zaune a ƙofar gidan Yunusa ya zo zai shiga, ya tashi yana yi masa sallama ya durƙusa yana "Baba ina wuni".
Yunusa ya ce"Lafiya lau, yaro ya aka yi?"
Sa'eed ya sunkuyar da kai "Dama Baba... Am sunana Sa'eed Usman, na zo neman izinin fara neman auren Fasila ne, ina nufin zan dinga zuwa zance".
Yunusa ya ƙura masa ido yana mamaki.
Ya ce"Daga ina kake? Waye babanka?"

 Sa'eed ya shafa kai "Baba ai ni ɗan gida ne ma, ni yayan Fasila ne".
Yunusa ya gyara tsayuwarsa "To yi min dalla-dalla, daga wane ɓangaren kenan?"
Sa'eed ya ce"Ɗan mijin babarta ne, ita maman Hafsa, mijinta na yanzu ni ɗan shi ne".
Yunusa ya taɓe baki yana kallon shi, a shelaƙe ya ce"Au! Wato ita Hafsan ce ta turo ka ka auri 'yarta, tun da kwaɗayi ya sa ta tsallake ni ta auri ubanka me rufin asiri, bari ta raɓa 'yarta ma a gidan naku ko? Ita ma za ta koya mata kwaɗayin kenan".
Gaban Sa'eed ya fara faɗuwa ya ce"A'a wallahi ba haka ba ne Baba, ni ba wanda ya haɗa ni da Fasila kawai ni ne na ganta kuma na yaba".
Ya ɗage kafaɗa "Ai ba laifi ba ne, babu damuwa ka fara zuwa zancen, amma dai ni ina da wasu sharuɗa indai har da gaske kake aurenta za ka yi".
Sa'eed ya ce"To Baba mene ne sharaɗin, in sha Allah zan cika".
Yunusa ya ce"Ba wani abu ba ne, kawai dai idan har da gaske aure ka zo kuma da wuri kake so, to fa sai idan kai za ka yi mata kayan ɗaki, domin ni dai ban da shi, idan kuma za ka jira nan da wasu shekaru na samu to wannan ba matsala, sai dai kuma wani hanzari ba gudu ba, idan har Fasila ta samu wani mijin kai ba ka shirya ba, ko ba ya son shi zan aura mata shi, don ni ba ruwana da amincewar yarinya, tun da don ubanta ba ita za ta yi wa kanta kayan ɗaki ba".
Sa'eed ya ce"Babu damuwa Baba za a yi, kuma zan turo nan ba da jimawa, na gode Allah Ya sa da alkhairi".
Ya amsa da "Ameen, ka kira ta ko na turo maka ita?"
"Bari na kira ta a waya, na gode Baba Allah Ya ƙara girma".
Yunusa ya shiga, Sa'eed kuma ya sauke ajiyar zuciya a fili ya furta "Alhamdulillah!"
Yunusa yana shiga ya wuce ɗakin Hindatu, Fasila tana zaune suna fira jifa-jifa, ya ce"Ke Fasila ashe ɗan mijin uwarki ne yake sonki".
Ta sunkuyar da kai gabanta yana faɗuwa.
Ya taɓe baki, "Ai shi kenan, ya zo ya ce yana neman izini zai fara zuwa zance, to ba wai zancen ba auren, na faɗa masa zai yi miki kayan ɗaki ya amince, don haka idan ya turo ba wata doguwar rana za a saka ba, ki tashi ki je yana waje".
Ta tashi ta saka hijjabi ta fita, tana jin daɗi a ranta, duk da ta ji haushin wai ya faɗa masa shi zai yi kayan ɗaki.
Hindatu ta ce"Amma kuma ka yanke hukunci haka cikin gaggawa kamar kai kaɗai ne da 'yar? Ai da kun tattaunawa da uwarta, babu mamaki ita ba ta amince ba, kuma ka ga ita ce ta san halin shi, ya kamata ka tuntuɓe ta ya yaron yake".
Ya ɗaga mata hannu, kin ga babu abin da ya dame ni, yaron ai na kalle shi na ga akwai nutsuwaa tare da shi, kuma inda ba ta amince ba har zai zo nan ne? A kwaɗayin Hafsa na san ma ita ce ta haɗa su, ita za ta ba shi shawarar ya zo ya nemi 'yarta, wato ita ganima ta samu, ta samu uban bari ta rakaɓa 'yarta, can ta matse musu idan ma ba shi da halin ai sun fi kusa".
"Gaskiya ba Hafsa ce ta haɗa su ba, saboda..."
"Ke dalla rufe min baki, shin ke kika haife ta ne? To na ce na ba shi idan kuma za ki hana ga wajen nan, na fuskanci ba so kike ta yi aure ba, saboda kar ki rasa me yi miki aikace-aikacen gida, shi ne kawai manufarki".
Ba ta sake kula shi ba, ta ɗakko abincinsa ta ba shi ya fara ci.
 Fasila tana fita ta ga Sa'eed sai murmushi yake yi, ita ma ta sakar masa murmushin kafin ta gaishe shi, ya amsa yana cewa "Fasilata mu gode Allah, kin ga shi Baba ya karɓi lamarinmu ya ba da goyon baya".
"Anti Hindatu ma ta ce ba ta ga wata matsala ba".
Ya ce"Ma sha Allah! Kuma da alama Inna ma za ta amince, ke wannan auren fa zai yiwu in sha Allah, ke tawa ce ni kaɗai".
Ta rufe fuska tana murmushi, "Yanzu zan dinga zuwa zance kullum in sha Allah, sannan mu cigaba da addu'a Allah Ya ganar da iyayenmu, kuma zan cigaba da yi wa Inna magana, idan ta amince za ta saka Daddy ya yarda ko ba ya so, ke ma ina so ki yi wa Umma magana, ita ma kin ga sai ta saka Mama ta amince, shikenan fa magana ta ƙare".
Ta ce"In sha Allah, amma gaskiya zan ji kunya ba zan iya faɗa mata ba, kuma ina jin tsoron Mama wallahi". Ta ƙarasa maganar da damuwa.
Ya ce"Fasila dole fa sai mun zama wasu ƙananun marasa kunya, ai kakanninmu ne ba iyaye ba, ɗazu na gama ɓarowa Hajiya Inna, yau a gidanta ma zan kwana, zan ƙara ɓaro mata, kuma ki daina jin tsoron Mama, kar ki yi mata maganar da za ta ga rashin kunyarki, amma ki tsaya ƙyam a kan ni kike so".
Ta fara dariya.
Ya ce"Ba abun dariya ba ne ba fa, don wallahi Fasila idan na rasa ki za a samu babbar matsala, ke tsaf zan ɗauke ki mu gudu".
"Tabb! Ai kuwa babu inda zan bi ka, idan Allah bai ƙaddara ba sai mu haƙura".
Ya haɗe fuska "Ai dama na san ba sona kike ba, to kullum sai na yi addu'ar Allah Ya raba mu da mummunar ƙaddara, don haka in sha Allah haka ma ba zai faru ba, kuma ai ba cewa na yi mu gudu ba, sace ki fa zan yi, wallahi Fasila sai na sace ki idan za ki auri wani ba ni ba".
"In sha Allah ma haka ba zai faru ba, Fasila ta Yaya Sa'eed ɗinta ce".
"Allah Ya tabbatar, a ranar ko...? Hmm bari dai na yi shiru".
Ta yi dariya "Ka faɗa mana".
"A'a kar na faɗa ki tsorata".
"To idan zan tsorata a bar zancen".
Daga haka suka shiga wata firar, suna nan tsaye Yunusa ya fito daga gidan, ya ɗan tsaya ya kalle su kafin ya ce"Fasila! Kin ci uwaki!".
A tare numfashinsu ya tsaya cak na 'yan sakanni.
"Ba za ki ɗakko masa abun zama ba kika bar shi a tsaye?"
Suka sauke ajiyar zuciya a tare, suka yi wa juna murmushi sannan ta shiga cikin gidan, ta ɗakko sallaya ta shimfiɗa suka zauna, ya ce"Har kin tsorata ko?"
Ta ce"Ai kai ma haka".
"Amma kin fi ni tsoro".
Ta ce"Na ji".
"Yanzu mene ne next?"
Kafin ta ba shi amsa wayar shi ta fara ringing, ya duba ya ga babar shi ce, ya ɗauka da sallama, ba ta amsa ba ta ce"Gidan uban wa ka shiga yau?"
A tsanake ya ce"Momy na je gidan Inna ne, amma dai yanzu na je zance ne wajen Fasila".
"Me ka ce? Ka je zance? Ni kake faɗawa wannan maganar?"
"Momy gani nan zuwa gidan".
"Minti goma na ba ka!" Ta kashe wayar
Bai kara minti goma ba ya yi mata sallama ya tafi.
Ta shiga gida, zuciyarta ta yi mata sanyi, ta zuba abinci tana ci sai murmushi take lokaci-lokaci da ta tuna ya ce zai sace ta.
Hindatu da take ta kallonta ta ce"Fasila yanzu kenan haka za ki take maganar babarki? Ko kuma ya za a yi da ita? Ni ma ban ga aibun auren ba, amma ita uwa ce, ya kamata a fahimtar da ita har ta haƙura ba wai a yi abin ba ta so ba".
Ta ce"In sha Allah za ta haƙura".
 Ta kai cokali bakinta wayarta ta yi ƙara, ta duba ta ga Auwalu ne, ta ɗauka "Yaya Auwal ina wuni".
Bai amsa ba ya ce"Ke Fasila me yake faruwa ne?"
Ta ce"A ina?"
"Mama ta kira ni tana cewa wai kin bijire mata, kin ce sai kin auri ɗan mijinta, kenan Mama ba ta kai wacce za ta ba ki umarni ki bi ba ko?"
"Wallahi Yaya ba haka ba ne, ni fa ina son shi, kuma idan na rabu da shi wa zan aura kenan, kowa ya zo tafiya yake, gaskiya ni ku yi haƙuri".
Auwalu ya ce"Kenan da gaske za ki bijirewa iyayenki?"
"Ai Baba ya yarda shi, ita ma za ta haƙura".
"Hmm to Allah Ya zaɓa mana mafi alkhairi amma ki kira Mama ki ba ta haƙuri, don ranta ya ɓaci sosai".
"To zan kira ta".
Ya ɗan yi jim kafin ya ce"Ki taya ni da addu'a a kan lamarin Sani, ɗazu na gan shi a Lagos..."
Ta katse shi da faɗin "Da gaske? Don Allah ka gan shi? Yanzu yana ina?"
Ya ce"E na gan shi, ya zo gyaran mota shi da wani, da na yi masa magana kamar ma bai gane ni ba ya nuna, kai Sani fa sai addu'a, na kira ne ma zan ba wa Mama labari sai kuma take faɗa min case ɗinki, don Allah Fasila idan har Mama ba ta so ki daure ki haƙura ki cire shi daga zuciyarki, Mama tana ajiye da damuwar Sani a zuciyarta, ba na so a ce ta samu wata sabuwa".
Kamar za ta yi kuka ta ce"Wallahi ina son shi, kuma ba mai aurena idan ba shi ba, yanzu haka zan zauna ni ba zan yi aure ba?"
Ya yi tsaki "Ke wai har nawa kike ma da kike ganin ba ki yi aure da wuri ba? Shekara sha takwas kawai? Akwai wani mai gidana da ya ga hotonki a wayata, ya ce yana sonki, kuma na faɗa masa sharrin da yake bibiyarki ya ce ya ji ya gani, don haka ki rabu da wannan yaron, idan mun dawo zai zo ku ga juna".
Fasila ta ji wani abu ya daki zuciyarta ya yi mata tsaye ta fara kuka "Wallahi kar ma ya zo, ni ba wanda zan kula a duniyar nan, idan ma Yaya Sa'eed bai aure ni ba na haƙura da auren". 
Ta kashe wayar tana kuka, shi ma bai sake kiranta ba, Hindatu ta riƙe haɓa "Oh ni 'yasu, Fasila yaushe kika zama haka? Lallai kin yi nisa ba kya jin kira, yanzu a kan namiji kike neman yi wa danginki ta waye? Ai kuwa za ki nadama idan kika biyewa namiji, ban ce ki rabu da Sa'eed ba, amma ki lallaɓa mahaifiyarki a yi da amincewarta".
A sanyaye ta ce"To".
"Ni ma zan je gidan gobe idan Allah Ya kaimu mu yi magana da ita".
"Allah Ya kaimu".
Sa'eed yana zuwa gida Hadiza ta rufe shi da faɗa, yana ta ba ta haƙuri, ta ce"Ai ba haƙuri za ka ba ni ba, faɗa min za ka yi ka rabu da ita, Sa'eed kamar mata sun ƙare? Yanzu dare ya yi amma gobe idan Allah Ya kaimu za ka je wajen yarinyar abokin Daddynku, koma wace iri ce ni gara ka aure ta a kan ka auri 'yar dangin matsiyan nan, saboda ba ka kishina Sa'eed wai har ka tsallake matan duniya ka ce kai 'yar kishiyata za ka so? Matar da ta ƙi riƙe ku?"
"Ki yi haƙuri".
"Zan haƙura idan ka gyara amma".
Ya shiga ɗaki ya haɗa kayansa waje ɗaya a jaka ya fito, ta ce"Ina kuma za ka je? Ko garin za ku bari da ita ku je ku yi auren a can? Haka ta tsara maka?"
Dariya ta kufce masa ya ce"Mama gidan Inna zan je, ɗazu ma a can na wuni".
"To mene ne manufar komawa can ɗin?"
"Ba komai, kawai zan je na kwana biyu ne, ɗazu ta ce ba na son zuwa".
Ta yi ƙwafa "Sa'eed idan na sake jin ka je gidan nan sai ranka ya ɓaci, yarinyar nan ba sa'ar aurenka ba ce".
Ya ce"To, sai da safe".
Ya fita daga gidan.
 Washegari da Usman ya ce ya je ya ganta sai ya ce ba shi da lafiya, amma dare yana yi ya tafi gidansu Fasila, a tsorace Fasila take faɗa masa da Hindatu ta je gidan Hafsa ta ce mata idan ta sake bari ya zo zance ta fita ba ta yafe mata ba.
Sa'eed ya ce"Innalillahi wa inna ilaihi raji'un! Wai me yasa mutanen nan ba za su fahimce mu ba? Kamar ba su san mene ne so ba? Wai ya za mu yi ne?"
Ta ce"Ni ma ban sani ba, kuma Yaya Auwal ya faɗawa Mama wai wani yana sona, har ta amince saboda ta ce da na aure ka gara na auri kowa ma".
"Innalillahi wa inna ilaihi raji'un! Don Allah Ya isa haka ba na son ji, da me zan ji? Ina wannan halin kina ƙara min da wani, shikenan ki aure shi ɗin".
Ya juya zai hau babur ya tafi
Ta ce"Ka yi haƙuri don Allah, ni ban san ranka zai ɓaci ba?"
"Kamar ya ba ki san raina zai ɓaci ba? Ki ce wani yana sonki kuma ki yi tunanin raina ba zai ɓaci ba?"
Ta sunkuyar da kai ta fara hawaye "To ka yi haƙuri".
"Na ji, ki daina kukan nan, amma kar ki sake yi min haka".
Ta gyaɗa kai "Ka yi haƙuri".
"Na haƙura, yanzu ta ina zan fara ma?"
"Mu yi addu'a kawai".
"Ai muna yi amma dole sai mun haɗa da jajircewa, yanzu yau zan fara gudanar da abin da ya sa na koma gidan Hajiya Inna".
"Me za ka yi?"
Ya yi murmushi "Yara ba sa ji".
Ita ma murmushin ta yi "Yaya Sa'eed da shekaru kaɗan fa ka girme ni".
"Kuma dole na ce miki yarinya ba, bari na tafi za mu yi waya anjima".
"Ka san fa ba a barina wayar dare ko, kuma yau tare za mu kwana da ita".
"Ok gobe sai mu yi, na tafi".
"Ka gaida gida".
Ya ɗora hannunsa a baki, ya jefo mata kiss cikin iska ya tafi yana jin tabbas Fasila ita ce nutsuwar shi.
 Ƙarfe tara ya koma gidan Inna, Abba ya dawo suna zaune a falo suna fira, yana shiga ya canza tafiya yana duƙawa, ya gaishe su zai wuce daki, Abba ya ce"Kai Lafiya kuwa na ga kana duƙawa?"
Ya yamutse fuska "lafiya lau"
Inna ta ce"Ina fa lafiya kana take a tsugunne?"
Ya shagwaɓe "Ciwon mara ne, dama kuma ina yi".
Ta ce"Innalillahi, Abba yaron nan fa aure yake so, ya kamata a san abun yi".
Ya ce"To kin ce iyayen ba su gama sasantawa ba, ai sai a jira su tukunna".
Ta ce"Ka ci abinci ka sha magani to".
"Ba zan iya cin komai ba, kuma ko na sha maganin ba ya dainawa, ƙaruwa ma yake".
Abba ya ce"Yanzu ya kenan? Ko asibiti za a kai ka?"
Ya ce"A'a idan na yi bacci zai daina".
Sa'eed ya shige ɗaki ya zauna, lokaci-lokaci yana leƙensu, sai da aka yi kamar minti talatin, ya tashi ya yi wanka ya kwanta daga shi sai boxer, tunanin Fasila kawai ya fara yi, yana jin ina ma yana da aure, kuma ya kasance ita ce matar shi, ya tashi ya leƙa ya ga Abba ya tashi yana shirin barin falon, Sa'eed ya taƙarƙare ya zunduma ihu mai ƙarfi "Wayyo Allah na shiga uku, wayyo".
A tare suka shiga firgici, suka yi ɗakin da sauri, ya kwasa a guje ya kwanta, kamar mai bacci idonsa a rufe, amma yana ta ihu hannunsa a kan mararsa yana faɗin "Wayyo Fasila ki taimake ni mutuwa zan yi, Daddy don Allah ka yi min aure mutuwa zan yi, marata za ta fashe, Fasila!".
Suka kalli juna a tsorace Abba ya kai hannu ya fara dukan shi, sai ya tashi a firgice kamar me mafarkin gaske, yana muzurai ya ce"Abba".
Inna ta ce "Mafarkin me kake yi Sa'eed?"
Ya ce"Mene ne? Ni dai na yi mafarki an yi min aure da Fasila, na shiga ɗakinta, sai..."
Ya sunkuyar da kai ya fara ƙirƙiro kuka "Inna Abba don Allah ku taimaka min, kullum fama nake da irin wannan mafarkin, fama nake da ciwon mara kamar zan mutu, don Allah Abba ka saka baki".
Abba ya ce"Ni ba ubanka ba ne, kuma ba zan yi wa Usman iko da ɗansa ba, amma zan ba shi shawara idan ya ɗauka shikenan".
Inna ta ce"Haba Abba, kamar ya shawara? Kana kallon halin da yaron nan yake ciki so ake ya haukace? Ka yi haƙuri Sa'eed komai zai zo ƙarshe in sha Allah, amma gaskiya kai ma ka rage jarabar da ka saka a zuciyarka tun ba ka tafasa ba za ka ƙone?"
Suka fita suka bar ɗakin, sun daɗe suna tattaunawa kafin su yi bacci, yayinda Sa'eed kuma ya yi baccinsa hankali kwance.

 Washegari da safe su Inna sai nan-nan suke yi da Sa'eed, Inna da kanta ta haɗa masa shayi ta miƙa masa tana faɗin "Ya jikin naka?"
Ya ce"Na ji sauƙi, sai kuma na daren yau, kullum dare haka nake fama, marata kuma koyaushe a cikin ciwo take, ya ma daina lafawa kawai na saba ne kuke gani na a haka, ni na san wataran sai dai na yake jiki na faɗi, idan haka ta faru kar ma ku dinga yaɗa kalau nake, wallahi wannan matsalar ce, ina cikin wani hali, amma ku ƙi fahimtata" Ya fara matso ƙwalla.
Abba ya ce"Subhanallah! Kuma yanzu shi Usman ɗin yana kallo ya ƙyale ka a wannan halin? To ka ci abinci mu tafi asibiti".
Inna ta ce"Haba Abba, wannan lamarin ai ba na asibiti ba ne, ya ga abu a bayyane za mu makance? Yaron nan Allah Ya yi shi a jinsin maza masu ƙarfin sha'awa, aure yake so, idan ba ka manta ba uban shi ma ai haka yake, kafin ya yi aure hala ya dinga fama da wankan asuba saboda mafarki, to shi Sa'eed da alama ya fi shi ma, don haka a yi masa auren ne kawai mafita".
Sa'eed ya ce"Ni fa Inna a bar ni kawai, auren nan tun da ba Fasila ba ce na haƙura".
Abba ya ce"Anjima zan kira Usman ɗin, za mu yi magana, dole su yi haƙuri su yarda a wuce wajen, tun da kana cutuwa".
Inna ta ce"Uhm! Amma gaskiya a shawarata Sa'eed babbar mace ya kamata ya aura, bazawara haka, ita ce za ta ɗauke duka larurar shi, tsakani da Allah fa".
Sa'eed ya ɓata rai.
Abba ya ce"A'a ai ba auren sha'awa za a yi masa ba, auren soyayya ne da ake fatan a zauna har abada, a kan me za a aura masa wacce ta girme shi?"
Inna ta taɓe baki "To kuwa wannan Fasila Allah Ya ba ta juriya".
Sa'eed ya yi murmushi, kowa ya fara cin abinci.
 Ƙarfe bakwai Usman ya je gidan Hafsa, tana yi wa yara shirin makaranta ya same ta, ta gaishe shi babu yabo babu fallasa, kamar yadda aka saba tun fara zancen auren nan, ya amsa shi ma babu walwala a fuskar shi, kafin ya ce"Kina sane da cewar yaron nan har zance yake zuwa?"
Ba ta kalle shi ba, tana maƙalawa Mus'ab botirin riga ta ce"Na sani, an faɗa min".
"Ok shi ne kuma kika zauna ba ki ɗauki wani mataki ba ko?"
"Ai kai ma za ka iya ɗauka, Usman ba ka fi ni ƙin wannan auren ba fa, amma na ga kullum nema kake ka jingina min laifi".
"Ok, to ni yanzun nan zan je gidan nasu na yi wa ubanta gargaɗi, don haka ki ba ni address ɗin".
Ta yi shiru kamar ba ta ji shi ba.
"Ki ban address na ce".
"Ka jira na gama abin da nake yi".
Ya fita daga ɗakin yana jinjina kai, ya zauna a falo, tana gama shirya yaran ta ɗauki waya ta rubuta masa address ɗin ta massage ta tura masa, yana gani ya tashi ya tafi ko sallama bai yi mata ba.
  Ya bi address ɗin tsaf ya ke unguwar, yana tambayar gidan Yunusa aka nuna masa, ya aika yaro ya yi masa sallama da shi, babu jimawa kuwa ya fito, Usman ya ƙure shi da kallo, abin da ya fara zuwa tunaninsa shi ne wannan ne ya samu budurcin matarsa, ya yi shekaru yana yin yadda ya so da jikinta, mara class sam, dogo siriri amma yana da kyaun fuska irin ta Fulani, daga ganin shi akwai yunwa a tare da shi, Yunusa ya ƙarasa yana murmushi da fatan Allah Ya sa alkhairi ne ya kawo wannan baƙon da mota har ƙofar gidansa, ya miƙa masa hannu tare da sallama, Usman ya kalmashe hannunsa a ƙirji amma ya amsa sallamar ya ce"Kai ne mahaifin Fasila ko?"
Yunusa ya ce "Ni ne, Allah Ya sa dai lafiya".
"Lafiya ba za ta taɓa kawo ni gidanka ba, ni ne mahaifin yaron da yake zuwa wajen 'yarka".
Yunusa ya ce"Kar dai ka ce Sa'eedu wanda ya ce shi ɗan mijin babar Fasilar ne".
Usman ya ce"Ƙwarai kuwa, ni ne uban shi, kuma mijin Hafsa a yanzu".
Yunusa ya ji haushin Usman ya dira a zuciyarsa silar kishin da ya taso masa, yana yi masa kallon sama da ƙasa ya ce"Na ji, to uban me ya kawo ka gidana kuma? Ko da matarka ko yaranka a ciki?"
Usman ya sake ɓata rai sosai "Babu ko ɗaya, sai dai gargaɗi na zo yi maka, daga yau kar Sa'eed ya ƙara zuwa zance gidan nan, ba na son auren nan, kuma ba zai yiwu ba, ɗana ba sa'an auren 'yarka ba ne, ka gargaɗi 'yarka domin ita ce take hillatar ɗana, kuma ba class ɗinsu ɗaya ba, ta rabu da shi, ni na yi mata alƙawarin ta nemo wani saurayin zan yi mata kayan ɗaki, amma Sa'eed ba mijinta ba ne, ƙwarya ta bi ƙwarya".
Yunusa ya ce"An zo wajen! Yanzu alfarma kake nema ko umarni kake bayarwa Alhaji ƙaruna?"
Usman ya ce"Umarni ne, ka yi wa 'yarka gargadi ta rabu da ɗana".
Yunusa ya yi murmushi me ban haushi ya ce"Allahu akhbar! Ga shi ni kuma na yaba da hankalin yaron naka, na yi wa Fasila sha'awar auren shi, ya kenan? To a gaskiya sai dai ka yi haƙuri, amma wannan lamarin ina goyon baya, don haka ba zan taɓa korar Sa'eedu ba, koyaushe ya zo ina maraba, sai dai idan ka isa da shi ka hana shi zuwa, to wannan, amma haka nan wai ni na dakatar da shi? Babu wannan maganar".
Usman ya ce"Ok haka ma za ka ce? To shikenan, amma ka sani ko ya cigaba da zuwa sai dai ya yi ta zuwan, amma aure dai babu shi a tsakaninsu".
"Wannan kuma yin Allah ne, mu cikakkun musulmai ne, ba ma ja da ikon Allah, za mu jira ya yi ikonsa".
Usman ya shiga mota, Yunusa ya koma cikin gida, yana shiga ya ƙwalawa Fasila kira, ta fito tana murtsika ido, don bacci take yi, ya ce"Ke kina da wani saurayin bayan Sa'eedu?"
Ta girgiza kai alamar a'a.
"To ma sha Allah, yaron nan ɗan arziki ne, don haka ki riƙe shi sosai, kuma aurenku in sha Allah zai yiwu".
Ta yi shiru ta sunkuyar da kai, amma a ranta farinciki take yi sosai.
"Je ki, Allah Ya yi muku albarka ke da shi".
Ta tafi tana amsawa da Ameen a ranta.
 Da farincikinta ta kira Sa'eed ta ba shi labari, shi ma ya cika da farinciki ya ce"Kai Allah Yana sonmu a tare fa, shi yasa Ya sakawa Baba sona, Alhamdulillah! Kin ga yanzu wannan tsofaffin na kusa firgita su, ko Daddy bai amince ba za su yi masa dole, ga shi kuma Baba ba shi da matsala kin ga aure ya tabbata kenan ko?"
Ta yi murmushi mai sauti "In sha Allah".
"Allah Ya nuna min wannan ranar, da zan buɗe ido na ganki a gefena kuma a matsayin mallakina, zan yi farinciki mara misali".
"Ni ma haka".
Ya ce"Amma tsakanin ni da ke wa zai fi?"
"Sai ranar ta zo za a gani".
Suka yi sallama ya ce zai tafi makaranta.
 A ranar Abba ya kira Usman, yake faɗa masa irin mafarkin da suka ga Sa'eed ɗin yana yi jiya, kunya ta kama Usman ya ce"Abba ai ban ce ba zan yi masa aure ba, kawai dai ya canza yarinyar, ba na sonta da shi".
Inna ta ce"A kan wane dalilin?"
"Ni fa gidansu ne bai yi min ba, akwai hargitsi gaskiya, ina kokonton tarbiyyarta ne, sannan kuma Hafsa ba son Sa'eed take ba saboda abubuwan da suka faru a baya, shi yasa ita ma ba ta son auren".
Inna ta ce"Tun farko dai ka nuna ba ka son auren shiyasa ita ma ta ƙi, amma tsakani da Allah inda ka je mata a laluma ai za ta iya amincewa, kuma ɗanka ne ma me tabo amma kai ne kake dagewa a kan ba za a yi auren ba".
Ya ce"Tabo kuma Inna?"
"Tabo mana, ba nan ya fara lalubar ƙanwar shi ba? Irin wannan idan aka aure shi ai an rufa maka asiri ma".
Abba ya ce"Gaskiya Usman ina jiye maka nadama, idan ba ka yi wa yaron nan aure ba, tarbiyyarsa za ta iya ɓalɓalcewa, mutuncinmu na cikin wani hali, ni dai ba zan yi maka dole ba, amma ka je ka yi tunani".
"Amma fa kowa zai so ɗan shi ya auri mai tarbiyya".
Abba ya daka masa tsawa "Kai Usman! Me kake nufi ne? Talauci shi ne rashin tarbiyya? Idan haka ne mu ma sai daga baya muka samu tarbiyyar kenan, kuma mu me yasa ba mu hana ka auren uwarsu ba? Sannan kana sane ba ta da tarbiyyar ka aure ta? Kuma muka ƙyale ka saboda mu ba ma sonka, ko kuma kai ne ɗan zamani za ka nuna kana son ɗanka ne? Faɗa min bayan talaucin gidansu da kake gani ka ji labarin tana wani abu na rashin tarbiyya?"
"Ni ban ji ba, amma ai akwai yayanta Sani, ba ya jin magana sosai".
"Kai ba ka da mara jin? Ko ba rashin jin ne ya sa za ka yi masa aure a shekaru ashirin da biyu ba? Kenan laifin Sa'eed zai iya shafar Humaira a ƙi aurenta? Idan haka ta faru za ka ji daɗi? Ka faɗa min ita Fasilar mene ne laifinta?"
Ya sunkuyar da kai"Ni ban ji ba".
"To idan haka ne ba ka da dalilin ƙin auren nan, ka iya zama da uwarta kuma ka ce ɗanka ba zai auri jininta ba? Kana da hankali kuwa? Ina so a yi auren nan nan ba da jimawa ka ji ko!?"
Ya ce"To, amma ko na yarda ita Hafsan ba lallai ta yarda ba".
Inna ta ce"Zuwa za ka yi ka ba ta haƙuri, ka nuna kuskurenka, idan ka lallaɓa ta za ta yarda, don ƙila ƙiyayyar da ka nunawa 'yarta ne ya da ita ma ta nuna ba ta so, tun da kowa ya ga Sa'eed ya san ya nutsu".
Ya ɗan yi jim kafin ya ce "Amma Hadiza ma ba ta so".
Inna ta ce"Dama ita wannan za ta iya ƙi, saboda kishi, kuma duk laifinka ne, inda tun farko ka nuna kana so ai ba yadda za ta yi, nata me sauƙi ne, tun da ba dole za a yi wa ɗan nata ba, ka dai je ka fara saita uwar 'yar".
Ya ce"To in sha Allah zan gwada".
Inna ta ce"Gara dai, wannan yaron yana wani hali, ka san ai kai ya gado, tun kana kamar shi ka fara nuna alama kai ma".
"Zan tafi sai da safe" Ya faɗa yana ficewa.
Yana hanya zuciyarsa duk a cunkushe, shi dai har yanzu ba son auren yake ba, amma dai jikinsa ya yi sanyi, kawai dai zai amince, amma ba zai tsaya roƙon amincewar Hafsa ba, can ta matse mata tun da uban yarinyar ma ya amince sai su je su yi ta yi.
Yau a gidan Hafsan yake dama, da ya koma har ta shiga ɗakinta, tana jin dawowar shi, da ta tuna ba ta kai abincinsa dining ba sai ta fito, suka haɗu a falo, ta yi masa sannu da zuwa babu yabo babu fallasa, ya yi guntun murmushi ya ce"Ta ƙarfi da yaji dai an daina yi min ko sadakar murmushi".
"Ai kai ma ba ka neman shi shi yasa".
"To yau na nema, a yi min" Ya yi maganar yana janyo ta ya rungume.
Suka sauke ajiyar zuciya ya ce"Na yi kewarki".
Ta ce "Ni ma haka sosai".
"Ba wani nan, ai duk ke ce kika firgita gidan, kin hana mu sakat, ai komai ya wuce ko?"
"Ya wuce indai ɗazu da ka je Yunusan ya raba Sa'eed da Fasila".
Yana fasha fuskarta ya ce"Bai raba ba, ya nuna yana so, kuma Inna da Abba ma sun ce bai dace mu hana ba, don haka shikenan ni ma na yi saranda, ina fatan ke ka za ki haƙura a yi ɗin ko?"
Ta ce"Ban amince ba, kuma ba na jin zan amince".
"A'a Hafsa, umarni ne iyayena suka ba ni, na san duk laifina ne, amma ki yi min uzuri, wallahi yadda kika ban labarin gidan ne, na ga kamar ba zai yiwu yara su tashi da tarbiyya ba, amma sun ankarar da ni, ki yi haƙuri a bar maganar Allah Ya sanya alkhairi a auren".
Ta yi shiru tana tunani, saboda sam ita Sa'eed ɗin ne ba ta so a ce shi ne mijin yarta ba wai kalaman Usman ba.
"Beb, kin yi shiru, Please".
Ta ce"Shikenan mu dai cigaba da addu'a Allah Ya zaɓa abin da ya fi zama alkhairi".
Ya amsa da amin.
Ganin yana ƙoƙarin ɗaukarta ta ce "Abincinka zan ɗakko a kitchen".
"Kin ga a ƙoshe nake, kawai mu je ki ban labarin yadda kika yi kewata".
  Washegari suka tashi Usman yana ta ƙoƙarin janta a jiki ita tana mazewa, yana fita daga gidan ta kira  Hindatu a waya, suka gaisa take tambayarta ya aka yi tsakanin Yunusa da Usman, Hindatu ta ce ya ba ta labari, ta kwashe komai ta faɗa mata ta ɗora da faɗin "Kuma Hafsa Ni a ganina ki yi haƙuri ke ma, Indai ba wata matsalar ce da shi yaron ba, kawai ki amince, wanda har Yunusa ya ce ya yaba da hankalinsa ba kuma don ya ba shi kuɗi ba, ai kuwa a duba nutsuwar shi".
Hafsa ta ce"Hmm, shi kenan, ina Fasilar?"
"Ga ta nan" Ta mika mata wayar 
Fasila ta karɓa gabata yan faɗuwa "Ina kwana Mama".
"Lafiya lau, kenan dai ba ki ji maganata ba ko?"
"Don Allah ki yi haƙuri ba haka ba ne".
"To bari ki ji na faɗa miki Auwalu zai dawo nan da sati biyu kuma za su dawo tare da wanda ya ce yana sonki, shi za ki aura ba Sa'eed ba, don haka ki shirya tarbar shi".
A sanyaye ta ce"To".
Hafsa ta kashe wayar, Fasila ta kifa kanta a cinyarta yana hawaye.
Hindatu ta ce"Kuka ba shi ba ne Fasila, ki fara sallar dare kina addu'a da neman zaɓin Allah".
 Da daddare da Sa'eed ya zo har turare ya kawowa Yunusa, suka sha fira da Fasila amma ba ta faɗa masa an ce wani zai zo nan da sati biyu ba, saboda ba ta so ya birkice mata, tun da ya ji an ce Usman ya amince yake cike da farinciki.
Amma da ya koma gida duk da haka a duƙe ya shigar musu Inna ta ce "Ciwon cikin ne dai?"
Ya ce"E ai dama sai dare yake tashi".
Abba ya ce"Kai ma dai ka daina ɗorawa kanka jaraba, ba ka tafasa ba za ka ƙone? To ko ka miƙe ko a fasa auren, a haka kake zuwa zancen har ta gane halin da kake ciki?"
Ya ce"A'a a hanya ya same ni".
Inna ta ce"To a gaskiya ka daina zuwa zancen a dinga yi ta waya kawai, ina dalili? Ubanka dai nashi da sauki"
Ya shige ɗaki yana guntse dariyar shi, ko minti goma sha biyar bai yi da shiga ba suka jiyo ihunsa kamar jiya, suka kalli juna, yau kam har shure-shure yake yi da ƙafafunsa kamar ya hau bori.
 Hadiza dai ba ta san halin da ake ciki ba, duk a zatonta Usman ya yi wa tufkar hanci ne sun rabu, don ta sha tambayar Sa'eed ɗin yana yi mata ƙaryar ya daina zuwa, shi yasa ta kwantar da hankalinta, Hafsa kuma ta zubawa sarautar Allah ido, Sa'eed da Fasila hankali ya kwanta ana ta soyayya.

 Dawowar Auwalu ce ta kawo tasgaro a wannan soyayyar da ta fara ɗaukar saiti, domin ya goyi bayan babarsu sun ƙi Sa'eed, Fasila sam ba ta ji daɗin dawowar shi ba, saboda ya matse mata lamba, kullum zancen shi wa'azi ne yake mata a kan kar ta auri Sa'eed ta auri Ogan shi.
 Yau tana zaune tana kwalliya Auwalu ya shigo ɗakin, tana ganin shi ta ɓata rai, a baya kaf gidan nan ba wanda take so kamar Yaya Auwal ɗinta, amma yanzu haushin shi take ji sosai, ya zaune yana cewa "Wato Sa'eed ne zai zo shi ne ake ta kwalliya ko?"
Ta yi shiru tana turo baki.
"To dama zan faɗa miki ne Habu yau zai zo, don haka ku dakatar da Sa'eed ɗin, zai zo ku gaisa ku ga juna, na tabbata za ki ji gara shi a kan wannan yaron".
Kamar za ta yi kuka ta ce"Don girman Allah Yaya Auwal ka rabu da ni da wannan zancen, ni wallahi ba zan iya son wani ba, wahalar da kan shi kawai zai yi".
Auwal ya ce"Fasila ƙuruciya ce take damunki, ban da haka me za ki yi da ɗan ƙaramin yaro? Sa'ana ne fa, ni yanzu ta ya zan fara lissafin aure a wannan shekarun nawa? Mama ta ce auren sha'awa kawai za a yi masa, ke yarinya ce, yanzu shauƙin soyayya yana ɗibarki, sai an yi auren kin fahimci kalar rayuwar da za ku yi da shi za ki zo kina danasani, Habu shi ne ya dace da ke, shekarunsa talatin da biyu, ya zama cikakken saurayi, irinsu sun fi hankali, sun yi auren ne saboda lokacinsu ya yi, ba kamar Sa'eed ba da zai yi auren sha'awa da ke, sannan tazarar shekara huɗu kika ba shi, kin ga kina yin haihuwa biyu ko uku dole jikinki zai canza, nan gaba ma ƙila ki fi shi girma ku jero ana cewa ke ce yayar shi, shi kuma sai a lokacin ne ya zama cikakken saurayi, gani zai yi kin yi masa girma, don haka sai ya auro yarinya ƙarama ya har ki a gefe, ya kamata ki yi wa kanki karatun ta nutsu".
Ta ce"Ni dai na san ba zai yi min haka ba, kuma ai ba yau mace ta fara auren wanda ya ba ta shekaru kaɗan ba, wasu ma sun girmi mazan ake yi kuma a zauna lafiya".
Ya ce"Shikenan Fasila, amma dai Habu zai zo yau ƙarfe biyar, don haka ki san yadda za ki saita lamarin kar ya zo ya tarar da Sa'eed".
A ranta ta ce 'Idan ma bai tarar da shi ba ai zan faɗa masa'.
Ƙarfe biyar da rabi Habu ya zo ya yi sallama da Fasila, Auwalu ne ya matsa mata sai ta fita, ta saka hijjabi ta fita tana ɓata rai, kamar yadda Auwal ya faɗa babban saurayi ne, amma tun daga shigar da ya yi ta manyan kaya shadda da hula Fasila ta raina ajinsa, ta fi ganewa shigar da Sa'eed yake yi ta ƙananun kaya, ta gaishe shi a daƙile shi kuma yana murmushi ya amsa da "Lafiya ƙalau Fasila, ya gida ya karatu? Au ashe fa Auwalu ya ce kin yi Candy ko, ma sha Allah, ai ya ce ba za ki cigaba sai kuma aure, ni ma kin ga Alhamdulillah na gama abin da nake yi yanzu saura auren kawai, nan da wata biyu ma nake so a yi a wuce wajen, ina fatan kin shirya".
Ta taɓe baki ta ce"Ban shirya ba kuma ba zan taɓa shiryawa ba, bawan Allah da alama Yaya Auwal ya so ya yaudare ka ne, saboda bai faɗa maka ina da wanda zan aura ba, to a gaskiya ni ina da miji ɗaurin auren ne kawai ya rage, saboda haka kar ma ka wahalar da kanka".
Ya yi dariya "Fasila kenan, Auwalu bai yaudare ni ba, tabbas ya faɗa min akwai wani yaro da yake son ɗauke hankalinki, kuma ya ce manya ba su riga sun shiga maganar ba, shi yasa ma na shiga, shi neman aure ai takara ne, na sani ko Allah Ya sa na cinye zaɓen? Fatana ɗaya kawai ki ɗan ba ni dama na gwada sa'ata, in sha Allah ba za ki yi nadamar zaɓena a matsayin miji ba".
"Ba zan ma zaɓe ka ba ballantana nadama ta biyo baya, ba zan taɓa son wani ba bayan Sa'eed, saboda haka kar ka sake zuwa wajena indai kana so ka tsira da mutuncinka".
"Subhanallah! Ai kuwa kowa yana son tsira da mutuncinsa, amma a soyayya akan haƙura a zubar da mutuncin na ɗan lokaci, don haka gobe ma zan zo, idan kin ga na daina zuwa to sai dai idan an saka ranar aurenki ne".
"To ai sai na sake fitowa na tsaya da kai ko?"
Ta juya za ta shiga gida ya ce"Ga wannan tsaraba ce ba kawo miki". 
Ko juyowa ba ta yi ba, tana shiga gidan Auwalu ya ce"Har ya tafi?"
Ta yi banza da shi ta shige ɗaki, ya fita ya samu Habu tsaye, cikin da jimami ta ce"Auwalu zan iya kuwa? Ta nuna ba ta sona, ka san ƙananun yaran nan na zamani yadda suke siye zuciyar mata, ban ga alamar za ta sakko ta so ni ba".
Auwal ya ce"A'a Oga kar ka sare, in sha Allah za ta haƙura, sai a hankali za ta gane, wancen ɗin tun tana ƙarama suke tare shi yasa, sai a hankali za ta haƙura da shi".
"To Allah Ya sa, amma fa yarinyar ta yi sosai Auwalu, gaskiya zan so ta amince ɗin".
"In sha Allah kamar ma an yi ne, kawai dai ka nace".
"Allah Ya sa, ga wannan waya ce na siya mata da kayan kwalliya, gobe kuma zan zo na gaida Baba, sai na yi zuwan dare".
"To Allah Ya kaimu, an gode, ka gaida gida".
Ya hau babur ɗinsa ya tafi. 
Auwalu ya shiga da ledar ya miƙawa Fasila yana cewa"Ashe ko sallama ba ku yi ba kika shiga gida, to ga shi nan ya ba ki".
"Ba na so" Ta faɗa tana ɓata rai.
Hindatu ta janyo ledar tana faɗin "Me ya kawo mata? Kuma kai ma Auwalu wallahi gara ka rabu da yarinyar nan da wanda take so, ina amfanin auren dole?"
 Ta fito da waya babba a kwalinta, ta fi ta hannunta, don ta hannunta ƙarama ce Auwalu ya siya mata, amma ko sha'awa wayar ba ta yi ba, Hindatu da Auwalu suka dinga yabon kayan ƙarshe ma sai ta tashi ta bar ɗakin, da daddare da Sa'eed ya zo zance ta kwashe komai ta faɗa masa, hankalinsa ya tashi, ya nemi birkice mata, har sai da ta yi nadamar faɗa masa, saboda laifinta ya gani da ta tsaya sauraron Habu, haka suka rabu baran-baran.
Yau kam bai shiga gidan a duƙe ba, ransa a ɓace ya shiga, ya zube a gaban Abba yana roƙon shi "Abba don Allah ku je gidansu Fasila a yi magana, wani ya zo zai riga ni".
Abba ya ce"Kai da ka ce kun yi magana da mahaifinta kuma ai shikenan, sai dai a saka rana a je ɗin".
"To Abba don mun yi magana ba a kai kuɗin aure ba ba a saka rana ba ai har yanzu kamar tana free ne, komai zai iya faruwa, wallahi idan na rasa ta ni ma kun rasa ni".
"Ba damuwa yau Alhamis ko, ranar Lahadi za a je a kai kudin in sha Allah, idan sun karɓa kawai sai a saka rana ko wata uku ne, haka ya yi?"
Sa'eed ya shagwaɓe kamar zai yi kuka "Don Allah Abba ku je gobe ba na so a yi sanya wani abu ya faru, don Allah".
Abba ya ɓata rai "Wai yaushe ka zama fitsararre ne Sa'eed? To kawo kuɗin auren sai a kai goben".
"Ni ba ni da shi, kuma dama ku kuka ce za ku yi min, idan kun fasa ni zan nema da kaina".
"Tafi ka nema kar ƙuda ya riga ka" Cewar Inna da ta fito falon yanzu.
Ta zauna tana faɗin "Yaro sai rashin kunya kamar a kan shi aka fara aure? Oh ni wannan Fasila ranar da ta tare sai mun toshe kunnuwanmu".
Ya ce "Dama Inna me zai kawo kunnenki?"
"To ai tun da kuna kusa da mu komai zai iya faruwa, ko ba ka san a gidan nan za ku zauna ba?"
"Gidan nan kuma Inna? A kan me?"
Abba ya ce"A kan ba zan yadda yaro da kai na ba ka gida kai da ƙaramar yarinya ba, a nan za ku fara zama part ɗin baƙi, ai ya ishe ku ku zauna kafin ka fara aiki ka gina naka".
Sa'eed ya yi kicin-kicin ya ce"Amma dai gaskiya akwai takura, kenan ɗan guje-gujen nan na wasan soyayya da ake yi a compound ni duk ba zan yi ba?"
Inna ta ce"Wa zai hana ka? Sai ka faɗa mana idan za ku yi ku rufe idonmu, yanzun ma uwar meye ba ka yi a gabanmu? Mafarkin da kake yi bambancinsa da zahiri ai kawai shi ne ba mu ga macen ba, kai kake ganinta a mafarki, amma idonmu ya nuna mana komai ai".
Ya ce"Amma dai gaskiya ba ku duba min ba Abba, na so a ban gida ni kaɗai".
Abba ya ce"Idan ba ka gode ba ka je ubanka ya ba ka".
Inna ta ce"Ko ku zauna a gidanku a ɗakinka, ka ga idan Hadiza za ta barka ka huta ko a mafarkin ne".
Ya ce"Ni dai ba wannan ba, don Allah Abba ku je gobe, hankalina ya tashi, yarinyar nan tana da kyau ina yin sanya wani zai kwace ta kuma kun ga ku ne da asara, tun da mutuwa zan yi".
Abba ya ce"Allah Ya ji ƙanka, da kai kaɗai ne jikana da sai na damu, wallahi sai ranar Lahadi za mu je, idan hakan bai yi maka ba tafi ka faɗawa Usman ɗin sai ya kwashi abokansa su tafi".
Ya tashi yana cewa "Shikenan amma idan na rasa ta wallahi ku ne".
 Da ya gama duk abin da zai yi ya kwanta sai ya kasa baccin, ya kira Fasila a waya, suka fahimci juna ya ce ta faɗawa Baba ranar Lahadi manya za su zo, kuma wata uku za a saka".
Farinciki ya kama ta, har ta kasa ɓoyewa ta ce"Alhamdulillah, Allah Ya nuna mana, amma Mamanmu ta sani kuwa?"
Ya ce"Ba na jin ta sani, kamar yadda ni ma Mamana ba ta sani ba, ki rabu da su kawai, in sha Allah daga baya za su ce gara da aka yi, kuma kin ga daɗin abun a gidan Hajiya Inna za mu zauna, babu wand ya isa ya shigo ya faɗa mana mara daɗi ba ta yi wa tufkar hanci ba".
Ta ce"A gidan Inna kuma?"
Ya ce"E, ai normal ne, kin ga falo ne da ɗakuna biyu a cikinsa, sai dai ƙananu ne, amma akwai kitchen a ciki, zai ishe mu kafin na gama karatu na gani, idan kasuwan zan yi na fara idan aikin ne ma, daga nan sai ki zaɓi kalar ginin da kike so ko Fasilata?"
Ta yi murmushi"To Allah Ya nuna mana".
Suka sha firar su har sai da suka fara jin bacci, yana kashe wayar ya yi bacci shi yasa yau bai yi wa su Inna mafarkin ba.
Washegari da daddare Habu ya dawo, ya yi sallama da Fasila, da yake Auwal ba ya nan sai ta ƙi fita, ya zauna a ƙofar gidan da kaya a gaban shi, har sai da Yunusa ya zo fita daga gidan, Habu ya zube a ƙasa yana gaishe shi, Yunusa ya amsa yana faɗin"Wani gidan kake nema ne?"
Ya fara sunkuyar da kai "A'a Baba dama gaishe ka na zo yi, to na yi sallama da Fasilar ma har yanzu ba ta fito ba".
Kafin Yunusa ya yi magana Auwal ya zo wajen zai shiga gida, Habu ya ce "Auwalu shigar wa da Baba kayan nan, Baba babu yawa".
Yunusa ya kalli ƙaramin buhun shinkafa, taliya, macaroni, da doya mai yawa, ga kayan shayi da kuma baƙar ledar da yake zargin idan ba gashasshiyar kaza ba to tsire ko balangu ya ce"Yaro irin wannan hidima haka? Daga ina kake ne?"
Auwalu ya ce"Wajen aikinmu ɗaya ai Baba, ogana ne, shi ne ya ga hoton Fasila a wayata ya ce yana sonta, jiya ma ai ya zo".
Yunusa ya ce"Ma sha Allah! Alhamdulillah, to ina fata dai kun fahimci juna ko?"
Habu ya ce"Da saura dai Baba, ta ce akwai wanda aka yi magana da shi".
"Ƙarya take yi ba ta da kowa, ko ɗan tsako bai tsaya ba har yanzu, kai ne dai na sani".
Auwalu ya yi murmushi don dama ya san za a rina, ya kwashi kayan ya fara shiga da su, ya samu Fasila zaune tana waya da Sa'eed ya ce"Kya ma katse wayar nan, don ga Habu can suna gaisawa da Baba, kuma ya ce ba ki da ko ɗan tsako ballantana saurayi".
Wannan maganar karaf a kunnen Sa'eed, ta yi saurin kashe wayar, amma ya riga ya ji komai, ya ƙara kira ta ƙi ɗaukaz ƙarshe ma ta kashe wayar gabaɗaya, Sa'eed yana da faɗa, kuma tana jin tsoron masifar, idan ya fara faɗa kamar zai dake ta.
 A waje kuwa Yunusa ne ya zage yana ta yi wa Habu surutu "Ai ƙarya take yi, ba ta kowa, hauka nake ma zan aura mata wannan ƙaramin yaron? Sa'an Auwalu ne fa an ce, ai yaro idan ka shirya kawai ka turo a yi magana, iyayenka 'yan garin nan ne?"
Habu ya ce"Zan faɗa musu in sha Allah gobe ma za a turo don a shirye nake Baba, kuma a can unguwar nake fa ba nisa ma, gidan Sale kafinta".
Yunusa ya ce"Kar dai ka ce min kai ɗan Sale ne?"
"E ni ne babban ɗan shi ai".
Yunusa har da dafa kafaɗar shi "Aaaa yaro ka kwantar da hankalinka, aure kuma ai kamar ma an yi an gama, ai na san babanka to kai ashe ma abun na gida ne, bari na shiga na turo ta, ka kwantar da hankalinka Indai ka shirya shikenan".
Sai kuma ya dawo da baya ya rage murya "Na ce amma kana da kuɗin da za ka iya yi mata kayan ɗaki kuwa?"
"Akwai Baba, ko ba ni na aure ta ba ai zan iya yi mata kayan ɗaki, ko don Auwalu ai kanwata ce babu damuwa Baba za a yi".
"Alhamdulillah! To kuwa ka ƙaddara ka samu Fasila, ko ba ta sonka sai an yi auren nan kar ka wani damu".
Ya shiga gidan yana ƙwala mata kira.
"Ke Fasila maza fita wajen baƙonki yana jira kar ya gaji".
Hindatu ta ce"Ikon Allah kamar ba kai ne ka ce mata ta riƙe Sa'eed ba? Ya za ka canza magana?"
Ya zaburo "Na canza ɗin, ke kika haifa min 'yar? To na fasa bawa Sa'eed ɗin, ai dama iyayen shi ba son auren suke ba, kuma ni na yi nazari ba zan kai 'yata gidan da za a wulaƙantata ba, uwar da ta haife ta ma gudun shi take yi, don haka ba a san kalan mugun halin shi ba, don haka daga yau na raba ki da Sa'eedun nan, ban ma san shi ba Habu na sani, idan kuma don matsiyacin turaren da ya ba ni ne sai na ba shi kayansa, fesawata biyar kawai, saboda tsami yake yi ma ba ƙamshi ba, Allah Ya sani na fesa ne don kar a ce an yi maka kyauta ka wonfantar".
Ya fara duba kayan "Hindatu ki ga abun arziƙi, haihuwa mai rana, yanzu na san ina da 'ya mace, amma da sai dai ƙaramin yaro ya zo jaririn yaro ko tsarkin kirki bai iya ba, ya hau babur yana zuba doro wai surukina? Ga mutumin arziƙi nan, kai Alhamdulillah".
Ya buɗe ledar ya ga kaza ce jibgegiya "Alhamdulillah dama ban ci abincin dare ba, Hindatu baje min ita a faranti bari na wanko hannu".
Ya kalli Fasila da take zaune tana kukan takaici "Kin tashi kin je gare shi ko sai na mangare ki?"
Ta tashi tana ƙara sautin kukanta, ya ce"Idan kukan jini za ki yi auren nan sai an yi, wa zai aurawa 'yarsa jariri ana zaune ƙalau? Sai a shekara goma ba a haihu ba, tun da ƙila ma bai balaga ba, ni kuwa jikoki nake buƙata nan kusa".
Fasila tana fita ta tarar da Sa'eed a ƙofar gidan, shi kuma Habu ya fara murmushi ya ce"Amaryata kin fito?"
 Ta ɓata rai sosai, ta yi inda Sa'eed yake, tana ƙarasawa ta ga hawaye yake yi sosai, cikin kuka ya ce"Ki je, ki je ku yi firarku, shikenan na haƙura da ke Fasila in sha Allah".
Bai jira cewarta ba ya ja babur dinsa a guje ya tafi, "Yaya Sa'eed!" Ta ƙwala masa kira, sai dai ya yi nisan da ba zai ma jiyo muryarta ba.
Ta juyo kan Habu tana kuka "Wallahi idan ka siye babana da kuɗi ba ka isa ka siye ni ba, kuma wancen shi ne mijina har abada, babu wanda zai aure ni sai shi, don wallahi idan aka aura min wani ba shi ba, kafin a kai ni zan sha guba na mutu, ba wanda zai yi zaman aure da ni sai shi!" 
Maimakon ta shiga gida sai kawai ta miƙe kan layin nasu tana tafe tana share hawaye.

 Sai da ta yi tafiya mai nisa sannan ta zauna a dakalin ƙofar wani gida, ta ci kukanta ta ƙoshi, tana ta kiran Sa'eed a waya ya ƙi ɗauka, ji ta yi kamar ta bi shi gidan nasu ta ba shi haƙuri, ta faɗa masa ba za ta iya auren wanin shi ba, sanin hakan ba mai yiwuwa ba ne ya da ta haƙura, sai da ta yi wajen awa ɗaya sannan ta tashi ta koma gida, ai kuwa Yunusa kamar zai cinye ta ɗanya, Hindatu dai haƙuri ta yi ta ba ta, har da ɗakko mara sauran kazar da aka kasa, ai kuwa ta ƙi ci, haka ta raba dare tana kiran Sa'eed amma ta ƙi ɗauka, ta yi masa massages ya ƙi replay, ita da shi duk ba su samu bacci kirki ba, don shi da ya koma gida bai ma bari su Inna sun gan shi ba, ɗaki ya shiga ya rufe ya ci kukan shi, idan ya fara hasashen shikenan an aurawa Fasila wani sai ya hango shi zuciyarsa ta buga ya mutu, har hango yadda Usman da Hadiza za su yi kukan mutuwar shi yake yi, sai ƙara rushewa da kuka, yana kallon kiranta kuma ya ƙi ɗauka, saboda kawai gani yake ta kufce masa shikenan ya rasa ta.
 Washegari shi da ita duk da ciwon kai suka tashi, shi kam alamun shigar zazzaɓi ma yake ji, sanda ya fito Inna suna dining suna cin abinci, ya ƙarasa ya gaishe su, suka amsa suna kallon shi, ya zauna yana haɗa shayi, Inna ta ce"Sa'eed lafiya kuwa? Na ganka ka yi mizi-mizi kamar an jijjiga ɓera a buta, me ya same ka?"
Abba ya ce"Zai wuce tunanin auren da ya ɗorawa kan shi?"
Inna ta ce"Sa'eed ciwon cikin ne?"
Ya fara hawaye "Ko ma mene ne babu ruwanku Ku bar ni ya kashe ni, tun da dai ba auren kuke so ku yi min ba, ga shi nan ai ta fara kula wani, idan na mutu ba shikenan ba".
Ya tashi zai bar wajen.
Inna ta ruƙo hannun shi "Haba Sa'eed me ya faru? Kuma don yarinya ta kula wani mene ne? Yarinyar da ko ranar aurenku ba a saka ba, ba aka ce maka Lahadi za a je ba? Jibi ne fa".
"Ni a bar shi na fasa auren indai ba za a je yau ba".
Abba ya ce"Ba za a je ba ɗin, idan ka isa ka aurar da kanka!".
Sa'eed ya fice daga gidan yana share hawaye, gidansu ya wuce, ya tarar da Usman yana shirin fita aiki, ta gaishe shi da ƙyar Usman bai amsa ba ya ce"Kai lafiya me ya faru?"
"Babu komai" Ya faɗa yana shirin shigewa ɗaki 
Usman ya ce"Kai! Ba magana nake yi maka ba, me aka yi maka? Daga ina ma kake?"
Sai kuwa ya fashe da kuka "Daddy Fasila ce ake so a aura mata wani, shi kuma Abba ya ce sai Lahadi za su je, idan na rasa ta za ku rasa ni, wallahi ba zan iya rayuwar da babu ita ba".
Usman ya ja dogon tsaki, "Ka daɗe ba ka mutu ba don ubanka, ba za a je ɗin ba, idan ba ka rayu ba sai me? Ko kai kaɗai na haifa? Na lura so kake ka ƙure ni, ba don auren nan nake yi ba, amma ka je ka tare a gidan iyayena ka haɗa ni da su, sun saka na amince shi ne yanzu za ka zo min da maganar banza? Idan sun fasa ai dole ka haƙura, ko ka rayu ka samu wata ko ka mutu kowa ya huta!".
 Ya wuce ya bar shi a wajen, Sa'eed ya shige ɗakinsa ya zauna a katifa yana numfarfashi, Hadiza ba ta san yana gidan ba, sai da Humy ta shiga ɗakinsa za ta yi mopping, don ko ba ya gidan ana gyarawa, ta gan shi zauna da waya yana kallon hoton Fasila yana hawaye, kuma ga shi kiranta sai shigowa yake yi amma ta ƙi ɗauka.
Ta ce"Innalillahi Yaya Sa'eed lafiya?"
Ya fara share hawayen bai ce komai ba, ta fita daga ɗakin ta samu Hadiza a falo "Momy ashe Yaya Sa'eed yana nan, ga shi can yana ta kuka a ɗaki".
Hadiza ta zaro ido da mamaki "Kuka kuma?"
Ta tashi ta shiga ɗakin nasa, kai tsaye ta karɓi wayar hannun shi wanda hoton Fasila yake kai, cikin ɓacin rai ta ce"Sa'eed ba dai soyayya kake yi wa kuka ba? A kan ka rabu da yarinyar nan kake kuka kamar na mutu?"
Ya ce"Momy idan har ban auri Fasila ba za ki rasa ni, shi Daddy dama yana da wani ɗan ni kuma Ni ne kaɗai ɗanki namiji, Please ki taimaka min Momy ina sonta".
"Innalillahi wa inna ilaihi raji'un! Sa'eed dama ba ka rabu da yarinyar nan ba? Wai me kake nema a tare da ita? Ga yara nan za a samo maka na gidan mutunci, yanzu da nake bawa ƙawata labari ma ta ce akwai 'yarta Nihal, a shekarar nan za ta yi candy za ta iya ba ka, me yasa sai wannan yarinyar? 'Yar kishiyata fa, ba zai yiwu ba".
"Momy wallahi ba zan iya auren wata ba idan ba ita ba, yanzu kowa ya yarda saura ke kaɗai, kuma ranar Lahadi ma manya za su je gidan nasu a kai kuɗin aure, ni yanzu damuwata kawai wani ɗan iska ne ya zo yake sonta, Babanta nema yake ya canza ra'ayi ya zan yi?" Ya fashe da kuka.
Takaici ya ishi Hadiza ita ma kamar ta fashe da kukan ta ce"Au dama abin da ake shirya wa kenan? Wato ni ban kai ma matsayin da za a faɗa min halin da ake ciki da ɗan da na haifa ba ko? Sa'eed la fifita ubanka da kakanninka a kaina?"
Sai ta fashe da kuka ta rufe shi da duka tana faɗin "Nace kake yi wa kuka don ubanka? A kan 'yar kishiyata? Yaushe ma aka haife ka da za ka dage sai ka yi aure? Me ka sani a auren? To an fasa, na ga wanda zai yi maka auren, idan wani ya taya ni naƙudarka sai ya faɗa min na biya shi"
Ta dake shi tass sannan ta ce"Kar ka sake ka sake zuwa gidan tsofaffin can" Ta bar ɗakin tana ta masifa.
 Bai je makaranta ba, ya wuni a ɗaki, sallah ce kawai take tashin shi, abincin safe da na rana suna nan a ajiye ya ƙi ci, bai taɓa jin irin damuwar da yake ciki a yanzu ba, a ranar ya gano Fasila ita ce rauninsa a rayuwa, tsakanin jiya da yau ta zabtare duk wani gwarin gwiwar shi, tana yi masa massage a kai a kai, sai dai ya karanta ba ya mayar mata da amsa.
 Ita ma tana can cikin damuwa, ko shara ba ta yi ba, a kwance ta wuni, sai dai ita kam ta ci abinci, don Hindatu ba za ta barta ta ƙi ci ba, tana ta yi mata nasiha da faɗin ta nemi zaɓin Allah, cikin kuka ta ce"Ai na nema, na yi ta istikhara kuma Sa'eed Allah Ya zaɓa min".
"Zuciyarki dai ta zaɓa, sai an yi auren za ki san wanda Allah Ya zaɓa miki, kuma tun da kin barwa Allah zaɓi to ki kwantar da hankalinki, Indai Sa'eed ya zaɓa miki babu tsumi babu dabara sai an yi auren nan, idan kuma ba shi ba ne, Allah zai sanya miki ƙaunar shi Habun a zuciyarki, yanzu ki tashi ki yi nafila kuma kiran wayar nan ba zai kai miki ba, ki rabu da shi idan ya wuce da kan shi zai neme ki, ki yi ta karatun Qur'ani ko tasbihi Allah Ya sanyaya miki zuciya".
 Da wannan Fasila ta samu natsuwa, sai dai na ta haƙura da kiran shi ba.
Da daddare da Usman ya dawo Hadiza ta tada ɓalli tana yi masa masifa da faɗin an raina mata hankali, sai da shi ma ya hau ya taka mata burki sannan ta yi shiru "Ni ma dole aka yi min ai ba so nake ba, kuma yanzu kowa ya haƙura sai ke kaɗai, ko da kike iƙirarin ɗanki ne ai ba ke kaɗai kika haife shi ba ko?"
Ta sanyaya murya ta ce"Amma ai ina da hakkin sanin abin da ake shirya wa rayuwarsa ko?"
Shi ma sai ya yi sanyin"Dama zan faɗa miki ai, abu ne ya riga ya faru, wannan yaron idan ba a bar shi da zaɓin shi ba za a iya samun matsala, gara mu rabu da shi kawai haka Allah Ya tsara, idan ya ƙi jin maganarmu ai ba shi kaɗai muka haifa ba, ga Humy nan, za ki zaɓa mata wanda kike so, Please ki yi haƙuri, ki saka musu albarka kawai Allah Ya sanya alkhairi".
Ta ce"Shikanan Allah Ya ba su zaman lafiya".
"Na gode first love, ni dai na san ba kya dogon musu da ni, i love you!".
"I love you too" Ta faɗa tana ƙirƙirar murmushi, amma a ranta ba ta jin har abada za ta karɓi Fasila a matsayin suruka, za a yi auren amma ba za ta taɓa jin daɗinsa ba.
Suna a haka suka ga Sa'eed ya fito daga ɗaki da saurinsa hankali tashe, hannun shi riƙe da wayarsa, zai yi hanyar fita daga falon, Hadiza ta ce"Kai lafiya? Ina za ka je?"
A rikice ya ce"Daddy kun gani ko? Ga shi nan ta ce yau wani ya kawo kuɗin aurenta, kuma sun karɓa, shikanan ba za ta aure ni ba".
Usman ya karɓi wayar ya duba, saƙo ne da Fasila ta turo masa tana cewa "Yaya Sa'eed ina ta kiranka ka ƙi ɗauka, to shikenan yanzu iyayen Habu suka zo, kuma sun kawo kuɗin aure Baba ya karɓa, har sun tsayar da rana wata biyu, sannan Baba ya ce ya saka min dokar fita waje, saboda kar na kula ka".
Usman ya ce"Sa'eed ka nutsu, babu inda za ka je, tun da an yi haka kawai shikenan a haƙura, tun da har suka karɓi kudin wani dama can ba su yi niyyar baka ba, ba na son harkar rainin hankali, ba wanda zai wulaƙanta ni saboda 'yar shi, saboda haka ya zama dole ka haƙura ka saka wa kanka salama".
"Daddy na haƙura da Fasila? Wallahi ba zan iya ba, don Allah ku taimaka min, shi yasa na je kar a bari dai Lahadi amma Abba ya dage sai Lahadi ai ga shi nan".
Ya yi hanyar fita ba tare da ya karɓi wayar tashi ba, "Ungo wayarka, ka je ka yi duk yadda za ka yi, mutunci dama ka riga ka gama zubar mana da shi ai".
Ya dawo ya karɓa ya fice daga gidan, Hadiza tana ta kiran shi ya ƙi dawowa, kai tsaye gidan su Fasila ya tafi, bai hau babur ba ma, don ba ya jin zai iya tuƙin, jikinsa sam babu ƙwari bai ci komai ba tun safe, da ya ƙarasa ya kira ta a waya ya ce yana ƙofar gida, ta ce "Yaya Sa'eed an fa hana ni fita".
"Ok ni ne kaɗai ba na jin maganar iyayena kenan ko? Ni ma ai an hana ni fitar".
"To ai ya ce kar a bar ni na fita ko ƙofar gida".
A tsawace ya ce"Za ki fito ko na shigo?"
Ta kashe wayar gabanta yana faɗuwa.
Hindatu da take jin wayar tasu ta ce"Kin san dai halin babanku yana iya yi miki ɗan banzan duka wallahi, duk da dai bai kyauta ba, amma mu zuba ido mu ga sarautar Allah".
Tana rufe baki suka ji sallamar Sa'eed a tsakar gidan, ƙirjin Fasila ya yi mummunar bugawa "Anti kin ji ya shigo na shiga uku".
Ita ma mamaki ya rufe ta, "Wai shi ne yake sallama? Innalillahi".
Suka ji yana tambayar yaro ina ne ɗakin su Fasila, ai kuwa sai jin sallamar shi suka shi a ƙofar ɗakin, Fasila ta janyo hijjabinta ta saka, Hindatu ta amsa sallamar, bai shigo ba ya gaishe ta, ta amsa, ya ce"Fasila tana nan?"
Fasila ta fara girgiza mata kai alamar ta ce ba ta nan.
Hindatu ta saka hijjabinta ta leƙa ƙofar ɗakin, ta ce"Sa'eed lafiya?"
Ya ce"Ina Fasila? Don Allah Mama ki ba ni minti biyu magana zan yi mata" Muryar shi ta karye kamar zai yi kuka.
Hindatu ta ce"Tana ciki, amma ka yi haƙuri mahaifinta ya hana ta tsayuwa da kai, ka ɗan dakata".
"Don Allah ki yi haƙuri ki ba ni dama, iya yau kawai".
Ta ce"To shikenan, bari ta fito".
Ta shiga ɗakin ta ce"Fasila ki leƙa".
Ta tashi a sanyaye ta fita tsakar gidan, ya tsugunna a ƙofar ɗakin saboda yadda yake jin jiri yana neman kayar da shi, jikinsa karkarwa ma yake yi, ta zauna ɗan nesa da shi ta fara kuka, ya ce"Ba kuka za ki yi ba Fasila, da gaske ne an karɓi kuɗin aurenki har an saka rana?"
Ta ce"Da gaske ne, kuma ai shi yasa nake ta kiranka, inda ka ɗauka da zan faɗa maka sun ce za su zo ɗin".
"Da na ce ki faɗawa Baba ranar Lahadi za a zo daga gidanmu kin faɗa masa?"
Ta girgiza kai alamar a'a.
"Saboda dama ba iya son aurena ko?"
Ta ce"Wallahi ba haka ba ne, kunya nake ji, kuma ban yi zaton shi wannan ɗin zai turo kafin ranar ba".
"A'a dama can ba ki so na aure ki ba, shi yasa kika ƙi faɗa".
Ya fara kuka "Na gode Fasila, Allah Ya sanya alkhairi ya ba ku zaman lafiya, in sha Allah ba zan sake zuwa wajenki ba, ba zan sake kiranki ba, na haƙura, Allah Ya yi ba za mu zauna tare ba, amma zan rayu da sonki, kuma ba zan daina sonki ba har abada, ke ce farko kuma ƙarshen soyayyata, domin na san zai yi wuya ma na yi tsayin rayuwa, alhalin zan dinga tuna kina gidan wani namiji, kin so ni, na gode, zan so ki har ƙarshen numfashina".
Daga haka ya yi hanyar fita daga gidan jiri yana ɗibar shi yana tangaɗi kamar ɗan maye.
"Yaya Sa'eed" Ta fashe da kuka za ta bi shi, Hindatu ta fito ta riƙe ta ta shigar da ita ɗaki.
Ta dinga kuka tana faɗin "Anti ya tafi, ya ce ba zai sake zuwa wajena ba, ba zai sake kirana a waya ba, ya tafi kuka yake yi, ni shi nake so, wallahi ba zan auri kowa ba, idan ya mutu ni ma mutuwa zan yi".
"Ki yi haƙuri Fasila, ki yi ta addu'a komai zai wuce in sha Allah".
Shi kuwa Sa'eed da ya tari adaidaitasahu ya hau kai tsaye gidan Inna ya wuce, da ya shiga gidan ya kasa ƙarasawa cikin ɗakinsa ya zube a falo yana ta gursheƙen kuka, ya yi mai isar shi Inna ba ta ji shi ba, Abba kuma ba ya nan, sai mai aikinta ce ta shiga ɗakinta ta faɗa mata halin da yake ciki, ta fito da sauri ta gan shi kwance a ƙasa yana numfarfashi kamar zai mutu.
"Innalillahi wa inna ilaihi raji'un! Sa'eed me ya same ka? Sha'awar ce dai za ta kashe ka kafin auren ko? Kai subhanallah!".
Ta koma ɗakinta da sauri ta ɗauki waya ta kira Usman, yana ɗagawa ko amsa sallamar shi ba ta yi ba a rikice ta ce"Usman kana ina? To ka zo maza mu kai ɗanka asibiti kafin ya mutu".
Usman ya miƙe a tsorace, "Innalillahi wa inna ilaihi! Me ya same shi?"
"Ka zo dai maza".
 Hadiza ta dafe ƙirji "Mene ne ya samu Sa'eed?"
Ya ce"Sai na je zan gani, amma gaskiya yaron nan ba ya kyauta min, a kan me zai ɗorawa kansa wahala haka?"
Hadiza ta ɗauki mayafi "Ba zan iya jira ka dawo ba, mu je tare please".
Suka fita suna yi wa Humy sallama, wacce ita ma duk ta rikice.
Hankalinsu bai gama tashi ba sai da suka je suka samu Sa'eed cikin wannan halin, yana cinyar Inna yana ta fitar da numfashi cikin sauri, ita kuma sai kuka take sharɓa.
"Usman wallahi idan jikana ya mutu ba zan yafewa duk wanda ya kawo tsaiko a auren nan ba, kalli Sa'eed fa". Cewar Inna cikin kuka.
Da sauri Usman ya janyo shi daga jikinta, ya ta da shi zaune ya jingina shi da jikin shi, ya cire rigar shi, ya zare belt ɗin jikinsa.
Inna ta ce"Kuma tsirara za ka yi masa, a kan me?"
Bai kula ta ba, ya mayar da hankali kan shi "Sa'eed kana lafiya? Ka yi haƙuri ka ji, ka kwantar da hankalinka, ba za ka rasa Fasila ba, in sha Allah cikin satin nan za a ɗaura muku aure, ka yi haƙuri ka ji".
"Mutuwa zan yi Daddy ina sonta, aure za ta yi" Ya yi maganar a wahale.
Ya ce"A'a ba za ta auri kowa ba sai kai, ka daina magana, mu je asibiti, anjima zan ɗakko ta ma ta zauna a wajenka, kuma cikin satin nan za a yi auren ka ji, sorry Please my soon, muna sonka mu duka muna buƙatarka kuma".
 Suka ɗunguma zuwa asibitin, Hadiza ce take tuƙa motar tana ta hawaye, Sa'eed ɗin kuma yana cinyar Usman, kansa yana cinyar Inna, a haka suka tafi, kafin su ƙarasa ya yi waya ya sanar da zuwansu, don haka tun kafin su je an tanadar masa gado, aka kwantar da shi Usman ya shiga na shi taimako ka'in da na'in.
Shi ne ya kwana da shi, Hadiza da Inna suka koma gida, washegari da safe Hadiza ta zo asibitin, shi kuma ya tafi gidan Hafsa kai tsaye.
 Tana ganin yanayin shi ta san ba lafiya ba, suka gaisa sama-sama ta ce"Beb lafiya kuwa? Ko ba ka jin daɗin jikin?"
Ya sauke numfashi "Lafiyata ƙalau, Sa'eed ne ba shi da lafiya, har yanzu yana cikin haɗari, jiya an yi masa allurar bacci, amma yau da ya farka Fasila kawai yake ambata, Hafsa na faɗa miki komai ya wuce, na amince da auren nan amma a kan me za ki bari wai a karbi kuɗin aurenta da wani?"
Ta haɗe fuska ta ce"Ai ba a hannuna take ba, mahaifinta ne ya duba dacewarta da wancen ɗin, tun da shi ma ɗan ghetto eriya ne, ina ga shiyasa ya bar zancen ɗan naka, kuma ni ma zan fi son hakan, ƙwarya ta bi ƙwarya".
Da mamaki sosai ya ce"Hafsa! Are You serious? Ina faɗa miki halin da ɗana yake ciki kina wannan maganar? Please ki yi haƙuri, na yi masa alƙawarin zan je na taho da ita, a halin da yake ciki ana so ko ganinta ne ya yi, hakan zai kawo masa sassauci, don haka ki kirata ta zo gidan nan za mu je da ita asibitin".
"Ok wai kana tunanin akwai ranar da za ta zo wacce ni zan ɗauki 'yata na jonata da Sa'eed na ce ta so shi?"
Ta yi murmushi "Idan ma Allah Ya ƙaddara za ta zo to ba ta ƙaraso ba tukuna, don haka ko ka koma ka ba shi haƙuri ko kuma ka je gidan uban nata ka tafi da ita, amma ba da yawuna".
"Hafsa..."
"Please Usman Allah Ya ba wa Sa'eed lafiya, kuma Allah Ya ba shi mace ta gari".
Ta shige ɗakinta ta zauna.
Ya tashi jiki a mace ya bar gidan, sai dai ya zauna a ƙofar gida yana tunanin yadda zai yi ya samawa ɗansa farinciki, shin zai koma gidan Yunusa ne? Ya faɗa masa maganganu marasa daɗi a ranar da ya je, zai yafe masa da wuri ya ba shi Fasila su je Sa'eed ya ganta? Ba shi da wata dabarar da ta wuce hakan, don haka ya ajiye gadara ya shiga mota ya ɗauki hanyar gidan Yunusa a karo na biyu.

 Yana tafiya yana tunanin abin da zai je ya faɗawa Yunusa ya yarda ya ba shi Fasila su tafi, da ya ƙarasa ƙofar gidan ya ɗan daɗe kafin ya fito daga motar, ya aiki wani yaro ya yi masa sallama da Yunusa, yaron ya dawo ya ce masa ba ya nan, ya ce ya koma ya ce Fasila ta zo, ya shiga ya faɗa, Hindatu ta ce ya tambaya inji wa, Usman ya ce "Ka ce babanta ne, na gidan babarta Hafsa".
Sai ga Hindatu ta leƙo don ta tabbatar, dayake ta taɓa ganin shi sai ta gane shi, suka gaisa ta ce"Alhaji Fasila ba ta da lafiya ne, da zazzaɓi ta kwana ne ya faru?"
Ya ce"Dama ina neman alfarma ne, ina so ta zo mu je asibiti, Sa'eed ne shi ma babu lafiya kuma ita yake son gani, idan ya ganta ɗin za ta taimaka matuƙa wajen saituwar jikin nasa".
Hindatu ta ce"To ita ma a kwance take kuma babanta ya hana ta fita, doka ce ya saka mata, idan ya ji ta fita ni ma raina sai ya ɓaci".
"Don Allah ki yi haƙuri ko kuma mu je tare da ke ɗin, wannan kamar ceton rai ne na san ba zai hana ba, idan ya dawo zan zo na yi masa bayani".
Hindatu ta ce"Amma Alhaji ka san mace ba ta fita sai da izinin mijinta ko? To zan kira shi a waya idan ya amince sai mu je".
Ya ce"To babu damuwa ina jira".
Ta shiga gida ta ɗauki waya ta kira Yunusa, yana hanya ma don bai daɗe da fita ba, ta yi masa bayanin yadda aka yi, ya ce"Amma Hindatu ban san ba ki da hankali ba sai yau, kenan yanzu neman izinin kike yi, idan na barki ɗin sai ki je ko? To ki faɗa masa 'yata ba za ta je duba ɗan shi ba, idan ganinta ne rayuwar shi ba, ke leƙa ma ki ba shi wayar, na kusa ƙarasawa babu damar na juyo".
Hindatu ta ce"Allah Ya ba ka haƙuri zan faɗa masa ba sai na ba shi waya ba".
"Na ce ki ba shi! Ki kai ma shi na faɗa masa da bakina".
Ta fita ta miƙawa Usman wayar, ya karɓa ya kara a kunne yana sallama.
Yunusa ya ce"Au ashe kai ba kafiri ba ne, yanzu ka san da sallamar kenan, wancen zuwan naka ai ba ka yi min sallama ba, saboda rashin mutunci ka zo yi, yanzu kuma alfarma ka zo nema ko?"
Usman ya danne zuciyarsa ya ce"Haka ne, alfarma na zo nema, saboda ta zama dole, ka yi haƙuri da abin da ya faru a baya, ɗana yana cikin haɗari ko ganinta ya yi zai samu sassauci".
"Ai kuwa Indai ganin Fasila ne maganin jinyar shi to daga nan ƙofar gidana ka wuce ka yanki yadin likkafani a gayyato masu wankan gawa, domin ba zai ƙara ganin Fasila ba, sai bayan ɗaurin aurenta ƙila su hadu a hanya, kuma ina yi maka gargaɗin kar ka sake zuwa ƙofar gidana daga yau tun da babu ɗanka ko 'yarka a ciki, Hafsa da ta tashi tafiya ba ta bar ruhinta a ciki ba ballantana ka ce shi kake bibiya, ka wuce ka bar min ƙofar gida!"
Usman ya miƙawa Hindatu wayar, ransa ya ɓaci sosai, har huci yake yi ya shiga motarsa ya ja ya tafi, kai tsaye asibitin ya wuce, ya tarar Inna tana bawa Sa'eed shayi a baki, yana ganin shi ya fara kallon ƙofar, "Daddy tana ina?"
Ya zauna yana cewa "Ka yi haƙuri ba za ta zo ba, mahaifinta ya farfaɗa min magana mai zafi, Sa'eed rabuwa da wacce kake so ba shi ne ƙarshen rayuwarka ba, saboda haka ka cire yarinyar nan a ranka Allah zai yi maka wani zaɓin na alkhairi".
Shayin da yake bakinsa ya sulalo ya zubo a jikinsa ya fara kuka "Don Allah Daddy, ba zan iya rabuwa da ita ba, aure fa za a yi mata, don Allah Inna ku taimake ni, da ita ba tsara komai, ita ce mafarkina, za ku iya rasa ni".
Inna ta rungume shi "Ka yi haƙuri za ka same ta in sha Allah, za ta zo, ni zan je gidan da kaina na taho da ita".
Ta kalli Usman "Zan je wajen Hafsa yanzu sai mu tafi tare da ita ta ɗakko ta, ai babu wanda ya isa ya hana uwa ɗaukar 'yarta ko?"
Usman ya ce"Inna ni fa ba zan yarda ta je gidan tsohon mijinta ba".
Inna ta ce"Au ana wannan halin kai ta kishin banza ma kake yi kenan?"
"Ba zancen kishi ba ne yarinyar ma fa ba ta da lafiya ita ma, an ce tana kwance, kawai ki bar shi zai warware ai, ubanta da har cewa ya yi idan ita ce rayuwar shi tun yanzu na sayi likkafani, kin ga kenan ba shi da niyyar ma ya aurawa Sa'eed tun da ta zo ta duba shi ma ya ƙi, ni ina ganin a haƙura kawai".
Sa'eed ya fara tari da numfarfashi, lokaci ɗaya ya rikice, suka shiga ba shi haƙuri ana kwantar masa da hankali, haka ya ƙi cin abinci da ƙyar yake shan ruwan shayi, da yamma Usman ya koma gidan Hafsa, ta yi masa sannu da zuwa da ya mai jiki.
Ya ce"Jiki Alhamdulillah har yanzu yana raye".
"Allah Ya ƙara masa nisan kwana"
Ya amsa da amin, ya ci abinci ya huta, da ya yi sallar magriba ya ce"Zan tafi asibitin a can zan kwana".
"Mu je na duba shi sai na dawo na bar ka a can".
"No babu buƙatar hakan, na gode".
Ya bar gidan, ya tarar da Sa'eed idon shi biyu sai surutai yake yi, yana jin tausayin ɗan shi sosai, yana jin takaici da baƙincikin wai yau ya gaza bawa ɗansa farinciki, nadama ta kana shi ta rashin amincewar shi tun farko, don yana tunanin da ya amince da duk haka ba ta faru ba, kan shi kawai yake ɗorawa laifi.
Ita ma Fasila tana can zazzaɓin ya ci ƙarfinta, a daren an kai ta asibiti an saka mata ruwa, Hindatu ta kira Hafsa da safe take faɗa mata suna asibiti, ta shiga damuwa amma ba sosai ba, saboda ta san dalilin Sa'eed ne ta kwanta, ta kira Usman a waya suka gaisa ta yi masa ya mai jiki ya ce da sauƙi, ta ce"Amm...dama ina so zan je na duba Fasila ne".
"Ki je ki duba Fasila? Kina tunanin akwai ranar da zan bari ki taka ƙafarki ki je gidan Yunusa ba tare da ni ba?"
"A asibiti take ai".
"Ok sai kin dawo".
  Sai da ta yi girki ta tafi da shi, a gidansu ta fara tsayawa ta ajiye yaran, Umma ta ce mata da yamma za su je asibitin su ma, ta je ta tarar da Fasila tana bacci, suka gaisa da Hindatu ta yi mata ya mai jiki, Hindatu ta ce"To ga ta nan dai, ni dai na fi zargin rabuwarta da wannan yaron ne ta ja komai".
Hafsa ta taɓe baki "Ai kuwa sai dai ta mutu, shi ma yana can a kwance, yadda za su burge ni kawai su mutu a tare a binne su, sa yi auren a Aljanna, amma a duniya kam sai bayan raina".
Hindatu ta ce"A'a don Allah ki daina faɗin haka, ni wallahi ban ga ranar auren dole ba, Fasila ba ta son yaron nan".
"Za ta haƙura ta so shi".
"Hmm ni akwai abin da ya faru da ƙanwata wanda ya sa nake tsoron auren dole, ita ma irin haka ce ta faru, kuma ta nuna ta yi biyayya ma fa ta karɓi auren, amma wallahi ashe ba ta rabu da wanda take so ɗin ba, haka suka dinga soyayya ta waya ƙarshe dai har suka fara zuwa wata unguwar can nesa suna yin zance, da Allah Ya tona asirinta mijin ya ɗauki wayarta ya gani, yanzu haka ya sake ta ta auri tsohon saurayin nata, kuma suna zaune ƙalau, shi yasa nake tsoron auren nesa, wallahi wasu ba sa rabuwa, ku dai yi tunani".
Hafsa ta ce"Na san ba shi da daɗi, amma ba na so 'yata ta je inda za a dinga ganin alfarma aka yi mata aka aure ta, ko a dinga wulaƙantata, wallahi inda a ce kafin aurenmu da Usman ya taɓa furta min kalmar nan ta ghetto da babu abin da zai saka na aure shi, sai yanzu yake faɗarta a kan yarana, sai ga shi Allah Ya kama shi ɗan shi ya kamu da son 'yar ghetton wanda dole ya nemi alfarmar 'yan ghetto kafin ya cikawa ɗansa buri, ni kaina a yanzu na san Sa'eed ya gyaru, kuma ko da nake fakewa da halinsa na ce ba zan ba shi 'yata don na nunawa Usman ne idan talauci tabo ne da zai aibata 'yata da shi to ɗanshi ne ke da babban tabo, idan da tun farko Usman ba ya aibata yarana da babu abin da zai hana na shige gaba na bawa Sa'eed auren Fasila, amma yanzu kam dole sai na nunawa Usman iyakar shi, ina so Sa'eed ya rasa Fasila saboda ya gane ɗan ghetto ma yana da tashi ranar".
Ba su san Fasila ta farka tana jinsu ba, sai ganin hawaye suka yi yana bin gefen fuskarta.
Hafsa ta ce"Fasila ya jikin naki?"
Ta buɗe ido "Da sauƙi Mama".
"Na san duk kin ji abin da nake faɗa, Fasila ba wai ina ƙin aurenku ba ne saboda na muzguna miki ko na tauye miki hakki, ina yi ne saboda kare martabar kanmu ni da ke ɗin, Usman yana yawan aibata talaka, gani yake ba ki da wata tarbiyyar da kika cancanci zama matar ɗan shi, idan aka yi auren nan salun-alun ba tare da ya canza tunanin shi ba, to wallahi zai ce alfarma ya yi mana ni da ke, kuma zai dawwama yana yi wa 'yan ghetto wannan kallon na rashin tarbiyya, kuma marasa darajar da sai dai a yi musu alfarma a aure shi, zan so ki auri wannan Habun saboda ya san kuɗinsu ba ya gabanmu, kuma za ki auru ko da babu ɗan shi".
Ta tashi ta je ta zauna a kusa da ita ta kama hannunta, "Fasila mutunci nake son siya miki, idan aka yi auren nan Usman da Hadiza za su ce alfarma suka yi mana, za su wulaƙanta ki, shi ka kan shi Sa'eed ɗin idan ya ga ya same ki a araha wani raini zai iya biyowa baya, ban ƙi da niyyar baƙanta miki ba, ki tuna ni ce na haife ki, na raine ki a gida irin na ubanku mai cike da ƙunci, Usman har goranta min ya yi a kan rayuwar da na yi a gidan Yunusa, a banza yake kallonku, gani yake yaran ba su da tarbiyya, idan na hana ki auren Sa'eed kika bijire rashin tarbiyya ya bayyana kenan, na fi kowa sonki Fasila, na fi kowa son farincikinki, hakan ne ma ya sa nake son siya miki mutunci, idan har kin yarda da maganata to ki haƙura da Sa'eed ki haƙura da auren shi ki cire shi daga zuciyarki, a duk lokacin da kika ji kamar ba za ki iya ba ki tuna ni mahaifiyarki za ki yi wa wannan aikin, a yanzu ni ce wacce zan ɗaga miki ƙafa ki shiga aljanna, kar zuciyarki ta yaudare ki a kan son da Sa'eed yake yi miki, namiji ne, wutar nefa ma ta fi namiji tabbas wallahi".
Sai ta fara kuka "Don Allah Fasila ki yi min wannan alfarma, ki fitar da ni kunya a idon Usman da Hadiza, don Allah Fasila ba don na isa ba..."
Da sauri Fasila ta fashe da kuka tana damƙe hannunta dake cikin nata "Kin isa, wallahi kin isa Mama, zan yi miki biyayya in sha Allah, na haƙura da Sa'eed ko da hakan zai yi ajalina, don Allah ki yi haƙuri ki daina kuka, ki yafe min".
Hafsa ta fara share mata hawaye "Ban riƙe ki ba Fasila, ba kya bina bashin yafiya, idan ma da laifinki a wannan lamarin na yafe miki, kuma na gode da biyayyarki, kin yi min alƙawarin za ki auri Habu da zuciyarki ɗaya?"
Ta runtse ido "Zan aure shi ba don ina tunanin zan so shi ba, amma zan zauna da shi zaman aure na gaskiya da amana, in sha Allah ba zai taɓa kuka da ni ba, Mama ki daina kuka don Allah".
"Fasila ba zan daina kuka ba har sai na ga kin yi hakan a aikace, ki tashi daga jinyar ƙaryar nan, ki ƙarfafi jikinki, kuma ki sakawa kanki mantawa da Sa'eed, ki yi ta walwalarki".
Ta yunƙura ta tashi zaune "In sha Allah Mama zan yi haka, ki yi haƙuri".
Hafsa ta yi murmushi "Na haƙura, na yi miki uzuri guda biyu, da na ƙuruciya da kuma na tarkon soyayya".
Sai azhar ta tafi gida ta ɗauki yaran, a maimakon ta wuce gida sai ta wuce asibitin da ta san a nan za a kai Sa'eed, 'yan'uwa duk suna nan, har da Hadiza wacce ta yi wa Hafsa kallo ɗaya ta ɗauke kai, Hafsa ta ƙarasa ta gaisa da kowa ta yi musu ya mai jiki, ta juya za ta tafi Usman ya ce"Ki shiga mana".
Ya tashi ya shiga ɗakin Sa'eed ɗin ta bi bayan shi, yana kwance yana bacci, tana kallon shi ta ji tausayin shi, ta ce"Allah Ya ba shi lafiya, bari na tafi rana ta yi".
Usman ya riƙo hannunta, ya juyo da ita suna fuskantar juna, ƙwalla ta gani kwance a idonsa don haka ta kai da kai daga kallon shi, ya ce"Beb, ki kalli Sa'eed, ki dubi halin da yake ciki, bacci ake ta saka shi, saboda zuwa yanzu ya fita daga hayyacinsa, maganganu yake yi na rashin kan gado, duk a kan abin da kike da ikon ba shi, Sa'eed ɗanki ne Hafsa, na yi zaton ba za ki so ganin ɗanki a wannan halin ba".
"Sa'eed ɗana ne, amma tun da na jure ganin 'yata to me zai hana na kalli Sa'eed ma? Usman Allah Ya ba shi dangana da lafiya, amma Fasila ba matar shi ba ce".
Ya marairaice"Don Allah Hafsa, ban yi zaton haka daga gare ki ba".
"Ni ma ban yi zaton haka daga gare ka ba, ban yi zaton zuwan ranar da za ka roƙi ɗanka ya auri 'yar ghetto ba, yaran da kake yi wa kallon marasa tarbiyya".
"Kuskure ne Hafsa, ki yi haƙuri na janye kalamaina, in sha Allah ba zan sake furta su ba, ki taimaki Sa'eed, shi ne babban ɗana ba na so na rasa shi, ya kusa kai wa gaci, Please Hafsa don Allah ki saka baki, tun da ke kika haife ta kina da ikon hanawa ki bawa Sa'eed, ban san son da yake yi mata ya kai haba da, da tun farko ni zan fi kowa ba da goyon baya, na yi miki alƙawarin mu duka za mu karɓi Fasila a matsayin suruka kuma zan zame mata uba ba zan taɓa bari wani ya wulakanta ba, don Allah".
Ta sauke numfashi, "Usman da uba ake ado, ba zan hana yi wa Fasila wannan adon ba ko da kuwa fa uban ghetto ne, saboda haka ba ni da ikon aurar da ita, ka je ka nema a wajen mahaifinta".
Ta saka hannu ta share masa ƙwallar da ta faɗo kuncinsa, daidai nan Hadiza da ta kasa nutsuwar shigar su su biyu ɗakin ta turo ƙofa ta shiga, Hafsa ta ce"Ina sonka mijina, kar ka bari wannan case ɗin ya taɓa rayuwar aurenmu".
Ya ce"Ni ya kamata na yi miki wannan roƙon Beb, mu je na sauke ki a gida".
"A'a ka yi zamanka suna buƙatarka".
Ta kalli Hadiza "Allah Ya ba shi lafiya".
"Ameen" Ta amsa a daƙile, kamar an yi mata dole, kawai ita ba ta iya nuna kishin Hafsa ƙarara a gaban Usman, duk da tana sane wannan kissar tata ta daina aiki.
Ya tafi ya raka ta za ta hai adaidaitasahu, yana riƙe da hannun yaran, ta ce"Me za a dafa maka da daddare?"
"Ba komai, ba fa iya cin abincin kirki nake ba, ni ma dai Allah Ya sa kar na kwanta".
Ta yi guntun murmushi ta amsa da Amin.
"Yanzu dai kin ce na je wajen baban nata na nemi izini ko?"
"Ni fa ban aike ka ba, kawai dai na nuna maka shi ne mai iko, don kar ma ka je ka ce ni ce na ce ka je".
"Shikenan za a je Allah ya sa a dace".
Ba ta amsa ba, ya tsayar mata da adaidaitasahun ya ba da kuɗin ta shiga.
Da daddare ya samu Abba da maganar a je gidan su Fasilan, Abba ya ce"Za mu je dama ba za mu fasa ba duk da an yi haka, amma a bari jikin yaron ya ɗan warware".
Usman ya ce"To ai Abba daidaitawar ce za ta tashi Sa'eed, ya kamata a je ɗin, idan ya ji za a ba shi na tabbata zai warware".
"To shikenan bari na tattara masu tafiyar, idan aka yi sallar isha'i sai mu je".
 Ana idar da sallah Usman ya ɗauke su suka tafi, ya sauke su har ƙofar gidan, shi ya zauna a motar, suka yi sallama da Yunusa, aka yi sa'a yana gida, ya fito suka gaisa aka ɗakko tabarma suka zauna, suka yi masa bayanin abin da ke tafe da su.
Yunusa ya ce"To ita babar tata ba ta faɗa muku an karɓi kuɗin auren yarinyar ba? Fasila ai na ba da ita, kuma kun ga ba a nema a cikin nema ko?"
Ƙanin Abba ya ce"Haka ne Malam, amma a ƙa'ida shi Sa'eed shi ne ya fara neman yarinyar, kuma dama yau ɗin muka yi niyyar mu zo a yi maganar aure, don an ce ya faɗawa yarinyar ma za mu zo, ita ce ba ta faɗa maka ba, kuma sannan da babanta ya zo ka ce ka yaba da yaron ka nuna za ka ba shi, shi yasa ma muka saki jiki".
Yunusa ya ce"To da babanta ya zo ai da wulaƙanci ya zo min, saboda yana taƙamar shi mai kuɗi ne, ni talaka ne, ba na roƙo amma idan an ba ni ina karɓa da yabawa, don haka ban ga abin da zai saka ya zo har gida ya ci min mutunci ba".
Suka fara ba shi haƙuri, ya ce"Ai na haƙura, amma batun Fasila ku ba wa ɗanku haƙuri tun da haka ta riga ta faru".
Abba ya ce "Shikanan, amma muna neman alfarmar ta je ta duba shi a asibiti, saboda ya fara fita hayyacinsa sunanta kawai yake faɗa, ana zaton idan ya ganta za a iya samo kan shi ka ga daga nan sai mu rarrashe shi".
Ya ɗan yi jim kafin ya ce"Ita ma fa ba lafiyar ce da ita ba, da magribar nan aka sallamo ta daga asibiti, kuma a saka ta yawo?"
"A yi haƙuri taimakon rai ne ai, kuma na yi maka alƙwarin da kaina zan dawo maka da ita, ko minti talatin ba za ta yi ba".
"To na ji domin ganin girmanka na amince, tun da ka haife ni, amma don Allah kar wata matsala ta faru, bari na turo ta".
Abba ya ce"In sha Allah babu abin da zai faru".
 Suka ɗauki Fasila gabanta sai faɗuwa yake yi, tana cike da tausayin Sa'eed duk da a zuciyarta ta ƙudure za ta je ne ba don ta yi musu yadda suke so ba, sai don ta bi umarnin mahaifiyarta ta faɗa masa ta haƙura da shi.

Aka yi sa'a lokacin Sa'eed ya farka, Inna tana ta fama da shi ya ƙi cin abinci, Fasila ta tsaya daga waje Usman ya shiga da murmushinsa yana ta zumuɗi ya ce"Sa'eed ga Fasila ta zo".
Ya zaro ido "Da gaske?"
"Da gaske, amma ba za ka ganta ba dai ka ci abinci, kana gama ci zan shigo maka fa ita".
"Zan ci Daddy, Allah zan ci, amma ta shigo tukunna".
Inna ma da take ta zumuɗin ta zo ɗin ta ce"Usman ta shigo amma idan ya ƙi ci za ta tafi".
Da sauri ya ce"E na yarda".
 Usman ya fita yana murmushi ya ce da Fasila "Ki shiga 'yata, farincikinsa muke so, don Allah ki kwantar masa da hankali".
Ta jinjina kai ta wuce suka shiga, fuskata babu alamar murmushi sai kwantacciyar damuwa a idanunta, Sa'eed ya zuba mata ido yana jin ina ma kawo ta aka yi a matsayin matarsa yanzu, ya san da a yau zai warke, "Fasila" Ya kira sunanta a hankali don sai ka kalli bakinsa za ka gane me ya ce.
Ta ƙirƙiri murmushi ta ce"Yaya Sa'eed sannu, ya jikin naka".
Ya ce"Da sauƙi Fasilata".
Inna ta ce"To mu ba su waje ko, su tattaunawa".
Suka fita daga ɗakin ya rage ita da shi kawai, ya marairaice ya ce"Matso nan kusa da ni don Allah".
Ta ja kujera ta matsa dab da gadon da yake zaune.
Yana ta kallonta ita kuma tana kallon ƙasa.
"Fasilata da gaske za ki iya auren wani ba ni ba?"
"Idan ƙaddara ta zaɓa mana hakan ya kamata mu karɓa".
Da mamaki ta ce"Mu karɓa fa kika ce, kina nufin za ki yarda mu rabu kenan?"
Ta yi shiru tana auna maganar da za ta faɗa masa.
A tsorace ya ce"Ki yi min magana mana, ki yi magana Fasila kin daina sona ne? Kin zaɓi na mutu?"
"Yaya Sa'eed ba ni da rayuwa ba ni da mutuwa..."
Ya katse da faɗin "Amma za ki iya zama sila, Fasila i love you, kar ki ƙarasa ni don Allah, kar ki ƙarasa karya min zuciya". Ya yi maganar a raunane
Ta ɗauke hawayen da ya sakko mata "Ina sonka Yaya Sa'eed, amma lokaci ya zo wanda ya kamata mu rabu, saboda ina so na yi wa mahaifiyata biyayya, ta nuna tana so na auri Habu saboda furucin mahaifinka a kanmu, yana yi min kallon mara tarbiyya, kuma na yi mata alƙawarin zan rabu da kai, zan auri wanda take so ɗin, ka yi haƙuri idan don ni kake kwance ka tashi, ka yi tawakkali ka bar wa Allah komai, haka Allah Ya tsara ba za mu zauna ba, sai mu yi fatan Allah Ya sa hakan shi ne mafi alkhairi a gare mu bakiɗaya".
Lokaci ɗaya ya rikice "Fasila wai da gaske kike? A wannan yanayin da nake ciki bai kamata kina yi min irin wannan wasan ba, zuciyata za ta iya bugawa na mutu".
"Ka yi haƙuri ba da wasa nake yi maka ba, mahaifiyata ta cancanci na yi mata biyayya, ka haƙura da ni, ni ma na haƙura da kai daga yau, Allah Ya haɗa ka da wacce za ka so ta fiye da ni, ina yi maka fatan alkhairi".
"A'a, a'a Fasila kar ki yi min haka don Allah". Ya riƙo hannunta, ta kalli hannun kafin ta fara ƙoƙarin zame shi, ya riƙe ta gam ya ƙi ba ta dama.
"Ka sakar min hannu, da ina yarinya kai ne ka fara sanar da ni mene ne muharrami, kuma kai ka nuna min bai kamata wanda ba muharramina ba ya riƙe hannuna, ban watsar da wannan karatun naka ba, kuma ba na so malamina ya zama silar watsarwar".
Ta zame hannun a karo na biyu wannan karon bai hana ta ba, ya sake ta, jikinsa ya yi sanyi, kallonta kawai yake yi yana fatan a ce mafarki yake yi ba gaskiya ba.
Ta tashi ta ce"Yaya Sa'eed ina yi maka fatan alkhairi, Allah Ya ba ka lafiya".
Ta wuce za ta fita jikinsa ya fara karkawa yana ta kiran sunanta amma ba ta juyo ba ta fita daga ɗakin, ya fizge ruwan dake hannunsa ya fashe da kuka.
 Fasila tana fitowa Usman ya taso da murmushinsa ya ce"Har za ki tafi?"
Ta ce"E sai da safe Allah Ya sawaƙe".
Inna ta shiga ɗaki wajen Sa'eed ɗin, sai ta same shi yana gursheƙen kuka yana karkarwa, ga jini yana bin hannunsa, ta fara salati "Sa'eed mene ne kuma? Me ta faɗa maka?"
Cikin kuka ya ce"Inna ta ce za ta yi wa mahaifiyarta biyayya ba za ta aure ni ba, don Allah ku taimaka min, me na yi wa Mama Hafsa? Me yasa ba za ta manta ta yafe min ba".
Abba ya ce"Mu je 'yata na mayar da ke gida".
Suka tafi Usman yana yi mata godiya, sai da ya shiga ɗakin ya ga halin da Sa'eed yake ciki sannan ya yi saranda da tashin hankali ya je ya rungume shi "Sa'eed mene ne? Tun da ka ganta ba shikenan ba?"
"Daddy ta ce ba za ta aure ni ba, za ta auri wancen ɗin, haƙuri fa ta zo ba ni, ta ce za ta yi wa iyayenta biyayya ta aure shi, ba zan iya rayuwa babu ita ba".
Lokaci ɗaya ran Usman ya ɓaci ya ce"Za ka iya, Sa'eed muna sonka mu, muna buƙatarka, mun haife ka mun yi maka komai mun nuna maka gata, don haka mun fiye maka ita, idan ka bari ka cutu silarta har damuwa ta yi ajalinka ba ka yi mana adalci ba, ana canza mata amma ba a canza iyaye, saboda haka mu ne dahir ɗinka".
"Na sani Daddy amma ina son Fasila, kuma laifinka ne, ta ce kalaman da kake faɗa a kansu ne ya sa Mama Hafsa ta ƙi auren, Daddy mene ne ranar kalmar ghetto da kake faɗa musu? Mu da su duk Allah ne ya yi mu, ba su suka tsarawa kansu zama a can ɗin ba, laifinka ne Dadddy idan na mutu kai ne" Ya rushe da kuka nunfashinsa ya fara ɗaukewa.
Jikin Usman ya yi sanyi, ya fara kuka, ya kasa ba shi taimakon gaggawa sai da wasu likitocin suka shigo suka rufu a kan shi, aka saka masa oxygen, Inna ta sharɓi kuka tana ta yi wa Usman faɗa tana faɗin idan jikanta ya mutu shi ne sila, Hadiza ma tana kukan, amma ita tsinewa Hafsa take yi a zuciyarta, Abba kuwa bai san me ake yi ba sai da ya kai Fasila gida ya dawo ya tarar da wannan tashin hankalin.
 Wajen ƙarfe goma Usman ya koma gida, Hafsa har ta yi shirin bacci ta ji dawowar shi, ta fito ta yi masa sannu da zuwa, jikinsa duk a sanyaye, kana kallon shi ka san yana cikin damuwa, "Na kawo maka abinci?"
"A'a ba zan iya cin komai ba".
"Ka daure ka ci ko mara nauyi ne, ina da fura za ka sha?"
Ya gyaɗa mata kai alamar zai sha, kafin ta dama ya shiga ɗakinsa, ta shiga ta tarar da shi a bakin gado ya dafe kansa da hannu biyu, jikinta ya yi sanyi ta ce"Beb ko mai jikin ne?"
"Sa'eed babu sauƙi Hafsa, yau jikinsa ya rikice saboda Fasila ta je asibiti ta faɗa masa ba za ta aure shi ya haƙura, an roki babanta alfarma ne ta je saboda ya ji dadi ta yi maganar da za ta kwantar masa da hankali, amma sai ga saɓanin haka, Hafsa me yasa ba za ki yi haƙuri ki yafe min ba? Na san ban yi daidai ba a baya, amma ai na sakko na ba ki haƙuri ina son rayuwar ɗana, na san ke ce kika hana Fasila wannan auren, amma tana son shi".
"Ka yi haƙuri, Sa'eed ya wuce ajin 'yar ghetto, ka nema masa cikin danginku kawai".
"Hafsa da kin san yadda jikinsa ya rikice da ba ki ce haka ba".
"Allah Ya ba shi lafiya, da dangana a zuciyarsa".
Ta zauna tana ba shi furar a baki har ya shan duka kofin "Na ƙaro maka?"
Ya ce"A'a".
"To ka gwada cin tuwon Please".
"Na gode"
Ya tashi ya shiga wanka, ya fito ya shirya ya ce"Na tafi sai da safe".
"Allah Ya tashe mu lafiya, ka yi masa sannu".
Ta raka shi ya shiga mota ya tafi, ta dawo ta zauna ta yi shiru, ba ta son ganin mijinta cikin damuwa Usman duk ya canza ya yi wani iri, amma hakan bai da ta ji za ta amince ta bawa Sa'eed 'yarta ba, a ganinta ya yi mata ƙanƙanta, kuma tana zargin auren kashe sha'awa kawai za a yi da 'yarta.
 Tun daga ranar jikin Sa'eed ya matsa, jinya yake yi kullum tana ƙara gaba, su Abba sun koma wajen Yunusa har sau biyu, har Usman ma ya ba shi Haƙuri sosai, amma maganar shi ɗaya ce shi ba za a mayar da shi ƙaramin mutum ba, Fasila ma ba daɗin jikinta take ji ba, tana ta jinyar zuciya duk yadda ta so ta cire son Sa'eed ta kasa, amma idan Habu ya zo tana kula shi babu wulaƙanci, sai dai babu wata firar arziki.
 Sati ɗaya da faruwar haka wani abokin Auwalu ya kira shi, yake faɗa masa ga Sani nan a hannunsu ba shi da lafiya rai a hannun Allah, ya yi vedion Sani ya turowa Auwalu, da ya kalla ya ga halin da Sani yake ciki sai da ya jefar da wayar shi saboda firgicin da ya shiga, Sani ne kwance cikin wani ɗaki kwance a kan tabarma ya rame ya ƙare gabaɗaya dai ƙasusuwa, ga wani haske da ya yi na rashin jini, idanun shi sun yi zuru-zuru, wuyanshi kuwa kamar ka ajiye ƙwai a ciki ya zauna saboda rama, ba don an ce masa Sani ba ne idan ya gan shi zai iya cewa bai ma san shi ba, ya yi cikin gida da gudu ya miƙawa Hindatu wayar yana fashewa da kuka ya ce"Anti kin ga Sani, Sani ne wallahi Innalillahi wa inna ilaihi raji'un".
Ta karɓa ita ma ta shiga firgici "Hasbunallah! Da gaske Sani ne wannan la haula wa la ƙuwwata illa billah, mene ne ya same shi? Yanzu yana ina?"
"Ni ma ban sani ba, bari na kira shi".
Ya kira shi yana kuka "Me ya same shi? Me ya faru da shi?"
Ya ce"To daga Abuja wasu mutane suka kawo shi, suke ta yawon nemanka, shi ne karshe suka ce za su yar da shi tun da na ka nan, ni kuma ganin kar ya wulaƙanta ya sa na ɗauke shi, yanzu ya za a yi a kawo shi gida?"
"Kai za ka faɗa, ga shi nan dai, kuma sun ce ciwon shi ba na asibiti ba ne, wai wata ɗaya kenan yana jinya, likitoci sun ce ba na asibiti ba ne, shi yasa ni ma yanzu ban kai shi ba".
Auwalu ya ce"To bari na kira mamanmu". Ya kashe wayar
Hindatu ta ce"A'a kar ka kira Hafsa, kar ka faɗa mata wannan tashin hankalin don Allah, indai akwai kuɗin motan da za a ɗakko shi a wajenka ka nemi ɗan rakiya ku tafi yanzu ku ɗakko shi".
Ana cikin haka Yunusa ya shigo gidan, Auwalu yana kuka ya zayyana masa, ya ce"Dama duk wanda ya auri duniya ai ƙarshe za ta yi ƙuli-ƙulin kubura da shi, Allah Ya ba shi lafiya".
Ya shiga ɗakin Hindatun ya ɗauki abincinsa ya fito ya fice zuwa ɗakinsa.
Fasila ta fito daga wanka ta ji wannan labarin, ta gigice ta fashe da kuka, ita kam kuka biyu take yi, don dama tana so ta yi kukan babu dama, Hindatu ta rungume ta tana ba ta haƙuri, ta ce da Auwalu "Ka je can gidan kakanninku ka faɗa musu halin da ake ciki, na san a can za ka samu ɗan rakiya ko?"
Ya ce"E za a samu, bari na je".
Duk da yamma ta yi amma a ranar aka tafi da yayan Hafsa Yaya Adamu da Auwalu da kuma mijin Hadiza ƙanwar Hafsa, suka kwana a hanya kafin su je, kowa sai da ya girgiza da ganin halin da Sani yake ciki, kuma bakinsa yana nan raɗau yana iya magana yana gane kowa, jikinsa ne kawai ya lalace babu ƙarfi, faɗi yake "Auwalu ina Mama? Tana fushi da ni ko? Ku yafe min mutuwa zan yi, ciwo nake ji a jikina, ko'ina ciwo yake yi min, don Allah Baba Adamu ku kai ni wajen Mama, na tuba Auwalu ku mayar da ni gida, kashe ni za su yi, sun tsane ni".
Auwalu ya rungume shi ya dinga kuka, sallah da wanka kawai suka yi suka ci abinci suka juya da Sani.
A gidan Umma aka sauke shi, dangi duk aka hallara amma an kasa faɗawa Hafsa, Baba ne ya je har gidan Hafsa, tun da ta gan shi ta cika da mamaki a zatonta ma ko zancen auren Fasila zai yi mata, sai da ya yi mata nasiha sosai ta yarda da ƙaddara sannan ya faɗa mata halin da Sani yake ciki, ta shiga damuwa amma ba sosai kamar yadda yake zato ba, saboda ta daɗe da sallama Sani ta cire shi daga jerin yaranta, duk da tana yi masa addu'ar shiriya a sallolinta.
"Allah Ya ba shi lafiya, Ya sa silar shiriyar shi kenan".
Baba ya amsa da Amin, sannan ya ce"Yanzu za a kai shi asibiti ne, idan kin samu dama sai ki shigo yau ko goben".
"Bari na kira shi a waya na faɗa masa, idan ya bar ni sai mu tafi tare".
Ta shiga ɗaki ta ɗauki wayarta ta kira layin Usman, to shi ma yana can ba ya cikin nutsuwarsa, sai hutu ma aka ba shi a wajen aiki saboda ba shi da nutsuwar da zai duba marasa lafiya, ta Sa'eed kawai yake yi, saboda jikin nashi ya matsa.
"Hello Hafsa".
"Na'am ya me jikin?"
"To ga shi nan dai, yanzu muryar shi ma ba ta fita sosai, idan kuma an kasa kunne don a ji me yake cewa sai an ji da kalmar Fasila a zancen nashi".
Ta sauke numfashi "Allah Ya ba shi lafiya, dama Sani ne ni ma ba shi da lafiya, an ce jikin nashi babu kyau shi ne zan je na gani, za a tafi da shi asibiti".
"Subhanallah me ya same shi?"
"Sai na je zan gani".
"To Allah Ya ba shi lafiya, sai kin dawo, akwai kuɗi a gidan kuwa? Kwana biyu ban ma sani ba".
"E akwai amma ba yawa".
"To bari na saka miki ta account ɗinki".
"Na gode".
Ta saka hijjabi suka tafi har yaran.
Sai da ta ga yadda Sani ya zama ta gane dalilin da ya sa Baba ya je har gida ya yi mata nasiha, ɗora hannu ta yi a ka ta rushe da kuka tana salati, aka fara ba ta haƙuri, Sani yana kwance baki ne kawai yake motsi a jikinsa, ta rungumo shi tana faɗin "Sani kai ne ka zama haka? Innalillahi wa inna ilaihi raji'un! Me ya same ka? Wace kalar cuta kake yi?"
Shi ma ya fara hawaye "Mama ki yafe min, na yi nadamar barin gida, na yi nadamar taurin kai da biyewa ruɗin ƙuruciya, ki yafe min".
"Wace cutar ce wannan?"
"Ni ma ban sani ba, amma na fi zargin asiri suka yi min, saboda tauraruwata tana haskawa, sun kwashe min kuɗina da komai, a baya na zama mai kuɗi ashe ba zan mora ba ma, sun raba ni da komai kuma sun haɗa ni da jinya, Allah na tuba Ka ɗauki raina na huta".
"Ba za ka mutu ba Sani, za ka samu lafiya in sha Allah, za ka warke, Baba nu tafi asibiti don Allah".
Umma ta ce"Mijin Maryama ya taho yana hanya zai kai shi".
Sani ya ce"An ce ciwon ba na asibiti ba ne, kar ku yi asarar kuɗinku".
Hafsa ta ce"A'a za ka samu lafiya".
 Kwanan shi biyu a asibiti ana ta duba shi ana test kala-kala, sai cin kuɗi ake yi, don ma surukan gidan kowa yana tsaye a jinyar ana ta taimakawa, Hafsa duk ta firgice jikinta ya yi sanyi, Umma da Yaya Adamu ne suke kwana da shi, kuma Yunusa ma yana zuwa kullum, don tun da ya gan shi wani raunin duniyar nan ya rufe shi, cewa yake "Ka yafe min Sani, wannan duk laifina ne, Allah wadaran halina na rashin wadata iyalina, da na wadata ku tun farko da haka ba ta faru ba, ku yafe min 'ya'yana".
Sani ya ce"Na yafe maka Baba, ni ma Ka yafe min mutuwa zan yi, ciwo nake ji a jikina, ina jin azaba a ko'ina, ba zan rayu ba, ban taɓa shan wuya irin wannan ba".
Usman ma da ya ga halin da Sani yake ciki sai da ya tsorata sosai, duk da shi ma yana can yana ji da Sa'eed don zuwa yanzu an fara sarewa da zai rayu, shi ma ya ba da gudunmawar kuɗi a jinyar Sani.
 Kowa ya mayar da hankali a kula da shi, Hafsa a nan take wuni kwana ne kawai ba ta yi, kullum cikin koyawa Sa'eed kalmomin tuba ga Allah take, a haka take saka shi ya yi sallah da ayyanawa a zuciya, sai cin kuɗi ake yi an rasa gane ainahin ciwon da yake damun shi.
 Ana haka ne kuma jikin Sa'eed ya matsa, yanzu kam a 'yan'uwansu babu mai hana wani kuka, duk ya rame kamar ba shi ba, suka koma wajen Yunusa wanda a yanzu jikinsa ya yi sanyi duniya ta fara ba shi tsoro, suka sake roƙon shi, ya ce shi fa ba zai karya alƙawari ba, Abba ya roƙi alfarmar su je ya ga Sa'eed tare da wanda zai auri Fasilar, aka yi haka, Habu yana ganin Sa'eed jikinsa ya yi sanyi, tun da Sa'eed ya ji shi ne wanda zai auri Fasila ya fara hawaye, Usman ya ce"Ya daɗe bai yi kuka ba ma sai yau, Sa'eed za ka faɗi wani abu ne? Me kake so?"
Ya kai kunnen shi bakinsa, Sa'eed ya ce"Fasila nake so kuma ba zan samu ba Daddy, ka ce masa ina yi masa fatan alkhairi, kuma ina roƙon shi da ya riƙe min Fasila da amana, ba ta da matsala za su zauna lafiya".
 Hawayen Usman ya gangaro a fuskar Sa'eed ɗin, ya ɗago ya maimaita musu saƙon shi, Habu ya ƙarasa kusa da shi ya ce"Da gaske saboda ita kake kwance haka?"
Sa'eed ya runtse ido bai ba shi amsa ba.
"Baba ka yi haƙuri na janye auren Fasila, na bar masa, saboda ya fi ni buƙatarta".
Ya kalli Sa'eed "Daga yau na rabu da Fasila, kuma kuɗin auren da na bayar ma na bar maka, ya zama kamar na biya maka, Allah Ya ba ka lafiya, Ya kamata ka ƙarfafi jikinka saboda ka kusa zama ango".
Yunusa ya ce"Ai kuwa ya kusa, don ni dai a yadda na gan shi ɗin nan, zan so ma a yau a ɗaura auren kawai ta cigaba da jinyar shi, indai don ita ya kwanta na tabbata zai tashi".
Abba ya ce"Alhamdulillah! Alhamdulillah! Allah maji roƙon bawa, a lokacin da muka sare da cikar burin yaron nan sai ga shi a she Allah Ya karɓi addu'a, yaro mun gode Allah Ya saka da alkhairi Ya ba ka mata ta gari Allah Ya saka maka da Alkhairi".
Usman ma ya dinga yi masa godiya, sai ga murmushi a fuskar Sa'eed labban shi suna motsawa da nuni da hamdala yake yi.

  A nan suka tattauna suka tsayar da gobe a matsayin ranar da za a ɗaura auren Sa'eed da Fasila, aka rabu kowa ran shi fess, ciki kuwa har da Habu don yana jin kamar ya ceci rayuwar Sa'eed ne, inda ya mutu silar bai auri Fasila ba, ba zai taɓa jin daɗin auren nasu ba.
Usman, Abba da Yunusa gidan iyayen Hafsa suka tafi, suka yi wa Baba bayanin komai, shi ma ya gamsu ya godewa Habu, kuma ya ce za a sanar da 'yan'uwan don a halarci ɗaurin auren gobe.
Suna tafiya ya kira Hafsa a waya ya sanar da ita, ya ɗora da faɗin "Hafsa ba na so ki ce komai a kan wannan auren indai ya wuce fatan alkhairi, ki bar Allah Ya yi ikonsa, kar rabo ya kashe shi, gobe za a ɗaura auren in sha Allah".
Hafsa wacce duk jinyar Sani ya sa jikinta ya yi sanyi ta ce"Babu komai Baba, na amince Allah Ya sanya alkhairi a zamansu".
Ya amsa da "Ameen Allah Ya miki albarka Ya tashi kafaɗun Sani".
Ta amsa da Amin, suka yi sallama, gabaɗaya jinyar Sani ta sa ta mayar da komai ba komai ba, don haka ba ta da wani ƙwarin gwiwar da za ta ja da maganar nan, samun lafiyar ɗanta ne kawai a gabanta.
 Daga nan Usman gidan Hadiza ya wuce, da murmushinsa ya shiga "Albishirinki".
Ta ce"Goro Umara ka biya min ko hajji?"
Ya zauna yana cewa"Wato ke shi ne a gabanki ba rashin lafiyar ɗanki ba".
"To ɗana tun da ba zai samu abin da yake so ba ya za a yi da shi, sai a zuba masa ido har mai faruwa ta faru ko? Wahala ce ya ɗorawa kansa ai".
"To idan wahala ce yanzu ta ƙare, domin gobe idan Allah Ya kaimu za a ɗaura auren Sa'eed da Fasila".
Ta ce"Ma sha Allah! Na taya shi murna sosai, to amma ya aka yi haka?"
Ya zayyana mata abin da ya faru, ta ce"Alhamdulillah! Burin shi ya cika, Allah Ya sanya alkhairi".
Ya amsa da "Ameen, amma sai na ga kamar ba ki yi farinciki sosai ba, ni dai na ji kamar sallah, don tashi za ki yi ma mu ɗan shiga ɗaki na rage nauyin marata sai yanzu na ji ashe tana damuna".
Ta ce"Ok so kake na tashi na yi ta tsalle? Ni dai tun da an gama wannan case ɗin saura a zo a yi zancen auren Humy".
Da mamaki ya ce"Auren Humy kuma? Yaushe ta samu mijin ba ni da labari?"
"Dama don ana ta jinyar nan ne, akwai wani mutumi da suka daidaita da shi, ranar ta je shopping suka haɗu da shi, kuma na yaba da hankalinsa, sannan ya ce da wuri yake son auren, tun da ba yaro ba ne, yana ma da wata matar".
Ya ce"Amma kuwa ni ba na yi wa Humy sha'awar auren babba, gara ta auri sa'an aurenta su more ƙuruciyarsu".
"To ai kuwa wannan babba ne, don ya kusa sa'anka ma".
"Subhanallah! Me yasa sai shi?"
"Saboda ta ce shi ne ya yi mata, kuma ni ma dama na fi so ta auri me rufin asiri gaskiya".
"To Allah Ya zaɓa abin da ya fi zama alkhairi".
"Ya ma zaɓa in sha Allah".
"Allah Ya sanya alkhairi amma idan an nutsu zan yi bincikena".
"Ba za ma a tarar da matsala ba in sha Allah don ni na yi bincikena".
"Ai haka ake fata, mu je ki sallame ni to, ina Humy ɗin?"
"Tana gidanmu tun shekaran jiya ai".
"To mu je na sauke wannan nauyin tun da mu kaɗai ne a gidan".
 Da Yunusa ya koma gida ya kra Fasila ya zaunar da ita ya yi mata bayani, ai kuwa ta kasa ɓoye farincikinta, sai ɓoye fuska take don kar a ga murmushinta, Hindatu kuwa sai hamdala take yi "Wallahi sai yanzu hankalina ya kwanta, saboda babu amfanin auren dole dama, yanzu kuwa su je can su ƙarata ko matsala ce ta taso idan akwai soyayya ba komai iyaye suke ji ba, Allah Ya tabbatar da alkhairi".
Ya amsa da Amin "Yanzu dai gobe idan Allah Ya kaimu za a ɗaura auren, tariyar ce ban san ko yaushe za a yi ba, tun da ba cikakkiyar lafiya ce da shi ba".
Hindatu ta ce"Ai yanzu zai warware tun da buri ya cika, kai ma sha Allah, Allah Ya zaunar lafiya".
  Washegari ɗaurin aure kawai aka yi a masallacin unguwar su Yunusa, amma wuni an ce sai ranar da za tare, zuwa lokacin da Sa'eed ɗin zai warware, tun da Sa'eed ya ji an ɗaura auren yake ta ƙoƙarin ƙarfafa jikinsa, banɗaki ma ya daina a yarda a riƙe shi a raka shi, kawai burinsa a yarda ya ji sauƙi a sallame shi ya tare da matar shi.
Da yamma ya kasa haƙuri ya ce"Daddy ina wayata? Zan so ta zo mu gaisa".
Usman ya yi murmushi "Ai dama zuba maka ido na yi na ga ƙarshen kawaicinka ashe ba zai yi nisa ba, ka yi gajen haƙuri, tana hanya, Inna za ta je gidan na ce su taho asibitin tare da ita".
"Thank you Daddy, Allah Ya saka muku da mafificin Alkhairi".
"Ameen, yanzu kai ango ne, kai ne aure ne kana da iyalinka, duk da kai yaro ne amma ina so ka bawa maraɗa kunya, ka zama mai dattijuwar zuciya ka riƙe yarinyar nan amana Sa'eed, kar ka ba ni kunya, ka zauna da ita lafiya ka kyautata mata, Allah Ya albarkaci aurenku da zuri'a ɗayyiba".
Ya amsa da Ameen.
 Ya kasa kwanciya yana ta gyara zama, lokaci-lokaci yana yin murmushi kawai jira yake ta shigo. 
Sai ƙarfe biyar suka shigo tare da Inna, shi kaɗai a ɗakin lokacin, kallo ɗaya Fasila ta yi masa ta kau da kai, Inna ta rangaɗa guda tana faɗin "Madallah da majinyacin ango".
Ya yi dariya "Inna ai na ji sauƙi, don yanzu na ma fi ki lafiya ma".
"Ƙarya kake yi, so kake dai a sallame ka saboda ka ƙaddamarwa 'yar mutane, to sallama sai nan da sati biyu".
"Ta ai kuwa ki shirya karɓar ɗan asibiti, tattaɓa kunne ake cewa ko?"
Inna ta ce"Au Allah? Lallai yaron nan ba ka da kunya, sanda aka haife ka kunya na bacci, ke Fasila sai kin yi haƙuri da yaron nan, ba shi da kunya sam".
"Inna ai gaskiya ce, ta ya za a yi wa mutum aure kuma a ce ba za a sallame shi daga asibiti, Fasilata kin zo da filonki ko?"
Fasila ta rufe fuska don kunyar Inna amma murmushi take yi ta cikin hijjabinta".
Inna ta tashi "To ni kam an zo gaɓar da ta fi ƙarfina sai anjima".
"A'a Inna firar da ke sai ta fi daɗi".
"Kan ka ake ji" Ta faɗa tana ficewa.
 Fasila ya ƙarasa ta zauna a kujerar kusa da gadon nashi ta sunkuyar da kai, ya yi shiru yana kallonta, tana ɗagowa ya kau da kan shi, ta ce"Yaya Sa'eed ina wuni".
Ya yi shiru kamar bai ji ba.
Ta sake cewa "Ya jikin?"
Nan ma bai yi magana ba, kuma ya daina kallonta, duk sai ta tsargu, ta sunkuyar da kai, minti biyu tsakani ya ce"Idan ba ki tuba ba kin yi abin da zai janye kalaman da kika yi min rannan masu kama da mashi a zuciya ba za ki gane kaina ba".
Ta kalle shi "Kalamai kuma?"
Yana yi mata hararar wasa ya ce"Ba a nan kika gama faɗa min na yi haƙuri ba, ni kika kalla kike faɗa min na haƙura za ki auri wani".
Ta marairaice "To ba ya wuce ba? Ni ma a lokacin ba ni da wani zaɓin da ya wuce hakan, kuma amma ƙarshe ai ga shi Allah Ya yi ikon shi".
"Duk da haka ba zan haƙura ba dai" 
"Ka yi haƙuri don Allah".
"Na ƙi ɗin".
Ya ɓata rai kamar da gaske.
Ta fara hawaye, ta tashi za ta tafi, ya janyo hijjabinta, ya zaunar da ita a bakin gadon da yake zaune, "To sarauniyar shahwaɓa da wasa nake yi miki ya wuce ai, kar ki yi wa mutane kuka".
"Ba zan yi ba Sarkin shagwaɓa, wai Yaya Sa'eed kai da abu kaɗan za ka fara kuka shi ne za ka cewa wani mai shagwaɓa".
"Amma kin san a kanki kaɗai nake kukan ko? Ke ce raunina, kuma ke ce ƙwarin gwiwata, rayuwata, soyayyata, matata, uwar 'ya'yana, tsohuwar gidana".
Ta yi murmushi "Yanzu ka haƙura?"
"Na haƙura, ya zan yi da ke? Komai ya wuce a ƙarshe dai na same ki, babban burina ya cika, sai na dinga jin kamar a mafarki ne zan farka, ki tabbatar min da gaske ke matata ce Please".
Ta yi murmushi "Ni matarka ce".
"Ba da baki ba, touch me".
Ta matsa baya tana rufe fuska.
Ya riƙo hannunta yana cewa"Ni bari na riƙe hannun da aka hana ni riƙewa rannan, kai ranar na ga tashin hankali fa, an ɗauki alhakina".
"Ai na ba ka haƙuri".
"Yes, amma ba ki gama wanke kanki ba tukunna, yi min wani abun da zai ƙarasa wanke ki".
"Kamar me?"
"Kiss me, na daɗe ina son jin yadda lips ɗin nan suke amma babu dama, yanzu dama ta samu, Please"
Ya yi maganar yana matsowa, ya rungume ta "Alhamdulillah, na daɗe ina jiran wannan ranar, amma sai ga shi ta same ni a wani yanayi, a asibiti, Fasilata na same ki da ƙyar, don Allah ki rayu da ni har ƙarshen rayuwata, ba zan jure rashinki ba".
"In sha Allah za mu rayu tare na yi maka wannan alƙawarin, kai ma ka yi min".
Ya yi 'yar dariya "To na rabu da ke ma mana jikina ya faɗa min".
Ita ma ta yi dariya tana ƙoƙarin zame jikinta, ya ɗago ta yana kallonta, ba ta ankara ba ya haɗe bakinsu, ba ta yi masa musu ba ya yi mai isar shi, ya sake ta yana sauke numfashi "My wife su zo su sallame ni a saka ranar tarewar nan ko?"
"Sai ka warware ai, jikinka ya ɗan ƙara ƙarfi".
"Wa ya ce miki jikina babu ƙarfi?"
"Ai ba sai ka faɗa ba ma, ka rame sosai, ni dai gaskiya sai ka mayar da jikinka za a tare".
"Idan ba ki yarda jikina da ƙwari ba ki ɗan saka key a ƙofar nan ki gani".
Ta yi murmushi "A'a na yarda".
Kafin ya yi magana Hadiza ta turo ƙofar ta shigo, ta yi turus ganinsu su duka a kan gadon.
Fasila ta tashi ta duƙa ta gaishe ta ta koma gefe.
Ba ta kalle ta ba ta amsa gaisuwar, sannan ta mayar da hankali kan Sa'eed ɗin "Son, da alama sai sallama ko?"
Ya ce"E wallahi Momy asibitin har ya ishe ni, kewar gida nake yi".
"Ai dole ka yi tun ka ji an cika maka burinka, ga abinci yau dai ai za ka ci ta daɗin rai ko".
"Na ci abinci, sai dai anjima zan ci".
Ya kalli Fasila "Baby ki zuba ki ci".
Ta ce"Na ƙoshi, bari na tafi gida ma".
Kafin Sa'eed ya yi magana Hadiza ta ce"A gaida su".
Fasila da zuciya ɗaya ta ce"Za su ji".
Sa'eed ya ce"Sweetheart za mu yi waya, na gode".
Ta juyo ta yi masa murmushi.
Hadiza ta taɓe baki ta ce"Wato ka rasa sunan da za ka saka mata ma, yanzu a nan ka ce baby Ka ce Sweetheart, to saura kuma sweet kidney".
Ya yi murmushi ya ce"Kai Momy".
"Hmm ka dai kama kanka ka san abin da za ka dinga yi, rawar kanka ta yi yawa a kan yarinyar nan, ƙila ma ita ce za ta zama mijin kai matar".
"Zan kiyaye in sha Allah". Ya faɗa babu yabo babu fallasa, ya san zai yi wuya Momyn tashi ta so Fasila, amma zai yi iya yinsa ya bawa kowa a matsayin shi ba tare da ya shiga hakkin wani ba.
 Ya nemi wayar shi, da daddare suka dinga waya da Fasila,  washegari da safe aka sallame shi daga asibiti, ya ce a kai shi gidan Inna, don haka can aka wuce, a ranar da Usman zai je duba Sani ya ce shi ma zai je, suka je, jikinsa ya yi sanyi sosai da ya ga yadda Sani ya zama, "Sani kai ne haka? Sannu Allah Ya sa kaffara ce".
Sani ya ce"Ameen Sa'eed mu yafi juna don Allah, ka ga yadda rayuwa ta yi da ni ko?"
Sa'eed ya ce"Na yafe maka komai idan na ka yi min laifi, kana da labarin Al'ameen?"
Sani ya ce"Al'ammen shekara ɗaya kenan da mutuwar shi ai, wani mutumi ya samu ya koma gidan shi da zama, ashe ɗan kungiyar asiri ne, ƙarshe ya kashe shi ya cire wasu part a jikinsa, sai tsintar gawar shi aka yi".
"Innalillahi wa inna ilaihi raji'un, Allah Ya ji ƙan shi Ya yafe masa".
Sani ya amsa da Amin.
Ba su daɗe ba suka tafi, sun zo fita suka haɗu da Habu da Auwalu za su shiga, suka yi musabaha Habu yana tsokanar shi da ango mai jinya.
"Ko me za ka ce min ka ce na ji Oga, ni dai ka taimake ni Allah Ya biya ka da wacce ta fi ta".
Suka amsa da Amin.
Yana ta samun sauƙi yana kuma ƙarawa da ƙarfafa jikinsa, bai dai sake ganin Fasila ba, amma suna yin waya koyaushe, Inna kuma ta saka ƙannen Usman suna ta haɗawa Fasila lefe, sannan ana yi wa inda za su zauna kwaskwarima.
Tun da aka yi auren Hafsa ba ta damu keɓewa da Fasila ba saboda ta jikin Sani kawai take, sai ranar da aka kai kayan lefe, akwati takwas cike da kaya masu kyau da tsada, aka ce wani satin ne tariyar, a ranar ne Hafsa ta samu zama da Fasila ta yi mata nasiha da ba ta shawarar haƙuri a kan abin da za ta iya tararwa, ta ɗora da faɗin "Fasila na ce ki yi haƙuri amma ba haƙurin mutuwa ba, duk abin da kika ga ba za ki iya jurewa ba ki sanar da ni ko mahaifinsa, ko kuma Inna tun da kuna kusa, yana sonki ba shi yake nufin ba za ku samu saɓani ba, sai abu ya fi ƙarfinki za ki sanar da wani, sannan babar shi na san ba ta son auren nan har yanzu, to kar ki ɗauki rainin hankalin da ya wuce misali, ban ce ki yi zaman wulaƙanci da ƙasƙanci ba, Allah Ya ba ku zaman lafiya".
Ta yi jim kafin ta ce"Jiya Inna ta zo ta ce an jera miki komai na kayan ɗaki, sai dai ina tsoron Allah Ya sa ba Yunusa ba ne ya roƙe su".
"Ai kuwa ina ga shi ne".
"To ba yadda za mu yi da ƙaddara Allah Ya zaunar da ke lafiya kawai".
 Cikin sati ɗayan Hindatu da ga ga babu mai shirin gyara Fasila, ta je kasuwa ta siyo kayan haɗe-haɗenta ta yi mata daka da tsumi, sannan ta siyo mata haɗin dulka, ta takura mata aka ɗan gyara.
Zuwa lokacin Sa'eed ya warware ya fara murmurewa, don Inna ke saka shi a gaba yana cin abinci sosai masu gina jiki, ana gobe za a tare ya so yi musu wasa na ƙarshe, sai da ya daidaici suna falo ya taƙarƙare ya fara ihu da sunan mafarki, suka shiga ɗakin nashi yana ta shura ƙafa da faɗin "Ni ku ba ne matata, ni ba zan jira gobe ba".
Inna ta zage ƙarfinta ta ɗaka masa duka a cinya, ya tashi zaune yana fashewa da dariya.
Ta ce"Au dama abun naka iskanci ne kenan ko?"
Ya ce"Ai na ƙarshe ne na yi muku Inna daga yau ba shikenan ba?"
Abba ya ce"Tun da mu sa'anninka ne ko? To ai kuwa an ɗaga tariyar sai wani watsn"
Ya haɗe hannuwa "A yi haƙuri a yafe min, wallahi na yi na ƙarshe".
"To Allah Ya shirye ka".
Suka fice daga ɗakin.
Washegari jikin Sani ya matsa, amma ba a fasa kai Fasila ɗakinta ba, su gidansu Sa'eed sun yi wuni, ɓangaren su Hafsa ne ba a yi komai ba, bayan magriba aka ɗauke ta aka kai ta ɗakinta da rakiyar tsirarun mutane, ɗakunanta komai ya haɗu fess haka kitchen ɗinta an zuba mata duk wani abun buƙata, ga kayan abinci a store an ajiye shi mai yawa, kowa sai saka albarka yake yi da fatan zaman lafiya.
 Mutane suna watsewa sai ga kiran Auwalu ya kira Fasila, ta ɗauka, gabanta ya yi mummunar faɗuwa jin yana kuka, ta ce"Yaya Auwal me ya faru? Ko Yaya Sani ne..."
"Allah Ya yi wa Sani rasuwa yanzun nan, Fasila mun rasa Sani" Ya fashe da kuka.
Ita ma kukan ta ɓarke da shi ta ajiye wayar tana ta yi, a haka Sa'eed ya shigo ya same ta, jikinsa ya yi sanyi don a tunanin shi kukan an kawo ta gidan aurenta take yi, kamar yadda yake jin ana yi, ya ƙarasa ya zauna "Subhanallah Fasilata mene ne ya yi zafi haka?"
"Yaya Sani ya rasu yanzu".
"Innalillahi wa inna ilaihi Sani ya rasu?"
"Yanzu Yaya Auwal ya kira ni, don Allah ka kai ni gidan".
Ya matsa ya rungume ta "Ki yi haƙuri, Allah Ya gafarta masa, amma Fasila yau aka kawo ki gidan miji, bai kamata ki koma gida ba, a bar shi dai gobe tun asuba sai mu tafi Allah Ya yi masa rahama".
Ta amsa da Amin.
Da ƙyar ya rarrashe ta ta tsagaita da kukan, sannan ya ce su yi sallah, suka yi, ya ba ta kaza ta ƙi ci, ya dai matsa mata ta sha fresh milk, ya yi wanka ya fito ya same ta a falo har lokacin, ya ce"Ki ɗan yi wanka ko kya ji daɗin jikinki".
"Na yi da zan taho".
"To amma dai za ki rage kayan jikinki mu kwanta ko?"
"Ni fa yau ba zan iya bacci ba".
Ya ƙarasa falon ya janyo ta jikinsa, ya zare mayafin nata ya ajiye ya rungume ta yana ba ta haƙuri, sai da ta daina kukan sai hawaye da ajiyar zuciya sannan ya zuge zip ɗin rigarta ya fara lalubar jikinta, ta janye tana cewa"Don Allah ka bari".
"Kamar ya na bari? Me kike nufi?"
"Kenan kai a halin da nake ciki yanzu sai ka neme ni?"
"To Fasila ya zan yi? Na matsu ne".
"Ni ba zan iya komai ba".
"Ya zama dole kuma ba, haƙuri za ki yi, na daɗe ina jiran wannan ranar, a gaskiya idan ban samu yau ba a kwai matsala".
Da mamaki sosai ta ce"Da gaske kake wai? Ɗan'uwana ya rasu yanzun nan kuma ka ce za ka kusance ni babu ko tunanin halin da nake ciki na damuwa?"
"To ya zan yi kina so na zauna cikin kewa alhalin ga halalina a kusa? Wannan shi ne daren farkona, wanda na daɗe ina mafarki kuma na yi masa tanadi, sannan ai ana bikin lahira ake na duniya ko? Mu raya daren farkonmu ko kar mu raya Sani ba zai dawo ba, don haka ki yi haƙuri ki yarda ko da ba za ki ba ni haɗin kai ba".
Ta fara kuka "Amma Yaya Sa'eed yau ka saka ni cikin kokwanto, na fara zargin sona kake yi ko sha'awata?"
"Fasila sonki nake yi, Allah ne shaidata, amma a halin yanzu yadda nake ji kawai a daren yau sai na kusance ki, don haka ina buƙatar matata amma sai da amincewarki".
Ta fashe da kuka sosai.

[06/02, 9:06 pm] Sadiya Abdulrazak: "Fasila kuka kike yi min saboda na nemi haƙƙina?" Ya tambaye ta a sanyaye.
Ta yi shiru tana cigaba da kukan.
"Shikenan ki yi haƙuri, ban san za ki yi wa abun wata fassarar na, na kasa riƙe kaina ne, saboda na sa rai, amma dai ban yi zaton za ki fara yi min musu tun a daren farkonmu ba, har da zargin wai sha'awarki nake yi ba so ba ne, shikenan na haƙura ko da zan cutu".
"Amma yayana ne fa ya rasu yau, ba ni da wannan kuzarin, ni ban yi musu da kai ba".
"Ok kawai ya ce ya shiga ɗaki, kwanciya ya yi rigingine yana tunani, bai yi zaton daren farkon shi zai zo a haka ba, duk da ya san tana halin damuwa na rasuwar ɗan'uwanta amma bai yi zaton za ta yi masa musu ba, sai kuma ya kasa sukuni, ya tuna yadda ya same ta da ƙyar, amma ita ya bari a falo tana kuka, ya tashi ya fita falon, ta kifa kanta a kujera tana ta kuka, ya ƙarasa yana shafa bayanta "Ki yi haƙuri, Allah Ya yi masa rahama, idan kuma don na neme ki ne kike ganin ban kyauta miki ki yi haƙuri, in sha Allah na haƙura, ba zan taɓa yi miki tilas ba, abu ne na soyayya yana buƙatar farin ciki da haɗin kai, ki zo mu je mu kwanta".
"Na ce ba zan yi bacci ba ni".
"Dama ban ce sai kin yi ba, amma ki kwanta ki huta, ba na son kukan naki ne".
Ta tashi suka shiga ɗakin, ya ɗakko mata kayan bacci ta saka, sai kallonta yake yana haɗiyar yawu, amma haka ya daure bai sake ko taɓa hannunta ba suka kwana lafiya, duk farkawar da ya yi yana ganinta idonta biyu.
Da asuba yana dawowa daga masallaci ya shiga ya faɗawa Inna, dama tun a masallaci ya faɗawa Abba rasuwar Sani, suka ce idan gari ya yi haske za su je, shi kuma ya ɗauki Fasila a babur suka tafi.
 A hanya ma tana ta kuka yana ba ta haƙuri, ta kwantar da kanta a bayansa. A can gidan Umma gawar take, Hafsa da Auwalu sun sha kuka har sun gaji sai na zuci, Fasila ma ta shiga da kukanta, ta faɗa jikin Hafsa suka rungume juna, tana ta rarrashinta "Fasila me yasa kika fito tun yau?"
Umma ta ce"Ai kin san ba za ta nutsu ba kowa yana nan ita ba ta zo ba, sai haƙuri Fasila Sani lokaci ya yi, in sha Allah mutuwar ce hutu a gare shi, ya sha wahala Allah Ya sa kankarar zunubi ne".
Gabaɗaya ɗakin aka amsa da amin, da su Usman aka yi jana'iza har da Hadiza, Sa'eed ma a wajen zaman makoki ya wuni, sai bayan sallar isha'i Sa'eed ya kira Fasila a waya, lokacin tana zaune a ɗakin Umma cikin 'yan'uwa ana ta jajantawa da wuyar da ya sha a wannan jinyar, ta ɗauka da sallama ya ce"Idan kin gama ki fito mu tafi ko".
Ta ce"Na fito kuma? Don Allah ka bari na kwana a nan, gobe sai ka kawo min kayana".
Ya ce"A'a, goben ko da asuba ne zan kawo ki, amma ki fito yanzu mu tafi".
Ya katse kiran, ta zumɓuri baki za ta fara kuka Umma ta ce"Tashi ki bi shi, goben sai ki dawo".
Hafsa ta ce"Ko ki bari ma kawai sai ranar sadakar uku, tun da yau kin zo kin wuni, ƙila akwai baƙi da za su so ganinki daga dangin shi".
Ta saka hujjabinta ta yi musu sai da safe ta tafi.
 Ta ƙarasa inda ta hango shi, yana kan babur, ta tsaya tana ɓata rai, ya yi murmushi ya ce "Ko sai na ɗauke ki na ɗora ki?"
Ta shagwaɓe "Don Allah ka bari sai an yi sadakar uku".
"Inda jiyan nan kin sallame ni da zan bar ki wallahi, idan kika sallame ni yau zan iya barinki har sadakar bakwai ma".
Ta rufe fuska "Wai kai ko kunyata ba ka ji ma?"
"Ke ma kin kusa daina ji, ki hau mu tafi".
Ta hau ya ja suka tafi, a hanya ya tsaya ya siya musu kaji, ta ce"Ta jiya ma tana nan ƙila ta lalace".
"A'a ai na dawo gidan na yi wanka, na miƙa ta wajen Inna baƙi sun ci".
Da suka ƙarasa tare suka shiga ɗakin Inna, ta sake yi mata gaisuwa da jajantawa, ta yi musu nasihar zama da lafiya da juna, sannan ta zuba musu abinci suka ce sun ƙoshi, ita Fasila kunyarta take ji, shi kuma Sa'eed sauri yake yi su tafi shiyasa.
Inna ta ce"Ai dama ban ce kuna jin yunwa ba ko ba ku ƙoshi ba, amma dole ku zauna ku ci, daga ganin idanunku ba ku ci abinci ba musamman ke".
Ya ce"Inna ga fa kaji na siyo mana za mu ci".
Ta ce"Sai kuma ka yi ai".
Ya zauna suka fara ci, Fasila dai kaɗan ta ci ta ce ta ƙoshi, Inna ta buɗe firji ta ɗakko wani kofi mai murfi ta miƙa mata, Fasila ta yi mata kallon neman ƙarin bayani, ta ce"Maza ki buɗe ki shanye shi".
Sa'eed ya ce"Inna mene ne za a ba ta ni ban da ni?"
Tun da ya ga ta tsuke baki ya san ba za ta yi magana ba, kuma ba ta so wasan ba a lokacin, Fasila ta buɗe, gumba ce aka dama ta da nono, haka ta kafa kai ta shanye don ma dai ta ji daɗinta, ta ajiye kofin ta sha ruwa.
 Bayan ya gama cin abincin suka tafi nasu ɓangaren, tana shiga ɗaki ta fara rage kayan jikinta, don ba ta samu yin wanka ba, ya shigo yana cewa "Ni ma wankan zan yi mu yi tare?"
Ta girgiza kai da sauri alamar a'a.
Ya yi murmushi ya tafi banɗakin falo ya yi, ya rigata fitowa don haka ya shigo ɗakin nata, daidai lokacin ita kuma ta fito, ta sakankance ba ya ɗakin don haka daga ita sai towel, ganinta a haka ya sa zuciya da gangar jikinsa motsawa, ya taso yana faɗin "Zo na sha miki man".
Ta yi baya za ta koma banɗakin, ya riƙo ta yana dariya "Ai yau me raba ni da ke sai Allah".
Kamar za ta yi kuka ta ce"To ka tsaya na saka kayana".
"Ba su da amfani a daidai lokacin nan".
"To yunwa nake ji ai".
"Daga baya sai ki ci, so kike dai ki birkita ni na kasa binki a hankali kamar yadda na tsara ko?"
Ta fara hawaye, sam bai yarda kukanta ya raunata shi ba, saboda sabuwar duniyar shauƙin da ya tafi wacce yake mafarkinta da hasashenta, ita ce yau Allah Ya tabbatar masa da mafarkinsa kuma da wacce yake burin kasancewa ɗin, don haka daren ranar na musamman ne a wajen Sa'eed, ya samu cikakkiyar nutsuwa fiye da tunanin shi, ya je inda yake ta mafarkin zuwa, ya gudanar da abubuwan da ya daɗe yana shiryawa duk ranar da Allah Ya haɗa shi da mace, don haka yau ranar cikar buri ce a gare shi.
 Suka wayi gari da jin kunyar juna, musamman Fasila, wacce ta sha wuyar da ba ta shan irinta ba, tun daren zazzaɓi ya rufe ta, amma dayake ta ƙi yarda ko hannunta ya ƙara riƙewa bai fahimta ba.
Ya dawo daga sallar asuba ya same ta kwance a sallaya ya zaune kusa da ita yana faɗin "Sweetheart are you okay?"
Ta gyaɗa masa kai.
"Kin zama kurma ne, ko dai ƙari kike nema?"
Ta tashi zaune tana yamutse fuska, ya kai hannu zai riƙe ta ta matsa "Don Allah Yaya eka bari, kuma ka yi min alƙawarin yau ma da asuba za ka kai ni".
Ya ce"E na yi, amma ki fara cin abinci, me zan dafa miki?"
"Ni ba yanzu ba, zan ci a can".
"Dole sai kin ci abinci za ki fita kuwa"
"To iya shayi".
Ya shiga kitchen ɗin ya dafa shayin ya yi warming kajin ya kawo mata, duk yadda ya so ya matsa kusa da ita ya ba ta a baki ta ƙi, kawai gani take kusancinsu zai iya sakawa ya ƙara mayar da ita ruwa, kuma a yadda take jin jikinta zuwa jibi ma ba za ta iya sake yarda da shi ba, don ba ta alamar yana da tausayi a wannan ɓanagaren ba, ta ci da ɗan yawa ta ƙoshi, ta yi wanka ya kai ta gidan rasuwar.
Tana shiga gaisawa kawai suka yi da mutane ta haye gadon Inna ta kwanta ta lulluɓa da bargo Hafsa da Umma suka kalli juna, Umma ta ce"Fasila lafiya?"
Ta ce"Umm".
 Sai da Aina'u ta zo ta ganta lulluɓe ta ce"Fasila lafiya? Ba ki da lafiya ne?"
Ta ce"Kaina ne yake ciwo".
Ta yaye bargon ta ji jikinta zafi rau ta ce"Wannan ai har da zazzaɓi ma, ko dai wani abu ya shiga tsakaninku?" 
Ta yi shiru.
Ta ce"Kin shiga ruwan zafi?"
Ta girgiza mata kai alamar a'a.
Ta ce "Taso mu je gidan Maryama kafin ta taho, sai ki shiga, nan saboda idon jama'a".
Ta sakko daga gadon, duk yadda take daurewa sai ka gane ta ƙafarta wani abu ya faru, a can gidan Yaya Maryama ta dafa mata ruwa ta shiga ciki, sannan ta yi wanka da ruwa mai zafi, ta sha magani ta kwanta, ta kuwa ji daɗin jikinta ba jimawa bacci ya ɗauke ta, sai azhar ta tashi ta tarar gidan sai yara, ta ci abinci ta haɗa kansu suka tafi gidan rasuwar, motsi kaɗan Sa'eed ya kira ta ya tambaye ta ya take, me take yi, har sai da ta gaji da ɗauka, don sai ta ga kamar Hafsa hankalinta yana kanta.
Da yamma Yaya Maryama ta saka ta a ɗaki ta buɗe wata leda ta fara fito da kayan Bojuwa herbs tana cewa "An yi abu babu nutsuwa ba a yi miki komai ba, ha gumba nan da tsumi, sai sanyi flusher, nawa ne don ba ni da nutsuwa ne ma da tuni na gama da su, bayan sadakar uku zan saka a yi miki tantabarun alƙawari na Bojuwa herbs, sai ki ƙara damƙe Sa'eed ɗin naki ko?" Ta yi maganar da ɗan murmushi.
Fasila ta sunkuyar da kai saboda kunya, ta dama mata gumbar ta sha, ta ba ta tsumi kofi ɗaya ta sha, sannan ta ce ta adana kar ta manta su.
 Yau ma sai da aka yi sallar isha'i ya zo ya ɗauke ta, ta marairaice "Ka ce fa zan yi sati idan na yarda kuma ai na yarda ɗin".
"Yi haƙuri ji na yi ba zan iya kwana ni ɗaya ba, na janye kalamaina na jiyan".
Ta hau suka tafi, shi kan shi ya san ta cancanci ta huta don haka ya rabu da ita, bayan romance bai yi mata komai ba.
Sai da aka yi sadakar uku ta huta da fitar, sai kuma ana gobe sadakar bakwai ta je ta kwana, kuma Sa'eed bai yi mata komai ba sai a ranar da ta dawo, ba don ba ya buƙata ba, yana ma ji a jikinsa shi zai yi yawan buƙata, amma ba ya son takura mata, idan ta nuna ba ta so kawai sai ya haƙura, ya san sabuwar rayuwa ce ta shiga, a matsayinta na buduruwa baƙuwa a sabgar dole za ta sha wahala kafin ta saba, shiyasa ya bar ta har kwanakin ta huta,don ya samu ta daɗin rai.
A ranar ta ci tantabarun alƙawari kuma ta cinye robar gumbar dabino tass don daɗinta ne ya kwashe ta sai da ta cinye ta ankara, ai kuwa a daren Sa'eed yana cikin alheri, domin ta gane kafin su haɗe ne yake tausayinta, amma idan ya riga ya riƙe ta ba ya jin magiya, haka ta dinga dauriya har ta fara sabawa.
Zamansu da Inna lafiya ƙalau, ɗaukarta take yi kamar Umma, indai Sa'eed ba ya gidan to tana can suna fira, ta lura fashin kwana ɗaya take yi wajen dama mata gumbar nan ta ritsa ta ta shanye.
Sanda suka yi sati biyu da aure Sa'eed ya ce su shirya su je gaida iyaye, gidan Hadiza suka fara zuwa, tana ta ɗari-ɗari, ai kuwa ba ta ga fuska ba sam, don ma ba su daɗe ba, daga nan suka tafi gidan Hafsa, da yake Asabar ce Usman yana gidan, tun da suka shigo yake sakin murmushi, saɓanin Hafsa da fuskarta ba yabo babu fallasa, "Sannunku da zuwa yarana 'yan albarka". Cewar Usman yana ba su wajen zama 
Sa'eed ya gaishe shi, sannan ya duƙa ya gaishe da Hafsa, ta amsa da fadin "Lafiya ƙalau Sa'eed ya gidan".
Ya ce"Alhamdulillah!".
Fasila ma da duƙa duk ta gaishe su, shi ya zauna a kujera ita ta zauna a ƙasa duk ta ƙi sakewa, har Hafsan ma kunyarta take ji ballantana kuma Usman da yake surukinta.
Usman ya ce"Sa'eed gidan naku ƙalau ko?"
"Lafiya ƙalau Daddy".
"Ma sha Allah, idan kuna buƙatar wani abu dai ƙofa a buɗe take, 'yara Fasila idan kina son wani abu ki faɗawa mijinki zan yi ko kuma ki faɗawa mamanki za ta faɗa min kin ji?"
Ta gyaɗa kai.
Hafsa ta kawo musu drink Sa'eed ya sha Fasila dai ta kasa sha, suka taɓa fira da Usman, duk ta karatun shi, suna tattaunawa a kan matsalar da ya samu silar wannan jinyar da ya yi ba ya zuwa makaranta a lokacin, bai daɗe ba ya tashi ya ce"Bari na je Daddy akwai inda zan je".
Usman ya ce"Ok, ita tana nan kenan".
"E da yamma zan zo sai na ɗauke ta mu je gidan su Umma da kuma can gidan su Momy".
"Allah Ya kaimu".
Fasila ta tashi ta shiga ɗakin Hafsa, Usman ya kalli Hafsa "Yaran nan abun sha'awa, sun burge ni ƙwarai".
Ta ce"Hakane Allah Ya zaunar da  su lafiya".
Ya amsa da Amin.
 byabu jimawa ya yi wanka ya bar gidan, Hafsa ta bi ta ɗaki ta tarar da ita tana zaune tana danna waya, ta zauna tana murmushi "Fasila wai kunyata kika fara ji saboda kin auri ɗan mijina?"
Ta rufe fuska tana murmushi ta ce"A'a Mama".
"A to sai na ji idan na tashi daga uwa na koma suruka".
"Ba ki tashi ba".
"To ya zaman naku? Lafiya lau ba wata matsala dai ko?"
"Babu komai Mama".
"Idan har akwai wata matsala dai ko faɗa ba shiru ake yi ba, sannan ɓangaren babar shi na faɗa miki kar ki yarda ki ɗauki raini".
Ta ce "In sha Allah".
 Suka wuni tare, sai da yamma ya zo suka tafi, ta haɗa ta da kayan ƙamshi kala-kala, wanda ta siya dama ta ajiye domin ta, gidan iyayen Hadiza suka fara zuwa, suka gaisa, kuma ba ta ga alamar wata matsala na ba sa son auren ba, sun karɓe ta hannu biyu-biyu, daga nan suka wuce gidan Umma nan ma suka gaisa a nan suka yi sallar magriba sannan suka koma gida.

Motsi kaɗan sai Hafsa ta tambayi Fasila yaya zamansu yake da Sa'eed, idan akwai matsala ta faɗa, duk da tana ta faɗa mata babu amma ba ta gajiya da tambaya, sai ranar ɗaya da Fasilar ta ce mata "Mama ni fa ƙalau muke zaune da mijina, ba wani abu da ya taɓa haɗa mu, a duniya bayan ke ba na tunanin akwai wanda ya kai shi sona, yana kyautata min yana ba ni duk wata kulawa, don Allah ku kwantar da hankalinki, ni ƙalau nake zaune".
Daga ranar ba ta sake tambayarta ba, ta bar shi a mayen giyar amarci Fasila take, amma ta shirya karɓar ƙorafinta duk sanda giyar ta sake ta ya fara nuna mata halin maza.
 An saka ranar auren Humy watanni biyu, wanda zai auri Humy yayan ƙawar Hadiza ne, suna fira da kawar tata take ba ta labarin yana so ya yi aure saboda matar ta shi ba ta da cikakkiyar lafiya, ita kanta ba ta san kalar cutar tata ba, kawai dai haka ya ce, shi yasa zai yi aure, dayake Hadiza ta saba jin labarin shi a bakin ƙawar tata yadda yake da arziƙi nan take ta tallata mata Humy, ƙawar tata ta ce kamar ya yi wa Humy girma, Hadiza ta ce ai ita dama can ta fi burin 'yarta ta auri babban mutum wanda ya san ciwon kansa, ba yara ƙananu ba, kamar wasa aka nuna masa hoton Humy ya ce indai ba ta da matsala ta yi, ba ya son dai mai hayaniya wacce za ta dinga haɗa shi da matar shi, Hadiza ta tabbatar musu Humy ba ta da matsala.
Dama ta riga ta ɗora Humy a kan burin auren mai kuɗi ko tsoho ne, ita ma kuma Humy tana da kwaɗayi, don haka nan take ta amince da shi, duk da ya kai sa'an Usman, ita kuma tana shekara ashirin, amma ta cewa Usman a wajen shopping suka haɗu da su, don ma kar ya zargi auren haɗi za a yi wa Humy.
 Ba a daɗe da yin arba'in ɗin mutuwar Sani ba, ƙarshen su Garus ya zo, a ɗakin Sadi aka kama su sun shigar da wani yaro sun haɗu a kan shi suna lalata shi, saboda abincin naira ɗari biyu da za su siya masa, yaron maraya ne ba uwa ba uwa, kuma gidan da yake babu kulawa, haka yara suke watangaririyar neman abin da za su ci, dama a unguwar an daɗe ana zarginsu da aikata haka, shi ne manyan unguwa suka yi report, aka kafa zuba jami'an tsaron farin kaya suna bin takunsu a hankali, har aka kama su dumu-dumu da laifin, wannan kama su ɗin ya tona asirin wasu manyan mutane masu yawa, domin haka suka dinga lissafin yaran da suka lalata, da kuma manyan da suke zuwa wajensu, gabaɗaya aka kama su har manyan, aure da yawa ya mutu kuwa, domin yawancinsu suna da mata, amma suna zaune da su ba tare da sun san suna da wannan ɓoyayyen halin ba, tabbas iya kama Sadi da Garus ma kaɗai da tsare su a gidan yari ba ƙaramin rage iri aka yi ba, domin 'yan iskan cikin unguwa irinsu su ne masu tittiga yara su zama shahararrun kangararru a cikin al'uma.
 Idan akwai wani ƙalubale a zaman Sa'eed da Fasila to ba zai wuce ɗaya ba, shi ne Fasila tana cikin jerin matan da ba su da ƙarfin sha'awa, sam ba ta so ya raɓe ta, Sa'eed kuma yana da ƙarfin sha'awa, ga shi ba ya yi mata dole indai ta nuna ba ta so, saboda kar ya takura mata, sun kasa fahimtar juna ta wannan ɓangaren, shi yana ganin tana sane take tauye masa hakki, ita kuma tana ganin cutarwa ce da rashin haƙuri ya sa yake yawan takura mata da wannan abun, wata uku da auren ta samu ciki mai tsananin laulayi, duk rabin ɗawainiya da ita Inna ce, saboda Sa'eed karatunsa ya ɗauki zafi, sai yana gida yake kula da ita, wataran ma a bangaren Inna take kwana, saboda gudun kar ya takura mata, sai idan Innar ta fahimci yana buƙatarta take kora ta.
 An yi auren Humy aure na kece raini, don Hadiza cewa take ita wannan shi ne aurar da ɗa na farko da ta yi, Sa'eed ba aure ya yi ba, sosai mijinta ya dage ya kashe mata kuɗi, wannan sakin kuɗin da yake yi ne kuma yake ƙara mata son shi ita da Hadiza, sai dai yana yawan jaddada mata idan ta taɓa matar shi ba za su zauna lafiya ba ta ce ta yarda, aka yi aure aka kaita ɗakinka, a gida za su zauna da kishiyar sai dai kowa da part ɗin shi, babbar matsalar da aka samu shi ne akwai generar kitchen, wanda a shi ne masu aiki suke yin girki, ko da aka kwana biyu da auren Humy ta fara jin kishin matar shi sosai, duk da bai rage ta da komai ba, amma ita a iya tunaninta indai mutum ya ƙara aure ai ya kamata a ce ya fi ɗaukaka amarya ya yi baya da uwargida, sai ta ga saɓanin haka, don haka ta ɗaura niyyar sai ta fitar da ita daga gidan, abu na farko da ya fara zuwa kanta shi ne ta gwada kissa kamar yadda ta ga mamanta tana yi kuma a lokacin ta ci riba, don haka sai ta tsiri duk ranar girkin uwargida sai ta san yadda ta yi ta kau da hankalin masu aikin ta zuba mata gishiri a cikin abinci, a yi ta yi wa masu girki faɗa suna rantsuwar ba su ba ne, saboda abun yana yawan da sai dai a zubar da abincin, tun ana ganin laifinsu ne har aka fara zargin Fasila, ya zaunar da ita ya yi mata nasiha tare da garhaɗin idan ita ce tun wuri ta daina, don ba zai ɗauka ba, ta fashe da kuka tana cewa dama ba ya sonta shiyasa zai ce ita ce, ya ce"Na ji ba ke ba ce ki yi haƙuri, amma zan faɗa miki gaskiya indai na yi bincike na gano ke ce daga ranar sunanki sakakkiya, saboda tun kafin na aure ki na yi miki gargaɗi a kan ba ruwanki da matata ba wai ba na sonta ba ne ya sa na aure ki, larura ce wacce ba ta wuce kan kowa ba, don haka adalcin da zan yi mata shi ne kar na bari kowace mace ta saka ta a damuwa".
Da yake mai rabon shan duka ba ya jin bari, sai Humy ba ta fasa ba kamar ƙaddara, ranar da ta cigaba da yi a ranar asirinta ya tonu, saboda CCTV camera ya saka a kitchen ɗin, a nan komai ya bayyana, ya zaunar da Humy ya fara yi mata bayani ta fashe da kuka tana musawa, ai kuwa ya kunna mata vedion lokacin da ta je ta zuba, hankalinta ya tashi ta fara kukan gaske tana ba shi haƙuri.
Ya ce "Maganar haƙuri ba ta taso ba ma, ai kin ga na riga na yi wa aurenmu rataya, na faɗa miki duk ranar da na kama ki da irin haka sunanki sakakkiya, tun da kuma ga shi na kama ki saboda haka a halin yanzu ke ba matata ba ce kin saku".
"Innalillahi wa inna ilaihi raji'un, don Allah ka yi haƙuri, don girman Allah wallahi ba zan sake ba, idan ma na saki ɗin ka mayar da ni don Allah, in sha Allah na yi na ƙarshe".
Ya ce"Zuwa yanzu dai na gama magana, ba na jin zan iya cigaba da zama da ke, harkar mutunci da girmama kai kawai nake nema, ki rasa ta ina za ki huce kishinki sai a kan abinci? Saboda dai nuna tsiya? Don wannan tsiya ce, tun da gidan nan mun fi ƙarfin abinci ballantana ki ce idan kin lalata za ta kwana da yunwa".
 Ta dinga kuka tana ba shi haƙuri.
Ya tashi yana cewa "Alƙawarin Umara da na yi muku ke da iyayenki yana nan, bayan shi ma idan kina buƙatar wani abu za ki iya faɗa min, sannan jikin da ke jikinki zan kula da shi in sha Allah, Allah Ya sauke ki lafiya".
Tana komawa gida Hadiza ta gigice da ta ji silar mutuwar auren, ta rufe ta da kuka tana ta zaginta, Usman da hayaniyar ce ta tashe shi daga bacci ya zo ya kwace ta yana faɗin "Hmm gado ba karanbani ba! Hadiza idan 'yarki ba ta riƙe gishiri a matsayin makamin ƙuntatawa kishiya ba me kike so ta riƙe? Shi kaɗai kika koya mata, ba ki koya mata haƙuri ba, ba mamaki kin faɗa mata na iya fatar baki, amma har kullum yara sun fi  kwaikwayon aikatawa a wajen uwa ba furtawa ba, inda kin zauna da Hafsa lafiya babu abin da zai hana ita ma ta ɗauki ƙaddarar kishiya ta yi haƙuri, to kin koyar da ita dabarun da kike yi tun tana ƙaramar yarinya don haka ta haddace, kowane tsuntsu kukan gidansu yake yi, da gishiri ta ga ana korar kishiya shiyasa ita ma ta gwada, Allah Ya kyauta!" Ya face daga ɗakin.
Duk yadda Hadiza ta dinga riƙon a mayar da auren nan ya ƙi yarda, tana ji tana gani Humy ta gyara zaman zawarci da rainon ciki, babu jimawa kuma ya cika alƙawarin zuwa umarar, ya biyawa Humy, Hadiza da Usman, Hadiza tana ta murna da ɗaga kai za su tafi su bar Hafsa da takaici sai ga shi Usman ɗin ya biya mata, suka tafi tare su duka.
 Alhamdulillah rayuwa ta yi wa Hafsah daɗi, musamman da Abba ya bawa Auwalu aiki a Company, Usman ma ya bar asibiti yanzu ya mayar da hankali a kan kasuwancin mahaifinsa, saboda shi ya tsufa ya fara gajiya, kuma shi ne kawai jajirtaccen da zai iya, Sa'eed kuma yana ta karatu, suna zaune lafiya da Fasilar shi idan aka cire waccen matsalar ta rauninta, wacce a yanzu suke ɗaukarta a matsayin normal, ba za hango mene ne zai iya faruwa a gaba...
TAMMAT BI HAMDULLAH! A NAN LABARIN DUKAN TAIKI YA ZO ƘARSHE, ALLAH YA BA MU IKON AMFANIN DA DARUSSAN DA SUKE CIKINSA, YA HANE MU DA AIKIN ASSHA, ALLAH YA SHIRYA MANA ZURI'A BAKIƊAYA.

